(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟΔ΄

Πέμπτη, 23 Μαρτίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 12ο Δημοτικό Σχολείο Ιλίου, το 1ο Πρότυπο Γενικό Λύκειο Αθήνας Γεννάδειο, το 8ο Δημοτικό Σχολείο Ηλιούπολης, το 23ο Γυμνάσιο Αθήνας, το 1ο Γυμνάσιο Τυρνάβου και από το 5ο Δημοτικό Σχολείο Βόλου, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Δευτέρας 27 Μαρτίου 2023, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Πλαίσιο ρύθμισης οφειλών και άλλες φορολογικές και τελωνειακές ρυθμίσεις, προστασία των συντάξεων από τον πληθωρισμό και άλλες διατάξεις για τη στήριξη της κοινωνίας και της επιχειρηματικότητας», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.  
ΒΙΤΣΑΣ Δ., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΝΤΩΝΙΟΥ Α. , σελ.   
 ΒΙΤΣΑΣ Δ. , σελ.   
 ΓΕΩΡΓΙΑΔΗΣ Σ. , σελ.   
 ΚΑΛΟΓΙΑΝΝΗΣ Σ. , σελ.   
 ΚΑΤΡΙΝΗΣ Μ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.   
 ΣΑΚΟΡΑΦΑ Σ. , σελ.   
 ΣΚΥΛΑΚΑΚΗΣ Θ. , σελ.   
 ΣΥΡΜΑΛΕΝΙΟΣ Ν. , σελ.   
 ΤΣΑΚΑΛΩΤΟΣ Ε. , σελ.   
  
Β. Επί του σχεδίου νόμου του Υπουργείου Οικονομικών:  
 ΑΛΕΞΙΑΔΗΣ Τ. , σελ.   
 ΑΜΑΝΑΤΙΔΗΣ Γ. , σελ.   
 ΑΝΤΩΝΙΟΥ Α. , σελ.   
 ΑΧΤΣΙΟΓΛΟΥ Ε. , σελ.   
 ΒΑΡΟΥΦΑΚΗΣ Ι. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α., σελ.   
 ΒΙΛΙΑΡΔΟΣ Β. , σελ.   
 ΒΛΑΧΟΣ Γ. , σελ.   
 ΒΡΟΥΤΣΗΣ Ι. , σελ.   
 ΓΕΩΡΓΙΑΔΗΣ Σ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΑΒΑΚΗΣ Α. , σελ.   
 ΔΗΜΟΣΧΑΚΗΣ Α. , σελ.   
 ΕΥΘΥΜΙΟΥ Ά. , σελ.   
 ΚΑΒΒΑΔΑΣ Α. , σελ.   
 ΚΑΛΟΓΙΑΝΝΗΣ Σ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΣΜΑΝΗΣ Γ. , σελ.   
 ΚΑΤΡΙΝΗΣ Μ. , σελ.   
 ΚΟΚΚΑΛΗΣ Β. , σελ.   
 ΚΟΜΝΗΝΑΚΑ Μ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΙΟΥΠΗΣ Α. , σελ.   
 ΛΙΟΥΤΑΣ Α. , σελ.   
 ΛΟΒΕΡΔΟΣ Α. , σελ.   
 ΛΟΓΙΑΔΗΣ Γ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΑΛΙΑΚΟΣ Ξ. , σελ.   
 ΟΙΚΟΝΟΜΟΥ Ι. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΑΠΑΝΑΤΣΙΟΥ Α. , σελ.   
 ΠΑΣΧΑΛΙΔΗΣ Ι. , σελ.   
 ΣΚΑΝΔΑΛΙΔΗΣ Κ. , σελ.   
 ΣΚΥΛΑΚΑΚΗΣ Θ. , σελ.   
 ΣΠΑΝΑΚΗΣ Β. , σελ.   
 ΣΤΑΪΚΟΥΡΑΣ Χ. , σελ.   
 ΣΥΡΜΑΛΕΝΙΟΣ Ν. , σελ.   
 ΤΣΑΚΑΛΩΤΟΣ Ε. , σελ.   
 ΤΣΑΚΛΟΓΛΟΥ Π. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟΔ΄

Πέμπτη 23 Μαρτίου 2023

Αθήνα, σήμερα στις 23 Μαρτίου 2023, ημέρα Πέμπτη και ώρα 10.14΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα σας. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-3-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϟΓ΄ συνεδρίασης, της Τετάρτης 22 Μαρτίου 2023, σε ό,τι αφορά την ψήφιση στο σύνολο του σχεδίου νόμου: «Ενιαίο ρυθμιστικό πλαίσιο για την οργάνωση και λειτουργία του Ελληνικού Γεωργικού Οργανισμού - ΔΗΜΗΤΡΑ, σύσταση και λειτουργία φορέα διαχείρισης Παραδοσιακού Ελαιώνα Άμφισσας και άλλες διατάξεις για την ενίσχυση της αγροτικής ανάπτυξης».)

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Πλαίσιο ρύθμισης οφειλών και άλλες φορολογικές και τελωνειακές ρυθμίσεις, προστασία των συντάξεων από τον πληθωρισμό και άλλες διατάξεις για τη στήριξη της κοινωνίας και της επιχειρηματικότητας».

Η Διάσκεψη των Προέδρων αποφάσισε στη συνεδρίασή της, στις 16 Μαρτίου 2023, τη συζήτηση του νομοσχεδίου σε μία συνεδρίαση, εν συνόλω επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς το Σώμα συμφώνησε.

Τον λόγο έχει ο εισηγητής της Νέας Δημοκρατίας κ. Χαράλαμπος Παπαδημητρίου για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής των ομιλητών.

Ορίστε, κύριε Παπαδημητρίου, έχετε τον λόγο.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έχω την τιμή να εισηγούμαι στο Σώμα τη λήψη ευνοϊκών μέτρων υπέρ μεγάλων ομάδων των συμπολιτών μας για ρυθμίσεις οφειλών, για φορολογικές ρυθμίσεις και για ενίσχυση του εισοδήματος των συνταξιούχων.

Έχουμε τρία μέρη σε αυτό το νομοσχέδιο. Στο δεύτερο περιλαμβάνονται οι διατάξεις του Υπουργείου Οικονομικών, στο τρίτο οι διατάξεις του Υπουργείου Εργασίας και Κοινωνικών Υποθέσεων, στο τέταρτο του Υπουργείου Εσωτερικών και του Υπουργείου Εθνικής Άμυνας.

Υπάρχει σειρά διατάξεων οι οποίες προστέθηκαν, όπως θα είδατε, και άλλες ρυθμίσεις, διευκολυντικές ως επί το πλείστον, και είναι όλες εγγεγραμμένες στην κατάσταση και στην προοπτική στήριξης, στην κατάσταση που δημιουργήθηκε από τις πληθωριστικές πιέσεις που ασκήθηκαν μετά τη διαταραχή που προκλήθηκε κατά την έξοδο από τον COVID-19 παγκοσμίως στα εμπορικά διεθνή κυκλώματα, από τις πληθωριστικές πιέσεις που ανέκυψαν με την απότομη ανάκαμψη των οικονομιών και κυρίως από την εισβολή του Πούτιν στην Ουκρανία.

Πρόκειται για μέτρα πρακτικά και χειροπιαστά, με στοχευμένες εισοδηματικές επιδοτήσεις, με στοχευμένη ενίσχυση των συνταξιούχων, με συνετές ρυθμίσεις οφειλών που δεν διαταράσσουν τη δημοσιονομική ισορροπία και γενικότερα με την αποδοχή εκ μέρους της πλειοψηφίας μιας θέσης με την οποία ελπίζω -γιατί έτσι υποθέτω- ότι θα συμφωνήσουν όλες οι πτέρυγες της Βουλής, ότι δηλαδή το σωστό, το καλύτερο και το πιο άμεσο φάρμακο απέναντι στη ζημιά που προκαλεί η αύξηση του πληθωρισμού, και στην ακρίβεια που φέρνει ως αποτέλεσμα αυτή η αύξηση, είναι η ενίσχυση της αγοραστικής δύναμης των λαϊκών εισοδημάτων.

Το κράτος εμφανίζεται και είναι πρακτικά αυτό που πρέπει να είναι στις δύσκολες στιγμές, ένας αναδιανεμητικός βραχίονας της κοινωνίας, που ταυτοχρόνως κρατά τη δημοσιονομική ισορροπία σε κατάσταση η οποία μπορεί να ελεγχθεί πλήρως και με διαφάνεια και από τους πολίτες και από τις διεθνείς αγορές και επομένως, χωρίς να δημιουργεί οποιοδήποτε πρόβλημα στο κύρος που έχει ανακτήσει η χώρα τα τελευταία χρόνια στα δημοσιονομικά της πράγματα.

Η ενίσχυση του εισοδήματος των πολλών μεταξύ των συμπολιτών μας που έχουν άμεση ανάγκη είναι απαραίτητη, τουλάχιστον μέχρι να λειτουργήσουν τα εργαλεία της νομισματικής πολιτικής, τα οποία βρίσκονται αποκλειστικά στα χέρια της Ευρωπαϊκής Κεντρικής Τράπεζας και με τα οποία δεν έχει καμμία άλλη δυνατότητα να παρέμβει κανένα κράτος, ούτε το ελληνικό προφανώς, να εξομαλυνθούν τα εμπορικά κυκλώματα, όπως είπαμε και να προχωρήσουμε στην οικονομική αναδιάταξη.

Όμως, το βασικό στοιχείο που δημιουργεί τις προϋποθέσεις για να μπορεί το κράτος να παίζει αυτόν τον ρόλο, στον οποίο όλες οι πτέρυγες της Βουλής, επαναλαμβάνω, έχουμε συμφωνήσει -και επ’ αυτού υποθέτω ότι θα εκδηλωθεί και η τοποθέτηση των κομμάτων κατά την ψήφιση του νομοσχεδίου-, είναι ότι αυτό που μας επιτρέπει να τα κάνουμε όλα αυτά είναι ένα περιβάλλον πολύ καλύτερο που έχει δημιουργήσει η γοργή, ταχεία ανάπτυξη της ελληνικής οικονομίας. Το συζητήσαμε και στην Επιτροπή Οικονομικών.

Η ονομαστική ανάπτυξη, αυτή με την οποία ζούμε πρακτικά, είναι πάνω από 15%. Η πραγματική, μετά την αφαίρεση του πληθωρισμού, είναι 6%. Πρόκειται για ρεκόρ. Είναι κάτι το οποίο δεν είχε προβλεφθεί. Οφείλεται σε μία σειρά παραγόντων. Οφείλεται, βεβαίως, στο ότι οι επενδύσεις έχουν αυξηθεί, ότι έχει αυξηθεί η απασχόληση και βρισκόμαστε στα πρόθυρα μιας πολύ σημαντικής εξέλιξης, να κατέβει δηλαδή η ανεργία κάτω από το 10%, και ότι με αυτόν τον τρόπο, τελικά, οδηγούμαστε σε μία νέα οικονομική πραγματικότητα, όσο και αν κάποιες πτέρυγες την αρνούνται, ότι δηλαδή ο σωστός δρόμος για την οικονομία και επομένως για την κοινωνία –διότι οι ρυθμίσεις αυτές αποδεικνύουν απολύτως τη σύνδεση που υπάρχει μεταξύ των δύο αυτών στοιχείων στα οποία αναφερόμαστε πολύ συχνά- είναι να υπάρχει ανάπτυξη.

Η ανάπτυξη δεν επιτυγχάνεται επειδή πάει καλά ο τουρισμός μόνον. Επιτυγχάνεται κυρίως επειδή έχουμε μια διάταξη ισορροπίας. Η ελληνική οικονομία ξαναβρίσκει τα βασικά της στοιχεία και βεβαίως, μας δείχνει και ποιος είναι ο επόμενος στόχος.

Ο επόμενος στόχος, κύριε Πρόεδρε, κύριοι Υπουργοί, αγαπητές και αγαπητοί συνάδελφοι, είναι να αυξηθεί η παραγωγικότητα της ελληνικής οικονομίας, να διορθώσουμε τις αδυναμίες εκεί που υπάρχουν, να γίνουν οι πραγματικές και πολύ σημαντικές, όχι μόνο κατά την ποιότητά τους αλλά και κατά το βάρος τους, άρα τεράστιες -θα έλεγα- επενδύσεις που χρειάζονται, ώστε το ελληνικό κράτος να μπορεί να ανταποκριθεί στις απαιτήσεις που έχουν οι πολίτες, ιδιαίτερα οι νεότερες γενιές, για ένα κράτος το οποίο είναι συμπαραστάτης, δεν είναι εμπόδιο, δεν είναι βαρίδι, δεν είναι ένα κράτος που μόνον παίρνει και σε ξεχνάει την ώρα που το χρειάζεσαι.

Άρα η αναβίωση των εβδομήντα δύο και των εκατόν είκοσι δόσεων για οφειλές στην εφορία που γίνεται με το άρθρο 3 ή στους φορείς της κοινωνικής ασφάλισης με το άρθρο 81, όπως και η νέα έκτακτη ρύθμιση από τριάντα έξι σε εβδομήντα δύο δόσεις για φορολογικές και ασφαλιστικές οφειλές που κατέστησαν ληξιπρόθεσμες προϊούσης της ενεργειακής κρίσης -και είναι η ρύθμιση εξαιρετικά συγκεκριμένη-, είναι μια θετική διέξοδος.

Θετική διέξοδος είναι, επίσης, η ενίσχυση όσων συνταξιούχων δεν είδαν άμεση βελτίωση. Κάποτε θα λέγαμε δραχμική. Δεν έχουμε την αντίστοιχη έκφραση για το ευρώ. Δεν είδαν να βελτιώνεται η σύνταξή τους, κάτι το οποίο είναι πολύ σημαντικό, διότι απέναντι στον πληθωρισμό πρέπει να δουν κάτι. Αυτό το έλαβε υπ’ όψιν η Κυβέρνηση και εισηγείται διά των Υπουργείων Οικονομικών και Εργασίας ακριβώς πώς μπορεί να υπάρξει μια έκτακτη ενίσχυση, ώστε να δουν κάτι χειροπιαστό, όπως έλεγα και πριν.

Πάω στο άρθρο 8. Οι οφειλέτες έχουν τα ευεργετήματα ότι τους χορηγείται αποδεικτικό ενημερότητας και αναστέλλεται η σε βάρος τους λήψη αναγκαστικών μέτρων.

Στο δεύτερο κεφάλαιο, στα άρθρα 14 με 26 εισάγεται μία σημαντική μεταρρύθμιση, καθώς διευκολύνονται περαιτέρω οι μεταβιβάσεις περιουσίας. Διαμορφώνεται ένα ενιαίο και ασφαλές νομοθετικό πλαίσιο που ρυθμίζει τη χορήγηση αποδεικτικού ενημερότητας σε περίπτωση οφειλών.

Στο επόμενο κεφάλαιο εισάγονται θετικές ρυθμίσεις στο πλαίσιο διευκόλυνσης των πολιτών και σειρά μέτρων ενίσχυσης της ελληνικής οικονομίας.

Στο άρθρο 27 –το υπογραμμίζω -παρατείνεται εκ νέου και μέχρι το τέλος του 2023 ο μειωμένος ΦΠΑ 13% και υπερμειωμένος 6% για συγκεκριμένες κατηγορίες αγαθών και υπηρεσιών. Είναι οι μεταφορές προσώπων, τα καφέ, τα μη αλκοολούχα ποτά, τα εισιτήρια σε κινηματογράφους και θέατρα, γυμναστήρια, σχολές χορού και τουριστικό πακέτο.

Εδώ, εάν το κρατούσαμε στον υψηλό συντελεστή, θα είχαμε μια διαφορά κοντά στα 250 εκατομμύρια ευρώ. Το λέω για να υπογραμμίσω τη σημασία αυτής της παράτασης του μέτρου. Αυτά να θυμάστε, ότι είχαν αυξηθεί σε μια δύσκολη και σκοτεινή στιγμή διεκπεραίωσης του τρίτου μνημονίου.

Παρατείνεται μέχρι το 2023 η επιστροφή του ειδικού φόρου κατανάλωσης στο αγροτικό πετρέλαιο. Είναι 76 εκατομμύρια ευρώ αυτά και είναι μια έμπρακτη στήριξη στον πρωτογενή τομέα.

Με το άρθρο 33 δίνεται η δυνατότητα σε ιδιοκτήτες οχημάτων να παίρνουν τέλη κυκλοφορίας με τον μήνα.

Στο τέταρτο κεφάλαιο διαλέγω το άρθρο 35, που καταργεί το πρόστιμο των 100 ευρώ, όταν η οφειλή είναι μέχρι αυτό το ποσό.

Με το άρθρο 51 παρατείνεται για σαράντα μήνες, μέχρι την 7η Φεβρουαρίου του 2024, η ειδική διαχείριση της εταιρείας «ΛΑΡΚΟ», προκειμένου μετά την επιτυχημένη ολοκλήρωση των δύο παράλληλων διαγωνιστικών διαδικασιών, να προχωρήσει παρακάτω, προς όφελος της εθνικής οικονομίας και της δημιουργίας νέων θέσεων εργασίας, με μια καινούργια επιχειρηματική προοπτική.

Στο τρίτο μέρος του νομοσχεδίου ρυθμίζεται θετικά για τους συνταξιούχους το θέμα που αναφέραμε στην αρχή, μια εφάπαξ δηλαδή οικονομική ενίσχυση μεταξύ 200 και 300 ευρώ σε όσους δεν έλαβαν την αύξηση 7,75%. Μάλλον, δεν την είδαν. Όλοι την έλαβαν, αλλά κάποιοι την είδαν και κάποιοι απλώς είδαν να μειώνεται η προσωπική τους διαφορά, το οποίο δεν είναι αυτό που τους ενδιέφερε για να αντιμετωπίσουν τον πληθωρισμό.

Καλύπτουν, επομένως, τα Υπουργεία με την εισήγησή τους, την οποία ελπίζω ότι θα ψηφίσουμε όλοι, την ανάγκη άμεσης οικονομικής ενίσχυσης των συνταξιούχων, οι οποίοι λαμβάνουν χαμηλές και μεσαίες συντάξεις και τους προστατεύουν εν τίνι μέτρω από τις πληθωριστικές πιέσεις που εκδηλώνονται στη διάρκεια του 2022 και στους πρώτους μήνες του 2023.

Αυτό είναι ένα πρόβλημα που προέκυψε -το συζητούσα νωρίτερα και με τον συνάδελφο Βρούτση, γιατί εκείνος είχε κάνει την αναδιοργάνωση του ασφαλιστικού- από μια ταξική επιλογή του νόμου Κατρούγκαλου, η οποία επιβεβαιώθηκε μετά, σε μια κακή συμφωνία με την τρόικα -με τους «θεσμούς», όπως τους έλεγαν τότε- προκειμένου, αντί να λυθεί το θέμα της προσωπικής διαφοράς, να πεταχτεί ως μπαλάκι στο μέλλον.

Η αλήθεια είναι, όπως μου εξηγούσε ο συνάδελφος Βρούτσης προ ολίγου, ότι σταδιακά θα μειωθεί η σημασία του ζητήματος αυτού και του χρόνου για πάρα πολλούς συνταξιούχους, καθώς ο ελάχιστος υπολογισμός είναι ότι οι αυξήσεις στις συντάξεις θα φτάσουν γύρω στο 4%. Έτσι, θα βγούμε από αυτή την παγίδα Κατρούγκαλου και θα πάμε σιγά-σιγά να διευθετήσουμε αυτή τη δύσκολη υπόθεση των συντάξεων και του συνταξιοδοτικού συστήματος.

Με την ενίσχυση αυτή καλύπτονται ένα εκατομμύριο εκατόν δώδεκα χιλιάδες συνταξιούχοι. Κλιμακώνεται με βάση το ύψος της καταβαλλόμενης σύνταξης και της προσωπικής διαφοράς και θα καταβληθεί την 31η Μαρτίου. Εδώ μιλάμε για μια εφάπαξ δαπάνη σε βάρος του κράτους, ύψους 280 εκατομμυρίων ευρώ.

Στο τελευταίο μέρος του νομοσχεδίου είναι οι ρυθμίσεις του Υπουργείου Εσωτερικών και του Υπουργείου Εθνικής Άμυνας. Ειδικότερα, με το άρθρο 90 θεσπίζεται προς διευκόλυνση των δημοτών η δυνατότητα ρύθμισης των ληξιπρόθεσμων οφειλών προς τους δήμους, πάλι σε τριάντα έξι ή εβδομήντα δύο δόσεις. Είναι άλλη μια ρύθμιση που αποσκοπεί στη στήριξη των πολιτών να αντιμετωπίσουν τις γνωστές δυσκολίες, στις οποίες αναφέρθηκα πολλές φορές στη διάρκεια αυτής της εισήγησης.

Με το άρθρο 91 ρυθμίζονται ζητήματα που αφορούν στους εθελοντές μακράς θητείας, σε συμφωνία με το Υπουργείο Εθνικής Άμυνας, το οποίο βεβαίως έχει υπογράψει και το πολυνομοσχέδιο που εξετάζουμε.

Κύριε Πρόεδρε, κυρίες και κύριοι συνάδελφοι, τα τελευταία χρόνια η χώρα βρέθηκε αντιμέτωπη με διαδοχικές ασύμμετρες και μη ανακοινωμένες ούτε καν προβλεφθείσες κρίσεις. Ο τρόπος με τον οποίο αντέδρασε η Κυβέρνηση και η Πλειοψηφία που μέσα στη Βουλή στήριξε τις αποφάσεις αυτές και τα μέτρα ήταν να κρατηθεί η κοινωνία όρθια απέναντι σε απειλές, όπως είναι ο πόλεμος στην Ευρώπη, απέναντι σε απειλές που προέκυψαν από μια πανδημία, που ευτυχώς ξεσπά μια φορά στα εκατό χρόνια και απέναντι σε εγγενείς αδυναμίες τις οποίες είχε και μέσα σε αυτή την κατάσταση ήταν πολύ δυσκολότερο να αντιμετωπίσει η ελληνική οικονομία, κυρίως εκείνες που προέκυψαν από την προσπάθεια της προηγούμενης κυβέρνησης να αντιμετωπίσει το δημοσιονομικό πρόβλημα, χωρίς, όμως, να προσέξει ότι στο μεταξύ η οικονομία ήταν σε μια διαρκή και παρατεταμένη ύφεση, με διάλυση συχνά των κοινωνικών της δομών και με εξαθλίωση μεγάλων τμημάτων των συμπολιτών μας.

Άρα αυτό που έγινε σε αυτά τα χρόνια, κατά τη γνώμη μου και κατά τη γνώμη όλων των αντικειμενικών παρατηρητών, ήταν κυριολεκτικά ένας άθλος και μια πολύ μεγάλη επιτυχία, επιτυχία την οποία ήδη η Ελλάδα έχει ανταλλάξει, γιατί το κύρος της έχει αποκατασταθεί πλήρως. Και θα την ανταλλάξουμε καλύτερα στους αμέσως επόμενους μήνες και συγκεκριμένα, όταν τελειώσουμε με την εκλογική περιπέτεια που θα έχουμε λόγω του συστήματος της απλής αναλογικής, οπότε και θα δούμε ακριβώς τους καρπούς όλης αυτής της προσπάθειας και των σωστών ενεργειών, που ήταν και σύμφωνες με το πνεύμα και τις κατευθύνσεις της Ευρωπαϊκής Ένωσης, δηλαδή στοχευμένα μέτρα σε στοχευμένους συμπολίτες μας, ώστε αυτοί να στηρίζονται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ένα λεπτό θα πάρω ακόμη.

Δεν σας κρύβω ότι κοιτούσα πρόσφατα στοιχεία για το πώς αντιμετωπίστηκε η ενεργειακή κρίση. Το συνολικό κόστος της ενεργειακής κρίσης ήταν 13,2 δισεκατομμύρια από δημοσιονομικής πλευράς -10,46 δισεκατομμύρια το 2022, 1,8 δισεκατομμύρια μέχρι στιγμής το 2023- και αν αφαιρέσουμε τα έσοδα από το Ταμείο Ενεργειακής Μετάβασης και τις έκτακτες εισφορές και φορολογήσεις στα διυλιστήρια κ.λπ., μένει αλλά 5,3 δισεκατομμύρια, αλλά το συνολικό παραμένει εκεί, γιατί όλα αυτά είναι χρήματα τα οποία έπρεπε να μεταφερθούν για να στηριχθούν οι πολίτες.

Άρα επιδοτήσεις στους λογαριασμούς του ρεύματος, Market Pass, ενισχύσεις στα ευάλωτα νοικοκυριά, επιδότηση καυσίμων, επιστροφή του 60% της αύξησης του ηλεκτρικού ρεύματος σε συγκεκριμένους λογαριασμούς, αύξηση του επιδόματος θέρμανσης, επιδότηση στο πετρέλαιο θέρμανσης στο δίκτυο, επιδότηση του ντίζελ κίνησης, επιστροφή του ειδικού φόρου κατανάλωσης πετρελαίου κίνησης, ενίσχυση κτηνοτρόφων, η ένταξη της Κρήτης στο μεταφορικό ισοδύναμο, η ενίσχυση των γεωργών για το κόστος των λιπασμάτων -μόνο αυτά ήταν 60 εκατομμύρια- η επιδότηση των ταξί για το αυξημένο κόστος καυσίμων -οι ιδιοκτήτες και οδηγοί ταξί που θα διαδηλώσουν σε λίγη ώρα, καλό είναι να τα θυμούνται και αυτά- η ενίσχυση των φορέων της γενικής κυβέρνησης, δηλαδή νοσοκομεία, δήμοι, άμυνα, μεταφορές για το αυξημένο ενεργειακό κόστος, 523 εκατομμύρια. Η προσπάθεια που έγινε ήταν εργώδης και ήταν αποτελεσματική.

Θα το δούμε στους επόμενους μήνες, κυρίες και κύριοι συνάδελφοι, όταν η Ελλάδα θα μπορέσει όχι μόνο να πάρει την επενδυτική βαθμίδα, η οποία -πέραν της άλλης σημασίας- είναι και πραγματικά χρήματα εξοικονόμησης, τα οποία θα ενισχύσουν τον προϋπολογισμό και τις δυνατότητές του και όταν θα δούμε ακριβώς ότι η Ελλάδα θα μπορέσει, έχοντας μηδενίσει το κοντέρ των διαδοχικών και αλλεπάλληλων κρίσεων, να βάλει τους ισχυρούς στόχους ανάπτυξης στη θεμελιώδη βάση, που είναι πάντοτε περισσότερη δουλειά, καλύτερα πληρωμένη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η εισηγήτρια του ΣΥΡΙΖΑ - Προοδευτική Συμμαχία, η κ. Αικατερίνη Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητούμε ένα νομοσχέδιο από τα τελευταία της παρούσας διακυβέρνησης εν μέσω μιας παράλληλης πραγματικότητας. Προχθές, είχαμε την προαναγγελία των εκλογών μέσα σε μια τηλεοπτική συνέντευξη του Πρωθυπουργού, ένα ακόμα θεσμικό ατόπημα υποβάθμισης της κοινοβουλευτικής διαδικασίας. Φεύγετε ακριβώς όπως ήρθατε, εν μέσω μιας επικοινωνιακής φούσκας. Απλά, τώρα αφήνετε πίσω σας μία ανυπόφορη κατάσταση για τους πολίτες, πράγμα που ακόμη και τώρα δεν μπορείτε να κατανοήσετε.

Έτσι, λοιπόν, ενώ ακόμα μας ταλανίζει η σκέψη του τραγικού συμβάντος στα Τέμπη και εν μέσω τεράστιων απεργιακών κινητοποιήσεων και διαφόρων συγκεντρώσεων στη χώρα, εσείς ερμηνεύετε την κατάσταση σαν να μη συμβαίνει τίποτα. Συνεχίζετε το νομοσχέδιο με την εκποίηση του δημόσιου αγαθού του νερού, αλλά και την αλλαγή του νομικού καθεστώτος για το Παιδιατρικό Ογκολογικό Τμήμα του Νοσοκομείου Παίδων. Τόση, λοιπόν, ήταν και είναι η κοινωνική σας ευαισθησία και ενσυναίσθηση.

Παράλληλα, η κατάσταση στην κοινωνία γίνεται ολοένα και πιο αφόρητη: πληθωρισμός, ενεργειακή κρίση, ακρίβεια, πλειστηριασμοί, αδιαφάνεια, υποκλοπές. Η δυσκολία των ανθρώπων να τα βγάλουν πέρα συνοψίζεται στο ότι «δεν βγαίνει ο μήνας». Και σήμερα, τι κάνετε; Καταθέσατε ένα πολυνομοσχέδιο με σωρεία ασύνδετων διατάξεων. Σπεύσατε να ενσωματώσετε και σκόρπιες διατάξεις που αρχικώς είχατε προβλέψει στο νομοσχέδιο του Υπουργείου Μεταφορών. Αφού, λοιπόν, σήμερα δεν μπορείτε να καταθέσετε το σχετικό νομοσχέδιο χωρίς Υπουργό, μιας και το Υπουργείο Μεταφορών πλέον έχει μόνο συντονιστή, είπατε να ενσωματώσετε τα πάντα σε ένα πολυνομοσχέδιο με χρόνο επεξεργασίας τη μία μέρα για την πρώτη επιτροπή.

Ποιες είναι, λοιπόν, οι καινοτομίες που φέρνετε με αυτό το νομοσχέδιο και πώς αντιμετωπίζετε τα τεράστια προβλήματα της χώρας. Δεν μπορώ να μη σχολιάσω το ουσιαστικό του νομοσχεδίου με την έννοια ότι είναι η κεντρική ιδέα στο αφήγημα της Κυβέρνησης. Έχουμε μία κατάσταση στην οικονομία που ολοένα γίνεται πιο ασφυκτική. Τα νοικοκυριά έχουν απωλέσει τεράστιο μέρος της αγοραστικής τους δύναμης. Αυτό είναι μια μη αμφισβητήσιμη πραγματικότητα από όλους μας. Το σημειώνει το Ινστιτούτο Εργασίας από το 2022 με το 18%. Το σημειώνει η EUROSTAT φέτος, που η χώρα μας βρίσκεται στη δέκατη ένατη θέση και μόνο η Βουλγαρία, η Λετονία και η Σλοβακία είναι κάτω από εμάς.

Τι σας ώθησε, λοιπόν, σε αυτή την επανασύσταση των ρυθμίσεων των εκατό, εκατόν είκοσι και εβδομήντα δύο δόσεων; Τα χρέη στη φορολογική αρχή είναι πάνω από 113 δισεκατομμύρια και στον ΕΦΚΑ είναι 45 δισεκατομμύρια, δηλαδή αυξημένα κατά 8,1 δισεκατομμύρια και 10 δισεκατομμύρια αντίστοιχα. Οι οφειλέτες στην εφορία είναι πάνω από τέσσερα εκατομμύρια και κοντά στα δύο εκατομμύρια βρίσκονται στα πρόθυρα ή τους έχουν επιβληθεί μέτρα αναγκαστικής εκτέλεσης, δεσμεύσεις και τα λοιπά.

Σε όλα αυτά η απάντησή σας είναι η αναβίωση των ρυθμίσεων του 2019 του ΣΥΡΙΖΑ. Μάλιστα, αυτό θα αφορά όσους απώλεσαν ρυθμίσεις, όχι όλους, και με την καταβολή δύο δόσεων. Για να ενταχθούν, όμως, στη ρύθμιση για τον υπόλοιπο αριθμό δόσεων, πρέπει να ρυθμίσουν και ό,τι άλλο μη ρυθμισμένο υπάρχει. Ο εκπρόσωπος της ΠΟΦΕΕ μάς είπε ότι μπορεί να χρειαστούν εφάπαξ και τέσσερις με πέντε δόσεις, προκειμένου κάποιος να ενταχθεί σε όλο αυτό το σύστημα των δόσεων που νομοθετείτε σήμερα. Τρεις δόσεις, λοιπόν, σε έναν μήνα μόνο για την εφορία, μπορεί να είναι άλλες τρεις για τα ασφαλιστικά ταμεία και άλλες τρεις μπορεί να είναι και για τους δήμους. Ποιος θα το διατηρήσει αυτό; Ποιος οικογενειακός προϋπολογισμός θα το αντέξει;

Και στη νέα ρύθμιση των τριάντα έξι και εβδομήντα δύο δόσεων, η οποία αφορά όσους εξυπηρέτησαν τις ρυθμίσεις τους μέχρι τον ενδέκατο του 2021, θα πρέπει να ρυθμιστούν και τα οφειλόμενα μετά από αυτή την ημερομηνία. Γι’ αυτό και μιλάμε για σωρεία ταυτοτήτων πληρωμής που θα πρέπει να έχει κάποιος στα χέρια του, για να πάει να εξοφλήσει αυτές τις δόσεις και μάλιστα μέσα σε ένα μήνα. Και εδώ, δηλαδή, πάλι θα χρειαστεί καταβολή των δύο δόσεων. Σε κάποιους θα λύσει το πρόβλημα, όμως είναι περιορισμένος ο αριθμός των οφειλετών που τους αφορά. Και βέβαια, δεν λαμβάνεται υπ’ όψιν το χρέος ως σύνολο, όπως επίσης και η οικονομική δυσπραγία των πολιτών.

Σε μια κοινωνία που, σύμφωνα με την ΕΛΣΤΑΤ, το 28% των συμπολιτών μας βρίσκονται αντιμέτωποι με τον κίνδυνο της φτώχειας, ο πτωχευτικός νόμος φέρνει χιλιάδες πλειστηριασμούς και ο πληθωρισμός έκλεισε στο 9,6% με τα τρόφιμα στο 15% -και από ό,τι μας είπε ο κύριος Υπουργός σε κάποια συνέντευξή του δεν θα σταματήσει η αύξηση των τιμών των τροφίμων άρα, δηλαδή, θα συνεχίσει ο πληθωρισμός στα τρόφιμα- ο κατώτατος μισθός μετά και από τις αστείες αυξήσεις της Κυβέρνησης έχει χάσει το 20% της αγοραστικής δύναμης και η αγοραστική δύναμη των νοικοκυριών με εισόδημα 750 ευρώ μειώθηκε κατά 40%, η λύση σας είναι η σημερινή περιορισμένη αναβίωση των δικών μας επιδοτήσεων το 2019 και κάποιες μικρότερες ρυθμίσεις. Ειλικρινά, απορώ σε ποια παράλληλη πραγματικότητα βρίσκεστε.

Αντίθετα, εμείς έχουμε προτείνει ένα συνολικό μόνιμο πλαίσιο που περιλαμβάνει τρεις άξονες: το κλασικό πτωχευτικό δίκαιο, το δίκαιο φερεγγυότητας φυσικών προσώπων, το πλέγμα ρυθμίσεων οφειλών προς το δημόσιο και τους φορείς κοινωνικής ασφάλισης. Το πρόβλημα των χρεών είναι πολυπαραγοντικό. Χρειάζεται ενίσχυση των εισοδημάτων, αύξηση του κατώτατου μισθού και έλεγχος του πληθωρισμού και της ενεργειακής κρίσης. Στα πράγματα αυτά ο ΣΥΡΙΖΑ - Προοδευτική Συμμαχία έχει καταθέσει κοστολογημένες προτάσεις εδώ και καιρό.

Ο ΣΥΡΙΖΑ - Προοδευτική Συμμαχία έχει δεσμευτεί ότι θα καταργήσει τον πτωχευτικό νόμο της Νέας Δημοκρατίας, θα νομοθετήσει πλαίσιο προστασίας της πρώτης κατοικίας και της πραγματικής δυνατότητας ρύθμισης των οφειλών των πολιτών, τόσο προς το δημόσιο και τις τράπεζες, αλλά και αύξηση του κατώτατου μισθού με την τιμαριθμική αναπροσαρμογή.

Ένα δεύτερο σημείο από το νομοσχέδιο είναι η μετάπτωση των συντελεστών ΦΠΑ που συνεχίζεται. Ειλικρινά, καταλαβαίνουμε την αναγκαιότητα και θεωρούμε ότι είναι προς θετική κατεύθυνση και έτσι θα έπρεπε να είναι. Εμείς, εξάλλου, σας έχουμε ζητήσει με τροπολογία την υπαγωγή στον υπερμειωμένο συντελεστή και των τροφίμων, όπως επίσης και τη μείωση στον ειδικό φόρο κατανάλωσης. Τι παρατηρούμε, όμως, εδώ στο σημερινό νομοσχέδιο; Έρχεστε και παρατείνετε την παραμονή στον μειωμένο συντελεστή και για τις εισαγωγές έργων τέχνης. Εντάξει, ας το κρίνουν οι πολίτες που μας ακούνε.

Μια ακόμη πράξη κοινωνικής ευαισθησίας είναι ότι παραχωρείτε την διαχείριση των κοινόχρηστων ζωνών αιγιαλού και παραλίας στα λεγόμενα Δημόσια Ακίνητα του Δημοσίου, στην ΕΤΑΔ. Αυτά τα ακίνητα στη δικιά μας διακυβέρνηση παρέμειναν στη διαχείριση του Υπουργείου Οικονομικών, για να αξιοποιηθούν με γνώμονα το κοινό συμφέρον και με βάση τον κοινόχρηστο χαρακτήρα τους. Εσείς έρχεστε σήμερα να αναθέσετε στην ΕΤΑΔ την τουριστική τους αξιοποίηση με ό,τι συνέπειες μπορεί να έχει αυτό για την ελεύθερη χρήση και πρόσβαση των πολιτών στις παραλίες. Και σε αυτό το σημείο πάλι, παρ’ όλο που υπάρχουν δήμοι οι οποίοι είχαν προσφύγει στο Σ.τ.Ε. και ακυρώθηκε, εσείς έρχεστε με έμμεσο τρόπο πλέον να το επαναφέρετε.

Ένα άλλο σημείο του νομοσχεδίου που οφείλουμε να το πούμε είναι το «μαύρο» στα βραχέα της ΕΡΤ με το άρθρο 59. Η οριστική παύση της λειτουργίας της εκπομπής της ΕΡΤ στα βραχέα κύματα και η αρπαγή της περιουσίας της από την Κυβέρνηση της Νέας Δημοκρατίας είναι απαράδεκτη. Υποβαθμίζει ακόμη περαιτέρω την ΕΡΤ και στερεί από τους ομογενείς, τους ναυτικούς και τους οδηγούς των φορτηγών στις διεθνείς μεταφορές έναν σημαντικό δίαυλο επικοινωνίας με τη χώρα τους. Το συγκεκριμένο άρθρο, μάλιστα, έρχεται προς ψήφιση πάλι και εδώ, μετά την προσφυγή των σωματείων της ΕΡΤ στο Συμβούλιο της Επικρατείας. Γιατί τόση βιασύνη; Γιατί; Δεν μπορούμε να περιμένουμε να βγει απόφαση του Σ.τ.Ε. πρώτα και μετά να πάρετε την περιουσία της ΕΡΤ;

Τα γεγονότα των τελευταίων ετών, οι μεγάλες φυσικές καταστροφές, ο πόλεμος στην Ουκρανία, έχουν καταδείξει πόσο σημαντικό είναι να υπάρχει η δυνατότητα επικοινωνίας, πληροφόρησης και ενημέρωσης με τρόπο που να διασφαλίζει την απρόσκοπτη, αδιαμεσολάβητη μετάδοση κρίσιμων πληροφοριών για τους πολίτες σε έκτακτες καταστάσεις, που το δίκτυο και άλλα μη τεχνικά ελεγχόμενα μέσα παύουν να λειτουργούν.

Κάνοντας μία αναδρομή, να πω πως ζήσαμε τα τελευταία χρόνια στιγμές που θα θέλαμε να ξεχάσουμε. Αναφέρθηκα στην τοποθέτησή μου σε αρκετές από αυτές. Αυτό που κρατάμε, εν μέσω των πολλαπλών κρίσεων και της αντίστοιχης ιδεοληπτικής εμμονής της Κυβέρνησης, είναι ότι αναδεικνύονται ζητήματα για τον ρόλο του κράτους στην οικονομία και σε βασικούς πυλώνες, όπως της παιδείας, της υγείας, της εργασίας και γενικότερα της ασφάλειας των πολιτών, με την έννοια βέβαια της διαβίωσης και της ευημερίας και όχι της στυγνής επιβίωσης, με την έννοια της ομαλής καθημερινότητας, κάτι που ζητάει επίμονα ο κάθε ένας πολίτης.

Αυτά τα ερωτήματα ορίζουν το μείγμα πολιτικής. Σε αυτό ερχόμαστε εμείς να απαντήσουμε με το βλέμμα στραμμένο στην κοινωνία και τις ανάγκες της, όχι σε εσάς πια, στην κοινωνία.

Πέραν όλων των άλλων ζήσαμε και μέρες αναξιοπρέπειας και υποβάθμισης των θεσμών. Θα αναφέρω κάποιες από αυτές: Το 2019 απομακρύνατε με διάταξη την κ. Θάνου από την Επιτροπή Ανταγωνισμού. Διορίσατε στην ΕΡΤ τον διευθυντή του Γραφείου του Πρωθυπουργού. Με αλλαγή νόμου, διορίσατε στην ΕΥΠ διοικητή για να πληροί ο νόμος τα προσόντα του και όχι το αντίστροφο δηλαδή, αυτόν που παραιτήσατε πριν από λίγο καιρό. Στα 158 εκατομμύρια έφτασε το κόστος των μετακλητών σας, με χαρακτηριστική περίπτωση τους τετρακόσιους εξήντα διορισμούς στην Προεδρία της Κυβέρνησης και συνολικά τρεις χιλιάδες μετακλητούς.

Δώσατε ασυλία στους τραπεζίτες, στο πλαίσιο αλλαγών του Ποινικού Κώδικα.

Διορίσατε διοικητές νοσοκομείων στους οποίους προεκλογικά τάζατε τις θέσεις. Αναφέρω το παράδειγμα του διοικητή του Νοσοκομείου Καρδίτσας, ο οποίος είναι επάνω από ογδόντα χρόνων.

Εν μέσω πανδημίας δώσατε εκατομμύρια στα μέσα μαζικής ενημέρωσης μέσω της λίστας Πέτσα και χαρίσατε άλλα 21 εκατομμύρια στους καναλάρχες από τις προβλεπόμενες δόσεις τους. Χαρίσατε 193 εκατομμύρια με την περίφημη τηλεκατάρτιση «σκόιλ ελικίκου».

Το Υπουργείο Παιδείας εισάγει την τηλεκπαίδευση στα σχολεία. Φέρατε στη Βουλή ρυθμίσεις που βρίθουν παραβιάσεων των κανόνων προστασίας προσωπικών δεδομένων, ενώ κρύψατε τις συμβάσεις που έχετε συνάψει με την εταιρεία «CISCO», με τίμημα 2 εκατομμύρια. Προωθήσατε την ελάχιστη βάση εισαγωγής που οδηγεί κάθε χρόνο σχεδόν τριάντα χιλιάδες μαθητές στα ιδιωτικά κολλέγια, ενώ αναγκάζει σε λουκέτα δεκάδες τμήματα ΑΕΙ σε όλη τη χώρα.

Γνωρίσαμε και την εταιρεία «PALANTIR», ακόμη, όμως, δεν μάθαμε εάν είχατε σύμβαση μαζί της ή όχι, για να μαζεύει δεδομένα των πολιτών εν μέσω της πανδημίας.

Προχωρήσατε στην αύξηση μετοχικού κεφαλαίου της Τράπεζας Πειραιώς που προκαλεί τελικά συνολική ζημιά άνω των 3 δισεκατομμυρίων ευρώ στο δημόσιο.

Γνωρίσαμε, επίσης, τον Φουρθιώτη.

Και ενώ το ασφαλιστικό Χατζηδάκη χαρίζει στις ιδιωτικές ασφαλιστικές εταιρείες το «φιλέτο» της επικουρικής ασφάλισης και αφού έχετε απαξιώσει το Σώμα Επιθεώρησης Εργασίας, το «κερασάκι στην τούρτα» ήρθε με την ψήφιση του νόμου Χατζηδάκη με την κατάργηση του οκταώρου. Η μετάβαση, δε, στο νέο ασφαλιστικό υπολογίζεται ότι θα στοιχίσει προοπτικά στο δημόσιο 78 δισεκατομμύρια ευρώ.

Πουλήσατε τη ΔΕΗ. Το δημόσιο έχασε την πλειοψηφία της επιχείρησης, λαμβάνοντας πενιχρό αντίτιμο.

Σπάσατε κάθε ρεκόρ απευθείας αναθέσεων. Τα επίσημα στοιχεία αναφέρουν ότι μέχρι τον Ιούνιο του 2022 έχουν δοθεί 8,5 δισεκατομμύρια ευρώ σε απευθείας αναθέσεις. Κάνατε πάρτι με τα κόκκινα δάνεια, ενώ ο κ. Πάτσης αποπέμφθηκε δύο χρόνια μετά τις πρώτες αποκαλύψεις για τη συμμετοχή του σε αντίστοιχες εταιρείες διαχείρισης. Δύο χρόνια δεν ξέρατε τι γίνεται, δεν είχατε δει τίποτα. Αντίστοιχα, ο κ. Μαραβέγιας μεθόδευε την άντληση άνω των 4 εκατομμυρίων ευρώ από το δημόσιο μέσω του αναπτυξιακού νόμου.

Για το τέλος θα αναφέρω το σκάνδαλο των σκανδάλων, το σκάνδαλο των υποκλοπών. Έργα και ημέρες της διακυβέρνησης 108.

Όχι, λοιπόν! Όχι στο σχέδιό σας. Όχι σε αυτό που θέλετε να μετατρέψετε τη χώρα σε ιδιόκτητη «Μπανανία». Είναι ξεκάθαρο ότι στο παιχνίδι συμφερόντων που παίζετε δεν χωράει η κοινωνία. Εμείς θα υπερασπιστούμε το δίκιο και όλους όσους και όσες δεν χωράνε στα δικά σας σχέδια.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και δύο συνοδοί εκπαιδευτικοί από το 12ο Δημοτικό Σχολείο Ιλίου (πρώτο τμήμα).

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Παρακαλώ να κλείσει το σύστημα ηλεκτρονικής εγγραφής ομιλητών.

Τον λόγο τώρα έχει ο ειδικός αγορητής του ΠΑΣΟΚ - Κίνημα Αλλαγής κ. Κωνσταντίνος Σκανδαλίδης.

Ορίστε, κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, μας καταθέσατε χθες το βράδυ μια τροπολογία δεκατεσσάρων άρθρων, άσχετων μεταξύ τους, κατά τη συνήθη σας πρακτική.

Στο πρώτο άρθρο είναι η ιδιαίτερα σημαντική ρύθμιση για τη φορολόγηση των Ευρωβουλευτών από το 2022 και μετά και έρχεται να καλύψει ένα κενό που επισήμανε το Συμβούλιο της Επικρατείας. Κατά την άποψή μας, οι Ευρωβουλευτές έπρεπε να φορολογούνται και θέλουμε, κατά συνέπεια να το ψηφίσουμε.

Το θέμα είναι πώς θα τοποθετηθούμε σε μερικά από τα υπόλοιπα άρθρα με τα οποία διαφωνούμε. Πρόκειται για ένα ακόμη επεισόδιο στο σίριαλ της κακής νομοθέτησης, που το έχουμε θέσει επανειλημμένα στη Διάσκεψη των Προέδρων, αλλά απ’ ό,τι φαίνεται είστε αμετανόητοι.

Με την ευκαιρία που μιλάμε για τις τροπολογίες, σας καλώ να δείτε με θετικό τρόπο τις τροπολογίες που έχουμε καταθέσει για πολύ σημαντικά θέματα, όπως για τη μείωση εισφοράς υπέρ ΕΟΠΥΥ στις συντάξεις, για την προσωπική διαφορά των νέων εργαζόμενων στο Υπουργείο Οικονομικών, για την προστασία των δανειοληπτών με ελβετικό φράγκο.

Τέλος, σας καλούμε να αποδεχτείτε την τροπολογία του κ. Τζαβάρα και να περιέλθει το κάμπινγκ της Κουρούτας στον Δήμο Ηλείας.

Κυρίες και κύριοι συνάδελφοι, το νομοσχέδιο υλοποιεί την εξαγγελία του Πρωθυπουργού για ρύθμιση οφειλών με δόσεις, αλλά και άλλες φορολογικές και τελωνειακές ρυθμίσεις για την προστασία των συντάξεων και της επιχειρηματικότητας. Εντάσσεται στον εκλογικό σας σχεδιασμό για να δημιουργήσει θετική εικόνα. Είναι στη σειρά αθρόας παραγωγής νόμων, που η παροχολογία «χτυπάει ταβάνι». Ήδη πριν τα Τέμπη, που το επιτελικό σας κράτος έδειξε την απόλυτη χρεοκοπία του, οι πολίτες είχαν απομυθοποιήσει την πρακτική σας, γιατί επιπλέον δεν μπορούσε να ανακουφίσει την ανέχεια, τη φτώχεια και την ανασφάλειά τους. Τώρα επιχειρείται η πολιτική κατευνασμού απέναντι στην οργή που δικαιολογημένα πήρε τη θέση της μετά το τραγικό δυστύχημα.

Εμείς σε αυτή τη ρύθμιση που επιχειρείτε θα ακολουθήσουμε τη σταθερή μας κατεύθυνση. Θα ψηφίσουμε όσες διατάξεις έχουν έστω και μικρό και ατελέσφορο θετικό πρόσημο για τα ευάλωτα στρώματα του πληθυσμού. Κάθε φορά μας ρωτάτε «γιατί το ψηφίζετε;» κι εμείς κάθε φορά θα επαναλαμβάνουμε την ίδια θέση.

Η συνολική μας άποψη για την πολιτική σας εξακολουθεί να είναι αυτόχρημα αρνητική, γιατί πιστεύουμε –και κάθε φορά το τεκμηριώνουμε με στοιχεία- ότι το συνολικό μείγμα της πολιτικής σας, είτε πρόκειται για τα δημοσιονομικά, είτε πρόκειται για τις επενδύσεις, είτε πρόκειται για την πολιτική εποπτείας και ρύθμισης των αγορών, ουσιαστικά μεταφέρει εισόδημα από τα μικρομεσαία και ευάλωτα νοικοκυριά στις τάξεις των εχόντων και των κατεχόντων.

Εν τέλει, είναι μια πολιτική αναδιανομής του πλούτου και του εισοδήματος που οξύνει και πολλαπλασιάζει τις κραυγαλέες οικονομικές και εισοδηματικές ανισότητες.

Και εξηγούμαι. Το νομοσχέδιο που συζητούμε προβλέπει πολλές ρυθμίσεις, τροποποιήσεις και εξυπηρετήσεις. Σε ενενήντα δύο άρθρα, αντικείμενο διαφόρων Υπουργείων, επιχειρεί να τακτοποιήσει επιμέρους υποθέσεις. Και αναλογίζομαι: Στις λίγες εβδομάδες που απομένουν για τη διάλυση της Βουλής και την προκήρυξη των εκλογών πόσα ακόμη παρόμοια νομοσχέδια μπορούν να χωρέσουν; Νομοσχέδιο, λοιπόν, πολλών ρυθμίσεων, τροποποιήσεων και εξυπηρετήσεων.

Το ολοκληρωμένο πλαίσιο ρύθμισης οφειλών προς τη φορολογική διοίκηση και τους φορείς κοινωνικής ασφάλισης, που είναι και ο σκοπός του νομοσχεδίου, σύμφωνα με το άρθρο 1, προφανώς και δεν αποτελεί μια ολοκληρωμένη και αποτελεσματική λύση για την αντιμετώπιση του διογκωμένου ιδιωτικού χρέους. Όπως δείχνουν τα στοιχεία, το χρέος προς τη φορολογική διοίκηση εκτινάχτηκε στα 113,7 δισεκατομμύρια τον Δεκέμβριο του ’22 με νέα ληξιπρόθεσμα 7,96 δις μέσα στο 2022, ενώ στα ασφαλιστικά ταμεία έφτασε τα 45,6 δις, με 5,6 δις πρόσθετα μέσα στο ’22.

Παράλληλα, η αποτελεσματικότητα του εξωδικαστικού μηχανισμού που έχει θεσπίσει η Κυβέρνηση και η πολιτική της επιλογή να αφήσει απροστάτευτη την πρώτη κατοικία και τους ευάλωτους δανειολήπτες-θύματα των τραπεζών και των funds συνθέτουν ένα ζοφερό τοπίο που, μαζί με τα προβλήματα της καθημερινότητας που αντιμετωπίζουν τα λαϊκά νοικοκυριά κυρίως λόγω της ακρίβειας, των χαμηλών αμοιβών και της ανεργίας, κάνει για πολλούς συμπολίτες μας τον βίο αβίωτο.

Αντί, λοιπόν, η Κυβέρνηση να φέρει μία εξαρχής ρύθμιση εκατόν είκοσι δόσεων, όπως έχει προτείνει το ΠΑΣΟΚ, για τα χρέη προς το δημόσιο, με γενναία περικοπή προστίμων και προσαυξήσεων, εισηγείται με το νομοσχέδιο την αναβίωση των παλαιότερων ρυθμίσεων για τις εκατόν είκοσι και τις εβδομήντα δύο δόσεις. Αφήνει έτσι εκτός ρύθμισης νέα χρέη και οφειλές και επαναλαμβάνει διατάξεις που ως εκ του αποτελέσματος δεν απέδωσαν, είτε γιατί δεν μπορούσαν να την ακολουθήσουν οι οφειλέτες είτε γιατί δεν είχαν πραγματικά κίνητρα. Υπενθυμίζω ότι, παρ’ ότι ψηφίσαμε στο παρελθόν και του ΣΥΡΙΖΑ και της Νέας Δημοκρατίας σχετικές διατάξεις, πάντα υπογραμμίζαμε το ατελέσφορο των σχετικών ρυθμίσεων και επανειλημμένα έχουμε καταθέσει τις δικές μας προτάσεις για την αντιμετώπιση του ιδιωτικού χρέους.

Στο άλλο αφήγημα της Κυβέρνησης ότι με το επίδομα των 200-300 ευρώ που θεσπίζει προστατεύει τους συνταξιούχους απαντάμε ότι, πρώτον, έτσι επιβεβαιώνει τις καταγγελίες μας ότι πάνω από εννιακόσιες χιλιάδες συνταξιούχοι δεν έλαβαν την αύξηση του 7,75% και, δεύτερον, ότι αυτές οι αυξήσεις των συντάξεων δεν αναπληρώνουν την απώλεια από τον πληθωρισμό που έκλεισε με μέσο όρο 9,6% για το 2022, όταν μάλιστα τα χαμηλά εισοδήματα αναλώνουν το μεγαλύτερο μέρος των εισοδημάτων τους για τρόφιμα και άλλα είδη πρώτης ανάγκης, για τα οποία ο πληθωρισμός τρέχει με 15%. Η θέσπιση, δε, των επιδομάτων αυτών για τους συνταξιούχους με προσωπική διαφορά λόγω του νόμου Κατρούγκαλου αποδεικνύει για ακόμη μία φορά ότι η Κυβέρνησή σας αποδέχεται πλήρως τη λογική του νόμου που έλεγε ότι θα καταργήσει -και μάλιστα ως πρώτη πράξη της- όταν θα αναλάμβανε την κυβέρνηση.

Για το πλήθος των διατάξεων που περιέχουν διαφόρων ειδών εξυπηρετήσεις οφείλουμε να επισημάνουμε για μια ακόμα φορά τη μείωση στο 5% στη φορολογία των μερισμάτων από εκμετάλλευση πλοίων που έρχεται να συμπληρώσει τη σκανδαλώδη προνομιακή μεταχείριση φορολογίας των διανεμόμενων κερδών που από το 15% ο ΣΥΡΙΖΑ τη μείωσε στο 10% και εσείς στο 5%. Να σημειώσουμε επίσης ότι η Νέα Δημοκρατία, όχι μόνο υλοποιεί τον νόμο με τον οποίο ο ΣΥΡΙΖΑ παρέδωσε τη δημόσια περιουσία στους δανειστές για εκατό χρόνια, αλλά τον συμπληρώνει τόσο με τις πρόσθετες αρμοδιότητες για μελέτες-αμοιβές που δίνει το ΤΑΙΠΕΔ, την ενοικίαση εργαζομένων από τις θυγατρικές του Υπερταμείου, αλλά και την εκχώρηση όποιας περιουσίας είχε απομείνει ακόμα στο δημόσιο -στην προκειμένη περίπτωση δημόσιων τουριστικών κτημάτων- στο Υπερταμείο μέσω της ΕΤΑΔ που είναι θυγατρική του.

Σε ό,τι αφορά την παράταση του μειωμένου και υπερμειωμένου συντελεστή ΦΠΑ σε ορισμένα είδη, συμφωνούμε και θα ψηφίσουμε. Πρέπει, όμως, να επαναλάβω για μια ακόμη φορά την πρότασή μας για μείωση του ΦΠΑ στα τρόφιμα που, όπως είπα, ο πληθωρισμός τρέχει με 15% και εκτός από τους κερδοσκόπους της αγοράς, κερδοσκοπεί και το κράτος με τους αυξημένους φόρους που εισπράττει και τροφοδοτεί έτσι την ακρίβεια. Θέλω ακόμη εδώ να θυμίσω την πάγια θέση μας για τον μειωμένο ΦΠΑ στα νησιά.

Σε ό,τι αφορά μία σειρά εύλογων ρυθμίσεων για απάλειψη προστίμων, ηλεκτρονικές δηλώσεις και διευκολύνσεις σε φορολογούμενους, προφανώς και είμαστε θετικοί. Όμως, όλες αυτές οι δεκάδες των ρυθμίσεων αποτελούν τροποποιήσεις πρόσφατα ψηφισμένων νόμων και μάλιστα με τη μορφή κωδίκων, όπως ο κώδικας φορολογικής διαδικασίας, κάτι που αποδεικνύει για ακόμη μια φορά ότι το λεγόμενο επιτελικό κράτος, εκτός από αναποτελεσματικό, συγκεντρωτικό, αυταρχικό και αδιαφανές στη διοίκηση, είναι και εντελώς απαράδεκτο σε σχέση με τις αρχές της καλής νομοθέτησης.

Μεταξύ άλλων, λειψές και άδικες είναι οι ρυθμίσεις για το προσωπικό των εθελοντών μακράς θητείας, για τους οπλίτες βραχείας ανακατάταξης του Υπουργείου Εθνικής Άμυνας, ενώ προς άρση των αδικιών έπρεπε να έχουν αναδρομική ισχύ από το 2019. Η μισθολογική τους αποκατάσταση είναι επιβεβλημένη. Το άρθρο 91 πρέπει να διορθωθεί όπως επίσης και η αντίστοιχη αναδρομικότητα στο άρθρο 92.

Κυρίες και κύριοι συνάδελφοι, η δική μας προγραμματική πρόταση δεν ακολουθεί την πεπατημένη του «βλέποντας και κάνοντας» που είναι το αγαπημένο σπορ της οικονομικής διαχείρισης από μια βαθιά συντηρητική κυβέρνηση όπως αυτή της Νέας Δημοκρατίας. Προβάλλει ένα συνολικό προγραμματικό πλαίσιο, στέκεται σε θεσμικές παρεμβάσεις που έχουν ορίζοντα και αλλάζουν πραγματικά τα δεδομένα. Παρεμβάσεις που προστατεύουν τόσο την ανθεκτικότητα της κοινωνίας όσο και τη βελτίωση της καθημερινής ζωής των ανθρώπων. Απέναντι στην πολιτική που περιέγραψα, εμείς κινούμαστε σε εντελώς διαφορετική κατεύθυνση.

Θα αναφερθώ μόνο για τους δανειολήπτες και τα εργασιακά, γιατί μόλις πριν λίγες μέρες ο Πρόεδρός μας ο Νίκος Ανδρουλάκης από το Ηράκλειο κατέθεσε εκ νέου τις θέσεις μας για το ιδιωτικό χρέος. Εμείς μιλάμε για επαναφορά της προστασίας της κύριας κατοικίας για τα υπερχρεωμένα νοικοκυριά με βάση τον ν.3869 και τα επικαιροποιημένα κριτήρια. Μιλάμε για προστασία της αγροτικής γης ώστε να διαφυλαχθεί η περιουσία των αγροτών μας. Μιλάμε για πίεση προς τις τράπεζες για να μειώσουν τα περιθώρια κέρδους τους για τους συνεπείς δανειολήπτες. Μιλάμε για ρύθμιση στις εκατόν είκοσι δόσεις των ληξιπρόθεσμων χρεών σε εφορίες και ασφαλιστικά ταμεία με διαγραφή προσαυξήσεων και κούρεμα για τους συνεπείς. Μιλάμε για καθιέρωση του δικαιώματος προαίρεσης των δανειοληπτών για την αγορά του δανείου τους πριν τη μεταβίβαση στα funds. Και μιλάμε για την προστασία των δανειοληπτών σε ελβετικό φράγκο με τον περιορισμό στο ένα τρίτο της ευθύνης τους από την αλλαγή της συναλλαγματικής ισοτιμίας.

Σε ό,τι αφορά τα εργασιακά, ζητάμε πρωτίστως να υιοθετηθεί η πρόταση της ΓΣΕΕ για τον κατώτατο μισθό, να απελευθερωθούν οι τριετίες, ώστε οι αμειβόμενοι με τις κατώτερες αποδοχές να εξελίσσονται μισθολογικά, να κηρυχθούν υποχρεωτικές οι κλαδικές συμβάσεις που έχουν υπογράψει με πρώτη αυτή των ξενοδοχοϋπαλλήλων και στη συνέχεια να μειωθεί η κρατική παρέμβαση στον κατώτατο μισθό με την επαναφορά του καθορισμού από τους ίδιους τους κοινωνικούς εταίρους μέσω της εθνικής γενικής συλλογικής σύμβασης εργασίας. Επιπλέον, προτεραιότητά μας είναι η κοινωνική στέγη για τους νέους, τους φοιτητές, τις ευάλωτες οικογένειες και την καθιέρωση ενός νέου ΕΚΑΣ για τους τριακόσιους πενήντα χιλιάδες συνταξιούχους.

Κυρίες και κύριοι συνάδελφοι, τελειώνοντας, θέλω να κάνω μια τελευταία επισήμανση. Ήδη μπήκαμε στην προεκλογική αρένα. Καθώς τα Τέμπη ρευστοποίησαν το πολιτικό κλίμα και ανακατανέμουν τις εκλογικές επιρροές, η στρατηγική τόσο του Πρωθυπουργού –κυρίως- όσο και του Αρχηγού της Αξιωματικής Αντιπολίτευσης κλονίζονται. Η παραλυτική αυτοδυναμία της Νέας Δημοκρατίας δεν διασφαλίζει καμμία πολιτική σταθερότητα και το μοντέλο διακυβέρνησης έδειξε το πόσο «δημοκρατικό» και «αποτελεσματικό» -σε εισαγωγικά- ήταν το επιτελικό κράτος που έχτισε. Όπως ο Καραμανλής ο νεότερος ως Πρωθυπουργός ήθελε να το επανιδρύσει και το χρεοκόπησε, έτσι και η νεότερη εκδοχή του αποδεικνύεται μια φενάκη. Και προφανώς δεν οραματίζεται ο Έλληνας πολίτης την επαναφορά στο κράτος και τη διακυβέρνηση της προηγούμενης τετραετίας, δηλαδή της κυβέρνησης του ΣΥΡΙΖΑ. Το υπόδειγμα του αδιεξόδου είναι ο τραγικός συμψηφισμός ευθυνών που επιχειρείται πάνω στους νεκρούς του τραγικού δυστυχήματος στα Τέμπη.

Τελειώνοντας, λοιπόν, θέλω να πω για μια ακόμα φορά ότι η ψήφος στο ΠΑΣΟΚ είναι η χρήσιμη ψήφος για την Ελλάδα και τους Έλληνες γιατί εγγυάται ένα εντελώς διαφορετικό μοντέλο κυβέρνησης, μια άλλη σελίδα να ανοίξει για την πορεία της χώρας.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε για τη συνέπεια στον χρόνο.

Τον λόγο τώρα έχει η ειδική αγορήτρια του Κομμουνιστικού Κόμματος Ελλάδας, η κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Για όλες τις τροπολογίες θα μιλήσω στη δευτερολογία μου και για αυτές που έχουμε καταθέσει ως Κοινοβουλευτική Ομάδα και ελπίζω να έχουμε και την ευχέρεια του χρόνου. Είναι ένα τεράστιο νομοσχέδιο και είναι πολλές οι τροπολογίες.

Το Υπουργείο Οικονομικών έβαλε σε ένα νομοσχέδιο-σκούπα όλες τις προεκλογικές εκκρεμότητες της Κυβέρνησης, βάζοντας ταυτόχρονα μπροστά και τον προπαγανδιστικό της μηχανισμό, προκειμένου να δικαιολογηθεί και ο φιλόδοξος τίτλος του ως «Ρυθμίσεις για τη στήριξη της κοινωνίας και της επιχειρηματικότητας».

Βέβαια, ως προς το δεύτερο ίσως να είστε κάπως πιο ειλικρινείς, γιατί για τη στήριξη της μεγάλης επιχειρηματικότητας εξασφαλίζετε τους πόρους από το ξεζούμισμα των λαϊκών στρωμάτων, για τα οποία επιφυλάσσετε μερικές μετρημένες –ζυγισμένες, όπως τις λέτε- ελαφρύνσεις, οι οποίες, όμως, πάντα αποδεικνύονται ελλιποβαρείς και ανεπαρκείς.

Ποια είναι, λοιπόν, η περιβόητη στήριξη της κοινωνίας για την οποία περηφανεύεστε; Οι αλλεπάλληλες ρυθμίσεις για δόσεις σε εφορία, ασφαλιστικά ταμεία, δήμους και πάει λέγοντας; Αυτό που θυμίζει για άλλη μια φορά το μαρτύριο της σταγόνας για τα λαϊκά νοικοκυριά, για τους μικρούς επαγγελματίες, αυτοαπασχολούμενους, αλλά και τους αγρότες που αδυνατούν να ανταποκριθούν στα αυξημένα κόστη παραγωγής, που πνίγονται στην ανασφάλεια εξαιτίας των πολιτικών σας και όλων, βέβαια, των μέχρι σήμερα κυβερνήσεων;

Μάλιστα, ο Υπουργός διεκδικούσε και τα πρωτεία, ότι σε καμμιά άλλη χώρα δεν γίνονται τόσες δόσεις, αποφεύγοντας, βέβαια, να απαντήσει γιατί αποτυγχάνουν κάθε φορά αυτού του είδους οι ρυθμίσεις. Γιατί, βέβαια, δεν διεκδικείτε και κανένα «όσκαρ πρωτοτυπίας», είναι χιλιοπαιγμένο το έργο και πάντα γνωστή η κατάληξή του. Το ίδιο σενάριο έχετε φέρει ξανά και ξανά και εσείς και οι προηγούμενοι του ΣΥΡΙΖΑ, αλλά τα αδιέξοδα της υπερχρέωσης παραμένουν. Γιατί στην πραγματικότητα αυτού του είδους οι ρυθμίσεις αποσκοπούν στη μέγιστη δυνατή εισπραξιμότητα από αυτούς που αδυνατούν να ανταποκριθούν, ενώ την ίδια ώρα όλες οι κυβερνήσεις φροντίζετε να φορολογείτε μέχρι και τον αέρα που αναπνέει η λαϊκή οικογένεια και μάλιστα σε συνθήκες που το λαϊκό εισόδημα εξανεμίζεται εν ριπή οφθαλμού.

Να πώς εξασφαλίζονται τα «ματωμένα» πλεονάσματα, τα μαξιλάρια και ο δημοσιονομικός χώρος για τον οποίο κοκορεύεστε και ο οποίος, βέβαια, χρησιμεύει για να επιδοτούνται αδρά και με χίλιους δυο τρόπους οι επιχειρηματικοί όμιλοι.

Ποιος είναι, λοιπόν, ο λόγος για τον οποίο αποτυγχάνουν όλες αυτές οι ρυθμίσεις; Γιατί ακολουθούν τη γνωστή λογική «να σε κάψω Γιάννη, να σε αλείψω λάδι». Και μάλιστα στο παρελθόν έχουν αποτύχει και πολύ πιο γαλαντόμες ρυθμίσεις από τις σημερινές, που από όλους τους φορείς επισημάνθηκε ότι οι όροι που θέτουν είναι ουσιαστικά απαγορευτικοί και προμηνύουν την αποτυχία τους.

Όλα αυτά τα μπαλώματα που φέρνετε δεν αντιμετωπίζουν τις αιτίες της μεγάλης απώλειας του εισοδήματος, της φοροληστείας, της υπερχρέωσης, απλά ανακυκλώνουν και μεταθέτουν τα αδιέξοδα.

Και εδώ οφείλετε να δώσετε και μια άλλη απάντηση, κύριοι της Κυβέρνησης: Γιατί χρωστάει ο κόσμος; Ποιος είναι ο λόγος που συσσωρεύτηκαν αυτές οι οφειλές; Και αυτή, βέβαια, την απάντηση την οφείλετε και εσείς του ΣΥΡΙΖΑ και του ΠΑΣΟΚ, γιατί όλοι σας μαζί, σε διάφορους συνδυασμούς και με τα παρακολουθήματά σας κάθε φορά τούς τσακίσατε τους μισθούς και τις συντάξεις και τους κρατάτε ουσιαστικά καθηλωμένους εδώ και δέκα, δεκαπέντε χρόνια. Γιατί καθηλωμένοι είναι, όταν οι υποτιθέμενες γενναίες αυξήσεις που ανακοίνωσε και πρόσφατα ο Πρωθυπουργός φτάνουν τον κατώτατο μισθό μετά βίας λίγο πάνω από τα επίπεδα του 2011, τη στιγμή που η αγοραστική δύναμη των εργαζομένων έχει κατακρημνιστεί από τον πληθωρισμό και την ακρίβεια και οι απώλειές τους από το πάγωμα των τριετιών και των συλλογικών διαπραγματεύσεων είναι κατά πολύ πολλαπλάσιες, όπως, βέβαια και η κοροϊδία που δίνετε στους συνταξιούχους και έρχεστε να τη βαφτίσετε ως προστασία από τον πληθωρισμό.

Γιατί οι αδικίες του νόμου Κατρούγκαλου, κύριοι της Κυβέρνησης, που τον φυλάτε, όμως, ως κόρην οφθαλμού, δεν λύνονται με προεκλογικά επιδόματα της φτώχειας και της εξαγοράς, αλλά απαιτούν ουσιαστικές αυξήσεις στις συντάξεις -κύριες και επικουρικές- με ενσωμάτωση της προσωπικής διαφοράς και κατάργηση όλων των αντιασφαλιστικών νόμων, με επαναφορά της δέκατης τρίτης και δέκατης τέταρτης σύνταξης, όπως διεκδικούν οι συνταξιούχοι και στηρίζει με όλες του τις δυνάμεις το ΚΚΕ.

Για την υπερχρέωση, λοιπόν, υπεύθυνες είναι αυτές οι πολιτικές που εξανέμισαν τα εισοδήματα και τους τζίρους των μικρών επαγγελματιών και αυτοαπασχολουμένων, την ίδια στιγμή που η φοροεπιδρομή, η εκτίναξη των ασφαλιστικών εισφορών για άλλη μια φορά των επαγγελματιών, αλλά και οι επιπτώσεις των lockdown και των προσωρινών αναστολών, για τα οποία σήμερα καλούνται να πληρώσουν το μάρμαρο, μαζί με τις τρέχουσες, βέβαια, υποχρεώσεις τους τους οδηγούν να χάνουν ξανά και ξανά τις ρυθμίσεις και τελικά να βάζουν λουκέτο ο ένας πίσω από τον άλλον.

Δεύτερον, πού έχει τις ρίζες της η τεράστια ακρίβεια στα είδη λαϊκής κατανάλωσης, στην ενέργεια, στις πρώτες ύλες, που κατατρώει και το όποιο εισόδημα; Και ποιος έχει και πάλι ευθύνη για αυτή; Δεν είναι οι πολιτικές της λεγόμενης «απελευθέρωσης», της «πράσινης μετάβασης», των ληστρικών φόρων της Ευρωπαϊκής Ένωσης στις οποίες όλοι ομονοείτε; Δεν είναι η επεκτατική πολιτική της Ευρωπαϊκής Ένωσης που την παρουσιάζατε ως δήθεν φιλολαϊκή πολιτική, ενώ σκοπός της ήταν η στήριξη και η διάσωση των επιχειρηματικών κερδών που τελικά οδήγησε στην εκτίναξη του πληθωρισμού;

Και τώρα, βέβαια, για να συγκροτηθεί αυτός ο υψηλός πληθωρισμός, η Ευρωπαϊκή Κεντρική Τράπεζα ανακοινώνει νέα αύξηση των επιτοκίων δανεισμού, τη δεύτερη από τον Φεβρουάριο του 2023 και την έκτη από τον Ιούλιο του 2022, που ξεκίνησε η ανηφόρα, με αποτέλεσμα τα λαϊκά νοικοκυριά να βλέπουν συνεχώς τις δόσεις των δανείων τους να εκτοξεύονται και κάπως έτσι οδηγούνται πάλι στην αδυναμία αποπληρωμής, σε απώλεια ρυθμίσεων και ο γολγοθάς καλά κρατεί.

Γιατί αυτά είναι τα αδιέξοδα και οι αντιφάσεις του καπιταλιστικού σας συστήματος. Κάθε μέτρο που παρουσιάζετε ως φάρμακο για το ένα πρόβλημα αποδεικνύεται φαρμάκι και δημιουργεί νέα πιο οξυμένα προβλήματα.

Μόνη, λοιπόν, πραγματική ανακούφιση για τα λαϊκά νοικοκυριά, για τους αυτοαπασχολούμενους και μικρούς επαγγελματίες είναι οι προτάσεις που όλο αυτό το διάστημα έχει καταθέσει το ΚΚΕ, τις οποίες αρνείται πεισματικά να υλοποιήσει η Κυβέρνηση με τη συνενοχή, βέβαια, του ΣΥΡΙΖΑ και του ΠΑΣΟΚ που σιωπούν.

Καταθέσαμε ξεχωριστή πρόταση νόμου ήδη από τις αρχές του 2021, διαδοχικές τροπολογίες για τα ζητήματα των χρεών, αλλά και μέτρα για την ενίσχυση του εισοδήματος, θέτοντας ως κριτήριο για τις προτάσεις αυτές να έχουν οι ελεύθεροι επαγγελματίες, οι βιοτέχνες, οι έμποροι συνολικό ετήσιο ατομικό εισόδημα μέχρι 12.000 ευρώ, προσαυξημένο κατά 3.000 για κάθε προστατευόμενο μέλος.

Τέτοιες προτάσεις, για παράδειγμα, είναι η διαγραφή των τόκων, των προστίμων και του 30% του υπολοίπου για τα χρέη σε εφορία και τράπεζες. Για τις ασφαλιστικές τους εισφορές -τις ατομικές- η διαγραφή των τόκων και των προστίμων και του ποσού που αντιστοιχεί στην εισφορά υπέρ του κλάδου υγείας. Οι υπηρεσίες υγείας θα πρέπει να χρηματοδοτούνται εξ ολοκλήρου από τον κρατικό προϋπολογισμό και να είναι δωρεάν για όλο τον λαό. Άτοκες δόσεις για το υπόλοιπο ποσό στο ύψος του 5% του μηνιαίου οικογενειακού εισοδήματος. Προτείναμε αύξηση του αφορολόγητου ορίου στις 12.000 ευρώ, προσαυξημένο κατά 3.000 ευρώ για κάθε προστατευόμενο μέλος, άμεση επανένταξη των αυτοαπασχολούμενων σε αυτό και κατάργηση του τέλους επιτηδεύματος. Κατάργηση του ΦΠΑ σε όλα τα είδη πλατιάς λαϊκής κατανάλωσης, κατάργηση του ΦΠΑ και του ειδικού φόρου κατανάλωσης στα καύσιμα και τους λογαριασμούς ενέργειας. Ουσιαστικές αυξήσεις των μισθών και των συντάξεων. Απαγόρευση πλειστηριασμών πρώτης κατοικίας και άλλων περιουσιακών στοιχείων των λαϊκών νοικοκυριών, των ελεύθερων επαγγελματιών και βιοπαλαιστών αγροτών και ανέργων.

Εμπαιγμός, όμως, είναι τελικά και τα μέτρα που παρουσιάζετε ως ανακούφιση και για τους αγρότες. Αφού βγήκαν στον δρόμο οι αγρότες, διεκδίκησαν μέτρα προστασίας του εισοδήματος, μείωση του κόστους παραγωγής, κατώτερες εγγυημένες τιμές για τα προϊόντα τους, για να μπορούν να συνεχίσουν να παράγουν και να ζουν με αξιοπρέπεια, αναγκαστήκατε να τους πετάξετε ένα προεκλογικό ξεροκόμματο, ένα ποσό για επιστροφή του ειδικού φόρου κατανάλωσης στο πετρέλαιο, το οποίο βρίσκεται πολύ πιο πίσω από τις πραγματικές τους ανάγκες. Ουσιαστικά για τους μικρούς αγρότες δεν ξεπερνά το ένα μπιτόνι πετρέλαιο, την ώρα που δίνετε αφορολόγητο πετρέλαιο εκατοντάδων εκατομμυρίων ευρώ για τους εφοπλιστές. Και ενώ κόβετε την επιστροφή από τους ετεροαπασχολούμενους μικρούς αγρότες, τη δίνετε σε εταιρείες και νομικά πρόσωπα. Για να μπορέσει να ανταποκριθεί στις ανάγκες το ποσό της επιστροφής, θα πρέπει τουλάχιστον να τριπλασιαστεί και να δοθεί αφορολόγητο στην αντλία σε όλους τους βιοπαλαιστές αγρότες.

Και βέβαια, απέναντι σε όλα αυτά τα ζυγισμένα και στριμωγμένα στα δημοσιονομικά περιθώρια μέτρα, φαντάζουν ακόμη πιο κραυγαλέες και προκλητικές, οι διευκολύνσεις που για ακόμη μία φορά δίνετε στο εφοπλιστικό κεφάλαιο στα άρθρα 46 έως 50.

Κύριε Υπουργέ, αλήθεια γι’ αυτούς οι δημοσιονομικές αντοχές παραμένουν πάντα ανεξάντλητες; Δεν φθάνουν οι τόσο συνταγματικά κατοχυρωμένες φοροασυλίες που τους έχετε εξασφαλίσει σφραγισμένες με όρκους πίστης από Νέα Δημοκρατία, ΠΑΣΟΚ και ΣΥΡΙΖΑ; Δεν φθάνουν οι δεκάδες εκατομμύρια των επιδοτήσεων με τις οποίες τους μπουκώνετε κάθε χρόνο; Έρχεσθε κάθε τρεις και λίγο να νομοθετείτε νέες διευκολύνσεις και σήμερα, μεταξύ άλλων, μειώνετε και άλλο τη φορολογία των μερισμάτων των μετόχων αυτών των εταιρειών στο συμβολικό 5%.

Η αντίφαση γίνεται ακόμη πιο προκλητική αν σκεφθεί κανείς ότι φθάσατε να επικαλείστε ακόμα και τις χαμηλές ακροαματικότητες, κοινώς να παρουσιάζετε ως ανώφελο κόστος για να κόψετε την εκπομπή της ΕΤ στα βραχέα που αποτελεί μια όποια ψυχαγωγία και κυρίως απαραίτητο δίαυλο ενημέρωσης για τους Έλληνες ναυτεργάτες στο εξωτερικό, μετανάστες, οδηγούς φορτηγών κ.λπ., που ιδίως σε μια τέτοια περίοδο οξύτατων γεωπολιτικών αναταραχών δεν είναι δυνατόν να αποκλείονται από έναν σημαντικό δίαυλο ενημέρωσης. Αυτές τις ρυθμίσεις να τις πάρετε πίσω, είναι πραγματικά κατάπτυστες.

Έρχομαι τώρα στο άρθρο 91 στις διατάξεις για τους εθελοντές μακράς θητείας και όχι διαρκείας και τους οπλίτες βραχείας ανακατάταξης. Και εδώ στον εμπαιγμό συμπρωταγωνιστήσατε Νέα Δημοκρατία και ΣΥΡΙΖΑ μιας και το έργο κρατάει χρόνια –δεν είναι καινούργιο- για να μην εμφανίζεσθε κιόλας ως υπερασπιστές τους τώρα.

Ξεκίνησε το 2019 η κυβέρνηση του ΣΥΡΙΖΑ με μία κολοβή προαγωγή μόνο διοικητική και όχι μισθολογική. Εκατοντάδες εθελοντές μακράς θητείας προήχθησαν από τον βαθμό του ανθυπασπιστή στον βαθμό του ανθυπολοχαγού και των αντίστοιχων βαθμών, αλλά ουδέποτε έλαβαν τον αντίστοιχο μισθό.

Το θέμα αυτό το έχουμε αναδείξει ως ΚΚΕ τα τελευταία τέσσερα χρόνια με απανωτές κοινοβουλευτικές παρεμβάσεις, ερωτήσεις επίκαιρες, αλλά η Κυβέρνηση της Νέας Δημοκρατίας –βλέπετε- βολεύτηκε στον δρόμο που χάραξε ο ΣΥΡΙΖΑ και διατήρησε αυτή την αδικία όλα αυτά τα χρόνια. Ήλθατε πριν από ένα μήνα, λοιπόν, προφανώς για προεκλογική εκμετάλλευση να προβλέψετε καταληκτικό βαθμό των εθελοντών μακράς θητείας αυτόν του υπολοχαγού, αλλά και πάλι χωρίς μισθολογική αποκατάσταση και σήμερα έρχεσθε πάλι κολοβά να αποκαταστήσετε τη μισθολογική προαγωγή για τους ανθυπολοχαγούς και όχι για τους υπολοχαγούς.

Αλήθεια, για πόσο ακόμη θα συνεχίζεται αυτή η απαράδεκτη και προσβλητική προεκλογική ομηρία τους; Και την ίδια κοροϊδία επιφυλάσσετε και για τους ΟΒΑ. Γιατί ενώ –επιτέλους!- αποφασίσατε να τους δώσετε ένα επιπλέον μισθολογικό κλιμάκιο, στην αμέσως επόμενη πρόταση, τους κόβετε τη δυνατότητα να παίρνουν τα επιδόματα παραμεθορίου, ειδικών συνθηκών, αλλά και τη νυχτερινή αποζημίωση, που και αυτή μέχρι τώρα, παντελώς άδικα δεν την έπαιρναν από την αρχή, αλλά μετά τα τρία πρώτα χρόνια της θητείας τους. Τώρα και αυτή τη δυνατότητα την αποκλείετε. Όσο, δηλαδή, τους δίνετε από τη μια τσέπη, τα παίρνετε από την άλλη τριπλάσια και τετραπλάσια. Και μάλιστα, οι όποιες μισθολογικές αναβαθμίσεις δεν δίνονται καν αναδρομικά από 1 Ιανουαρίου του 2017, οπότε και άρχισε να εφαρμόζεται το ειδικό μισθολόγιο ή έστω από το 2019, οπότε και έγινε η προαγωγή των εθελοντών μακράς θητείας, αλλά από 1 Ιανουαρίου του 2022 αυθαίρετα, γράφοντας στον πάγο τα χρωστούμενα, τουλάχιστον, τριών χρόνων. Πάρτε πίσω αυτό το αίσχος και φέρτε τη διάταξη, όπως τη διεκδικούν και τη δικαιούνται αυτοί οι εργαζόμενοι.

Άφησα για το τέλος τις ρυθμίσεις που αφορούν τη «ΛΑΡΚΟ», γιατί το έγκλημα εδώ είναι μεγάλο, διαρκές και έχει πολλούς ενόχους. Γιατί βέβαια η Κυβέρνηση της Νέας Δημοκρατίας παρέλαβε από την κυβέρνηση του ΣΥΡΙΖΑ, αλλά και τις προηγούμενες του ΠΑΣΟΚ κ.λπ., την πολιτική συνέχεια και συνέπεια που είχαν αυτές απέναντι στις κατευθύνσεις της Ευρωπαϊκής Ένωσης που οδήγησαν στην απαξίωση και σήμερα στο ξεπούλημα της «ΛΑΡΚΟ».

Οι αγώνες των εργαζομένων, όμως, έριξαν και το τελευταίο φύλλο συκής της Κυβέρνησης. Η «ΛΑΡΚΟ» με ευθύνη δική σας, κύριοι της Κυβέρνησης, όπως και της ειδικής διαχείρισης που είναι και εκτελεστικό σας όργανο, έχει εγκαταλειφθεί μέχρι εσχάτων, κυριολεκτικά γκρεμίζει. Όχι γιατί δεν υπήρχε η οικονομική δυνατότητα για ουσιαστικές επισκευές, αλλά γιατί τα χρήματα που δόθηκαν, συνειδητά κατασπαταλήθηκαν στην απαξίωση, για να δοθεί τσάμπα σε αυτούς που είχατε επιλέξει, χωρίς όρους και προϋποθέσεις, χωρίς εργαζόμενους. Σε μια περίοδο που οι τιμές νικελίου έχουν σταθεροποιηθεί στα ύψη, η «ΛΑΡΚΟ» είναι σταματημένη και γκρεμίζει. Οι περιβόητοι επενδυτές σε συνεννόηση προφανώς με την Κυβέρνηση δεν βγάζουν άχνα. Δεν ανταποκρίνονται στο αίτημα ενημέρωσης των εργαζομένων. Η Κυβέρνηση δηλώνει ότι δεν γνωρίζει τα σχέδιά τους, δεν έχει συναντηθεί μαζί τους. Φαίνεται ότι έχει γίνει καινούργια μόδα αυτό το «δεν γνωρίζουμε» από την Κυβέρνηση.

Πρέπει επιτέλους να τοποθετηθείτε επίσημα πάνω στα ζητήματα της «ΛΑΡΚΟ». Θα μας πείτε ποιο είναι το αντίτιμο του μοναδικού εργοστασίου παραγωγής σιδηρονικελίου ενός εκατομμυρίου στρεμμάτων γης που στο υπέδαφός τους έχουν δύο εκατομμύρια τόνους νικελίου, τα οποία αντιστοιχούν στο 90% των συνολικών κοιτασμάτων στην Ευρωπαϊκή Ένωση; Το αντίτιμο των δύο οικισμών οκτακοσίων σπιτιών, του βαρέως τύπου εξοπλισμού, των ανταλλακτικών κ.λπ.; Ποιο είναι το αντίτιμο, τέλος πάντων, όλης αυτής της ανεκτίμητης περιουσίας; Είναι μια καλή ή μια κακή ιδιωτικοποίηση, όπως λέτε; Θα επαναλειτουργήσει η «ΛΑΡΚΟ»; Θα εκσυγχρονιστεί η μέθοδος παραγωγής του εργοστασίου; Θα αναπτυχθεί η μονάδα κατασκευής ανοξείδωτου χάλυβα; Είναι τελικά εξασφαλισμένη η συνέχιση της εργασίας των εργαζομένων;

Οφείλετε να απαντήσετε σε αυτά τα ερωτήματα, όπως επίσης και στους ίδιους τους εργαζομένους που σας έχουν κάνει αγωγές για το γεγονός ότι ούτε καν αυτός ο εγκληματικός νόμος που ψηφίσατε δεν εφαρμόστηκε. Έχετε επιτέλους το πολιτικό θάρρος να σταθείτε απέναντι στις δικές σας επιλογές και να λύσετε τα αυτονόητα, όπως για παράδειγμα, την καταβολή των αποζημιώσεων σε εννέα εργαζόμενους που συνταξιοδοτήθηκαν δύο μήνες πριν την είσοδο του ειδικού διαχειριστή, την καταβολή των ποσών στα ιδιωτικά ασφαλιστήρια ζωής που τόσο διαφημίζετε; Γι’ αυτά και για το γεγονός ότι η εκκαθάριση για την εκποίηση της «ΛΑΡΚΟ» έχει καταστρέψει τους εργαζόμενους, μικροεργολάβους, μικροπρομηθευτές, έχει καταστρέψει ολόκληρες περιοχές γύρω από αυτή σε πέντε νομούς, καταψηφίζουμε το άρθρο 51 που αφορά την παράταση της ειδικής διαχείρισης, καταθέτοντας για άλλη μια φορά στα Πρακτικά την τελευταία από τις τρεις προτάσεις νόμου που έχει καταθέσει το ΚΚΕ για τη «ΛΑΡΚΟ», για να δείτε πως λύνεται ουσιαστικά το πρόβλημα.

(Στο σημείο αυτό η Βουλευτής κ. Μαρία Κομνηνάκα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ως κόμμα στηρίξαμε και θα συνεχίζουμε να στηρίζουμε αυτόν τον δίκαιο αγώνα στην πράξη, για να παραμείνουν οι εργαζόμενοι με τις απαιτούμενες συνθήκες ασφάλειας και υγιεινής στις θέσεις εργασίας, στις βάρδιες, με πλήρεις αποδοχές μέχρι την ενιαία επαναλειτουργία της «ΛΑΡΚΟ», την ομαλοποίηση της παραγωγικής διαδικασίας των εργασιακών σχέσεων, την επιστροφή των δώρων, εορτών, την καταβολή δηλαδή όλων όσων τους έκλεψε η ειδική διαχείριση και η Κυβέρνηση. Τη συνταξιοδότησή τους, όταν συμπληρώνουν ώριμα και πλήρη ηλικιακά και ασφαλιστικά δικαιώματα.

Με τον αγώνα τους οι εργαζόμενοι έχουν καταφέρει να παραμείνουν μέχρι και σήμερα στην εργασία. Οι εργαζόμενοι με τον αγώνα τους έκαναν τους δώδεκα μήνες εργασίας που νομοθετήσατε αρχικά, σαράντα και σας ανάγκασαν να τους κρατήσετε μέχρι τότε. Με τον αγώνα τους που θα τον συνεχίσουν ανεξάρτητα από την όποια έκβαση των εκλογών, ανεξάρτητα από το ποια κυβέρνηση θα έχουν απέναντί τους μετά -έτσι και αλλιώς δεν είδαν και καμμιά διαφορετική αντιμετώπιση και από όλους τους άλλους- δεν θα χαρίσουν τίποτα. Θα τα διεκδικήσουν όλα όσα τους κλέψατε και θα συνεχίσουν μέχρι τη νίκη. Το ΚΚΕ θα τους στηρίξει μέχρι το τέλος.

Η δυνατότητα ανανέωσης των συμβάσεων μέχρι τέλος του έτους δεν είναι βέβαια υλοποίηση του αιτήματος των εργαζομένων, αλλά είναι μία ακόμα νίκη σε αυτόν τον αγώνα τους και εμείς σας καλούμε να μετατρέψετε τις συμβάσεις από ορισμένου χρόνου σε αορίστου χρόνου, προκειμένου να ψηφίσουμε το άρθρο 52.

Ευχαριστώ, κύριε Πρόεδρε, ευχαριστώ και για την ανοχή στον χρόνο.

**ΠΡΟΕΔΡΕΥΩΝ (Αθανάσιος Μπούρας):** Θα ήθελα να κάνω δύο ανακοινώσεις.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τρεις εκπαιδευτικοί συνοδοί τους από το 1ο Πρότυπο Γενικό Λύκειο Αθήνας «Γεννάδειο».

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι τέσσερις μαθήτριες και μαθητές και δύο συνοδοί εκπαιδευτικοί από το 8ο Δημοτικό Σχολείο Ηλιούπολης.

Η Βουλή σάς καλωσορίζει και τους εύχεται καλή πρόοδο.

(Χειροκροτήματα από όλες τις πτέρυγες της Βουλής)

Καλώ τώρα στο Βήμα τον ειδικό αγορητή της Ελληνικής Λύσης κ. Βασίλειο Βιλιάρδο.

Ορίστε, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, θα ξεκινήσουμε από το ότι όπως αναφέραμε στην επιτροπή οι Έλληνες υφίστανται μια τριπλή ληστεία, χωρίς δυστυχώς να το έχουν ακόμη συνειδητοποιήσει, επειδή οι συνέπειες του πληθωρισμού δεν είναι εύκολα κατανοητές.

Ειδικότερα, ληστεύονται ως εξής: πρώτον, από τη μείωση των εισοδημάτων τους, μισθών και συντάξεων, μέσω της μείωσης της αγοραστικής τους αξίας, αφού με τα ίδια χρήματα καλούνται να πληρώσουν πολύ πιο ακριβές τιμές. Εν προκειμένω οφείλει να γνωρίζει κανείς πως ο πληθωρισμός του 2023 είναι επιπλέον αυτού του 2022. Δηλαδή, εάν αυξήθηκαν το 2022 οι τιμές κατά 9,5% και το 2023 κατά 5%, τότε είναι ακριβότερες κατά 14,9% σε σχέση με το 2021, βέβαια κατά τον γνωστό μαθηματικό τύπο, δεν είναι ακριβώς η πρόσθεση. Τα τρόφιμα, βέβαια, στα οποία καταναλώνουν το μεγαλύτερο μέρος των χρημάτων τους οι φτωχοποιημένοι πολίτες, αυξήθηκαν υπερδιπλάσια, ενώ συνεχίζουν να αυξάνονται κατά 15% σε σχέση με το 2022 ή πάνω από 30% σε σχέση με το 2021.

Δεύτερον, ληστεύονται από την άνοδο των φόρων, αφού η Κυβέρνηση διατηρεί τους ίδιους φορολογικούς συντελεστές στις αυξημένες τιμές, σε αντίθεση με πολλές άλλες χώρες που τις μειώνουν, όπως για παράδειγμα στον ΦΠΑ. Για παράδειγμα, εάν ένα προϊόν κόστιζε 10 ευρώ με ΦΠΑ 24%, το κράτος εισέπραττε 2,40 ευρώ, ενώ όταν η τιμή του αυξήθηκε στα 15 ευρώ, τότε το κράτος εισπράττει 3,60 ευρώ. Το γεγονός αυτό φαίνεται από την άνοδο των φορολογικών εσόδων και το πρώτο δίμηνο του 2023, η οποία ήταν 1,3 δισεκατομμύρια ευρώ πάνω από τον στόχο του πληθωρισμού. Ποιος πληρώνει αυτούς τους παραπάνω φόρους; Προφανώς, όλοι μας, όλοι εμείς. Ποια θα ήταν μια έντιμη και ορθολογική οικονομική πολιτική; Η αναλογική μείωση των συντελεστών.

Εδώ κύριος Υφυπουργός ισχυρίστηκε πως δεν αυξάνονται οι φόροι, αλλά τα φορολογικά έσοδα του δημοσίου λόγω της αύξησης του ΑΕΠ, ενώ εμείς απαντήσαμε πως αυξάνονται και έχει άδικο λόγω της ανόδου των τιμών. Για να τεκμηριώσουμε, λοιπόν, ποιος έχει δίκιο, οφείλουμε εν πρώτοις να ορίσουμε πως υπάρχουν τρεις διαφορετικές έννοιες, δηλαδή οι φορολογικοί συντελεστές, τα φορολογικά έσοδα του δημοσίου και οι φόροι για τους πολίτες που είναι έξοδα και μάλιστα σε μεγάλο βαθμό μη ανταποδοτικά ειδικά στην Ελλάδα.

Επίσης, οφείλουμε να πούμε πως το ΑΕΠ μας σε όρους όγκου που δεν επηρεάζεται από τις τιμές, αν και δεν είναι ο καλύτερος τρόπος σύγκρισης, δεν αυξήθηκε σε σχέση με το 2019 –γιατί αυτό είναι το έτος σύγκρισης- αλλά αντίθετα μειώθηκε πάνω από 2 δισεκατομμύρια ευρώ, δηλαδή από τα 194,4 δισεκατομμύρια ευρώ το 2019 στα 192 δισεκατομμύρια ευρώ το 2022. Όσον αφορά τους φόρους, όμως, αυξήθηκαν, παρά την πτώση του ΑΕΠ. Από 51 δισεκατομμύρια ευρώ το 2019, πήγαν στα 55 δισεκατομμύρια ευρώ το 2022. Επομένως το ΑΕΠ μας μειώθηκε κατά 2,4 δισεκατομμύρια ευρώ και οι φόροι αυξήθηκαν κατά 4 δισεκατομμύρια ευρώ. Μειώθηκε το ΑΕΠ μας και αυξήθηκαν οι φόροι.

Δεν πρόκειται, λοιπόν, ξεκάθαρα για μία φορολογική ληστεία των Ελλήνων με τη βοήθεια του πληθωρισμού; Ειδικά δε, όσον αφορά τον ΦΠΑ που αποτελεί τεράστια επιβάρυνση των ασθενέστερων τάξεων, από 17,8 δισεκατομμύρια ευρώ το 2019, εκτοξεύτηκε στα 21,4 δισεκατομμύρια ευρώ το 2022. Αυξήθηκε, δηλαδή, κατά 3,6 δισεκατομμύρια ευρώ, παρά την πτώση του ΑΕΠ.

Θα καταθέσουμε για όλα αργότερα πίνακες στα Πρακτικά.

Η τρίτη ληστεία τώρα των Ελλήνων διενεργείται με τη δήμευση των καταθέσεών τους, που στα περίπου 180 δισεκατομμύρια ευρώ καταθέσεις η απώλεια ήταν περί τα 17 δισεκατομμύρια ευρώ το 2022 και θα είναι πάνω από 9 δισεκατομμύρια ευρώ –επιπλέον των 17 δισεκατομμυρίων ευρώ- το 2023. Οι τόκοι εδώ, που θα μπορούσαν να αφαιρεθούν είναι αμελητέοι, αφού οι τράπεζες προσφέρουν επιτόκιο καταθέσεων κάτω από 1%. Ποια είναι η λύση εδώ; Να αναγκαστούν οι τράπεζες να προσφέρουν σωστό επιτόκιο, προκειμένου να μη χάνουν οι καταθέτες τους τα χρήματά τους.

Εάν έλεγε κανείς, πάντως, στους πολίτες ότι θα δημευτεί ονομαστικά το 15% των καταθέσεών τους ή ότι θα μειωθούν κατά 15% τα εισοδήματά τους πάνω από 30% των ασθενέστερων, θα γινόταν σίγουρα επανάσταση, ενώ με τον πληθωρισμό που έχει το ίδιο αποτέλεσμα αλλά χωρίς να γίνεται αντιληπτός, δεν αντιδρά κανείς. Δεν ζητάει, δηλαδή, κανένας ανάλογες αυξήσεις των μισθών και των συντάξεων ούτε ανάλογα χαμηλότερους φορολογικούς συντελεστές ούτε ανάλογα υψηλότερους τόκους.

Εάν, βέβαια, ωφελούσε αυτή η ληστεία τα δημόσια οικονομικά μας, θα ήταν κάτι. Δυστυχώς, όμως, δεν συμβαίνει αυτό, αφού το δημόσιο χρέος μας υπερέβη τα 400 δισεκατομμύρια ευρώ, παρά το ξεπούλημα, όταν χρεοκοπήσαμε με 300 δισεκατομμύρια ευρώ, το εμπορικό μας έλλειμμα εκτοξεύθηκε στα 38,3 δισεκατομμύρια ευρώ και το ισοζύγιο τρεχουσών συναλλαγών μας πάνω από 20 δισεκατομμύρια ευρώ.

Συμπερασματικά, λοιπόν, οι Έλληνες ληστεύονται τόσο από το κράτος, όσο και από τις τράπεζες, χωρίς να ωφελείται κανένας –εκτός από τις τράπεζες βέβαια- με την έννοια πως ένα μεγάλο μέρος των χρημάτων τους μεταφέρεται σε αυτούς, σημειώνοντας πως οι τράπεζες χρεώνουν επιπλέον ληστρικές προμήθειες στους πελάτες τους, τις υψηλότερες στην Ευρωπαϊκή Ένωση.

Οι Έλληνες ληστεύονται, όμως, επίσης από τα αρπακτικά funds και από τους servicers που τους στήριξε, δυστυχώς, ο Άρειος Πάγος –αυτή είναι η τέταρτη ληστεία- με μια απόφαση που ελήφθη σε χρόνο ρεκόρ, σε οκτώ ημέρες, ενώ καθαρογράφτηκε επίσης σε χρόνο ρεκόρ, σε δεκάξι ημέρες. Εν προκειμένω, μόνο οι τρεις μεγαλύτεροι servicers, η «INTRUM», η «doVALUE» και η «CEPAL» είχαν τζίρο 534 εκατομμύρια ευρώ και κέρδη, προ φόρων, 179 εκατομμύρια ευρώ από τα σπίτια των Ελλήνων. Μιλάμε για κέρδη 179 εκατομμυρίων ευρώ! Τεράστιο ποσό!

Ειλικρινά δεν μπορεί κανείς παρά να απορήσει σχετικά με το πώς τα ανέχονται όλα αυτά αδιαμαρτύρητα οι Έλληνες, ψηφίζοντας ξανά και ξανά τους ίδιους τους τους θύτες, αυτούς που τους κατέστρεψαν και που συνεχίζουν να τους καταστρέφουν.

Αναφορικά με το νομοσχέδιο τώρα, στην ουσία προσφέρονται ψίχουλα –όπου προσφέρονται βέβαια- σε σχέση με τη ληστεία που διεξάγεται, ελπίζοντας να γίνει κάποια στιγμή κατανοητή η εγκληματική πολιτική της Κυβέρνησης από τους πολίτες.

Το γεγονός αυτό φαίνεται καθαρά από το άρθρο 1, από τον σκοπό, που παρέχονται κάποιες αστείες αυξήσεις σε συνταξιούχους και στρατιωτικούς, για τις οποίες υπάρχουν, ήδη, πολύ μεγάλες αντιδράσεις. Επίσης, φαίνεται από το συνεχώς αυξανόμενο ιδιωτικό χρέος, ενώ αναβιώνει εδώ το καθεστώς ρύθμισης των χρεών προς την ΑΑΔΕ –η ΑΑΔΕ δεν είναι το ελληνικό δημόσιο, άλλος την ελέγχει- προς τους ΟΤΑ και τα ασφαλιστικά ταμεία, χωρίς όμως να διαγραφούν οι τοκογλυφικοί τόκοι και οι προσαυξήσεις.

Ακόμη χειρότερα, όπως φαίνεται από την παράγραφο 3 του άρθρου 6, η καθυστέρηση καταβολής δόσης συνεπάγεται μηνιαία προσαύξηση που ανέρχεται στο 15%, γεγονός που σημαίνει πως πρόκειται για μια απαράδεκτη τοκογλυφική επιβάρυνση που θα πρέπει να αποσυρθεί άμεσα. Τόκοι 15% τον μήνα! Είναι δυνατόν; Πώς μπορεί να το αντέξει κανείς; Απίθανο!

Παραμένει, βέβαια, το πρόβλημα των πλειστηριασμών και των κόκκινων δανείων που θα αυξηθούν, λόγω μιας ακόμη ανόδου των επιτοκίων της Ευρωπαϊκής Κεντρικής Τράπεζας. Στο παράδειγμα ενός δανείου ύψους 100.000 ευρώ, αυξάνεται η μηνιαία δόση κατά 187 ευρώ.

Επίσης, παραμένει το πρόβλημα του ιδιωτικού χρέους, το οποίο έχει υπερβεί τα 410 δισεκατομμύρια και ελπίζουμε, κάποια στιγμή, να μας ενημερώσει για τα πιο πρόσφατα στοιχεία ο Υπουργός.

Στα περιεχόμενα του σχεδίου νόμου, το πρώτο μέρος είναι εισαγωγικό και αναφέρει τι περιλαμβάνει, ενώ στο δεύτερο μέρος υπάρχουν διάφορες ρυθμίσεις του Υπουργείου Οικονομικών. Ειδικότερα, οι εξής στα επιμέρους κεφάλαια, στα οποία χωρίζεται το πρώτο μέρος.

Το πρώτο κεφάλαιο αφορά στη ρύθμιση οφειλών προς το δημόσιο, που επανέρχεται η δυνατότητα πώλησης εκατόν είκοσι δόσεων με τις ίδιες συνθήκες του παρελθόντος, όπως, τουλάχιστον, μας διαβεβαίωσε ο Υπουργός. Δηλαδή 20 ευρώ ελάχιστη μηνιαία δόση με 3% επιτόκιο. Ελπίζω να ισχύει. Μόνο για συνεπείς, όμως, οφειλέτες που έχουν υποβάλει φορολογική δήλωση έως και το 2022, ενώ θα ενεργοποιηθεί από τον Απρίλιο, προφανώς προεκλογικά, με τον γνωστό στόχο της υπεξαίρεσης της ψήφου των Ελλήνων. Παρέχεται δε αναστολή αναγκαστικών μέτρων, που παύει να ισχύει, εάν δεν καταβληθούν δύο δόσεις, ενώ το ελάχιστο ποσό της μηνιαίας δόσης εδώ ανέρχεται στα 30 ευρώ.

Στο δεύτερο κεφάλαιο υπάρχουν διατάξεις για τη διευκόλυνση των μεταβιβάσεων περιουσίας και ειδικότερα ακινήτων, στα οποία δόθηκε, επίσης, παράταση και αναστολή στον φόρο υπεραξίας έως τις 31-12-2024 κατά τις μεταβιβάσεις με το ν.5000/2022, κάτι που προφανώς θα βοηθήσει τα αρπακτικά funds. Δεν είναι ντροπή; Τα funds υπηρετεί η Νέα Δημοκρατία ή τους Έλληνες; Εάν υπηρετεί τα funds, τότε να ζητήσει από τα funds να την ψηφίσουν, όχι από τους Έλληνες.

Εμείς,, πάντως έχουμε προτείνει να μην μπορεί να γίνει καν μεταβίβαση από τα funds, εάν δεν έχουν στην κατοχή τους το ακίνητο για μία πενταετία, όπως συμβαίνει στη Γερμανία σε κανονικές συνθήκες, έτσι ώστε να μην κερδοσκοπούν -αυτός είναι ο λόγος να το διατηρούν και μία πενταετία για να μην κερδοσκοπούν- απαλλασσόμενα επιπλέον, όπως συμβαίνει μόνο στην Ελλάδα, από τον φόρο υπεραξίας.

Στο τρίτο κεφάλαιο παρέχονται στην ουσία παρατάσεις των μειώσεων για τον ΦΠΑ και τον ειδικό φόρο κατανάλωσης με κόστος 246 εκατομμύρια για τον ΦΠΑ και 76 εκατομμύρια για τον ειδικό φόρο κατανάλωσης, που όμως δεν αφορά μόνο τη γεωργία, αλλά επιπλέον σε καύσιμα για άλλους κλάδους.

Εκτός αυτών, δίνεται παράταση για την υπαγωγή στην ηλεκτρονική τιμολόγηση και παρέχονται κίνητρα για μετασχηματισμούς επιχειρήσεων, ενώ προσφέρεται η δυνατότητα μηνιαίας καταβολής τελών κυκλοφορίας αυτοκινήτων. Έτσι που έχουν φτωχοποιηθεί οι Έλληνες, χρειάζεται ακόμη και η μηνιαία καταβολή.

Το τέταρτο κεφάλαιο απαλλάσσει από την επιβολή προστίμων για εκπρόθεσμη δήλωση φορολογίας εισοδήματος για ποσά φόρου κάτω από 100 ευρώ και εμπρόθεσμης δήλωσης για τη βραχυχρόνια μίσθωση ακινήτων. Δηλαδή πρόκειται εδώ για τα airbnb, που ευθύνονται για την αύξηση του κόστους των ακινήτων και των ενοικίων, ενώ κλιμακώνουν την εξάρτηση της χώρας μας από τη μονοκαλλιέργεια του τουρισμού. Επίσης, ορίζονται πρόστιμα για την παραβίαση της υποχρεωτικής διασύνδεσης των τερματικών POS με την ΑΑΔΕ.

Το πέμπτο κεφάλαιο αφορά σε κυρώσεις για το λαθρεμπόριο καυσίμων που συνεχίζει χωρίς σταματημό, όπου επέρχονται κάποιες, απλά, διαδικαστικές αλλαγές.

Το έκτο κεφάλαιο έχει σχέση με διαδικαστικά ναυτιλιακά θέματα, ενώ μειώνεται η φορολογία των μερισμάτων σε ναυλομεσιτικές εταιρείες στο 5% από 10%. Η Κυβέρνηση φαίνεται ότι είναι πολύ απλόχερη με τη ναυτιλία.

Το έβδομο κεφάλαιο αφορά στο ΤΑΙΠΕΔ και τις εταιρείες του Υπερταμείου, ενώ έχει σχέση με τη συνέχιση της ειδικής εκκαθάρισης της «ΛΑΡΚΟ», με τη μεταφορά της «ΠΥΡΚΑΛ» από τον Υμηττό και με ρυθμίσεις για την παροχή ειδικών διευκολύνσεων σύναψη συμβάσεων από το ΤΑΙΠΕΔ για τα έργα, όμως, στρατηγικής σημασίας, καθώς επίσης από θυγατρικές του Υπερταμείου των ξένων.

Στο όγδοο κεφάλαιο συστήνεται αυτοτελές τμήμα πέντε ατόμων από το Υπουργείο Οικονομικών για την παρακολούθηση της σύναψης και εκτέλεσης των δανειακών συμβάσεων και συμβάσεων που συνάπτονται στο πλαίσιο αξιοποίησης των δανειακών πόρων του Ταμείου Ανάκαμψης και Ανθεκτικότητας, κάτι που προφανώς χρειάζεται λόγω των γνωστών κομματικών σκανδάλων της Νέας Δημοκρατίας, αλλιώς δεν θα χρειαζόταν.

Τέλος, το ένατο κεφάλαιο έχει διάφορες άλλες ρυθμίσεις, όπως την αναστολή πλειστηριασμών πυρόπληκτων, αλλά μόνο έως τις 31-7-2023, μέχρι να γίνουν οι εκλογές, δηλαδή, και μετά θα συνεχιστούν κανονικά όλοι οι πλειστηριασμοί.

Στο τρίτο μέρος τώρα περιλαμβάνονται οι παροχές του Υπουργείου Εργασίας και Κοινωνικών Υποθέσεων, όπως και η έκτακτη ενίσχυση των 300 ευρώ με προϋποθέσεις, ενώ αναβιώνουν οι ρυθμίσεις για εξόφληση οφειλών σε ασφαλιστικά ταμεία και παρέχονται επιμέρους διευκολύνσεις σε κάποιους κλάδους.

Τέλος, το τέταρτο μέρος περιλαμβάνει ρυθμίσεις οφειλών σε ΟΤΑ κατά το ίδιο πλαίσιο με το δημόσιο και τα ασφαλιστικά ταμεία. Οφείλουμε να σημειώσουμε πως γενικότερα το καθεστώς ρυθμίσεων του 2019 επανήλθε το 2021, οπότε δεν αρκεί και θα πρέπει να δοθούν διακόσιες σαράντα δόσεις, χωρίς όμως τοκογλυφικούς τόκους και ληστρικές προσαυξήσεις. Αυτό το 15% τον μήνα πρέπει, ασφαλώς, να κοπεί και πρέπει να μπουν μία και καλή διακόσιες σαράντα δόσεις, μήπως μπορέσει να αντεπεξέλθει ο ιδιωτικός τομέας.

Υπάρχουν, επιπλέον, μισθολογικές παροχές σε στρατιωτικούς, προφανώς λόγω των διαμαρτυριών τους, αλλά και προεκλογικά, τροποποιήσεις σχετικά με το μισθολογικό καθεστώς των Ενόπλων Δυνάμεων και των Σωμάτων Ασφαλείας, καθώς επίσης διάφορα άλλα, όπως στο άρθρο 91, που θα πρέπει να αποσυρθεί, με το οποίο εύλογα έχουν εξοργιστεί όλοι οι στρατιωτικοί μας. Κανείς δεν τους προσέχει, κανείς δεν δίνει σημασία στις Ένοπλες Δυνάμεις μας.

Κλείνοντας με ορισμένα μόνο άρθρα, μας έκανε εντύπωση το άρθρο 80, που αφορά την προεκλογική παροχή στους συνταξιούχους, με προφανή στόχο την υπεξαίρεση και εδώ της ψήφου τους.

Όπως αναφέραμε, οι συνταξιούχοι επιθυμούν την υιοθέτηση ενός σοβαρού συστήματος ανταποδοτικής σύνταξης, την κατάργηση των νόμων-εκτρωμάτων, που ψηφίστηκαν στο παρελθόν, όπως του νόμου Κατρούγκαλου που ζει και βασιλεύει, καθώς επίσης να μην υπάρχουν οι απαράδεκτες δικαιολογίες για καθυστέρηση στην απονομή των εκκρεμών συντάξεων ούτε εξευτελιστικές ελεημοσύνες τύπου Market Pass ή όπως έχουμε τώρα το «Καλάθι του νονού». Αν είναι δυνατόν τέτοια πράγματα στη χώρα μας!

Δεν είναι ανόητοι, για να μην καταλαβαίνουν οι συνταξιούχοι μας την κοροϊδία, ενώ θέλουν αυτά που πλήρωσαν εμπρόθεσμα, όπως τα πλήρωσαν και οι ίδιοι. Δεν είναι και δεν θέλουν να είναι επαίτες της εκάστοτε κυβέρνησης.

Μας έκανε, επίσης, εντύπωση το άρθρο 51, με το οποίο παρατείνεται το καθεστώς ειδικής εκκαθάρισης της «ΛΑΡΚΟ», ενώ υπάρχει σε εξέλιξη μια σκανδαλώδης διαδικασία ξεπουλήματος που, τελικά, με τη γνωστή τακτική ξεκινάει με πολλούς ενδιαφερόμενους και καταλήγει σε έναν από τους προνομιακούς συνομιλητές της Κυβέρνησης και της Ευρωπαϊκής Ένωσης. Εν συνεχεία, αλλάζουν οι όροι του διαγωνισμού, όπως συνέβη στο Ελληνικό. Αυτό ακριβώς γίνεται σήμερα με την «ΤΕΡΝΑ» στη «ΛΑΡΚΟ», μια ακόμη ληστεία δηλαδή. Λογικά τώρα βρισκόμαστε στη φάση, όπου η «ΤΕΡΝΑ» θέτει τους όρους της, αφού, όπως μας είπε ο κ. Σταϊκούρας, το τίμημα εξαρτάται από τις επενδύσεις που θέλει να κάνει ο επενδυτής. Σωστά μέχρι εδώ.

Αληθεύει, κύριε Υπουργέ, ότι η «ΤΕΡΝΑ» προσέφερε 6 εκατομμύρια για την εξαγορά της «ΛΑΡΚΟ»; Εάν ναι –που δεν μπορείτε εσείς να απαντήσετε-, δεν καλύπτει καν το Market Pass, ούτε αυτό, βέβαια, αφού θα τα εισπράξει, ό,τι εισπραχθεί, από το Υπερταμείο των ξένων. Ενδεχομένως αρκεί μόνο για το «Καλάθι του νονού» του κ. Γεωργιάδη, το οποίο μάλλον δεν θα κοστίσει τόσο πολύ.

Ενδεχομένως, πάντως, οι επενδύσεις να αλλάξουν και μετά θα φταίνε άλλοι, όπως συνέβη με την ιταλική «HELLENIC TRAIN» που είχε υποσχεθεί άλλες επενδύσεις και τελικά άλλες επενδύσεις θα έκανε.

Όσον αφορά, τώρα, στο άρθρο 27 –τελειώνω σε λίγο, κύριε Πρόεδρε- παρατείνονται έως τις 31-12-2023 οι μειωμένοι συντελεστές της πανδημίας για διάφορα προϊόντα και υπηρεσίες, που δεν έχουν πλέον καμμία απολύτως σχέση με την πανδημία, ενώ αφορούν στην κατανάλωση και όχι την παραγωγή, όπως άλλωστε τα 50 δισεκατομμύρια που σπαταλήθηκαν στην πανδημία με δανεικά. Πρέπει να το λέμε πάντοτε. Σπαταλήθηκαν στην πανδημία 50 δισεκατομμύρια με δανεικά.

Αυτά τα δανεικά θα επιστραφούν πανάκριβα, όπως συμβαίνει, ήδη, με τα αυξημένα φορολογικά έσοδα, τα οποία αναλύσαμε στην εισαγωγή μας.

Το κόστος της συνέχισης αυτών των επιδοτήσεων για το 2023 δίνεται από το Γενικό Λογιστήριο του Κράτους στα 246 εκατομμύρια με το άρθρο 27, το οποίο, όμως, εμείς υπολογίσαμε στα 450 εκατομμύρια. 450 εκατομμύρια ή έστω 246 εκατομμύρια, την ίδια στιγμή που η παραγωγή μας, ο πρωτογενής μας τομέας, στηρίχθηκε μόλις με 183 εκατομμύρια για ολόκληρη την περίοδο της πανδημίας, όταν γενικότερα δόθηκαν, όπως είπαμε, 50 δισ., ενώ,, τώρα παρέχετε μείωση του ειδικού φόρου κατανάλωσης στους αγρότες, κόστους λιγότερο από 76 εκατομμύρια, αφού επιδοτούνται με το ίδιο ποσόν και άλλοι.

Ο Πρωθυπουργός, δε, στη Λάρισα δεν έδειξε καμμία κατανόηση για τα προβλήματα των αγροτών μας από την αύξηση του κόστους παραγωγής, γεγονός απαράδεκτο, που μάλλον σημαίνει πως οι αγρότες μας αντιμετωπίζονται, δυστυχώς, με ρατσισμό.

Οι φόροι, πάντως, που πραγματικά μείωσε η Κυβέρνηση, είναι στα family offices, όπως της κ. Λάτση, που φορολογούνται με συντελεστή ένα 1,7%, στις μεγάλες εταιρείες ακινήτων, που φορολογούνται με 0,75 %, στην απαλλαγή των αρπακτικών funds από τον φόρο υπεραξίας των ακινήτων, στον μειωμένο φόρο μερισμάτων των εφοπλιστών κ.λπ..

Τέλος, με το άρθρο 30 παρατείνονται τα κίνητρα ηλεκτρονικής τιμολόγησης για λόγους, όπως γράφει, εξοικείωσης, κάτι που αποτελεί μέρος της ψηφιοποίησης που προωθεί η Ευρωπαϊκή Ένωση και το Υπουργείο του κ. Πιερρακάκη, που ενδιαφέρεται μόνο για τις ηλεκτρονικές συναλλαγές και το φακέλωμα των πολιτών, αλλά αδιαφόρησε εντελώς για τον ΟΣΕ.

Από τις ηλεκτρονικές συναλλαγές, όμως, κερδοσκοπούν οι τράπεζες, χωρίς να έχει ληφθεί καμμία μέριμνα για τις ληστρικές τους προμήθειες. Είναι, λοιπόν, δυνατόν να σταματήσει έτσι η κατάρρευση της χώρας μας και η φτωχοποίηση των Ελλήνων; Δυστυχώς για όλους μας δεν είναι δυνατόν.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, σας ενημερώνω ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι πέντε μαθήτριες και μαθητές και τρεις συνοδοί εκπαιδευτικοί από το 12ο Δημοτικό Σχολείο Ιλίου (δεύτερο τμήμα).

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο ειδικός αγορητής του ΜέΡΑ25 κ. Γεώργιος Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι, πρώτα από όλα να καλωσορίσουμε τους μαθητές, τις μαθήτριες, τους συνοδούς τους. Όταν σπούδαζα στη Γερμανία, στο Πανεπιστήμιο της Βόννης, στο δημόσιο πανεπιστήμιο, υπάρχει ακόμη ένα ψηφιδωτό στην είσοδο της βιβλιοθήκης του πανεπιστημίου που έγραφε και γράφει ακόμη «Αρχή μεγίστη του φρονείν τα γράμματα».

Αυτό που μας ξεχωρίζει ως Έλληνες, αγαπητά παιδιά, είναι η γλώσσα μας. Αυτή προστατέψτε, αυτή κοιτάξτε. Καλή επιτυχία σε όλους. Και να καλωσορίσουμε και τους επισκέπτες μας από την Κρήτη.

Σήμερα συζητάμε, λοιπόν, για ένα πολυνομοσχέδιο ουσιαστικά του Υπουργείου Οικονομικών με ενενήντα ένα άρθρα, πάρα πολλές και διαφορετικές ρυθμίσεις, διατάξεις και πάρα πολύ σφιχτά χρονικά περιθώρια, που μας παραπέμπουν στην εποχή των μνημονίων.

Όχι βέβαια πως έχουμε φύγει από αυτά, μνημόνια, δεσμεύσεις, επιτήρηση. Βρισκόμαστε σε αυτά και ακόμη έρχονται χειρότερα. Διότι η Ευρωπαϊκή Ένωση, η τρόικα εξωτερικού, οι θεσμοί απαιτούν και πάλι από εμάς, από το 2024 και μετά, την επίτευξη πρωτογενών πλεονασμάτων, ματωμένων πρωτογενών πλεονασμάτων, με ακραία λιτότητα.

Μέσα στην πανδημία τα δημοσιονομικά μέτρα χαλάρωσαν και τώρα πάλι επιστρέφουν, και θα είναι πιο δυσβάσταχτα, γιατί έχουν προηγηθεί πολλά άσχημα χρόνια. Τα προηγούμενα χρόνια της πανδημίας, της ενεργειακής κρίσης, της ακρίβειας είχαμε πρωτογενή ελλείμματα. Από τα πρωτογενή αυτά ελλείμματα θα πρέπει τώρα να πάμε στα πρωτογενή πλεονάσματα. Θα στενάξουμε κάτω από τις τεράστιες αυτές ρυθμίσεις για την εξυπηρέτηση δημοσίου χρέους, το οποίο αντί να μειώνεται αυξάνεται και έχει φτάσει βάσει επίσημων στοιχείων στα 400 δισεκατομμύρια ευρώ.

Το σημερινό νομοσχέδιο είναι ένα επικοινωνιακό πολυνομοσχέδιο, ένα επικοινωνιακό τρικ για την τηλεόραση, εν όψει των εκλογών, που θα έρθουν σύντομα. Διότι δεν είναι πραγματικά δυνατόν με ένα νομοσχέδιο να λυθούν όλα τα προβλήματα που σήμερα μας ταλανίζουν. Θα βγείτε στις τηλεοράσεις και θα λέτε εβδομήντα δύο δόσεις, εκατόν είκοσι δόσεις, κοίτα τι ωραία τα κάναμε.

Δυστυχώς, όμως, οι πολίτες αλλάζουν άρδην και υποβαθμίζουν τις καθημερινές τους συνήθειες για να επιβιώσουν. Υπάρχει ανθρωπιστική κρίση. Αυξάνονται συνεχώς αυτοί που ζουν κάτω από το όριο φτώχειας. Η νέα αύξηση επιτοκίων, τα κόκκινα δάνεια, οι ηλεκτρονικοί πλειστηριασμοί, το κόστος ενέργειας θα δημιουργούν όλο και μεγαλύτερα προβλήματα.

Θα ήθελα να αναφέρω το πρόβλημα στο «ΠΑΓΝΗ», στο Πανεπιστημιακό Γενικό Νοσοκομείο Ηρακλείου, που πραγματικά δεν έχει τα αυτονόητα, γάζες, επιδέσμους, σύριγγες, για να μην πάμε σε ανθρώπους, γιατρούς και νοσηλευτές. Το σχέδιο νόμου, λοιπόν, δίνει μια ψεύτικη εικόνα για την αντιμετώπιση των τεράστιων προβλημάτων.

Η Ένωση Δανειοληπτών Ελλάδος, η «Ελευθερία», με έδρα το Ηράκλειο Κρήτης ζητάει άμεση νομοθετική ρύθμιση της Κυβέρνησης για να σταματήσει κάθε πλειστηριασμός και κάθε αναγκαστικό μέτρο κατά της ακίνητης περιουσίας των δανειοληπτών από το 2008 και μετά, που άρχισε να εφαρμόζεται το οικονομικό έγκλημα.

Ο επενδυτικός οίκος «NOMURA» της Ιαπωνίας αναφέρει ότι είναι ορατός ο κίνδυνος χρεοκοπίας μας μιας ήδη χρεοκοπημένης ελληνικής οικονομίας και επισημαίνει ότι από την επόμενη διετία πρέπει να γίνουν επώδυνες προσαρμογές.

Στήριξη της κοινωνίας λέει το πολυνομοσχέδιο. Για ποια στήριξη όμως συζητάμε; Απέναντι σε αυτή τη γυναίκα σε αναπηρικό αμαξίδιο που εξωθήθηκε να εγκαταλείψει την πρώτη της κατοικία λόγω πλειστηριασμού, που ο Άρειος Πάγος σε χρόνο ρεκόρ για την ελληνική δικαιοσύνη, μέσα σε εννέα ημέρες, έβγαλε απόφαση υπέρ των funds και των χαρατσιών, ενώ σε άλλες περιπτώσεις χρειάζονται χρόνια; Για ποια στήριξη μιλάμε για τη γυναίκα αυτή και για τόσους άλλους;

Το κοινωνικό-οικονομικό πλαίσιο μέσα στο οποίο όλα αυτά γίνονται είναι να αναφέρουμε ότι το δημόσιο χρέος έχει εκτοξευτεί έχει εκτοξευτεί στα 400 δισεκατομμύρια ευρώ και το ιδιωτικό χρέος ξεπερνά τα 256 δισεκατομμύρια ευρώ. Σε αυτά προσθέστε τα 113 δισεκατομμύρια ευρώ, που είναι οι ληξιπρόθεσμες οφειλές προς την εφορία, τα οποία βαρύνουν 4,2 εκατομμύρια φορολογούμενους πολίτες, ιλιγγιώδη ποσά.

Διαβάζουμε σε έγκυρες εφημερίδες όπως η «ΝΑΥΤΕΜΠΟΡΙΚΗ»: «Εκρηκτική άνοδος χρεών προς την εφορία. Το πρώτο τρίμηνο του 2022 αυξήθηκαν κατά 53,7% σε σχέση με πέρυσι και έφτασαν στα 3,3 δισεκατομμύρια ευρώ».

Εάν σε αυτή την εικόνα προσθέσουμε την αδήλωτη εργασία, την παραοικονομία, την έλλειψη προσωπικού για εργασία και το τεράστιο δημογραφικό πρόβλημα, όλα αυτά συντελούν, είναι στοιχεία μιας οικονομίας η οποία χειροτερεύει συνεχώς.

Το «myDATA» φρενάρει την πραγματική οικονομία για μια ακόμη φορά . Στις 28-2-2023, αναφέρει πάλι η «ΝΑΥΤΕΜΠΟΡΙΚΗ», η ΑΑΔΕ αναγκάσθηκε να προβεί σε τροποποίηση του θεσμικού πλαισίου του περιβόητου «myDATA». Είναι η έβδομη τροποποίηση του εν λόγω πλαισίου, χωρίς ακόμη να έχει ξεκινήσει η πλήρης εφαρμογή του «myDATA».

Πρόταση του ΜέΡΑ25: Διαγραφή χρεών που δημιουργήθηκαν μέσα την πανδημία και μετά από αυτήν. Βέτο στην Ευρωπαϊκή Ένωση για τη δημιουργία, αποδοχή κοινού χρέους, όπως έγινε το 1750 στην Αμερική επί Προεδρίας Τζορτζ Ουάσινγκτον, με Υπουργό Οικονομικών τον Αλεξάντερ Χάμιλτον, που έγινε αποδοχή κοινού χρέους και έτσι δημιουργήθηκαν οι Ηνωμένες Πολιτείες της Αμερικής. Αν κι εδώ στην Ευρώπη –και απευθύνομαι σε εσάς τα παιδιά- δεν δημιουργηθεί ένα ευρωομόλογο η Ευρώπη θα διαλυθεί.

Εμείς, ως Ευρωπαίοι, λοιπόν, βλέπουμε ότι είμαστε διακόσια χρόνια πίσω και μάλιστα έρχεται το Βερολίνο πρόσφατα και λέει «ευρωομόλογο για την ενέργεια». Ακόμη κι αυτό το ξεχάσατε.

Θα συνεχίσω με την τοποθέτηση του κυρίου Υπουργού στην επιτροπή μας προχθές, ο οποίος ρώτησε -διαβάζω ακριβώς- «αν υπάρχει χώρα στην Ευρωπαϊκή Ένωση που έχει πλαίσιο ρυθμίσεων εβδομήντα δύο και εκατόν είκοσι δόσεων», αν υπάρχει άλλη χώρα που να υλοποιεί ένα αντίστοιχο πλαίσιο. Μα αυτό, κύριε Υπουργέ, δεν είναι τίτλος τιμής για την Ελλάδα, κατάντια είναι. Ευτυχώς καμμία χώρα στην Ευρώπη δεν το κάνει αυτό.

Να θυμίσουμε ότι το κατά κεφαλήν εισόδημα στην Ελλάδα το 2009 αντιπροσώπευε το 95% του κατά κεφαλήν εισοδήματος του μέσου όρου της Ευρωπαϊκής Ένωσης και από το 95% το 2022 έχει πέσει στο 65%. Αυτό είναι φτωχοποίηση, ακραία φτωχοποίηση, ακραία κατάντια.

Δεν μπορεί, λοιπόν, να υπερηφανευόμαστε, κύριε Υπουργέ, ότι κάναμε εβδομήντα δύο και εκατόν είκοσι δόσεις.

Επίσης να τονίσουμε ότι δεν υπάρχει καμμία χώρα στην Ευρώπη η οποία να μην έχει σταθερό φορολογικό σύστημα. Εμείς κάθε τόσο αλλάζουμε τα φορολογικά μας συστήματα με ό,τι αυτό συνεπάγεται.

Περαιτέρω τώρα για το νομοσχέδιο και για αυτά που ανέφερε ο κύριος Υπουργός, για τα άρθρα 1 έως 13 και την αναβίωση των εκατόν είκοσι και εβδομήντα δύο δόσεων, είπε για τα ευεργετήματα, όπως παραδείγματος χάριν την αποδέσμευση των τραπεζικών λογαριασμών στη ρύθμιση των εκατόν είκοσι δόσεων. Αποδέσμευση τραπεζικών λογαριασμών, όταν κάποιος έχει ληξιπρόθεσμα χρέη και είναι δεσμευμένος ο λογαριασμός του στην τράπεζα, πώς θα ζήσει, πώς θα κινηθεί, τι θα κάνει;

Τι θα κάνει; Πολύ απλό. Παραοικονομία, κύριοι Υπουργοί. Αυτό είναι εγκληματικό. Το ανάποδο έπρεπε να γίνεται, κύριοι Υπουργοί. Αυτός που δεν έχει οξυγόνο, δεν έχει χρήματα, αντί να του τα παρέχετε, του το κόβετε. Αυτό είναι τιμωρητική τακτική και όχι βοήθεια για επιβίωση.

Μετά από μια καταστροφή οικονομική, ενεργειακή και υγειονομική οφείλουμε να στηρίξουμε τον κόσμο. Δεν τον αφήνεις δέσμιο της τραγικής κατάστασής του.

Άρθρο 23: Αίρονται τα εμπόδια στις μεταβιβάσεις με τίμημα, όταν ο μεταβιβάζων έχει, λέει, ληξιπρόθεσμες οφειλές, τόσο στην ΑΑΔΕ όσο και στον ΕΦΚΑ, και το τίμημα δεν επαρκεί για την ικανοποίηση του συνόλου των οφειλών του. Μα είναι και αυτό τραγικό. Έχουν οφειλές ληξιπρόθεσμες, να φανταστούμε σε ποια δραματική κατάσταση βρίσκονται, θα ξεπουλήσουν το ακίνητό τους και πάλι δεν θα φτάσει να αποπληρώσει ο άνθρωπος το χρέος του. Και τι θα κάνει μετά; Τι άλλο θα ξεπουλήσει;

Εμείς στο ΜέΡΑ25 λέμε: Διαγραφή χρεών που δημιουργήθηκαν από την πανδημία και μετά, όπως προείπα και επίσης όπως τονίζουν και όλα τα οικονομικά επιμελητήρια.

Άρθρο 27: Επεκτείνεται μέχρι 31-12-2023 η μείωση του ΦΠΑ που είχε θεσμοθετηθεί έως τον Ιούνιο του 2023. Ωραία, και μετά; Το 2024 τι γίνεται; Αβάσταχτα βάρη, που οδηγούν είτε στον περιορισμό της κατανάλωσης είτε στη μαύρη οικονομία. Τόσο απλά. Η μαύρη οικονομία καταστρέφει και την υγιή οικονομία.

Άρθρο 28, ένα ακόμη ουσιαστικό μέτρο, λέει, για τη στήριξη του πρωτογενή τομέα και επιστροφή του ειδικού φόρου κατανάλωσης για το αγροτικό πετρέλαιο, για το έτος 2023. Το 2022 είπατε, κύριε Υφυπουργέ, ότι η Κυβέρνησή σας χορήγησε 76 εκατομμύρια ευρώ για αυτό το θέμα. Τα 76 εκατομμύρια είναι σταγόνα στον ωκεανό. Peanuts, που θα έλεγαν κι οι Αμερικανοί. Και πρώτα απ’ όλα πώς ζει ο αγρότης ο κτηνοτρόφος μέχρι να πάρει τα χρήματα αυτά, όποια χρήματα είναι αυτά, που δεν είναι τίποτα βέβαια;

Εμείς στο ΜέΡΑ25 προτείνουμε ειδικό φόρο κατανάλωσης στα καύσιμα για τους αγρότες, για τον πρωτογενή τομέα, μηδέν, όπως ακριβώς γίνεται και με τους εφοπλιστές. Από την 1-1-2024, λοιπόν, πάλι καινούργιες επιβαρύνσεις.

Οι αγρότες φωνάζουν για το τεράστιο κόστος παραγωγής που έχει εκτιναχθεί λόγω ενέργειας, λόγω των λιπασμάτων, φωνάζουν για τα κόκκινα δάνεια και τους πλειστηριασμούς.

Εμείς στο ΜέΡΑ25 για την αγροτική οικονομία θεωρούμε απαραίτητη την επανίδρυση μιας δημόσιας αγροτικής τράπεζας.

Το άρθρο 28 αναφέρει περαιτέρω ότι απαλλάσσονται από τον ειδικό φόρο κατανάλωσης και οι αεροπορικές μεταφορές και η ναυσιπλοΐα στα ύδατα της Ευρωπαϊκής Ένωσης.

Καλά, αυτούς τους απαλλάσσετε. Κι ο αγρότης, δεν χρησιμοποιεί τρακτέρ; Δεν χρησιμοποιεί καύσιμα; Ή θεωρείτε ότι όλα τα κάνει με τα χέρια του διότι δεν έχει τρακτέρ;

Κύριε Υφυπουργέ, να αναφέρουμε πάλι εδώ αυτό που είχαμε αναδείξει και στην επιτροπή, ότι παράγραφος Γ΄ δεν υπάρχει. Αν θέλετε, διορθώστε την.

Κύριε Υφυπουργέ, στην επιτροπή αναφερθήκατε σε πολλά άρθρα. Από το 45 πήγατε στο 75, αλλά δεν αναφερθήκατε παραδείγματος χάριν σε τρία άρθρα, βασικά για μας, το 49, το 59 και το 67. Σε αυτά θα αναφερθώ εγώ, για να μας ακούσουν οι άνθρωποι εκεί απ’ έξω.

Άρθρο 49: φορολογία μερισμάτων. Από 10% για αυτούς που έχουν έσοδα από την εκμετάλλευση πλοίων το κάνετε 5%. Συγχαρητήρια! Θα μπορούσατε να το κάνετε και 0%, δώρο στους εντολοδόχους σας.

Άρθρο 59: Άρση παραχώρησης δικαιώματος χρήσης. Ουσιαστικά με αυτό το άρθρο κλείνει η ΕΡΤ, τα βραχέα κύματα, η εκπομπή αυτή. Ποιοι ακούν τα βραχέα κύματα; Για να μας καταλάβουν κι οι άνθρωποι. Οι ναυτικοί μας, οι απόδημοι Έλληνες, οι οδηγοί διεθνών μεταφορών. Με απλά λόγια τέλος κι η ΕΡΤ.

Άρθρο 67: Αναστολή πλειστηριασμών για πυρόπληκτους. Λέει το άρθρο για πυρόπληκτους στην Περιφέρεια Αττικής από 23-24 Ιουλίου 2018. Καλά, μόνο στην Αττική υπήρχαν πυρόπληκτοι; Στην Εύβοια δεν υπήρχαν πυρόπληκτοι; Δεν καταστράφηκαν κι άλλοι; Και γιατί μόνο για πυρόπληκτους και όχι για σεισμόπληκτους, που έχουμε παντού σε όλη την Ελλάδα, και στην Κρήτη και στη Σάμο; Και η ημερομηνία εκτέλεσης της παραγράφου αυτής μέχρι 31-7-2023. Αυτή η ημερομηνία προεκλογικό δωράκι, επικοινωνιακό τρικ, όπως είπαμε στην αρχή. Κοροϊδεύουμε.

Για την Κρήτη να αναφέρω ότι δεκαοκτώ μήνες μετά τον ισχυρό σεισμό είναι ξεχασμένοι στο Αρκαλοχώρι οι άνθρωποι. Γραφειοκρατία και μεγάλες καθυστερήσεις στην αποκατάσταση των περιουσιών τους αντιμετωπίζουν οι σεισμόπληκτοι κάτοικοι του Αρκαλοχωρίου. Μερικοί μάλιστα βρέθηκαν αντιμέτωποι με κατασχέσεις λογαριασμών, στους οποίους κατατέθηκε η κρατική βοήθεια για τις επισκευές και τις ανακατασκευές των σπιτιών τους. Κάποιοι άλλοι πάλι κινδυνεύουν να χάσουν τις μισογκρεμισμένες περιουσίες τους σε πλειστηριασμούς, όπως καταγγέλλεται. Αυτοί δεν χρειάζονται στήριξη;

Και να προσθέσω ότι ένα ψήφισμα θα δοθεί αύριο με ερωτήματα. Πότε θα απαντήσει η πολιτεία για τον ΦΠΑ εργασιών στα σεισμόπληκτα κτήρια; Πότε θα πάρουν όλοι οι δικαιούχοι την οικοσκευή που δικαιούνται; Τι θα γίνει με τις δεσμεύσεις των χρημάτων από τους ακατάσχετους λογαριασμούς; Τι θα γίνει με τους πλειστηριασμούς ακινήτων στις σεισμόπληκτες περιοχές;

Άρθρο 74. Διορθώστε τους τόνους. Δεν είναι «Καντανού» και «Σελινού», είναι «Καντάνου» και «Σελίνου». Και μάλιστα να τονίσω εδώ, επειδή είμαι και από την Κρήτη, ότι αυτός ο Δήμος της Καντάνου κατεστράφη από τους Γερμανούς εκ θεμελίων. Είναι τόπος μαρτυρικός και ηρωικός.

Μας κάνει εντύπωση ότι αυτές τις μέρες υπάρχει μια προσπάθεια παραγραφής των γερμανικών θηριωδιών. Δεν ξεχνάμε, απαιτούμε τις γερμανικές επανορθώσεις και το αναγκαστικό κατοχικό δάνειο, το οποίο είχε αναγνωρίσει και το ίδιο το Τρίτο Ράιχ.

Για το άρθρο 77, διαδικασία προκαταβολής επιχορήγησης αγροτικών εκμεταλλεύσεων, ο αγροτικός κόσμος παραπονιέται πάντα ότι υπάρχει τεράστια καθυστέρηση στην καταβολή αποζημιώσεων ή δε γίνεται καθόλου. Τα προβλήματα αυτά ανεδείχθησαν χθες και στο σχετικό νομοσχέδιο με τον Υπουργό Αγροτικής Ανάπτυξης και Τροφίμων. Για ποια, λοιπόν, πραγματική στήριξη συζητάμε;

Η αποζημίωση θα πρέπει να γίνεται στο 100% της ζημίας του αγρότη, όπως γίνεται και στην υπόλοιπη οικονομία. Όπως, για παράδειγμα, εάν κάποιος έχει ασφαλίσει το σπίτι του ή την επιχείρησή του και έχει πάθει ολική καταστροφή, θα αποζημιωθεί στο 100%.

Περαιτέρω, το Οικονομικό Επιμελητήριο Ελλάδος, θεωρείται επιβεβλημένη και αναγκαία η μετάθεση των προθεσμιών για την υπαγωγή στις ρυθμίσεις, διότι λογιστές και φοροτεχνικοί πάσχουν από σοβαρά νοσήματα. Όπως αναφέρουν, «ούτε να πεθάνουν δεν προλαβαίνουν», αυτό επιτυγχάνετε με το σχέδιο νόμου σας. Επίσης, και με άλλο τρόπο, απαξιώνεται την υγεία και την ασφάλεια των πολιτών. Σας θυμίζει κάτι αυτό;

Πέραν δε αυτών, εμπαίζετε και τα μέλη της Πανελλήνιας Ομοσπονδίας Ενώσεων Στρατιωτικών, την ΠΟΜΕΝΣ, όπως ανέδειξε φορέας τους. Δεν θα αναφέρω, λόγω χρόνου, αυτά που είπε στην επιτροπή, τα οποία ανέφερα κι εγώ χθες. Μιλάτε για προστασία των συντάξεων. Ποιες συντάξεις, αυτές που δεν δίνετε; Αυτές που καθυστερείτε; Αυτές που πετσοκόβετε; Για ποιες συντάξεις μιλάτε; Το πιο απλό πράγμα, αυτό που λέμε στο ΜέΡΑ25, αυτόματη τιμαριθμική αναπροσαρμογή των χαμηλοσυνταξιούχων και του βασικού μισθού, των πιο ευάλωτων πολιτών.

Θα καταθέσω και μια επιστολή για την αδικία για κάθε αυτοαπασχολούμενο και νόμιμα εργαζόμενο, να έχει τη δυνατότητα να αξιοποιήσει συνταξιοδοτικά τα χρόνια αυτά για τα οποία αφ’ ενός κατέβαλε τις νόμιμες ασφαλιστικές του εισφορές και αφ’ ετέρου τον περιορισμό που του έκανε η πολιτεία κατά 30% της σύνταξής του. Είναι πολλοί οι άνθρωποι αυτοί και ζητούν δικαίωση. Αυτή η επιστολή είναι, μάλιστα, από τα Χανιά, απ’ τον τόπο του Πρωθυπουργού.

(Στο σημείο αυτό ο Βουλευτής κ. Γεώργιος Λογιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κρίνοντας, μερικές περαιτέρω προτάσεις από το ΜέΡΑ25. Πάταξη της υπερφορολόγησης και φορολογικές τομές, κατάργηση όλων των προβλεπόμενων φόρων για εταιρείες με λιγότερους από τριάντα εργαζόμενους, φορολογικοί συντελεστές επιχειρήσεων 15% για τις μικρές που θα έχουν ως τριάντα εργαζόμενους, 20% για τις μεσαίες που έχουν από τριάντα έναν έως διακόσιους ενενήντα εννιά εργαζόμενους και 29% για τις μεγάλες. Δύο συντελεστές ΦΠΑ και μηδενικό συντελεστή για έντυπα βιβλία, έντυπο Τύπο, θέατρο και χορό. Ο ανώτερος συντελεστής στο 15% με πλαστικό χρήμα και 18% με μετρητά. Ο κατώτερος στο 6% και 9% αντίστοιχα. Για τα νησιά του Αιγαίου, που αναφέρονται στην πρόταση νόμου, οι πιο πάνω συντελεστές μειώνονται στο 25%.

Ειδικός ψηφιακός φόρος 4% για τους τεχνολογικούς κολοσσούς Amazon, Facebook, Netflix, Google, σύμφωνα με την πρόσφατη τροπολογία που κατέθεσε το ΜέΡΑ25 στο νομοσχέδιο για το λαθρεμπόριο, το οποίο βέβαια εσείς δεν έχετε αποδεχθεί.

Κατάργηση του ΕΝΦΙΑ για αντικειμενικές αξίες κάτω των 70.000 ευρώ, μείωσή του κατά 25% για αντικειμενικές αξίες μεταξύ 70.000 και 500.000 ευρώ και αύξηση κατά 10% για αντικειμενικές αξίες άνω του 1.000.000 ευρώ. Κατάργηση του Χρηματιστηρίου Ενέργειας, κατάργηση του προγράμματος «ΗΡΑΚΛΗΣ».

Συμπερασματικά, είναι καλό πράγμα η ασπιρίνη; Ναι, είναι καλό πράγμα η ασπιρίνη, αν μάλιστα είναι και γερμανική. Κάνει καλό στον καρκινοπαθή; Όχι, δεν κάνει.

Αυτό, με άλλα λόγια, είναι το σχέδιο νόμου σας. Ό,τι δεν λύνεται, κόβεται. Κι εδώ γνωρίζουμε πολύ καλά ποιος το έκανε αυτό.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 27 Μαρτίου 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 Κανονισμού της Βουλής)

1. Η με αριθμό 576/17-3-2023 επίκαιρη ερώτηση του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς τον Υπουργό Μετανάστευσης και Ασύλου, με θέμα: «Έλλειψη εργατικών χεριών κατά την τρέχουσα καλλιεργητική περίοδο».

2. Η με αριθμό 568/15-3-2023 επίκαιρη ερώτηση της Βουλευτού Κοζάνης του Συνασπισμού Ριζοσπαστικής Αριστεράς κ. Καλλιόπης Βέττα προς τον Υπουργό Υποδομών και Μεταφορών, με θέμα: «Η κυβέρνηση επί τέσσερα χρόνια αδιαφορεί για τα μείζονα προβλήματα ασφαλείας της Γέφυρας των Σερβίων. Απαιτούνται άμεσες παρεμβάσεις για την άρση επικινδυνότητας της Γέφυρας και την ασφάλεια των διερχομένων».

3. Η με αριθμό 578/17-3-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Πολιτισμού και Αθλητισμού, με θέμα: «Απαράδεκτος ο αποκλεισμός του ανακτόρου του Γαλατά Μινώα Πεδιάδας από την υποψηφιότητα σειριακής εγγραφής στον Κατάλογο Παγκόσμιας Πολιτιστικής Κληρονομιάς της UNESCO».

4. Η με αριθμό 583/20-3-2023 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Να παρθούν όλα τα αναγκαία μέτρα για ασφαλείς σχολικές εκδρομές».

5. Η με αριθμό 579/20-3-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Ανάπτυξης και Επενδύσεων, με θέμα: «Εγκληματικά σχέδια για σταθμό παραγωγής ρεύματος από φυσικό αέριο στο Χαϊδάρι».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 Κανονισμού της Βουλής)

1. Η με αριθμό 569/15-3-2023 επίκαιρη ερώτηση της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς την Υπουργό Πολιτισμού και Αθλητισμού, με θέμα: «Ποιος είναι ο θεσμικός ρόλος της ΜΚΟ “The Parthenon Project” στην εθνική διεκδίκηση για την επανένωση των Γλυπτών του Παρθενώνα;».

2. Η με αριθμό 586/20-3-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Άμεσες ενέργειες προκειμένου να αρθούν οι παράνομες κατασχέσεις σε ενισχύσεις πρώτης αρωγής σεισμόπληκτων συμπολιτών μας αλλά και να προστατευτούν μέχρι να χρησιμοποιηθούν για το σκοπό που καταβλήθηκαν».

3. Η με αριθμό 584/20-3-2023 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Ναυτιλίας και Νησιωτικής Πολιτικής, με θέμα: «Για τα οξυμένα προβλήματα των αλιέων του Νομού Ηρακλείου».

4. Η με αριθμό 581/20-3-2023 επίκαιρη ερώτηση του Βουλευτή Β2΄ Δυτικού Τομέα Αθηνών τουΜέΡΑ25 κ. Κρίτωνα – Ηλία Αρσένη προς τον Υπουργό Οικονομικών, με θέμα: «Μέτρα για την προστασία δανειοληπτών ελβετικού φράγκου».

5. Η με αριθμό 572/17-3-2023 επίκαιρη ερώτηση της Βουλευτού Κιλκίς του Συνασπισμού Ριζοσπαστικής Αριστεράς κ. Ειρήνης – Ελένης Αγαθοπούλου προς τον Υπουργό Περιβάλλοντος και Ενέργειας, με θέμα: «Ιδιοκτησιακό καθεστώς καστανοτεμαχιών Παΐκου».

6. Η με αριθμό 587/20-3-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Απαλλαγή από τον ΦΠΑ των δαπανών επισκευής και ανοικοδόμησης σεισμόπληκτων κτηρίων».

7. Η με αριθμό 585/20-3-2023 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, με θέμα: «Να ληφθούν άμεσα μέτρα προστασίας για τους ψαράδες του Νομού Ηρακλείου».

8. Η με αριθμό 593/20-3-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Προστασίας του Πολίτη, με θέμα: «Νέες αστυνομικές προκλήσεις σε Θεσσαλονίκη και Βόλο».

9. Η με αριθμό 573/17-3-2023 επίκαιρη ερώτηση του Βουλευτή Λέσβου του Συνασπισμού Ριζοσπαστικής Αριστεράς κ. Ιωάννη Μπουρνούς προς τον Υπουργό Περιβάλλοντος και Ενέργειας με θέμα: «Να αποτραπεί οριστικά η επιχειρούμενη περιβαλλοντική υποβάθμιση στο Αφεντέλι της Ερεσού Λέσβου».

10. Η με αριθμό 591/20-3-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να ενταχθεί το έργο «Βελτίωση υφιστάμενων αρδευτικών υποδομών και δικτύων του Δήμου Μινώα Πεδιάδας» στο πρόγραμμα Υποδομές Εγγείων Βελτιώσεων του Υπουργείου Αγροτικής Ανάπτυξης».

11. Η με αριθμό 594/20-3-2023 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Για τις σοβαρές ελλείψεις του Γενικού Νοσοκομείου - Κέντρου Υγείας Κω».

12. Η με αριθμό 582/20-3-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Υποδομών και Μεταφορών, με θέμα: «Επικίνδυνες ελλείψεις προσωπικού στα περιφερειακά αεροδρόμια της χώρας».

13. Η με αριθμό 574/17-3-2023 επίκαιρη ερώτηση του Βουλευτή Λέσβου του Συνασπισμού Ριζοσπαστικής Αριστεράς κ. Ιωάννη Μπουρνούς προς τον Υπουργό Ναυτιλίας και Νησιωτικής Πολιτικής, με θέμα: «Να σταματήσει η συστηματική απαξίωση του Μεταφορικού Ισοδύναμου».

14. Η με αριθμό 592/20-3-2023 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Αναγκαία η αύξηση του προϋπολογισμού για το πρόγραμμα νέων αγροτών - 7,2 εκ. ευρώ υπολήπτονται για την περιφέρεια Ανατολικής Μακεδονίας - Θράκης».

15. Η με αριθμό 575/17-3-2023 επίκαιρη ερώτηση του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Ναυτιλίας και Νησιωτικής Πολιτικής, με θέμα: «Απαράδεκτη καθυστέρηση του Υπουργείου στον εκσυγχρονισμό του θεσμικού πλαισίου που αφορά τα σωστικά μέσα».

16. Η με αριθμό 599/20-3-2023 επίκαιρη ερώτηση της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίου προς τον Υπουργό Περιβάλλοντος και Ενέργειας, με θέμα: «Ποιες πρωτοβουλίες θα πάρει το Υπουργείο Περιβάλλοντος και Ενέργειας σε συνέχεια της απόφασης 176/2023 του Σ.τ.Ε. σχετικά με την εκτός σχεδίου δόμηση που έχει προκαλέσει μεγάλη αναστάτωση σε ιδιοκτήτες ακινήτων και στις υπηρεσίες δόμησης σε όλη τη χώρα;»

17. Η με αριθμό 595/20-3-2023 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Μιλτιάδη Χατζηγιαννάκη προς τον Υπουργό Υγείας, με θέμα: «Πλήρης απαξίωση και εγκληματική υποβάθμιση του Γενικό Νοσοκομείο Χαλκίδας».

18. Η με αριθμό 596/20-03-2023 επίκαιρη ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς τον Υπουργό Εργασίας και Κοινωνικών Υποθέσεων, με θέμα: «Προώθηση εκκρεμοτήτων που αντιμετωπίζουν τα Κέντρα Διημέρευσης Ημερήσιας Φροντίδας (Κ.Δ.Η.Φ.) για ΑΜΕΑ.».

19. Η με αριθμό 597/20-03-2023 επίκαιρη ερώτηση του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξανδρου (Αλέξη) Χαρίτση προς τον Υπουργό Υγείας, με θέμα: «Χωρίς υγειονομική κάλυψη και αντιμετώπιση των επειγόντων περιστατικών οι κάτοικοι της νοτιοανατολικής Πυλίας».

Τώρα τον λόγο έχει ο επικεφαλής της Κοινοβουλευτικής Ομάδας του ΠΑΣΟΚ - Κινήματος Αλλαγής ο κ. Μιχάλης Κατρίνης.

Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πολλοί υποστηρίζουν ότι η Κυβέρνηση δεν έχει συναίσθηση της πραγματικότητας. Θα διαφωνήσω. Η Κυβέρνηση έχει πλήρη συνείδηση της ανατροπής που έχει επέλθει στο πολιτικό κλίμα. Γνωρίζει τα δυσμενή για την ίδια δεδομένα, τα οποία αποτυπώνονται στις δημοσκοπήσεις που η ίδια διεξάγει πυρετωδώς, κυρίως, όμως, γνωρίζει τα κοινωνικά χαρακτηριστικά αυτής της δυσφορίας. Γι’ αυτό άλλωστε και μετέθεσε τον χρόνο των εκλογών, παρατείνοντας την, ήδη, παρατεταμένη προεκλογική περίοδο στην οποία βρίσκεται η χώρα από τον Σεπτέμβριο του 2022 με ευθύνη του Πρωθυπουργού. Γι’ αυτό έχει αποδυθεί σε μία απέλπιδα προσπάθεια μετάθεσης, διάχυσης και συγκάλυψης των ευθυνών, ποντάροντας σε ένα παιχνίδι συνενοχής στο οποίο όλοι θα χάνουν εκτός από τον ίδιο τον κ. Μητσοτάκη.

Βεβαίως, δεν ξέρω κατά πόσον κολακεύει τον κ. Μητσοτάκη αυτός ο σχεδιασμός, να τον παρουσιάζουν δηλαδή ως άβουλο, ανήξερο, αποστασιοποιημένο, προκειμένου να μην αναλάβει καμμία από τις ευθύνες που του αναλογούν, ένας Πρωθυπουργός απλά Προεδρεύων, ένας Πρωθυπουργός επισκέπτης στη χώρα του.

Στην οικονομική διαχείριση της πανδημίας, ο κ. Μητσοτάκης δεν ήξερε, στις υποκλοπές πάλι ο κ. Μητσοτάκης δεν ήξερε τι έκανε ο κ. Δημητριάδης που βρισκόταν στο Μέγαρο Μαξίμου, δηλαδή δίπλα του. Στο τραγικό δυστύχημα των Τεμπών πάλι ο κ. Μητσοτάκης δεν γνώριζε ούτε για την κακή κατάσταση του δικτύου ούτε για τα κενά ασφαλείας ούτε για τις καταγγελίες εργαζομένων ούτε βεβαίως για την πορεία υλοποίησης της σύμβασης 717.

Κι αν αποδεχθούμε το αφήγημα που μας σερβίρει ο προπαγανδιστικός μηχανισμός της Κυβέρνησης, τότε η Ελλάδα είναι η μόνη χώρα που έχει έναν Πρωθυπουργό περιορισμένης ευθύνης. Σε μια τέτοια περίπτωση,, όμως το μόνο που πετυχαίνει αυτός ο μηχανισμός είναι να αποκαλύψει την πραγματική εικόνα του δήθεν επιτελικού και δήθεν ψηφιακού κράτους που αποδείχτηκε χάρτινο, που αποδείχτηκε μια εικονική πραγματικότητα.

Μάλιστα ο Πρωθυπουργός στην τελευταία τηλεοπτική του συνέντευξη κινήθηκε πάνω σε αυτό το αφήγημα, ότι φταίνε πάντα όλοι οι άλλοι και ποτέ δεν φταίει ο ίδιος, σαν να έχει κάποιος άλλος στη χώρα την ευθύνη της διακυβέρνησης. Στην Επιτροπή Θεσμών και Διαφάνειας είδαμε πριν από τρεις ημέρες να εξελίσσεται μια ακόμα προσπάθεια διάχυσης και μετάθεσης ευθυνών. Και φυσικά υπάρχουν ζητήματα που εκθέτουν και την προηγούμενη κυβέρνηση του ΣΥΡΙΖΑ.

Όμως, η προσπάθεια της Κυβέρνησης της Νέας Δημοκρατίας να χαθούν οι ευθύνες της στο παρελθόν, να γίνουν ένα με αυτό που προηγήθηκε, να διαχυθούν στον χρόνο γενικά και αόριστα χωρίς να ξέρουμε μέχρι πού φτάνει αυτή η χρονική αφετηρία, όλες αυτές οι προσπάθειες πέφτουν στο κενό. Διότι πολύ απλά, κυρίες και κύριοι συνάδελφοι της Νέας Δημοκρατίας, κυβερνάτε εδώ και τέσσερα χρόνια. Παραπλανάτε τους πολίτες, παρουσιάζοντας μια πλασματική εικόνα επάρκειας και αποτελεσματικότητας, πότε με το επιτελικό και πότε με το ψηφιακό κράτος. Και αυτό το δήθεν επιτελικό και ψηφιακό κράτος, δυστυχώς συγκρούστηκε μετωπικά με την πραγματικότητα.

Και οι ευθύνες της Κυβέρνησης είναι δεδομένες. Τα κενά ασφαλείας ή αμέλειας δεν αμφισβητούνται από κανέναν, εκτός ίσως από εσάς. Η αδιαφορία της Κυβέρνησης για την κατάσταση αλλά και για την εικόνα του σιδηροδρόμου εδώ και τέσσερα χρόνια δεν αμφισβητείται ό,τι και να πείτε ό,τι και να κάνετε. Και ίσως θα ήταν καλύτερα να σιωπά η Κυβέρνηση. Κι αυτό ισχύει και για τον Πρωθυπουργό που πριν από λίγες μέρες στο Μαρούσι χρησιμοποίησε την ιερή λέξη «θυσία» για τους πενήντα επτά συμπολίτες μας που έχασαν τη ζωή τους. Και η χρήση της λέξης «θυσία» δεν είναι μόνο αδόκιμη. Αποκαλύπτει και την έλλειψη ενσυναίσθησης του Πρωθυπουργού, την απόσταση που τον χωρίζει από την πραγματικότητα από τα ανθρώπινα, από την καθημερινή ζωή, από την κοινωνία που βιώνει τις δυσκολίες της καθημερινής ζωής.

Όπως θα πρέπει να σιωπούν και κυβερνητικοί παράγοντες που χρησιμοποιούν τη λέξη «ευκαιρία». Η χρήση, λοιπόν, των δύο λέξεων «θυσία» και «ευκαιρία», καταδεικνύουν την προσπάθεια της Κυβέρνησης να στήσει την ιστορία από την αρχή, να δραπετεύσει από τις ευθύνες της. Από την άλλη πλευρά βέβαια, υπάρχει και μια προσπάθεια της Αξιωματικής Αντιπολίτευσης να εργαλειοποιήσει αυτή την τραγωδία, κάτι που είναι εμφανώς κατώτερο των περιστάσεων. Και είναι σαφές ότι μόνο το ΠΑΣΟΚ θέλει να ανοίξει τη συζήτηση για όλα αυτά που πρέπει να γίνουν, για όλα αυτά που πρέπει να αλλάξουν πρώτον, για να μη ζήσουμε ποτέ ξανά τέτοιο δυστύχημα στο δίκτυο των σιδηροδρόμων στη χώρα, δεύτερον για να αποδοθούν όσο το δυνατόν γρηγορότερα οι ευθύνες και τρίτον για να αναβαθμιστεί ο ελληνικός σιδηρόδρομος.

Υπάρχει άραγε αξιολόγηση για τα έξι χρόνια από την ημέρα που το 100% της «ΤΡΑΙΝΟΣΕ» πουλήθηκε στην ιταλική εταιρεία «Ferrovie dello Stato Italiane».Έχετε ακούσει μήπως και από την Κυβέρνηση και από την προηγούμενη κυβέρνηση για τις καθυστερήσεις και για τα ατυχήματα; Έχουν ερωτηθεί ποτέ οι Έλληνες πολίτες για την κατάσταση στο σιδηρόδρομο; Ποια είναι η θέση της Νέας Δημοκρατίας και του ΣΥΡΙΖΑ για την αξιολόγηση αυτών των έξι ετών που η «ΤΡΑΙΝΟΣΕ» έχει φύγει από το δημόσιο έλεγχο;

Από τη μία έχουμε Υπουργούς της Νέας Δημοκρατίας που δηλώνουν απλά περήφανοι, γενικά και αόριστα, χωρίς να κάνουν καμμία αξιολόγηση, από την άλλη έχουμε τον ΣΥΡΙΖΑ που σιωπά, αλλά ως Αντιπολίτευση χαρακτήριζε ξεπούλημα το αρχικό αντίτιμο των 300.000.000 ευρώ για την πώληση της «ΤΡΑΙΝΟΣΕ». Και όταν έγινε Κυβέρνηση την πούλησε με μόλις 45.000.000, ενώ την ενίσχυσε παράλληλα με 250.000.000 για τις άγονες γραμμές για να έρθει ο κ. Καραμανλής και να την ενισχύσει ακόμα περισσότερο.

Κυρίες και κύριοι συνάδελφοι, το ΠΑΣΟΚ, όπως είπε και ο Νίκος Ανδρουλάκης, προτείνει πρώτον την προσωρινή επαναφορά της «ΤΡΑΙΝΟΣΕ» υπό κρατικό έλεγχο και την προσέλκυση καινούργιου στρατηγικού επενδυτή με νέους όρους και προϋποθέσεις γιατί; Γιατί η πώληση του 100% της «ΤΡΑΙΝΟΣΕ» στην ιταλική εταιρεία απλά απέτυχε, δεύτερον την ανασύσταση της Ρυθμιστικής Αρχής Σιδηροδρόμων με βάση διεθνή πρότυπα και με άμεση εμπλοκή της Ευρωπαϊκής Ένωσης και του Ευρωπαϊκού Οργανισμού Σιδηροδρόμων στην παροχή τεχνογνωσίας αλλά και εποπτείας και βεβαίως, αυτή η νέα αρχή -γιατί παρακολουθούμε αυτό το απαράδεκτο πινγκ πονγκ απόδοσης ευθυνών μεταξύ ΟΣΕ και Ρυθμιστικής Αρχής Σιδηροδρόμων- που εμείς οραματιζόμαστε, θα πρέπει να είναι και υπεύθυνη για την εκπαίδευση και πιστοποίηση του προσωπικού του ΟΣΕ.

Τρίτον άμεσες επενδύσεις και έργα αναβάθμισης του δικτύου μέσα από το Ταμείο Ανάκαμψης. Τέταρτον, να τεθεί ως προτεραιότητα η αξιολόγηση αλλά και η αξιοκρατία στην ενίσχυση του ανθρώπινου δυναμικού.

Και επιτέλους η επιλογή των διοικήσεων να γίνεται με ανοιχτό διαγωνισμό και όχι με κομματικά κριτήρια. Αναφέρθηκε και χθες ο Πρόεδρός μας. Θέλω να το πω. Εμείς επιλέξαμε για τη διοίκηση της «ΤΡΑΙΝΟΣΕ» το 2010 τον κ. Ζηλιασκόπουλο, έναν άνθρωπο ο οποίος τίμησε τη διαδρομή και την πορεία και τη θέση του και ο οποίος χαίρει εκτίμησης και αποδοχής για το έργο που άφησε πίσω και τις αλλαγές που ήταν πραγματικά πολύτιμες για την πορεία της εταιρείας.

Κυρίες και κύριοι συνάδελφοι, η εγκάρσια τομή που δημιουργήθηκε στον χρόνο λόγω της τραγωδίας των Τεμπών, δημιουργεί νέα πολιτικά προτάγματα. Είναι σαφές ότι η χώρα χρειάζεται πολιτική ανασύνταξη κι αυτή δεν μπορεί να πραγματοποιηθεί με αυτοδύναμες κυβερνήσεις που δοκιμάστηκαν και απέτυχαν. Το δήθεν επιτελικό κράτος και η αυτοδύναμη Κυβέρνηση της Νέας Δημοκρατίας ενισχύουν την αδυναμία της χώρας να ανταποκριθεί σε στοιχειώδεις υποχρεώσεις της απέναντι στους πολίτες.

Ο κ. Μητσοτάκης, βέβαια, δεν μπορεί να διανοηθεί ότι η χώρα μπορεί να προχωρήσει χωρίς αυτόν στη θέση του Πρωθυπουργού, χωρίς μονοκομματικές και αυτοδύναμες κυβερνήσεις.

Και η συνολική ανασύνταξη, που εμείς προτείνουμε και έχει ανάγκη η χώρα, προϋποθέτει τα εξής: Πρώτον δικαιοσύνη, αποκατάσταση του κράτους δικαίου και ισχυρούς θεσμούς. Δεύτερον επανασχεδιασμό και ενίσχυση όλων των δημοσίων υποδομών, όχι μόνο στις μεταφορές, αλλά και στην υγεία και στην παιδεία. Τρίτον σαφές και συγκεκριμένο πλαίσιο με προαπαιτούμενα πολιτικών συγκλίσεων και προγραμματικών συμφωνιών που θα κατατεθούν ανοικτά και δημόσια από το ΠΑΣΟΚ. Τέταρτον πρόσωπα με αξιοπιστία. Και αυτοί που παρακολουθούσαν τους πολιτικούς αντιπάλους και όχι μόνο, δεν διαθέτουν αξιοπιστία, όπως δεν διαθέτουν αξιοπιστία αυτοί που εμφορούνται από λογικές ελέγχου των αρμών της εξουσίας από διχαστικές και ακραίες συμπεριφορές και αντιλήψεις.

Και προφανώς αυτά τα τέσσερα σημεία δεν αρέσουν ούτε στη Νέα Δημοκρατία ούτε στον ΣΥΡΙΖΑ. Το όνειρο της αυτοδυναμίας όχι μόνο απομακρύνθηκε -αν δεν το έχετε ήδη καταλάβει- αλλά μετατρέπεται σε στρατηγικό βαρίδι για την επόμενη μέρα της χώρας. Είναι ένα όνειρο που μετατράπηκε σε εφιάλτη, όχι μόνο για τη Νέα Δημοκρατία, αλλά για ολόκληρη τη χώρα.

Και τώρα ακούω κάποιους να προσχωρούν σε μια ρητορική κινδυνολογίας, να επισείουν ως συνήθως τον κίνδυνο της ακυβερνησίας. Όμως, κυρίες και κύριοι συνάδελφοι, η μετωπική σύγκρουση δύο τρένων παραπέμπει σε συνθήκες ακυβερνησίας. Η λειτουργία παρακρατικών μηχανισμών παραπέμπει σε μια ακυβέρνητη χώρα, σε μία χώρα, στην οποία δεν λειτουργούν οι δημοκρατικοί θεσμοί. Η ακρίβεια που προελαύνει ακάθεκτη και χωρίς κανένα σοβαρό μέτρο αντιμετώπισης παραπέμπει σε μια χώρα ακυβέρνητη όπου η αισχροκέρδεια βασιλεύει.

Για ποια ακυβερνησία μιλάτε, λοιπόν, κύριοι της Κυβέρνησης; Την ακυβερνησία δυστυχώς τη βιώνουμε σήμερα. Τη βιώνουν καθημερινά οι πολίτες, τη βιώνουν όσοι βρίσκονται μακριά από το κέντρο εξουσίας του κ. Μητσοτάκη.

Από την άλλη πλευρά έχουμε μια ρητορική τοξικότητας και μίσους, την οποία και δεν θέλει και δεν μπορεί να απεμπολήσει το κόμμα της Αξιωματικής Αντιπολίτευσης. Και αυτή, όμως, η ρητορική απωθεί τους πολίτες, όπως απωθούν τους δημοκρατικούς πολίτες λογικές και πρακτικές ελέγχου των αρμών της εξουσίας. Η δημοκρατική παράταξη ποτέ δεν είχε τέτοιες λογικές, γιατί ποτέ δεν έμοιαζε και δεν ήθελε να μοιάσει με τον αυταρχισμό και τον καθεστωτισμό.

Όμως, η χώρα δεν θα μείνει ακυβέρνητη και το ΠΑΣΟΚ είναι εδώ για να εγγυηθεί ότι η χώρα θα έχει κυβέρνηση την επόμενη μέρα, με σεβασμό στο εκλογικό αποτέλεσμα και στην ψήφο των πολιτών, με αρχές και συγκεκριμένο προγραμματικό πλαίσιο, με πρόσωπα που δεν θα εμφορούνται από ακραίες λογικές και δεν θα συνδέονται με σκιές. Και όλα αυτά μαζί με την επαναφορά του κράτους δικαίου και τις μεγάλες αλλαγές που θα αλλάξουν επιτέλους την εικόνα της χώρας, θα τα επιβάλλουν οι πολίτες με την ψήφο τους.

Και η ψήφος στο ΠΑΣΟΚ είναι μια δημιουργική επιλογή. Η ισχυρή εντολή στο ΠΑΣΟΚ είναι μία επιλογή εγγύησης για τη χώρα. Γιατί η λεγόμενη αντισυστημική ψήφος, η ψήφος άρνησης και διαμαρτυρίας, χωρίς κανένα αντίκρισμα ευνοεί μόνο όλους όσοι δεν θέλουν να αλλάξει απολύτως τίποτα.

Κυρίες και κύριοι συνάδελφοι, επιτρέψτε μου να κλείσω με μια αναφορά στο νομοσχέδιο που φέρνει σήμερα προς συζήτηση και ψήφιση η Κυβέρνηση. Η αναβίωση της ρύθμισης των εκατόν είκοσι και εβδομήντα δύο δόσεων για οφειλές προς το δημόσιο καταδεικνύει δύο πράγματα: πρώτον, τον πανικό της Κυβέρνησης και την προσπάθειά της να περιορίσει τις μεγάλες απώλειες που έχει και δεύτερον, την αποτυχία των προηγούμενων ρυθμίσεων. Με ένα ιδιωτικό χρέος που υπερβαίνει τα 270 δισεκατομμύρια ευρώ, το μέτρο αυτό είναι απλώς ασπιρίνη. Διότι το ιδιωτικό χρέος, που δεν θέλει να αντιμετωπίσει η Κυβέρνηση, απειλεί την κοινωνική και οικονομική σταθερότητα στη χώρα, απειλεί την κοινωνική συνοχή και βεβαίως αυτό είναι σαφές και ευδιάκριτο.

Το ΠΑΣΟΚ έχει καταθέσει συγκεκριμένη δέσμη προτάσεων -όχι τώρα, από το 2019-, προτάσεις ρεαλιστικές, προτάσεις εφαρμόσιμες, προτάσεις που είναι κοινωνικά δίκαιες και για τα χρέη στο δημόσιο και τον ΕΦΚΑ και για τη ρύθμιση των τραπεζικών δανείων και για τους δανειολήπτες σε ελβετικό φράγκο και για τους εγγυητές και για την προστασία της πρώτης κατοικίας. Νομοθετικές ρυθμίσεις, που δυστυχώς, όλες μα όλες έχουν απορριφθεί από την Κυβέρνηση, η οποία δεν διστάζει να απορρίψει και νομοθετικές προτάσεις δικών της Βουλευτών, όπως η σωστή και δίκαιη πρόταση την οποία καταθέτει σήμερα ο Κώστας Τζαβάρας για παραχώρηση του κάμπινγκ της Κουρούτας στον Δήμο Ήλιδας, ένα διαχρονικό αίτημα που θεωρώ ότι οι συνθήκες έχουν ωριμάσει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η διαχείριση ιδιωτικού χρέους από τη σημερινή Κυβέρνηση, ο τρόπος με τον οποίο αντιμετωπίζει τα πάνω από 270 δισεκατομμύρια χρέη πολιτών, είναι η μεγαλύτερη αποτυχία της Κυβέρνησης Μητσοτάκη. Μια αποτυχία, όμως, με συνέπειες, κύριε Υπουργέ, με επιπτώσεις για εκατοντάδες χιλιάδες νοικοκυριά και επιχειρήσεις. Με έναν εξωδικαστικό μηχανισμό που έχει πετύχει, σήμερα που μιλάμε, σχεδόν τέσσερις χιλιάδες ρυθμίσεις, όταν το σύνολο των οφειλετών σε δημόσιο, ΕΦΚΑ, τράπεζες και funds ξεπερνάει τα επτά εκατομμύρια σε απόλυτο αριθμό. Δηλαδή, έχει ρυθμίσει τις οφειλές του το 0,05% των οφειλετών με τον πτωχευτικό και εξωδικαστικό μηχανισμό «Μητσοτάκη - Σταϊκούρα», για να λέμε τα πράγματα με το όνομά τους.

Αυτή τη στιγμή τέσσερα εκατομμύρια ΑΦΜ χρωστούν στην εφορία. Αυτή τη στιγμή πάνω από δύο εκατομμύρια ΑΦΜ βρίσκονται αντιμέτωπα με κατασχέσεις, με ένα εκατομμύριο τετρακόσιες χιλιάδες ΑΦΜ να υφίστανται ήδη κατασχέσεις και πλειστηριασμούς. Η ΑΑΔΕ επιβάλλει κάθε μήνα έξι χιλιάδες επτακόσιες νέες κατασχέσεις σε οφειλέτες. Ο ρυθμός αυτός αναμένεται να τριπλασιαστεί το επόμενο διάστημα, ενώ -επειδή πρέπει να μιλάμε με στοιχεία- το 2022 είχαμε υπερδιπλάσιες κατασχέσεις σε σχέση με το 2021.

Αυτή τη στιγμή δύο εκατομμύρια τριακόσιες χιλιάδες πολίτες χρωστούν στον ΕΦΚΑ. Έχει ρυθμιστεί λιγότερο από το 10% των ληξιπρόθεσμων χρεών και οι απολεσθείσες ρυθμίσεις αυξάνονται διαρκώς. Είναι πάνω από οκτακόσιες χιλιάδες οι ρυθμίσεις που χάθηκαν, μόλις τριακόσιες πενήντα χιλιάδες οι ενεργές ρυθμίσεις και μόνο το τέταρτο εξάμηνο του 2022 σχεδόν είκοσι τρεις χιλιάδες ατομικές ειδοποιήσεις σε οφειλέτες στον ΕΦΚΑ.

Βέβαια, μην ξεχνάμε, την κορωνίδα του προβλήματος, το πρόβλημα πλειστηριασμών πρώτης κατοικίας, το οποίο η Κυβέρνηση δείχνει απρόθυμη να αντιμετωπίσει. Γιατί δείχνει απρόθυμη να αντιμετωπίσει; Διότι η Κυβέρνηση έχει πάρει ήδη θέση και είναι με την πλευρά των funds. Εννέα χιλιάδες ένας ηλεκτρονικοί πλειστηριασμοί έγιναν το 2022. Το ξαναλέω: Εννέα χιλιάδες ένας ηλεκτρονικοί πλειστηριασμοί. Ο μεγαλύτερος αριθμός ακινήτων που άλλαξαν χέρια μετά την ενεργοποίηση της ηλεκτρονικής πλατφόρμας πλειστηριασμών της κυβέρνησης του ΣΥΡΙΖΑ -για να μην ξεχνιόμαστε-, με μέση αξία ακινήτου 114.800 ευρώ. Να σταματήσει, επιτέλους, ο μύθος για τις βίλες, για τα πολυτελή εξοχικά, τα οποία βγαίνουν στο σφυρί και δεν αφορούν μία μέση κατοικία μίας μέσης ελληνικής οικογένειας.

Όπως, υπάρχει και το πρόβλημα που δημιουργείται με τις συνεχείς αυξήσεις επιτοκίων από την Ευρωπαϊκή Κεντρική Τράπεζα. Αυξήσεις που συνεπάγονται δυσανάλογη επιβάρυνση δανειοληπτών και αυξήσεις δόσεων που υπερβαίνουν σήμερα το 30% και φοβάμαι ότι θα είναι πολύ μεγαλύτερη η αύξηση το επόμενο διάστημα, με προφανή κίνδυνο δημιουργίας μιας νέας γενιάς κόκκινων δανείων.

Ας δούμε, λοιπόν, τι έκανε η Κυβέρνηση με αυτό το πρόβλημα. Ο Πρωθυπουργός δεσμεύτηκε τον περασμένο Νοέμβριο από την Πάτρα ότι θα στηρίξει τους συνεπείς δανειολήπτες. Ποια είναι η πραγματικότητα; Από τους τετρακόσιους χιλιάδες και πλέον συνεπείς δανειολήπτες στη χώρα, η Κυβέρνηση υποσχέθηκε ότι θα στηρίξει περίπου είκοσι πέντε με τριάντα χιλιάδες.

Δηλαδή, η Κυβέρνηση υποσχέθηκε ότι θα στηρίξει λιγότερο από το 10% όλων όσοι ματώνουν κάθε μήνα για να πληρώσουν τη δόση του δανείου τους, με την Κυβέρνηση να μη δίνει ούτε 1 ευρώ για να στηρίξει τους συνεπείς δανειολήπτες, για τους οποίους κατά τα άλλα ομνύει και χύνει κροκοδείλια δάκρυα και με τις τράπεζες -μετά τα «γαλλικά», τα «μπινελίκια» πως τα είπατε, κύριε Υπουργέ- να διαθέτουν μόλις 15 με 20 εκατομμύρια ευρώ, ενώ τα επιπλέον έσοδα μόνο από την αλλαγή των επιτοκίων υπερβαίνουν το 1 δισεκατομμύριο ευρώ, αφού το επιτόκιο καταθέσεων είναι στο 0,33% και το επιτόκιο χορηγήσεων έχει εκτοξευθεί στο 6%.

Οι τράπεζες, που εσείς, κύριε Υπουργέ, πριν από δύο μέρες είπατε ότι έχουν ενισχυμένη κερδοφορία και αυξημένες καταθέσεις 50 δισεκατομμυρίων, παρ’ όλα αυτά, διαθέτουν μόλις 15 εκατομμύρια ευρώ, όταν έχουν πάνω από 1 δισεκατομμύριο ευρώ επιπλέον έσοδα.

Πάμε, λοιπόν, να δούμε ποιο είναι το αποτέλεσμα της δέσμευσης Μητσοτάκη για τους συνεπείς δανειολήπτες, τους οποίους υπερασπίζεται και στηρίζει η Νέα Δημοκρατία.

Σήμερα μόλις οκτακόσιοι σαράντα δανειολήπτες έχουν εγκριθεί για επιδότηση δόσης δανείων. Δηλαδή, για να μιλάμε με νούμερα, να μιλάμε με ποσοστά, για να κρίνουμε την επιτυχία ή την αποτυχία, μόλις το 2,8% του μικρού στόχου που έθεσε η Κυβέρνηση, δηλαδή μόλις το 0,2% των συνεπών δανειοληπτών. Άρα μόλις ένας στους πεντακόσιους συνεπείς δανειολήπτες που βρίσκονται σήμερα στη χώρα και πληρώνουν το δάνειό τους κάθε μήνα στηρίζεται από την ελληνική Κυβέρνηση επί θητείας Μητσοτάκη. Αυτή, δυστυχώς, είναι η οδυνηρή πραγματικότητα. Και δεν είναι η μόνη.

Οι ρυθμίσεις για τα κόκκινα δάνεια, παρά τις λογιστικού τύπου αλχημείες, απέτυχαν. Οι πολίτες είναι ανυπεράσπιστοι απέναντι στα funds, τα οποία απορρίπτουν κάθε πρόταση που κατατίθεται από τους πολίτες και απαιτούν συνολική αποπληρωμή της οφειλής με δυσβάσταχτους όρους και βεβαίως, πλέον με την απειλή του πλειστηριασμού ακόμα και της πρώτης κατοικίας.

Η Κυβέρνηση θριαμβολογεί για τη μείωση των τιμών στην ενέργεια. Δεν μας εξηγεί, όμως, πώς γίνεται να συνεχίζεται η αλματώδης αύξηση στις τιμές των τροφίμων με είκοσι συνεχόμενους μήνες αυξήσεων, με τα απορρυπαντικά να πωλούνται έως και 361% ακριβότερα στην Ελλάδα σε σχέση με τις υπόλοιπες ευρωπαϊκές χώρες και βεβαίως, την ακρίβεια να πλήττει τη μεγάλη πλειοψηφία των Ελλήνων πολιτών, με τον πληθωρισμό στο ράφι να εκτιμάται ότι θα διατηρηθεί σε υψηλό επίπεδο έως και τα επόμενα δύο χρόνια.

Η Κυβέρνηση παρακολουθεί, παρατηρεί. Όλα ανεβαίνουν. Κάνει τον σχολιαστή, όπως και ο Μητσοτάκης με το θέμα του σιδηροδρόμου.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Η Κυβέρνηση πανηγυρίζει για την ανάπτυξη και τη θωρακισμένη οικονομία. Δεν μας εξηγεί, όμως, πώς αυτό συνδυάζεται με το έλλειμμα ρεκόρ στο ισοζύγιο τρεχουσών συναλλαγών πάνω από 20 δισεκατομμύρια ευρώ το 2022.

Η Κυβέρνηση θριαμβολογεί για τη διαχείριση του δημοσίου χρέους. Δεν μας εξηγεί, όμως, πώς το κρατικό χρέος αυξήθηκε 8 δισεκατομμύρια ευρώ μεταξύ της ομιλίας του Υπουργού Οικονομικών στις 17 Δεκεμβρίου και του απολογισμού στις 31 Δεκεμβρίου 2022.

Η Κυβέρνηση επαίρεται για τη χρηστή δημοσιονομική διαχείριση. Δεν μας εξηγεί, όμως, πώς το κρατικό χρέος διογκώθηκε 44,3 δισεκατομμύρια ευρώ και το δημόσιο χρέος 26,4 δισεκατομμύρια ευρώ μέσα στην τριετία 2020-2022, ενώ υπάρχουν υπερπλεονάσματα φορολογικών εσόδων.

Δεν μας απαντά από ποιους φορείς δανείστηκε το κράτος 46,7 δισεκατομμύρια ευρώ συνάπτοντας πράξεις repos με την Τράπεζα της Ελλάδος.

Δεν μας δίνει απαντήσεις, ούτε καν επαρκείς εξηγήσεις, για το συνολικό ύψος των απλήρωτων ληξιπρόθεσμων υποχρεώσεων -μην γελάτε, κύριε Υπουργέ-, των εκκρεμών επιστροφών φόρων -θα σας το λέω μέχρι να απαντήσετε-, των εκκρεμών καταπτώσεων εγγυήσεων, των ληξιπρόθεσμων επιστροφών φόρων από τελωνεία, των ληξιπρόθεσμων υποχρεώσεων του Ταμείου Πρόνοιας Δημοσίων Υπαλλήλων. Σας τα έχω ρωτήσει δεκάδες φορές. Δεν έχουμε πάρει καμμία απάντηση για το πραγματικό ύψος αυτών των υποχρεώσεων, τα οποία δεν γράφονται στο χρέος.

Και φυσικά, το ύψος των κυβερνητικών εγγυήσεων, που έφτασαν τα 29,8 δισεκατομμύρια ευρώ με τις εγγυήσεις 18,7 δισεκατομμύρια ευρώ του προγράμματος «ΗΡΑΚΛΗΣ» να υπάρχει ορατός κίνδυνος να προσμετρηθούν στο δημόσιο χρέος.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Τελείωσε αυτό! Γιατί το λέτε;

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κυρίες και κύριοι συνάδελφοι, το πολιτικό πρόβλημα της χώρας πρέπει να λυθεί. Τη λύση, όμως, θα τη δώσουν και πρέπει να τη δώσουν οι πολίτες. Τα νέα προτάγματα, αλλά και η κατάσταση στην οποία έχει περιέλθει η χώρα, απαιτούν ένα νέο μοντέλο, απαιτούν ένα νέο περιεχόμενο διακυβέρνησης με συγκλίσεις, με συνεργασίες, με προτεραιότητα την αποκατάσταση της εμπιστοσύνης των πολιτών απέναντι στο κράτος, την εμπέδωση της δικαιοσύνης, η έννοια της οποίας πρέπει να είναι απόλυτη στην εφαρμογή της.

Στο ΠΑΣΟΚ δεν μας ενδιαφέρει η συμμετοχή μας σε μια κυβέρνηση που θα ασπαστεί τη λογική ανακατανομής και μοιράσματος Υπουργείων. Και αυτό θα πρέπει να το καταλάβουν όλοι και δεξιά και αριστερά. Πρέπει να ανοίξει μια νέα σελίδα, να ξεκινήσει μια νέα εποχή επιτέλους για τη χώρα. Το μοντέλο του «Μεσσία» Πρωθυπουργού είναι πλέον αναχρονιστικό. Δοκιμάστηκε και απέτυχε παταγωδώς, όπως απέτυχαν και οι κυβερνήσεις της Νέας Δημοκρατίας και του ΣΥΡΙΖΑ.

Η Ελλάδα, οι Ελληνίδες και οι Έλληνες αναζητούν μια λυτρωτική έξοδο, μια κυβέρνηση ευθύνης, μια κυβέρνηση αλλαγών, αλλά και δημιουργικών ανατροπών, ένα κράτος υπεύθυνο, με θεσμούς ελέγχου, αλλά και λογοδοσίας. Και βεβαίως, είναι στο χέρι κάθε Έλληνα πολίτη να το επιβάλει για τη ζωή του, για το μέλλον τού τόπου και τη νέα γενιά, για μια χώρα σύγχρονη και αυτοδύναμη, για μία Ελλάδα που μας αξίζει.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Πρόεδρε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εικοσιπέντε μαθήτριες και μαθητές και δύο εκπαιδευτικοί συνοδοί τους από το 1ο Πρότυπο Γενικό Λύκειο Αθήνας-Γεννάδειο (Β΄ Τμήμα).

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τρεις εκπαιδευτικοί συνοδοί τους από το 23ο Γυμνάσιο Αθήνας.

Η Βουλή σάς καλωσορίζει, παιδιά!

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κυρία Πρόεδρε.

Κυρίες και κύριοι συνάδελφοι, ζούμε σε ένα ιδιότυπο καθεστώς. Και λέω ιδιότυπο, διότι βλέπουμε έναν Πρωθυπουργό φοβικό να ανακοινώνει εκλογές από τηλεοράσεως. Είναι ο πιο τηλεοπτικός Πρωθυπουργός των τελευταίων πενήντα ετών: Διαγγέλματα, διαγγέλματα, παραγγέλματα, συγγνώμες, ξανά συγγνώμες από έναν άνθρωπο ο οποίος δεν έχει καταλάβει ότι είναι Πρωθυπουργός της χώρας και Αρχηγός ενός κόμματος και πρέπει να ομιλεί στο ελληνικό Κοινοβούλιο.

Πέρασαν περίπου είκοσι και πλέον μέρες και ακόμα δεν εμφανίστηκε ούτε ο κ. Τσίπρας εδώ ούτε ο κύριος Πρωθυπουργός, ειδικά για το θέμα των Τεμπών. Εδώ, βέβαια, υπάρχει και κάτι άλλο. Ανακοίνωσε μεν εκλογές, αλλά δεν μας είπε μέρα, δεν μας είπε πότε. Εδώ μιλάμε για μια πραγματική απαξία του κοινοβουλευτικού πολιτεύματος και της δημοκρατίας από τον ίδιο τον Πρωθυπουργό.

Και ύστερα τα παιδιά από εκεί πάνω, όταν ακούν τη λέξη πολιτικός, φαντάζομαι ότι και τα ίδια, όπως και το δικό μου το παιδί, λένε το εξής: Πάντα ανεύθυνος, ποτέ δεν φταίει ο Έλληνας πολιτικός, πάντα φοβικός ο Έλληνας πολιτικός, πάντα κρύβεται στα μέσα μαζικής ενημερώσεως και στην ασυλία που του δίνουν, διότι εκεί του έχουν ιδιαίτερη συμπεριφορά οι δημοσιογράφοι, πάντα ψάχνει την ασυλία να κρυφτεί, όταν έχει παρανομήσει ή παρατυπήσει.

Αυτοί είναι οι Έλληνες πολιτικοί και γι’ αυτό τα νέα παιδιά δεν ψηφίζουν και γι’ αυτό και φοβάται η Νέα Δημοκρατία τα νέα παιδιά να πάνε να ψηφίσουν και οδηγεί τις εκλογές στο καλοκαίρι.

Με όλα αυτά, κύριε Υπουργέ, έχουμε ένα πολιτικό σύστημα και πολιτικούς περιορισμένης ευθύνης σαν τις ΕΠΕ.

Ξέρετε από οικονομικά, κύριε Πρωθυπουργέ! Νομίζουν ότι απευθύνονται σε πολίτες περιορισμένης αντίληψης, επειδή μέσω της δικαιοσύνης και των μέσων μαζικής ενημερώσεως οι ίδιοι πέτυχαν να έχουν περιορισμένη ευθύνη οι πολιτικοί. Διότι και η δικαιοσύνη και τα μέσα ενημερώσεως ελέγχονται. Είναι τα «πλυντήριά» τους αυτή η δικαιοσύνη, η «κακιά» δικαιοσύνη, η δικαιοσύνη που αποφασίζει, γιατί διορίζεται -και πρέπει να το μάθουν τα παιδιά- από τους Υπουργούς και τον Πρωθυπουργό. Άρα, ό,τι παρανομία και να κάνει ο Πρωθυπουργός, όποιος Πρωθυπουργός, η δικαιοσύνη που έχει διοριστεί και οριστεί είναι φίλη του. Δεν θα τον τιμωρήσει.

Αν όμως ο πατέρας ενός παιδιού κλέψει 1.000 ευρώ ή υποπέσει σε ένα ολίσθημα φοροδιαφυγής των 3.000 ευρώ, θα τον φυλακίσουν. Πόσο δίκαιο είναι το σύστημα αυτό; Πόσο σοβαρό είναι αυτό το κράτος;

Και ξέρετε, έχουμε μάθει εδώ, στο ελληνικό Κοινοβούλιο, όλοι μια συγγνώμη. Μάθαμε τη συγγνώμη: Συγγνώμη, ξέχασα! Συγγνώμη, δεν είδα! Συγγνώμη, δεν ήξερα! Συγγνώμη, δεν άκουσα! Συγγνώμη και συγχώρεση, όμως, χωρίς μετάνοια ούτε ο ίδιος ο παπάς της ενορίας μας δεν δέχεται. Και μετάνοια σημαίνει παραιτούμαι από την πολιτική άπαξ διά παντός, διότι θυσιάστηκαν νέα παιδιά στα Τέμπη. Αυτό σημαίνει μετάνοια.

(Χειροκροτήματα από την πτέρυγα της Ελληνικής Λύσης)

Διότι μεταξύ των ανθρώπων που χάθηκαν μέσα στο τρένο -θα το ξαναπώ ακόμη μια φορά- έχασα τον καλύτερο μου φίλο, τριάντα ετών φίλος. Χάθηκε φίλος μου, χάθηκαν συμμαθητές της κόρης μου, συμφοιτήτριές της, τρία κοριτσάκια είκοσι ενός και είκοσι δύο ετών. Και με μία συγγνώμη τι νομίζει κάποιος, χωρίς μεταμέλεια, χωρίς μετάνοια;

Αποχωρώ από την πολιτική και μαζί με μένα δεν φταίει μόνο ένας. Αποχωρούν όλοι οι πολιτικοί από το 2012, δεν θα κατέβουν ξανά στις εκλογές, όλοι οι γενικοί γραμματείς του συγκεκριμένου Υπουργείου, όλοι οι υπηρεσιακοί παράγοντες, η εταιρεία διώκεται με βραχιολάκια, πηγαίνει να αποδείξει ότι δεν ήξερε και η «ΤΡΑΙΝΟΣΕ», όλοι υπόδικοι. Αυτό σημαίνει δικαιοσύνη. Αυτό σημαίνει μετανοώ. Αυτό σημαίνει ότι το αίμα των παιδιών δεν πάει χαμένο.

Κύριε Σταϊκούρα, πραγματικά, το ΠΑΣΟΚ είναι «ωσεί παρών» μια ζωή. Να βλέπουν τα παιδιά. Κοιτάξτε, παιδιά! Αυτό είναι το ΠΑΣΟΚ εδώ μπροστά! Δεν ξέρω αν ψηφίζουν ΠΑΣΟΚ κάποιοι γονείς σας. Άδεια τα έδρανα. Δεν υπάρχουν ποτέ. Έρχονται, μιλούν και φεύγουν. Αυτό είναι το ΠΑΣΟΚ.

Τέτοια απελπισία πολιτικού Αρχηγού χθες! Δεν κατάλαβα τι είπε ο κ. Ανδρουλάκης. Δεν ξέρω αν κάποιος κατάλαβε. Διότι ο κ. Κατρίνης άλλα είπε σήμερα. Εγώ προσωπικά αναρωτιέμαι ποιοι Έλληνες ψηφίζουν ΠΑΣΟΚ ακόμη και τώρα. Διότι και το ΠΑΣΟΚ είναι συνυπεύθυνο που δεν είχε ποτέ η Ελλάδα σιδηρόδρομο και ο ΣΥΡΙΖΑ στα τεσσεράμισι χρόνια και η Νέα Δημοκρατία στα τριάντα χρόνια.

Προτείνει ο κ. Ανδρουλάκης -ακούστε τώρα τραγωδία δημοκρατικού ξεπεσμού- συγκυβέρνηση, αλλά χωρίς Τσίπρα ή χωρίς Μητσοτάκη. Το τρίτο κόμμα, επειδή δεν μπορεί να κυβερνήσει μόνος του ή δεν θέλει να κυβερνήσει ο κ. Ανδρουλάκης, θέλει να συγκυβερνήσει με τη Νέα Δημοκρατία ή με τον ΣΥΡΙΖΑ, αλλά χωρίς τους δύο Αρχηγούς.

Πραγματικά, δεν μπορώ να καταλάβω τι σημαίνει αυτό στην πολιτική. Και εδώ ερχόμαστε πάλι στην Κυβέρνηση, η οποία παίζει με τις λέξεις και με τον πόνο των ανθρώπων. Από το «όλα λειτουργούσαν σωστά» του πιο προβεβλημένου Υπουργού της Νέας Δημοκρατίας την πρώτη μέρα, του κ. Γεωργιάδη, φτάσαμε στον κ. Οικονόμου να λέει: «Ποτέ δεν είπαμε ότι λειτουργεί η τηλεδιοίκηση σε όλο το μήκος του δικτύου. Εμείς είπαμε ότι ο σταθμάρχης μπορούσε στον τοπικό πίνακα ελέγχου να χαράξει αυτόματη πορεία, που είναι ένα είδος τηλεδιοίκησης».

Αυτό για να καταλάβετε ποιοι σας κυβερνούν, παιδιά! Τη μια μέρα λένε «μέρα», την άλλη λένε «νύχτα». Έδωσαν τρένα επικίνδυνα για τον Έλληνα, να μπαίνουν μέσα τα Ελληνόπουλα και οι Έλληνες, σκοτώθηκαν άδικα παιδιά, αλλά και μεγαλύτεροι σε ηλικία, θάψαμε ανθρώπους. Κανείς δεν ξέρει τον πραγματικό αριθμό. Είναι ψεύτες ακόμη και σε αυτό. Πενήντα επτά λένε. Κανείς δεν ξέρει πόσοι ήταν. Όμως, έχουμε τηλεδιοίκηση, όχι πλήρη. Δουλεύει, αλλά λίγο, όχι πολύ, σαν να λέμε «ολίγον έγκυος είναι».

Ακούστε: Η μεγαλύτερη ξεφτίλα ήταν αυτή, κύριε Σταϊκούρα και λυπάμαι πραγματικά για αυτή την Κυβέρνηση. Πήγε ο Υπουργός, ο κ. Παπαδόπουλος. Σας διαβάζω τη στιχομυθία. Παρών ο Υφυπουργός, όλα τα μέσα ενημερώσεως εκεί, για να δείξουν την τηλεδιοίκηση που υπάρχει, αλλά δεν λειτουργεί, αλλά λειτουργεί, αλλά λειτουργεί λίγο.

Κύριε Σταϊκούρα, ερώτηση δημοσιογράφου: «Αυτό που βλέπουμε μπροστά μας είναι τηλεδιοίκηση;». Λέει ο υπάλληλος του ΟΣΕ: «Αυτό δεν είναι τηλεδιοίκηση.». Ρωτούν ξανά: «Ποιο είναι τηλεδιοίκηση;». Υπάλληλος: «Δεν υπάρχει τηλεδιοίκηση αυτή τη στιγμή.». «Εδώ είναι…».

Ερώτηση: «Το μοιραίο βράδυ υπήρχε τηλεδιοίκηση;».

Απάντηση του υπαλλήλου: «Υπάρχει ο τοπικός χειρισμός.».

Ερώτηση: «Δεν είναι τηλεδιοίκηση, όμως;».

Υπάλληλος: «Είναι τοπικός χειρισμός αυτό το πράγμα. Βλέπει τριάμισι χιλιόμετρα περίπου από την αίθουσα του σταθμού και ενάμισι περίπου με δύο από το νότιο τμήμα.».

Ερώτηση: «Εάν είχε τηλεδιοίκηση, πόσο θα έβλεπε;».

Υπάλληλος: «Μέχρι το Πλατύ.».

Ερώτηση: «Από πότε δεν υπάρχει τηλεδιοίκηση στη Λάρισα;».

Και αρχίζει ο υπάλληλος: «Η τηλεδιοίκηση βγήκε τελείως εκτός από τον Ιούλιο του 2019, αλλά και μέσα στο 2019 που λειτουργούσε, υπολειτουργούσε.».

Αυτό είναι κράτος! Αυτό είναι κράτος! Αυτό είναι κράτος! Αθλιότητες! Αθλιότητες, κομματικά! Αυτός είναι κομματικό στέλεχος. Από πίσω υπήρχε ένας τύπος που ήταν υπεύθυνος ασφαλείας του ΟΣΕ -και που έπρεπε να είναι με το βραχιολάκι μέσα στη φυλακή, για να αποδείξει ότι δεν ήξερε και αυτός- και έδινε εντολές: «Τέλος, τέλος η συνέντευξη! Τέλος!».

Κύριε Σταϊκούρα, ούτε στη Βόρεια Κορέα δεν τα κάνουν αυτά! Ούτε στη Βόρεια Κορέα!

Και δεν θα μπω στη λογική τού τι είπαν οι μεγάλοι επιστήμονες, ο Βασίλης Παπαδόπουλος και ο μηχανολόγος-μηχανικός Κώστας Λακαφώσης στο «MEGA», στο δικό σας κανάλι του κ. Μαρινάκη. Είπαν ούτε λίγο ούτε πολύ για την έκρηξη που προκλήθηκε ότι κανείς δεν ξέρει από τι έγινε. Και ξέρετε, η απώλεια των παιδιών δεν έγινε από τον εκτροχιασμό ή τη σύγκρουση των τρένων. Έγινε από την έκρηξη. Και βγαίνουν οι επιστήμονες και μας λένε ότι δεν ξέρουν από τι έγινε η έκρηξη. Κανένας δεν ανιχνεύει από τι κάηκαν τα παιδιά μας.

Κύριε Σταϊκούρα, είστε κοντά στη Λαμία και μετά τη Λαμία είναι Θεσσαλία μας. Γιατί δεν αναρωτιέστε ως Υπουργός, εσείς ως Υπουργοί, τι προκάλεσε την έκρηξη;

Και βγαίνει ο Ευαγγελάτος και επιβεβαιώνει αυτό που λέει η Ελληνική Λύση από την πρώτη στιγμή, ότι κάτι περίεργο μετέφερε η εμπορική αμαξοστοιχία, κάποιοι δολοφόνησαν τα παιδιά μας από την έκρηξη. Τι προκάλεσε την έκρηξη;

Δεν απαντάει κανένας! Και λέτε συνεχώς ψέματα. Και θα πω και κάτι, τι έλεγε ο Καζαντζάκης: «Το ψέμα είναι ανανδρία». Αυτό έλεγε ο μέγας Καζαντζάκης.

Η χρηστή διακυβέρνηση, όμως, θέλει ανδρεία. Άρα, δεν είστε ούτε χρηστοί ούτε ανδρείοι. Γι’ αυτό, πάτε σε εκλογές σύντομα! Ορίστε ημερομηνία, για να μπορέσει να σωθεί ο τόπος!

(Χειροκροτήματα από την πτέρυγα της Ελληνικής Λύσης)

Γιατί λέμε ότι θάβει την αλήθεια η Νέα Δημοκρατία; Ομιλεί για τη σύμβαση 717 του ΣΥΡΙΖΑ. Να δεχτώ εγώ ότι ο ΣΥΡΙΖΑ ήταν μια ομάδα ανθρώπων που δεν ήξεραν τι τους γινόταν -χάριν, εάν θέλετε, σεναρίου. Η επιθεωρήτρια της Αρχής Διαφάνειας είχε εντοπίσει ποινικές ευθύνες και απομακρύνθηκε από τη Νέα Δημοκρατία. Μαζί της απομακρύνθηκε και η κ. Τουλουπάκη που είχε το φάκελο της ιστορίας.

Τι κάνει η Κυβέρνηση; Παίρνει τον φάκελο και τον δίνει στον οικονομικό εισαγγελέα, ο οποίος τον βάζει στο αρχείο. Αυτό δεν λέγεται παρέμβαση στη δικαιοσύνη; Αυτό δεν λέγεται, από την Κυβέρνηση, ωμή παραβίαση των αρχών του Συντάγματος για ανεξαρτησία της δικαιοσύνης;

Αλλά για ποια Κυβέρνηση μιλάμε; Για την Κυβέρνηση των εργολάβων, των ολιγαρχών, των καναλαρχών, της ολιγαρχίας και της πλουτοκρατίας. Αυτή είναι η Κυβέρνηση.

Και το θέμα μας είναι ο Καραμανλής; Ακούω τα δύο κόμματα εδώ και τους υπόλοιπους να ασχολούνται με τον Κώστα Καραμανλή. Το θέμα μας είναι ο Καραμανλής μόνο; Γιατί δεν λέμε για όλους τους υπόλοιπους; Όλοι οι Υπουργοί από το 2012, όλοι οι υπηρεσιακοί παράγοντες από το 2012, όλοι οι υπεύθυνοι πρέπει να πάνε με βραχιολάκια να απολογηθούν και να μας πείσουν ότι δεν φταίνε.

(Χειροκροτήματα από την πτέρυγα της Ελληνικής Λύσης)

Γιατί κανείς δεν μιλάει για τη «HELLENIC TRAIN»; Δεν μιλάει κανένας για την εταιρεία. Ούτε ο ΣΥΡΙΖΑ μιλάει για την εταιρεία ούτε ο κ. Τσίπρας. Καλά, ο κ. Ανδρουλάκης, είπαμε, ψάχνει να βρει τρόπο να συγκυβερνήσει. Τώρα από εδώ θα πάει, από εκεί θα πάει, έχει μπερδευτεί. Είναι σε ένα σταυροδρόμι και κάθεται στη μέση και κοιτάει διερωτώμενος «να πάω δεξιά, να πάω αριστερά, να πάω στη μέση, πού να πάω;». Έτσι, αυτό αποδεικνύει ότι δεν μπορεί να κυβερνήσει έτσι κι αλλιώς. Άρα, λοιπόν, ας το καταλάβουν και οι ψηφοφόροι ότι και δεν μπορούν και δεν το έχουν και δεν θέλουν.

Πάμε στο εξής, επειδή μιλάμε μόνο για τα Τέμπη. Χθες διάβαζα μια επίσημη ανακοίνωση των μηχανοδηγών του ΟΣΕ: «Ναρκοπέδιο η διαδρομή Θεσσαλονίκη-Ειδομένη». Ναρκοπέδιο η διαδρομή Θεσσαλονίκη-Ειδομένη! Εάν θα γίνει κάτι αύριο, «δεν ήξερα» θα πει ο Υπουργός, «δεν ήξερα» θα πει ο άλλος.

Και αυτό που με ενοχλεί περισσότερο είναι ότι ούτε ο ΣΥΡΙΖΑ ούτε το ΠΑΣΟΚ στοχοποιούν τον καθ’ ύλην αρμόδιο Υπουργό. Ο κ. Καραγιάννης είναι υπεύθυνος για τις υποδομές.

(Χειροκροτήματα από την πτέρυγα της Ελληνικής Λύσης)

Αυτός ο απίστευτος, ο αόρατος τύπος που κανένας δεν ομιλεί γι’ αυτόν, γιατί τα πάει καλά με τους εργολάβους που είναι φίλοι, φαντάζομαι, λόγω και της ιδιότητας του κ. Σπίρτζη -φίλοι εννοώ- με εργολάβους, κατασκευαστές ή των υπολοίπων Υπουργών της Νέας Δημοκρατίας.

Ακούστε: Φίλος ο ένας, φίλος ο άλλος, φιλτάτη η αλήθεια. Κόψτε τις κακές παρέες. Οι κακές παρέες σάς οδηγούν σε κακές ατραπούς.

Δεν ξέρετε ότι υπάρχει κίνδυνος για τα λεωφορεία, κύριε Υπουργέ; Δεν ξέρετε, κύριε Υπουργέ, ότι υπάρχουν ανακοινώσεις επί ανακοινώσεων ότι από το 2012 δεν έχουν αγοράσει ελαστικά στα λεωφορεία στην Αθήνα; Δεν ξέρει κανένας σας ότι το ραντάρ στο Αεροδρόμιο της Ρόδου δεν λειτουργεί. Δεν το ξέρετε αυτό;

Θα σκοτώσετε κόσμο, κύριε Υπουργέ. Θα σκοτωθεί κόσμος πάλι και πάλι θα λέτε «δεν ξέραμε». Σας ενημερώνουμε. Υπάρχουν ανακοινώσεις, τα κατέθεσα στα Πρακτικά της Βουλής. Δεν υπάρχει ραντάρ στο Αεροδρόμιο της Ρόδου για τα επιβατικά αεροπλάνα. Πώς προσγειώνονται; Στα τυφλά! «Πάμε και όπου βγει» λένε και αυτοί. Ναι, αλλά «πάμε και όπου βγει», μπορεί να βγει ο χάρος, κύριε Υπουργέ.

Και έχουμε τον κύριο Πρωθυπουργό, ο οποίος πήγε σε ένα κανάλι με έναν δημοσιογράφο, ο οποίος υποδύθηκε την τηλεοπτική πλύστρα. Τηλεοπτική πλύστρα ο δημοσιογράφος! Ό,τι έλεγε ο Πρωθυπουργός, ένα μαντήλι να είχε να κλάψει ο δημοσιογράφος ως «πλυντήριο» του Πρωθυπουργού, λίγο βούρκωμα, λίγο δάκρυ, λίγο συναίσθημα και λίγο αγάπη και λίγο να φύγουμε και να σκεφτούμε και να κάνουμε.

Ας πάει καλύτερα να παίξει σε μια κωμωδία ο κ. Θεοδωράκης, γιατί αρκετά έχει βιάσει τη λογική μας, ειδικά με την επαίσχυντη συμφωνία των Πρεσπών που, εάν δεν ήταν αυτός και οι όμοιοι του, δεν θα περνούσε.

(Χειροκροτήματα από την πτέρυγα της Ελληνικής Λύσης)

Και βγαίνει ο Έλληνας Πρωθυπουργός και τι λέει, κύριε Σταϊκούρα; Θα τηλεφωνήσω, λέει, στους Ιταλούς τώρα και θα τους πω: «Δεν θα μας δώσετε σαπάκια τρένα!». Δηλαδή, τι μας λέει; Τέσσερα χρόνια ήταν Πρωθυπουργός! Τα σαπάκια τα κατήγγειλε η Ελληνική Λύση και λέγαμε ο κ. Βιλιάρδος και εγώ εδώ ότι είναι σαπάκια τα τρένα αυτά, τα έδιωξαν οι Ελβετοί, δεν τα ήθελαν και τα έστειλαν οι Ιταλοί. Και τώρα, θα τους πάρει τηλέφωνο! Πραγματικά, απευθύνεται σε άτομα περιορισμένης αντίληψης ως Πρωθυπουργός περιορισμένης ευθύνης.

Είπε το εξής: Τώρα, λέει, μέχρι τον Σεπτέμβριο θα τελειώσει η ιστορία, θα τα τελειώσω όλα.

Αυτά δεν τα κάνει ούτε ο Ιησούς Χριστός! Ο θεός έκανε σε επτά μέρες τον πλανήτη και τον κόσμο και το σύμπαν και ο Πρωθυπουργός σε επτά μήνες θα κάνει τον σιδηρόδρομο.

Πού απευθύνεστε; Ή τώρα λέει ψέματα, κύριε Σταϊκούρα, ο Πρωθυπουργός ή επί τέσσερα χρόνια ήταν ανίκανος να κάνει αυτό που μπορεί να γίνει σε επτά μήνες. Να επιλέξετε ποιο θέλετε, για να ξέρουμε με ποιους έχουμε να κάνουμε -εμείς ξέρουμε, ο ελληνικός λαός δεν ξέρει και αυτό με προβληματίζει, γιατί επιμένει το 25% με 26% να σας ξαναψηφίζει.

Από την άλλη -θα το πω, για να το καταλάβουν- ποιος φταίει; Σήμερα για τον Έλληνα Πρωθυπουργό φταίει ο Τσίπρας. Για το Μάτι, για τον κ. Τσίπρα, έφταιγε ο Μητσοτάκης ή η Νέα Δημοκρατία. Ο κ. Τσίπρας είπε ότι του έφταιξαν οι αρμοί της εξουσίας. Ξέρετε, ανάμεσα στα τούβλα υπάρχει ο αρμός. Στα τούβλα! Τώρα, εάν εννοεί «τούβλο» από τη μία πλευρά τον έναν και «τούβλο» τον άλλο και οι αρμοί της εξουσίας είναι διαφορετικό, είναι άλλο πράγμα. Όμως, οι αρμοί της εξουσίας φτιάχτηκαν από εσάς: από το ΠΑΣΟΚ, τη Νέα Δημοκρατία και τον ΣΥΡΙΖΑ.

Στον Πρωθυπουργό φταίει το βαθύ κράτος. Ποιο βαθύ κράτος; Των δικών του διορισμένων νεοδημοκρατών σε διοικήσεις νοσοκομείων, σε ανεξάρτητες αρχές, σε γενικούς γραμματείς, σε οποιονδήποτε προϊστάμενο που, όπου κι αν πας, είναι νεοδημοκράτης; Αυτό είναι το βαθύ κράτος. Αυτοί είναι οι αρμοί της εξουσίας. Δηλαδή, στην ουσία λένε και οι δυο ότι δεν φταίνε αυτοί, αλλά φταίνε τα πεπραγμένα των ίδιων.

Βγάλτε άκρη και συμπέρασμα! Εγώ δεν μπορώ. Ίσως ο Φρόιντ να μπορεί να βγάλει. Εγώ αδυνατώ να παρακολουθήσω.

Η τραγωδία που έγινε «θυσία». Η τραγωδία που έγινε «ευκαιρία». Έλεος πια! Έλεος! Θρηνήσαμε ανθρώπους και άλλοι λένε «ευκαιρία», άλλοι λένε «θυσία». «Ευκαιρία», λες και είναι ο «ΚΩΤΣΟΒΟΛΟΣ»! Είναι απίστευτα τα πράγματα αυτά.

Βέβαια, εδώ να πω ότι ο ΣΥΡΙΖΑ τα ίδια έλεγε με τον κ. Ξανθό που είναι η ήπια φωνή του ΣΥΡΙΖΑ στο πλαίσιο της καλής γειτονίας με τη Νέα Δημοκρατία. Έλεγε ότι είναι ευκαιρία αναστοχασμού η τραγωδία στο Μάτι. Έτσι είχε πει «ευκαιρία αναστοχασμού». Θα κάνουμε μια φιλοσοφική προσέγγιση μαζί με έναν Κομφούκιο, μαζί με έναν Γκάντι και θα συζητάμε όλοι μαζί με τον Σωκράτη και τον Πλάτωνα και θα αναστοχαστούμε τι έφταιγε στο Μάτι, τι έφταιγε στα Τέμπη. Θα κάνουμε έναν στοχασμό όλοι μαζί. Εάν θέλει να γίνει στοχαστής, υπάρχει μια πρόταση. Να πάει στο Άγιο Όρος. Εκεί έχει πολλούς καλόγερους, να στοχαστεί μαζί τους.

Εδώ θέλουμε αποτελεσματικότητα, όχι αναστοχασμούς. Στόχος είναι να κάνουμε μία Ελλάδα πραγματικά ισχυρή, αυτοδύναμη και αυτεξούσια. Για αναστοχασμούς, να πάνε μέσα στους αγιορείτες να αναστοχαστούν.

(Χειροκροτήματα από την πτέρυγα της Ελληνικής Λύσης)

Και αρχίζουμε τώρα τα ιλαροτραγικά: αναλογική ευθύνη.

Έτοιμος ο κ. Τσίπρας λέει: «Εγώ, ναι, αναλαμβάνω στο μερίδιο που μου αναλογεί την ευθύνη». Λέει ο κ. Μητσοτάκης: «Ναι κι εγώ αναλαμβάνω μερίδιο ευθύνης που μου αναλογεί».

Ωραία, ξεκινώ, λοιπόν από το 2012 έως το 2023: δώδεκα χρόνια! Κυβέρνηση ΝΔ-ΠΑΣΟΚ, 2012 έως 2015 , τέσσερα χρόνια. Κυβέρνηση ΣΥΡΙΖΑ, 2015 έως 2019, τέσσερα χρόνια. Κυβέρνηση ΝΔ, 2019 έως 2023, τέσσερα χρόνια, κύριε Σταικούρα.

Άρα, με μία πρόσθεση έχουμε 70% ποσοστό ευθύνης ΠΑΣΟΚ-Νέα Δημοκρατία, από 35% έκαστος, και 30% ποσοστό ευθύνης του ΣΥΡΙΖΑ. Δηλαδή, όποιος ταξιδεύει με τραίνο από το 2012 μέχρι το 2023 πρέπει να ξέρει ότι υπάρχει κίνδυνος να σκοτωθεί 30% κατά τον ΣΥΡΙΖΑ, 35% κατά τη Νέα Δημοκρατία και 35% κατά το ΠΑΣΟΚ.

Έτσι κυβερνάται σοβαρά μια χώρα; Αναλογεί μερίδιο ευθύνης; Τι είναι; Κατά αναλογία νεκρούς θα πάρετε στην πλάτη σας; Τι πράγματα είναι αυτά; Τι αθλιότητες είναι αυτές; Αλλά πού απευθύνεστε; Ο Αντρέας Παπανδρέου έλεγε «mea culpa» και δεν κατάλαβε κανείς, εντάξει. Εσείς λέτε «αναλογεί το μερίδιο της ευθύνης μου».

Ποιο είναι το μερίδιο της ευθύνης; Πείτε μου ποιο; Πόσο; Ποιος; Μιλάμε για θανάτους, για νεκρούς. Να σας το πω ωμά; Εντάξει. Από τους εξήντα νεκρούς, οι είκοσι έχουν το όνομα ΣΥΡΙΖΑ, οι είκοσι έχουν το όνομα ΠΑΣΟΚ και οι είκοσι έχουν το όνομα Νέα Δημοκρατία. Έτσι σας βολεύει; Σοβαρά μιλάμε;

Πάμε, λοιπόν και στα οικονομικά για λίγο, γιατί έχετε κάνει έναν λαό να πελαγοδρομεί, να είναι απελπισμένος, να είναι πραγματικά φτωχός, πάμπτωχος, τον πτωχεύσατε, τον χρεωκοπήσατε, του λέτε ότι με τα μνημόνια θα πάμε καλύτερα. Έχετε φέρει πέντε, έξι, επτά ρυθμίσεις, νομίζω, κύριε Σταϊκούρα. Απέτυχαν όλες. Γιατί απέτυχαν; Γιατί αδυνατείτε να παρακολουθήσετε τα πραγματικά περιστατικά στο τι γίνεται στην κοινωνία. Δεν βλέπετε τι γίνεται στην κοινωνία. Εγώ σας λέω: Φτώχεια και απελπισία. Με τα ψέματα που λέτε, φτώχεια, απελπισία υπάρχει έξω, οργή και θυμός.

Να σας πω τι έλεγε ο Ρουσσώ: «Όταν ο λαός δεν θα έχει τίποτα πια να φάει, θα φάει τους πλούσιους». Αυτό έλεγε ο Ρουσσώ, κύριε Σταϊκούρα. Τους πλούσιους θα φάει! Θα βγει στους δρόμους και θα τρώει ο ένας τον άλλον. Και η κοινωνική γαλήνη και ηρεμία, που είναι απαραίτητη προϋπόθεση μιας ευνομούμενης πολιτείας, θα πάνε στράφι. Εμείς σας προειδοποιούμε.

Φτάνετε κιόλας στο σημείο να πανηγυρίζετε για τα καλάθια των φτωχών, τα άχρηστα καλάθια. Έχουμε: «το καλάθι του Άη-Βασίλη», «το καλάθι της νοικοκυράς», «το καλάθι του νονού», «το καλάθι του Πάσχα». Χάσατε τα αυγά και τα καλάθια!

Το μόνο καλάθι που αξίζει σε όλα αυτά που κάνει ο κ. Γεωργιάδης, είναι το καλάθι των αχρήστων! Να τους πετάξει εκεί ο ελληνικός λαός στις εκλογές.

(Χειροκροτήματα από την πτέρυγα της Ελληνικής Λύσης)

Τι είναι ο Έλληνας; Επαίτης είναι; Με καλαθάκια να πηγαίνει και να ψωνίζει, με full pass;

Ξεπουλάτε τα πάντα. Ακόμη και το νερό ξεπουλάτε τώρα. Άλλο φρούτο και αυτό. Ξεπουλήσατε και αυτό. Δεν υπάρχει όριο σε τίποτα. Βέβαια, στις βίλες και στις πισίνες, στα πολυτελή υπνωτήρια θα βγαίνετε μετά και σαν Μαρία Αντουανέτα θα λέτε το εξής: «Μην πίνετε νερό, είναι ακριβό. Πιείτε coca-cola». Όπως έλεγε η Μαρία Αντουανέτα, έτσι θα κάνουμε πάλι. Θα μας φέρετε και πάλι -οι επόμενοι- ένα χρηματιστήριο νερού, όπως το χρηματιστήριο ενέργειας και θα λέτε «δεν φταίμε εμείς, φταίνε οι προηγούμενοι!». Αυτά -εγώ σας το λέω- είναι λάθη.

Φαντάζομαι ότι προεκλογικά, κύριε Σταϊκούρα, επειδή πουλήσατε το νερό στους ιδιώτες, θα βγει ο Πρωθυπουργός και θα πει: Να βγάλουμε και ένα water pass. Να μη βγάλουμε και ένα pass και για το νερό; Είστε ικανοί και γι’ αυτό!

Ξεπουλήσατε ένα λιμάνι στην Ηγουμενίτσα, ένα στρατηγικής σημασίας λιμάνι. Δύο μήνες πριν πάτε σε εκλογές, ξεπουλάτε τα πάντα. Γιατί; Έχετε το δικαίωμα; Αφού πάμε σε εκλογές.

Αφήστε τον ελληνικό λαό να αποφασίσει, να εκλέξει -λέω εγώ- ΚΚΕ, να εκλέξει Ελληνική Λύση, να εκλέξει ΣΥΡΙΖΑ, να εκλέξει ΠΑΣΟΚ και να αποφασίσει η επόμενη κυβέρνηση. Έχετε ενάμιση μήνα πριν τις εκλογές.

Πώς ξεπουλάτε το λιμάνι; Χωρίς απόδοση της χερσαίας ζώνης, χωρίς επενδύσεις, γράφοντας την τοπική κοινωνία στα παλιά σας τα παπούτσια. Με ποιο δικαίωμα; Πείτε μου τι έχετε αφήσει στο ελληνικό δημόσιο, τι έχει μείνει επιτέλους στο ελληνικό δημόσιο!

Να σας πω εγώ. Έμειναν οι Υπουργοί της Νέας Δημοκρατίας, οι οποίοι πληρώνονται από το δημόσιο, αλλά μισούν το ελληνικό δημόσιο, μισούν το κράτος. Φαυλότης λέγεται αυτό. Δεν μπορείς να «βυζαίνεις» από ένα κράτος επί είκοσι, τριάντα χρόνια της ζωής σου -ξέρω Υπουργούς ή Βουλευτές που είναι τριάντα χρόνια εδώ μέσα, κρατικοδίαιτοι οι περισσότεροι, αυτό είναι το επάγγελμά τους- και να το βρίζεις και να το κάνεις ιδιωτικό. Να πάτε να τα πάρετε από ιδιώτη να σας πει: ελάτε στην επιχείρησή μου να σας δίνω από ένα χιλιάρικο στον καθένα. Τόσο κοστίζει η εργασία που κάνουν εδώ μέσα κάποιοι, γιατί δεν πατάνε ποτέ. Τι χιλιάρικο; Ούτε χιλιάρικο, γιατί δεν πατάνε ποτέ. Να πληρώνουν κιόλας οι ίδιοι.

Πάμε και στις επενδύσεις. Κύριε Υπουργέ, εκείνο το «φιλέτο» του Λάτση που δώσατε, τι έγινε; Προχθές που περνούσα από εκεί, έβλεπα τον έναν ουρανοξύστη, ήταν στον 32ο όροφο ακόμη. Περιμένω να πάμε, κύριε Σταϊκούρα στον 52ο. Πήγα μέσα και είδα ότι κόβονται κάτι «φιλέτα» και γίνονται οικόπεδα σε τιμή ευκαιρίας. Παίρνει όποιος θέλει αν έχει λεφτά, ο πλούσιος.

Εσείς λέγατε άλλα πράγματα για εκείνα. Ο Άδωνις Γεωργιάδης έλεγε: «Το 2023 θα βλέπετε τον ουρανοξύστη να ανεβαίνει». Είμαι βέβαιος ότι πάει προς τα κάτω ο ουρανοξύστης, γι’ αυτό δεν φαίνεται. Είναι ο πρώτος παγκοσμίως ουρανοξύστης που πάει προς τα κάτω, προς τη βάση.

Έρχομαι στη «MICROSOFT». Απ’ ό,τι μαθαίνω, ερχόταν ο Πρωθυπουργός και μιλούσε για start up εταιρείες, ιστορίες, παραμύθια της Χαλιμάς! Καταρρέει η start up στην Αμερική και τώρα η «ΜICROSOFT». Αντί για μεγάλες επενδύσεις, κλείνουν τα μαγαζιά, φεύγουμε κι εμείς.

Κύριε Σταϊκούρα, εσείς γνωρίζετε, αλλά κάποιοι από εσάς εκεί γύρω δεν ξέρουν τα βασικά. Ποια είναι τα βασικά; Άλλο μείωση φορολογικών συντελεστών -είναι τελείως διαφορετικό πράγμα- και άλλο μείωση φόρων. Δεν είναι το ίδιο πράγμα, κύριε Σταϊκούρα. Οι Έλληνες υφίστανται μια απίστευτη τριπλή ληστεία αυτή τη στιγμή. Τριπλή!

Δεν το έχουμε συνειδητοποιήσει ούτε εμείς ούτε εσείς -φαντάζομαι- αλλά ο ελληνικός λαός το συνειδητοποιεί. Οι τρομακτικές συνέπειες του πληθωρισμού δεν είναι εύκολα κατανοητές, θα τις βρούμε μπροστά μας το επόμενο τετράμηνο-πεντάμηνο, που θα έχουμε πάλι εποπτεία, θα ξανάρθουν τα παλικάρια πίσω. Αρχίζει ξανά ο δημοσιονομικός έλεγχος. Πείτε το στον ελληνικό λαό. Θέλετε να βοηθήσετε τον Έλληνα; Μισό λεπτό, δεν λέω να κάνετε κάτι που δεν κάνατε.

Εγώ, κύριε Σταϊκούρα, θα σας κάνω μία πρόταση. Και δεν θα σας πω κάτι που δεν έγινε. Θα σας πω κάτι που έγινε, που κάνετε εσείς ως Κυβέρνηση και οι φίλοι σας. Πρόταση της Ελληνικής Λύσης: Διαγραφή όλων των δανείων και χρεών των Ελλήνων, όπως κάνατε στον κ. Πηλαδάκη, στον κ. Μαΐλη, σε καναλάρχες, ολιγάρχες, διαπλεκόμενους! Το κάνατε!

(Χειροκροτήματα από την πτέρυγα της Ελληνικής Λύσης)

Πάρα πολύ ωραία. Ήρθε η ώρα αυτό που κάνατε εκεί να το κάνετε και εδώ. Δεν λέμε «χαρίστε», δεν λαϊκίζουμε. Γιατί εάν είναι λαϊκισμός αυτό που λέω εγώ, είναι λαϊκισμός αυτό που κάνετε εσείς σε κολλητούς και φίλους σας. Όχι εσείς προσωπικά, η Κυβέρνησή σας. Γιατί δεν είναι θέμα του Σταϊκούρα, να ξέρετε.

Άρα, λοιπόν, λέμε: Κούρεμα 90% σε ασφαλιστικές εισφορές, σε χρέη στο δημόσιο, σε δάνεια, όπως κάνατε στους κολλητούς σας -επαναλαμβάνω- οι οποίοι το παίζουν και νταήδες και μεγαλοπαράγοντες και με τα κότερά τους και με τις βίλες τους από το αίμα του ελληνικού λαού.

Γιατί να πληρώσω εγώ τον ΕΦΚΑ του κ. Πηλαδάκη; Πείτε μου εσείς! Είναι 35 εκατομμύρια. Δεν έχω κάτι με τον άνθρωπο, δεν τον ξέρω κιόλας, δεν με ενδιαφέρει η ύπαρξή του. Τον έβλεπα καμμιά φορά παλιά στα μπουζούκια. Και τώρα ξαναπάει, αφήνει λεφτά στα λουλούδια. Ε, βέβαια, εάν μου χαρίσεις εμένα 35 εκατομμύρια, σου βγάζω τόνους λουλούδια. Να τα ρίχνω εδώ μέσα. Να το κάνουμε εδώ μπουζουξίδικο. Έτσι κι αλλιώς το κάναμε ερημητήριο, δεν είναι κανείς εδώ, έρχονται όποτε θέλουν, το κάνουμε και μπουζουξίδικο!

Λέω, λοιπόν, κύριε Υπουργέ, ότι δεν μπορεί να ζητάει ο κύριος αυτός 35 εκατομμύρια από τον ΕΦΚΑ να τα πληρώσω εγώ από τη δική μου επιχείρηση. Δεν κατάλαβα. Διαγραφή σε όλους τους Έλληνες. Αυτό σε μία ευνομούμενη πολιτεία λέγεται ισονομία.

Θέλω εδώ να σας πω αυτό που έλεγε η συγχωρεμένη Μαλβίνα Κάραλη. Γιατί αντιδρούν έτσι ΣΥΡΙΖΑ, ΠΑΣΟΚ και Νέα Δημοκρατία; «Κυβέρνηση που λυσσά να μένει στην εξουσία σε χώρα πτωχευμένη, ή έχει περιθώριο ακόμα να φάει ή φοβάται τη φυλακή».

Ας επιλέξετε τι θέλετε στη Νέα Δημοκρατία στο ΠΑΣΟΚ και τον ΣΥΡΙΖΑ, γιατί η χώρα αυτή είναι μια πτωχευμένη χώρα, την ισοπεδώσατε με τις επιλογές σας.

Ιδιωτικοποιήσεις υποδομών, δημοσίων αγαθών, υγείας. Κι εδώ καλώ τους Έλληνες πολίτες, τους ψηφοφόρους που ψηφίζουν άλλα κόμματα, να απαιτήσουν από τα κόμματά τους να τους πουν τι θα κάνουν με τις ιδιωτικοποιήσεις υποδομών, δημοσίων αγαθών, υγείας, Χρηματιστηρίου Ενέργειας, τράπεζας, χρεοκοπία ιδιωτών, κουρέματα σε τράπεζες και χρέη, πρόγραμμα «ΗΡΑΚΛΗΣ», διαφθορά, μαυραγορίτες και να δεσμευτούν προεκλογικά τώρα τι θα κάνουν.

Να μας πουν! Όχι να μας λέει ο ΣΥΡΙΖΑ -ακούστε τώρα, εμείς το πράξαμε εγγράφως- τώρα ότι είναι κακό αυτό που κάνουν τα funds ή ο κ. Κατρίνης, που τον άκουγα προηγουμένως. Θα μας τρελάνουν εδώ μέσα! Αυτοί νομίζουν ότι έχουμε όλοι πολιτικό Αλτσχάιμερ, ότι έχουμε πάθει άνοια. Το ΠΑΣΟΚ έκανε τα funds να μπορούμε να αγοράζουμε 9% το κόκκινο δάνειο. Το ΠΑΣΟΚ! Ήρθαν οι άλλοι το επέκτειναν, το έκαναν καλύτερο. Το εφαρμόζουν αυτοί!

Σας κοροϊδεύουν, Έλληνες! Σας κοροϊδεύουν όλοι! Σας το λέω κοιτώντας σας στα μάτια, σας δουλεύουν πραγματικά!

Αποτυχίες παντού. Απόδειξη: Συνέδριο Ινστιτούτου Διεθνών Σχέσεων στο Πάντειο Πανεπιστήμιο, όπου συμμετείχε η Έμιλι Χόλαντ, Επίκουρη Καθηγήτρια στη Ναυτική Ακαδημία Πολέμου των ΗΠΑ, μία από τις μεγαλύτερες ακαδημίες παγκοσμίως και ο ιθύνων νους του αμερικανικού παράγοντα.

«Τα κοιτάσματα φυσικού αερίου της ανατολικής Μεσογείου είναι ένα πραγματικό τεράστιο εύρημα όχι μόνο για ενέργεια αλλά και γεωπολιτικής σημασίας. Η Ελλάδα και άλλες χώρες μπορεί να γίνουν σημαντικοί παίκτες στις παγκόσμιες ενεργειακές ροές. Τα επόμενα πέντε με δέκα χρόνια θα είναι αυξημένες οι τιμές της ενέργειας. Πρέπει να συνεχίσουμε να επενδύουμε στους υδρογονάνθρακες», λέει η κυρία αυτή. Και ο Δένδιας, ο κ. Μητσοτάκης επενδύουν στα φουρφουράκια!

Όταν τους λέγαμε εμείς εδώ από το 2019 «κάντε εξορύξεις, θα ακριβύνει η ενέργεια, θα βγάλουμε λεφτά, θα γίνει πλούσια η Ελλάδα, θα πλουτίσουν οι Έλληνες», αυτοί έλεγαν φουρφουράκια. Και από δίπλα ο Τσίπρας και ο Ανδρουλάκης. Φουρφουράκια. «Πράσινη ανάπτυξη», αειφόρος ανάπτυξη και παραμύθια της Χαλιμάς. Και γεμίζετε παντού την Ελλάδα με ανεμογεννήτριες.

Η ενεργειακή πολιτική σας είναι για γέλια έτσι κι αλλιώς. Οι χρεώσεις της κιλοβατώρας για τον μήνα Μάρτιο ήταν αμετάβλητες, αλλά η τιμή του ρεύματος στη χώρα μας δεν πέφτει, δεν έπεσε. Δηλαδή πέφτει η τιμή διεθνώς του φυσικού αερίου, αλλά στην Ελλάδα η τιμή παραμένει ίδια, σταθερή. Τον Ιανουάριο ήταν 70 ευρώ, τον Φεβρουάριο 50 ευρώ, αλλά πάλι πληρώνουμε τα ίδια λεφτά. Οι τιμές είναι αμετάβλητες. Ποιος κλέβει τα λεφτά αυτά; Ποιος, κύριε Υπουργέ, κλέβει τα λεφτά αυτά; Οι πάροχοι ενέργειας, οι κολλητοί σας, που τους δώσατε ασυλία και ρημάζουν τον Έλληνα.

Το ίδιο και με το πετρέλαιο. Το βαρέλι πέφτει διεθνώς. Βαρδινογιάννης και Λάτσης εδώ οικονομάνε δισεκατομμύρια. Δυόμισι δισεκατομμύρια κέρδη. Σε έναν χρόνο δυόμισι δισεκατομμύρια κέρδη δύο άνθρωποι. Και λέει η κ. Μπακογιάννη: «Φορολογήσαμε κατά 10%, 15%, 20% τα δυόμισι δισεκατομμύρια». Μα 70-80 λέγανε αυτοί ότι θα πάρουν από τον Βαρδινογιάννη. Έτσι και πάρετε από τον Λάτση και τον Βαρδινογιάννη 70 και 80 και 90, δεν σας βλέπω ούτε 90 δευτερόλεπτα να κάθεστε στην καρέκλα σας. Θα φύγετε όλοι μαζί. Στα 90 δευτερόλεπτα θα διακτινιστείτε.

Πάντως να πω και κάτι, γιατί χτες ενοχλήθηκα πάρα πολύ με αυτά που έγιναν στη Μύκονο. Έδειραν άγρια αρχαιολόγο, γιατί ο άνθρωπος πήγε να προστατεύσει έναν αρχαιολογικό χώρο. Δεν βλέπω κανέναν να μιλάει εδώ μέσα. Οι νταβατζήδες της Μυκόνου λειτουργούν εδώ και δεκαετίες. Θα πω κάτι στην Κυβέρνηση. Κάμερες που ήταν να μπουν σε όλο το νησί, όπως λέγατε, πού πήγαν; Από πρόπερσι τα λέγατε. Το υπερσύγχρονο κοντρόλ στο αστυνομικό τμήμα τι απέγινε; Δύο χρόνια τα ακούμε αυτά. Γιατί δεν μπαίνουν αυτά για να βλέπουμε ποιος δέρνει ποιον; Να απειλούν τον οποιονδήποτε οι νταβατζήδες, η μαφία της Μυκόνου! Γιατί δεν κάνετε κάτι; Και έκανε σύσκεψη ο Πρωθυπουργός πάλι, σύσκεψη, ξέρετε! Μαζεύονται εκεί, συζητάνε, τα λένε, λέει ο Πρωθυπουργός τα δικά του, φεύγουν οι Υπουργοί, θα κάνουν. Πριν δύο χρόνια τα λέγατε και ακόμα δεν έγιναν, κύριε Υπουργέ. Τα επόμενα τέσσερα χρόνια. Παρακαλώ αναμείνατε στο ακουστικό σας. Τα επόμενα τέσσερα χρόνια θα τα κάνετε σίγουρα. Τι να πω, δεν ξέρω.

Πάμε τώρα και στις συνεργασίες. Μέχρι πριν κανένα εξάμηνο όλοι, τα τρολ, τα παπαγαλάκια τους, έλεγαν ότι η Ελληνική Λύση θα συνεργαστεί με τη Νέα Δημοκρατία. Όλα τα παπαγαλάκια, για να δημιουργήσουν πρόβλημα στην αυτοπρόσωπη αυτεξούσια διαδρομή μας. Αυτό δεν ισχύει έτσι κι αλλιώς. Ξαφνικά βάζουν τους Κουρτάκηδες τώρα. Ο Κουρτάκης, μορφή! Δεν υπάρχει! Ο Γιαννάκης, παράγοντας, εκδότης! Ο Γιαννάκης, κύριε Υπουργέ, ο Γιαννάκης έγινε παράγοντας, ο Κουρτάκης. Βάζουν τον Κουρτάκη και γράφει: «Ο ΣΥΡΙΖΑ θα συνεργαστεί με την Ελληνική Λύση». Μάλιστα. Ξέρετε γιατί το κάνετε αυτό; Να σας το πω εγώ. Γιατί είστε ανίκανοι πραγματικά να πείτε ότι «μπορούμε να κυβερνήσουμε την Ελλάδα εμείς». Εμείς όμως το λέμε. Μπορούμε να κυβερνήσουμε την Ελλάδα.

(Χειροκροτήματα από την πτέρυγα της Ελληνικής Λύσης)

Έχουμε σχέδιο, έχουμε πρόγραμμα, δεν ψάχνουμε δεκανίκι από κανέναν, ούτε από το ΠΑΣΟΚ, ούτε από τον ΣΥΡΙΖΑ, όπως ψάχνετε εσείς παρασκηνιακά.

(Χειροκροτήματα από την πτέρυγα της Ελληνικής Λύσης)

Και για εμάς λέμε το εξής, για να το καταλάβουν κάποιοι. Είστε δεκαετίες αποτυχιών, πίσω. Κάθε εξουσία, όταν γίνεται ισχυρή, δεν θεωρεί τίποτε καλύτερο από το συμφέρον της, γι’ αυτό και δεν παραιτείστε, ενώ έχετε αποτύχει. Σε μια εταιρεία, τη δική μου, αν αποτύχει ο διευθυντής μου, θα πάει σπίτι του, είναι δεδομένο, ή ο συνεργάτης μου. Θα πάει σπίτι του. Εσείς αποτυχία στην αποτυχία. Χρεοκοπία στη χρεοκοπία. Πτώχευση στην πτώχευση. Ρημαδιό στο ρημαδιό. Στην καρέκλα, δεν φεύγει κανένας. Από την καρέκλα δεν κουνιέται κανείς.

Εμείς προσωπικά ως Ελληνική Λύση, επειδή δεν θεωρούμε την εξουσία λάφυρο, αλλά υπηρεσία προς τον Έλληνα πολίτη, υπηρεσία προς την πατρίδα, δεν μπορούμε να συνεργαστούμε με ανθρώπους που βλέπουν την εξουσία ως λάφυρο. Απόδειξη η δήλωση της κ. Μπακογιάννη, η οποία είπε: «Εμείς τον αποκλείουμε τον κ. Βελόπουλο από ενδεχόμενες συνεργασίες, διότι είναι αδύνατον να συνεργαστούμε με ένα κόμμα του οποίου εκ διαμέτρου είναι αντίθετες οι απόψεις στα εθνικά θέματα από εμάς». Έχει απόλυτο δίκιο. Την ευχαριστώ θερμά την κ. Μπακογιάννη, γιατί κανονικά έπρεπε να της στείλω και μια γλάστρα και λουλούδια, γιατί είπε για πρώτη φορά την αλήθεια.

(Χειροκροτήματα από την πτέρυγα της Ελληνικής Λύσης)

Γιατί είπε την αλήθεια; Διότι Νέα Δημοκρατία, ΠΑΣΟΚ και ΣΥΡΙΖΑ συμφωνούν σε όλα. Γι’ αυτούς η Κύπρος είναι τρίτο κράτος. Το ενιαίο αμυντικό δόγμα ανήκει στο παρελθόν. Η Συμφωνία των Πρεσπών πρέπει να τιμηθεί, να τηρηθεί από την πλευρά της Νέας Δημοκρατίας και των υπολοίπων κομμάτων. Και ας χάσουμε το Καστελόριζο, όπως είπε ο κ. Τσίπρας και η κ. Μπακογιάννη. Ο κ. Τσίπρας είπε: «Από τον 28ο μεσημβρινό και ανατολικά δεν πειράζει, θα το δούμε αργότερα», δηλαδή από τη Ρόδο ανατολικά. Η κ. Μπακογιάννη είπε: «Ας χάσουμε το Καστελόριζο, να κερδίσουμε τη Ρόδο.

Είναι τρία κόμματα στη συσκευασία του ενός. Είναι τρία κόμματα σε συσκευασία της μίας πολιτικής, μιας πολιτικής αντιλαϊκής, εχθροπαθούς απέναντι στην Ελλάδα και τους Έλληνες και αυτή την πολιτική θα την πολεμήσουμε μέχρις εσχάτων, γιατί είμαστε η λύση, η μοναδική λύση, η πατριωτική λύση, η εθνική λύση.

(Χειροκροτήματα από την πτέρυγα της Ελληνικής Λύσης)

Είπε και άλλα η κ. Μπακογιάννη, αλλά την προσπερνώ και την ευχαριστώ θερμά γι’ αυτό που έκανε για εμάς. Ήταν το καλύτερο δώρο. Δηλαδή φαίνεται πλέον ξεκάθαρα ότι δεν έχουμε καμμία σχέση με αυτούς, αυτούς και εσάς, καμμία σχέση. Είμαστε διαφορετικοί. Είμαστε Έλληνες πατριώτες, μακριά από ακρότητες, μακριά από βαρβαρότητες, αλλά είμαστε απλά Έλληνες πατριώτες.

(Χειροκροτήματα από την πτέρυγα της Ελληνικής Λύσης)

Ας πάμε, λοιπόν, τώρα από τη διπλωματία των σεισμών στη διπλωματία του Δένδια. Δεν υπάρχει χειρότερος Υπουργός Εξωτερικών και το λέω από Βήματος της Βουλής. Με οδηγό τον κ. Δένδια οδηγούμαστε στο βάραθρο. Και με τη σιωπή του ΣΥΡΙΖΑ και του ΠΑΣΟΚ που με ενοχλεί προσωπικά εμένα -τόσο ίδιοι είναι!- οδηγούμαστε στην καταστροφή.

Πέτυχε το ακατόρθωτο ο χειρότερος Υπουργός Εξωτερικών που πέρασε ποτέ. Ποιο είναι αυτό; Για πρώτη φορά πέτυχε η Ελλάδα και η Κύπρος να μην έχουν ενιαία γραμμή. Χτύπησε τη Νήσο Κύπρο, την αδελφή μας Κύπρο, που είναι η ίδια χώρα με εμάς. Πώς τη χτύπησε; Ψηφίζει Τουρκία ο κ. Δένδιας και η Κύπρος ψηφίζει Κένυα, για να τους βάλουν στον Διεθνή Οργανισμό Ναυτιλίας. Αντί να καταψηφίσουμε και εμείς την Τουρκία, πηγαίνει μόνος του. Το Υπουργείο Εξωτερικών είναι δικό του, κάνει ό,τι θέλει ο Δένδιας. Ούτε ο Πρωθυπουργός ενδιαφέρεται, ούτε ο κ. Τσίπρας, ούτε ο κ. Ανδρουλάκης. Η Κύπρος είναι έξαλλη με αυτό που έκανε ο Δένδιας προχθές. Πήγε μόνος του στον Τσαβούσογλου και του λέει: «Θα σε βάλουμε εκεί υπεύθυνο». Ποια Τουρκία; Πού είναι ουραγός στη ναυτιλία; Ποια Κένυα; Είναι μπροστά από εμάς. Εμείς είμαστε πολύ ψηλά. Πρωταθλητές στη ναυτιλία είμαστε. Και θα στηρίξω εγώ τον Τούρκο και όχι την Κύπρο; Είστε με τα καλά σας; Είστε με τα καλά σας;

Κύριε Υπουργέ, μαζέψτε τον κ. Δένδια. Από λάθος σε λάθος πηγαίνει. Για πρώτη φορά το πέτυχε η ελληνική Κυβέρνηση αυτό το πράγμα. Πάει στον Ράμα. Βγάζει μια ανακοίνωση για τον Ράμα. Την έχω μπροστά μου, δυόμισι-τρεις σελίδες. «Τι καλός που είναι ο Ράμα, θα τα βρούμε, ο Ράμα έτσι, ο Ράμα αλλιώς, ο Ράμα, ο Ράμα, ο Ράμα…». Τίποτα για τους Έλληνες της Βορείου Ηπείρου. Εδώ ξέχασε ο Πρωθυπουργός τις συντάξεις του θα μου πείτε. Και τους Ελληνοπόντιους τους ξεγέλασε τόσες φορές. Ούτε σύνταξη τους δίνει ούτε τίποτα. Δυόμισι, τρεις σελίδες, τίποτα, τίποτα μέσα. Ούτε για την ΑΟΖ να πει κάποιος ότι μας ξεγέλασαν οι Αλβανοί, τίποτα. Πράγματι.

Πάει, λοιπόν, και στον Σέρβο Βούτσιτς. Δείτε διαφορά: Τρεις γραμμές. Ο Αλβανός δυόμισι σελίδες, ο Βούτσιτς τρεις γραμμές. Γιατί όμως; Ακούστε τι λέει ο Υπουργός Εξωτερικών ο δικός σας. Και τον θεωρούν και δελφίνο! Ποιον; Τον Δένδια! Ο κ. Δένδιας το μόνο που κάνει σήμερα είναι να καταθέτει διαπιστευτήρια για την επόμενη μέρα των εκλογών στον αμερικανικό και άλλον παράγοντα. Ακούστε! Είτε στον ρωσικό παράγοντα, είτε στον κινεζικό, είτε στον αμερικανικό είτε στον γερμανικό, αν καταθέσεις διαπιστευτήρια, δεν μπορείς να είσαι Υπουργός Εξωτερικών. Διαπιστευτήρια μόνο στην Ελλάδα και τους Έλληνες καταθέτεις. Τι είναι αυτά που γίνονται;

(Χειροκροτήματα από την πτέρυγα της Ελληνικής Λύσης)

Διαβάζω: «Η Ελλάδα είναι αξιόπιστος συνομιλητής, ιστορικός φίλος της Σερβίας, ένας συνομιλητής οποίος έχει έναν ρόλο να παίξει με μια πολύ περιορισμένη ατζέντα». Με τη Σερβία! Με τη Σερβία, είμαστε με τα καλά μας; Θα τα καταθέσω στα Πρακτικά αυτά. Είμαστε με τα καλά μας; Για εμάς «Ελλάς - Σερβία Συμμαχία», αυτό που έλεγε και ο Κωνσταντίνος Καραμανλής ο Α΄ και ο Ανδρέας Παπανδρέου και όλοι οι Πρωθυπουργοί μέχρι χθες ισχύει ακόμη και τώρα.

(Χειροκροτήματα από την πτέρυγα της Ελληνικής Λύσης)

Ντροπή, ντροπή! Ούτε ο Τσίπρας μιλάει ούτε ο Ανδρουλάκης, τίποτα.

Και απευθύνομαι, λοιπόν, στους ψηφοφόρους. Στις επόμενες εκλογές εσύ που με βλέπεις και ψηφίζεις ΣΥΡΙΖΑ, πρόσεχε, θα σου βγει Μητσοτάκης!

Εσύ που ψηφίζεις Νέα Δημοκρατία πρόσεχε, θα σου βγει Τσίπρας!

Εσύ που ψηφίζεις Ανδρουλάκη πρόσεχε, μπορεί να σου βγουν και οι τρεις μαζί! Αυτή είναι η πραγματικότητα, η τρικομματική ψήνεται, έρχεται.

Και σας λέω και κάτι τελευταίο: Μην είστε υπάκουοι σε ό,τι σας λένε! Μην πιστεύετε τα κανάλια, Έλληνες και Ελληνίδες! Και όπως έγραψε και ο μέγας Θουκυδίδης, δεν κατηγορώ αυτούς που ασκούν την εξουσία, αλλά αυτούς που είναι πρόθυμοι να υπακούσουν ακόμα και τα ψέματά τους! Άρα, θα είναι συμμέτοχοι και οι Έλληνες, αν τους ξαναψηφίσουν.

(Χειροκροτήματα από την πτέρυγα της Ελληνικής Λύσης)

Πάμε και στο παρακράτος που έχει φτιάξει η Νέα Δημοκρατία. Ελέγχει τη δικαιοσύνη. Ελέγχει τα μέσα ενημερώσεως. Οδηγεί τη χώρα στην τυραννία. Είναι εξουσιαστές κανονικοί και θα σας πω το εξής, τι κράτος φτιάξατε: Έληξε η θητεία του κ. Κουτρουμάνου από τον Νοέμβριο. Ούτε ο ΣΥΡΙΖΑ διαμαρτύρεται ούτε το ΠΑΣΟΚ. Έληξε η θητεία τους, είναι σαν να μην υπάρχουν. Δηλαδή, η Ελλάς, η χώρα μας δεν έχει Εθνικό Συμβούλιο Ραδιοτηλεόρασης. Πρέπει να φύγουν, κανένας δεν μιλάει, κανένας! Γιατί τον διόρισαν οι ίδιοι, οι τρεις τους, τον κρατάνε εκεί. Ακούστε, όμως, γιατί τον κρατάνε: Πρόστιμο του ΕΣΡ στον κ. Πορτοσάλτε 5.000 ευρώ, όταν έβριζε τον κ. Τσίπρα.

Εσείς του ΣΥΡΙΖΑ με ακούτε; Τώρα πάτε στον ΣΚΑΪ, ξέχασα. Ο Πορτοσάλτε πριν έξι χρόνια έβριζε σκαιότατα τον κ. Τσίπρα, σκαιότατα! Το ΕΣΡ τον κάλεσε για απολογία. Ξέρετε ποιο είναι το πρόστιμο; Είναι 5.000 ευρώ για τον ΣΚΑΪ, 5.000 ευρώ. Πω, πω, του Αλαφούζου θα του λείπει το πούρο την άλλη μέρα το πρωί, ένα πούρο 5 χιλιάρικα ευρώ μπορεί να κάνει. Πραγματικά απορώ, ο Πορτοσάλτε που υποδύεται τον ιδεολογικό καθοδηγητή της Νέας Δημοκρατίας δίκην Γκέμπελς, ο Πορτοσάλτε που μπορεί να βρίζει όλο τον κόσμο, αλλά αν του πεις κάτι, «με στοχοποιείτε!», λέει, αυτός μπορεί να στοχοποιεί όλη την Ελλάδα.

Αυτός -θα το πω ευθέως, γιατί είπε ότι με τη θυσία των Τεμπών μπορεί να γίνει και ο σιδηρόδρομος τώρα, επιτέλους- αυτός ο τύπος, λοιπόν, και κάθε τέτοιος τύπος, να ξέρει ένα πράγμα: Δεν μπορώ εγώ να μετρήσω το IQ του κ. Πορτοσάλτε, έχω έλλειψη κατανόησης και αντίληψης των όσων λέει, αλλά δεν μπορεί η Κυβέρνηση και τα υπόλοιπα κόμματα να ανέχονται ένα ΕΣΡ το οποίο παράνομα υπάρχει, διασταλτικά ερμηνεύεται ο νόμος για να υπάρχει.

Απόδειξη δεύτερη ότι ελέγχουν τα μέσα ενημερώσεως: Ποσά άνω του 1 εκατομμυρίου ευρώ δόθηκαν την τελευταία διετία σε εφημερίδες και sites από την ΕΥΔΑΠ που πούλησαν τώρα σε ιδιώτες, 1 εκατομμύριο ευρώ σε διαφήμιση, ποσά στο «LIBERAL», στο «POLITICAL», έτσι γεννιούνται οι «Μωυσήδες» και οι εκδότες. Έτσι γίνονται οι «Μωυσήδες» και οι εκδότες! Λίστα ΕΥΔΑΠ: Σύμφωνα με την έρευνα της «Data Journalist» -ακούστε!- «ΠΑΡΑΠΟΛΙΤΙΚΑ», ο Γιαννάκης, 111.000 ευρώ, ΕΥΔΑΠ. Η λίστα είναι από εκεί, 111.000 ευρώ. «ΝΕΟ ΒΗΜΑ», 55.000 ευρώ. Πάρα πολύ ωραία! «ΚΑΘΗΜΕΡΙΝΗ», 43.500 ευρώ, «ΠΡΩΤΟ ΘΕΜΑ» 32.000 ευρώ. Τα μαγαζάκια τους! «ΠΑΡΑΣΚΗΝΙΟ», 19.800 ευρώ. Βρε, τον Καραμανλή τον Νίκο! «ONE VOICE», 12.000 ευρώ, «ΜΠΑΜ» 10.000 ευρώ. Μπαμ και κάτω! Και πετάνε και την εφημερίδα τη δικιά τους, 4 χιλιαρικάκια, «ΕΦΗΜΕΡΙΔΑ ΣΥΝΤΑΚΤΩΝ», για να καλυφθούν. Έτσι είναι τα πράγματα, έτσι λειτουργούν, ελέγχουν και τη δικαιοσύνη. Είπαμε τι έκαναν στην Τουλουπάκη. Ελέγχουν, όμως, τη δικαιοσύνη και αλλιώς.

Μαθαίνω ότι ο κολλητός Υπουργού έχει μία δικογραφία τεράστια στην εισαγγελία Πρωτοδικών Αθηνών για φοροδιαφυγή από το 2022 τον Δεκέμβριο. Ο άνθρωπος είναι ο Πρόεδρος του Ελληνικού Ερυθρού Σταυρού. Τίποτα, ομερτά! Δεν ακούγεται τίποτα, κανένας δεν μιλάει. Αόρατο χέρι σταματάει τη δικογραφία. Έτσι λειτουργούν, ως παρακράτος, έτσι λειτουργούν!

Εμείς θα σας το πούμε και κλείνω εδώ: Όσο και να πασχίζουν τα μέσα ενημερώσεως να αποδείξουν ότι αυτή η Κυβέρνηση είναι λαοφιλής, ότι ο Πρωθυπουργός είναι λαοφιλής, ότι ο Πρωθυπουργός και η Κυβέρνησή του είναι πετυχημένη, δεν μπορούν για έναν και μόνο λόγο: Γιατί ούτε είστε πετυχημένοι ούτε λαοφιλείς. Είστε αποτυχημένοι και λαομίσητοι, δυστυχώς, μετά από όσα έχουν γίνει τις τελευταίες ημέρες με τα Τέμπη.

(Χειροκροτήματα από την πτέρυγα της Ελληνικής Λύσης)

Εμείς, λοιπόν, λέμε σε όλους τους Έλληνες: Έχουν κάνει τη χώρα μικρή, έχουν κάνει τη χώρα παρία της Ευρώπης, έχουν κάνει τη χώρα ανίσχυρη και αδύναμη. Έκαναν τη χώρα σκιά του ένδοξου παρελθόντος της. Νομίζουμε όλοι εμείς ότι δεν μπορούν να αλλάξουν όλα αυτά; Μπορούμε να τα αλλάξουμε. Μπορούμε να τα αλλάξουμε μαζί, γιατί νομίζουν ότι είναι μεγάλοι οι κυβερνήτες, οι Πρωθυπουργοί, οι Υπουργοί νομίζουν ότι είναι τεράστιοι στο μπόι, αλλά όταν ο ήλιος είναι χαμηλά, το μπόι φαίνεται πολύ ψηλό και η σκιά τους. Η αλήθεια είναι ότι όταν αναδυθεί το φως, φαίνεται ότι είναι πολύ μικροί και πολύ κοντοί για το φως της Ελλάδας.

Εμείς επιμένουμε για μία Ελλάδα-φάρο του ελληνικού πολιτισμού, του παγκόσμιου πολιτισμού. Επιμένουμε για μία Ελλάδα διαφορετική, ισχυρή, αυτεξούσια. Επιμένουμε για μία Ελλάδα που αγαπάει τους Έλληνες και τις Ελληνίδες. Επιμένουμε για μία Ελλάδα η οποία θα δουλεύει, θα μοχθεί και θα παράγει, θα σπάσει επιτέλους τις αλυσίδες της υπόδουλης διαδικασίας στην οποία την έφεραν και οι τρεις μαζί και την οδήγησαν στα τάρταρα της παγκόσμιας οικονομίας. Μπορούμε να τα κάνουμε, μπορούμε να τα φτιάξουμε, μπορούμε να κάνουμε αυτοδύναμη την Ελλάδα, μπορούμε να την κάνουμε αυτεξούσια με μία επιλογή, ψήφος στην Ελληνική Λύση στις επόμενες εκλογές!

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Πρόεδρε.

Και μπαίνουμε τώρα στον κύκλο των ομιλητών και τον λόγο έχει ο κ. Βλάχος εκ μέρους της Νέας Δημοκρατίας.

**ΓΕΩΡΓΙΟΣ ΒΛΑΧΟΣ:** Ευχαριστώ, κυρία Πρόεδρε.

Κυρία Πρόεδρε, κυρίες και κύριοι συνάδελφοι, πρέπει κάποτε να τηρήσουμε τον Κανονισμό και όταν λέμε δεκαπέντε λεπτά, να μην εννοούμε σαράντα πέντε λεπτά και αυτό να το τηρούμε όλοι οι ομιλητές σε αυτό το Βήμα. Είναι εύκολο καθένας να έρχεται στο Βήμα και να βγάζει έναν προεκλογικό λόγο, λες και είναι σε μπαλκόνι προεκλογικής συγκέντρωσης. Αυτός δεν είναι σωστός τρόπος νομοθέτησης, δεν γίνεται να συζητάμε επί ώρες, χωρίς να λέμε τίποτε για το νομοσχέδιο που νομοθετούμε. Αυτά ως εισαγωγή, τα υπόλοιπα θα τα απαντήσει –φαντάζομαι- ο Υπουργός. Δεν θέλω να υπεισέλθω, γιατί δεν έχω και χρόνο.

Εγώ θέλω, κύριοι Υπουργοί, κυρίες και κύριοι συνάδελφοι, να σταθώ σε κάποια επιμέρους σημεία σε ένα γενικά σωστό νομοσχέδιο που λύνει προβλήματα καθημερινότητας, προβλήματα που ταλανίζουν συμπολίτες μας και που έρχεται, πράγματι, να τα αντιμετωπίσει.

Στα όσα θετικά έχετε υπολογίσει, κύριε Υπουργέ, εγώ θέλω να προσθέσω τέσσερις παρατηρήσεις. Η πρώτη έχει να κάνει με το άρθρο 67, όπου αντιμετωπίζεται το θέμα των πλειστηριασμών των πυροπλήκτων της Ανατολικής Αττικής, της περιοχής μου, όπου θέλω να σας ζητήσω, τουλάχιστον, αυτή η ημερομηνία από τον Ιούλιο να μετατεθεί μέχρι το τέλος του χρόνου, για να δούμε πώς θα εξελιχθούν τα πράγματα και πάλι εδώ είμαστε. Είναι κάτι που είναι πολύ αναγκαίο, το έχουμε συζητήσει. Εγώ θέλω να σας ευχαριστήσω για την κατανόηση, για τον τρόπο που και εσείς το αντιμετωπίζετε, αλλά δεν θέλω εγώ να πω προκαταβολικά αυτό που θα πείτε εσείς αργότερα.

Περνάω στο δεύτερο θέμα.

Το δεύτερο θέμα, κυρίες και κύριοι συνάδελφοι, έχει να κάνει με τους οικοδομικούς συνεταιρισμούς. Εκεί είναι γνωστό ότι ο χαρακτηρισμός ως δασικών εκτάσεων που αποκτήθηκαν από τους οικοδομικούς συνεταιρισμούς πριν από την έναρξη ισχύος του Συντάγματος του 1975 και μέχρι την έναρξη ισχύος του ν.998/1979 αποστερεί το δικαίωμα στεγαστικής αποκατάστασης των μελών τους, καθώς και οποιαδήποτε εκμετάλλευση λόγω απαγόρευσης της πολεοδόμησής τους. Άρα, λέμε ότι αυτό το περιουσιακό στοιχείο είναι μόνο στα χαρτιά. Τώρα πολύ απλά θα το πω: Γιατί για αυτό το ανύπαρκτο περιουσιακό στοιχείο πρέπει αυτοί οι συμπολίτες μας να πληρώνουν ΕΝΦΙΑ δεν το είχε καταλάβει κανείς και μάλιστα, όταν έχουμε τη γνωστή γνωμάτευση του Υπουργείου Περιβάλλοντος, της Γενικής Γραμματείας Δασών, που εξηγεί γιατί πράγματι δεν πρέπει να συνεχίζεται αυτό και όταν υπάρχει το ΦΕΚ 267/2013 που λέει ρητά ότι απαλλάσσονται από ΕΝΦΙΑ και δικαιώματα τα ακίνητα, για τα οποία υφίσταται απαγόρευση οποιασδήποτε χρήσης σύμφωνα με τον ισχύοντα πολεοδομικό σχεδιασμό, ιδίως ρυμοτομικό βάρος, ρυμοτομική απαλλοτρίωση, δέσμευση ακινήτου για κοινωφελή και κοινόχρηστο σκοπό κ.λπ..

Άρα, λοιπόν, ενώ το τοπίο είναι πολύ ξεκάθαρο ότι δεν μπορεί να αξιοποιηθεί αυτό το περιουσιακό στοιχείο με κανέναν τρόπο -παρ’ όλο που υπάρχει η γνωμάτευση της Γενικής Γραμματείας Δασών- εμείς επιμένουμε να ζητάμε ποσά που είναι απαγορευτικά, θα έλεγα, για πολλούς συμπολίτες μας για ένα περιουσιακό στοιχείο που είναι μόνο στα χαρτιά, με μία λέξη, δηλαδή, ανύπαρκτο.

Κύριοι Υπουργοί, έχω καταθέσει μία σχετική τροπολογία, ούτως ώστε να εξαιρεθούν οι κάτοχοι τέτοιων ιδιοκτησιών από τον ΕΝΦΙΑ.

Το δεύτερο με το οποίο θέλω να συνεχίσω και είναι παρόμοιο, έχει να κάνει με τους αγροτικούς, παραγωγικούς, μεταποιητικούς συνεταιρισμούς. Υπάρχουν, φαντάζομαι, σε όλη την Ελλάδα -εγώ γνωρίζω για την περιοχή μου- συνεταιρισμοί με μεγάλη έκταση που τα παλιά χρόνια όταν ξεκίνησαν, πριν από πολλές δεκαετίες, ίσως και πριν από έναν αιώνα, ήταν εκτός του οικιστικού ιστού. Σήμερα το κομμάτι αυτό είναι στον οικιστικό ιστό, έχει μπει στο σχέδιο και πληρώνουν ΕΝΦΙΑ για ένα οινοποιείο, για τις δεξαμενές, για το τυποποιητήριο, για τη μονάδα επεξεργασίας και όλα αυτά, κάτι που δεν συμβαίνει –γιατί εξαιρούνται- σε άλλα παραγωγικά κτήρια.

Παρακαλώ πολύ, να εξαιρεθούν –αυτό ζητώ με την τροπολογία- ή, μάλλον, να ενταχθούν και τα κτήρια, οι εγκαταστάσεις των παραγωγικών μεταποιητικών –και μόνο, τονίζω!- συνεταιρισμών στη ρύθμιση που ισχύει για όλα τα ειδικά κτήρια.

Κύριε Υπουργέ, όταν έρχεται σε έναν συνεταιρισμό –παραδείγματος χάριν, της Παιανίας θα πω- 16.000 ευρώ ΦΠΑ, ο οποίος συλλέγει και μεταποιεί το περίφημο σαββατιανό με οριακές τιμές, ουσιαστικά τον οδηγούμε στο κλείσιμο. Μην κάνουμε πως δεν καταλαβαίνουμε. Ο συνεταιρισμός θα κλείσει. Χάνεται η παραγωγή στην ανατολική Αττική που έχω γνώση, δεν θέλω να πω για την υπόλοιπη Ελλάδα.

Παρακαλώ πολύ –δεν ξέρω αν θα γίνει σήμερα, δεν ξέρω αν θα γίνει με νομοτεχνική ρύθμιση, δεν ξέρω αν πρέπει να δεχθείτε την τροπολογία, εμένα με ενδιαφέρει η ουσία και γι’ αυτή μιλώ- να ρυθμιστεί ούτως ώστε να απαλλαγούν από αυτές τις υπερβολικές χρεώσεις που αδυνατούν να ανταποκριθούν. Δεν μπορούν να ανταποκριθούν, οδηγούμε στο κλείσιμο. Το πρόβλημα είναι υπαρκτό και ζητώ να το δείτε.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Θα κλείσω, κυρία Πρόεδρε, με ένα παρεμφερές θέμα. Ξέρετε, στη δική μου περιοχή και φαντάζομαι σε όλη την Ελλάδα, που εμείς έχουμε πληθυσμιακή έκρηξη, όλο και περισσότερες περιοχές εντάσσονται στο σχέδιο, για να καλύψουν τις ανάγκες του πληθυσμού. Εκεί, λοιπόν, με το που εντάσσεται μια περιοχή στο σχέδιο πόλης, εκτινάσσονται στα ύψη οι τιμές για τον ΕΝΦΙΑ, για τις μεταβιβάσεις, για όλα. Έλα που και αυτό το ακίνητο δεν μπορεί ο ιδιοκτήτης να το αξιοποιήσει, γιατί πρέπει να περιμένει την πράξη εφαρμογής και δυστυχώς, σε αυτόν τον τόπο οι πράξεις εφαρμογής ολοκληρώνονται μετά από πέντε, πολλές φορές και δέκα χρόνια. Αυτά τα δέκα χρόνια που ο συμπολίτης μας δεν μπορεί να αξιοποιήσει το ακίνητό του, γιατί πρέπει να πληρώνει αυτήν την υπερβολική φορολογία; Ό,τι ήταν. Αγρός ήταν το αγροτεμάχιο αυτό, αγρός παραμένει. Γιατί να πληρώνει το κάτι παραπάνω;

Η παράκλησή μου, λοιπόν και η πρότασή μου είναι: Να νοείται ένταξη στο σχέδιο μόνο με την ολοκλήρωση της πράξης εφαρμογής ή την ένταξη σε ένα τοπικό πολεοδομικό σχέδιο.

Όλα όσα είπα είναι δίκαια, είναι πραγματικά προβλήματα, είναι εκείνα που χαρακτηρίζουν την καθημερινότητα των συμπολιτών μας και πραγματικά πιστεύω ότι με τις παρεμβάσεις και τις δικές μου, αλλά και άλλων συναδέλφων από όλη την Ελλάδα που φέρνουν παρόμοια προβλήματα, πρέπει να αντιμετωπιστούν. Διότι τότε δίνουμε την πραγματική εικόνα σωστής λειτουργίας του Κοινοβουλίου και μεταφοράς των προβλημάτων της κάθε τοπικής κοινωνίας εδώ στην Αίθουσα, στο σημείο, στην καρδιά του νομοθετικού έργου.

Την ευθύνη για όλα αυτά, έχετε στην προκειμένη περίπτωση εσείς, κύριε Υπουργέ και πραγματικά, εγώ θα περιμένω να ακούσω με πολύ ενδιαφέρον πώς αντιμετωπίζεται και τι υπόσχεση μπορείτε να δώσετε για την αντιμετώπιση αυτών των προβλημάτων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει η κ. Χρηστίδου εκ μέρους του ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, συζητάμε σήμερα για προβλήματα τετραετίας που τα αφήσατε να διογκώνονται και έρχεσθε τελευταία στιγμή να προσποιηθείτε ότι προσπαθείτε να τα λύσετε.

Γιατί δεν κάνατε κάτι νωρίτερα; Μόνο το 2022 προστέθηκαν νέα ληξιπρόθεσμα χρέη, ύψους 800 εκατομμυρίων ευρώ, με αποτέλεσμα το συνολικό φορολογικό χρέος να εκτιναχθεί στα 13,7 δισεκατομμύρια ευρώ, ενώ το συνολικό χρέος στα ασφαλιστικά ταμεία έφθασε στα 45,6 δισεκατομμύρια ευρώ εκ των οποίων τα 5,6 δισεκατομμύρια ευρώ προστέθηκαν μόνο το 2022. Όλο το διάστημα που κυβερνήσατε, δεν κάνατε τίποτα απέναντι σε αυτόν τον τυφώνα χρεών. Απόδειξη είναι η αλματώδης αύξησή τους και έρχεστε σήμερα -δύο ημέρες μετά τη θλιβερή, το λιγότερο, συνέντευξη-αγιογραφία του Πρωθυπουργού, αφού εντελώς αντιθεσμικά μάθαμε τον μήνα των εκλογών- και φέρνετε προεκλογικά μέτρα, όπου σας εξηγήσαμε και στις επιτροπές ότι δεν επαρκούν.

Επαναφέρετε τη ρύθμιση των εκατόν είκοσι και εκατό δόσεων του ΣΥΡΙΖΑ, αλλά την επαναφέρετε μόνο για παλιές οφειλές. Δηλαδή, για όσους έχασαν τις αρχικές ρυθμίσεις, επειδή ήρθε η πανδημία με τις καταστροφικές συνέπειες στην οικονομία. Τα θυμάστε τα lockdown ακορντεόν που ήταν καταστροφικά για ολόκληρους κλάδους στην οικονομία.

Σε αυτούς, λοιπόν, τους οφειλέτες που προσπάθησαν να μπουν σε ένα καθεστώς ρύθμισης, δεν κάνετε καμμία ενοποίηση του χρέους. Να πούμε ποσοστιαία διαγραφή. Στη νέα ρύθμιση των τριάντα έξι μέχρι εβδομήντα δύο δόσεων η ένταξη αφορά μόνο σε όσους πλήρωναν κανονικά μέχρι τον Νοέμβριο του 2021 και μάλιστα και εδώ, εάν μετά από αυτή την ημερομηνία υπήρξαν απώλειες ρυθμίσεων ή αν βεβαιώθηκαν νέες οφειλές, πρέπει να ρυθμιστούν ξανά μέσα σε ένα μήνα, μόλις. Και στις δύο περιπτώσεις απαιτείται να υπάρξει καταβολή πολλαπλών δόσεων. Ζητάτε, δηλαδή, να προσέλθουν στα ταμεία για να πληρώσουν είτε εφ’ άπαξ είτε με τέσσερις-πέντε δόσεις και δύο-τρεις στον επόμενο μήνα.

Είναι δυνατόν να πιστεύετε ότι μπορούν οι πολίτες να ανταποκριθούν σε τέτοιες απαιτήσεις; Δεν πρόκειται να ανταποκριθούν, κυρίες και κύριοι της Κυβέρνησης, και το αποτέλεσμα θα είναι το εξής απλό: Και το κράτος δεν θα εισπράξει ποτέ όσα θα έπρεπε να εισπράξει και πολλοί συμπολίτες μας θα βρεθούν για άλλη μία φορά σε αδιέξοδο και χωρίς τη δυνατότητα να ορθοποδήσουν.

Οδηγείτε για άλλη μία φορά κοινωνικές ομάδες σε φτωχοποίηση, τους βάζετε στο οικονομικό περιθώριο, τους οδηγείτε στην απόγνωση και όλα αυτά ενώ οι αυξήσεις στην αγορά θα συνεχίζονται, όπως μας δήλωσε ο αγαπητός Υπουργός. Προφανώς, θα συνεχίζονται οι αυξήσεις, λες και ο ρόλος σας δεν είναι να επέμβετε, λες και ο ρόλος ενός Υπουργού δεν είναι να συγκρατήσει αυτές τις τιμές αντί να κάνει μετεωρολογικές προβλέψεις, αύριο θα έχουμε μετεωρολογικό χαμηλό και η τιμή του μπακαλιάρου θα ανέβει κατά 20%!

Αλήθεια, δεν γνωρίζετε ότι η δουλειά μίας υπεύθυνης κυβέρνησης που έχει μάτια, αυτιά και ψυχή στραμμένη στην κοινωνία, οφείλει να ελέγχει και να εμποδίζει την κερδοσκοπία στην αγορά και όχι να την αφήνει ανεξέλεγκτη; Προφανώς, όμως, ζητάμε πάρα πολλά από Υπουργεία που έχουν αφήσει τους λογαριασμούς ενέργειας στα ύψη, έχουν αφήσει να αυξάνονται πολλαπλάσια σε σχέση με όλες τις υπόλοιπες ευρωπαϊκές χώρες. Προφανώς, ζητάμε πολλά από μία κυβέρνηση που έχει σημειώσει συνεχείς ευρωπαϊκές πρωτιές στην εκτίναξη του πληθωρισμού και συνεχίζει να αρνιέται τη μείωση του ΦΠΑ στα τρόφιμα και στον ειδικό φόρο κατανάλωσης στα καύσιμα, που ζητάμε στον ΣΥΡΙΖΑ-Προοδευτική Συμμαχία εδώ και μήνες, διότι θεωρούμε ότι είναι πραγματικά μέτρα ανακούφισης και των νοικοκυριών και των επιχειρήσεων.

Όμως, τα προεκλογικά δώρα -μήπως και κερδίσετε μερικές ψήφους- δεν σταματούν εδώ. Δίνετε, μας λέτε, στο νομοσχέδιο εφάπαξ επίδομα για όσους συνταξιούχους δεν έλαβαν φέτος την αύξηση 7,75%. Να θυμίσουμε, βέβαια, ότι η αύξηση του 7,75% οφείλεται στον νόμο του ΣΥΡΙΖΑ, τον ν.4472, άρθρο 1, παράγραφος 4. Φέρνετε, λοιπόν, καθαρά ένα προεκλογικό επίδομα, το οποίο το θεσπίζετε μόνο για φέτος και όχι ως μόνιμο επίδομα. Λέτε, δηλαδή, στην τρίτη ηλικία: «Πάρε αυτό το χαρτζιλίκι και ψήφισέ μας». Είναι μία ανεπίτρεπτη προσβολή και προς τα τόσα χρόνια που δούλεψαν και κυρίως, προς τη νοημοσύνη τους. Είναι περιφρόνηση για άλλη μία φορά.

Η δική μας η δέσμευση είναι η μόνιμη αποκατάσταση των αδικιών που υπήρξαν με την προσωπική διαφορά, η επαναφορά της μόνιμης δέκατης τρίτης σύνταξης –μόνιμης και όχι για μία χρονιά μόνο- και, βέβαια, η απόδοση των αναδρομικών που στερήθηκαν οι συνταξιούχοι εξαιτίας του εμπαιγμού της Νέας Δημοκρατίας.

Παράλληλα, εμείς για τους συνταξιούχους έχουμε δεσμευτεί, όπως και για όλους, ότι θα ανεβάσουμε το αφορολόγητο στα 10.000 ευρώ. Αυτές είναι οι προτάσεις του ΣΥΡΙΖΑ, που λέτε ότι ο ΣΥΡΙΖΑ δεν έχει προτάσεις προς τους ηλικιωμένους συμπολίτες. Είναι προτάσεις αξιοπρέπειας, προτάσεις που θα είναι μόνιμες και όχι εφάπαξ φιλοδωρήματα.

Υπάρχουν διάφορα ακόμα άρθρα στο νομοσχέδιο με τα οποία διαφωνούμε και προβληματιζόμαστε. Μίλησε διεξοδικά η εισηγήτριά μας, η κ. Παπανάτσιου.

Εγώ θα αναφερθώ ειδικά στο άρθρο 55, με το οποίο ορίζεται η Διεύθυνση Τεχνικών Υπηρεσιών του Υπουργείου Οικονομικών ως αρμόδια υπηρεσία για το έργο μετεγκατάστασης των ΕΑΣ Υμηττού. Θεωρούμε ότι πρόκειται για μία εντελώς αναρμόδια και άσχετη με το αντικείμενο διεύθυνση. Το άρθρο είναι ένα ακόμα βήμα απαξίωσης των Ελληνικών Αμυντικών Συστημάτων. Η Κυβέρνηση της Νέας Δημοκρατίας έχει οδηγήσει συνειδητά σε παρακμή την εγχώρια αμυντική βιομηχανία. Αντίθετα, στη διάρκεια της διακυβέρνησης του ΣΥΡΙΖΑ, τα ΕΑΣ, η ΠΥΡΚΑΛ όπως τη λένε οι τριγύρω κάτοικοι, είχαν μπει σε τροχιά ανασυγκρότησης και έγιναν σημαντικά βήματα συνεργασίας με εταιρείες του χώρου και ανοίγματα στις αγορές του εξωτερικού.

(Στο σημείο αυτό κτυπά το κουδούνι λήξεως του χρόνου ομιλίας της κυρίας Βουλευτού)

Κλείνω, κυρία Πρόεδρε, με λίγη ανοχή.

Η Κυβέρνηση της Νέας Δημοκρατίας, αντί να χτίσει πάνω σε αυτά τα επιτεύγματα, ήρθε να κατεδαφίσει, να γκρεμίσει, εξυπηρετώντας άλλες σκοπιμότητες και θέτοντας σε κίνδυνο τον εφοδιασμό των Ενόπλων Δυνάμεων. Παράλληλα, μία αστική γειτονιά θα υποστεί μία τερατώδη ανάπλαση εξαιτίας εξαγγελθείσας φαραωνικής «υπουργειόπολης», με ό,τι αυτό συνεπάγεται σε πρώτη φάση στο κυκλοφοριακό πρόβλημα της περιοχής το οποίο το γνωρίζουμε καλά όσοι είμαστε εκεί στον νότιο τομέα και σε δεύτερο χρόνο στον οικιστικό της χαρακτήρα.

Κυρίες και κύριοι συνάδελφοι, όσοι διαβάζουν το νομοσχέδιο διαπιστώνουν ότι για άλλη μία φορά η Κυβέρνηση αποδεικνύεται κατώτερη των περιστάσεων, ανίκανη να διαχειριστεί το πρόβλημα του ιδιωτικού χρέους, όπως ανίκανη αποδείχτηκε και στην πανδημία, στις πυρκαγιές, στους λογαριασμούς ρεύματος, στον πληθωρισμό.

Τα μέτρα που προτείνετε είναι καταδικασμένα να αποτύχουν και παραμένετε αδιάφοροι και ανίκανοι να ασκήσετε οιονδήποτε έλεγχο στην αγορά. Φυσικά, αυτή σας η ανικανότητα αποδεικνύεται εξαιρετικά βολική για όσους κερδοσκοπούν σε βάρος των υπολοίπων, γιατί δεν πρόκειται περί ανικανότητας. Πρόκειται περί καθαρής επιλογής. Αυτοί είναι οι μεγάλοι κερδισμένοι, αυτοί είναι οι πραγματικοί σας στυλοβάτες, αυτοί σας ζητούν όλο και περισσότερα. Μόλις προχθές κάνατε ένα βήμα για να τους παραδώσετε το νερό. Όλον τον προηγούμενο καιρό κάνετε τα ίδια με την υγεία, με την παιδεία, με την επιδρομή των funds στην πρώτη κατοικία.

Δεν υπάρχει κοινό αγαθό δημόσιου συμφέροντος που να μην έχει υποστεί την επίθεση στο όνομα του κέρδους όσων εξυπηρετείτε. Όμως, ο λαός θα σας δείξει τέλος του Μάη την πόρτα της εξόδου. Και για τις ζημιές που προκαλέσατε να είστε σίγουροι και σίγουρες ότι θα αποδοθεί δικαιοσύνη.

Σας ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κυρία συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, αγαπητή κυρία Πρόεδρε, που μόλις μου δώσατε τον λόγο.

Ευχαριστώ, όπως πάντα, ιδιαιτέρως τον κύριο που αν και κλητήρας της Βουλής μας, συνεργάτης μας, παίρνει ένα υγειονομικό ρίσκο για την υγεία του και τη ζωή του που δεν οφείλει να το πάρει, αλλά εξαναγκάζεται και είναι ένα είδος εργασιακής γαλέρας. Να το πούμε από εδώ αυτό.

Κυρίες και κύριοι Βουλευτές, κυρίως βεβαίως, κύριε Υπουργέ και κύριε πρώην Υπουργέ Οικονομίας που εκπροσωπείτε την Κυβέρνηση, όπως ξέρετε καλύτερα από εμάς στο ΜέΡΑ25, στο Eurogroup της περασμένης Τρίτης εξεδόθη το νέο φιρμάνι για το έκτο μέχρι τώρα μνημόνιο. Ζωή να έχετε να χαίρεστε τα μνημόνιά σας!

Το έκτο μνημόνιο, ελληνικέ λαέ, είναι προ των θυρών, προ των πυλών της Ελληνικής Δημοκρατίας, η οποία έχει γίνει χρεοδουλοπαροικία και δεν είναι πια Ελληνική Δημοκρατία.

Τι ανακοινώθηκε, κύριε Υπουργέ και κύριε πρώην Υπουργέ Εθνικής Οικονομίας, στο Eurogroup; Ανακοινώθηκε αυτό που λέμε εμείς εδώ κι έναν χρόνο, ότι δηλαδή το αργότερο σε έναν χρόνο θα έρθει μνημόνιο.

Δηλαδή, ανακοινώθηκε, ελληνικέ λαέ, ακραία –ακρότατη- αύξηση πρωτογενών πλεονασμάτων, τα οποία απαιτούν από εμάς οι δανειστές, που έχουμε βγει από τα μνημόνια το 2018 κατά τα άλλα, από τον Αύγουστο. Τι σημαίνουν τα ακρότατα αυτά πρωτογενή πλεονάσματα που δεν μπορεί να πιάσει ούτε ο Καναδάς ούτε η Νορβηγία ούτε οι Ηνωμένες Πολιτείες Αμερικής και θα τα πιάσει η Ελλάδα, η πτωχευμένη τετραπλώς εδώ και δεκατρία χρόνια; Σημαίνει άμεση περικοπή μισθών και συντάξεων –νομίζω ότι τα ξέρετε αυτά, κύριε Βρούτση- και άμεση αύξηση φόρων. Μάλιστα, το φιρμάνι λέει: «Επειδή δεν είναι τόσο αποτελεσματικό το να πετσοκόβετε τους μισθούς και τις συντάξεις, επιμένουμε με ιδιαίτερη εμμονή στην αύξηση φόρων». Μιλάμε για οριζόντιους, για να μην έχουμε παρεξηγήσεις. Αυτοί που αφορούν στον κ. Βαρδινογιάννη και σ’ έναν άνθρωπο που είναι στον δρόμο άστεγος είναι το ίδιο. Εννοούμε αν αγοράζει κάτι να φάει, κάτι να πιει, κάτι να ντυθεί, κ.λπ..

Το οικονομικό σας μοντέλο, αυτό δηλαδή της Νέας Δημοκρατίας, αλλά γενικά τα μνημονιακά οικονομικά μοντέλα δεν κάνουν τίποτε άλλο, δεν προσελκύουν τον παραμικρό επενδυτή του κόσμου, προσελκύουν μόνον αρπακτικά που έρχονται σαν επιθετικός στρατός να κάνουν μία εφήμερη κατοχή, να αρπάξουν ό,τι προσόδους έχουν απομείνει σ’ αυτόν τον έρμο τον λαό -που τον αρμέγετε δεκατρία χρόνια- και να την κοπανήσουν, κατά το κοινώς λεγόμενο.

Ταυτοχρόνως, σήμερα, αυτή τη στιγμή που μιλάμε στις 13.40΄, ελληνικέ λαέ –αυτό είναι το άλλο μέρος της πολιτικής σας- λαμβάνουν χώρα δύο εξώσεις πρώτων κατοικιών σε οικογένειες που ανήκουν σε ευάλωτη κοινωνική ομάδα –και για να τα λέμε πιο ελληνικά, είναι κάτω από το όριο της φτώχειας, πεινάνε αυτές οι οικογένειες- και πετάγονται στον δρόμο από τον κ. Μητσοτάκη, ο οποίος πάρα πολύ έχει θλιβεί τον τελευταίο καιρό. Πετούν τους ανθρώπους και τα πράγματά τους τα ΜΑΤ σας στον Άγιο Παντελεήμονα Αχαρνών και στο Παλαιό Φάληρο.

Συγχαρητήρια! Μπράβο σε όλο το μνημονιακό πολιτικό προσωπικό! Αυτά είναι τα επιτεύγματά σας!

Κυρίες και κύριοι Βουλευτές, κύριοι Υπουργοί, το ΜέΡΑ25 εδώ και δύο, τουλάχιστον, συναπτά χρόνια προειδοποιούσε για το χάλι και την αθλιότητα του εθνικού μας σιδηρόδρομου, που έχει πάψει βέβαια από το 2017 χάρη στον Αλέξη Τσίπρα να είναι εθνικός. Είναι ο μισός δήθεν εθνικός και άλλος μισός είναι κρατικοποιημένος. Κρατικοποιήθηκε –κομμουνιστική πράξη- αλλά όχι από ελληνική εταιρεία, από ξένη εταιρεία. Τον κρατικοποίησε άλλη χώρα σε άλλη χώρα. Βγάλτε συμπέρασμα.

Δύο χρόνια προειδοποιούσαμε και συνεχίζουμε να προειδοποιούμε όχι πια για τον σιδηρόδρομο –γιατί θα ήμασταν μετά Χριστόν προφήτες, έγινε το μοιραίο και χάθηκαν πενήντα επτά άνθρωποι, εγκληματήσατε το πολιτικό σύστημα και χάθηκαν αυτοί οι άνθρωποι- αλλά για το δίκτυο του ηλεκτρικού και για το δίκτυο του μετρό. Δύο χρόνια σας λέμε για την επικινδυνότητα, όπως μας ενημερώνουν οι εργαζόμενοι στη ΣΤΑΣΥ, οι άνθρωποι που το συντηρούν με τα χέρια τους.

Οι άνθρωποι, ελληνικέ λαέ, που έχουν μείνει τριάντα από εξήντα τέσσερις στα μνημονιακά χρόνια, μας λένε ότι δεν φτάνουν. Μας λένε ότι το επόμενο πολύνεκρο –σε πολλά εισαγωγικά- «ατύχημά» σας θα συμβεί στο μετρό ή στον ηλεκτρικό, κύριε Υπουργέ. Εκεί μας λένε ότι θα συμβεί. Και λέμε δύο χρόνια τώρα στον πρώην Υπουργό κ. Καραμανλή ότι θα συμβεί και ο κ. Καραμανλής μας λέει δύο χρόνια «Πώς τολμάτε και δεν ντρέπεστε που θέτετε θέματα ασφαλείας;»! Αυτό γίνεται εδώ και δύο χρόνια στη Βουλή των Ελλήνων!

Σήμερα, το ΜέΡΑ25 με τον επισημότερο τρόπο, ελληνικέ λαέ, από αυτό εδώ το Βήμα αυτή τη στιγμή, θα υπενθυμίσει για άλλη μία φορά το πόσο κινδυνεύουμε όλοι όσοι από εμάς χρησιμοποιούμε κάθε μέρα μετρό και ηλεκτρικό, αλλά επίσης θα υπενθυμίσει με σαφέστατο τρόπο και για ποιους ακριβώς λόγους κινδυνεύουμε τόσο.

Ακούστε να φρίξετε, ιδίως οι νέοι άνθρωποι. Πρώτον, οι εργαζόμενοι στη συντήρηση όλου του μετρό, για σαράντα πέντε χιλιόμετρα, σήμερα είναι τριάντα. Τριάντα άνθρωποι τα βράδια, όταν παύει να κινείται το μετρό, πρέπει να φτιάξουν ό,τι βλάβη υπάρχει σε σαράντα πέντε χιλιόμετρα. Πριν από τα μνημόνιά τους, το 2009, ήταν εξήντα τέσσερις οι άνθρωποι. Κι έχουν γίνει τριάντα.

Τι κάνει η Κυβέρνηση; Αντί να κάνει το στοιχειώδες, το αυτονόητο –ακόμη και αμοιβάδα να ήταν, τόσο μυαλό να είχε, αυτό θα έκανε αν είχε καλή πρόθεση αυτή η αμοιβάδα- δηλαδή να προσλάβει τους τριάντα τέσσερις που λείπουν για να φτάσουμε στο μαγικό νούμερο «εξήντα τέσσερις» που ήταν κάποτε, δημοσιεύει μία ψεύτικη λίστα –μιλάμε για την Κυβέρνηση, όχι για κανέναν παράνομο, δεν είναι ο Ραν Ταν Πλαν, είναι η Κυβέρνηση της Ελλάδας- η οποία τους ανεβάζει σε εβδομήντα πέντε τους εργαζόμενους.

Πώς γίνεται η αλχημεία; Γίνεται με χυδαιότατο τρόπο. Ακούστε πώς γίνεται. Ξεχνούν να ενημερώσουν ότι αυτή η λίστα δεν αφορά μόνο στους εργαζόμενους στο μετρό που είναι σαράντα πέντε χιλιόμετρα, αλλά αφορά και στους εργαζομένους στον ΗΣΑΠ, τον ηλεκτρικό μας, και στους εργαζόμενους στο τραμ, όλων, ογδόντα και πλέον χιλιόμετρα. Και κάνουν αυτό το ψέμα, δηλαδή δεν λένε ότι είναι εβδομήντα πέντε αλλά όχι για σαράντα πέντε αλλά ογδόντα πέντε χιλιόμετρα. Και βέβαια, σκεφτείτε ότι είναι λιγότερος από ένας εργαζόμενος για χιλιόμετρο. Σκεφτείτε.

Θα μπορούσε να είναι, λέμε εμείς στο ΜέΡΑ25, ο ορισμός της εγκληματικής αμέλειας, αν δεν ήταν ο ορισμός ενός ακόμα προαναγγελθέντος εγκλήματος. Σύντομα θα κλαίνε με κροκοδείλια δάκρυα, έχοντας ακόμα πενήντα επτά νεκρούς, νέους ή λιγότερο νέους ανθρώπους, που αυτή τη φορά θα έχουν αφήσει την ψυχή τους στις ράγες του ηλεκτρικού ή του μετρό μας.

Δεύτερον, οι εργαζόμενοι εδώ και χρόνια εκπέμπουν SOS, κύριοι Υπουργοί που εκπροσωπείτε την Κυβέρνηση, κύριε Υπουργέ, για την έλλειψη καινούργιων εργαλείων. Δεν έχουν εργαλεία, αυτό λένε. Όσα εργαλεία παρουσιάζουν βλάβες, ελληνικέ λαέ, ξέρεις τι γίνεται; Δεν αντικαθίστανται, δεν υπάρχουν χρήματα λόγω μνημονίων, αυτό τους λένε. Ξέρεις τι γίνεται, ελληνικέ λαέ; Τους λένε «Κάντε πατέντες». Λένε «Μα, εμείς είμαστε συντηρητές, δεν είμαστε εφευρέτες». Τους λένε «Να γίνετε εφευρέτες. Σκύψτε το κεφάλι και βγάλτε τον σκασμό». Αυτό τους λένε κι αυτό κάνουν από το 2009. Εξαναγκάζονται από συγκεκριμένο προϊστάμενο της επιδομής, δηλαδή της αρχής συντήρησης, να φτιάχνουν ιδιοκατασκευές και πατέντες.

Χαρακτηριστικό παράδειγμα, για να ντραπείτε λίγο που το λέω–αλλά δεν θα ντραπείτε- ο γερανός, που έχουν αναγκαστεί να προσαρμόσουν πάνω σε μία λοκομοτίβα -λοκομοτίβα είναι αυτό το πράγμα με τις ρόδες που πηγαίνει για να συντηρήσει τα βράδια, χωρίς να έχει βαγόνι από πάνω του, τους συρμούς που χαλάνε-, προέρχεται από τη «ΜΕΤΚΑ». Τι είναι η «ΜΕΤΚΑ»; Είναι του κ. Μυτιληναίου.

Ο κ. Μυτιληναίος είναι ένας από τους τέσσερις παρασιτικούς ολιγάρχες της πατρίδας μας που σας κλέβει εσάς και τους γονείς σας και τους γονείς μας και εμάς με τους λογαριασμούς του ρεύματος κάθε μέρα, έχει πάρει το ένα τέταρτο της ΔΕΗ, της πρώην κρατικής ΔΕΗ.

Δεν του φτάνουν τα κλεμμένα αυτά του κ. Μυτιληναίου ούτε να παρασιτεί τόσο εις βάρος του ελληνικού λαού. Λέει «Δεν πουλάω και έναν γερανό που είχα στη Θεσσαλονίκη για τελείως άσχετες με ράγες και άσχετες με τρένα δουλειά; Θα τον προσαρμόσω σε μια λοκομοτίβα και θα γίνει για τρένα». Αποτέλεσμα: Την ημέρα της επίδειξης, που θα ήταν και κανένας Υπουργός εκεί να κόψει καμμιά κορδέλα, φαντάζομαι, κατέρρευσε ο γερανός του κ. Μυτιληναίου της «ΜΕΤΚΑ» και έσκασε και έπεσε πάνω στη λοκομοτίβα. Δεν υπήρχε όμως άλλη λοκομοτίβα. Τι να κάνουμε που πρέπει να γίνονται έργα συντήρησης; Ο ίδιος, ο γνωστός και μη εξαιρετέος προϊστάμενος της επιδομής τούς διέταξε με διάφορες απειλές και εκβιασμούς να τη φτιάξουν πρόχειρα.

Έκτοτε φτιάχνεται κάθε εβδομάδα, γιατί αυτή η έρμη η λοκομοτίβα που είχε τον γερανό της «ΜΕΤΚΑ» του κ. Μυτιληναίου χαλάει κάθε εβδομάδα. Χρησιμοποιείται, βέβαια, στις εργασίες που δεν έχουν την παραμικρή σχέση με αυτές για τις οποίες φτιάχτηκε, γι’ αυτό και χαλάει κάθε εβδομάδα. Όπως σας είπα, έσπασε την πρώτη μέρα και από τότε χαλάει κάθε εβδομάδα.

Ξέρετε ποιο είναι το κωμικό αποτέλεσμα; Να γελάσουμε και λίγο γιατί έχουμε κλάψει πάρα πολύ εδώ κι έναν μήνα. Αξίζει τον κόπο να γελάσουμε με τα χάλια τους. Τον έχουν ονομάσει «το πλαντάμι». Έτσι τον λένε οι εργαζόμενοι συντηρητές της ΣΤΑΣΥ. Ξέρετε από πού βγαίνει αυτό; Από το ρήμα «πλαντάζω». Έχουν πλαντάξει, λένε, να μην μπορούν να κάνουν τη δουλειά τους με αυτό το μαραφέτι που τους φέρανε και τους το φόρτωσαν και το φωνάζουν «το πλαντάμι».

Το ΜέΡΑ25 καταθέτει στα Πρακτικά της Βουλής των Ελλήνων το τιμολόγιο -ακούστε το, να φρίξετε ακόμα πιο πολύ- αγοράς του εν λόγω γερανού, στο οποίο το πλαντάμι σας, κύριοι Υπουργοί, αποτιμάται σχεδόν 200.000 ευρώ, για την ακρίβεια αποτιμάται 191.160 ευρώ το πλαντάμι του κ. Μυτιληναίου.

Θα πείτε αυτό που λέω κι εγώ. Θα πείτε ότι τα 191.160 ευρώ είναι ό,τι πρέπει για ένα καλό, γερό, δυναμωτικό πρωινό για τον κ. Μυτιληναίο. Και πού παίρνει ο κ. Μυτιληναίος το πρωινό του κάθε πρωί; Το παίρνει παρέα με τον κ. Βαρδινογιάννη, τον κ. Λάτση και τον κ. Περιστέρη. Είναι οι τέσσερις που συνδιαμορφώνουν στο χρηματιστήριο ενέργειας το οποίο θέσπισε ο κ. Αλέξης Τσίπρας και ενεργοποίησε ο μνημονιακός τους συνεταίρος, ο κ. Μητσοτάκης. Και στέλνουν τους λογαριασμούς που εσύ, κορόιδο ελληνικέ λαέ, καλείσαι κάθε μήνα να πληρώνεις και έχουν ανέβει, όπως ξέρετε -και οι πέτρες το ξέρουν- 700% περίπου από πέρυσι τέτοια εποχή. Τα δε υπερκέρδη τους, που θα πει πόσα περισσότερα κέρδη φέτος από πέρυσι, είναι 3,6 δισεκατομμύρια ευρώ. Τόσα έβγαλαν περισσότερα φέτος από πέρυσι.

Προσέξτε. Και όταν δεν έχεις να τους πληρώσεις, ελληνικέ λαέ, όταν ο ελληνικός λαός δεν έχει να τους πληρώσει, αναλαμβάνει ο Κυριάκος Μητσοτάκης, που είναι ταυτοχρόνως Πρωθυπουργός και ανώνυμη εταιρεία. Παγκόσμια πρωτοτυπία. Τι κάνει τότε ο Κυριάκος Μητσοτάκης; Κύριε Υπουργέ, τα ξέρετε γιατί είστε Υπουργός του. Δανείζεται στο όνομά μας 42 δισεκατομμύρια ευρώ εντόκως, με τόκο, μην τυχόν και μείνουν απλήρωτα και κακοπάθουν αυτά τα τέσσερα εθνικά καμάρια μας. Δύο εφοπλιστές και δύο παρασιτικοί, δήθεν επιχειρηματίες. Και λέω «δήθεν», γιατί ένας επιχειρηματίας πρέπει να βάζει και λίγα χρήματα. Αν τα κλέβεις από τον ελληνικό λαό και παριστάνεις με αυτά τον επιχειρηματία, τότε είσαι δήθεν επιχειρηματίας, είσαι παρασιτικός ολιγάρχης.

Τρίτον, οι ράγες του ηλεκτρικού και του μετρό που πριν από τα μνημόνια αγοράζονταν από σκανδιναβικές χώρες –δεν θυμάμαι αν είναι η Σουηδία ή η Φινλανδία- τώρα πια αγοράζονται από την Ισπανία. Γιατί; Γιατί κοστίζουν λιγότερο από το μισό. Το αποτέλεσμα; Κάθε έξι μήνες θέλουν αλλαγή οι ράγες, οι μνημονιακές.

Εν μέσω όλων αυτών, υπάρχουν και τα διπλώματα. Αυτοί που οδηγούν τις λοκομοτίβες. Όσοι οδηγούν λοκομοτίβες για να κάνουν τις συντηρήσεις, πρέπει να έχουν ένα νόμιμο δίπλωμα που να πιστοποιεί ότι μπορούν να τις οδηγήσουν τις λοκομοτίβες. Εδώ στη ΣΤΑΣΥ δεν έχουν. Ξέρετε τι έχουν; Έχουν αυτό. Είναι το επόμενο που θα καταθέσω σε λίγο στη Βουλή των Ελλήνων. Αυτό ακούστε τι γράφει για να φρίξετε. Ακούστε το κι εσείς για να ντραπείτε, γιατί είναι καιρός να αρχίσετε να ντρέπεστε. Ακούστε. «Πιστοποιητικό οδήγησης διζελαμαξών μετρό».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αγαπητή, κυρία Πρόεδρε, δεν θα ξαναπάρω τον λόγο μέχρι τέλους της διαδικασίας. Παρακαλώ να έχετε μία ανοχή, όχι παραπάνω από τρία με τέσσερα λεπτά. Δεν θα κάνω χρήση δευτερολογίας ούτε τριτολογίας. Συνολικά είναι είκοσι ένα τα λεπτά που διαθέτω, αν δεν κάνω λάθος.

«Πιστοποιητικό οδήγησης διζελαμαξών». Από το ντίζελ προέρχεται αυτό. Ακούστε και ντραπείτε. Ντραπείτε για όνομα του Θεού. «Λαμβάνοντας υπ’ όψιν την εκπαίδευση επί της εργασίας, καθώς και την αποκτηθείσα σχετική εμπειρία οδήγησης, χορηγείται στον τεχνίτη από την υπηρεσία σιδηροδρομικής επιδομής», το έχουμε σβήσει το όνομα, «πιστοποιητικό οδήγησης διζελαμαξών». Δηλαδή επειδή σε έσπρωχνα, σε εκβίασα, σε διέταζα, έμαθες με κάποιον τρόπο, κακήν κακώς, να την οδηγείς και άρα, τώρα είσαι πτυχιούχος. Αυτό είναι το πτυχίο το οποίο δίνει το ελληνικό κράτος. Είναι εδώ. Κατατίθεται στη Βουλή των Ελλήνων, για να μην λένε μετά, για τους επόμενους νεκρούς, ότι δεν ξέρανε. Τώρα θα ξέρουν μία χαρά.

Αναγράφει, λοιπόν, επί λέξει αυτό -σας τα διάβασα- και έκτοτε οδηγούν οι άνθρωποι με αυτό το δίπλωμα. Υπάρχουν κανονικά διπλώματα, πρέπει να πάνε στο εξωτερικό, πρέπει να σπουδάσουν σε σχολεία, πρέπει να πληρώσει το μνημονιακό κράτος -που είναι πτωχευμένο εδώ και δεκατρία χρόνια- τις σπουδές τους για να πάρουν το δίπλωμα. Αντ’ αυτού, αποκτηθείσα εμπειρία στου κασίδη το κεφάλι. Αυτό έγινε.

Έκτοτε μεταξύ των εργαζομένων, κύριε Υπουργέ που εκπροσωπείτε την Κυβέρνηση, κυκλοφορεί το αστείο «Ωραία, τώρα δώστε μας και διπλώματα για F-16». Το ακούτε; Δώστε μας και διπλώματα για F-16. Σε λίγο θα φυλάνε τα σύνορα τυχαίοι Έλληνες με F-16, λόγω της αποκτηθείσας εμπειρίας τους στους ουρανούς, επειδή πέταγαν χαρταετό ως παιδιά, πιθανόν.

Πέμπτον, τα τελευταία τριάντα χρόνια -όχι δεν ακούσατε λάθος, παιδιά μου- δεν έχει γίνει ποτέ στο μετρό και τον ηλεκτρικό μας καμμία άσκηση που να προσομοιάζει ατύχημα εκτροχιασμού, σύγκρουσης ή πυρκαγιάς. Ξέρετε τι θα πει αυτό; Ξέρετε, κύριε Υπουργέ, τι θα πει αυτό;

Σε περίπτωση που κάτι από τα τρία συμβεί, ο μη γένοιτο, η αντίδραση επαφίεται στο φιλότιμο των υπαλλήλων του μετρό, του ΗΣΑΠ και σε κάποια έντυπα φυλλάδια με οδηγίες σε σκίτσα που βρίσκονται αραχνιασμένα πού; Στις καμπίνες οδήγησης. Θα τα βγάλουν μέσα στον κουρνιαχτό και τις σκόνες και τον καπνό, ενώ θα καίγονται, και θα ψάχνουν με σκίτσα να δουν πώς θα βγάλουν τον κόσμο έξω. Αυτό θα πει τριάντα χρόνια χωρίς άσκηση.

Πάμε τώρα να δούμε ποιος ακριβώς είναι ο συγκεκριμένος υπερκομματικός, μνημονιακός προϊστάμενος της επιδομής της συντήρησης που έχει κάνει όλα αυτά τα αριστουργήματα μαζί. Ακούστε το και εξεγερθείτε όλοι, οι πάντες, κι εσείς κι εμείς, όλοι. Πάμε, λοιπόν, να δούμε.

Από το 2006 μέχρι το 2009 προϊστάμενος της επιδομής συντήρησης γραμμών. Το 2009 και το 2010 προήχθη στα χρόνια των αισχρών μνημονίων σε γενικό διευθυντή συντήρησης. Τα πήγε τόσο τέλεια, μοιράζοντας διπλώματα που δεν ίσχυαν, εκβιάζοντας ανθρώπους να χρησιμοποιούν του «ΜΕΤΚΑ», του Μυτιληναίου τον γερανό που δεν έκανε, που τον κάνανε γενικό προϊστάμενο. Ακούστε τώρα για να φρίξετε.

Ακούστε τώρα για να φρίξετε. Το 2009, λοιπόν, γίνεται διευθυντής συντήρησης. Θέλετε να φρίξετε κι άλλο; Μέχρι την ημέρα του δυστυχήματος των Τεμπών ήταν παράλληλα, αυτό το καμάρι της Ελλάδας, και τεχνικός σύμβουλος της διοίκησης του ΟΣΕ, άλλου κρατικού οργανισμού, για θέματα ασφαλείας του δικτύου –ναι, ναι, δεν ακούσατε λάθος, γι’ αυτά τα θέματα συμβούλευε αυτός!- για θέματα συντήρησης, θυμάτων, αποκατάστασης ζημιών και –μαντέψτε- για θέματα τηλεδιοίκησης! Σας λέει κάτι σε σχέση με το έγκλημα των Τεμπών; Και πάλι δεν ακούσατε; Λάθος; Και πάλι δεν μου φαίνεται να ντρέπεται κάποιος εδώ μέσα;

Θέλετε τώρα να ακούσετε και το κερασάκι στην τούρτα; Θα ήταν κερασάκι, αν δεν ήταν ελέφαντας πάνω στην τούρτα, που την έχει βουλιάξει όλη την τούρτα.

Ακούστε, ο κ. Παναγιώτης Τερεζάκης –έτσι ονομάζεται αυτός ο άνθρωπος- είναι συνταξιούχος ήδη από το 2016. Παίρνει σύνταξη, που βγήκε στην ώρα της και δεν περίμενε τέσσερα χρόνια όπως οι μπαμπάδες μας. Αυτός την πήρε στην ώρα του και είναι, λοιπόν, συνταξιούχος.

Και το κερασάκι έχει συνέχεια. Εδώ και δύο εβδομάδες, δεν φτάνει που έχει κάνει όλα αυτά, δεν φτάνει που είναι συνταξιούχος από το 2016, κρατικοδίαιτος, εδώ και δύο εβδομάδες τον κάνατε, βρε αδίστακτοι, μεταβατικό διευθύνοντα σύμβουλο του ΟΣΕ για να διορθώσει τα κακώς κείμενα που οδήγησαν στο ατύχημα! Αυτόν που ήταν ειδικός σύμβουλος ασφαλείας δύο χρόνια στον ΟΣΕ πριν από το ατύχημα! Τώρα έγινε μεταβατικός διευθύνων σύμβουλος για να σώσει το μελλοντικό ατύχημα του ΟΣΕ!

Τόση ώρα τα λέω αυτά και δεν φαίνεται να ντρέπεται κανείς εδώ μέσα, το χειρότερο, όμως, είναι ότι είκοσι τρεις ημέρες μετά από το έγκλημα των Τεμπών δεν φαίνεται να ανησυχεί, πραγματικά, κάποιος εδώ μέσα. Τους ανησυχεί αν θα πάρουν τα ψηφαλάκια τους στις εκλογές, του σταυρούληδές τους.

Κυρίες και κύριοι Βουλευτές, κύριοι Υπουργοί, το ΜέΡΑ25 ξέρει καλά πως η Κυβέρνηση Μητσοτάκη και οι αρμόδιοι Υπουργοί της γνωρίζουν πολύ καλύτερα από εμάς όλα αυτά που μόλις θίξαμε με αδιάσειστα αποδεικτικά στοιχεία. Ο λόγος που τα γνωστοποιούμε σήμερα, με τον πιο επίσημο τρόπο, στη Βουλή των Ελλήνων είναι για να μην μπορείτε πια να ισχυριστείτε, μετά από το επόμενο μνημονιακό σας έγκλημα, ότι δεν ξέρατε και τώρα που το μάθατε θα τα διορθώσετε όλα.

Τίποτα δεν θα διορθώσετε, όσο κρατάτε τη χώρα μας χρεοδουλοπαρικία των μνημονίων σας. Διότι τίποτα δεν σας αφήνουν να διορθώσετε οι δεσμοφύλακες των Βρυξελλών, συνεπικουρούμενοι, βοηθούμενοι από δέκα παρασιτικές οικογένειες της Ελλάδας, εφοπλιστές και δήθεν επιχειρηματίες, με τα λεφτά μας.

Θα τα διορθώσει, όμως, όλα ο ελληνικός λαός με τη μεγαλειώδη εξέγερση και ρήξη, που έχει ήδη αρχίσει στους δρόμους, και εσείς, θλιβερά απομεινάρια του παρελθόντος, είστε οι μόνοι που δεν την έχετε πάρει χαμπάρι.

(Στο σημείο αυτό ο Βουλευτής κ. Κλέων Γρηγοριάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ για την ανοχή.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα μαθήτριες και μαθητές και τρεις συνοδοί εκπαιδευτικοί από το 23ο Γυμνάσιο Αθήνας (δεύτερο τμήμα).

Η Βουλή σάς καλωσορίζει, παιδιά.

(Χειροκροτήματα από όλες τις πτέρυγες της Βουλής

Τον λόγο τώρα έχει ο κ. Μουλκιώτης εκ μέρους του Κινήματος Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, θα αναφέρω τέσσερις παραγράφους τεσσάρων δηλώσεων διαφορετικών ατόμων. «Αν ο πολίτης πιστεύει ότι υπάρχουν πάντα εκατόν είκοσι δόσεις, τότε δεν θα πληρώνει κανένας.» Το ‘χει πει ο Χρήστος Σταϊκούρας.

«Δεν πρέπει να χαλάσει η κουλτούρα πληρωμών.» Το έχει επαναλάβει ο Υπουργός Οικονομικών Χρήστος Σταϊκούρας.

«Σε καμμία περίπτωση δεν θέλουμε να καλλιεργηθεί μία κουλτούρα μη πληρωμής -μία κουλτούρα την οποία πληρώσαμε πολύ ακριβά σε παλαιότερους χρόνους στη χώρα μας- και ανεκτικότητας προς την παραβατικότητα.» Το έχει πει ο Υφυπουργός Εργασίας και Ασφαλιστικών Υποθέσεων κ. Πάνος Τσακλόγλου.

«Ας μην γελιόμαστε, και παλαιότερα και τώρα υποβόσκει η κουλτούρα μη πληρωμής και υπήρχε και υπάρχει. Το είδαμε αυτό μόλις έγιναν μέτρα εξαναγκαστικά, όπου μερίδα συμπατριωτών μας πήγε και πλήρωσε. Προηγουμένως, όταν δεν τους αγγίζαμε καθόλου μας έλεγαν ότι δεν μπορούν να πληρώσουν. Φάνηκε, όμως, ότι έτσι ήταν.» Το έχει πει επίσης ο κ. Πάνος Τσακλόγλου.

Κυρίες και κύριοι συνάδελφοι, αυτά τα λεγόμενα, λοιπόν, δεν είναι ούτε δικά μου ούτε είναι κάποιου άλλου συναδέλφου μου από το ΠΑΣΟΚ. Είναι δημόσιες δηλώσεις Υπουργών της Κυβέρνησης Μητσοτάκη, όταν απέρριπτε επανειλημμένως προτάσεις μας για τη ρύθμιση σε εκατόν είκοσι δόσεις των ληξιπρόθεσμων χρεών σε εφορία και ασφαλιστικά ταμεία, με διαγραφή των προσαυξήσεων και κούρεμα για τους συνεπείς. Διότι σε μία συγκυρία ενεργειακής κρίσης και υψηλού πληθωρισμού η αναβίωση ρυθμίσεων σε εκατόν είκοσι και εβδομήντα δύο δόσεις ήταν απαραίτητη εδώ και πάρα πολύ καιρό.

Δεν χρειάζεται, λοιπόν, να σας πω τι συνέβη και πώς άλλαξε η Κυβέρνηση γνώμη. Είναι προφανέστατο. Έρχονται εκλογές. Άρα το πράττει υπό το βάρος των δημοσκοπήσεων και της κοινωνικής δυσαρέσκειας, η οποία είναι πασιφανέστατη.

Αυτό, όμως, από τον μεγαλύτερο μέχρι και τον μικρότερο ψηφοφόρο πολίτη, γίνεται πλέον αντιληπτό και δεν συγκαλύπτεται με όποια άλλη επικοινωνιακή προπαγάνδα. Καμμιά καλοστημένη εικόνα δεν πείθει τους πολίτες για τις πραγματικές προθέσεις της Κυβέρνησης, ούτε και εκείνους τους πολίτες που θα ανακουφιστούν σε κάποιο βαθμό, τώρα προεκλογικά, με τις ρυθμίσεις του υπό συζήτηση νομοσχεδίου.

Κυρίες και κύριοι συνάδελφοι, αν ήταν ο Υπουργός Εργασίας και Κοινωνικών Υποθέσεων παρών, θα έλεγα σε ό,τι αφορά στην εφάπαξ οικονομική ενίσχυση στους συνταξιούχους κάποια πράγματα. Η κυβερνητική προπαγάνδα έλεγε ότι με τις αυξήσεις των συντάξεων από 1-1-2023, δηλαδή 7,75% καλύπτεται το 94% των συνταξιούχων. Τι αποκαλύπτεται τώρα; Αυτό το οποίο λέγαμε εμείς, ότι η αύξηση των συντάξεων 7,75% άφηνε απέξω πάνω από ένα εκατομμύριο συνταξιούχους. Το είχαμε πει, το λέγαμε συνέχεια, αλλά η Κυβέρνηση έκανε πως δεν το άκουγε Τώρα το θυμήθηκε ή κάποια άλλη έμπνευση υπήρξε.

Το αφήγημά μας, λοιπόν, το οποίο η Κυβέρνηση υιοθετεί πλέον, ότι με το επίδομα το οποίο χορηγεί των 200 έως 300 ευρώ προστατεύει τους συνταξιούχους, τουλάχιστον πέφτει, όχι στο κενό, στο πουθενά. Αυτό το επίδομα, το έκτακτο, δεν συνιστά μόνιμη αύξηση, δεν συνιστά μόνιμη αύξηση των συνταξιούχων, αλλά προφανώς δεν αναπληρώνει και την απώλεια από τον πληθωρισμό, που έκλεισε με μέσο όρο 9,6% το 2022 και όταν, μάλιστα, τα χαμηλά εισοδήματα αναλώνουν το μεγαλύτερο μέρος των απολαβών τους για τρόφιμα και άλλα είδη πρώτης ανάγκης, για τα οποία ο πληθωρισμός –το ξέρουμε όλοι- υπερβαίνει κατά πολύ το 15%.

Η Κυβέρνηση, που κατ’ εξακολούθηση έχει εξαπατήσει τους συνταξιούχους, έρχεται πάλι τώρα με ένα προεκλογικό επίδομα να προσπαθήσει να υφαρπάξει την ψήφο με προσωπική διαφορά λόγω του νόμου Κατρούγκαλου, να υφαρπάξει την ψήφο όπως έκανε και το 2019, όταν υποσχόταν με θεαματικό τρόπο την κατάργηση του νόμου Κατρούγκαλου και έπραξε ακριβώς το αντίθετο. Το διατήρησε με επουσιώδεις τροποποιήσεις.

Κυρίες και κύριοι συνάδελφοι, παρά τις λαϊκίστικες τυμπανοκρουσίες της Κυβέρνησης, το πρόβλημα της φτώχειας των ασφαλισμένων και των συνταξιούχων ολοένα και μεγαλώνει και είναι αποτέλεσμα των επιλογών αυτής της Κυβέρνησης και των προηγούμενων επιλογών της συγκυβέρνησης ΣΥΡΙΖΑ-ΑΝΕΛ, που η Νέα Δημοκρατία συνεχίζει. Και το πρόβλημα της φτώχειας, όπως ο νόμος Κατρούγκαλου ωριμάζει, θα μεγαλώνει καθώς θα επιλύεται με επιδόματα φτώχειας, όσο κι αν γίνονται ευχαρίστως δεκτά σε αυτούς τους δύσκολους καιρούς. Θα ωριμάζει ο νόμος και αυτό το θέμα θα επιδεινώνεται συνεχώς. Αυτή η συνέχεια της επιδείνωσης είναι ο κόλαφος αυτής της Κυβέρνησης.

Είναι η ώρα, λοιπόν, ο νόμος Κατρούγκαλου και του Βρούτση, που είναι η συνέχεια, να αλλάξει ριζικά για να αντιμετωπιστούν οι αδικίες που δημιουργεί, ώστε να έχουμε αξιοπρεπείς συντάξεις και να διασφαλίσουμε και δικαιώματα στη νέα γενιά.

Έχουμε προτείνει εδώ και πάρα πολύ καιρό ένα νέο ΕΚΑΣ, το οποίο κατήργησαν κάποιοι κάποτε, για τριακόσιες πενήντα χιλιάδες χαμηλοσυνταξιούχους. Η πρότασή μας αυτή για το νέο ΕΚΑΣ είναι κοστολογημένη, είναι αιτιολογημένη, είναι μετρημένη, είναι βιώσιμη οικονομικά, είναι, όμως, και κοινωνικά δίκαιη και αποτελεσματική, γιατί είναι σταθερή ενίσχυση και όχι εφάπαξ επιδόματα φτώχειας.

Έχουμε προτείνει να καταργηθεί η προσωπική διαφορά από 1-1-2024 και να καλυφθούν πλήρως οι απώλειες όλων των συνταξιούχων από τον πληθωρισμό για το 2023. Μην ξεχνάμε, κυρίες και κύριοι συνάδελφοι, ότι εννιακόσιες χιλιάδες συμπολίτες μας δεν πήραν αύξηση παρά τις εξαγγελίες της Κυβέρνησης. Αυτή είναι η μοναδική πραγματικότητα.

Σήμερα εμείς προτείνουμε ένα άλλο μόνιμο μέτρο αντί των εκτάκτων επιδομάτων της φτώχειας. Με τροπολογία που καταθέσαμε, τη 1665, ζητάμε την κατάργηση εισφοράς υπέρ ΕΟΠΥΥ στις επικουρικές συντάξεις, τη μείωση εισφοράς υπέρ ΕΟΠΥΥ από 6% σε 4%.

Και για να μη σπεύσει η Κυβέρνηση να πει ότι δεν υπάρχουν λεφτόδεντρα, έτσι όπως τη βολεύει να το λέει, σας λέμε ότι η οικονομική υστέρηση από τη μείωση αυτής της εισφοράς μπορεί να καλυφθεί από την αύξηση της επιχορήγησης του ΕΟΠΥΥ, που σήμερα υποχρηματοδοτείται -επαναλαμβάνω υποχρηματοδοτείται.

Ενώ από τον ιδρυτικό νόμο του ΕΟΠΥΥ προβλέπεται ετήσια επιχορήγηση 0,6% του ΑΕΠ, η χρηματοδότηση για το 2023 –ακούσατε!- ανέρχεται μόλις στο 0,22%, δηλαδή για 501 εκατομμύρια ευρώ όταν το ΑΕΠ φτάνει στα 223,14 δισεκατομμύρια ευρώ. Απαιτούμε, λοιπόν, κύριε Υπουργέ, παρευρισκόμενοι εντός της Αίθουσας να τοποθετηθεί η Κυβέρνηση σε αυτή την τροπολογία και να την κάνει δεκτή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, μου επιτρέπετε μισό λεπτό να πω κάτι σε σχέση με τροπολογία της Κυβέρνησης που κατέθεσε χθες το βράδυ και με την οποία νομοθετεί τη φορολόγηση των αποζημιώσεων και των συντάξεων των Ελλήνων Ευρωβουλευτών από το 2022 και μετά. Και επισημαίνουμε ότι τόσα χρόνια υπήρχε ένα νομοθετικό κενό, το οποίο δεν είχε καλυφθεί ούτε από την Κυβέρνηση αυτή ούτε από την προηγούμενη.

Σήμερα, λοιπόν, ουσιαστικά δικαιώνονται όσοι δεν πλήρωναν φόρους τα προηγούμενα χρόνια -να τα λέμε αυτά, ξεκάθαρα- παρά το γεγονός ότι το Υπουργείο Οικονομικών τους καλούσε να το πράξουν και να αποδώσουν τους αναλογούντες φόρους. Κάποιοι, ωστόσο -να το λέμε και αυτό και να το επισημαίνουμε- με συνέπεια και αίσθημα ευθύνης και δικαιοσύνης έπραξαν το καθήκον τους έναντι του ελληνικού λαού και κατέβαλαν κανονικά τους φόρους τους.

Ως εκ τούτου -και καταλήγω κυρία Πρόεδρε- εμείς καλούμε τα κόμματα και ιδιαίτερα αυτά που κυβέρνησαν τα τελευταία χρόνια, τις τελευταίες τετραετίες να δώσουν στη δημοσιότητα για λόγους και διαφάνειας και λογοδοσίας και αξιοπρέπειας του πολιτικού συστήματος, ποιοι Ευρωβουλευτές δεν πλήρωναν τους φόρους και ποιοι όχι. Να γνωρίζει ο ελληνικός λαός ποιοι ευνοούνται από αυτή τη ρύθμιση -γιατί ευνοούνται από αυτή τη ρύθμιση που έφερε η Κυβέρνηση εχθές το βράδυ με τροπολογία- και ποιων το ηθικό πλεονέκτημα έμεινε μόνο στα λόγια, καθώς ποτέ δεν νομοθέτησαν ούτε και πλήρωσαν φόρους στον ελληνικό λαό.

Βεβαίως, είναι ξεκάθαρο ότι απ’ όλα αυτά απαιτείται να υπάρχει και πραγματική βελτίωση του βιοτικού επιπέδου και της ποιότητας ζωής των πολιτών. Είναι μία άλλη προσέγγιση που αυτή η Κυβέρνηση δεν μπορεί να το κάνει. Δεν είναι καν στην κουλτούρα της.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο κ. Λιούπης εκ μέρους της Νέας Δημοκρατίας.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ κυρία Πρόεδρε.

Κυρίες και κύριοι συνάδελφοι, το σημερινό νομοσχέδιο περιλαμβάνει έναν μεγάλο αριθμό από θετικές, θετικότατες εξελίξεις που θα διευκολύνουν όλους τους πολίτες και κυρίως, όσους έχουν πιεστεί οικονομικά τα τελευταία χρόνια. Τις διατάξεις που συζητάμε σήμερα, τις αναμέναμε αλλά κυρίως τις ανέμεναν οι συμπολίτες μας. Είναι ρυθμίσεις με ιδιαίτερη αξία που προσφέρουν ανάσα σε πολλούς οφειλέτες του δημοσίου.

Φυσικά η βασικότερη ρύθμιση αφορά στην επαναφορά της ένταξης στις εκατόν είκοσι δόσεις ή στις εβδομήντα δύο δόσεις για όσους μέχρι την 1η Φεβρουαρίου έχασαν αντίστοιχη ρύθμιση για τις φορολογικές οφειλές τους. Όλοι οι δικαιούχοι μπορούν να υποβάλουν αίτηση μέχρι το τέλος Ιουλίου και έτσι θα υπαχθούν στη ρύθμιση με τους ίδιους όρους που είχαν και πριν.

Αντίστοιχη πρόβλεψη υπάρχει και για τις οφειλές σε ασφαλιστικές εισφορές. Και εδώ αναβιώνει η ρύθμιση των εβδομήντα δύο ή εκατόν είκοσι δόσεων, εφόσον καταβληθούν δύο δόσεις μέχρι την 31η Ιουλίου. Βασική προϋπόθεση είναι να μην υπάρχουν άλλες οφειλές, ληξιπρόθεσμες ή εκτός ρύθμισης. Δίνεται και άλλη, όμως, δυνατότητα σε όσους απέκτησαν οφειλές από την 1η Νοεμβρίου του 2021 έως την 1η Φεβρουαρίου του 2023, δηλαδή για πολίτες που πιέστηκαν από την ενεργειακή κρίση και άρχισαν να δυσκολεύονται στην αποπληρωμή των υποχρεώσεών τους προς το δημόσιο. Γι’ αυτούς, τους γενικά συνεπείς φορολογούμενους, προβλέπεται η ρύθμιση με τριάντα έξι έως εβδομήντα δύο δόσεις. Αντίστοιχη ρύθμιση υπάρχει και εδώ και για τις οφειλές προς τον ΕΦΚΑ με ελάχιστη μηνιαία δόση τα 30 ευρώ. Πρόκειται για μία πολύ θετική εξέλιξη που βοηθά όλους τους οφειλέτες να αποπληρώσουν πιο εύκολα και όχι μόνο σε είκοσι τέσσερις δόσεις όπως ήταν μέχρι τώρα.

Αναγκαία και αφορά σε πολλούς πολίτες, είναι και η επαναφορά της ρύθμισης των ληξιπρόθεσμων οφειλών προς τους δήμους σε τριάντα έξι έως εβδομήντα δύο δόσεις. Με τις νέες αυτές δυνατότητες για αποπληρωμή χρεών στο δημόσιο σε διάστημα ακόμα και δέκα ετών, όλοι οι πολίτες μπορούν τμηματικά και με βάση τις οικονομικές τους δυνατότητες να εξοφλήσουν και να μην αισθάνονται πίεση από τις οφειλές που έχουν συσσωρευτεί. Αντιθέτως, χάρη στις σημερινές διατάξεις θα διαθέτουν πλέον φορολογική και ασφαλιστική ενημερότητα, ενώ ταυτόχρονα θα σταματάει και κάθε μέτρο αναγκαστικής εκτέλεσης εις βάρος τους.

Για άλλη μία φορά η απάντηση της Αντιπολίτευσης σε αυτά τα ευεργετικά μέτρα είναι η υποτίμηση των μέτρων. Είναι πραγματικά παράδοξο ότι γίνεται προσπάθεια να υποβαθμιστεί η δυνατότητα που δίνεται σε όσους οφείλουν, να ρυθμίσουν τις οφειλές τους ακόμη και σε βάθος δέκα χρόνων. Ένα μέτρο που εξάλλου η σημερινή Αντιπολίτευση είχε εφαρμόσει στο παρελθόν.

Και μάλιστα, αντί για τις ρυθμίσεις που συζητάμε σήμερα, ακούσαμε από την Αντιπολίτευση να αντιπροτείνει μέτρα όπως η ενίσχυση των εισοδημάτων, η αύξηση του κατώτατου μισθού, ο έλεγχος του πληθωρισμού και της ενεργειακής κρίσης, δηλαδή όλα αυτά τα βήματα που έχει κάνει η Κυβέρνηση εδώ και καιρό. Πώς; Με την προσέλκυση επενδύσεων και τη στήριξη της επιχειρηματικότητας, με τη μείωση των φόρων και των εισφορών και τη μείωση της ανεργίας, με την πραγματική πολλαπλή αύξηση του κατώτατου μισθού για πρώτη φορά μετά από δέκα χρόνια και τρίτον με πολλαπλά μέτρα για τη συγκράτηση των τιμών που πληρώνει ο καταναλωτής από την ενεργειακή κρίση.

Με το σημερινό νομοσχέδιο συντελείται και μία μεταρρύθμιση αναφορικά με την ταχύτητα μεταβίβασης των ακινήτων. Περιλαμβάνει διάταξη που κάνει εύκολη την έκδοση αποδεικτικού ενημερότητας με σταθερό πια ποσοστό παρακράτησης 70% επί του τιμήματος. Για πρώτη φορά μπορεί να ολοκληρωθεί η μεταβίβαση ακινήτου και να εκδίδεται ενημερότητα, ακόμα και αν ο ιδιοκτήτης έχει οφειλές στο δημόσιο μεγαλύτερες από το τίμημα, οπότε με το τίμημα της αγοραπωλησίας θα πληρώνονται ΑΑΔΕ και ΕΦΚΑ.

Η Κυβέρνηση στηρίζει έμπρακτα τους συνταξιούχους που την τελευταία δεκαετία είδαν πολλές φορές να μειώνονται οι συντάξεις τους. Έχουμε ήδη ψηφίσει και εφαρμόσει αυξήσεις σε συντάξεις σε μία προσπάθεια να αποκαταστήσουμε την πίεση που δέχτηκαν οι Έλληνες συνταξιούχοι τα προηγούμενα χρόνια. Και σήμερα, συνεπείς στις εξαγγελίες του Πρωθυπουργού, ερχόμαστε να στηρίξουμε και όσους συνταξιούχους δεν είδαν τις αυξήσεις στις συντάξεις τους λόγω της προσωπικής διαφοράς και πήραν μία μικρή αύξηση κάτω του 7%. Δίνεται, λοιπόν, έκτακτη εφάπαξ οικονομική ενίσχυση από 200 έως 300 ευρώ σε περισσότερο από ένα εκατομμύριο συνταξιούχους. Η ενίσχυση αυτή δίνεται κλιμακωτά και ουσιαστικά αποκαθίστανται οι όποιες αδικίες μπορεί να είχαν δημιουργηθεί από τις προηγούμενες αυξήσεις.

Είναι σημαντικό, μάλιστα, ότι πρόκειται για εφάπαξ παροχές και θα δοθούν άμεσα, την 31η Μαρτίου, αφορολόγητες και ακατάσχετες, ενώ δεν υπολογίζεται στο εισόδημα για την παροχή επιδομάτων. Πρόκειται για μία άμεση στήριξη μέρους συνταξιούχων προκειμένου να ανταπεξέλθουν στις αυξήσεις των τιμών από τις πληθωριστικές πιέσεις που δέχεται η οικονομία. Μάλιστα, φαίνεται ότι θα μπορούσαμε να δούμε και άλλη αύξηση στις συντάξεις το επόμενο διάστημα με βάση τις εκτιμήσεις του Υπουργείου Οικονομικών.

Διευκολύνονται πολλοί πολίτες από την πρόβλεψη για μηνιαία καταβολή των τελών κυκλοφορίας. Αφορά σε αρκετές κατηγορίες συμπολιτών μας, που δεν έχουν διαρκώς ανάγκη το αυτοκίνητό τους και μέχρι πρότινος είχαν πιεστεί να καταθέσουν πινακίδες.

Από τις λοιπές διατάξεις ξεχωρίζει η συνέχιση και για την τρέχουσα χρονιά της στήριξης στην αγροτική παραγωγή με την επιστροφή του ειδικού φόρου κατανάλωσης στο πετρέλαιο. Είναι ένα μέτρο που επανήλθε από τη σημερινή Κυβέρνηση και χωρίς αμφιβολία βοηθά τους αγρότες μας στη μείωση του κόστους παραγωγής, αλλά και γενικότερα στην συγκράτηση της τελικής τιμής των αγροτικών προϊόντων που πληρώνουν οι καταναλωτές. Παρατείνεται μέχρι τέλος του έτους ο μειωμένος ΦΠΑ σε πολλές κατηγορίες υπηρεσιών και αγαθών και ο υπερμειωμένος ΦΠΑ στα αγαθά που αφορούν στη δημόσια υγεία. Θεσπίζεται η υποχρεωτική διασύνδεση των POS με την ΑΑΔΕ σε μία προσπάθεια να αυξηθεί η διαφάνεια και ο έλεγχος στις ηλεκτρονικές συναλλαγές. Στηρίζονται μικρές τουριστικές επιχειρήσεις και την ερχόμενη περίοδο και επεκτείνεται η παραχώρηση χρήσης αιγιαλού και παραλίας και στα ενοικιαζόμενα επιπλωμένα δωμάτια πέραν των ξενοδοχείων και των καταστημάτων υγειονομικού ενδιαφέροντος.

Με την τροπολογία του Υπουργείου Οικονομικών προβλέπεται εξόφληση του φόρου εισοδήματος για τους πολίτες και τις εταιρείες το έτος 2022 σε οκτώ δόσεις. Στην ίδια τροπολογία εντάσσονται και το παρατηρητήριο τιμών παιδικών παιχνιδιών εν όψει του Πάσχα.

Παρά τις αντικειμενικές εξωγενείς δυσκολίες που έχουμε αντιμετωπίσει την τελευταία τετραετία, η ελληνική οικονομία ανταποκρίνεται εξαιρετικά και επιδεικνύει αξιοσημείωτες προοπτικές. Κι αυτό χάρη, σε μεγάλο βαθμό, στις επιλογές του οικονομικού επιτελείου της Κυβέρνησης και της ηγεσίας του Υπουργείου Οικονομικών. Δεν είναι τυχαίο ότι για πρώτη φορά την τελευταία πενταετία είχαμε το 2022 ρεκόρ εμπρόθεσμων πληρωμών φόρων. Το 83% των φορολογουμένων πλήρωσε έγκαιρα τους φόρους. Αυτό δείχνει πολλά και για την κατάσταση της οικονομίας αλλά και για το δικαιότερο σύστημα φορολόγησης.

Οι σημερινές διατάξεις, που έγιναν σε μεγάλο βαθμό αποδεκτές από τους περισσότερους φορείς της αγοράς, διευκολύνουν τους οφειλέτες του δημοσίου ενώ στηρίζουν για άλλη μία φορά τους συνταξιούχους. Είναι ρυθμίσεις που στοχευμένα βοηθούν τις πιο ευάλωτες κατηγορίες πολιτών και αποδεικνύουν τη σταθερή προσήλωση της Κυβέρνησης και του Υπουργείου Οικονομικών σε πολιτικές με κοινωνικό πρόσημο.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει ο Γραμματέας της Κοινοβουλευτικής Ομάδας του ΜέΡΑ25 ο κ. Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κυρία Πρόεδρε.

Μπαίνουμε στην τελική ευθεία πριν από τη διάλυση αυτής της Βουλής, σε μία περίοδο που ο κόσμος ολόκληρος -όχι μόνο εδώ στην Ελλάδα, παντού- ζει υπό το καθεστώς της μεγάλης ανησυχίας, ακούγοντας για εξελισσόμενη τραπεζική κρίση, βλέποντας από τη μία μεριά τον πληθωρισμό και από την άλλη μεριά τη στασιμότητα να απειλούν το μέλλον του και θέτουν το ερώτημα στην Κυβέρνηση: Πώς πάει το πράγμα; Βγαίνει ο κ. Σταϊκούρας -τον άκουσα εχθές- και μίλησε περί θωρακισμένης οικονομίας και τραπεζών που είναι απολύτως ασφαλείς, λες και δεν πέρασαν δεκαπέντε χρόνια -τι δεκαπέντε χρόνια;-, δεκαπέντε ημέρες από την κρίση -ποια κρίση;-, τη σήψη του 2007-2008, τότε που μία άλλη κυβέρνηση της Νέας Δημοκρατίας μιλούσε για θωρακισμένη Ελλάδα και για ασφαλείς τράπεζες.

Ο κόσμος εκεί έξω -φαντάζομαι ισχύει αυτό και για εσάς, κυρίες και κύριοι της Κυβέρνησης, σίγουρα ισχύει για εμάς- έρχεται και μας ρωτάει: Έχουμε μπροστά μας ένα νέο 2008 με την τραπεζική κρίση, με τα ντόμινο που πέφτουν; Κυρίες και κύριοι συνάδελφοι, δεν ξέρω αν το έχετε καταλάβει, αλλά σήμερα τα πράγματα είναι χειρότερα από το 2008, όχι μόνο για την Ελλάδα, αλλά για αυτή την καπιταλιστική παγκόσμια σήψη. Δεν θα μιλάμε για κρίση πια. Νομίζω ότι πρέπει να μιλάμε για σήψη.

Το 2008 την ώρα που κατέρρεαν οι τράπεζες, αποκαλυπτόταν κιόλας γιατί κατέρρεαν. Υπήρξε απροκάλυπτη απάτη, όχι μόνο στη Lehman Brothers αλλά στο σύνολο του τραπεζικού τομέα των Ηνωμένων Πολιτειών, της Γερμανίας, της Γαλλίας, του Ηνωμένου Βασιλείου. Υπήρξε αρπακτικός δανεισμός, το λεγόμενο predatory lending. Υπήρξε μία μαφιόζικη σύμπραξη μεταξύ της «Standard & Poor’s», της «MOODY’S» -των λεγόμενων εταιρειών αξιολόγησης- και των τραπεζιτών, οι οποίοι προσπαθούσαν ουσιαστικά να πουλήσουν φύκια για μεταξωτές κορδέλες στους πελάτες τους. Υπήρχε ένα ξεχαρβάλωμα ελεγκτικών μηχανισμών. Μπορούσες να πεις ότι για όλους αυτούς τους λόγους είχαμε την τραπεζική κατάρρευση, τη σήψη το 2008.

Σήμερα; Ναι, πράγματι, αν κοιτάξουμε λίγο τα λογιστικά βιβλία της Silicon Valley Bank που ήταν το πρώτο ντόμινο που έφυγε, που έπεσε, ναι, υπήρξε μία ανοησία, μία ανόητη στρατηγική. Η τράπεζα είχε αναλάβει πολύ υψηλό ρίσκο όσον αφορά στα επιτόκια και ταυτόχρονα, βασιζόταν σε ανασφάλιστους καταθέτες, καταθέτες με πολύ περισσότερα χρήματα από αυτά που ήταν ασφαλισμένα. Ναι, η CreditSuisseέχει μία προϊστορία συναλλαγών και διαπλοκής με εγκληματίες, με απατεώνες, με διεφθαρμένους πολιτικούς.

Όμως, αντίθετα με το 2008 σήμερα δεν έχουμε αυτές τις εκτεταμένες απάτες που είχαμε το 2008. Δεν έχουμε σοβαρές παραβιάσεις των νέων κανόνων. Οι τράπεζες, είτε ήταν η Credit Suisse είτε είναι η SBB είτε είναι οι ελληνικές, υποτίθεται ότι έχουν μία ικανοποιητική κεφαλαιοποίηση, σύμφωνα με τους κανόνες που υποτίθεται ότι έσφιξαν, έγιναν πολύ πιο απαιτητικοί, όσον αφορά στους τραπεζίτες, μετά την καταστροφή του 2008.

Οι κεντρικές τράπεζες γνωρίζουν πλήρως το μοντέλο, το business model το μοντέλο, με το οποίο λειτουργούν όλες αυτές οι τράπεζες, οι οποίες καταρρέουν σήμερα. Τότε γιατί δεν έκαναν κάτι, για να αποτρέψουν αυτή την κατάρρευση, παράδειγμα της Credit Suisse; Επειδή το μοντέλο λειτουργίας που σήμερα καταρρέει, όχι μόνο στην Ελβετία και στις Ηνωμένες Πολιτείες αλλά σε ολόκληρη την Ευρώπη, το γέννησαν οι ίδιες οι κεντρικές τράπεζες μαζί με τα κράτη και τις κυβερνήσεις.

(Χειροκροτήματα από την πτέρυγα του ΜέΡΑ25)

Από το 2008 και μετά από την προσπάθεια των G7 κυβερνήσεων και κεντρικών τραπεζών να διασώσουν τους τραπεζίτες και τις τράπεζες μαζί, χρησιμοποιήθηκε αυτή η διττή στρατηγική, που εμείς στο ΜέΡΑ25 την ονομάζουμε «σοσιαλισμός για τους τραπεζίτες». Τυπώθηκαν 35 τρισεκατομμύρια δολάρια για τη διάσωση των τραπεζών -αν δεν είναι αυτός σοσιαλισμός για τραπεζίτες, δεν ξέρω πώς αλλιώς θα το πούμε- και ταυτόχρονα, λιτότητα για τους περισσότερους των πολιτών στις περισσότερες πολιτείες, με αποτέλεσμα, βεβαίως, να έχεις συμπίεση της ενεργού ζήτησης, συμπίεση των επενδύσεων. Συνδυασμός: χαμηλές επενδύσεις - τεράστια ρευστότητα - αρνητικά επιτόκια. Αποτέλεσμα: δηλητηριασμός του χρήματος.

Τι σημαίνει δηλητηριασμός του χρήματος, κύριε Υπουργέ; Σημαίνει ότι από το 2009 και μετά αυτός ο συνδυασμός, αυτό το μείγμα πολιτικής ουσιαστικά μας έφερε σε μία κατάσταση, έφερε τον καπιταλισμό σε μία κατάσταση που πλέον από το 2009 μέχρι σήμερα δεν υπάρχει ένα επιτόκιο, ένα νούμερο -3,6%, 2,8%, 4,4%- που ταυτόχρονα να εξασφαλίζει σταθερότητα τιμών και σταθερότητα του τραπεζικού συστήματος. Είτε θα είναι περισσότερο ψηλό από ό,τι απαιτεί η σταθερότητα του τραπεζικού συστήματος είτε θα είναι λιγότερο χαμηλό ή χαμηλότερο από αυτό που απαιτεί η σταθερότητα των τιμών.

Οι τραπεζίτες, βεβαίως, το γνωρίζουν αυτό και γνωρίζουν, γελώντας με εσάς τους κυβερνώντες -όχι μόνο εδώ στην Ελλάδα αλλά και στις Ηνωμένες Πολιτείες, στην Ελβετία- ότι θα τους διασώσετε, ότι οι κυβερνώντες, τελικά, είναι στο χέρι τους. Και το βλέπετε αυτό. Η Credit Suisse ήταν μία ξεκάθαρη διάσωση. Το κράτος έβαλε 10 δισεκατομμύρια ευρώ από την τσέπη του και άλλα 108 δισεκατομμύρια ευρώ η Κεντρική Τράπεζα. Το ίδιο συμβαίνει και στις Ηνωμένες Πολιτείες. Το ίδιο θα συμβεί και στη Γερμανία και στη Γαλλία αύριο, μεθαύριο.

Και εσείς, κύριε Σταϊκούρα; Εσείς βγαίνετε και λέτε ότι είναι θωρακισμένες οι τράπεζες. Δεν ήταν η Credit Suisse, είναι η Πειραιώς. Οι τράπεζες -όχι μόνο οι ελληνικές, όλες της ευρωζώνης- είναι σχεδιασμένες στη βάση ενός μοντέλου που τις καθιστά by design που λένε, σχεδιασμένα μη ασφαλείς. Το τραπεζικό σύστημα, όχι μόνο της Ελλάδας αλλά και μίας κραταιάς Ελβετίας, είναι ανίκανο να λειτουργήσει με κανόνες αγοράς. Οι Ελβετοί έχουν ένα κράτος, το οποίο έχει και τη δυνατότητα να διασώσει μία Credit Suisse. Εσείς δεν έχετε καμμία δυνατότητα να διασώσετε οτιδήποτε.

Ο μόνος τρόπος να παραμείνουν ασφαλείς οι καταθέσεις των Ελλήνων καταθετών είναι μέσα από την Ευρωπαϊκή Κεντρική Τράπεζα και μέσα από τις Βρυξέλλες. Η Ευρωπαϊκή Κεντρική Τράπεζα κάνει κουμάντο. Οι τραπεζίτες εδώ το γνωρίζουν.

Πήγατε εχθές και τους μιλήσατε. Είχατε πάει 14 Δεκεμβρίου μάλιστα και υποτίθεται ότι είχατε έρθει σε σύγκρουση, γιατί απαιτούσατε από τους τραπεζίτες να υπάρξει μία πιο φιλική στάση τους απέναντι στους δανειολήπτες. Σας χλευάζουν, κύριε Υπουργέ. Δεν έχετε τίποτα ούτε να τους προσφέρετε ούτε με το οποίο να τους απειλήσετε. Για αυτούς είσαστε ένας τροχονόμος. Αυτή είναι η ουσία της χρεοδουλοπαροικίας, του γεγονότος ότι σε αυτή τη χώρα δεν υπάρχουν κυβερνήσεις. Υπάρχουν επιτετραμμένοι της Φρανκφούρτης και των Βρυξελλών.

(Χειροκροτήματα από την πτέρυγα του ΜέΡΑ25)

Όλες οι διαβεβαιώσεις -που καταλαβαίνω γιατί τις δίνετε στον κόσμο- περί ασφάλειας είναι κάλπικες. Ούτε θέλετε να κάνετε κάτι, για να υπάρξει μεγαλύτερη ασφάλεια, για παράδειγμα, στους δανειολήπτες -αν το θέλατε, δεν θα ψηφίζατε τον Ηρακλή-, ούτε μπορείτε, από τη στιγμή που ψηφίσατε τον Ηρακλή, από τη στιγμή που λέτε «ναι» σε όλα, σε όλα αυτά τα οποία σχεδιάζονται χωρίς εσάς για εσάς.

Το πρόβλημα δεν είναι, βέβαια, ελληνικό. Απλώς εμείς είμαστε η πιο υπερχρεωμένη, η πιο σαθρή πολιτεία εντός αυτού του ευρωζωνικού θαύματος.

Το πρόβλημα είναι καθαρά ευρωζωνικό. Αυτή τη στιγμή η κ. Λαγκάρντ δεν έχει τη δυνατότητα ταυτόχρονα να δαμάσει τον πληθωρισμό και να σταθεροποιήσει το τραπεζικό σύστημα της Ευρωζώνης. Δεν είναι ότι δεν έχει τη διάθεση η γυναίκα. Μία χαρά διάθεση έχει! Δεν έχει τη δυνατότητα μετά από δεκατρία χρόνια σοσιαλισμού για τους τραπεζίτες και λιτότητα για την πλειοψηφία όλων των λαών της Ευρωπαϊκής Ένωσης.

Μία λύση -η μοναδική λύση- αυτή τη στιγμή που θα μπορούσε να εφαρμοστεί -γιατί εμείς πάντοτε μιλάμε στο πλαίσιο συγκεκριμένων προτάσεων, που ξεκινούν από την Ευρώπη, πάνε στην Ελλάδα και μετά καταλήγουν ξανά στην Ευρώπη- θα ήταν, για παράδειγμα, η Ευρωπαϊκή Κεντρική Τράπεζα να διαθέσει έναν ψηφιακό λογαριασμό σε κάθε Ευρωπαίο πολίτη. Αυτό θα σήμαινε πραγματική ασφάλεια καταθέσεων. Τεχνικά είναι πολύ εύκολο πια. Παλιότερα δεν γινόταν.

Παλιότερα, ο μόνος τρόπος να διαχυθεί το χρήμα και η νομισματική πολιτική μίας πολιτείας ήταν μέσα από τις ιδιωτικές τράπεζες, μέσα από τα γκισέ τους, μέσα από τα ATM τους, μέσα από τα καταστήματά τους και τα υποκαταστήματά τους. Σήμερα, κάλλιστα θα μπορούσε η Ευρωπαϊκή Κεντρική Τράπεζα να διαθέσει ένα ψηφιακό πορτοφόλι σε κάθε Ευρωπαίο πολίτη, να μπορεί να μεταφέρει τα χρήματά του, τα χρήματά της σε αυτό και τότε θα υπήρχε πραγματική ασφάλεια. Και τότε η Ευρωπαϊκή Κεντρική Τράπεζα, μάλιστα, θα είχε και έσοδα, γιατί θα είχε υποκαταστήσει το μονοπώλιο του καρτέλ των μόνιμα υπό πτώχευση τραπεζιτών.

(Χειροκροτήματα από την πτέρυγα του ΜέΡΑ25)

Παρεμπιπτόντως, αυτά δεν τα λέει μόνο το ΜέΡΑ25. Διαβάστε το χθεσινό άρθρο στους «FINANCIAL TIMES», του Μάρτιν Γουλφ. Βέβαια, αυτό δεν είναι στη διακριτική μας ευχέρεια. Αυτό είναι ευρωπαϊκό πρόβλημα.

Εδώ τι θα έπρεπε να γίνει; Το πρώτο πράγμα που θα έπρεπε να γίνει είναι η κατάργηση του «ΗΡΑΚΛΗ» και η αντικατάστασή του από μια δημόσια εταιρεία διαχείρισης των κόκκινων δανείων, των ιδιωτικών χρεών, σαν τον «ΟΔΥΣΣΕΑ», για τον οποίο έχουμε καταθέσει πρόταση νόμου εμείς, το ΜέΡΑ25 εδώ και δύο χρόνια.

Ο μόνος τρόπος να προστατευτεί η πρώτη κατοικία είναι η κατάργηση της πώλησης των κόκκινων δανείων που εμπεριέχουν πρώτες κατοικίες, συνάδελφοι του ΣΥΡΙΖΑ.

(Χειροκροτήματα από την πτέρυγα του ΜέΡΑ25)

Αλλιώς, δεν υπάρχει η δυνατότητα. Δεν μπορείς να έχεις και δευτερογενή αγορά που να διαπραγματεύεται μέσα σε αυτή ένα δάνειο που έχει εχέγγυο μέσα πρώτη κατοικία και να προστατεύεις την πρώτη κατοικία. Αλλιώς, θα πρέπει μετά να ενεργοποιηθεί η δημόσια εγγύηση και να πάμε στην κ. Λαγκάρντ, να δανειστούμε, για να πάρουν τα αρπακτικά ταμεία αυτά που δεν θα πάρουν από την αγορά του «ΗΡΑΚΛΗ».

Σήμερα θα μπορούσατε να το έχετε κάνει αυτό. Δεν το κάνετε, γιατί ακολουθείτε ξεκάθαρα τις εντολές εκείνων που σχεδίασαν τον «ΗΡΑΚΛΗ» εκ μέρους των αρπακτικών ταμείων. Θα μπορούσατε να έχετε δώσει προστασία στους δανειολήπτες, δικαιοσύνη σε αυτούς που αποπλήρωσαν το δάνειό τους και ταυτόχρονα, να έχετε κρατήσει τις υπεραξίες, που τώρα φεύγουν και πάνε στα Cayman Islands κάθε φορά που σκοτώνετε στον πλειστηριασμό ένα κόκκινο δάνειο. Επιλογή σας είναι να μην το κάνετε αυτό.

Η δεύτερη θεσμική πρόταση του ΜέΡΑ25 είναι η δημιουργία ενός συστήματος δημοσιονομικών συναλλαγών, το οποίο θα πατάει πάνω στο Taxisnet, το οποίο θα επιτρέπει τις δωρεάν ηλεκτρονικές συναλλαγές μέσα από το Taxisnet, αυτό που κάποτε είχα ονομάσει «παράλληλο σύστημα πληρωμών». Είναι αυτό που μπορείς να κάνεις μέσα στον ελλαδικό χώρο, το οποίο θα έπρεπε να το έχει κάνει η Ευρωπαϊκή Κεντρική Τράπεζα, παρέχοντας ψηφιακούς λογαριασμούς στους πολίτες. Μπορούμε να το ξεκινήσουμε να το κάνουμε εμείς: Δωρεάν συναλλαγές, ασφάλεια των συναλλαγών, σπάσιμο του μονοπωλίου των πληρωμών του τραπεζικού συστήματος.

(Χειροκροτήματα από την πτέρυγα του ΜέΡΑ25)

Οι μόνοι χαμένοι από αυτές τις δύο θεσμικές προτάσεις μας, από την αντικατάσταση του «ΗΡΑΚΛΗ» με τον «ΟΔΥΣΣΕΑ» και τη δημιουργία αυτού του συστήματος δημοσιονομικών συναλλαγών, που το ονομάζουμε «ΔΗΜΗΤΡΑ», θα ήταν τα funds και οι τραπεζίτες, που σας κρατούν από τον λαιμό, που σας χλευάζουν, που σας κοροϊδεύουν, που πάτε δήθεν να τους πιέσετε να είναι ευγενέστεροι απέναντι στους δανειολήπτες και πραγματικά, γελούν στο πρόσωπό σας.

(Χειροκροτήματα από την πτέρυγα του ΜέΡΑ25)

Αυτά ακούν, βεβαίως, από εμάς, στο ΜέΡΑ25, κύριε Σταϊκούρα, οι τραπεζίτες, οι φίλοι σας, τα αρπακτικά και μας μισούν. Και με μισούν προσωπικά!

Εγώ, προσωπικά, αγαπώ το μίσος τους, το αγκαλιάζω, το θέλω, γιατί το προτιμώ από τη χλεύη που δείχνουν στο πρόσωπό σας!

(Χειροκροτήματα από την πτέρυγα του ΜέΡΑ25)

Ξέρω ότι, όταν θα πάρετε τον λόγο, θα πείτε «μα, να ’τος πάλι αυτός που έκλεισε τις τράπεζες!».

Τις τράπεζες, κύριε Σταϊκούρα -και το ξέρετε- τις έκλεισε η Ευρωπαϊκή Κεντρική Τράπεζα μόνο και μόνο για να παραμείνουν στον σβέρκο του ελληνικού λαού οι ίδιοι οι ολιγάρχες, οι ίδιοι οι τραπεζίτες μαζί με κάποιους εγκληματίες σαν τον κ. Πόλσον, που έχει πάρει την Τράπεζα Πειραιώς -ο οποίος θα έπρεπε, ως εγκληματίας του κοινού Ποινικού Δικαίου, να βρίσκεται αυτή τη στιγμή σε κάποια supermax prison στις Ηνωμένες Πολιτείες- να σας χλευάζει τώρα, κρατώντας την Τράπεζα Πειραιώς.

(Χειροκροτήματα από την πτέρυγα του ΜέΡΑ25)

Για να μείνουν αυτοί στην εξουσία του τραπεζικού συστήματος, έκλεισαν το 2015 τις τράπεζες, για να συνεχίσουν να λειτουργούν την Ελλάδα μας ως ένα δυστοπικό εργαστήρι λιτότητας πολιτικών.

(Χειροκροτήματα από την πτέρυγα του ΜέΡΑ25)

Εμείς προειδοποιούσαμε τους συντρόφους μας, συνοδοιπόρους μας, φίλους μας, συμπολίτες μας, στη Γαλλία, στη Γερμανία ότι αυτά τα οποία φτιάχνουν εδώ, σε αυτό το δυστοπικό εργαστήρι, θα τα εξάγουν σε εσάς όπου να ’ναι.

Ιδού, λοιπόν, γιατί γίνονται αυτά που γίνονται στους δρόμους του Παρισίου σήμερα, γιατί ο γαλλικός λαός είναι στους δρόμους και διαδηλώνει. Η ίδια πολιτική η οποία εκτράφηκε εδώ από το 2010 και μετά γυροφέρνει τους λαούς της Ευρώπης και σκοτεινιάζει το μέλλον των παιδιών μας, των παιδιών μας στη Γερμανία, στη Γαλλία, στην Ιταλία, στην Πορτογαλία, στην Ελλάδα.

Εμείς, το ΜέΡΑ25, είμαστε και παραμένουμε ταγμένοι με τους λαούς της Ευρώπης, ανυπάκουοι, ανυπότακτοι, την ώρα που εσείς λέτε «ναι σε όλα».

(Χειροκροτήματα από την πτέρυγα του ΜέΡΑ25)

Έχει, όμως, ενδιαφέρον να διαβάσει κάποιος τον διεθνή οικονομικό Τύπο, για να μπορέσουμε να κάνουμε μια σοβαρή ανάγνωση του τι συμβαίνει σε αυτόν τον τόπο. Μπορείτε και να το αναφέρετε και είμαι σίγουρος ότι, όταν το διαβάσατε, χαρήκατε.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Το «BLOOMBERG» έγραψε σήμερα -χθες ήταν, για την ακρίβεια, σήμερα μεταφράστηκε και από το Αθηναϊκό Πρακτορείο Ειδήσεων- ένα άρθρο που θριαμβολογούν για την ελληνική οικονομία. Επιβεβαιώνει και αυτά που λέτε εσείς, ότι οι επιδόσεις της ελληνικής οικονομίας είναι εξαιρετικές.

Έχουμε, λέει, ανάπτυξη -όπως λέτε και εσείς, κύριε Σταϊκούρα- μεγαλύτερη από εκείνη και ισχυρών οικονομιών της Ευρώπης.

Κατ’ αρχάς, όποιος το διαβάζει αυτό θα πρέπει να πανικοβληθεί, γιατί την τελευταία φορά που το έλεγαν αυτό ήταν το 2005.

(Χειροκροτήματα από την πτέρυγα του ΜέΡΑ25)

Θυμάστε που χαιρόσασταν όλοι εδώ μέσα, επειδή είχαμε ρυθμούς ανάπτυξης μεγαλύτερους από της Γερμανίας; Είχαμε, όντως, 5%. Το πραγματικό ΑΕΠ ανέβαινε 5%, όταν στην ψωρο-Γερμανία ανέβαινε με 1,5% και χαιρόσασταν εδώ. Ήταν και ο κ. Αλογοσκούφης. Μιλούσατε για θωρακισμένες οικονομίες. Πετούσατε! Ο κ. Σημίτης, ο οποίος μιλούσε για την Ελλάδα στον σκληρό πυρήνα της Ευρωζώνης, τα ίδια πράγματα λέει σήμερα.

Επιβεβαιώνουν την κατάντια σας και την κατάντια μας, λούζοντάς σας με εύσημα εκ του πονηρού. Αν είσαι ταμείο, fund, με έδρα είτε τις Μπαχάμες, είτε το Λονδίνο, είτε το Τζέρσι -δεν έχει σημασία- η Ελλάδα είναι πραγματικά ένα μεγάλο success story για σένα, για το ταμείο. Διότι έρχεσαι στο «Ελλαδιστάν» και αγοράζεις από τον «ΗΡΑΚΛΗ» ένα κόκκινο δάνειο των 100.000 για 3.000. Το σκοτώνεις για 20.000 και έχεις πάρει 17.000 και τα έχεις βάλει στα Cayman Islands. Χειροκροτείς τον κ. Σταϊκούρα, χειροκροτείς τον κ. Τσίπρα, που ξεκίνησε τη δευτερογενή αγορά των κόκκινων δανείων.

Παίρνεις ένα ομόλογο του ελληνικού δημοσίου με 4,5% επιτόκιο, όταν το γερμανικό σού δίνει 2%-2,5% και έχεις την κ. Λαγκάρντ, η οποία σου σφυρίζει στο αυτί: «Μην ανησυχείς, πάρε εσύ αυτό το spread, βάλε το στην τσέπη. Εγώ θα σου το καλύψω όσο ο κ. Σταϊκούρας αυξάνει τον ρυθμό των πλειστηριασμών και των εξώσεων των ανθρώπων από τα σπίτια τους».

(Χειροκροτήματα από την πτέρυγα του ΜέΡΑ25)

Γιατί να μη σας δοξάσουν, κύριε Σταϊκούρα, οι του «BLOOMBERG»; Θησαυρίζουν από εσάς την ώρα που εσείς επιβάλλετε στον ελληνικό λαό μια δυναμική συρρίκνωσης, μια δυναμική και μια πραγματικότητα χρεοδουλοπαροικίας.

Γιορτάζουν τα πάντα, τον κρυμμένο πληθωρισμό, τα spreads των ομολόγων και την όλο και μεγαλύτερη εξάρτηση αυτής της χώρας από πολιτικές που την ερημοποιούν.

Φεύγετε, κύριε Σταϊκούρα, από την Κυβέρνηση –οσονούπω έχουμε εκλογές-αφήνοντας πίσω όχι μια Ελλάδα δύο ταχυτήτων, αλλά μια Ελλάδα με το 85-90% του πληθυσμού να είναι κολλημένο στην όπισθεν και μια άλλη Ελλάδα της ξέφρενης έμπροσθεν αισχροκέρδειας των ολιγαρχών.

Ένας ταξιτζής πρόσφατα, προχτές –δεν μπορώ να οδηγήσω τη μηχανή αυτές τις μέρες και γι’ αυτό παίρνω ταξί- μου λέει: «Δεν ξέρω μου λέει για το δικό τους ΑΕΠ, το δικό μου όμως δεν τα πάει πάρα πολύ καλά». Αυτή είναι η κατάσταση στην Ελλάδα σήμερα. Για τον πολύ κόσμο είναι χρέος και ελλείμματα, τα οποία συνεχώς όλο και θα δημιουργούν συνθήκες για νέα μέτρα.

Αυτό που εσείς ονομάζετε «επενδύσεις», δεν είναι τίποτα άλλο από το ξεπούλημα της Ελλάδας. Το είπε και ο Σημίτης -πραγματικά, με εξέπληξε, είπε και μια φορά κάτι σωστό- ότι όλα αυτά που εσείς γιορτάζετε ως επενδύσεις, δεν είναι τίποτα άλλο από ξένους που έρχονται και αγοράζουν ό,τι βρουν, αυξάνοντας την εξάρτηση και χωρίς καμμία σοβαρή επένδυση στον παραγωγικό ιστό της χώρας. Λεηλασία, με άλλα λόγια.

Προχωράμε ακάθεκτα στις εκλογές. Κάποια στιγμή θα γίνουν, θα έπρεπε ήδη να έχουν γίνει. Υπάρχει μια πλήρης αναντιστοιχία μεταξύ του λαϊκού αισθήματος και υμών. Δυστυχώς, όπως φαίνεται, προχωράμε σε μία συγκυβέρνηση λόγω της άρνησης του ΣΥΡΙΖΑ και άλλων κομμάτων για μία προγραμματική σύγκλιση σε προοδευτική κατεύθυνση. Προχωράμε σε μια συγκυβέρνηση των τριών μνημονιακών κομμάτων μετά τη δεύτερη εκλογή που θα είναι ειδικού σκοπού. Ο ειδικός σκοπός είναι η συνέχιση της ερημοποίησης κάτω από το «ναι σε όλα» στους τέως τροϊκανούς.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Δημήτριος Βίτσας):** Κύριε Τσακαλώτο, να βάλουμε έναν Βουλευτή και μετά εσείς;

**ΕΥΚΛΕΙΔΗΣ ΤΣΑΚΑΛΩΤΟΣ:** Ναι.

**ΣΤΑΥΡΟΣ ΚΑΛΟΓΙΑΝΝΗΣ:** (Δεν ακούστηκε)

**ΠΡΟΕΔΡΕΥΩΝ (Δημήτριος Βίτσας):** Δεν γίνεται, δυο-τρεις. Δεν γίνεται.

Ο κ. Λιούτας από τη Νέα Δημοκρατία έχει τον λόγο και αμέσως μετά ο κ. Τσακαλώτος και μετά, εάν έρθει, ο κ. Γεωργιάδης.

Ορίστε, κύριε Λιούτα.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ξεκινώ την ομιλία μου θέλοντας και οφείλοντας από το Βήμα της Ολομέλειας να εκφράσω τη βαθιά του οδύνη για το τραγικό δυστύχημα που συντάραξε την πατρίδα μας και ολόκληρη την ελληνική κοινωνία τη νύχτα της 28ης Φλεβάρη. Ολόκληρη η ελληνική κοινωνία θρηνεί και πενθεί τον χαμό τόσων ανθρώπων, ανάμεσα στους οποίους ήταν και πολλοί νέοι μας που επέστρεφαν στα πανεπιστήμιά τους. Ανάμεσα σε όσους χάσαμε, ο τόπος μου, ο Νομός Τρικάλων, ο Δήμος Μετεώρων και το Καστράκι θρηνούν την απώλεια τριών κοριτσιών που η απώλειά τους μας σημάδεψε και θα μας σημαδεύει για πάντα.

Χρέος και καθήκον μας είναι η ευθύνη. Χρέος και καθήκον μας είναι να συνταχθούμε στο πλευρό του Πρωθυπουργού μας και να δώσουμε τον μεγάλο αγώνα, τον αγώνα της γενιάς μας, για να αλλάξουμε δομικά το κράτος, τα κακώς κείμενα και τις νοοτροπίες που δεν έχουν καμμία θέση στη δημόσια διοίκηση.

Πετύχαμε πολλά όλα αυτά τα τέσσερα χρόνια νομοθετώντας μεγάλες τομές, μετασχηματίζοντας τον δημόσιο τομέα και συνεχίζουμε να το κάνουμε. Πρέπει να συνεχίσουμε και ο αγώνας να καταλήξει σε ένα κράτος που επιτέλους να είναι αντάξιο της κοινωνίας μας και αντάξιο όλων των Ελλήνων. Δεν θα ξεχάσουμε, δεν μπορούμε να ξεχάσουμε και δεν μας επιτρέπεται να ξεχάσουμε.

Κυρίες και κύριοι συνάδελφοι, έρχομαι τώρα στη συζήτηση του νομοσχεδίου. Το παρόν νομοσχέδιο είναι ένα νομοσχέδιο που έρχεται και καθρεφτίζει τη συστηματική δουλειά που κάνουμε πάντα εδώ και τέσσερα χρόνια, για να στηρίξουμε την κοινωνία μας. Μέσα στις αλλεπάλληλες κρίσεις που ήρθαν και αντιμετωπίζουμε, ήταν και είναι χρέος μας να βάλουμε πλάτη και να σταθούμε στο πλευρό όσων έχουν ανάγκη. Μέσα στις κρίσεις, η λύση και η ορθή πολιτική πάντα έρχεται, όταν επιλέγεις να ακούς και να αισθάνεσαι την κοινωνία. Αυτό το νομοσχέδιο είναι αποτέλεσμα του ανοιχτού διαλόγου με την κοινωνία, τους πολίτες, τα νοικοκυριά, τους εργαζόμενους, τους αγρότες και τις επιχειρήσεις.

Η διεθνής ενεργειακή κρίση και ο πληθωρισμός που αυτή η κρίση έφερε και στη δική μας οικονομία, δημιούργησε περαιτέρω προβλήματα. Η μεγάλη ανάγκη της επαναφοράς των εκατόν είκοσι δόσεων αναγνωρίστηκε άμεσα από τον Πρωθυπουργό και πάντα με συνέπεια έναντι των δημοσιονομικών μας στόχων ερχόμαστε και νομοθετούμε.

Νομοθετούμε κατ’ αρχάς την επαναφορά των εβδομήντα δύο και των εκατόν είκοσι δόσεων για τυχόν υπολειπόμενες φορολογικές και ασφαλιστικές οφειλές. Επιπρόσθετα, προβλέπεται η δυνατότητα ρύθμισης τριάντα έξι έως εβδομήντα δύο δόσεων για φορολογικές και ασφαλιστικές εισφορές που κατέστησαν ληξιπρόθεσμες από την 1η Νοεμβρίου του 2021 έως και την 1η Φλεβάρη του 2023. Ερχόμαστε, δηλαδή, και βοηθάμε έμπρακτα όσους επλήγησαν από την ενεργειακή κρίση.

Επιπρόσθετα, βαρύνουσας σημασίας κομμάτι του παρόντος νομοσχεδίου είναι και οι προβλέψεις για τους συνταξιούχους μας. Έχουμε στηρίξει τους συνταξιούχους μας στοχευμένα και αποφασιστικά όλα αυτά τα τέσσερα χρόνια της διακυβέρνησής μας. Στους συνταξιούχους μας αξίζει ένα καλύτερο βιοτικό επίπεδο και γι’ αυτό αγωνιζόμαστε.

Πριν από λίγους μήνες δόθηκε μία γενναία και μεγάλη αύξηση στις συντάξεις. Όμως, εκτός αυτών των αυξήσεων, βρέθηκε ένα μεγάλο κομμάτι συνταξιούχων μας λόγω της προσωπικής διαφοράς, δηλαδή λόγω της πολιτικής που κληρονομήσαμε από τον ΣΥΡΙΖΑ. Με δεδομένο, όμως, ότι είναι αποφασιστικός μας στόχος η στήριξη όλων των συνταξιούχων, ερχόμαστε σήμερα και νομοθετούμε με εφάπαξ οικονομική ενίσχυση ύψους 200 και 300 ευρώ. Η ενίσχυση αφορά περίπου ένα εκατομμύριο συνταξιούχους μας, οι οποίοι δεν έλαβαν αύξηση ή έλαβαν μικρότερη από το 7% και θα καταβληθεί μέχρι την 31η του τρέχοντος μηνός.

Επιπρόσθετα, με το παρόν νομοσχέδιο προβλέπεται για ακόμη μία φορά στήριξη για τους αγρότες και τους κτηνοτρόφους μας και φέτος θεσπίζουμε την επιστροφή του ειδικού φόρου κατανάλωσης για το αγροτικό πετρέλαιο από την αρχή του 2023.

Κυρίες και κύριοι συνάδελφοι, εδώ και τέσσερα χρόνια επί της διακυβερνήσεώς μας έχει γίνει απολύτως σαφές και σε όλους τους τόνους ότι ο πρωτογενής τομέας για εμάς είναι πολύτιμος. Είναι πολύτιμος και σημαντικός για την πατρίδα, την οικονομία και ολόκληρη την ελληνική κοινωνία. Είναι πολύτιμος για την εθνική ανάπτυξη. Η ανάπτυξη στον πρωτογενή τομέα και η ευημερία των γεωργών και των κτηνοτρόφων μας ισοδυναμούν, μεταφράζονται και οδηγούν στη στέρεη, βιώσιμη και πολύπλευρη εθνική ανάπτυξη.

Η βοήθεια και η στήριξη που δόθηκε ήταν και είναι συνεχής και έτσι πρέπει να συνεχίσει. Αυτό οφείλουμε σε κάθε έναν γεωργό και κτηνοτρόφο μας και στις οικογένειές τους που κρατούν ζωντανή την ελληνική ύπαιθρο και δίνουν ζωή ακόμα και στην πιο απομακρυσμένη γωνιά της πατρίδας μας και που με τη σκληρή τους δουλειά και κάτω από αντίξοες συνθήκες στηρίζουν το εθνικό ακαθάριστο προϊόν μας. Για όλα αυτά, αξίζουν πολλά.

Κυρίες και κύριοι, επιπρόσθετα, θα ήθελα να αναφερθώ σε τρία ακόμα σημεία:

Πρώτον, με το παρόν νομοσχέδιο θεσπίζεται και η δυνατότητα ρύθμισης των ληξιπρόθεσμων οφειλών προς τους δήμους είτε σε τριάντα έξι είτε σε εβδομήντα δύο δόσεις με οριζόμενο επιτόκιο.

Δεύτερον, αντιμετωπίζονται μισθολογικά ζητήματα που αφορούν τους εθελοντές μακράς θητείας και τους οπλίτες βραχείας ανακατάταξης. Ειδικότερα για τους ΟΒΑ, παραμένουν στο ίδιο μισθολογικό κλιμάκιο ακόμα και εάν παραταθεί η διάρκεια ανακατάταξής τους για επιπλέον τρία έτη.

Και τρίτον, παρατείνεται μέχρι και το τέλος του 2023 ο μειωμένος ΦΠΑ του 13% και ο υπερμειωμένος ΦΠΑ του 6% σε συγκεκριμένες κατηγορίες αγαθών και υπηρεσιών. Μείωση φορολογίας σημαίνει ελευθερία και θεμέλιο στη στρατηγική ανάπτυξης.

Στο σύνολό του το παρόν σχέδιο νόμου είναι ένα κείμενο που έχει μεγάλη σημασία. Έρχεται και αποδεικνύει στην πράξη ότι είμαστε δίπλα και ότι νομοθετούμε για να βοηθούμε. Οι κρίσεις ήταν και είναι πολλές. Οι κρίσεις είναι συνεχείς και οι συνέπειές τους στην κοινωνία είναι έντονες και σκληρές.

Όμως, με την πολιτική μας πάντοτε επιδιώξαμε και επιδιώκουμε την ορθή, δίκαιη και αποτελεσματική διαχείριση. Είναι κοινώς αποδεκτό και ευρέως γνωστό ότι βρεθήκαμε μπροστά σε τεράστιες προκλήσεις και δεν διστάσαμε να αναμετρηθούμε με αυτές.

Κύριε Πρόεδρε, κυρίες και κύριοι, θα ολοκληρώσω όπως ξεκίνησα, με το βλέμμα και την καρδιά στους ανθρώπους και στους συμπολίτες μας που πενθούν, που έχασαν ό,τι πολυτιμότερο στη ζωή τους, τους δικούς τους ανθρώπους. Η ιστορία και η ζωή άλλαξαν εκείνη τη νύχτα. Η πατρίδα πόνεσε και συνεχίζει να πονά. Μονόδρομος πλέον για την πολιτεία μας είναι το «ποτέ ξανά»!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς, κύριε Λιούτα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Τυρνάβου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Ευκλείδης Τσακαλώτος από τον ΣΥΡΙΖΑ.

**ΕΥΚΛΕΙΔΗΣ ΤΣΑΚΑΛΩΤΟΣ:** Αν προτιμάει το Προεδρείο να μιλήσουν δύο Βουλευτές και μετά ο Κοινοβουλευτικός Εκπρόσωπος.

**ΠΡΟΕΔΡΕΥΩΝ (Δημήτριος Βίτσας):** Δεν γίνεται γιατί είναι πολλοί Κοινοβουλευτικοί Εκπρόσωποι ακόμη, ο κ. Χήτας, ο κ. Βρούτσης και μπορεί εν τω μεταξύ να έρθει για να υπερασπίσει και την τροπολογία του ο κ. Γεωργιάδης.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κάποια στιγμή θα μιλήσουμε και εμείς.

**ΠΡΟΕΔΡΕΥΩΝ (Δημήτριος Βίτσας):** Ναι, θα μιλήσετε και εσείς.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Αρχίζω και εγώ την ομιλία μου, όπως ο κ. Βαρουφάκης, με την χρηματοπιστωτική κρίση και θα ήθελα και τη γνώμη του Υπουργού Οικονομικών και για πώς επηρεάζει την Ελλάδα, αλλά και πώς συμμετέχετε και στο Ecofin.

Πάντα είναι για αριστερούς και αριστερές οικονομολόγους μια ενδιαφέρουσα περίπτωση, όταν οι θιασώτες ενάντια στον κρατικό παρεμβατισμό ξαφνικά ανακαλύπτουν πόσο ωραίο πράγμα είναι. Θα ξέρετε ότι αυτή η κρίση άρχισε με τη Silicon Valley Bank, δηλαδή, μια τράπεζα στην Καλιφόρνια που έδινε δάνεια με μεγάλο ρίσκο σε τεχνολογικές εταιρείες -αλλά όχι μόνο- και σε εταιρείες στον υγειονομικό τομέα και αυτό ήταν ενάντια σε κάθε παρέμβαση του κράτους, δημιουργούσε προβλήματα, διαστρεβλώσεις, ότι δεν γίνεται έτσι ανάπτυξη και ξαφνικά άλλαξαν ρότα.

Θα ξέρετε μερικοί και μερικές το σύνθημα των οικολόγων ενάντια στην άποψη ότι μπορεί να φτιάξεις και εργοστάσια για τα σκουπίδια, αλλά όχι στον δικό μου τόπο. Αυτό λέγεται «N.I.M.B.» –είναι τα αρχικά στα αγγλικά- που σημαίνει «not in my backyard», δηλαδή «κάνε το όπου θέλεις, αλλά όχι στη δική μου αυλή». Αυτοί που δουλεύουν στον χρηματοπιστωτικό τομέα πιστεύουν στο «O.I.M.B.» –που σημαίνει «only in my backyard»-, κρατικός παρεμβατισμός, αλλά «μόνο στη δική μου αυλή», δηλαδή όχι να βοηθήσεις τους φτωχούς, όχι να βοηθήσεις τους αδύνατους, αλλά όταν κινδυνεύουμε εμείς και το χρηματοπιστωτικό σύστημα, τότε να μας βοηθήσετε.

Όλη αυτή η κρίση άρχισε με την αύξηση των επιτοκίων, όπου γι’ αυτή την Τράπεζα κατάλαβε ο κόσμος ότι καθώς έχαναν καταθέσεις, τα περιουσιακά στοιχεία από την άλλη μεριά ήταν λιγότερης αξίας, γιατί είχε αυξηθεί το επιτόκιο, άρα οι τιμές των ομολόγων ήταν χαμηλότερες και άρα ήταν αποτέλεσμα της αύξησης των επιτοκίων. Και προφανώς αυτή η αύξηση των επιτοκίων επηρεάζει και πολλά άλλα χρηματοπιστωτικά ιδρύματα.

Συνεπώς, πόσο σημαντικό είναι κατά τον Υπουργό Οικονομικών αυτό το φαινόμενο της αύξησης του επιτοκίου που μειώνει τις τιμές των ομολόγων, που πολλές τράπεζες έχουν ως προστασία, ασφάλεια για να μπορούν να καλύψουν τυχόν διαρροές από τις καταθέσεις;

Άρα εδώ έχουμε ένα πρόβλημα του πληθωρισμού που αντιμετωπίζεται με αυξήσεις επιτοκίου. Την Τετάρτη το FED δεν άφησε τόσο πολύ τα επιτόκια όσο περιμέναμε, ακριβώς γιατί ανησυχούν για το τραπεζικό σύστημα.

Εδώ πρέπει να πω ότι διαφωνώ λίγο με τον κ. Βαρουφάκη. Τι μας είπε ο Βαρουφάκης; Μας είπε ότι το πρόβλημα στην Ευρωπαϊκή Ένωση και αλλού είναι ότι έχουμε μια τιμή, δηλαδή το επιτόκιο, που είτε θα είναι αρκετά χαμηλό το επιτόκιο, για να βοηθήσει τις τράπεζες, αλλά όχι αρκετά για να μειώσει τον πληθωρισμό ή θα είναι αρκετά ψηλά για να αντιμετωπίσει τον πληθωρισμό, αλλά αυτό θα δημιουργήσει προβλήματα στις τράπεζες.

Διαφωνώ, γιατί δεν είμαι σίγουρος ότι η αύξηση του επιτοκίου είναι σε αυτή την περίπτωση ο καλύτερος τρόπος να αντιμετωπίσεις τον πληθωρισμό. Προφανώς, αν αυξήσεις αρκετά τα επιτόκια και κάνεις μια τεράστια ύφεση, θα πέσει ο πληθωρισμός. Αλλά δεν νομίζω ότι είναι το καταλληλότερο εργαλείο. Και για να το υποστηρίξω αυτό, πρέπει να σας πω ότι θεωρώ πως ο πληθωρισμός σε αυτή την περίπτωση είναι πιο πολύ από την πλευρά της προσφοράς απ’ ότι από την πλευρά της ζήτησης.

Και, βεβαίως, δεν είναι μόνο ο COVID, η πανδημία που δημιούργησε πολλά προβλήματα στην αλυσίδα παραγωγής. Έχουμε μπροστά μας και άλλα μεγάλα ζητήματα που είναι δομικές αλλαγές στην οικονομία, όπως πώς να φύγουμε από την εξάρτηση του ρωσικού φυσικού αερίου σε άλλες πηγές ή πώς θα πάμε προς την πράσινη ανάπτυξη και την πράσινη μετάβαση, όπου δημιουργούνται προβλήματα προσφοράς, που αυτό έτσι κι αλλιώς δημιουργεί πληθωρισμό. Η αύξηση του επιτοκίου δεν αντιμετωπίζει αυτά τα προβλήματα.

Υπάρχει, βεβαίως, από την άλλη μεριά, η πολιτική μετά την κρίση του 2008-2009, με τη νομισματική χαλάρωση, που έχει δημιουργήσει με μαρξιστικούς όρους πλασματικό κεφάλαιο, αλλά με όρους που θα καταλαβαίνει και ο κ. Σταϊκούρας -εικάζω ότι δεν έχει μελετήσει σε βάθος τη μαρξιστική οικονομική προσέγγιση- και που είναι αξίες που δεν επιβεβαιώνονται σε βάθος χρόνου.

Τι κάνει η νομισματική χαλάρωση; Αγοράζει ομόλογα είτε αυτά είναι των τραπεζών είτε των επιχειρήσεων. Άρα κρατάει ψηλά αυτές τις τιμές, με την ελπίδα ότι στον ενδιάμεσο χρόνο η ανάπτυξη και οι επενδύσεις θα επιβεβαιώσουν ότι είναι υψηλές οι τιμές. Εάν δεν έρθει αυτή η ανάπτυξη και δεν έρθουν οι επενδύσεις –και σας έχω πει πολλές φορές ότι στην περίοδο του νεοφιλελευθερισμού, παρά όλα αυτά που λέτε, έχουμε πολύ χαμηλή ανάπτυξη σε σχέση με προηγούμενες περιόδους-, τότε αυτές οι τιμές των ομολόγων, των μετοχών και άλλων περιουσιακών στοιχείων πρέπει με κάποιον τρόπο να μειωθούν, γιατί δεν έχει επιβεβαιωθεί ότι η παραγωγικότητα, η ανάπτυξη, στηρίζουν αυτή την αύξηση.

Αυτή τη στιγμή στην Ευρωπαϊκή Ένωση έχουμε δύο επιλογές, δεν είναι οι επιλογές που θα είχα εγώ. Είτε θα έχουμε υψηλά επιτόκια με μεγάλη ύφεση, που θα πέσουν αυτές οι τιμές, είτε θα έχουμε πληθωρισμό για μεγαλύτερη περίοδο και ο πληθωρισμός μειώνει την αξία των περιουσιακών στοιχείων, όπως ξέρετε. Είναι αυτό που έλεγε ο Κέινς για την «ευθανασία των ραντιέρηδων». Δηλαδή, εάν έχεις πληθωρισμό για αρκετά χρόνια, έτσι κι αλλιώς αυτές οι τιμές δεν θα πέσουν σε ονομαστικά, αλλά δεν θα έχουν πέσει στους πραγματικούς όρους.

Αν πάμε με τα υψηλά επιτόκια και καταλαβαίνω ότι δεν θέλει μεγάλη ανοχή το σύστημα στον πληθωρισμό -είτε το θέτει η Λαγκάρντ- και έχουμε υψηλά επιτόκια, τότε πρέπει να συζητήσουμε πολύ πιο σοβαρά απ’ ό,τι συζητάτε σε αυτό το νομοσχέδιο για το ιδιωτικό χρέος στη χώρα μας. Γιατί αυτό σημαίνει ότι θα έχουμε υψηλά επιτόκια για μεγάλη περίοδο και άρα οι αποσπασματικές κινήσεις που έχετε σε αυτό το νομοσχέδιο για τις ρυθμίσεις πραγματικά δεν θα αντιμετωπίσουν αυτό το πρόβλημα και θα διαιωνιστεί για πάρα πολλά χρόνια.

Δεν είναι μια ολιστική προσέγγιση, δεν μαζεύει όλα τα χρέη σε μία πλατφόρμα να αντιμετωπιστούν μαζί. Είναι δύσκολο να μπεις και όταν μπεις στο καινούργιο είναι πολύ εύκολο να βγεις. Να σας πω μόνο ότι με τις ρυθμίσεις που έχετε, μπορεί να χρειάζονται τρεις δόσεις ουσιαστικά για να μπεις, ενώ έχεις βγει από το σύστημα γιατί έχασες μία δόση.

Προφανώς μπορεί να τα βρεις τα λεφτά, τις τρεις δόσεις, να δανείζεσαι από φίλους. Κάπως έτσι το φαντάζεστε ή ότι υπάρχουν κάποια λεφτά, αλλά το πιο πιθανό είναι ότι γρήγορα θα ξαναβγείς από αυτό το σύστημα.

Άρα, θεωρώ ότι θα έχετε καταλάβει από αυτά που έχω πει ότι είναι πολύ επικίνδυνη η νομισματική πολιτική να παίρνει τόσο μεγάλο βάρος. Θα έχει προβλήματα στην Ευρώπη και θα έχει προβλήματα και στην Ελλάδα και στην Ελλάδα του ιδιωτικού χρέους. Άρα, πρέπει να κάνουμε μια σοβαρή συζήτηση για την δημοσιονομική πολιτική. Αν είναι η νομισματική πολιτική της ΕΚΤ να είναι τόσο περιοριστική, τι σημαίνει αυτό για τη δημοσιονομική πολιτική; Και άρα φτάνουμε στην αναθεώρηση, το νέο σύμφωνο σταθερότητας και ανάπτυξης και τη συζήτηση που γίνεται στο Eurogroup και στο Ecofin, που εμείς έχουμε προτείνει. Ο Αλέξης Τσίπρας είχε κάνει μια παρέμβαση στον δημόσιο διάλογο της Κομισιόν για το πώς πρέπει να είναι αυτό το νέο σύμφωνο σταθερότητας. Έβαλε και βάλαμε θέματα για τον χρυσό κανόνα, δηλαδή να εξαιρούνται κάποιες επενδύσεις από τον υπολογισμό των ελλειμμάτων. Η λογική είναι προφανής νομίζω. Αν ξοδεύεις για επενδύσεις, αυξάνεις το ΑΕΠ. Συγχρόνως αυξάνεις και το χρέος και άρα το χρέος ως ποσοστό του ΑΕΠ δεν αυξάνεται. Άρα, είναι χαζομάρα. Είναι σαν να τουφεκίζεις το πόδι σου, αν μειώνεις τα ελλείμματα κόβοντας τις επενδύσεις.

Κάναμε κι άλλες προτάσεις που δεν μπορεί να τις δεχθεί ο κ. Σταϊκούρας και εσείς, ότι για τον έλεγχο των ελλειμμάτων πρέπει να βάλουμε και κοινωνικά κριτήρια, δηλαδή να μην επιτρέπουμε οι κυβερνήσεις να κάνουν δημοσιονομική αναπροσαρμογή σε βάρος των πιο φτωχών. Αλλά, τέλος πάντων, θα ήθελα μια αίσθηση για το τι περιμένετε για το 2024, για το σύμφωνο σταθερότητας.

Πάμε τώρα λίγο στην οικονομία. Κύριε Πρόεδρε, θα πάρω λίγο χρόνο από τη δευτερολογία μου. Πάμε λίγο στην οικονομική πολιτική. Πραγματικά δεν έχω καταλάβει τι λέτε για το έλλειμμα στο ισοζύγιο πληρωμών. Δεν το έχω καταλάβει. Δηλαδή, όπως έχουν πει και προηγούμενοι ομιλητές, ότι ανάπτυξη είχαμε και το 2004 και το 2005 και το 2006 και το 2007. Φαινόταν ότι δεν ήταν βιώσιμη αυτή η ανάπτυξη, γιατί είχε πρόβλημα στο ισοζύγιο πληρωμών.

Ανάμεσα στο 2010 και το 2014 αυτό που καταφέρατε ήταν μια τεράστια εσωτερική υποβάθμιση των μισθών, 40% στον δημόσιο τομέα μεσοσταθμικά, πάνω από 20% στον ιδιωτικό τομέα. Αυτό το συνεχίζετε τώρα μετά το ’19 με όλα αυτά τα μέτρα που πήρατε για τις συλλογικές συμβάσεις, για τις απολύσεις, για τη δυσκολία των απεργιών, για να συμπιέσετε ακόμα τους μισθούς. Αυτό είναι μια στρατηγική να μη βοηθηθεί το ισοζύγιο πληρωμών. Γιατί δεν θα βγει η χώρα με ανάπτυξη και χωρίς πρόβλημα στο ισοζύγιο τρεχουσών συναλλαγών, αν δεν αλλάξει το παραγωγικό μοντέλο.

Στο παραγωγικό μοντέλο μάς υποσχέθηκε ο κύριος Μητσοτάκης ότι θα φέρει -το 2019 ήταν στο εκλογικό σας πρόγραμμα- και μειώσεις φόρων και καλύτερες δουλειές. Τώρα μαθαίνουμε ότι την πρώτη υπόσχεση την κρατήσατε, αλλά από το στόμα του κυρίου Πρωθυπουργού μαθαίνουμε ότι οι καλύτερες δουλειές, οι καλοπληρωμένες δουλειές θα έρθουν μετά, στη δεύτερή σας θητεία, δηλαδή η συνέχιση του trickle-down. Άρα, βασιζόμαστε πάλι ότι θα έρθει η ανάπτυξη, θα αυξηθεί η πίτα και οι επενδύσεις, θα έρθουν οι επενδύσεις. Καλά πάνε και αυτά, με τη «MICROSOFT» εχθές, οι μεγάλες επενδύσεις που διαφημίζετε ή τις συμβάσεις που έχετε για τα τρένα που είχαν 600 εκατομμύρια επενδύσεις και μετά έρχεται ο κ. Καραμανλής και αφαιρεί αυτό το εξακοσάρικο.

Αλλά υπάρχει κάτι πιο σημαντικό. Όλες αυτές οι επενδύσεις που λέτε ότι έχουν αυξηθεί, που σας λέει ο ΣΥΡΙΖΑ, σας λέει η Αντιπολίτευση, σας λέει ακόμα και ο κ. Σημίτης -που φαντάζομαι ότι δεν έχει μια φυσική ροπή προς τον αριστερισμό- είναι βασικά εξαγορές, είναι βασικά στο real estate. Αυτές οι επενδύσεις έχουν την ικανότητα να ανατρέψουν τα στοιχεία στο ισοζύγιο τρεχουσών συναλλαγών και άρα η ανάπτυξη να είναι βιώσιμη; Κατά τη δική μας άποψη, δεν υπάρχει αυτή η δυνατότητα με αυτό το παραγωγικό μοντέλο που εσείς επιμένετε ότι θα είναι με χαμηλούς μισθούς, με συμπιεσμένους μισθούς, με την ίδια παραγωγική δομή.

Τελειώνω, κύριε Πρόεδρε. Θα τελειώσω με έναν μεγάλο στοχαστή στη φιλοσοφία της επιστήμης, τον Καρλ Πόπερ. Μας έδωσε ένα κριτήριο πότε μια θεωρία είναι μη επιστημονική. Και η απάντηση του Καρλ Πόπερ, που ήταν καθηγητής στο LSE για πολλά χρόνια, είναι ότι μια θεωρία είναι μη επιστημονική όταν δεν είναι ούτε εν δυνάμει διαψεύσιμη, όταν δεν υπάρχει κανένα στοιχείο στον πραγματικό κόσμο που μπορεί να τη διαψεύσει. Αυτό είπε. Αυτές οι θεωρίες είπε ο Καρλ Πόπερ είναι μη επιστημονικές.

Έχουμε τη μεγάλη κλιματική κρίση. Όλος ο κόσμος συζητάει γι’ αυτό. Πρώτο παράδειγμα. Και φέρνετε εσείς ένα νομοσχέδιο πριν από δύο μέρες όπου επιτρέπετε στα μεγάλα ξενοδοχεία να χτίσουν τριάντα μέτρα από τον αιγιαλό. Η θεωρία σας λέει ότι ο ιδιωτικός τομέας αποφασίζει, μπορεί να επενδύσει όπου θέλει, όποτε θέλει, με όποιον τρόπο θέλει, με όποιες εργασιακές σχέσεις θέλει, οπότε τους αφήνουμε να επενδύσουν σε αυτό. Δεν μας ενδιαφέρει η κλιματική αλλαγή. Δεν έχουμε καταλάβει καν ότι πρέπει να αλλάξουμε το υπόδειγμά μας λόγω της κλιματικής αλλαγής. Τα ξενοδοχεία με το ίδιο μοντέλο πάνω στη θάλασσα.

Δεύτερο παράδειγμα. Έχουμε μια ανάλυση των στοιχείων ότι στον σύγχρονο καπιταλισμό έχουμε ένα διαζύγιο ανάμεσα στην αύξηση της παραγωγικότητας και στην αύξηση των μισθών. Άρα, η υπόσχεση που δίνετε, κύριε Παπαδημητρίου, ότι μέσα από τις επενδύσεις θα αυξηθεί η παραγωγικότητα και μετά θα αυξηθούν οι πραγματικοί μισθοί δεν ισχύει, γιατί έχουμε στην Ευρώπη και στην Αμερική ακόμα περισσότερο αύξηση στην παραγωγικότητα και δεν ακολουθούν οι μισθοί. Να αλλάξουμε τη θεωρία μας, επειδή αυτά είναι τα καινούργια στοιχεία; Όχι. Συνεχίζουμε χωρίς συλλογικές συμβάσεις. Συνεχίζουμε με ευέλικτες αγορές εργασίας. Συνεχίζουμε σαν να μην έχουμε καταλάβει ότι κάτι έχει αλλάξει στον κόσμο.

Τρίτο παράδειγμα. Έρχεται η πανδημία. Δημόσιο σύστημα υγείας. Όπου υπήρχε ισχυρό δημόσιο σύστημα υγείας, υπήρχε καλύτερο αποτέλεσμα. Και όπου δεν υπήρχε, με χαρακτηριστικό παράδειγμα το Μπέργκαμο που θα θυμάστε τις σκηνές από το Μπέργκαμο, είχαμε τότε το μεγαλύτερο πρόβλημα, γιατί εκεί ήταν το πιο νεοφιλελεύθερο κομμάτι, το σύστημα υγείας στην Ιταλία. Είχαμε τους περισσότερους θανάτους. Αλλάζουμε τη θεωρία μας; Όχι. Ο ιδιωτικός τομέας. Και φέρουμε νομοσχέδιο για το πόσοι εργαζόμενοι γιατροί στο ΕΣΥ μπορεί να δουλεύουν στον ιδιωτικό τομέα. Δεν χρειάζεται να αλλάξουμε. Αυτό λέγαμε το 2019. Αυτό λέγαμε όταν ήμασταν στο μνημόνιο. Αυτό λέγαμε όταν ήμασταν πριν από τη χρηματοπιστωτική κρίση και αυτό θα συνεχίσουμε να λέμε.

Τέταρτο και τελευταίο παράδειγμα. Γίνεται η τραγωδία στα Τέμπη. Αναδεικνύει όλα τα προβλήματα του ελληνικού κράτους, πώς γίνονται οι συμβάσεις πώς γίνονται οι απευθείας αναθέσεις. Πώς χρησιμοποιούμε εργαζόμενους με μπλοκάκι και δεν τους εκπαιδεύουμε καλά. Και σε αυτό το νομοσχέδιο έχετε πώς να αντιμετωπίζουμε ελλείψεις προσωπικού, βάζοντας μία περιοχή να ασχολείται με τα προβλήματα μιας άλλης περιοχής αντί να έχουμε καινούργιους εργαζόμενους. Και τι λέμε; Οι κακοί συνδικαλιστές, ότι αυτό είναι το πρόβλημα. Ο κ. Μητσοτάκης θέλει να κάνει μια κόντρα με το κράτος. Όχι το κράτος που κάνει τις απευθείας αναθέσεις, όχι το κράτος που δουλεύει με μπλοκάκι, όχι το κράτος που είναι το πελατειακό κράτος που έχει χτιστεί από τη Νέα Δημοκρατία και με αρκετά μεγάλη βοήθεια από το ΠΑΣΟΚ, αλλά με τους συνδικαλιστές, οι οποίοι συνδικαλιστές μάς προειδοποίησαν ότι κάτι δεν πάει καλά με τα τρένα και μπορεί να έχουμε κάποιο πρόβλημα.

Δεν αλλάζουμε το μοντέλο μας! Το βασικό στο μοντέλο που πρέπει να αλλάξουμε είναι ένα κράτος που εξυπηρετεί το δημόσιο συμφέρον, ένα κράτος λογοδοσίας, ένα κράτος που ακούει την κοινωνία, που για τα οικολογικά συζητάει με φορείς, με την τοπική αυτοδιοίκηση και δεν τους εξαιρεί στα νομοσχέδια, ένα κράτος που καταλαβαίνει ότι η σοφή διαχείριση της γνώσης δεν είναι μόνο σε ένα επιτελικό κράτος, αλλά είναι διάχυτη σε όλη την κοινωνία.

Εμείς θεωρούμε ότι δεν πρέπει να αλλάξουμε τίποτα. Κανένα εμπειρικό στοιχείο δεν μπορεί να σας κλονίσει, να σας αλλάξει την προσέγγιση με την οποία αρχίσατε και έχετε αποτύχει στην οικονομία, με τον πληθωρισμό και τον κόσμο που δεν μπορεί να τα βγάλει πέρα. Έχετε αποτύχει στα θεσμικά που είχατε υποσχεθεί με τις παρακολουθήσεις και έχετε αποτύχει και στο επιτελικό κράτος με τα Τέμπη και με τους «Πάτσηδες» και όλο αυτό.

Είναι καιρός να έρθει μια κυβέρνηση που θα κάνει ένα σημαντικό πράγμα: Και στην οικονομία και στους θεσμούς και στο κράτος θα έχει γνώμονα το δημόσιο συμφέρον, γιατί το πρόβλημα του ελληνικού κράτους δεν είναι ότι είναι δημόσιο, είναι ότι δεν του επιτρέψατε ποτέ να είναι αρκετά δημόσιο. Το βάλατε σαν να είναι ένα κέντρο όπου εξυπηρετούνται ιδιωτικά συμφέροντα. Και θα έρθει μια κυβέρνηση που θα φέρει και τη δικαιοσύνη στην οικονομία και στην κοινωνία και στο κράτος, ακριβώς γιατί έχει το δημόσιο συμφέρον πάνω από όλα.

Και για να το κάνουμε αυτό δεν χρειάζεται να κάνουμε άλλη κριτική στη Νέα Δημοκρατία, γιατί έχει αποδομηθεί σχεδόν όλο το αφήγημα της Νέας Δημοκρατίας. Πρέπει να πείσουμε τον κόσμο ότι δεν είναι όλοι ίδιοι, ότι υπάρχουν προοδευτικές δυνάμεις που μπορούν να κάνουν αυτή την αλλαγή, να απευθυνθούμε στους νέους και στις νέες και να τους πούμε ότι δεν πρέπει να τσιμπήσουν το κλίμα το «απολιτίκ», δεν πρέπει να τσιμπήσουν ότι όλοι είναι ίδιοι, γιατί το δικό τους μέλλον είναι που διακυβεύεται με τη συνέχιση μιας Κυβέρνησης που δεν μαθαίνει ποτέ από καμμία κρίση, από κανένα καινούργιο στοιχείο.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Τον λόγο θα πάρει τώρα ο Υπουργός Οικονομικών κ. Σταϊκούρας.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Τυρνάβου (δεύτερο τμήμα).

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Ο Υπουργός Οικονομικών έχει τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πολύ, κύριε Πρόεδρε.

Η σημερινή συζήτηση είναι εξαιρετικά σημαντική και εξαιρετικά χρήσιμη. Γι’ αυτό και πήρα τον λόγο τώρα, γιατί έχουν ανοίξει από τους συναδέλφους αρκετά κρίσιμα ερωτήματα για κρίσιμα πεδία της οικονομίας εντός και εκτός Ελλάδος, τα οποία θα ήθελα να απαντήσω.

Θα μου επιτρέψετε, όμως, όπως συνήθως κάνω, να μιλήσω για το νομοσχέδιο, γιατί το γεγονός ότι δεν υπάρχουν πολλές αναφορές στο νομοσχέδιο καταδεικνύει ότι είναι ορθές οι προβλέψεις του και οι διατάξεις του.

Τι επιδιώκουμε να κάνουμε; Επιδιώκουμε να επιβεβαιώσουμε για ακόμα μία φορά ότι βρισκόμαστε σταθερά και μεθοδικά δίπλα στην κοινωνία, εξαντλώντας κάθε φορά τον διαθέσιμο χώρο και τα δημοσιονομικά περιθώρια και βοηθάμε με αυτό το σχέδιο νόμου το σύνολο σχεδόν της κοινωνίας, κυρίως, όμως, τα ασθενέστερα οικονομικά στρώματα. Άρα, σε αυτούς που κάνουν κριτική εξ αριστερών εμείς έχουμε και δίνουμε πιο ξεκάθαρες απαντήσεις από οριζόντιες πολιτικές που αυτοί εισηγούνται και είναι και πιο αποτελεσματικές. Θα επανέλθω σε αυτό γιατί έχει σημασία.

Συνεπώς από τις διατάξεις του σχεδίου νόμου ποιοι ωφελούνται, κυρίες και κύριοι συνάδελφοι;

Πρώτα από όλα, ωφελούνται οι συνταξιούχοι. Ωφελούνται οι συνταξιούχοι, αφού θεσπίζεται εφάπαξ οικονομική ενίσχυση 200 ευρώ με 300 ευρώ σε αυτούς που λόγω προσωπικής διαφοράς ωφελήθηκαν λίγο ή καθόλου από τη μόνιμη αύξηση του 7,75%. Πόσοι καλύπτονται; Καλύπτονται 1,1 εκατομμύριο συνταξιούχοι. Ποιο είναι το κόστος; Είναι 280 εκατομμύρια ευρώ. Άρα, να μια πρώτη παρέμβαση που νομοθετείται σήμερα, θα εκταμιευθούν οι πόροι την επόμενη εβδομάδα και βοηθάμε συμπατριώτες μας συνταξιούχους, ευάλωτα πολλές φορές κοινωνικά στρώματα.

Δεύτερον, ποιοι άλλοι ωφελούνται; Ωφελούνται αγρότες. Συνεχίζεται η επιστροφή του ειδικού φόρου κατανάλωσης στο αγροτικό πετρέλαιο και για το 2023, με στόχο τον περιορισμό του αυξημένου κόστους παραγωγής και τη στήριξη -όσο είναι εφικτό- της γεωργικής παραγωγής. Και εισάγονται και ρυθμίσεις για την επιτάχυνση και τη διευκόλυνση της διαδικασίας προκαταβολής για αγροτικές εκμεταλλεύσεις μετά από φυσικές καταστροφές. Ποιο είναι το κόστος; Είναι 76 εκατομμύρια ευρώ, διότι όλα αυτά έχουν ένα δημοσιονομικό κόστος και από κάπου πρέπει να βρεις πόρους. Δεν υπάρχουν λεφτόδεντρα.

Τρίτον, ποιοι άλλοι ωφελούνται; Ωφελούνται επιχειρήσεις που δραστηριοποιούνται σε συγκεκριμένους κλάδους οικονομίας. Γιατί; Γιατί επεκτείνουμε τον μειωμένο ΦΠΑ στον καφέ, στα μη αλκοολούχα ποτά, στους κινηματογράφους, στα θέατρα, στα γυμναστήρια, στις σχολές χορού. Ποιο είναι το επιπλέον δημοσιονομικό κόστος για το δεύτερο εξάμηνο του έτους; Είναι 246 εκατομμύρια ευρώ.

Τέταρτον, ποιοι άλλοι ωφελούνται; Ωφελούνται ευάλωτες κοινωνικές ομάδες, αφού παρατείνεται ως το τέλος του έτους η υπαγωγή στον μειωμένο συντελεστή ΦΠΑ για τις γραμμές αιμοκάθαρσης, τους απινιδωτές, τα μέσα ατομικής υγιεινής και προστασίας.

Ωφελούνται, πέμπτον, φυσικά και νομικά πρόσωπα που δυσκολεύονται να ανταποκριθούν στις υποχρεώσεις τους, συνεκτιμώντας, όμως, την ανάγκη διατήρησης της κουλτούρας πληρωμών και με αίσθημα δικαίου απέναντι στους συνεπείς φορολογούμενους.

Άρα, σε αυτή την κατεύθυνση –και θα μιλήσει πολύ πιο αναλυτικά ο αρμόδιος Υφυπουργός, ο κ. Βεσυρόπουλος, εικάζω και ο κ. Τσακλόγλου από την πλευρά του Υπουργείου Εργασίας- αναβιώνουν φορολογικές και ασφαλιστικές ρυθμίσεις υπό κανόνες, όμως και προϋποθέσεις για εβδομήντα δύο και εκατόν είκοσι δόσεις και εισάγεται ένα νέο πλαίσιο για αυτούς τους συμπατριώτες μας που τα κατάφεραν στην πρώτη μεγάλη κρίση χρέους, τα κατάφεραν μέσα στην υγειονομική κρίση και δημιούργησαν για πρώτη φορά οφειλές μετά την 1η Νοεμβρίου του 2021. Και έρχεται το κράτος, έρχεται η πολιτεία να δημιουργήσει ένα δίχτυ προστασίας πάνω από αυτούς τους συμπατριώτες μας για οφειλές που δημιουργήθηκαν για πρώτη φορά την τελευταία διετία.

Έκτον, ωφελούνται συμπατριώτες μας φυσικά πρόσωπα, αφού τους διευκολύνουμε στην καθημερινότητά τους. Ο φόρος εισοδήματος φυσικών προσώπων θα καταβάλλεται και πάλι σε οκτώ δόσεις και θα υπάρχει επιπλέον έκπτωση 3% για όσους αποπληρώσουν εφάπαξ τις οφειλές τους. Δίνεται η δυνατότητα στους ιδιοκτήτες οχημάτων, αυτοκινήτου ή μοτοσικλέτας, να προχωρήσουν σε άρση ακινησίας των οχημάτων τους, καταβάλλοντας τα ετήσια τέλη κυκλοφορίας με βάση τους μήνες μετά την άρση της ακινησίας. Και καταργείται και το πρόστιμο εκπρόθεσμης δήλωσης φορολογίας εισοδήματος, όταν η κύρια οφειλή, δηλαδή ο φόρος που προκύπτει προς καταβολή, ανέρχεται ως 100 ευρώ.

Έβδομον, ποιοι άλλοι ωφελούνται; Ωφελούνται στελέχη των Ενόπλων Δυνάμεων και των Σωμάτων Ασφαλείας κατόπιν συμφωνίας και συνεννόησης με τα συναρμόδια Υπουργεία που είναι και επισπεύδοντα με το νέο μισθολογικό καθεστώς, με νέες μισθολογικές κατατάξεις, με αυξήσεις μισθολογικών κλιμακίων σε αρκετά στελέχη τους, με ένα κόστος ύψους 26 εκατομμυρίων ευρώ.

Και τέλος, όγδοον, ωφελούνται και οι εργαζόμενοι στη «ΛΑΡΚΟ». Συγκεκριμένα, όπως είχαμε δεσμευτεί και συμφωνήσει την προηγούμενη εβδομάδα με το σύνολο των εργαζομένων στο γραφείο μου, παρατείνεται η δυνατότητα σύναψης συμβάσεων εργασίας ορισμένου χρόνου μέχρι το τέλος του 2023.

Συνεπώς, ερχόμαστε με ένα σχέδιο νόμου να βοηθήσουμε σχεδόν το σύνολο της ελληνικής κοινωνίας περαιτέρω και επιπλέον από ό,τι προέβλεπε ο προϋπολογισμός μέσα στο πρώτο τρίμηνο της καινούργιας χρονιάς, φυσικά και νομικά πρόσωπα, εργαζόμενους, συνταξιούχους, αγρότες, δημοσίους υπαλλήλους.

Παράλληλα, όμως, κυρίες και κύριοι συνάδελφοι, εκτός αυτών στο νομοσχέδιο υπάρχουν και κάποιες διατάξεις με έντονο μεταρρυθμιστικό πρόσημο: Παράταση τριών μηνών για την υποβολή νέων αιτήσεων στο καθεστώς του Κώδικα Φορολογίας Εισοδήματος. Γιατί; Για να προσελκύσουμε επενδυτές. Το σχήμα πέτυχε. Έχουμε τα στοιχεία και τα έχω αναδείξει στο ελληνικό Κοινοβούλιο. Επενδύσεις, επενδυτές, συνταξιούχοι, νέα παιδιά που έφυγαν στο εξωτερικό επιστρέφουν στην Ελλάδα, αξιοποιώντας τα κίνητρα της δημιουργίας φορολογικής κατοικίας στην πατρίδα μας.

Επεκτείνονται και για το φορολογικό έτος 2023 τα κίνητρα για την επιλογή ηλεκτρονικής τιμολόγησης με τη χρήση των υπηρεσιών παρόχων ηλεκτρονικής έκδοσης στοιχείων.

Ρυθμίζονται τα θέματα που διευκολύνουν τις μεταβιβάσεις ακινήτων, γίνεται ψηφιακά η έκδοση παραστατικών διακίνησης αγαθών αλλά, ταυτόχρονα, νομοθετούνται και δράσεις ψηφιακού χαρακτήρα, με στόχο την περιστολή του λαθρεμπορίου και της φοροδιαφυγής, όπως είναι η υποχρεωτική διασύνδεση των POS με την ΑΑΔΕ, με την επιβολή κυρώσεων σε διαφορετική περίπτωση. Αυτό περιλαμβάνει το σχέδιο νόμου, αλλά και διατάξεις της τροπολογίας που ήδη ανέπτυξα μέσα στο κείμενό μου.

Το συνολικό δημοσιονομικό κόστος αυτών των παρεμβάσεων υπερβαίνει τα 630 εκατομμύρια ευρώ. Αυτά τα 630 εκατομμύρια ευρώ δεν υπήρχαν πριν από τρεις μήνες. Αν η οικονομία δεν πήγαινε καλύτερα από τις αρχικές εκτιμήσεις, δεν θα είχαμε επιπλέον 630 εκατομμύρια ευρώ, κύριε Τσακαλώτο. Θα έπρεπε να επιβάλουμε φόρους ή να μειώσουμε παρεμβάσεις αν η οικονομία πήγαινε χειρότερα.

Άρα, αυτό και μόνο δείχνει ότι πάει καλύτερα και αυτά τα 630 εκατομμύρια ευρώ έρχονται να προστεθούν στη μόνιμη κατάργηση της εισφοράς αλληλεγγύης για όλους τους πολίτες, από φέτος -1,24 δισεκατομμύρια ευρώ- στη μονιμοποίηση της μείωσης των ασφαλιστικών εισφορών, 800 εκατομμύρια ευρώ, στην αύξηση -γενναία και ρεαλιστική- του κατώτατου μισθού, 10% η τελευταία αύξηση, 20% σε επίπεδο τετραετίας.

Αν, μάλιστα, προσθέσουμε και τη μείωση των ασφαλιστικών εισφορών, η βελτίωση του κατώτατου μισθού είναι περίπου 22% και, παράλληλα, χορηγείται και επίδομα κάλυψης μέρους των αναγκών της καθημερινότητας του πολίτη με εισοδηματικά, περιουσιακά και οικογενειακά κριτήρια, το Market Pass. Πώς βρέθηκε, συνεπώς, αυτός ο πρόσθετος δημοσιονομικός χώρος, έτσι ώστε με ασφάλεια να μπορέσει να επιστρέψει στην ελληνική κοινωνία και μάλιστα, μέσα μόλις σε δύο με τρεις μήνες.

Πρώτον, βρέθηκε γιατί η οικονομία πάει καλύτερα από τις εκτιμήσεις μας και αυτό αναγνωρίζεται από όλους, εντός και εκτός Ελλάδος. Η οικονομία, σύμφωνα με τα τελευταία στοιχεία της ΕΛΣΤΑΤ –προσωρινά, βέβαια, στοιχεία- φαίνεται να έχει έναν ρυθμό οικονομικής μεγέθυνσης για το 2022 της τάξεως του 6%.

Σας θυμίζω ότι το Υπουργείο Οικονομικών υποστήριζε ο ρυθμός οικονομικής μεγέθυνσης θα ήταν 5,6%. Άρα, η οικονομία πηγαίνει καλύτερα και ενημερώνω και το Σώμα ότι μετά από σύσκεψη που είχαμε με όλους τους φορείς εντός Ελλάδος και την εκτίμηση που έχουμε όλων των φορέων με τα σημερινά δεδομένα για την πορεία της ελληνικής οικονομίας, φαίνεται ότι το 2023 η ελληνική οικονομία θα τρέξει με ρυθμό οικονομικής μεγέθυνσης 2,3% και όχι 1,8% που υποστηρίζαμε στον προϋπολογισμό πριν από λίγους μήνες. Άρα, πάμε καλύτερα από αυτό που και εμείς οι ίδιοι υπολογίζαμε.

Ανοίγω μια παρένθεση: Όπως πράττουμε την τελευταία τετραετία, το 2,3% είναι από τις πιο συντηρητικές εκτιμήσεις των θεσμών εντός Ελλάδος. Κλείνω την παρένθεση. Και πάλι θα αξιολογήσουμε στο τέλος της χρονιάς. Πάντως, αυτή η Κυβέρνηση, αυτή η πολιτική ηγεσία του Υπουργείου Οικονομικών, επί τέσσερα χρόνια, εκ του αποτελέσματος, επιτυγχάνει καλύτερους στόχους από αυτούς που έχει προβλέψει και στα δημοσιονομικά και στην ανάπτυξη.

Ο δεύτερος λόγος είναι το ποσοστό εισπραξιμότητας των βεβαιωμένων φόρων. Ακούω να γίνεται πολλή συζήτηση για τα χρέη των πολιτών. Και πράγματι, είναι μια πάρα πολύ χρήσιμη συζήτηση, αλλά πρέπει να είμαστε ειλικρινείς.

Κυρίες και κύριοι συνάδελφοι, τα στοιχεία είναι δημόσια διαθέσιμα, αλλά δεν τα επικαλούμαστε συχνά, όταν πρέπει να αποτυπώσουν την πραγματικότητα.

Θέλω να σας πω ότι φέτος -για την ακρίβεια το 2022- οι πολίτες έδειξαν και είχαν το υψηλότερο ποσοστό εισπραξιμότητας βεβαιωμένων φόρων. Το υψηλότερο διαχρονικά ποσοστό! Το 87% της κοινωνίας, πλήρωσε εμπροθέσμως το σύνολο των φορολογικών της υποχρεώσεων. Ειδικά δε, στα φυσικά πρόσωπα -που εκεί υπάρχουν και τα πιο ευάλωτα νοικοκυριά- η αύξηση ήταν οκτώ ποσοστιαίες μονάδες. Άρα το 2022 -που δεν ήταν και μια εύκολη χρονιά, είχαμε και υψηλό πληθωρισμό- το 87% της κοινωνίας πλήρωσε τους φόρους.

Γιατί; Γιατί αυτή η Κυβέρνηση, αυτή η κυβερνητική πλειοψηφία μείωσε σημαντικά τους φορολογικούς συντελεστές την τελευταία τετραετία. Με μεγαλύτερη ευκολία ο πολίτης στη Νάξο πληρώνει τώρα τον ΕΝΦΙΑ, όταν είναι 40% μειωμένος, σε σχέση με το 2018. Ένα δισεκατομμύριο ευρώ λιγότερο ΕΝΦΙΑ πληρώνουν τα φυσικά πρόσωπα, σε σχέση με το 2018. Αυτός είναι ο δεύτερος λόγος που πάνε καλύτερα τα δημόσια οικονομικά. Και έχω εδώ τους συγκριτικούς δείκτες και τους πίνακες χρονιά-χρονιά. Κάθε χρονιά όλο και καλύτερα. Κάθε χρονιά όλο και περισσότεροι πολίτες πληρώνουν το σύνολο των φορολογικών τους υποχρεώσεων.

Ναι, πράγματι υπάρχει και αύξηση του συνολικού ληξιπρόθεσμου υπολοίπου. Αναρωτιέστε και λέτε: «Μα, αποτύχατε. Αυξάνεται το συνολικό ληξιπρόθεσμο χρέος». Δεν έχετε δει, όμως, την από κάτω γραμμή. Η από κάτω γραμμή είναι το σύνολο των οφειλετών και το σύνολο των οφειλετών 1 Ιανουαρίου του 2023 είναι διακόσιες πενήντα χιλιάδες συμπατριώτες μας λιγότεροι από το 2016. Για να το πω πολύ απλά, φαίνεται το ληξιπρόθεσμο χρέος ότι αυξάνεται, γιατί μπαίνουν τόκοι, αλλά ένα μεγάλο κομμάτι των συμπατριωτών μας πληρώνει τις οφειλές. Γι’ αυτό κουμπώνουν τα στοιχεία μεταξύ τους.

Επαναλαμβάνω: Τριακόσιες είκοσι χιλιάδες συμπατριώτες μας έχουν αποπληρώσει τις οφειλές την τελευταία τριετία, αλλά το χρέος φαίνεται μεγαλύτερο, γιατί οι τόκοι των υπολοίπων αυξάνουν το συνολικό χρέος, όπως γίνεται και στις τράπεζες και σε οποιαδήποτε συναλλαγή.

Αυτό συνεπώς, δεν είναι στοιχείο θριαμβολογίας, αλλά είναι στοιχείο για να αποδειχθεί ποια είναι πραγματικότητα. Ναι, -επειδή βλέπω και τον κ. Κατρίνη να μπαίνει στην Αίθουσα- το συνολικό ληξιπρόθεσμο υπόλοιπο συνεπώς αυξάνεται, αλλά ο αριθμός αυτών που χρωστάνε, μειώνεται και μειώνεται σημαντικά. Απλά, ο κ. Κατρίνης έχει σβήσει μάλλον με μπλάνκο την από κάτω γραμμή, γιατί δεν τον συνέφερε. Αυτή, συνεπώς, είναι η δεύτερη αιτία που έχουμε καλή πορεία των δημόσιων οικονομικών της χώρας.

Ο τρίτος λόγος είναι γιατί έχουμε μείωση της φοροδιαφυγής. Δεν έρχομαι εδώ να υποστηρίξω ότι δεν υπάρχει φοροδιαφυγή. Είναι ένα πρόβλημα διαχρονικό και διατοπικό. Έρχομαι, όμως, να υποστηρίξω ότι η τελευταία τετραετία με την αύξηση –την εκτόξευση, θα έλεγα εγώ- των ηλεκτρονικών συναλλαγών από τα 20 δισεκατομμύρια ευρώ στα 60 δισεκατομμύρια ευρώ σε μια τετραετία, έχουμε περιορισμό της φοροδιαφυγής, όπως μετράται σε παγκόσμιο επίπεδο με τον δείκτη της DATGap, δηλαδή, κενό ΦΠΑ. Τι σημαίνει αυτό; Πόσο εισπράττεις ΦΠΑ από το πόσο θα έπρεπε να εισπράξεις. Έχει μειωθεί κατά τέσσερις με πέντε ποσοστιαίες μονάδες. Να, άλλη μια πηγή επιπλέον εσόδων.

Ο τέταρτος λόγος έχει να κάνει με το ότι το δημοσιονομικό αποτέλεσμα του 2022 είναι καλύτερο από αυτό το οποίο εκτιμούσαμε, Φαίνεται να έχουμε ένα πρωτογενές έλλειμμα της τάξεως του 1% -λίγο πάνω από το 1%- το 2022 και θα επιστρέψει η οικονομία σε πρωτογενές πλεόνασμα της τάξεως του 0,7% του ΑΕΠ το 2023.

Πρόκειται, συνεπώς, μόνο για το 2022 για τη μεγαλύτερη δημοσιονομική βελτίωση, μεταξύ όλων των χωρών της Ευρωπαϊκής Ένωσης, ενώ προσέξτε τι έχει γίνει. Το 2022, σύμφωνα με τα επίσημα στοιχεία της Ευρωπαϊκής Επιτροπής, η χώρα μαζί με την Ιταλία και τη Βουλγαρία έδωσε τους περισσότερους πόρους, για να στηρίξει νοικοκυριά και επιχειρήσεις, έδωσε το τρίτο υψηλότερο ποσοστό.

Συνεπώς, ενώ ενισχύσαμε, όσο μπορούσαμε πιο γενναία, νοικοκυριά και επιχειρήσεις για να περιορίσουμε τις δυσμενείς οικονομικές συνέπειες της αύξησης, κυρίως, του ενεργειακού κόστους, αλλά συνολικά του πληθωρισμού κατά περίπου 9,5% το 2022, καταφέραμε εξαιτίας της καλύτερης πορείας της οικονομίας και των υψηλότερων φορολογικών εσόδων, όχι λόγω ακρίβειας αλλά λόγω ανάπτυξης, να μπορέσουμε να διοχετεύσουν περισσότερους πόρους και να έχουμε ακόμα καλύτερα δημοσιονομικό αποτέλεσμα. Αυτό είναι που αναγνωρίζεται παγκοσμίως ως η καλύτερη άσκηση οικονομικής πολιτικής στην Ευρώπη.

Το επαναλαμβάνω: Δώσαμε τα περισσότερα, είχαμε τη δεύτερη μεγαλύτερη ανάπτυξη και είχαμε την μεγαλύτερη δημοσιονομική βελτίωση στην Ευρώπη. Γιατί; Διότι αξιοποιήσαμε την ανάπτυξη, που προέρχεται, κυρίως, από τί; Από επενδύσεις κι από εξαγωγές. Άρα, αυτό πετύχαμε και αυτό αναγνωρίζεται.

Στον διάλογο, όμως, που έγινε και προηγήθηκε ακούστηκαν αρκετά ενδιαφέροντα στοιχεία. Άκουσα, για παράδειγμα, τον κ. Τσακαλώτο να λέει «Τώρα θα ξεκινήσετε να βελτιώνετε τους μισθούς; Και τι κάνατε τόσον καιρό;».

Η απάντηση είναι ότι το πρόταγμα της πρώτης τετραετίας ήταν ότι θέλουμε να μειώσουμε φόρους και ασφαλιστικές εισφορές για την ελληνική κοινωνία, κυρίως όμως για τη μεσαία τάξη και τα χαμηλότερα εισοδηματικά στρώματα. Εκ του αποτελέσματος, πετύχαμε. Πετύχαμε στον Φόρο Εισοδήματος Φυσικών Προσώπων, στον Φόρο Εισοδήματος Νομικών Προσώπων, στον ΕΝΦΙΑ, στις ασφαλιστικές εισφορές. Οι Έλληνες πολίτες σήμερα πληρώνουν πολύ λιγότερους φόρους απ’ ό,τι πλήρωναν το 2018. Γιατί; Διότι μειώθηκαν οι φορολογικοί συντελεστές και τα στοιχεία καταδεικνύουν ότι παρά τις κρίσεις οι πολίτες μπορούν πλέον να πληρώσουν τους χαμηλότερους φόρους.

Άρα, βελτιώσαμε το διαθέσιμο εισόδημα του πολίτη μειώνοντας φόρους. Ταυτόχρονα, όμως, βελτιώσαμε το διαθέσιμο εισόδημα του πολίτη, όσο είναι εφικτό, αυξάνοντας και μισθούς. Ο μέσος μισθός την τελευταία τετραετία αυξήθηκε κατά 12,4%. Ο κατώτατος μισθός, μετά την τελευταία παρέμβαση του Υπουργείου Εργασίας, αυξάνεται συνολικά στην τετραετία 20% και μαζί με τις ασφαλιστικές εισφορές, όπως είπα, κατά 22%. Δηλαδή, πάμε από τα 1046 ευρώ στα 1176 ευρώ. Τι έχουμε πει απλώς για τη δεύτερη τετραετία; Έχουμε πει ότι ακριβώς λόγω της κατάστασης που έχει διαμορφωθεί, το πρόταγμά μας τώρα για τη βελτίωση του διαθέσιμου εισοδήματος του πολίτη είναι περισσότερο στην ενίσχυση των μισθών, παρά στην περαιτέρω μείωση των φόρων, χωρίς να σημαίνει ότι δεν θα συνεχίσουμε να κάνουμε και το άλλο. Άρα και από τις δύο μεριές ενός προϋπολογισμού ενός νοικοκυριού προσπαθούμε να ενισχύσουμε το νοικοκυριό και από τη φορολογική πολιτική και από το σκέλος των δαπανών.

Πρώτα απ’ όλα θα ήθελα να κάνω μια παρατήρηση, αν και δεν το συνηθίζω. Έχω δει μια ανακοίνωση εδώ της αγαπητής κ. Αχτσιόγλου –υποθέτω ότι θα έρθει αργότερα- που λέει για εμένα ότι είπα «Ο κ. Σταϊκούρας παραδέχτηκε σήμερα ότι δεν θα δούμε μείωση ούτε σταθεροποίηση των τιμών, αλλά συνέχιση των αυξήσεων» και αυτό κάποιοι πάνε να το παρουσιάσουν ότι είναι μια διαφορετική προσέγγιση εμένα και του κ. Γεωργιάδη.

Πρώτα από όλα να ξεκινήσουμε από τα βασικά της οικονομικής θεωρίας. Τι είναι ο πληθωρισμός; Ο πληθωρισμός είναι η αύξηση του επιπέδου τιμών, εκτός και αν ο ΣΥΡΙΖΑ πιστεύει ότι κάποια χώρα στην Ευρώπη θα έχει μείωση τιμών το 2023. Η μείωση του επιπέδου τιμών πώς ορίζεται; Ορίζεται ως αποπληθωρισμός. Είναι εδώ και ο κ. Τσακλόγλου. Όταν έχεις αποπληθωρισμό, πολύ συχνά –όχι πάντα- έχεις και ύφεση. Δεν ξέρω αν το αφήγημα του ΣΥΡΙΖΑ είναι να γυρίσει η χώρα στην ύφεση, αλλά το πρόταγμα της Νέας Δημοκρατίας είναι να έχουμε ανάπτυξη και, μάλιστα, ισχυρή ανάπτυξη. Άρα, καλό είναι να ξέρουμε τα βασικά μακροοικονομικά μεγέθη, πριν τοποθετηθούμε.

Επαναλαμβάνεται σήμερα το αφήγημα περί μείωσης του ΦΠΑ σε κάποια προϊόντα. Άκουσα, για παράδειγμα, να επαναλαμβάνεται το επιχείρημα για τα τρόφιμα. Πρώτα απ’ όλα, πρέπει να ξέρουμε ότι η μείωση του ΦΠΑ στα τρόφιμα στον χαμηλότερο συντελεστή κοστίζει 1,5 δισεκατομμύριο ευρώ το έτος. Όποιος, συνεπώς, το υποστηρίζει καλό είναι να μας πει και τα δημοσιονομικά ισοδύναμα, ποιους φόρους θα αυξήσει ή ποιες δαπάνες θα κόψει.

Δεύτερον, εκτός του μεγάλου δημοσιονομικού κόστους, θα πρέπει να μας πει αν είναι απολύτως σίγουρο αυτό το κόμμα, αυτή η παράταξη, ότι αυτή η ωφέλεια θα καταλήξει στον πολίτη, γιατί κάποιοι το τόλμησαν και το έπραξαν, για παράδειγμα, στην Ισπανία και απέτυχαν. Μειώθηκε ο ΦΠΑ στα τρόφιμα στην Ισπανία και ενώ μειώθηκε, ο πληθωρισμός επί τρεις μήνες στην Ισπανία αυξάνει.

Στην Ελλάδα που πήγαμε με τον κ. Γεωργιάδη σε στοχευμένη πολιτική και στοχευμένα μέτρα –γιατί ο κ. Γεωργιάδης μιλάει για στοχευμένες μειώσεις σε τιμές, όχι συνολικά για τον πληθωρισμό- όπως το Market Pass και το «καλάθι του νοικοκυριού», δηλαδή σε αυτούς που έχουν περισσότερη ανάγκη, ο πληθωρισμός πέφτει. Αυξάνει ο πληθωρισμός στην Ισπανία που μείωσε τον ΦΠΑ στα τρόφιμα και της κόστισε και πάρα πολλά λεφτά –θα πω πόσα- και στην Ελλάδα μειώνεται. Ούτε αυτό είναι στοιχείο πανηγυρισμού. Είναι υψηλός ο πληθωρισμός, αλλά είναι αποτύπωση της πραγματικότητας όταν θέλουμε εκ των υστέρων να κάνουμε αξιολόγηση μιας πολιτικής. Κάθε μήνα ο πληθωρισμός στην Ισπανία είναι 5,5%, 5,9%, 6,1% και στην Ελλάδα είναι 7,6%, 7,3%, 6,5%. Νομίζω ότι αυτό είναι ένα στοιχείο που θα πρέπει να ενσωματώσουμε όλοι όταν αξιολογούμε πολιτικές. Ειδικά δε για τα τρόφιμα, στην Ισπανία από το 15,5%, στο 16,7%. Για όποιους λένε ότι στην Ελλάδα έχει διψήφιο ποσοστό η αύξηση των τιμών στα τρόφιμα, θέλω να σας πω ότι στη συντριπτική πλειοψηφία της Ευρώπης ισχύει το ίδιο.

Δεύτερον, γνωρίζουμε –νομίζω ότι το γνωρίζετε- και αποδεικνύεται και στην Ισπανία ότι η όποια μείωση ΦΠΑ σε αυτά τα προϊόντα χάνεται στην εφοδιαστική αλυσίδα. Και το πιο σημαντικό είναι ότι στερούμε πολύτιμους πόρους από την άσκηση άλλης πολιτικής που μπορεί να καταλήξει με πιο αποτελεσματικό τρόπο σε αυτούς που έχουν περισσότερη ανάγκη. Και θα επανέλθω, γιατί ο κ. Τσακαλώτος σήμερα ανέδειξε τέσσερα, πέντε σημεία που ήταν πάρα πολύ σημαντικά και νομίζω ότι πρέπει να ενημερώσω και το ελληνικό Κοινοβούλιο γι’ αυτά.

Η Κεντρική Τράπεζα της Ισπανίας ήρθε και είπε ότι αν ασκούσε η κυβέρνηση στην Ισπανία πιο στοχευμένη πολιτική με επιδόματα σε αυτούς που έχουν ανάγκη, τότε το κόστος θα ήταν 4,8 δισεκατομμύρια ευρώ και θα ήταν πιο αποτελεσματική. Τώρα, με τη μείωση του ΦΠΑ που δεν κατέληξε στα ευάλωτα νοικοκυριά, το κόστος ήταν διπλάσιο. Άρα, έχουμε ένα καλό παράδειγμα από μια άλλη χώρα για το πώς πρέπει να είμαστε πολύ προσεκτικοί όταν εισηγούμαστε δημοσιονομικές πολιτικές.

Άκουσα να αναφέρεται από αρκετούς και από Αρχηγούς πολιτικών κομμάτων και τελευταία από τον κ. Τσακαλώτο να πω την άποψή μου για το τραπεζικό σύστημα και τις εξελίξεις. Αν και την έχω πει την άποψή μου και την έχω διατυπώσει δημόσια, πάντα ξεκινώντας θεσμικά από το Βήμα της Βουλής, θα επαναλάβω βασικά χαρακτηριστικά αυτής και θα τα εμπλουτίσω σήμερα. Νομίζω, μάλιστα, ότι ολοκληρώνω σιγά-σιγά την τοποθέτησή μου.

Πράγματι, το παγκόσμιο χρηματοπιστωτικό σύστημα το τελευταίο χρονικό διάστημα βιώνει αναταραχές που πυροδοτήθηκαν και από τις δύο πλευρές του Ατλαντικού, για διαφορετικούς όμως –αν θέλετε- κάθε φορά λόγους, αλλά και κάποιες φορές με κάποιες αιτίες που μπορεί να έχουν μια αλληλουχία μεταξύ τους.

Στην περίπτωση της αμερικανικής τράπεζας Silicon Valley Bank, η κατάρρευση προήλθε πρωτίστως από σοβαρά λάθη, σφάλματα στην επενδυτική πολιτική –όπως την αγορά ομολόγων όπως είπατε, καθώς αυξάνουν τα επιτόκια, πέφτουν οι τιμές, καθαρή παρούσα αξία μελλοντικών ταμειακών ροών, οπότε είναι αυτό το οποίο είπατε- αλλά και από τη διαχείριση των κινδύνων της τράπεζας εν μέσω μιας συσταλτικής νομισματικής πολιτικής, καθώς και σε κενά –θα επιμείνω όμως εγώ σ’ αυτό γιατί δεν ξέρουμε πώς θα εξελιχθεί- στις εποπτικές πρακτικές για τράπεζες μικρού και μεσαίου μεγέθους στις Ηνωμένες Πολιτείες. Βλέπουμε κάθε μέρα ενέσεις ρευστότητας σε μικρές τράπεζες στην Αμερική που έχουν σημαντική διαρροή καταθέσεων τις τελευταίες ημέρες και ώρες. Άρα, η μία πλευρά έχει αυτά τα προβλήματα που οφείλονται και στη νομισματική πολιτική, αλλά και στο εποπτικό και ρυθμιστικό πλαίσιο.

Ως προς την άλλη πλευρά, στην περίπτωση της ελβετικής τράπεζας Credit Suisse, τα προβλήματα ήταν γνωστά, δεν είναι σημερινά. Φαίνεται να σχετίζονται με ζημιές τα προηγούμενα έτη, αλλά και με τις προθέσεις του βασικού μετόχου για τη μη παροχή πρόσθετης κεφαλαιακής ενίσχυσης, εάν χρειαζόταν. Τι έγινε εκεί; Υπήρχε κατάρρευση εμπιστοσύνης καταθετών και επενδυτών, με αποτέλεσμα να επέμβει η κεντρική τράπεζα της Ελβετίας, να εκφράσει δήλωση στήριξης στην αρχή και μετά να έχουμε τις εξελίξεις του Σαββατοκύριακου.

Αυτές είναι οι αναταραχές στο παγκόσμιο χρηματοπιστωτικό σύστημα. Είμαστε απολύτως βέβαιοι ότι δεν μπορεί να προκύψουν και άλλες; Προσωπική μου εκτίμηση είναι πως όχι, αλλά δείχνουν οι κεντρικές τράπεζες ότι είναι διατεθειμένες να σηκώσουν το βάρος το οποίο απαιτείται, αν προκύψει θέμα, με δεδομένο ότι γενικώς τα βασικά μεγέθη του παγκόσμιου χρηματοπιστωτικού συστήματος είναι καλύτερα από ό,τι ήταν στο παρελθόν.

Αυτό σίγουρα ισχύει για την Ελλάδα. Σήμερα, το ελληνικό τραπεζικό σύστημα είναι σε καλύτερη θέση απ’ ό,τι ήταν το 2019 και αυτό οφείλεται σε τέσσερις ουσιώδεις λόγους. Ο πρώτος λόγος –και θα καταθέσω στα Πρακτικά τον σχετικό πίνακα- είναι τα κόκκινα δάνεια στα χαρτοφυλάκια των τραπεζών.

Και επαναλαμβάνω, δεν μιλάω για το ιδιωτικό χρέος, μη βιαστείτε πάλι να μου πείτε «Μα το ιδιωτικό χρέος παραμένει υψηλό». Είναι όμως σημαντικό τα χαρτοφυλάκια των τραπεζών να είναι υγιή. Εδώ, συνεπώς, θα σας δείξω τους πίνακες, σύμφωνα με τα οποία παραλάβαμε τα κόκκινα δάνεια στα 106,5 δισεκατομμύρια ευρώ και τώρα είναι 13,2 εκατομμύρια ευρώ. Παραλάβαμε τα κόκκινα δάνεια στο 48,1% και σήμερα είναι στο 8,7%. Είναι σε μονοψήφιο ποσοστό τα κόκκινα δάνεια στα χαρτοφυλάκια των τραπεζών.

Το καταθέτω στα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό είναι ένα θετικό στοιχείο στο ενεργητικό των τραπεζών. Φτάνει; Η απάντηση είναι όχι. Έχουμε και το παθητικό των τραπεζών. Στο παθητικό των τραπεζών την τελευταία τετραετία οι καταθέσεις νοικοκυριών και επιχειρήσεων είναι αυξημένες κατά 50 δισεκατομμύρια ευρώ. Το τονίζω, 50 δισεκατομμύρια ευρώ αυξημένες καταθέσεις την τελευταία τετραετία, 30% αυξημένες. Και παράλληλα, τράπεζες βγήκαν στις αγορές και δανείστηκαν 12,5 δισεκατομμύρια ευρώ.

Άρα, διαχείριση ενεργητικού παθητικού σε πολύ καλύτερο σημείο απ’ ό,τι ήταν το 2019. Φτάνουν αυτά; Όχι. Το παθητικό έχει και τα κεφάλαια. Δείκτης κεφαλαιακής επάρκειας, το CAR όπως λέγεται, 17,5% τον Δεκέμβριο του 2022, υψηλό ποσοστό. Και τέταρτον, σημαντικά ενισχυμένη κερδοφορία. Στα αποτελέσματα χρήσεως δηλαδή, οι τράπεζες έχουν σημαντικά ενισχυμένη κερδοφορία σε σχέση με το παρελθόν.

Αυτοί είναι οι τέσσερις βασικοί δείκτες που κοιτούν οι πάντες σε όλον τον κόσμο, προκειμένου να δείξουν αν μια τράπεζα είναι σε καλή θέση, σε μέτρια θέση ή σε χειρότερη θέση. Συμπέρασμα: όλα τα χαρακτηριστικά του τραπεζικού συστήματος δείχνουν ότι σήμερα αυτό το τραπεζικό σύστημα είναι σε πολύ καλύτερη θέση απ’ ότι ήταν πριν από τέσσερα χρόνια.

Δεν χωράει όμως εφησυχασμός ούτε σημαίνει αυτό ότι δεν θα πρέπει να υπάρχει ένταση των προσπαθειών. Οι αβεβαιότητες είναι πολλές και οι προκλήσεις πολλές και μεγάλες. Παρακολουθούμε τις εξελίξεις και συνεχίζουμε να μεριμνούμε για τη διασφάλιση της αναγκαίας χρηματοπιστωτικής σταθερότητας.

Πράγματι, όπως είπε ο κ. Τσακαλώτος, υπάρχει μια τάση στη νομισματική πολιτική και ουσιαστικά αυτή έχει λεχθεί δημοσίως από την επικεφαλής της Ευρωπαϊκής Κεντρικής Τράπεζας ότι η νομισματική πολιτική θα γίνεται όλο και πιο συσταλτική, δηλαδή, η νομισματική πολιτική έχει ως πρόταγμα, όπως είναι και το θεσμικό της πλαίσιο, να πετύχει μεσομακροπρόθεσμα πληθωρισμό ύψους 2%. Αυτό οδηγεί σε αύξηση των επιτοκίων, θα δούμε με τι ρυθμό το επόμενο χρονικό διάστημα, αλλά πιθανότατα να έχει και επιπλέον αυξήσεις.

Σήμερα, συνεπώς, αυτή η Κυβέρνηση που έχει επιτύχει υψηλούς ρυθμούς οικονομικής μεγέθυνσης, ιστορικό ρεκόρ επενδύσεων, εξαγωγών, σημαντική μείωση της ανεργίας, μείωση των κόκκινων δανείων, ενίσχυση της σταθερότητας του τραπεζικού συστήματος έχει δύο βασικά προβλήματα να αντιμετωπίσει: έναν μειωμένο αλλά επίμονο πληθωρισμό που εκτιμούμε ότι θα είναι γύρω στο 4,5% το 2023 -μειωμένος αλλά επίμονος- και αυξημένο κόστος δανεισμού χωρών και νοικοκυριών.

Αυτό αυτομάτως έχει δυσμενείς συνέπειες, τις οποίες θα πρέπει όσο μπορούμε να τις αντιμετωπίσουμε. Έχει δυσμενείς συνέπειες στους πολίτες οι οποίοι έχουν κόκκινο χρέος και προσπαθούν να το ρυθμίσουν, έχει δυσμενείς συνέπειες στους δανειολήπτες οι οποίοι έχουν κυμαινόμενα επιτόκια στα δάνειά τους και βλέπουν το τελευταίο χρονικό διάστημα να έχει αυξηθεί σημαντικά η δόση τους -αυτό αφορά κυρίως μια περίμετρο στεγαστικών δανείων που είναι με κυμαινόμενο επιτόκιο- και έχει και επίπτωση, γιατί το ξεχνάμε στη συζήτησή μας, και στην πιστωτική επέκταση, δηλαδή, στη δυνατότητα που έχουν οι πολίτες και πάλι κυρίως στη στεγαστική πίστη, να δανειστούν για να κάνουν επενδύσεις, γιατί οι ίδιοι πιθανότατα θα δυσκολευτούν να αποπληρώσουν τις δόσεις, όπως θα διαμορφωθούν μελλοντικά.

Τρία προβλήματα, συνεπώς, έχουμε να αντιμετωπίσουμε και όχι να κρύψουμε κάτω από το χαλί: υφιστάμενο ιδιωτικό χρέος, ενήμερα δάνεια τα οποία παραμένουν ενήμερα, αλλά το κόστος εξυπηρέτησής τους έχει αυξηθεί, και νέα δάνεια, πιστωτική επέκταση που μπορεί να μειωθεί ο ρυθμός της επειδή αυξάνει το κόστος εξυπηρέτησής τους. Αυτές είναι οι συζητήσεις που προσπαθούμε να κάνουμε με το τραπεζικό σύστημα.

Θα μου επιτρέψετε να σας πω -και θέλω να το πω και εδώ στην Αίθουσα- ότι η άσκηση δεν είναι τόσο εύκολη όσο ακούω από αυτό το Βήμα από διάφορους συναδέλφους. Για παράδειγμα, άκουγα να λένε «Συμφωνήσατε με τις τράπεζες να δημιουργηθεί ένας μηχανισμός για τα ευάλωτα νοικοκυριά, έτσι ώστε οι τράπεζες, χωρίς να συμμετάσχει ο κρατικός προϋπολογισμός, να πληρώσουν το 50% της αύξησης των δανείων τους». Αυτό είναι αληθές.

Εύκολα κάποιος από αυτό το Βήμα θα πει «Γιατί τριάντα χιλιάδες και όχι εβδομήντα, ογδόντα, εκατό;». Διότι πολύ απλά έχω πάρει γραπτώς απάντηση και από τον ευρωπαϊκό εποπτικό μηχανισμό, τον SSM, και από την Τράπεζα της Ελλάδος ότι αν αυξήσουμε αυτήν την περίμετρο, αυτομάτως θα γράψει τα επιπλέον δάνεια ως κόκκινα στα χαρτοφυλάκια των τραπεζών. Θα αυξηθούν συνεπώς τα κόκκινα δάνεια γιατί θα φανεί ότι αυτοί οι πολίτες δυνητικά δεν μπορούν να τα εξυπηρετήσουν. Θα κοκκινίσουν τα δάνεια, θα αυξηθεί ο όγκος των κόκκινων δανείων στα χαρτοφυλάκια των τραπεζών και μπορεί και να δυσκολευτεί η ελληνική οικονομία συνολικά. Ακόμα και ο εθνικός στόχος της επίτευξης επενδυτικής βαθμίδας που θα μειώσει το κόστος δανεισμού για όλους μας.

Σας λέω, συνεπώς, ένα χαρακτηριστικό στοιχείο, για να καταλάβουμε πόσο πιο δύσκολη είναι η άσκηση. Στις συζητήσεις με τις τράπεζες που πράγματι σε εβδομαδιαία βάση κάνω είναι και η Τράπεζα της Ελλάδος, γιατί πρέπει και ο επόπτης να έχει εικόνα.

Θα σας πω ένα δεύτερο παράδειγμα Μέσα στον κορωνοϊό κάναμε τη Γέφυρα I και τη Γέφυρα ΙΙ. Τι ήταν αυτό το πολύ πετυχημένο σχήμα; Ερχόταν ο κρατικός προϋπολογισμός και πλήρωνε ένα σημαντικό ποσοστό των δόσεων των συμπατριωτών μας, των ενήμερων κυρίως, άρα ενισχύσαμε τη συνέπεια, που όμως είχαν πληγεί από τον κορωνοϊό. Αυτό, με βάση τους κανόνες που υπήρχαν τότε και την ευελιξία, δεν γραφόταν ως νέο κόκκινο δάνειο. Τώρα δεν μπορούμε να κάνουμε το ίδιο. Τώρα δεν μπορούμε να βοηθήσουμε κατά τον ίδιο τρόπο, γιατί οι μηχανισμοί που υπάρχουν στην Ευρωπαϊκή Ένωση, στην Ευρωπαϊκή Κεντρική Τράπεζα, δεν το επιτρέπουν.

Προσπαθούμε συνεπώς να δούμε τον βέλτιστο τρόπο, έτσι ώστε να μπορέσουμε να βοηθήσουμε εκείνο το κομμάτι της κοινωνίας, το οποίο δυσκολεύεται ή θα δυσκολευτεί μελλοντικά, αλλά με υπευθυνότητα, με τέτοιο τρόπο που δεν θα έχει δυσμενείς συνέπειες στην οικονομία και την κοινωνία μεσομακροπρόθεσμα.

Η άσκηση, συνεπώς, θέλει πολύ μεγάλη προσοχή γι’ αυτούς που από άγνοια ή από ανευθυνότητα τοποθετούνται δημόσια.

**ΕΥΚΛΕΙΔΗΣ ΤΣΑΚΑΛΩΤΟΣ:** Μπορείτε να το επαναλάβετε αυτό; Τι έχει αλλάξει και δεν μπορούν να κάνουν τώρα αυτό που έκαναν πριν;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Υπήρχε ευελιξία την προηγούμενη διετία στον COVID, σε ό,τι αφορά την καταγραφή όλων αυτών των παρεμβάσεων των εθνικών πολιτικών στους πολίτες. Τώρα η κατάσταση έχει γίνει πάλι πιο περιοριστική.

Κι έρχομαι στο τελευταίο ερώτημά σας, με βοηθάτε ως μια γέφυρα. Πρέπει να αντιληφθούμε όλοι ότι όταν τρέχαμε τη δύσκολη άσκηση της υγειονομικής κρίσης, νομισματική και δημοσιονομική πολιτική συμβάδιζαν στις προτεραιότητες. Επεκτατική δημοσιονομική πολιτική, επεκτατική νομισματική πολιτική. Ρευστότητα η Ευρωπαϊκή Κεντρική Τράπεζα, δημοσιονομικούς πόρους τα κράτη. Τώρα δεν έχουμε τις ίδιες προτεραιότητες.

Η νομισματική πολιτική είναι αυτό που λέει ο κ. Τσακαλώτος. Έχει κάνει την επιλογή της. Η επιλογή είναι αυξάνω το κόστος δανεισμού, γιατί θέλω να μειώσω τον πληθωρισμό στο 2% και την άσκηση την κάνω πιο δύσκολη, γιατί είπατε τι συζητάμε στα Eurogroup και τα Ecofin. Και έρχεται και ζητάει –το συμπληρώνω- στους Υπουργούς Οικονομικών των κρατών-μελών της Ευρωπαϊκής Ένωσης να περιορίσουμε τη βοήθεια στην κοινωνία, γιατί αν συνεχίζεται να αυξάνει η βοήθεια στην κοινωνία, αυτό ουσιαστικά πυροδοτεί τον πληθωρισμό, με αποτέλεσμα να έρχεται η νομισματική πολιτική να αυξάνει ακόμη περισσότερο τα επιτόκια.

Εδώ, συνεπώς, θέλει πολύ μεγαλύτερη προσοχή τι λέμε σε αυτό το Βήμα. Γι’ αυτό και οι πολιτικές πρέπει να είναι στοχευμένες. Εκεί έχουμε συμφωνήσει και γι’ αυτό το νομοσχέδιο που συζητάμε έχει 580 εκατομμύρια στοχευμένα μέτρα σε αυτούς που έχουν ανάγκη, όχι οριζόντια. Δεν μπορούν να υπάρξουν πλέον οριζόντιες δημοσιονομικές πολιτικές.

Όλη η Ευρώπη έχει συμφωνήσει ότι το 2024 –πολύ σωστός ο προβληματισμός του κ. Τσακαλώτου- θα πάμε σε μια πιο συσταλτική δημοσιονομική πολιτική, που όμως εμείς, ούτως ή άλλως, την έχουμε πετύχει. Την έχουμε πετύχει γιατί από φέτος γυρίζουμε μόνοι μας σε πρωτογενές πλεόνασμα 0,7%, συνεχίζοντας να βοηθάμε την κοινωνία.

Άρα και σε αυτό το κομμάτι υπάρχουν θέματα για τα οποία πρέπει να είμαστε πολύ προσεκτικοί στις διατυπώσεις μας.

Σε πανευρωπαϊκό επίπεδο, όμως -το επόμενο αίτημα του κ. Τσακαλώτου-, ναι, πρέπει να ολοκληρωθεί η Τραπεζική Ένωση. Η Τραπεζική Ένωση ξεκίνησε το 2014. Ήμουν Αναπληρωτής Υπουργός Οικονομικών και τότε τελειώσαμε τους δύο πρώτους πυλώνες -το θυμάται πολύ καλά ο κ. Τσακλόγλου- από την Τραπεζική Ένωση.

Τον τρίτο πυλώνα, όμως, τον συζητούμε από το 2014 μέχρι το 2023. Και ο κ. Τσακαλώτος και εγώ είμαστε φανατικοί υποστηρικτές του τρίτου πυλώνα. Όμως, ξέρει και ξέρω πόσες δυσκολίες έχουμε αντιμετωπίσει στην Ευρωπαϊκή Ένωση, για να τελειώσουμε τον τρίτο πυλώνα.

Και επειδή όλοι αναρωτιέστε ποιος είναι ο τρίτος πυλώνας, είναι η ευρωπαϊκή εγγύηση των καταθέσεων. Όχι η εγγύηση των καταθέσεων σε εθνικό επίπεδο, αλλά να υπάρχει ένα δίχτυ προστασίας σε όλη την Ευρώπη που να εγγυάται τις καταθέσεις, αυτό που λέμε το EDIS. Αυτό δεν έχει ολοκληρωθεί. Δεν έχει ολοκληρωθεί, γιατί αρκετές ευρωπαϊκές χώρες -αντιλαμβάνεστε ποιες- εξακολουθούν να επιμένουν ότι πρέπει να μειωθεί ο κίνδυνος, παρά να μοιραστεί ο κίνδυνος.

Εμείς τι υποστηρίζουμε; Και ο Τσακαλώτος το έκανε αυτό. Υποστηρίζουμε ότι αφού μειώσαμε τον κίνδυνο σημαντικά στο τραπεζικό μας σύστημα την τελευταία δεκαετία, θα πρέπει τώρα να μοιραστεί και η πιθανότητα να υπάρχει τραπεζικός κίνδυνος στο μέλλον, το risk sharing και το risk reduction.

Ταυτόχρονα, μια προτεραιότητα είναι να προχωρήσει ακόμα περισσότερο η Ένωση Κεφαλαιαγορών. Έχει ξεκινήσει. Θα πρέπει, όμως, οι ρυθμοί να είναι πολύ πιο εντατικοί.

Για τα περί κράτους, ξέρετε πολύ καλά ότι εγώ είμαι θιασώτης της κοινωνικής οικονομίας της αγοράς, του κοινωνικού φιλελευθερισμού. Αυτό σημαίνει ότι υπάρχει κράτος, ότι το κράτος παρεμβαίνει. Παρεμβαίνει για τη βέλτιστη κατανομή των πόρων. Πόσο θα παρέμβει κάθε φορά το κράτος, εξαρτάται από την κατάσταση στην οποία βρίσκεται η οικονομία, άρα πότε πρέπει να παρεμβαίνει περισσότερο, πότε πρέπει να παρεμβαίνει λιγότερο. Αυτό το πράξαμε την τελευταία τετραετία.

Και ναι -κλείνω με αυτό-, έχει δίκιο ο κ. Τσακαλώτος, υπάρχει μια πάρα πολύ δύσκολη συζήτηση. Η δική μου εκτίμηση είναι ότι δεν θα ολοκληρωθεί τους προσεχείς μήνες. Θα πάρει κάποιους περισσότερους μήνες -εύχομαι μέχρι το τέλος του 2023-, έτσι ώστε να καταλήξουμε σε κάποιους κοινούς νέους δημοσιονομικούς κανόνες.

Συμφωνήσαμε επί του παρόντος για το 2024 ότι θα υπάρχουν κάποιοι περιορισμοί, που όμως ούτως η άλλως η Ελλάδα τους επιτυγχάνει. Όμως, δεν έχουμε συμφωνήσει με ορισμένους δημοσιονομικούς κανόνες. Υπάρχουν σημαντικές διαφορές. Έρχονται χώρες, όπως η Γερμανία, και λέει θα συζητούμε για τους νέους κανόνες, αλλά μέχρι να καταλήξουμε -αν καταλήξουμε-, ισχύει το προηγούμενο πλαίσιο. Άρα ας ετοιμαζόμαστε όλοι να συνεχίσουμε το προηγούμενο πλαίσιο.

Υπάρχουν άλλες αρκετές χώρες οι οποίες λένε «τώρα είναι η ώρα να αποφασίσουμε, με βάση την εμπειρία της υγειονομικής κρίσης». Άρα ουσιαστικά να υπάρχει μια εθνική ιδιοκτησία στο κάθε πρόγραμμα, το οποίο θα οδηγεί σε βιώσιμη μείωση του δημοσίου χρέους και του δημοσιονομικού ελλείμματος, να υπάρχουν εξαιρέσεις σε ό,τι αφορά συγκεκριμένες επενδύσεις, να υπάρχει πρόταγμα για επενδύσεις, όπως είναι στην «πράσινη μετάβαση» -το αναδείξαμε το ζήτημα- και στην ψηφιοποίηση.

Επιδιώκουμε να εξαιρέσουμε τις αμυντικές δαπάνες από τη μέτρηση των δημοσιονομικών μεγεθών. Επιδιώκουμε και μια σειρά από άλλες πρωτοβουλίες που έχουμε αναλάβει, έτσι ώστε αυτό το πλαίσιο να λαμβάνει υπ’ όψιν και την πορεία του οικονομικού κύκλου ή το σημείο στο οποίο βρίσκεται ο οικονομικός κύκλος κάθε φορά. Προσπάθησα να σας απαντήσω και σε αυτό το ερώτημα.

Αυτά συζητούμε. Αυτά είναι τα προτάγματα της ασκούμενης οικονομικής πολιτικής εντός και εκτός Ελλάδος.

Η ελληνική οικονομία πάει τουλάχιστον ικανοποιητικά. Δεν θριαμβολογώ. Έχουμε υψηλότερη ανάπτυξη από τις αρχικές εκτιμήσεις. Έχουμε χαμηλότερο πληθωρισμό από τις αρχικές εκτιμήσεις. Έχουμε χαμηλότερη ανεργία από τις αρχικές εκτιμήσεις. Έχουμε ρεκόρ επενδύσεων και εξαγωγών. Τα κόκκινα δάνεια συνεχίζουν να μειώνονται. Έχουμε ένα πιο σταθερό τραπεζικό σύστημα. Ταυτόχρονα, όμως, έχουμε έναν επίμονο πληθωρισμό και έχουμε και μια συσταλτική νομισματική πολιτική που αυξάνει το κόστος δανεισμού.

Πρέπει, συνεπώς, όλοι με υπευθυνότητα να σταθούμε στο ύψος των περιστάσεων και να συνεχίσουμε να βοηθάμε την ελληνική κοινωνία όσο περισσότερο μπορούμε, κυρίως αυτούς που έχουν τη μεγαλύτερη ανάγκη. Αυτό πράττουμε με το σημερινό νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κύριε Πρόεδρε, θα ήθελα τον λόγο, επειδή αναφέρθηκε ο κύριος Υπουργός...

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θα ήθελα και εγώ τον λόγο για μια τροπολογία.

**ΠΡΟΕΔΡΕΥΩΝ (Δημήτριος Βίτσας):** Μισό λεπτό. Χρειάζεται να βοηθήσουμε όλοι, ο ένας τον άλλον. Αυτή τη στιγμή έχουν ζητήσει τον λόγο οι πάντες!

Μισό λεπτό, κύριε Γεωργιάδη!

Πριν δώσω τον λόγο στον κ. Γεωργιάδη για την τροπολογία, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και έξι εκπαιδευτικοί συνοδοί τους από το 5ο Δημοτικό Σχολείο Βόλου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Λέω να πάμε ως εξής: Ο κ. Γεωργιάδης θα λάβει τον λόγο για ένα λεπτό, ο κ. Κατρίνης για δύο λεπτά, ο κ. Τσακλόγλου για περισσότερο χρόνο και μετά, θα συνεχίσουμε με πρώτο Βουλευτή ομιλητή τον κ. Συρμαλένιο.

**ΕΥΚΛΕΙΔΗΣ ΤΣΑΚΑΛΩΤΩΣ:** Κύριε Πρόεδρε, θα ήθελα και εγώ τον λόγο για λίγο, μετά τον κ. Κατρίνη.

**ΠΡΟΕΔΡΕΥΩΝ (Δημήτριος Βίτσας):** Εντάξει. Το καταλαβαίνω ότι θα γίνει ένας τέτοιος κύκλος.

Κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν σχολιάζω τίποτα άλλο για μην ανοίξει ο κύκλος. Τα άλλα τα είπε ο κ. Σταϊκούρας. Δεν χρειάζεται να εμπλακώ.

Θα αναφερθώ στην τροπολογία 1670, με γενικό αριθμό 248, ειδικό άρθρο 12, παρατηρητήριο τιμών παιδικών παιγνιδιών, «το καλάθι των νονών». Το ξέρετε, νομίζω, από τα δελτία ειδήσεων και από τις ανακοινώσεις. Κατά το πρότυπο που είχαμε φτιάξει «το καλάθι του Άη Βασίλη» τα Χριστούγεννα, κάνουμε το αντίστοιχο «καλάθι των νονών» για τις εορτές του Πάσχα. Έχουμε το άρθρο για να έχουμε τη νομοθετική εξουσιοδότηση του Σώματος, ώστε να μπορούμε να εκδώσουμε τις σχετικές υπουργικές αποφάσεις, ώστε να γίνεται ο έλεγχος της αγοράς.

Δουλεύει όπως ακριβώς δουλεύει το γενικό καλάθι ή όπως δούλευε «το καλάθι του Άη Βασίλη». Κάθε εβδομάδα δίνουν οι αλυσίδες παιγνιδιών τις τιμές που ισχύουν για μια εβδομάδα. Το περιθώριο του κέρδους εκεί είναι φιξαρισμένο και δεν μπορεί να φύγουν πάνω από το περιθώριο κέρδους του Δεκεμβρίου του 2021. Αν φύγουν, βάζουμε πρόστιμο κ.λπ..

Νομίζω ότι δεν έχει κάποια πολιτική «πινακίδα». Το μόνο που άκουσα σήμερα από κάποιους από τον ΣΥΡΙΖΑ ή κάποιους από άλλους χώρους ήταν ότι δεν άρεσε το εικαστικό κομμάτι της κάρτας που παρουσιάσαμε.

Να πω μόνο για τα Πρακτικά ότι το εικαστικό κομμάτι είναι του Συνδέσμου Ελλήνων Βιοτεχνών Παιδικών Παιγνιδιών και Αμαξών, δεν είναι του Υπουργείου Ανάπτυξης. Μας άρεσε εμάς. Τους είπαμε «προχωρήστε το». Σε όποιους δεν αρέσει ο λαγός του εικαστικού, ας μην το ψωνίσει.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ο κ. Κατρίνης έχει τον λόγο για δύο λεπτά.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Πραγματικά, άκουσα τον Υπουργό Οικονομικών να λέει ότι δεν θριαμβολογεί, αλλά να αναφέρεται στα επιτεύγματα της οικονομικής πολιτικής χωρίς να βρίσκει ούτε ένα ψεγάδι για τη δική του πολιτική. Όλα είναι λόγω εξωγενών παραγόντων.

Άκουσα τον Υπουργό Οικονομικών στο μεγαλύτερο μέρος της ομιλίας να αναφέρεται στα επιτεύγματα της ακολουθούμενης πολιτικής, έναν Υπουργό Οικονομικών ο οποίος μας περιέγραφε -μάλλον ακολουθεί τη γραμμή Μητσοτάκη σε σχέση με το δυστύχημα των Τεμπών- τις δυσμενείς συνέπειες των ακολουθούμενων πολιτικών, του πληθωρισμού, της αύξησης των επιτοκίων και πώς όλα αυτά έχουν επίπτωση στην αγορά, στις επιχειρήσεις, στα νοικοκυριά, στα δάνεια. Μια πολύ ωραία περιγραφή!

Και αναρωτιέμαι: Αν θυμάμαι καλά, κύριε Υπουργέ, εσείς που λέγατε -και είπατε και σήμερα- ότι μειώθηκαν τα κόκκινα δάνεια και αυξήθηκαν οι καταθέσεις και προ της κρίσης στη Silicon Valley Bank και στην Credit Suisse, αναρωτηθήκατε γιατί εδώ και τρία χρόνια, ενώ λέτε ότι αυτά θα συμβάλουν στο να απελευθερώσουν τις τράπεζες, να δώσουν ρευστότητα στις επιχειρήσεις, αυτό δεν έχει γίνει επί της δικής σας διακυβέρνησης;

Δεύτερον, εγώ είπα σε αυτή την Αίθουσα ή εσείς, επαναλαμβάνοντας τη δέσμευση του Πρωθυπουργού, είπατε ότι με την αύξηση των επιτοκίων θα επιβραβεύσετε τους συνεπείς δανειολήπτες; Πριν από τέσσερις μήνες ακριβώς είπατε ότι εμείς επιβραβεύουμε τους συνεπείς και μάλιστα, το κάνατε και σε αντιδιαστολή, γιατί εμείς, το ΠΑΣΟΚ, που είμαστε κακοί, που είμαστε με τους μπαταχτσήδες, προσπαθούσαμε να φέρουμε τις τροπολογίες για την προστασία της κύριας κατοικίας και για τη ρύθμιση των δανείων. Και λέτε: Εσείς, στο ΠΑΣΟΚ, ασχολείστε με τους μπαταχτσήδες. Εμείς, στη Νέα Δημοκρατία, θα ασχοληθούμε με τους συνεπείς και θα τους επιβραβεύσουμε.

Πάμε τώρα να κάνουμε ταμείο έξι με επτά μήνες μετά την αύξηση επιτοκίων. Σας το είπα και στην ομιλία μου. Πόσοι δανειολήπτες μέχρι σήμερα έχουν πάρει αυτή την επιδότηση στη δόση του δανείου από τις τράπεζες; Τι κάνετε εσείς για αυτό;

Το μόνο που κάνατε –στα λεπτά που σας άκουσα- ήταν να δικαιολογείτε για ποιον λόγο δεν μπορούν οι τράπεζες να δώσουν ρευστό στις επιχειρήσεις, για ποιον λόγο δεν μπορούν οι τράπεζες να αυξήσουν την περίμετρο δανειοληπτών που θα τύχουν επιδότησης δόσης δανείου και, τέλος πάντων, να δικαιολογείτε μια κατάσταση.

Τώρα, είπατε ότι κάτι μου διέφυγε στην τοποθέτησή μου και ότι παρέλειψα σκοπίμως κάποια στοιχεία. Δεν κατάλαβα σε τι αναφέρεστε. Στο ότι διαγράφηκαν οφειλές; Στο ότι μειώθηκε το ιδιωτικό χρέος; Αυτό είπατε ότι παρέλειψα εγώ στην ομιλία μου; Δεν ξέρω εάν αναφέρεστε στους οφειλέτες που μειώθηκαν και έπεσαν οριακά κάτω από τα 4 εκατομμύρια, αλλά εγώ βλέπω ότι το 2022 επί δικής σας θητείας έχουμε 7,3 δισεκατομμύρια επιπλέον ληξιπρόθεσμα στην εφορία και 5,6 δισεκατομμύρια στον ΕΦΚΑ, έχουμε παραπάνω οφειλέτες και αυτό το ξέρετε πολύ καλά…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Τόκοι. Τόκοι.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Καλά, τόκοι!

Έχουμε ένα εκατομμύριο κόκκινα δάνεια και, κύριε Υπουργέ, έχουμε ένα εξωδικαστικό που πριν από τρία χρόνια ήρθατε και μας είπατε ότι θα είναι σωτηρία για το ιδιωτικό χρέος και μέχρι σήμερα δεν έχετε την ευθιξία και την ευθυκρισία να παραδεχτείτε, σε αυτήν εδώ την Αίθουσα, ότι απέτυχε παταγωδώς, οδηγώντας σε οικονομικό θάνατο –εν ευθέτω χρόνω- χιλιάδες επιχειρήσεις και σε απώλεια κύριας κατοικίας χιλιάδες νοικοκυριά στη χώρα.

Αυτή είναι η πραγματικότητα της ακολουθούμενης οικονομικής πολιτικής, αυτή είναι η αποτυχία των πολιτικών σας για τη διαχείριση του ιδιωτικού χρέους και σας παρακαλώ πάρα πολύ -και σας το λέω πραγματικά με πάσα ειλικρίνεια- σταματήστε να λέτε ότι μειώθηκαν τα κόκκινα δάνεια. Προκαλείτε τις επιχειρήσεις και τα νοικοκυριά, που αυτή τη στιγμή το μόνο που βλέπουν είναι έναν Υπουργό και μία Κυβέρνηση –γιατί δεν είναι μόνο δική σας η ευθύνη- να περιγράφουν την κατάσταση και από την άλλη, βλέπουν servicers και τράπεζες να εκβιάζουν με απώλεια πρώτης κατοικίας λόγω μη ύπαρξης ικανοποιητικού πλαισίου ρύθμισης οφειλών.

**ΠΡΟΕΔΡΕΥΩΝ (Δημήτριος Βίτσας):** O κ. Τσακαλώτος έχει τον λόγο για δύο λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ:** Πολύ σύντομα, κύριε Πρόεδρε.

Επιμένω ότι ο κ. Μητσοτάκης και η Κυβέρνησή σας μίλησαν για περισσότερες και καλύτερες δουλειές για αυτή την τετραετία, για αυτήν την τετραετία!

Δεν θα πω τώρα όλα τα παραδείγματα, γιατί δεν έχουμε τον χρόνο. Εδώ έχουμε παιδιά που οι δυο τους μισθοί δεν κάνουν ένα κανονικό μισθό. Έχουμε παιδιά που δεν βρίσκουν αυτές τις καλύτερες και περισσότερες δουλειές και έχουμε και στεγαστική κρίση. Έχουμε την κρίση του μεγαλύτερου αριθμού ανθρώπων που αναγκάζονται να ξοδέψουν το μεγαλύτερο ποσοστό από το μισθό τους για τη στέγαση, όχι μόνο για το νοίκι, αλλά και για το ρεύμα και τη στέγαση συνολικά. Άρα, αυτή η υπόσχεση δεν καλύφθηκε.

Θα κάνω μόνο άλλη μία ερώτηση. Δώσατε απαντήσεις που άλλες τις ακούω και με άλλες, όπως καταλαβαίνετε, διαφωνώ. Δεν είπα εγώ για το εάν έχετε καλύτερη ή χειρότερη ανάπτυξη. Δεν είπα αυτό. Σας έβαλα το ερώτημα, δεδομένου ότι και το 2004 και το 2005 και το 2006 είχαμε πολύ μεγάλη ανάπτυξη, εάν αυτήν την ανάπτυξη τη θεωρείτε βιώσιμη. Γιατί για τον βασικό δείκτη το 2004, το 2005 και το 2006 ήταν πολλοί οι οικονομολόγοι -ειδικά της εναλλακτικής οικονομικής σκέψης- που έλεγαν ότι δεν ήταν βιώσιμη η ανάπτυξη στα έτη 2004, 2005 και 2006 λόγω του ισοζυγίου πληρωμών.

Τώρα το λέμε ξανά, γιατί δεν μας ικανοποιεί ότι για ένα και δύο χρόνια έχουμε ανάπτυξη και μετά χρεοκοπούμε. Δεν λέω ότι φτάνουμε στη χρεοκοπία, αλλά ότι είναι εξαιρετικά ανησυχητικό το ότι υπάρχει αυτό το ισοζύγιο πληρωμών που είναι το ίδιο πρόβλημα και έχουμε μια Κυβέρνηση που δεν φαίνεται να ασχολείται με το παραγωγικό μοντέλο.

Και στο νομοσχέδιο για το νερό σας έδωσα αυτό το εξαιρετικό παράδειγμα που με ξάφνιασε. Όταν θέλουμε να το αλλάξουμε, είναι δυνατόν να θεωρείτε ότι το παραγωγικό μοντέλο είναι ένα ξενοδοχείο τριάντα μέτρα από τη θάλασσα; Και περνάτε μια διάταξη για να το επιτρέπει αυτό; Αυτό καταλάβατε για τη βιώσιμη ανάπτυξη;

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Και να θέλετε να συνεχίσετε τον τουρισμό, μήπως χρειαζόμαστε ποιοτικό τουρισμό; Ποιοτικός τουρισμός δεν σημαίνει να είναι το ξενοδοχείο πάνω στη θάλασσα. Ελπίζω να συμφωνούμε τουλάχιστον σε αυτό, κύριε Βρούτση, που θα πάρετε τον λόγο μετά. Να συμφωνήσουμε ότι τα ξενοδοχεία πάνω στη θάλασσα δεν είναι ποιοτικός τουρισμός;

Άρα, το ερώτημα –και με αυτό τελειώνω, κύριε Πρόεδρε- είναι: Σας ανησυχούν τα στοιχεία για τις εισαγωγές και την τάση του ισοζυγίου πληρωμών;

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, ζητώ τον λόγο για μια παρέμβαση, όχι για την ομιλία μου. Το δικαιούμαι.

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό για να συνεννοηθούμε τώρα, επειδή πετύχαμε και πάνω στην αλλαγή του Προεδρείου.

Ο κ. Βίτσας προηγουμένως ανακοίνωσε ότι μετά τον διάλογο, τις ερωτήσεις προς τον Υπουργό θα πάρει τον λόγο ο κ. Τσακλόγλου, μετά ο κ. Συρμαλένιος και έχετε σειρά εσείς, κύριε Βρούτση, ως Κοινοβουλευτικός Εκπρόσωπος.

Θέλετε τώρα να παρέμβετε στη βάση αυτού του κύκλου των παρεμβάσεων;

**ΙΩΑΝΝΗΣ ΒΡΟΥΤΣΗΣ:** Μια μικρή παρέμβαση θέλω να κάνω, όπως το δικαιούμαι.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο. Δεν μπορώ να σας τον αρνηθώ, είστε Κοινοβουλευτικός Εκπρόσωπος.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, ευχαριστώ πολύ.

Η παρέμβασή μου έχει να κάνει με αυτό που είπε πριν ο κ. Τσακαλώτος και με βρίσκει απόλυτα σύμφωνο. Τι είναι αυτό; Έλκω την καταγωγή μου από ένα νόμο ο οποίος είναι κατ’ εξοχήν τουριστικός, είναι ο Νομός των Κυκλάδων. Εγώ λοιπόν σας λέω, κύριε Τσακαλώτε, το έχω πει και στις δημόσιες τοποθετήσεις μου, ότι οι Κυκλάδες, όπως και άλλες τουριστικές περιοχές της χώρας μας, κυρίως νησιά, έχουν χτυπήσει κόκκινο. Είναι μία πραγματικότητα. Σας το λέω γιατί την ίδια αγωνία έχουμε όλοι. Έχει αλλοιωθεί το περιβάλλον, κινδυνεύει να αλλοιωθεί η κυκλαδική ταυτότητα και πρέπει να γίνει παρέμβαση. Η παρέμβαση πρέπει να γίνει κεντρικά από το κράτος.

Τι έχει συμβεί λοιπόν, προς ενημέρωση και του κ. Τσακαλώτου, και το οποίο νομίζω ότι αποτελεί μια ουσιαστική ένδειξη ενδιαφέροντος από την πολιτεία; 700 εκατομμύρια ευρώ από το Ταμείο Ανάκαμψης πήγαν για ειδικές μελέτες, ώστε να διαμορφωθούν ειδικά χωροταξικά για κάθε νησί.

Σήμερα βρισκόμαστε στη χρονική στιγμή που δύο νησιά των Κυκλάδων σε πρώτη ταχύτητα, η Μύκονος και η Σαντορίνη, μέσα στο 2023, κύριε Τσακαλώτε, θα έχουν τα ειδικά χωροταξικά. Αυτό θα λύσει το πρόβλημα. Τα υπόλοιπα νησιά, όπως και όλη η Ελλάδα, μπαίνουν σε έναν χωροταξικό σχεδιασμό μέσα από τον οποίο πλέον οριοθετούνται μια για πάντα οι περιοχές που δεν θα υπάρχει δόμηση, οι περιοχές όπου θα έχουμε κοινωνική κατοικία, γιατί σήμερα δεν υπάρχουν κατοικίες για να μένουν δημόσιοι υπάλληλοι και γιατροί, θα είναι οι περιοχές στις οποίες θα έχουμε τις αφαλατώσεις, θα είναι οι περιοχές που θα έχουμε τις δημόσιες δομές. Είναι η ονομαζόμενη φέρουσα ικανότητα του κάθε νησιού που δεν πρέπει να την περάσουμε.

Αυτό λοιπόν -απαντώ, κύριε Πρόεδρε, επειδή είναι ένα πολύ σημαντικό ζήτημα και αφορά και τη δική μου εκλογική περιφέρεια, τον Νομό των Κυκλάδων, αλλά και όλη την Ελλάδα- απαντά στη λύση της μεγάλης πρόκλησης που λέγεται υπερτουρισμός και βιώσιμη ανάπτυξη. Εκτιμώ ότι αυτή η απάντηση, που θα έρθει μέσα από τα ειδικά χωροταξικά σχέδια, θα είναι η λύση του προβλήματος.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θα πάρετε τον λόγο τώρα;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ναι, κύριε Πρόεδρε, ευχαριστώ.

Κύριε Τσακαλώτε, δεν ανησυχώ, αλλά οφείλω να ομολογήσω ότι με αυτοπεποίθηση και μεθοδικότητα αντιμετωπίζουμε όχι μόνο αυτή την πρόκληση, αλλά και μια σειρά από άλλες προκλήσεις, που αναδύονται και αναδεικνύονται, κυρίως εξωγενείς, και στη χώρα μας.

Με βοηθάτε να απαντήσω και σε έναν προβληματισμό του κ. Κατρίνη. Έχω πει δημόσια -τα Πρακτικά της Βουλής κατά τη συζήτηση του προϋπολογισμού το επιβεβαιώνουν- ότι υπάρχουν αρκετές προκλήσεις για την ελληνική οικονομία μπροστά μας και πάντα το αντιστρέφω αυτό λέγοντας ότι όλοι μας πρέπει να έχουμε αυξημένη υπευθυνότητα.

Έχουμε πει και ισχύει ότι το δημόσιο χρέος μειώνεται και είναι βιώσιμο ως ποσοστό του ΑΕΠ, αλλά είναι υψηλό. Έχω πει ότι τα κόκκινα δάνεια μειώνονται και αυτό είναι σημαντικό, το είπα και σήμερα, αλλά το ιδιωτικό χρέος παραμένει ένα πρόβλημα. Έχω πει ότι υπάρχει δημοσιονομική σταθερότητα, αλλά το ισοζύγιο τρεχουσών συναλλαγών είναι στοιχείο προβληματισμού, που είπε ο κ. Τσακαλώτος. Έχω πει ότι ο πληθωρισμός μειώνεται, αλλά πληθωρισμός παραμένει επίμονος και έχω μιλήσει για συσταλτική νομισματική πολιτική. Άρα η ελληνική οικονομία βαδίζει σωστά, έχει αποδείξει ότι έχει υψηλή ανθεκτικότητα, έχει πετύχει σημαντικούς στόχους, αναγνωρίζονται παγκοσμίως και σήμερα, αλλά έχει και μεγάλες προκλήσεις να αντιμετωπίσει μπροστά της.

Δεύτερη παρατήρηση: Το πρόβλημα της στέγασης υφίσταται, γι’ αυτό και η Κυβέρνηση έχει αναλάβει συγκεκριμένες πρωτοβουλίες που ξεκίνησαν να υλοποιούνται από το Υπουργείο Εργασίας από αυτόν τον μήνα και θα ενισχυθούν το επόμενο χρονικό διάστημα μεταξύ άλλων και με το πρόγραμμα, αν το θυμάμαι καλά, Το «ΣΠΙΤΙ ΜΟΥ», στο οποίο θα υπάρχει τραπεζική χρηματοδότηση, έτσι ώστε ένα σημαντικό κομμάτι συμπατριωτών μας, νέων παιδιών, νέων ζευγαριών να βρει πιο φθηνή στέγη.

Αναφερθήκατε στο ζήτημα της ανεργίας και της απασχόλησης. Προφανώς είναι συλλογική επιτυχία ότι οι απασχολούμενοι στη χώρα μας πλέον επίμονα έχουν περάσει τα 4 εκατομμύρια. Τα παραλάβαμε στα 3,9 εκατομμύρια και είναι 4,15 εκατομμύρια. Είναι συλλογική επιτυχία της χώρας ότι την ανεργία την παραλάβαμε στο 17,5% και είναι στο 10,8%, αν θυμάμαι καλά, τον Ιανουάριο του 2023.

Στο ερώτημά σας για την ανάπτυξη -το ποσοστό και τη σύνθεση- θα σας πω χωρίς να θεωρώ ότι δεν υπάρχουν περιθώρια βελτίωσης ότι η ελληνική οικονομία κινείται σωστά και για να έχουμε υψηλή ανάπτυξη και για να έχουμε -η σωστή ορολογία που είπατε- βιώσιμη ανάπτυξη. Δηλαδή πώς θα έχεις βιώσιμη ανάπτυξη όταν βελτιώσεις την ποιότητα του πλούτου.

Ποια είναι τα τρία βασικά συστατικά του πλούτου; Είναι η κατανάλωση, οι επενδύσεις και οι εξαγωγές. Ποιο ήταν το μεγάλο πρόβλημα που είχαμε πριν από κάποιες δεκαετίες; Ότι είχαμε υψηλή ανάπτυξη που στηριζόταν, εδράζονταν στην υπερκατανάλωση με δανεικά εντός και εκτός Ελλάδος. Τώρα έχουμε πετύχει τα τελευταία τέσσερα χρόνια να έχουμε κάθε χρόνο διαδοχικά ιστορικά ρεκόρ επενδύσεων και εξαγωγών. Άρα η σύνθεση του πλούτου βελτιώνεται. Έχουμε πετύχει εξαγωγές ως ποσοστό του ΑΕΠ να υπερβαίνει το αντίστοιχο ποσοστό της Ισπανίας ,της Ιταλίας και της Γαλλίας και να προσεγγίζουμε την Πορτογαλία. Έχουμε πετύχει να εξάγουμε πέντε κλάδους με πάνω από 1% του ΑΕΠ σήμερα όταν πριν από τέσσερα χρόνια είχαμε μόνο τα πετρελαιοειδή με πάνω από 1%. Έχουμε πετύχει στις νέες τεχνολογίες να είμαστε πολύ κοντά στο ποσοστό της Γερμανίας. Έχουμε πετύχει να έχουμε ιστορικό ρεκόρ ξένων επενδύσεων.

Άρα θέλει πολλή δουλειά ακόμα, αλλά κινούμαστε προς τη σωστή κατεύθυνση όχι μόνο να έχουμε υψηλή, αλλά να έχουμε και διατηρήσιμη οικονομική μεγέθυνση. Και προφανώς η οικονομική μεγέθυνση είναι ένα βασικό στοιχείο της ανάπτυξης ταυτόχρονα με τις μεταρρυθμίσεις, να βελτιώνουμε το ευρύτερο περιβάλλον, έτσι ώστε από την οικονομική μεγέθυνση να πάμε στην έννοια της ανάπτυξης. Γιατί στον δημόσιο διάλογο πολύ συχνά μπερδεύουμε την οικονομική μεγέθυνση με την οικονομική ανάπτυξη.

Και κλείνω με τον κ. Κατρίνη. Κύριε Κατρίνη, αυτό που είπα και το επαναλαμβάνω είναι το εξής: Πρώτα απ’ όλα πιστωτική επέκταση το 2022 υπήρχε. Δείτε τα στοιχεία και θα καταλάβετε.

Δεύτερον, είπατε ότι ο δικός μας εξωδικαστικός οδηγεί μελλοντικά σε οικονομικό θάνατο νοικοκυριά και επιχειρήσεις. Δεν έχετε αντιληφθεί ότι ο νόμος Κατσέλη έχει οδηγήσει σαράντα χιλιάδες σε οικονομικό θάνατο; Σαράντα χιλιάδες νοικοκυριά, και όλοι ξέρουμε τέτοιες περιπτώσεις, μπήκαν στο νόμο Κατσέλη δικαστικά να κερδίσουν, έχουν χάσει μετά από μια δεκαετία και το χρέος είναι υπερδιπλάσιο απ' ό,τι ήταν τότε. Αυτός είναι οικονομικός θάνατος. Όλοι έχουμε τέτοιους συμπατριώτες που είναι σε αυτή την κατάσταση σήμερα. Άρα το πρόβλημα δεν το κρύβουμε κάτω από το χαλί, το αντιμετωπίζουμε. Αυτός είναι ο οικονομικός θάνατος.

Ο εξωδικαστικός μηχανισμός για τον οποίο μιλήσατε, ο δικός μας, μέχρι προχθές είχε τέσσερις χιλιάδες εκατόν ενενήντα μία ρυθμισμένες αιτήσεις. Ο προηγούμενος, του ΣΥΡΙΖΑ, είχε δύο χιλιάδες εξακόσια συνολικά. Κάθε εβδομάδα ρυθμίζουν διακόσιοι πενήντα περίπου συμπατριώτες μας. Θέλουμε περισσότερα, αλλά μην μηδενίζουμε μια προσπάθεια που τρέχει με όλο και καλύτερο ρυθμό. Αυτός ο εξωδικαστικός είναι ο πρώτος που αντιμετωπίζει το συνολικό ιδιωτικό χρέος του πολίτη. Ο προηγούμενος δεν αντιμετώπιζε το συνολικό ιδιωτικό χρέος. Και αν θέλετε, να σας πω ότι υπάρχουν χώρες στις οποίες κυβερνούν κόμματα που είναι πιο κοντά στο δικό σας ιδεολογικό περίγραμμα και όμως έρχονται και λένε θέλουμε να αντιγράψουμε το δικό σας νόμο και δεν μπορούμε ακόμα. Γιατί αυτός ο νόμος αντιμετωπίζει το συνολικό ιδιωτικό χρέος.

Μιλήσατε για τις αιτήσεις στην πλατφόρμα που έχουν κάνει οι τράπεζες για να μπορέσουν να βοηθήσουν ευάλωτα νοικοκυριά. Οι αιτήσεις που έχουν γίνει είναι τριάντα έξι χιλιάδες εξακόσιες είκοσι οχτώ. Πράγματι επιλέξιμες μέχρι σήμερα είναι οχτακόσιες εβδομήντα εννιά. Δεν έχουν τελειώσει την αίτηση είκοσι έξι χιλιάδες εξακόσιοι πενήντα τέσσερις πολίτες. Έχω τα στοιχεία ανά ΑΦΜ. Και στις άλλες οχτώ χιλιάδες πεντακόσιες δεκαπέντε τις ακύρωσαν οι ίδιοι οι πολίτες.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Άρα φταίνε οι πολίτες;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ήρθαμε τη Δευτέρα και οι τράπεζες έστειλαν e-mail σε όλους τους πολίτες και από σήμερα παίρνουν τηλέφωνο όλους τους πολίτες, για να μπορέσουν να ολοκληρώσουν την αίτησή τους. Γιατί υπάρχει η δυνατότητα αυτές οι τριάντα έξι χιλιάδες, αν είναι ευάλωτοι, οι τράπεζες να πληρώσουν το 50%. Και διαπιστώνουμε χθες ότι το ένα τρίτο των πολιτών δεν είχε e-mail.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Να το δούμε σε δυο-τρεις εβδομάδες αν είναι έτσι όπως το λέτε;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κάθε δύο εβδομάδες έρχομαι και σας ενημερώνω. Για τον εξωδικαστικό μηχανισμό κάθε δύο εβδομάδες, μην πω κάθε εβδομάδα, δίνω καινούργια στοιχεία. Αυτή η Κυβέρνηση και εγώ προσωπικά πιστεύω στην κοινωνική λογοδοσία. Κάναμε ένα σχήμα. Προφανώς, θα το αξιολογήσουμε. Αλλά χθες πληροφορήθηκα, σας λέω, ότι το ένα τρίτο δεν έχει e-mail και η τράπεζα παίρνει τον κάθε πολίτη στο τηλέφωνο, για να ολοκληρώσει τη διαδικασία, για να μπορέσουμε να βοηθήσουμε και αυτά τα νοικοκυριά.

Και κλείνω με το εξής, επειδή δεν ήσασταν στην Αίθουσα. Αυτό που είπα είναι πολύ απλό. Αναφερθήκατε στις ληξιπρόθεσμες οφειλές των πολιτών, ας πούμε προς την εφορία. Είναι εδώ ο κ. Τσακλόγλου για το αντίστοιχο Υπουργείο. Στην εφορία, πράγματι, οι ληξιπρόθεσμες οφειλές έχουν αυξηθεί. Ο αριθμός, όμως, των οφειλετών έχει μειωθεί κάτω από τριακόσιες τριάντα χιλιάδες συμπατριώτες μας από το 2018, κάτι που επιβεβαιώνεται και από το γεγονός ότι το 2022 είχαμε το υψηλότερο ποσοστό εισπραξιμότητας εμπροθέσμων φόρων από τους πολίτες.

Κοινό συμπέρασμα είναι το εξής: Ναι, οι οφειλές αυτών που χρωστούν αυξάνουν, γιατί τοκίζονται, αλλά ένα μεγάλο κομμάτι της κοινωνίας αρχίζει και μπορεί και τα καταφέρνει, γιατί μειώνονται οι φορολογικοί συντελεστές και γι’ αυτό σας λέω ότι έχουμε φτάσει το 83,3% των πολιτών να έχει πληρώσει εμπροθέσμως και ΦΠΑ και φόρο εισοδήματος φυσικών προσώπων και φόρο εισοδήματος νομικών προσώπων και ΕΝΦΙΑ. Και ειδικά στα φυσικά πρόσωπα, στα απλά νοικοκυριά το ποσοστό αυτό έχει αυξηθεί κατά επτά ποσοστιαίες μονάδες. Έχουμε ιστορικό ρεκόρ εισπραξιμότητας φόρων από τους πολίτες. Γιατί; Γιατί μειώσαμε φόρους και, ναι, δημιουργήσαμε πολλές, νέες, καλές θέσεις απασχόλησης, βελτιώσαμε το μέσο μισθό –το είπα προηγουμένως, αν θυμάμαι καλά- 12% και θέλουμε να το κάνουμε ακόμα καλύτερο την επόμενη τετραετία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τώρα τον λόγο στον κ. Τσακλόγλου, τον Υφυπουργό Εργασίας, για να αναφερθεί σε κάποια άρθρα του νομοσχεδίου. Στη συνέχεια θα πάρει τον λόγο ο κ. Συρμαλένιος.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Υπήρξε μια πραγματικά πολύ ενδιαφέρουσα συζήτηση επί των οικονομικών, όπου νομίζω ότι ο Υπουργός Οικονομικών έδωσε κατατοπιστικότατες απαντήσεις, αγαπητέ Ευκλείδη, φίλτατε κύριε Τσακαλώτο. Η οικονομική ανάπτυξη, το ποσοστό ανεργίας, οι ξένες άμεσες επενδύσεις, το ποσοστό εξαγωγών, η σύνθεση εξαγωγών και, και, και.

**ΕΥΚΛΕΙΔΗΣ ΤΣΑΚΑΛΩΤΟΣ:** Οι λέξεις «εισαγωγές» δεν πέρασαν από το στόμα του.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Είπε πολύ καλά ο κ. Σταϊκούρας προηγουμένως. Δεν λύθηκαν όλα τα προβλήματα ή οτιδήποτε τέτοιο, αλλά είμαστε στον σωστό δρόμο.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, να μη γίνεται διάλογος. Κύριε Τσακλόγλου, δεν έχετε κι εσείς απεριόριστο χρόνο, να ξέρετε. Ελάτε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Πρώτα-πρώτα, ευχαριστώ, κύριε Πρόεδρε.

Κυρίες και κύριοι Βουλευτές, εκπροσωπώντας το Υπουργείο Εργασίας και Κοινωνικών Υποθέσεων θέλω να παρουσιάσω τα άρθρα 80 έως 89 του νομοσχεδίου.

Με το άρθρο 80 προβλέπεται η χορήγηση έκτακτης οικονομικής ενίσχυσης από 200 έως 300 ευρώ σε συνταξιούχους του ΕΦΚΑ με προσωπική διαφορά, οι οποίοι λαμβάνουν χαμηλές και μεσαίες συντάξεις. Συγκεκριμένα, ενώ από 1-1-2023 το σύνολο των κύριων συντάξεων αυξήθηκε σε ποσοστό 7,75%, υπάρχει μερίδα συνταξιούχων που ωφελήθηκαν λίγο ή καθόλου από την αύξηση αυτή. Ο λόγος είναι ότι οι εν λόγω συνταξιούχοι έχουν προσωπικές διαφορές, οι οποίες συμψηφίζονται κατ’ έτος και μέχρι την εξάλειψή τους με την ετήσια αύξηση των κύριων συντάξεων. Με την παρούσα ρύθμιση προβλέπεται η χορήγηση εφάπαξ οικονομικής ενίσχυσης σε αυτήν την ομάδα συνταξιούχων, το ύψος της οποίας κλιμακώνεται με βάση το ύψος της καταβαλλόμενης σύνταξης του δικαιούχου και καταβάλλεται έως τις 31 Μαρτίου του 2023, σε λίγες μέρες δηλαδή.

Πιο συγκεκριμένα, οι συνταξιούχοι που δεν έχουν καμμία αύξηση λόγω προσωπικής διαφοράς και λαμβάνουν κύρια σύνταξη έως 1.100 ευρώ μηνιαίως θα λάβουν έκτακτη ενίσχυση 300 ευρώ, ενώ, αν η σύνταξή τους είναι μεταξύ 1.100 και 1.600 ευρώ και δεν είχαν καμμία αύξηση στη σύνταξή τους ή λαμβάνουν σύνταξη ως 1.100 ευρώ και είχαν αύξηση έως 3,49%, θα λάβουν έκτακτη ενίσχυση 250 ευρώ. Τέλος, οι συνταξιούχοι που είχαν αύξηση έως και 3,49% και λαμβάνουν σύνταξη μεταξύ 1.100 και 1.600 ευρώ ή είχαν αύξηση από 3,5% έως 6,99% και λαμβάνουν κύρια σύνταξη ως 1.100 ευρώ θα λάβουν έκτακτη ενίσχυση 200 ευρώ.

Να σημειώσω ότι η έκτακτη οικονομική ενίσχυση δεν υπόκειται σε οποιαδήποτε κράτηση έχει εισφορά, δεν δεσμεύεται και δεν συμψηφίζεται με βεβαιωμένα χρέη προς τη φορολογική διοίκηση και το δημόσιο εν γένει -δηλαδή δήμους, περιφέρειες, ασφαλιστικά ταμεία- αλλά και τα πιστωτικά ιδρύματα. Περαιτέρω, τα ποσά της έκτακτης οικονομικής ενίσχυσης δεν υπολογίζονται στα εισοδηματικά όρια για την καταβολή οποιασδήποτε παροχής κοινωνικού ή προνοιακού χαρακτήρα.

Με το άρθρο 81 θεσπίζεται νέο πλαίσιο ρυθμίσεων οφειλών προς τους φορείς κοινωνικής ασφάλισης με στόχο τη στήριξη και τη διευκόλυνση των οφειλετών που απώλεσαν τις ρυθμίσεις τμηματικής καταβολής ασφαλιστικών εισφορών εξαιτίας των νέων οικονομικών δυσκολιών που προκάλεσαν στους οφειλέτες η ενεργειακή κρίση και η σημαντική συνακόλουθα αύξηση του πληθωρισμού. Ειδικότερα, προβλέπεται ότι σε όσους οφειλέτες έχουν απολέσει τις ασφαλιστικές ρυθμίσεις των εκατόν είκοσι ή των εβδομήντα δύο δόσεων ως την 1η Φεβρουαρίου 2023 παρέχεται η δυνατότητα να τις επαναφέρουν, δηλαδή, να αναβιώσουν τη ρύθμισή τους καταβάλλοντας δύο μηνιαίες δόσεις που καλύπτουν τις δύο παλαιότερες οφειλόμενες δόσεις ως τις 31 Ιουλίου 2023. Οι δόσεις που έχουν απολεσθεί μεταφέρονται έντοκα στο τέλος της ρύθμισης. Η αναβίωση της ρύθμισης αυτής γίνεται με αίτηση του οφειλέτη που υποβάλλεται έως τις 31 Ιουλίου 2023, εφόσον οι οφειλές δεν έχουν υπαχθεί μετά την απώλεια της ρύθμισης και πριν την έναρξη της ισχύος της παρούσης ρύθμισης οφειλών που εξειδικεύονται στην διάταξη, όπως ενδεικτικά η ρύθμιση του εξωδικαστικού μηχανισμού, στην οποία αναφερθήκαμε και προηγουμένως, και της δεύτερης ευκαιρίας. Προϋπόθεση είναι ο οφειλέτης να μην έχει άλλες ληξιπρόθεσμες και μη ρυθμισμένες οφειλές προς τον ΕΦΚΑ, ενώ, στην περίπτωση που έχει, η αναβίωση της ρύθμισης συντελείται με την προϋπόθεση ότι αυτές έχουν υπαχθεί σε ρύθμιση, η οποία και τηρείται. Άξιο αναφοράς είναι επίσης ότι η αναβίωση της ρύθμισης πραγματοποιείται με όλα τα ευεργετήματα και τις υποχρεώσεις της απολεσθείσας ρύθμισης. Τέλος, να επισημάνω ότι οι προβλέψεις του νέου αυτού πλαισίου ρύθμισης ασφαλιστικών χρεών είναι πλήρως εναρμονισμένες με αυτές που προβλέπονται για τα χρέη προς την εφορία και κατ’ αυτόν τον τρόπο επιτυγχάνεται η συμμετρική και ενιαία αντιμετώπιση παρόμοιων καταστάσεων εκ μέρους της διοίκησης.

Με το άρθρο 82 δίνεται η δυνατότητα σε οφειλέτες ασφαλιστικών εισφορών της περιόδου απασχόλησης από τον Σεπτέμβριο του 2021 έως τον Δεκέμβριο του 2022, οι οποίες κατέστησαν ληξιπρόθεσμες κυρίως εξαιτίας των συνεπειών του πολέμου στην Ουκρανία, να ρυθμίσουν τις οφειλές που προέκυψαν για τις εν λόγω περιόδους προς τους φορείς κοινωνικής ασφάλισης. εκτός από το ΤΕΚΑ, το οποίο λειτουργεί με κεφαλαιοποιητική βάση. Με την προτεινόμενη ρύθμιση δίνεται η δυνατότητα να υπαχθούν οι ανωτέρω οφειλές σε ρύθμιση τμηματικής καταβολής τριάντα έξι ως εβδομήντα δύο δόσεων με το αντίστοιχο επιτόκιο που ισχύει στην πάγια ρύθμιση των είκοσι τεσσάρων και σαράντα οχτώ δόσεων αντιστοίχως. Επιπλέον, στη νέα ρύθμιση μπορούν να ενταχθούν και οφειλές που είναι ενταγμένες σε εξυπηρετούμενες από την 1η Φεβρουαρίου 2023 πάγιες ρυθμίσεις, εφόσον οι εκτιμήσεις αυτές περιλαμβάνουν αποκλειστικά οφειλές που δημιουργήθηκαν και κατέστησαν ληξιπρόθεσμες στις παραπάνω χρονικές περιόδους. Εάν οι οφειλέτες έχουν ληξιπρόθεσμες οφειλές προς τον ΕΦΚΑ οι οποίες δεν έχουν υπαχθεί σε ρύθμιση που τηρείται, δεν μπορούν να κάνουν χρήση της παραπάνω ρύθμισης. Η αίτηση του οφειλέτη για την υπαγωγή στη ρύθμιση υποβάλλεται μέχρι 31-7-23 και η υπαγωγή συντελείται με την καταβολή της πρώτης δόσης. Με την απόφαση υπαγωγής στη ρύθμιση καθορίζονται το ποσό κάθε δόσης, ο αριθμός των δόσεων και κάθε άλλη αναγκαία λεπτομέρεια, ενώ το ελάχιστο ποσό μηνιαίας δόσης ορίζεται στα 30 ευρώ. Επιπλέον, δίνεται η δυνατότητα ο οφειλέτης να επιλέξει σε οποιοδήποτε στάδιο της ρύθμισης την εφάπαξ εξόφληση του υπολοίπου των ρυθμισμένων οφειλών χωρίς καμμία επιβάρυνση επιτοκίου. Προφανώς, η ρύθμιση χάνεται, αν ο οφειλέτης δεν καταβάλλει ποσό που αντιστοιχεί σε δύο δόσεις της ρύθμισης ή δεν καταβάλλει εμπρόθεσμα τις τρέχουσες ασφαλιστικές εισφορές του.

Στο άρθρο 83 προβλέπονται τα κριτήρια για τη διαπίστωση της ύπαρξης συγγνωστής νομικής πλάνης σε ασφαλισμένους δύο φορέων κύριας ασφάλισης που εντάχθηκαν στον πρώην ΟΑΕΕ κατά την περίοδο από τις 7-10-1992 ως τις 31-12-2006. Ειδικότερα, αναγνωρίζεται ότι συντρέχει συγγνωστή νομική πλάνη στο πρόσωπο του ασφαλισμένου που ενεγράφη σε δεύτερο φορέα κοινωνικής ασφάλισης λόγω έναρξης νέας οικονομικής δραστηριότητας χωρίς να διαγραφεί από τον προηγούμενο φορέα ή να επιλέξει ταμείο, επειδή θεωρούσε από νομική πλάνη ότι επήλθε αυτοδικαίως η διαγραφή του από τον πρώτο χρονικά οργανισμό κύριας ασφάλισης στον οποίο ήταν εγγεγραμμένος. Πιο αναλυτικά, η συγγνωστή νομική πλάνη αναγνωρίζεται, εφόσον ο ασφαλισμένος έχει σωρευτικά τρία χαρακτηριστικά: Πρώτον, δεν έχει καταβάλει εισφορές προς τον αρχικό φορέα κύριας ασφάλισης μετά την εγγραφή του στον δεύτερο φορέα. Δεύτερον, δεν του έχει κοινοποιηθεί από τον αρχικό φορέα κύριας ασφάλισης ατομική ειδοποίηση ή όχληση για καταβολή εισφορών εντός πενταετίας από την εγγραφή του στο νέο φορέα. Και τρίτον, έχει καταβάλει, αντίστοιχα, ασφαλιστικές εισφορές στο δεύτερο φορέα τουλάχιστον για πέντε έτη. Η ύπαρξη της συγγνωστή πλάνης του ασφαλισμένου προβάλλεται με αίτησή του σε κάθε στάδιο εξωδικαστικής ή δικαστικής διαδικασίας, ενώ οι καταβολές που έχουν γίνει από τον πρώτο προς τον ασφαλιστικό φορέα μέχρι τη δημοσίευση της διάταξης δεν αναζητούνται.

Με το άρθρο 84 τροποποιείται το ανώτατο όριο συνολικής ισχύος φωτοβολταϊκών συστημάτων που αποτελεί προϋπόθεση για την υπαγωγή στην ασφάλιση αγροτών ή ελευθέρων επαγγελματιών, προσώπων ενταγμένων σε επιδοτούμενα προγράμματα αγροτικής ανάπτυξης, νέων γεωργών. Ειδικότερα, για την υπαγωγή στην ασφάλιση αγροτών απαιτείται η συνολική ισχύς των ως άνω συστημάτων να μην υπερβαίνει τα 500 KW, ενώ προηγουμένως ήταν στα 100 KW και αυτό ισχύει μέχρι σήμερα. Σημειώνεται ότι το εισόδημα από τη δραστηριότητα αυτή ήδη θεωρείται ως αγροτικό από τη φορολογική διοίκηση. Κατά συνέπεια, και εδώ εναρμονίζονται οι ασφαλιστικοί κανόνες με τους κανόνες της φορολογικής διοίκησης.

Με το άρθρο 85 επιχειρείται η άμβλυνση των συνεπειών του πολέμου στην Ουκρανία σε βάρος της δραστηριότητας επιχειρήσεων που έχουν πληγεί λόγω της κατάρρευσης των συναλλαγών των επιχειρήσεων αυτών με εμπόλεμες χώρες. Ειδικότερα, προβλέπεται η χορήγηση διευκολύνσεων για την καταβολή των ασφαλιστικών εισφορών προς τις επιχειρήσεις του κλάδου της γουνοποιίας σε όλη την επικράτεια πέραν της αρχικής πρόβλεψης που είχε γίνει με τον ν.4997/2022 για τα ταξιδιωτικά γραφεία.

Με το άρθρο 86 και σε συμμόρφωση προς σχετική απόφαση του Συμβουλίου της Επικρατείας τίθεται εκ νέου και με σαφήνεια το θεσμικό πλαίσιο για την κατάρτιση και έκδοση κανονισμών διεξαγωγής φορτοεκφορτωτικών εργασιών σε όλα τα λιμάνια της χώρας.

Με το άρθρο 87 διευκολύνεται και επιταχύνεται η διαδικασία πρόσληψης και απασχόλησης υπαλλήλων ξενοδοχειακών επιχειρήσεων, καθώς καταργείται ως προϋπόθεση η έκδοση βιβλιαρίων εργασίας μισθωτών που απαιτούνται μέχρι σήμερα. Αντ’ αυτών ορίζεται ότι αρκεί η προσκόμιση αντιγράφου ποινικού μητρώου και των σχετικών ιατρικών βεβαιώσεων, δηλαδή, των εγγράφων με τα οποία πιστοποιείται η συνδρομή των αναγκαίων όρων και προϋποθέσεων για την πρόσληψη του εν λόγω προσωπικού. Η καταργούμενη διαδικασία δημιουργεί δυσανάλογο διοικητικό βάρος στη ΔΥΠΑ, η οποία είναι αρμόδια για την έκδοση των σχετικών βιβλιαρίων. Επιπλέον, προβλέπεται ρητά η κατάργηση σειράς διατάξεων και κανονιστικών πράξεων, ώστε να διασφαλίζεται η σαφήνεια και απλότητα του θεσμικού πλαισίου, αλλά και η ασφάλεια δικαίου.

Και έρχομαι τώρα στα δύο τελευταία άρθρα. Το άρθρο 88 προβλέπει τη δυνατότητα των ανέργων να υποβάλλουν την αίτηση επιδότησης είτε μέσω εξουσιοδοτημένου προσώπου είτε ηλεκτρονικά εκσυγχρονίζοντας κατ’ αυτόν τον τρόπο το ισχύον θεσμικό πλαίσιο που προβλέπει υποχρεωτική αυτοπρόσωπη παρουσία.

Τέλος, το άρθρο 89 προβλέπει την παράταση των συμβάσεων εργασίας του προσωπικού προνοιακών φορέων με σχέση εργασίας ιδιωτικού δικαίου ορισμένου χρόνου, προκειμένου να διασφαλιστεί η εύρυθμη λειτουργία τους και η απρόσκοπτη παροχή υπηρεσιών προς τους ωφελουμένους. Η παράταση είναι αναγκαία μέχρι την ολοκλήρωση του διορισμού των επιτυχόντων της προκήρυξης 7Κ/2019 και ως καταληκτική ημερομηνία αυτής ορίζεται η 30ή Σεπτεμβρίου 2023.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, θα ήθελα τον λόγο για ένα λεπτό. Θέλω να κάνω μία παρέμβαση στον κύριο Υπουργό.

**ΠΡΟΕΔΡΕΥΩΝ (Γεώργιος Λαμπρούλης):** Δεν θα σας στερήσω τον λόγο, κύριε Τσακαλώτο. Δεν θα μπούμε τώρα σε μια ενδεχόμενη διαμάχη. Όμως, αν είναι για κάθε Υπουργό που εμφανίζεται να κάνετε παρεμβάσεις όχι μόνο εσείς, αλλά και ο κάθε Κοινοβουλευτικός Εκπρόσωπος, δεν θα τελειώσουμε ποτέ. Είναι ακόμα δεκαεπτά Βουλευτές από τους είκοσι τρεις εγγεγραμμένους που δεν έχουν μιλήσει. Φανταστείτε ότι έχουν μιλήσει έξι Βουλευτές από τις 10.00΄ το πρωί!

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, εσείς μιλήσατε ήδη ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Ειρήσθω εν παρόδω, δεν έχουν μιλήσει ούτε οι Κοινοβουλευτικοί Εκπρόσωποι, πλην ενός ή δύο.

Ορίστε, λοιπόν, έχετε τον λόγο αυστηρά για ένα λεπτό.

**ΕΥΚΛΕΙΔΗΣ ΤΣΑΚΑΛΩΤΟΣ:** Για ένα λεπτό θα μιλήσω, κύριε Πρόεδρε.

Κύριε Τσακλόγλου, δεν θα σχολιάσω γιατί εσείς και ο Υπουργός Οικονομικών θεωρείτε ότι το ισοζύγιο πληρωμών φέρνει σε αμφισβήτηση τη βιωσιμότητα της ανάπτυξης. Ωστόσο, θέλω να σας κάνω μια ερώτηση. Βέβαια, δεν ξέρω αν η διαδρομή προς τη Δαμασκό που αποφασίσατε να υποστηρίξετε τη Νέα Δημοκρατία έγινε πριν ή μετά τις εκλογές του Ιουλίου του 2019. Όμως, θέλω να σας κάνω την εξής ερώτηση: Όταν εμείς ανακοινώσαμε τη μόνιμη δέκατη τρίτη σύνταξη και η τότε Αντιπολίτευση μας είπε ότι αυτό ήταν ένα προεκλογικό τρικάκι, τι άποψη είχατε τότε; Ήταν προεκλογικό τρικάκι; Επίσης, θα ήθελα να συνδυάσετε την απάντηση σε αυτό με αυτό που νομίζετε τώρα που φέρνετε κάτι για τους ανθρώπους με την προσωπική διαφορά που δεν πήραν την αύξηση και το οποίο είναι εφάπαξ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, με κάτι τελευταίο.

Θεωρείτε, δηλαδή, ότι αυτό που έγινε την άνοιξη του 2019 ήταν προεκλογικό τρικάκι παρ’ όλο που ήταν μόνιμο μέτρο, ενώ τώρα που εσείς φέρνετε κάτι που είναι εφάπαξ είναι μέρος μιας σοβαρής, συγκροτημένης και όλα τα άλλα επίθετα που έχει μάθει να μας λέει ο κ. Σταϊκούρας για ό,τι κάνει;

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βρούτση, έχουμε τον Υπουργό εδώ. Εσείς θα απαντήσετε στον Κοινοβουλευτικό Εκπρόσωπο μιας Κοινοβουλευτικής Ομάδας; Το ερώτημα απευθυνόταν στον κ. Τσακλόγλου.

Κύριε Τσακλόγλου, επιθυμείτε να απαντήσετε ή όχι;

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, εγώ δηλαδή δεν μπορώ να απευθυνθώ στον κύριο Υπουργό;

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ! Δεν θα διευθύνετε εσείς τη συζήτηση! Ετέθη ένα ερώτημα. Θα απαντήσει ή όχι ο Υπουργός, μετά θα μιλήσει ο επόμενος Βουλευτής-ομιλητής και μετά θα πάρετε τον λόγο εσείς. Είστε δύο Κοινοβουλευτικοί Εκπρόσωποι στη σειρά.

**ΙΩΑΝΝΗΣ ΒΡΟΥΤΣΗΣ:** Εγώ δεν έχω δικαίωμα παρέμβασης;

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν θα απαντήσετε εσείς στον κ. Τσακαλώτο και στον οποιονδήποτε άλλο Κοινοβουλευτικό Εκπρόσωπο.

**ΙΩΑΝΝΗΣ ΒΡΟΥΤΣΗΣ:** Γιατί, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ!

Ορίστε, κύριε Τσακλόγλου, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Ομολογώ ότι δεν ξέρω πώς είναι η κοινοβουλευτική διαδικασία επ’ αυτού, αλλά θα απαντήσω στο ερώτημα του κ. Τσακαλώτου. Ναι, θεωρούσα τη λεγόμενη «δέκατη τρίτη» σύνταξη ότι ήταν ακριβώς ένα προεκλογικό τρικ. Να είμαστε τελείως ξεκάθαροι σ’ αυτό.

Το συγκεκριμένο πράγμα το οποίο λέτε, όπως και διάφορα άλλα πράγματα που έχουν παρασχεθεί τώρα είναι κάτι το οποίο έχουμε ξεκαθαρίσει επανειλημμένως. Έκτακτες περιπτώσεις, έκτακτα μέτρα. Μόνιμες καταστάσεις, μόνιμα μέτρα. Πράγματι, λοιπόν, εδώ είχαμε μια σειρά από απρόσμενα γεγονότα τα οποία αφορούσαν είτε προηγούμενα την περίοδο της πανδημίας είτε τώρα την έκρηξη του πληθωρισμού, ενώ ταυτόχρονα βρεθήκαμε και σε μια ευτυχέστατη συγκυρία. Ήταν, δηλαδή, πάρα πολύ καλά τα δημοσιονομικά μας, οπότε μπορούσαμε να κάνουμε αυτές τις παροχές. Από εκεί και μετά, επιστρέφουμε σε κατάσταση κανονικότητας, στην οποία τα μέτρα τα οποία θα έχουμε θα είναι μέτρα μόνιμου χαρακτήρα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Συρμαλένιε, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, μπορείτε να μου πείτε πότε θα μιλήσω εγώ;

**ΠΡΟΕΔΡΕΥΩΝ (Γεώργιος Λαμπρούλης):** Μετά τον κ. Συρμαλένιο θα μιλήσει ο κ. Χήτας και μετά εσείς. Ο κ. Χήτας είναι και εισηγητής σε νομοσχέδιο που αυτή τη στιγμή εξελίσσεται στην επιτροπή.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Θα του δώσω εγώ τον λόγο, αφού εσείς δεν δείχνετε συναδελφική αλληλεγγύη. Θα αναλάβω, λοιπόν, εγώ την ευθύνη να τον προτάξω έναντι υμών. Είναι εισηγητής σε νομοσχέδιο που συζητείται αυτή τη στιγμή σε επιτροπή, ενώ είναι και Κοινοβουλευτικός Εκπρόσωπος. Δικαιούται βέβαια τον μισό χρόνο, αφού έχει μιλήσει ο Αρχηγός της Ελληνικής Λύσης. Άρα, θα πάρετε τον λόγο μετά.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Πρόεδρε, μπορώ να πάρω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Όχι, αργότερα. Θα μιλήσουν οι Βουλευτές. Να ξέρετε ότι από εδώ και πέρα θα πάμε «5-1». Αυτή την κατάσταση βρήκα εγώ και προσπαθώ να βάλω μια σειρά. Μετά τον κ. Βρούτση, θα μιλάνε πέντε Βουλευτές και μετά ένας Υπουργός ή Κοινοβουλευτικός Εκπρόσωπος.

Ορίστε, κύριε Συρμαλένιε, έχετε τον λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Ομολογώ ότι το τελευταίο δίωρο έγινε μια ενδιαφέρουσα συζήτηση σε κλίμα…

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Πρόεδρε, βάσει του Κανονισμού, μπορώ να μιλήσω.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει Κανονισμός!

**ΝΙΚΟΛΑΟΣ ΣΥΡΜΑΛΕΝΙΟΣ:** Κύριε Πρόεδρε, σταματάω και κρατήστε καθυστέρηση.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίστε, κύριε Συρμαλένιε.

**ΝΙΚΟΛΑΟΣ ΣΥΡΜΑΛΕΝΙΟΣ:** Ομολογώ, λοιπόν, ότι το τελευταίο δίωρο έγινε μια συζήτηση σε κλίμα πολιτικού πολιτισμού, κάτι το οποίο γενικά λείπει και από αυτή τη Βουλή, έχοντας βεβαίως ο καθένας τις απόψεις του, αν εξαιρέσουμε μόνο τις τελευταίες αντεγκλήσεις κ.λπ..

Είναι πολύ θετικό, λοιπόν, ότι ειπώθηκαν κάποια πράγματα. Πριν ξεκινήσω να μιλάω για τα οικονομικά ζητήματα, θα ήθελα να απαντήσω στον φίλτατο Γιάννη Βρούτση, τον συνάδελφό μου από τις Κυκλάδες, διότι ξεκίνησε και είπε κάτι πολύ σωστό, κάτι το οποίο λέγαμε εμείς εδώ και δεκαπέντε χρόνια για τη φέρουσα ικανότητα του χωροταξικού σχεδιασμού και της βιώσιμης ανάπτυξης και είπε ότι πρέπει η πολιτεία να αναλάβει τις ευθύνες της.

Η πολιτεία, λοιπόν, έχει αναλάβει τις ευθύνες της κατά διαστήματα. Από το 1988 γίνονται σχέδια ειδικών χωροταξικών και πολεοδομικών σχεδίων, γίνονται τα swaps, τα χωροταξικά ανοιχτών πόλεων, όπως και μια σειρά πολεοδομικών ρυθμίσεων, οι οποίες όμως ποτέ δεν εφαρμόζονται. Και έχω πολύ μεγάλη αμφιβολία ότι θα εφαρμοστούν και τώρα. Γιατί; Και εδώ πρέπει να απαντήσει ο κ. Βρούτσης.

Προχθές ψηφίστηκε το νομοσχέδιο του Υπουργείου Περιβάλλοντος που θέτει ακριβώς το θέμα αυτό, ότι μπορούν να γίνονται ξενοδοχεία σε απόσταση τριάντα μέτρα από τον αιγιαλό. Γιατί, λοιπόν, το ψήφισε, εφόσον σήμερα μας είπε τα αντίθετα;

Παραπροχθές ψηφίστηκε μια σειρά από άλλες επενδύσεις του λεγόμενου στρατηγικού χαρακτήρα σε μικρά νησιά ή νησιωτικά συμπλέγματα, τα οποία αλλοιώνουν την οικονομία κλίμακας και το περιβάλλον των συγκεκριμένων περιοχών. Γιατί τα ψήφισε;

Καλό είναι, λοιπόν, αυτά που λέμε να τα ψηφίζουμε στην πράξη και όχι να τα λέμε, για να ακουγόμαστε αρεστοί. Εγώ, πάντως, δέχομαι ότι μετά από δεκαπέντε χρόνια έρχονται και Βουλευτές της Νέας Δημοκρατίας και επικροτούν δικές μας προτάσεις.

Σήμερα η Κυβέρνηση φέρνει πάλι στο παρά ένα των εκλογών μια σειρά από μέτρα προσωρινού χαρακτήρα –να δούμε πότε θα αποκατασταθεί η κανονικότητα- θετικά βεβαίως τα περισσότερα, όπως ρυθμίσεις οφειλών κ.λπ., κάποια πρόσθετα κονδύλια για τις συντάξεις σε σχέση με αυτούς που είχαν προσωπική διαφορά, τα οποία όμως είναι τελείως ανεπαρκή και τα φέρνει, ακριβώς για να γλυκάνει τη μεγάλη πλειοψηφία της κοινωνίας, που στην πραγματικότητα υποφέρει από την ακρίβεια, την αισχροκέρδεια, τη διαστρέβλωση της πραγματικότητας και τη συγκάλυψη των ευθυνών.

Σε όλα αυτά τα μεγάλα ζητήματα που ταλάνισαν τη χώρα τα τελευταία χρόνια, όπως η πανδημία, η ενεργειακή κρίση, οι υποκλοπές, η διαφάνεια, το τραγικό δυστύχημα στα Τέμπη, ακόμη και η στάση της χώρας μας απέναντι στον πόλεμο, ανέδειξαν τις μεγάλες ανεπάρκειες της Κυβέρνησης. Μια Κυβέρνηση που ξεκίνησε και πλασαρίστηκε ως κυβέρνηση των αρίστων και κατέληξε ως Κυβέρνηση με σοβαρές διαπλοκές Βουλευτών και στελεχών της, με απευθείας αναθέσεις σε «κολλητούς» και «ημέτερους», με ανικανότητα αντιμετώπισης των χρόνιων παθογενειών, με έξαρση της ρουσφετολογικής πολιτικής και βεβαίως, με ιδιωτικοποιήσεις κοινωνικών αγαθών, όπως η ενέργεια και το νερό.

Τα μέτρα που προβλέπει το νομοσχέδιο για αποπληρωμή χρεών και οφειλών είναι αποτέλεσμα μιας πολύ κακής κατάστασης που έχει οδηγήσει εκατοντάδες χιλιάδες συμπολίτες μας να πληρώνουν το μάρμαρο της υπερδεκαετούς κρίσης, χωρίς ταυτόχρονα να θεραπεύονται και οι αιτίες. Και εδώ είναι το ζήτημα, σε ποιο παραγωγικό μοντέλο πιστεύουμε; Το παραγωγικό μοντέλο, το οποίο συνεχίζει να εφαρμόζει η Νέα Δημοκρατία, δεν αίρει τις αιτίες της κακοδαιμονίας, που ενδεχομένως, εάν συνεχιστούν, μπορεί να μπούμε πάλι σε τέτοιες κρίσεις και σε μνημονιακές πολιτικές.

Τα νούμερα που παρουσιάζει, λοιπόν, της λεγόμενης ευημερίας, τους ρυθμούς ανάπτυξης, τις επενδύσεις, τις εξαγωγές -σας είπε ο κ. Τσακαλώτος για το ισοζύγιο πληρωμών, αλλά για το τεράστιο ποσοστό εισαγωγών σε σχέση με τις εξαγωγές τίποτα, κουβέντα δεν ειπώθηκε από κανέναν, ούτε από τον Υπουργό Οικονομικών- δεν έχουν καμμία σχέση με την πραγματική ζωή της μεγάλης κοινωνικής πλειοψηφίας. Και όλα αυτά, μέσα σε μια κρίση που πηγάζει τελικά από την κυριαρχία του νεοφιλελευθερισμού και του εθνικισμού σε πλανητικό σχεδόν επίπεδο.

Ο συνεχιζόμενος πόλεμος στην Ουκρανία, που υποκρύπτει μία παγκόσμια σύρραξη μεταξύ του ΝΑΤΟ και της Ρωσίας που συμμαχεί πλέον σχεδόν ανοιχτά με την Κίνα, στερεί πολύτιμους πόρους από την ανθρωπότητα και η κατάρρευση των τραπεζικών κολοσσών δείχνουν τα αδιέξοδα αυτής της πολιτικής. Τα επιτόκια που αυξάνονται από την Ευρωπαϊκή Κεντρική Τράπεζα, μαζί με τη διαφαινόμενη επαναφορά μιας αυστηρής δημοσιονομικής πολιτικής λιτότητας από το 2024 -και αλήθεια, δεν μας έχουν ξεκαθαρίσει ποιες είναι οι θέσεις της ελληνικής Κυβέρνησης για το νέο Σύμφωνο Σταθερότητας, το οποίο επωάζεται για το 2024-, αναδεικνύουν όλα αυτά τα προβλήματα τα οποία γεννώνται από ένα νεοφιλελεύθερο σύστημα σε παγκόσμιο και σε ευρωπαϊκό επίπεδο.

Οι αριθμοί, λοιπόν, είναι πραγματικοί, αμείλικτοι και αποκαλυπτικοί. Είναι στο 5,9% η αύξηση του ΑΕΠ, σε όγκο όμως είναι 192 δισεκατομμύρια, κάτω από τα επίπεδα του 2019.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ένα λεπτό ακόμα.

Αποκλιμάκωση του πληθωρισμού στο 6,1%, αλλά πολύ υψηλότερος πληθωρισμός στα τρόφιμα. Κατώτατος μισθός 780 μεικτά και καθαρά 660, κάτω από την αναπλήρωση της αγοραστικής δύναμης των εργαζομένων, χωρίς τριετίες και με πολύ χαμηλό ποσοστό εργαζομένων να καλύπτονται από τις συλλογικές συμβάσεις εργασίας.

Έχουμε πολύ χαμηλά ποσοστά απορρόφησης. Από τα 32 δισεκατομμύρια του Ταμείου Ανάκαμψης, είμαστε μόλις στο 4% εντός του 2022 και φυσικά τα χρέη προς την εφορία έφτασαν στο τέλος του 2022 τα 114 δισεκατομμύρια.

Είπε ο κ. Σταϊκούρας για τα κόκκινα δάνεια, πόσο οι τράπεζες απελευθερώθηκαν και έφτασαν στο 9%, αλλά βεβαίως τα κόκκινα δάνεια υπάρχουν, σε τελευταία ανάλυση, μέσω των funds και δεν είναι μόνο οι τράπεζες που τα έχουν στο δικό τους χαρτοφυλάκιο.

Βεβαίως, η πολιτική των υπερεσόδων του προϋπολογισμού, μέσω της ακρίβειας, που τροφοδοτείται από τα αυξημένα έσοδα του ΦΠΑ, για να δίνει σταγόνες στον ωκεανό σε διάφορες κοινωνικές κατηγορίες.

Επίσης, να πω κάτι ακόμα που έχει σχέση με τα νησιά. Συνεχίζεται, κύριοι Υπουργοί, η μεγάλη απαξίωση του μεταφορικού ισοδύναμου. Κοντεύουν οι δικαιούχοι να είναι απλήρωτοι σχεδόν έναν χρόνο, από τον Απρίλιο του 2022. Θα μας πείτε -το βάζω συνεχώς το ερώτημα-, ποιο είναι επιτέλους το κονδύλι το οποίο αφορά το μεταφορικό ισοδύναμο και σε ποιον κωδικό έχει εγγραφεί για το 2023;

Όσο δε για τους μειωμένους συντελεστές ΦΠΑ για τα νησιά, που κάνατε πολύ μεγάλη φασαρία τα χρόνια που εμείς κυβερνούσαμε, αυτοί οι μειωμένοι συντελεστές ΦΠΑ είναι απόφαση πλέον της Ευρωπαϊκής Ένωσης και μπορούν να εφαρμοστούν από τώρα. Γιατί δεν το κάνετε;

Όλα αυτά, λοιπόν, μαζί με τους χιλιάδες πλειστηριασμούς που προχωράνε και ένα χρέος της χώρας πάνω από 400 δισεκατομμύρια, δείχνουν ακριβώς πού βαδίζουμε. Απέναντι σε αυτή την κατάσταση, απαιτείται ένα ολοκληρωμένο σχέδιο, ένα στρατηγικό σχέδιο μιας άλλης πολιτικής, που δεν θα αναλύσω τώρα. Είναι οι έξι προτεραιότητες που ανέλυσε ο Αλέξης Τσίπρας, ξεκινώντας από τη Διεθνής Έκθεσης της Θεσσαλονίκης, με ένα ριζικά διαφορετικό παραγωγικό μοντέλο οικονομικής, κοινωνικής και οικολογικής ανάπτυξης σε αυτή τη χώρα. Μόνο τότε μπορούμε πλέον να βασιζόμαστε ότι θα βγούμε από την μεγάλη κρίση που έρχεται και επανέρχεται σ’ αυτή τη χώρα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Ελληνικής Λύσης κ. Χήτας. Μετά θα μιλήσει ο κ. Βρούτσης και στη συνέχεια θα επανέλθουμε στον κατάλογο των ομιλητών, με πρώτο τον κ. Καλογιάννη Σταύρο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κύριε Πρόεδρε, μετά τον κ. Βρούτση θα συνεχίσουν οι ομιλητές;

**ΣΤΑΥΡΟΣ ΚΑΛΟΓΙΑΝΝΗΣ:** Ενδιάμεσα από τους Κοινοβουλευτικούς Εκπροσώπους δεν θα μιλήσουν Βουλευτές;

**ΠΡΟΕΔΡΕΥΩΝ (Γεώργιος Λαμπρούλης):** Κυρία Αντωνίου, επειδή προφανώς δεν το ακούσατε, το επαναλαμβάνω. Ειπώθηκε ότι μετά τον κ. Βρούτση, η διαδικασία θα εμπεριέχει πέντε Βουλευτές ομιλητές, έναν Υπουργό ή Κοινοβουλευτικό Εκπρόσωπο και λέγοντας. Θα είναι, δηλαδή, 5-1. Ας το πω με αυτόν τον κανόνα, αλλά εφόσον μιλήσουν ο κ. Χήτας και ο κ. Βρούτσης.

Κύριε Χήτα, έχετε τον λόγο. Τρέχει και το νομοσχέδιό σας επάνω.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πάρα πολύ, κύριε Πρόεδρε, και για την κατανόηση που δείξατε.

Δυστυχώς, λόγω των υποχρεώσεων, έλειπα λίγο πριν, όπου είχε εδώ κυκλοφοριακή συμφόρηση, όπως έμαθα, στα έδρανα της Βουλής και έχασα και τον νονό! Έχασα τον κ. Γεωργιάδη, τον Υπουργό-νονό, ο οποίος ήρθε σήμερα και παρουσίασε το «καλάθι του νονού». Θα είχε πολύ μεγάλο ενδιαφέρον να ήμουν σήμερα εδώ, αλλά δυστυχώς τον έχασα.

Αναφέρομαι στην τροπολογία, που υποχρεώνετε, λέει, τα καταστήματα παιδικών παιχνιδιών με ετήσιο κύκλο εργασιών άνω του 1 εκατομμυρίου να διαθέτουν προϊόντα σε κάποιες κατηγορίες σε προσιτές τιμές. Τι σημαίνει προσιτές τιμές; Ποιος το ορίζει αυτό, δηλαδή, και πώς μπορείς να συγκρίνεις ανόμοια προϊόντα μεταξύ τους; Πώς συγκρίνονται εποχικά προϊόντα σε διαφορετικές περιόδους; Τι νόημα έχει όλο αυτό;

Εν πάση περιπτώσει, πραγματικά καταντάει πλέον ανέκδοτο αυτή η ιστορία με τα «καλάθια» του κ. Γεωργιάδη και το «καλάθι του νονού». Δεν ξέρω αν το πιστεύετε εκεί στην Κυβέρνηση, κύριε Βεσυρόπουλε, ότι υπάρχει κάποιος που θεωρεί ότι δίνουν πραγματικές και ουσιαστικές λύσεις αυτές οι κινήσεις και ότι δεν είναι απλά κινήσεις εντυπωσιασμού. Εμείς έχουμε να προτείνουμε και κάτι άλλο, μιας και πλησιάζει η Πρωτομαγιά, κύριε Υφυπουργέ των Οικονομικών. Το επόμενο που περιμένουμε, λοιπόν, από το Υπουργείο είναι να φτιάξει και το «καλάθι της Πρωτομαγιάς»! Βάλτε σε καλές τιμές κάποιες απόχες, να βγούμε στα λιβαδάκια και να κυνηγάμε πεταλούδες! Μα, είναι δυνατόν τώρα; Έτσι αντιμετωπίζουμε τα προβλήματα του κόσμου, με τα καλάθια;

Ακούσαμε, όμως, τον κ. Σταϊκούρα σήμερα να περιγράφει ένα πολύ ρόδινο και πολύ αισιόδοξο τοπίο. Και δείτε τώρα, κύριε Υφυπουργέ, πόσο του το χαλάει του κ. Σταϊκούρα η EUROSTAT. Βρήκε μέρα σήμερα η EUROSTAT να κάνει χαλάστρα στον κ. Σταϊκούρα! Ανέβηκε ο Υπουργός των Οικονομικών εδώ και μας περιέγραψε πόσο ρόδινα είναι όλα και πόσο καλά πάει η οικονομία και πόσο καλά περνάνε οι Έλληνες. Και βγαίνει αυτή η ριμάδα η EUROSTAT και λέει τα εξής. Η EUROSTAT ανακοίνωσε, λοιπόν, κύριε Βεσυρόπουλε, την κατάταξη των χωρών-μελών της Ευρωπαϊκής Ένωσης με κριτήριο το κατά κεφαλήν ΑΕΠ. Ακούστε τι ανακοίνωσε, κύριε Κοινοβουλευτικέ Εκπρόσωπε της Νέας Δημοκρατίας, που θα ακολουθήσετε εμού. Ανακοίνωσε για το 2022 τι μπορεί να αγοράσει ο πολίτης κάθε μίας από τις είκοσι επτά χώρες με το κατά κεφαλήν ΑΕΠ της χώρας του. Είμαστε ο φτωχός συγγενής της Ευρώπης. Δεν τα λέμε εμείς. Η EUROSTAT τα λέει, και βγήκε πριν από δύο ώρες. Είμαστε στην τρίτη θέση, όμως, από το τέλος! Περνάμε μόνο τη Βουλγαρία και τη Σλοβακία. Ένα ζεστό χειροκρότημα! Αυτή είναι η σημερινή έκθεση της EUROSTAT. Τώρα το τι λέτε εσείς εδώ, είναι κάτι άλλο. Είμαστε 32% κάτω από τον μέσο όρο της Ευρωπαϊκής Ένωσης. Αυτή η έκθεση δείχνει δηλαδή την αγοραστική δύναμη που έχει ο κάθε άνθρωπος. Είμαστε 32% κάτω από τον μέσο όρο και εσείς πανηγυρίζετε.

Πάμε σε δεύτερη έρευνα, κύριε Βεσυρόπουλε, και αυτή για τα Πρακτικά. Είναι έρευνα-«κόλαφος» για τη Νέα Δημοκρατία και την Κυβέρνησή σας. Είδατε την έρευνα της ΓΣΕΕ, η οποία δημοσιοποιήθηκε χθες, Τέταρτη, για τις καταναλωτικές συμπεριφορές; Μόλις το 4,8% των Ελλήνων συντηρεί τακτικά το σπίτι του. Το 86,8% των Ελλήνων μείωσε το ποσοστό θέρμανσης στο σπίτι του σε μεγάλο βαθμό. Το 91,3% το κλείνει όταν πάει για ύπνο. Το 40% των Ελλήνων μειώνει τις ώρες που κάνει μπάνιο. Το 40% των Ελλήνων μειώνει τις φορές που κάνει μπάνιο. Το 73,5% προτιμά ένα γρήγορο ντους αντί για μπάνιο. Το 74,5% αποφεύγει να χρησιμοποιήσει τον φούρνο στην κουζίνα. Αυτή είναι η έρευνα-«κόλαφος» που πραγματοποίησε η ΓΣΕΕ. Το 83% πραγματοποιεί αγορές από το «καλάθι του νοικοκυριού». Η πρώτη έγνοια του 73,2% των Ελλήνων είναι το κόστος τροφίμων, με μείωση της αγοράς ειδών πρώτης ανάγκης. Και εδώ είναι το τραγικό –γι’ αυτό θα πάνε όλοι στα ψυχοφάρμακα και θα μας πιάσει κατάθλιψη- το 77,4% των Ελλήνων θεωρεί πως η ψυχαγωγία είναι από καθόλου ως λίγο σημαντική. Τα έχουν κόψει όλα. Το καταλαβαίνετε αυτό; Και εσείς έρχεστε εδώ και παρουσιάζετε μια πολύ ωραία ατμόσφαιρα.

Δεν θα πάω τώρα στις συνεχόμενες αυξήσεις των επιτοκίων και στα δάνεια του κόσμου που αρχίζουν να ακριβαίνουν και στο πώς θα τα πληρώσει ο κόσμος, κύριε Υφυπουργέ; Θα αρχίσουν πάλι να «κοκκινίζουν» προς τέρψιν των funds και των πάσης φύσεως «κορακίων». Αυτό θα γίνει τώρα. Ακούστε. Όταν υπάρχει πληθωρισμός, ok, η πρώτη απάντηση είναι η άνοδος των επιτοκίων. Το αντιλαμβανόμαστε αυτό. Αυτό είναι κατανοητό. Όμως, θα πρέπει να δούμε τι μπορούμε να κάνουμε, γιατί εδώ έρχεται πάλι η καταστροφή και εμείς σφυρίζουμε αδιάφορα. Και την ώρα που τα επιτόκια ανεβαίνουν και ο κόσμος δυσκολεύεται να πληρώσει τη δόση του, οι τραπεζίτες και οι τράπεζες πανηγυρίζουν και καταγράφουν τεράστια κέρδη από τους τόκους. Ένα να πω μόνο: 5,4 δισεκατομμύρια ευρώ καθαρά έσοδα μόνο από τόκους κατέγραψαν οι τέσσερις συστημικές τράπεζες το 2022. Τι να λέμε τώρα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε, με την τροπολογία 1670/248. Κύριε Βεσυρόπουλε, είναι δικό σας το νομοσχέδιο, είναι του Υπουργείου Οικονομικών. Είναι ντροπή αυτό που κάνετε. Και σήμερα σας καταγγέλλουμε δημόσια από το ιερό Βήμα της Βουλής. Πώς είναι δυνατόν σε μία τροπολογία που έχει αρκετές ευεργετικές διατάξεις -και να θέλουμε να τις ψηφίσουμε να μην μπορούμε γιατί μας μπλοκάρετε, μας εγκλωβίζετε. Έχει διατάξεις θετικές και έχει και θετικά πράγματα. Είναι η φορολογία των Ευρωβουλευτών. Φυσικά και πρέπει να φορολογούνται οι Ευρωβουλευτές. Έχει φόρους στις οκτώ δόσεις. Έχει ευνοϊκές ρυθμίσεις για τα ΕΑΣ, για να τους διευκολύνετε στη φορολογική ενημερότητα- να βάζετε τα κανάλια, τους φίλους σας, επειδή είστε υπόδουλοι των μέσων μαζικής ενημέρωσης και των μιντιαρχών; Και τι κάνετε τώρα; Παρέχετε οικονομική στήριξη των επιχειρήσεων, που μπορούν να χρηματοδοτούνται οι μιντιάρχες, ολιγάρχες, φίλοι σας, μέσω ειδικά σχεδιασμένων προγραμμάτων. Τα μόνιμα «πετσωμένα» μέσα μαζικής ενημέρωσης. Κάνετε προπαγάνδα πολιτική και κυβερνητική μέσα από τα μέσα μαζικής ενημέρωσης, τα οποία τα πληρώνετε εσείς, αλλά ουσιαστικά τα πληρώνει ο ελληνικός λαός, διότι αυτές τις ευεργετικές διατάξεις που έχετε για τα μέσα ενημέρωσης, τις πληρώνουμε εμείς, κύριε Βεσυρόπουλε.

Γιατί, λοιπόν, ρυθμίζεται σε εβδομήντα δύο δόσεις ό,τι χρωστάνε στον «ΕΔΟΕΑΠ» τα κανάλια με απαλλαγή από πρόστιμα και προσαυξήσεις; Πρόστιμα απαλλαγή λοιπόν! Και προσαυξήσεις απαλλαγή! Κάντε το και στους Έλληνες πολίτες που χρωστάνε! Γιατί μόνο στους ολιγάρχες; Γιατί μόνο στους μιντιάρχες φίλους σας; Γιατί προεκλογικά τέτοια χατίρια; Και γιατί βάζετε τα άρθρα αυτά μέσα στις ευεργετικές διατάξεις τις υπόλοιπες που θέλουμε να ψηφίσουμε και δεν μπορούμε, διότι θα είμαστε συνένοχοι στο έγκλημα άμα ψηφίσουμε τις απαλλαγές που δίνετε στους μιντιάρχες; Απαντήστε μας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χήτα, ολοκληρώστε σας παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κύριε Πρόεδρε.

Όμως είναι εξοργιστικό. Και το κάνει η Κυβέρνηση συστηματικά και δεν μπορούν τα κόμματα να ψηφίσουν, γιατί έχει δεκατέσσερα άρθρα η τροπολογία αλλά πρέπει να ψηφίσεις «ναι» ή «όχι». Αν ψηφίσουμε «ναι», θα μας πουν και εμάς τσιράκια των καναλαρχών. Αν πούμε «όχι», θα πουν ότι η Ελληνική Λύση δεν υπερψήφισε τις φοροαπαλλαγές και τις διευκολύνσεις. Οφείλουμε να τα εξηγούμε αυτά, για να ξέρει ο κόσμος τι γίνεται. Είστε υπόδουλοι των μιντιαρχών και των ολιγαρχών. Εγώ ντρέπομαι για λογαριασμό σας.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τώρα τον λόγο στον Κοινοβουλευτικό Εκπρόσωπο της Νέας Δημοκρατίας κ. Βρούτση. Μετά θα ακολουθήσει, όπως είπαμε, ο κ. Καλογιάννης, η κ. Αντωνίου και η κ. Αχτσιόγλου. Και μετά την κ. Αχτσιόγλου θα δώσουμε τον λόγο στον κ. Οικονόμου για μια σύντομη παρέμβαση σχετικά με δύο άρθρα του νομοσχεδίου.

Κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε. Αν δεν σας πειράζει, θα μιλήσω από τη θέση μου.

Είμαι υποχρεωμένος να ξεκινήσω, δίνοντας απαντήσεις ή τουλάχιστον καταθέτοντας τη δική μου άποψη πάνω σε κάποια ζητήματα τα οποία τέθηκαν λίγο πριν από ομιλητές και από συναδέλφους της Αντιπολίτευσης για κρίσιμα ζητήματα τα οποία αφορούν το σύνολο της χώρας μας, πέρα από το νομοσχέδιο, αλλά και τον τουρισμό και τη νησιωτική Ελλάδα, για την οποία γνωρίζετε το ενδιαφέρον μου εδώ και χρόνια. Άλλωστε ως Κυκλαδίτες, κύριε Συρμαλένιο, έχουμε ανταλλάξει πολλές φορές απόψεις και ιδέες για τα συγκεκριμένα ζητήματα.

Επανέρχομαι, κύριε Πρόεδρε. Πρώτον, ζούμε σε ένα περιβάλλον στο οποίο πραγματικά αποτελεί πολύ μεγάλη θετική επιτυχία για τη χώρα μας η αύξηση του τουρισμού, η αύξηση του τουριστικού προϊόντος, η αύξηση του πλούτου της χώρας μας μέσα από τον τουρισμό. Αυτό είναι κάτι το οποίο εξελίχθηκε τα τελευταία χρόνια. Στον πυρήνα αυτής της τουριστικής ανάπτυξης βρίσκεται η νησιωτική Ελλάδα. Γνωρίζει ο κ. Συρμαλένιος -ρητορικά αναφέρω το όνομά του ως συνάδελφος και εκείνος από τις Κυκλάδες- ότι πριν από είκοσι και είκοσι πέντε χρόνια τα νησιά στο Αιγαίο Πέλαγος, και συνολικά η νησιωτική Ελλάδα, ήταν περιοχές από τις οποίες έφευγε ο κόσμος, διότι δεν υπήρχε περιβάλλον για αγορά εργασίας ώστε να εργαστούν, δεν υπήρχε η δυνατότητα επιβίωσης και έφευγαν προς το κέντρο. Σήμερα έχει γίνει ακριβώς το αντίθετο. Λόγω της αύξησης του τουριστικού ρεύματος, λόγω της αύξησης των υποδομών και λόγω της αύξησης των τουριστικών μονάδων, έχουμε φτάσει στο σημείο όχι μόνο να υπάρχει μηδέν ανεργία -επαναλαμβάνω ανεργία μηδέν!- αλλά να μην υπάρχει και ανθρώπινο δυναμικό να εργαστεί. Και αυτό αποτελεί ένα από τα κύρια ζητήματα αυτή τη στιγμή για τον τουρισμό στη χώρα μας και συνολικά για τη χώρα και την οικονομία.

Την ίδια όμως στιγμή, μέσα από αυτή την ανάπτυξη -την οποία τη θέλαμε όλοι και ήταν πολυπόθητη- έχει δημιουργηθεί ένα νέο περιβάλλον, το οποίο -είπα και πριν- χτυπάει κόκκινο. Δηλαδή η υπερδόμηση που γίνεται, η άναρχη, χωρίς σχεδιασμό οδηγεί σιγά σιγά όλη τη νησιωτική Ελλάδα, αυτόν τον πλούτο της χώρας μας, με τη μοναδική κυκλαδική ταυτότητα, αλλά και τα άλλα νησιά της χώρας και του Αιγαίου, να αλλοιώνεται και να φτάνει σε κίνδυνο πλήρους εξαφάνισης. Και μετά από λίγα χρόνια, εάν δεν παρέμβει η πολιτεία, αυτό το συγκριτικό πλεονέκτημα που θα έχουμε, θα εξαφανιστεί. Άρα τι πρέπει να κάνουμε; Να παρέμβουμε.

Ανοίγω παρένθεση. Επικαλέστηκε λίγο πριν ο κ. Συρμαλένιος την ευαισθησία του για το περιβάλλον, τις θέσεις του ΣΥΡΙΖΑ και της Αριστεράς για τα νησιά και τη βιώσιμη ανάπτυξη. Ποια ήταν η θέση του ΣΥΡΙΖΑ ή, αν θέλετε, του χώρου που εκπροσωπούσε παλαιότερα ο κ. Συρμαλένιος; Ήταν ο τουρισμός του «sleeping bag». Δεν ήθελαν να δουν ούτε ένα ξενοδοχείο. Δεν ήθελαν να δουν μια αναβαθμισμένη ποιοτικά μονάδα. Αυτή ήταν η πολιτική τους. Εκεί έπρεπε να μείνουμε; Όχι.

Ο τουρισμός έπρεπε να εξελιχθεί με αναβαθμισμένες υπηρεσίες, με αναβαθμισμένες παροχές υπηρεσιών, με σύγχρονα ξενοδοχεία κάτι που γίνεται και έχει γίνει. Άλλο αυτό και άλλο η βιώσιμη ανάπτυξη την οποία σήμερα εγώ επικαλούμαι. Λέω ότι πρέπει να προστατεύσουμε το τοπίο, να διατηρήσουμε την κυκλαδίτικη ταυτότητα και φυσιογνωμία και να κάνουμε ό,τι πρέπει γι’ αυτό. Τι μπορεί να γίνει πάνω σε αυτό; Να παρέμβει η πολιτεία. Παρενέβη η πολιτεία; Απάντηση: ναι.

Ανοίγω πάλι μια παρένθεση. Ο ευαίσθητος ΣΥΡΙΖΑ τι έκανε τεσσερισήμισι χρόνια πάνω σε αυτό τον κίνδυνο που έτρεχε από το 2010 και μετά; Τίποτε. Τι έκανε η πολιτεία, κυρίες και κύριοι συνάδελφοι; Πήρε μέτρα όχι μόνο για τις Κυκλάδες, αλλά για όλη την Ελλάδα. Ειδικός χωροταξικός σχεδιασμός για όλη τη χώρα αναγνωρίζοντας την αναγκαιότητα να περιφρουρήσουμε αυτά που είπα πριν: Ταυτότητα, φυσιογνωμία, αρχιτεκτονική, μοναδικό τοπίο νησιών και Κυκλάδων. Ακριβώς αυτό κάνει και ήδη τρέχουν αυτή τη στιγμή και είναι σε εξέλιξη ειδικά χωροταξικά σχέδια για όλη τη χώρα με πρώτη ταχύτητα τις Κυκλάδες και με πρώτη ταχύτητα στις Κυκλάδες τη Σαντορίνη και τη Μύκονο που είναι πρώτης προτεραιότητας ανάγκη να εφαρμοστούν. Διότι η φέρουσα ικανότητα του κάθε νησιού -και εδώ τεκμηριώνεται το γιατί- είναι συγκεκριμένη. Δεν μπορούμε να έχουμε απεριόριστες υποδομές. Έχουμε φτάσει στο σημείο να μην υπάρχουν κατοικίες για να έρθουν οι δημόσιες υπηρεσίες, γιατροί, δάσκαλοι, καθηγητές, αστυνομικοί να κάνουν το αυτονόητο, για να μείνουν και να διατηρήσουν τη νομιμότητα από τη μία, είτε να παρέχουν τις δημόσιες υπηρεσίες τους. Άρα, λοιπόν, όλα αυτά πρέπει να τακτοποιηθούν την επόμενη μέρα μέσα από τα ειδικά χωροταξικά σχέδια.

Το μείζον ερώτημα το οποίο τίθεται είναι ότι το πολιτικό σύστημα για τη δύσκολη απόφαση που θα πρέπει να πάρουμε όλοι μαζί στο χρονικό διάστημα στο τέλος του 2023 και του 2024 πρέπει να είμαστε ενωμένοι. Να μην υπάρξει λαϊκισμός ούτε ο φόβος του πολιτικού κόστους. Όλοι μαζί να συναποφασίσουμε και να πούμε «ναι». Να ενώσουμε τις δυνάμεις μας, να σηκώσουμε το πολιτικό κόστος το οποίο είναι αναμενόμενο να υπάρχει από τη δυσαρέσκεια που θα υπάρξει γιατί θα υπάρξουν συν και πλην στις αποφάσεις που θα παρθούν και να πούμε: «Ναι, ως εδώ. Δίνουμε τα χέρια για να διατηρήσουμε το τοπίο, τη φυσιογνωμία και την ταυτότητα της πατρίδας μας».

Δεύτερη παρατήρηση. Ακούω συνεχώς την κριτική για τον κατώτατο μισθό ότι δεν είναι επαρκής ότι δεν είναι αυτός που πρέπει. Είναι και η κ. Αχτσιόγλου εδώ. Ερώτηση: ο ΣΥΡΙΖΑ το 2019 έδωσε στον κατώτατο μισθό αύξηση 11%. Εγώ το αναγνωρίζω. Η Νέα Δημοκρατία τότε, κυρία Αχτσιόγλου, δεν είπε όχι. Είπε καλοδεχούμενος ο νέος κατώτατος μισθός μέσα από την αύξηση που έδωσε. Με ποια διαδικασία δόθηκε το 11%; Δόθηκε με βάση τον ν.4172/2013. Το Κομμουνιστικό Κόμμα πολλές φορές τον λέει νόμο Βρούτση και επικαλείται το όνομα μου γιατί για πρώτη φορά φτιάχτηκε ένας μηχανισμός ο οποίος έλειπε στο παρελθόν. Ο κατώτατος μισθός και η αύξησή του δινόταν κατά τύχη, συμπτωματικά, κατά περίπτωση ή όπως βόλευε. Ε, λοιπόν, αυτός ο μηχανισμός δίνει τη δυνατότητα για πρώτη φορά να λέμε ότι η αύξηση του κατώτατου μισθού θα γίνει κατόπιν οικονομικής αξιολόγησης που μπορεί να κρίνει ποια είναι η αντοχή της οικονομίας. Και αυτή η αύξηση θα δοθεί στους εργαζόμενους. Κρίνεται λοιπόν ότι η αύξηση αυτή από το 2019 μέχρι σήμερα είναι 22% μεσοσταθμικά συμπεριλαμβανομένης και της αύξησης που δίνεται μέσα από τη μείωση των ασφαλιστικών εισφορών. Και έτσι έχουμε ένα κατώτατο μισθό συγκεκριμένο. Οποιαδήποτε άλλα λόγια περί καλών προθέσεων αύξησης του κατώτατου μισθού, επιτρέψτε μου, είναι λόγια του αέρα. Είναι λόγια τα οποία δεν έχουν βάση και θα βάλουν σε κίνδυνο και τους εργαζόμενους και τις θέσεις εργασίας και την ανταγωνιστικότητα της εθνικής μας οικονομίας.

Παρατήρηση τρίτη: ΦΠΑ. Πάει πολύ να ανεβαίνει ο ΣΥΡΙΖΑ και να κουνάει το δάχτυλο για το μειωμένο ΦΠΑ των νησιών -των Κυκλάδων πλέον γιατί στα άλλα αποκαταστάθηκε- ότι έπρεπε να επανέλθει και χάθηκε. Με ποιανού ευθύνη χάθηκε το ΦΠΑ στις Κυκλάδες και το Αιγαίο; Με ποιανού ευθύνη; Με ευθύνη του ΣΥΡΙΖΑ που όταν ήταν Κυβέρνηση στην περίφημη διαπραγμάτευση του 2015 αποφάσισε ότι έπρεπε να καταργηθεί το μειωμένο ΦΠΑ των νησιών. Το μειωμένο ΦΠΑ των νησιών, κύριε Πρόεδρε, υπενθυμίζω ότι δόθηκε στην πρώτη διαπραγμάτευση της χώρας στην Ευρωπαϊκή Ένωση και την ένταξή μας τότε από τον Κωνσταντίνο Καραμανλή γιατί ήθελε να ενισχύσει τη νησιωτική Ελλάδα μέσα από μία παρέμβαση από τον ΦΠΑ που θα έβγαινε μετά από λίγα χρόνια για να ενισχύσει το βιοτικό επίπεδο των νησιωτών για να παραμείνουν στα νησιά. Έτσι, λοιπόν, δόθηκε αυτό το μειωμένο ΦΠΑ το οποίο δυστυχώς σήμερα σε δύο περιοχές του Αιγαίου, Κυκλάδες και Βόρειες Σποράδες, δεν υπάρχει.

Και θα ήθελα προς τον Υφυπουργό Οικονομικών να πω ότι προσωπικά για μένα, κύριε Υπουργέ, παραμένει ένα πάγιο αίτημα η επαναφορά του μειωμένου ΦΠΑ στην αρχική του κατάσταση στα νησιά των Κυκλάδων για να αποκατασταθεί η δικαιοσύνη. Πάντα μέσα στο πλαίσιο των δημοσιονομικών δυνατοτήτων της χώρας. Αλλά είναι ένας στόχος που πρέπει να πετύχουμε. Να επανέλθει και πάλι το μειωμένο ΦΠΑ στις Κυκλάδες και όπου αλλού αυτό εγκαταλείφθηκε για να επανέλθει η δικαιοσύνη και η ισορροπία όπως ήταν τα προηγούμενα χρόνια.

Τέταρτη παρατήρηση -για να μπω μετά στο νομοσχέδιο- είναι το ζήτημα το οποίο αφορά την περίφημη δέκατη τρίτη σύνταξη του ΣΥΡΙΖΑ. Στην Αίθουσα πολλές φορές είναι δικαιολογημένο να μη γνωρίζουν οι συνάδελφοι. Δεν δόθηκε ποτέ δέκατη τρίτη σύνταξη από τον ΣΥΡΙΖΑ. Πράγματι το 2019, λίγο πριν τις εθνικές εκλογές, δόθηκε ένα αυτοτελές ποσό, κύριε Οικονόμου, 800 εκατομμυρίων το οποίο ήταν ένα στοχευμένο ποσό παραμονή των εκλογών με τη μορφή επιδόματος. Έτσι το χαρακτηρίσαμε εμείς. Είπαμε τότε «καλοδεχούμενο». Μη βάζετε στο στόμα μας λόγια που δεν είπαμε ποτέ. Ποτέ δεν είπαμε ψίχουλα. Εγώ είχα την ευθύνη της διαχείρισης του τομέα των εργασιακών της Νέας Δημοκρατίας τότε. Είπαμε «ναι». Το ψηφίσαμε. Καλοδεχούμενο αλλά δεν ήταν δέκατη τρίτη σύνταξη. Γιατί δεν ήταν; Ακούστε γιατί. Δέκατη τρίτη σύνταξη σημαίνει 2,5 δισεκατομμύρια ευρώ. Τόσο είναι η δέκατη τρίτη σύνταξη με βάση τα στοιχεία του «ΗΛΙΟΣ» που αφορά τη συνταξιοδοτική δαπάνη ενός μήνα. Άρα αν υπήρχε η δέκατη τρίτη σύνταξη αυτή θα έπρεπε να είναι 2,5 δισεκατομμύρια ευρώ και όχι 800 εκατομμύρια. Αυτή είναι η απάντηση. Άρα δέκατη τρίτη σύνταξη δεν υπάρχει.

Και έρχομαι στο νομοσχέδιο. Κυρίες και κύριοι συνάδελφοι, αυτό το νομοσχέδιο είναι ένα νομοσχέδιο του οποίου νομίζω ότι είναι ευδιάκριτο το αποτύπωμα. Έχει κοινωνική διάσταση διότι αφορά χιλιάδες συμπολίτες μας, συνταξιούχους, εργαζόμενους, νοικοκυριά, επιχειρήσεις από τη μία και έχει και μία διάσταση η οποία αφορά την ίδια την οικονομία. Μέσα από αυτά τα 630 εκατομμύρια του νομοσχεδίου επιβεβαιώνει ότι η οικονομία μας πάει σε καλό δρόμο και έρχεται να πει ότι μέσα από τη δημοσιονομική δυνατότητα της πετυχημένης οικονομικής πολιτικής δίνει τη δυνατότητα να κάνουμε αυτές τις παρεμβάσεις.

Τρεις δείκτες. Δείκτης πρώτος: ανάπτυξη 2,3%. Το είπε και ο κ. Σταϊκούρας για το 2023. Υπερδιπλάσιος ή υπερτριπλάσιος του μέσου όρου της Ευρωπαϊκής Ένωσης από τις προβλέψεις για το 2023. Δεύτερον, γυρίζουμε τη χώρα σε πρωτογενές πλεόνασμα 0,7%. Μεγάλη επιτυχία. Περάσαμε όλες αυτές τις δύσκολες καταστάσεις, δαπανήθηκαν πολλά δισεκατομμύρια ευρώ σε επιτρεπτέες προκαταβολές και σε αναστολές συμβάσεων εργασίας σε εργαζομένους σε όλη τη χώρα για να τους στηρίξουμε, να μη χάσουν τις δουλειές τους και πετύχαμε να λέμε σήμερα ότι το 2023 η Ελλάδα γυρίζει και πάλι σε πρωτογενή πλεονάσματα. Και φυσικά η ανεργία η οποία πλέον προσεγγίζει το κρίσιμο σημείο να μειωθεί κάτω από το 10%.

Εγώ δεν είμαι άδικος, κυρία Αχτσιόγλου. Συγγνώμη για την αναφορά μου. Είναι ρητορική επειδή ήταν Υπουργός Εργασίας. Και επί ΣΥΡΙΖΑ μειώθηκε η ανεργία. Μειώθηκε και επί ΣΥΡΙΖΑ. Μειωνόταν. Γιατί μέσα από τις μεταρρυθμίσεις που γίνανε και τις πολιτικές που ασκήθηκαν άρχισε να αποκλιμακώνεται η ανεργία. Αλλά αυτό το κατηγορώ εναντίον της Νέας Δημοκρατίας για θέσεις εργασίας που δεν βρίσκουμε, ότι η Νέα Δημοκρατία φέρνει την ανεργία, κατέρρευσε. Η Νέα Δημοκρατία αύξησε τους μισθούς πάντα με σχέδιο σε σχέση με την αντοχή της οικονομίας. Αλλά μειώθηκε και η ανεργία. Φτάνουμε στο πρωτοφανές θετικό στοιχείο να πλησιάζουμε να μειωθεί και κάτω από διψήφιο νούμερο. Αυτή είναι η απάντηση προς τον κ. Τσακαλώτο που λέει για θέσεις εργασίας ποιοτικές και καλά αμειβόμενες. Και καλύτερα αμειβόμενες είναι σήμερα οι θέσεις εργασίας και περισσότερη απασχόληση έχουμε στην Ελλάδα.

Το νομοσχέδιο, λοιπόν, κυρίες και κύριοι συνάδελφοι, είναι ένα νομοσχέδιο το οποίο απαντάει και στα θέματα τα οποία έλεγε πριν ένα μήνα ο ΣΥΡΙΖΑ και όλη η Αντιπολίτευση: «Φέρτε και φτιάξτε ρυθμίσεις και καλύψτε στους συνταξιούχους», μιλάω για τα πολύ σημαντικά ζητήματα, «το θέμα της προσωπικής διαφοράς». Το θέμα των ρυθμίσεων το λύνει σήμερα και δεν το ψηφίζετε; Δεν λέγατε να φέρουμε εκατόν είκοσι δόσεις ή να φέρουμε δόσεις για τα νοικοκυριά τα οποία χρωστούν; Το κάνουμε πράξη με εβδομήντα δύο ως εκατόν είκοσι δόσεις και για ασφαλιστικές υποχρεώσεις και για φορολογικές υποχρεώσεις. Το κάνουμε πράξη, λοιπόν. Γιατί κριτική σε αυτό; Γιατί δεν το ψηφίζετε αυτό; Εσείς το λέγατε και εμείς είπαμε: «Θα το δούμε στο πλαίσιο των δημοσιονομικών δυνατοτήτων και το κάνουμε πράξη».

Δεύτερον, το θέμα της προσωπικής διαφοράς. Επειδή ίσως είναι και η τελευταία φορά που μιλάω σε αυτή την κοινοβουλευτική περίοδο λίγο πριν τις εθνικές εκλογές επιτρέψτε μου μια ανοχή, κύριε Πρόεδρε. Είναι κάτι στο οποίο είμαι υποχρεωμένος να δώσω μια απάντηση σε ένα ζήτημα για το οποίο πάλι οφείλω εδώ να πω ότι υπάρχει άγνοια.

Ακούω συνεχώς από την πλευρά του Κινήματος Αλλαγής για κατάργηση του νόμου Κατρούγκαλου. Κυρίες και κύριοι συνάδελφοι, με τον ν.4670/2020, τον νόμο που έφερα εγώ στη Βουλή τον Μάρτη του ’20, καταργήθηκε οριστικά ο νόμος Κατρούγκαλου. Δεν υπάρχει νόμος Κατρούγκαλου. Έχει αλλάξει ριζικά. Γιατί; Τι ρυθμίζει ένα ασφαλιστικό σύστημα; Τρία πράγματα: Η βιωσιμότητα του, ο τρόπος υπολογισμού των συντάξεων και οι ασφαλιστικές εισφορές. Και τα τρία αυτά δομικά στοιχεία του ασφαλιστικού άλλαξαν.

Και εξηγούμαι: Ο νόμος Βρούτση της Κυβέρνησης της Νέας Δημοκρατίας του Κυριάκου Μητσοτάκη, που ήρθε στη Βουλή τον Μάρτη του ’20, είναι ο πρώτος νόμος που ήρθε και συνοδευόταν από αναλογιστική μελέτη -ποτέ στην ιστορία δεν είχε γίνει αυτό στο παρελθόν- που έδειξε και δείχνει τη βιωσιμότητα του συστήματος μέχρι το 2070. Είναι ο μόνος νόμος που δεν αμφισβητήθηκε στα δικαστήρια. Δεν έχει γίνει καμία αντισυνταγματική διαδικασία εναντίον του. Και είναι ο νόμος ο οποίος πλέον αλλάζει δομικά το σύστημα και στον υπολογισμό των συντάξεων και σε όλο το πλαίσιο του ασφαλιστικού και δίνει μια προοπτική μέχρι το 2070.

Πάμε, λοιπόν, στο ζήτημα του ασφαλιστικού: Νόμος Κατρούγκαλου δεν υπάρχει. Τι έμεινε μόνο; Έμεινε μόνο μια ουρίτσα. Και τη λέω ουρίτσα γιατί αφορά ένα τμήμα που λέγεται προσωπική διαφορά, το οποίο κληρονομήσαμε, στοίχιζε κάποια δισεκατομμύρια και το οποίο θα εξαλειφθεί. Πώς θα εξαλειφθεί; Κυρίως μέσα από τις αυξήσεις των συντάξεων. Ποιες είναι οι αυξήσεις των συντάξεων;

Ακούω από την πλευρά του ΣΥΡΙΖΑ «είναι -λέει- νόμος Κατρούγκαλου η αύξηση των συντάξεων». Όχι, δεν είναι νόμος του ΣΥΡΙΖΑ. Μπορεί να υπήρχε αυτή η διάταξη η συγκεκριμένη στον παλιό νόμο, αλλά επανήλθε και μετρήθηκε. Δεν είχε μετρηθεί. Κι εμείς φέραμε τρεις συντάξεις, μόνιμες, σταθερές στο νέο ασφαλιστικό. Ποιες είναι οι τρεις μόνιμες αυξήσεις συντάξεων;

Πρώτη: Στην αλλαγή του τρόπου υπολογισμού των συντάξεων. Τριάντα χρόνια και πάνω αλλάζουν δομικά οι συντελεστές αναπλήρωσης, καλλιεργώντας την ασφαλιστική συνείδηση και διαμορφώνοντας ένα πλαίσιο κινητροδοτώντας την εργασία και την εμφανή εργασία, την εργασία η οποία δεν θα κρύβεται κάτω από την αδήλωτη εργασία, έτσι ώστε να κινητροδοτώ κάποιον να πάρει μεγαλύτερη σύνταξη. Μία σύνταξη μηνιαία για όσους είναι πάνω από τριάντα χρόνια μεσοσταθμικά. Παραδείγματος χάριν, οι λιμενικοί, οι αστυνομικοί, οι στρατιωτικοί, οι δημόσιοι υπάλληλοι και όλοι από τον ιδιωτικό τομέα με τριάντα χρόνια και πάνω μεσοσταθμικά θα έχουν μία μηνιαία σύνταξη παραπάνω. Δομική αλλαγή!

Δεύτερη: Κάθε 1η Ιανουαρίου από το 2023 θα υπάρχει μία μόνιμη αύξηση, η οποία θα καθορίζεται ως αποτέλεσμα ανάπτυξης και πληθωρισμού διά δύο του προηγούμενου έτους. Είναι αυτή που δόθηκε φέτος, το 7,75%. Δεν είναι του ΣΥΡΙΖΑ. Είναι του δικού μας νόμου με βάση το άρθρο 25, την παράγραφο 4α του ν.4670/2020. Αυτός ο νόμος περιγράφει την αύξηση την 1η Ιανουαρίου κάθε έτους και αυτή θα είναι σταθερή από εδώ και πέρα.

Και η τρίτη είναι των συνταξιούχων. Ήταν 70% η παρακράτηση του μισθού των συνταξιούχων και τώρα είναι μόλις 30%. Πώς θα εξαλειφθεί η προσωπική διαφορά; Η προσωπική διαφορά θα εξαλειφθεί, πρώτον, με αυτή την παρέμβαση που γίνεται σήμερα με τα 200 - 300 ευρώ, με τα οποία έρχεται το Υπουργείο Οικονομικών και η Κυβέρνηση και καλύπτει το κομμάτι το συγκεκριμένο και δεύτερον μέσα από τις συνεχόμενες αυξήσεις.

Εκτιμώ ότι μετά το 2025 δεν θα υπάρχει πλέον εκκρεμότητα προσωπικής διαφοράς μέσα από τις αυξήσεις, διότι προβλέπεται του χρόνου περίπου 4% αύξηση των συντάξεων μέσα από τον πληθωρισμό και την ανάπτυξη όπως διαμορφώνεται.

Με λίγα λόγια, κυρίες και κύριοι συνάδελφοι, το θέμα του ασφαλιστικού για όλους μας πρέπει να δημιουργήσει μία ηρεμία. Μην πειράξουμε το ασφαλιστικό όπως έχει διαμορφωθεί. Ήταν μία από τις κύριες αιτίες του δημοσιονομικού εκτροχιασμού της χώρας. Τώρα έχει αποκατασταθεί και η εμπιστοσύνη και η ισορροπία στο σύστημα. Όσοι τάζουν πάνω στο ασφαλιστικό να ξέρουν ότι οποιοδήποτε άγγιγμα στο ασφαλιστικό, θα το βάλει σε κίνδυνο. Ούτε μπορεί κάποιος να δίνει δημόσιες δαπάνες για συντάξεις, γιατί αυτά είναι μετρημένα, σταθμισμένα στην αναλογιστική μελέτη και συμφωνημένα με την Ευρώπη. Έχουμε ένα σταθερό, καλό και εγγυημένο ασφαλιστικό, βιώσιμο ασφαλιστικό, μέχρι το 2070.

Κλείνω, κύριε Πρόεδρε -κι ευχαριστώ για τη δυνατότητα που μου δώσατε- ως εξής: Σήμερα το νομοσχέδιο το συγκεκριμένο, κυρίες και κύριοι συνάδελφοι, περιέχει μόνο θετικά στοιχεία, στοιχεία τα οποία η λογική λέει ότι πρέπει να στηριχτούν και να ψηφιστούν από όλους. Λογικό είναι να υπάρχει μια αντιπαράθεση στο περισσότερο ή λιγότερο, αλλά αυτό το νομοσχέδιο έχει αποτύπωμα κοινωνικό, έχει αποτύπωμα ευαισθησίας και έχει αποτύπωμα αποκατάστασης δικαιοσύνης σε χιλιάδες συμπολίτες μας, νοικοκυριά και επιχειρήσεις.

Εκτιμώ και πιστεύω ότι στο τέλος της διαδικασίας, παρά τις επιμέρους ενστάσεις που ακούστηκαν, όλοι θα συμβάλουμε θετικά ώστε αυτό να ψηφιστεί και να γίνει νόμος του κράτους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Θα δώσουμε τώρα τον λόγο στον κ. Σταύρο Καλογιάννη από τη Νέα Δημοκρατία, θα ακολουθήσει η κ. Αντωνίου, η κ. Αχτσιόγλου και μετά θα δώσουμε τον λόγο στον κ. Οικονόμου, τον Υπουργό, για μια σύντομη παρέμβαση σχετικά με δύο άρθρα του νομοσχεδίου.

**ΣΤΑΥΡΟΣ ΚΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε ένα νομοσχέδιο του Υπουργείου Οικονομικών το οποίο αποσκοπεί στη στήριξη της κοινωνίας και της επιχειρηματικότητας. Αυτό επιτυγχάνεται μέσω της θέσπισης κανόνων για τη ρύθμιση οφειλών φυσικών και νομικών προσώπων και παρεμβάσεων για την ενίσχυση εργαζομένων και συνταξιούχων.

Πριν περάσω στις ευεργετικές διατάξεις του υπό συζήτηση νομοσχεδίου, θέλω να αναφερθώ σε ορισμένες πολύ σημαντικές ρυθμίσεις που έχει ήδη προωθήσει η Κυβέρνηση της Νέας Δημοκρατίας, επί φορολογικών ζητημάτων. Από τις πρώτες ημέρες της Διακυβέρνησης, μειώθηκαν οι φόροι άμεσοι και έμμεσοι. Το αφορολόγητο όριο -υπενθυμίζω- αυξήθηκε κατά 1.000 ευρώ για κάθε παιδί, μειώθηκε η προκαταβολή φόρου, καταργήθηκε η ειδική εισφορά αλληλεγγύης, μειώθηκε ο φόρος στα μερίσματα από 15% σε 5%. Κυρίως, όμως, μειώθηκε ο ΕΝΦΙΑ κατά 1 δισεκατομμύριο ευρώ, περίπου, όπως προανέφερε ο Υπουργός Οικονομικών για τα φυσικά πρόσωπα, μείωση η οποία αντιστοιχεί σε ποσοστό 35%, ξεπερνώντας το 30% που είχαμε υποσχεθεί προεκλογικά. Πρόκειται για ρυθμίσεις που έχουν άμεσο αντίκτυπο στους εργαζόμενους τόσο του ιδιωτικού όσο και του δημόσιου τομέα, στους συνταξιούχους, στους αγρότες, στους επιχειρηματίες.

Σε ό,τι αφορά τις δόσεις, η Κυβέρνηση έφερε τη ρύθμιση των τριάντα έξι άτοκων δόσεων και των εβδομήντα δύο δόσεων με χαμηλό επιτόκιο της τάξης του 2,5%, επανέφερε τη ρύθμιση των εκατόν είκοσι δόσεων, λαμβάνοντας ταυτόχρονα μέτρα στήριξης της αγοράς και των ευάλωτων κοινωνικών ομάδων ύψους περίπου 45 δισεκατομμυρίων ευρώ. Συνεχίζει, δε, σήμερα στην ίδια κατεύθυνση καθώς με το υπό συζήτηση νομοσχέδιο, μεταξύ άλλων, αναβιώνουν οι ρυθμίσεις οι οποίες απωλέσθησαν ή κατέστησαν μη εξυπηρετούμενες μετά την 1η Φεβρουαρίου 2023.

Επιπλέον, προβλέπεται ευεργετική ρύθμιση για τους φορολογούμενους οι οποίοι ήταν συνεπείς με την έναρξη της ενεργειακής κρίσης και έχουν οφειλές που κατέστησαν ληξιπρόθεσμες μετά την 1η Νοεμβρίου 2021 και έως την 1η Φεβρουαρίου 2023, με την υπαγωγή τους στη ρύθμιση των εβδομήντα δύο δόσεων.

Προβλέπεται, επίσης, στο νομοσχέδιο χορήγηση έκτακτης οικονομικής ενίσχυσης από 200 έως 300 ευρώ σε συνταξιούχους του ΕΦΚΑ, στους οποίους έχει καταβληθεί η κύρια σύνταξη γήρατος ή αναπηρίας το Δεκέμβριο 2022. Η ενίσχυση θα καταβληθεί μέχρι το τέλος του τρέχοντος έτους. Είναι σημαντικό, δε, να επισημανθεί ότι είναι αφορολόγητη, ακατάσχετη και δεν συμψηφίζεται με χρέη προς το δημόσιο.

Ένα ακόμη σημαντικό μέτρο που περιλαμβάνεται στο νομοσχέδιο αφορά τη στήριξη των αγροτών. Προβλέπεται ειδικότερα για το 2023 η εφαρμογή μηδενικού συντελεστή ειδικού φόρου κατανάλωσης πετρελαίου που χρησιμοποιείται στη γεωργία. Ο μηδενικός συντελεστής θα εφαρμοστεί με επιστροφή στους δικαιούχους του ποσού του ειδικού φόρου που θα καταβάλλεται κατά την αγορά του καυσίμου. Το ποσό που επιστρέφεται είναι, επίσης, αφορολόγητο και ακατάσχετο.

Τέλος το νομοσχέδιο προβλέπει την παράταση ισχύος του μειωμένου συντελεστή ΦΠΑ 13% σε διάφορες υπηρεσίες και αγαθά, όπως είναι η εστίαση, ο καφές, τα αλκοολούχα ποτά.

Επιτρέψτε μου μια ιδιαίτερη αναφορά στην τροπολογία με γενικό αριθμό 1670 που κατέθεσε ο Υπουργός Οικονομικών και ειδικότερα στο άρθρο 3 αυτής, με το οποίο άρθρο διορθώνεται αναδρομικά ο ΕΝΦΙΑ σε τέσσερις περιοχές της χώρας, μεταξύ των οποίων και στο διαμέρισμα Αμφιθέας του δήμου Ιωαννιτών. Με αυτή τη ρύθμιση, κυρίες και κύριοι συνάδελφοι, διορθώνεται μια μεγάλη αδικία δέκα ετών και επιστρέφονται αχρεωστήτως καταβληθέντα ποσά φόρου.

Είχα ενημερώσει κατά το παρελθόν πολλούς Υπουργούς. Έχω καταθέσει δεκάδες απλές και επίκαιρες ερωτήσεις για το συγκεκριμένο θέμα, χωρίς κανένα αποτέλεσμα μέχρι χθες. Μόνο η σημερινή ηγεσία του Υπουργείου Οικονομικών, οι κύριοι Χρήστος Σταϊκούρας και Απόστολος Βεσυρόπουλος, τον οποίο θέλω ιδιαιτέρως να ευχαριστήσω, κατάλαβαν την αδικία που υφίστανται οι συμπολίτες, έσκυψαν στο πρόβλημα και δίνουν επιτέλους λύση. Τους ευχαριστώ θερμά για τη συνεργασία μας. Θερμά τους ευχαριστούν και οι συμπολίτες μας, οι οποίοι ταλαιπωρήθηκαν αφάνταστα επί δέκα ολόκληρα χρόνια από σφάλματα της διοίκησης.

Κυρίες και κύριοι συνάδελφοι, όπως προκύπτει από τα προαναφερόμενα, τόσο η Κυβέρνηση όσο και το Υπουργείο Οικονομικών μέσα σε ένα αβέβαιο διεθνές πλαίσιο συνεχίζουν να αφουγκράζονται την κοινωνία, λύνουν χρονίζοντα θέματα και λαμβάνουν μέτρα στήριξης πολιτών και επιχειρήσεων. Συνεχίζουμε, λοιπόν, στον δρόμο που χαράξαμε με τεκμηριωμένες απόψεις, με σκληρή δουλειά και απτά αποτελέσματα. Γι’ αυτό πιστεύω ότι οι συμπολίτες μας θα μας εμπιστευθούν και πάλι.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καλογιάννη.

Τον λόγο έχει τώρα η κ. Αντωνίου από το ΠΑΣΟΚ - ΚΙΝΑΛ.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, τις τελευταίες μέρες του πολιτικού της βίου η Κυβέρνηση του κ. Μητσοτάκη αποδεικνύεται για ακόμα μια φορά κατώτερη των περιστάσεων απέναντι στο τεράστιο πρόβλημα του ιδιωτικού χρέους που επί των ημερών της σπάει κάθε προηγούμενο ρεκόρ και απειλεί τα θεμέλια της κοινωνίας μας. Αδυνατεί να προσφέρει διέξοδο σε εκατοντάδες χιλιάδες υπερχρεωμένα νοικοκυριά και επιχειρήσεις των οποίων η θέση δυσχεραίνεται ακόμα περισσότερο από τις συνεχείς αυξήσεις των επιτοκίων της Ευρωπαϊκής Κεντρικής Τράπεζας, αλλά και την καλπάζουσα ακρίβεια.

Αντί γι’ αυτό, κύριοι της Κυβέρνησης, με το παρόν νομοσχέδιο φέρνετε ατελέσφορες ρυθμίσεις για οφειλές προς το δημόσιο και τον ΕΦΚΑ, τη στιγμή που σύμφωνα με τα στοιχεία Δεκεμβρίου του 2022 το χρέος προς τη φορολογική διοίκηση έχει εκτιναχθεί στα 13,7 δισεκατομμύρια ευρώ, ενώ στα ασφαλιστικά ταμεία έχει φτάσει στα 45,6 δισεκατομμύρια ευρώ.

Παράλληλα φαίνεται ξεκάθαρα ότι η επιλογή της Κυβέρνησης είναι να αφήσει απροστάτευτους τους ευάλωτους δανειολήπτες, την πρώτη κατοικία, την αγροτική γη, αφού ο εξωδικαστικός μηχανισμός έχει σχεδιαστεί στα μέτρα των τραπεζών και των funds.

Το ΠΑΣΟΚ – Κίνημα Αλλαγής έχει προτείνει ρύθμιση σε εκατόν είκοσι δόσεις των ληξιπρόθεσμων χρεών σε εφορίες και ασφαλιστικά ταμεία με διαγραφή προσαυξήσεων και κούρεμα για τους συνεπείς. Η Κυβέρνηση δεν υιοθετεί αυτή τη λύση, αλλά εισηγείται την αναβίωση των παλαιότερων ρυθμίσεων για τις εκατόν είκοσι και τις εβδομήντα δύο δόσεις. Με αυτόν τον τρόπο αφήνει εκτός ρύθμισης τα νέα χρέη και οφειλές και επαναλαμβάνει διατάξεις που δεν απέδωσαν είτε γιατί δεν μπορούσαν να τις ακολουθήσουν οι οφειλέτες είτε γιατί δεν είχαν ουσιαστικά κίνητρα. Αυτό δεν το λέμε μόνο εμείς. Το είπαν και οι φορείς οι οποίοι ουσιαστικά έκαναν την ίδια πρόταση με εμάς.

Ενώ συνεχίζετε να φορολογείτε μέσω του ΦΠΑ τα καλάθια των μικρομεσαίων νοικοκυριών, την ώρα που ο πληθωρισμός στα τρόφιμα παραμένει πολύ υψηλός σε σχέση με τον γενικό δείκτη τιμών, για το εφοπλιστικό κεφάλαιο φέρνετε ένα ακόμα φορολογικό δωράκι με μείωση του συντελεστή μερισμάτων από 10% σε 5%, δηλαδή 9% φορολογία του εισοδήματος του χαμηλόμισθου, 5% του μερίσματος του ναυλομεσίτη.

Έρχομαι τώρα σε μια σειρά άλλων διατάξεων του νομοσχεδίου. Τα έχουμε ξαναπεί, αλλά εσείς συνεχίζετε ακάθεκτοι. Πρώτον, συνεχίζετε τις εγκληματικές σας επιλογές για τη «ΛΑΡΚΟ» που προφανώς και έχει προστιθέμενη αξία την οποία εξαφανίσατε με την παράταση της ειδικής διαχείρισης.

Δεύτερον, ορίζετε το Υπουργείο Οικονομικών ως αναθέτουσα αρχή του έργου «Μετεγκατάσταση δραστηριοτήτων ΕΑΣ Υμηττού» και το αναθέτετε στο ΤΑΙΠΕΔ. Σας θέσαμε, κύριε Υπουργέ, συγκεκριμένα ερωτήματα με το θέμα της μετεγκατάστασης των ΕΑΣ πριν από έναν μήνα με ερώτηση που υπέγραψε η κοινοβουλευτική ομάδα του ΠΑΣΟΚ - Κινήματος Αλλαγής, η οποία βέβαια για άλλη μια φορά παραμένει αναπάντητη.

Γνωρίζετε ότι εμείς δεν απορρίπτουμε τη μετεγκατάσταση, αλλά σας ζητήσαμε να διασφαλίσετε ότι θα συνδυαστεί με αναβάθμιση του ρόλου και του έργου τους προς όφελος βέβαια της εθνικής άμυνας της χώρας. Εσείς δεν απαντήσατε και όλοι αντιλαμβάνονται ότι αυτή είναι μια ένοχη σιωπή.

Τρίτον, συνεχίζετε να φέρνετε ad hoc διατάξεις για το Yπερταμείο και τις θυγατρικές του και κυρίως στο ΤΑΙΠΕΔ που το έχετε αναγάγει σε μηχανισμό ανάθεσης έργων χαμηλής λογοδοσίας και διαφάνειας. Tώρα μεταφέρετε σε αυτό μέσω της ΕΤΑΔ και τη διαχείριση του αιγιαλού μπροστά από τα τουριστικά ακίνητα.

Τέταρτον, ενώ δεν στέγνωσε ακόμη το μελάνι του ν.5024 για τα καταπατημένα και ξεκίνησαν τα μπαλώματα. Κάποιοι στο Υπουργείο Οικονομικών ξέχασαν πως για να υπάρξει υπαγωγή στον ν.5024 χρειάζεται υπαγωγή στον ν.4495/2017 για τον οποίον χρειάζεται τίτλος κυριότητας. Θα ήταν για γέλια αν δεν ήταν για κλάματα το θέμα.

Πέμπτον, δεν μπορώ να μην σχολιάσω και κάτι που εμπίπτει στην αρμοδιότητα του κ. Σκυλακάκη. Συστήνει τμήμα στο Γενικό Λογιστήριο του Κράτους για την παρακολούθηση της σύναψης και εκτέλεσης των δανειακών συμβάσεων και συμβάσεων που συνάπτονται στο πλαίσιο αξιοποίησης των δανειακών πόρων του Ταμείου Ανάκαμψης και Ανθεκτικότητας κι αυτό γίνεται αφού έχουν υπογραφεί 3,22 δισεκατομμύρια ευρώ, από τα οποία το 1,2 δισεκατομμύριο ευρώ αντιστοιχούν σε δάνεια του Ταμείου Ανθεκτικότητας και Ανάκαμψης. Πάλι καλά που δεν το συστήσατε στο τέλος της προγραμματικής περιόδου. Αλλά δεν είναι αυτό το θέμα. Το θέμα είναι ότι τα 11,5 δισεκατομμύρια ευρώ δάνεια είναι εν δυνάμει βάρος για το δημόσιο χρέος και χρειάζεται σοβαρή παρακολούθησή τους από το Γενικό Λογιστήριο του Κράτους ή μια εντελώς διαφορετική κατεύθυνση, όπως προτείνουμε εμείς στο πρόγραμμά μας.

Το νομοσχέδιο, όμως, εμπεριέχει και εύλογες διατάξεις τις οποίες και θα ψηφίσουμε, όχι όμως χωρίς κριτική. Οφείλουμε, δηλαδή, να υπενθυμίσουμε ότι το εφάπαξ ποσό 200 - 300 ευρώ σε συνταξιούχους που λόγω προσωπικής διαφοράς δεν ωφελήθηκαν ή ωφελήθηκαν λίγο από την αύξηση 7,75% είναι ένα ακόμα προεκλογικό επίδομα σαν αυτά που έδινε ο ΣΥΡΙΖΑ στα τελευταία του, προσπαθώντας να υφαρπάξει την ψήφο των πολιτών. Εσείς υποσχεθήκατε κατάργηση του νόμου Κατρούγκαλου, αλλά καταλήξατε να επαναλαμβάνετε τα ίδια λάθη. Έστω και τώρα δώστε μόνιμες αναπνοές στους συνταξιούχους. Υιοθετήστε την προτεινόμενη τροπολογία μας για μείωση της εισφοράς υπέρ ΕΟΠΥΥ επί των κύριων συντάξεων από 6% σε 4%, δηλαδή για επαναφορά της εισφοράς στα προ του τρίτου μνημονίου επίπεδα.

Κλείνω με άλλες δύο προτάσεις που καταθέσαμε ως τροπολογίες, κύριε Υπουργέ. Η μία είναι η γνωστή λύση που έχουμε προτείνει για τα δάνεια σε ελβετικό φράγκο. Είναι μείζον θέμα και πρέπει επιτέλους να ασχοληθείτε και να εξετάσετε την τεκμηριωμένη πρότασή μας. Αφορά τουλάχιστον ογδόντα πέντε χιλιάδες οικογένειες. Η άλλη αφορά την προσωπική διαφορά των περίπου διακοσίων νέων υπαλλήλων σε υπηρεσίες και εποπτευόμενους φορείς του Υπουργείου Οικονομικών και Ανάπτυξης. Είναι ώριμο το αίτημα τους να μην πληρώνονται διαφορετικά από τους συναδέλφους με τους οποίους μοιράζονται τα ίδια ακριβώς καθήκοντα. Το ξέρετε ως θέμα και δική μας πρόθεση είναι να συμβάλουμε στη λύση του, γιατί εμείς, κύριοι Υπουργοί δεν ήμασταν ποτέ δύναμη στείρας αντιπολίτευσης, αλλά κύρια πολιτική δύναμη της υπευθυνότητας των προτάσεων και των λύσεων.

Κλείνοντας, θέλω να αναφερθώ, κύριε Υπουργέ, και στην τροπολογία που καταθέσατε χθες το βράδυ με την οποία νομοθετείται η φορολόγηση των αποζημιώσεων και των συντάξεων των Ελλήνων Ευρωβουλευτών από το 2022 και μετά. Επισημαίνουμε ότι τόσα χρόνια υπήρχε νομοθετικό κενό, το οποίο δεν είχε καλυφθεί ούτε από την Κυβέρνηση της Νέας Δημοκρατίας, αλλά ούτε και από την κυβέρνηση του ΣΥΡΙΖΑ. Ουσιαστικά σήμερα δικαιώνονται όλοι όσοι δεν πλήρωναν φόρους τα προηγούμενα χρόνια, παρά το γεγονός ότι το Υπουργείο Οικονομικών τους καλούσε να το πράξουν και να αποδίδουν τους αναλογούντες φόρους στο κράτος. Κάποιοι ωστόσο με συνέπεια και αίσθημα ευθύνης και δικαιοσύνης έπραξαν το καθήκον τους έναντι του ελληνικού λαού και κατέβαλαν κανονικά τους φόρους τους.

Ως εκ τούτου καλούνται τα κόμματα και ιδιαίτερα αυτά που κυβέρνησαν τις τελευταίες τετραετίες να δώσουν στη δημοσιότητα για λόγους διαφάνειας και λογοδοσίας του πολιτικού συστήματος τα ονόματα των Ευρωβουλευτών που πλήρωναν φόρους και εκείνων που δεν πλήρωναν, ώστε να γνωρίζει ο ελληνικός λαός ποιοι ευνοούνται από τη συγκεκριμένη ρύθμιση της Κυβέρνησης και για ποιους το ηθικό πλεονέκτημα έμεινε στα λόγια, καθώς ποτέ δεν νομοθέτησαν ούτε και πλήρωσαν φόρους στο ελληνικό δημόσιο.

Κύριοι της Κυβέρνησης, περιμένουμε να πράξετε τα δέοντα, όπως βέβαια και τα άλλα κόμματα του ελληνικού Κοινοβουλίου.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Έφη Αχτσιόγλου από το ΣΥΡΙΖΑ.

**ΕΦΗ ΑΧΤΣΙΟΓΛΟΥ:** Ευχαριστώ κύριε Πρόεδρε.

Κυρίες και κύριοι συνάδελφοι, βρισκόμαστε σήμερα εδώ για να συζητήσουμε ένα από τα τελευταία νομοσχέδια της παρούσας Κυβέρνησης, μιας Κυβέρνησης η οποία βρίσκεται πια σε οριστική αποδρομή, μιας Κυβέρνησης η οποία φεύγει έχοντας πληγώσει πολλαπλώς και την κοινωνία και τη χώρα.

Και νομίζω πως έχει έρθει η ώρα του απολογισμού. Από το 2019 με την πρόθυμη βοήθεια ενός ολόκληρου συστήματος εξουσίας αυτή η Κυβέρνηση προσπάθησε να πείσει τους πολίτες ότι έρχεται να φέρει κάτι το καινοτόμο και το προοδευτικό. Σχεδόν τέσσερα χρόνια μετά δεν νομίζω ότι υπάρχει κάτι που να θυμίζει οτιδήποτε από αυτό το επιτηδευμένα αφήγημα.

Υποσχεθήκατε οικονομική ευρωστία και καλοπληρωμένες δουλειές. Καταφέρατε να είμαστε η χώρα με τη χειρότερη σχέση εισοδήματος και κόστους ζωής, να έχουμε το τρίτο χαμηλότερο κατά κεφαλήν ΑΕΠ στην Ευρώπη, οι εργαζόμενοι να δουλεύουν με απλήρωτες υπερωρίες. Το λέω, γιατί κάποιοι εδώ που έχουν διατελέσει και Υπουργοί Εργασίας δεν έχουν καταλάβει σε τι συνίστατο οι αντεργατικές ρυθμίσεις Χατζηδάκη. Καταφέρατε ο κατώτατος μισθός να έχει χάσει πάνω από το 20% της αγοραστικής δύναμης, η φτώχεια να έχει αυξηθεί, οι ανισότητες να έχουν διογκωθεί, η καθημερινότητα να έχει μετατραπεί σε μια δυσβάσταχτη υπόθεση. Μια επίσκεψη στο σουπερμάρκετ νομίζω αρκεί. Εκεί, στην πραγματική ζωή κρίνονται τα πράγματα και όχι στις φιέστες των καλαθιών της ντροπής.

Υποσχεθήκατε κράτος δικαίου και ανεξαρτησία των θεσμών και αφήσατε το μεγαλύτερο σκάνδαλο της μεταπολιτευτικής περιόδου, μιλώ για το σκάνδαλο των υποκλοπών, ένα γενικευμένο σύστημα παρακολουθήσεων εκπορευόμενο από το Μέγαρο Μαξίμου πολιτικών, φίλων και αντιπάλων, δημοσιογράφων, επιχειρηματιών ακόμη και της στρατιωτικής ηγεσίας της χώρας. Στη συνέχεια κάνατε ότι δεν καταλαβαίνετε, ότι δεν έχετε ιδέα για τίποτα και στο τέλος προσπαθήσατε να τα συγκαλύψετε όλα αυτά.

Υποσχεθήκατε επιτελικό κράτος και παραδίδετε ένα κράτος εγκληματικά ανίκανο με τις δημόσιες υποδομές σε κατάρρευση, ένα κράτος που έχει αποσυρθεί πλήρως από την κοινωνική του λειτουργία. Και το επιτελικό κράτος τελικά αποδεικνύεται ότι δεν ήταν τίποτα άλλο παρά ένας γιγάντιος μηχανισμός πελατειακών σχέσεων, διασπάθισης του δημοσίου χρήματος, απευθείας αναθέσεων.

Υποσχεθήκατε ένα καθεστώς λογοδοσίας. Και αυτά τα τέσσερα χρόνια ήταν ένα φεστιβάλ αποφυγής της ευθύνης. Ο Πρωθυπουργός όταν ξεκίνησε τη θητεία του εγκαινίαζε πληροφοριακά συστήματα, με τα οποία υποτίθεται θα παρακολουθούσε live το έργο του κάθε Υπουργού και του κάθε Υπουργείου και μετά σε κάθε κρίσιμη στιγμή αυτής της θητείας επικαλούνταν άγνοια. Δεν γνώριζε για τις ΜΕΘ. Δεν γνώριζε για το σιδηρόδρομο. Δεν γνώριζε για τις παρακολουθήσεις.

Υποσχεθήκατε διάλογο. Και από την πρώτη μέρα ασκήσατε την εξουσία που σας δόθηκε με τη μέγιστη δυνατή έπαρση και αλαζονεία. Όποιος ασκεί κριτική είναι αδαής, δεν γνωρίζει τι λέει, δεν γνωρίζει για τι πράγμα μιλάει. Το ίδιο ακριβώς έκανε και σήμερα ο κ. Σταϊκούρας.

Τι είπε ο κ. Σταϊκούρας πριν από λίγες ημέρες στην τηλεόραση; Είπε ότι έχουμε πληθωρισμό και οι τιμές θα συνεχίσουν να αυξάνονται. Τι του είπα εγώ; Του είπα ότι δεν είναι σχολιαστής των ειδήσεων, ότι δεν μπορεί να είναι ο Υπουργός σχολιαστής της οικονομικής πραγματικότητας, ότι πρέπει να μας πει τι κάνει για αυτό και τι σκοπεύει να κάνει και αν αυτό που κάνει βοηθά κάπως την κοινωνία. Και τι ήρθε σήμερα εδώ να μας πει; Να φτιάξει μια καρικατούρα της θέσης μου για να αποδομήσει πάλι νομίζοντας με αυτόν τον τρόπο την Αντιπολίτευση. Συνεχίστε έτσι αν νομίζετε ότι αυτό σας βγαίνει. Είστε ο πιο άξιος Υπουργός αυτής της Κυβέρνησης, η οποία τώρα καταρρέει.

Και δεν είναι μόνο αυτή η απαξίωση του αντιπάλου, φτάνει μέχρι και τη στοχοποίηση οποιουδήποτε κάνει κριτική στην Κυβέρνηση. Στοχοποιούνται οι καλλιτέχνες. Στοχοποιούνται οι μαθητές. Στοχοποιήθηκαν οι φοιτητές. Στοχοποιήθηκαν μέχρι και οι ανεξάρτητες αρχές, η Ανεξάρτητη Αρχή για τη Διασφάλιση του Απορρήτου των Επικοινωνιών, ο κ. Ράμμος. Μέχρι και η Ρυθμιστική Αρχή των Σιδηροδρόμων στοχοποιήθηκε, μέχρι και τα συνδικάτα, μέχρι και οι εργαζόμενοι επειδή τόλμησαν να κρούσουν τον κώδωνα του κινδύνου για το δυστύχημα που θα συνέβαινε.

Και ζήσαμε εδώ μέσα σε αυτή την Αίθουσα ο αρμόδιος Υπουργός -έφτασε σε τέτοιο βαθμό η αλαζονεία και η απαξίωση της κριτικής- να κουνάει το δάχτυλο λίγες μέρες πριν το τραγικό δυστύχημα ότι πώς διανοούμαστε να θέτουμε ζήτημα για την ασφάλεια των συγκοινωνιών.

Και θα περίμενε κανείς ως ύστατη προσπάθεια η Κυβέρνηση μετά από αυτό το γεγονός να κάνει μια προσπάθεια να αναλάβει τη συντριπτική ευθύνη για όσα μας οδήγησαν σε αυτό, να αναλάβει μια ευθύνη για την απαξίωση των σιδηροδρόμων, να αναλάβει μια ευθύνη γιατί δεν λειτουργούσε το Κέντρο Τηλεδιοίκησης στη Λάρισα που καταστράφηκε το καλοκαίρι του 2019, να αναλάβει μια ευθύνη γιατί δεν λειτουργούσε το δευτεροβάθμιο κέντρο στην Καρόλου, που ως πύργος ελέγχου θα μπορούσε να είχε αποτρέψει το δυστύχημα, να αναλάβει μια ευθύνη γιατί μειώθηκαν οι εργαζόμενοι από τους χίλιους διακόσιους στους επτακόσιους πενήντα στο σιδηρόδρομο, να αναλάβει μια ευθύνη γιατί άλλαξε τη σύμβαση με την «ΤΡΑΙΝΟΣΕ» και απέσυρε την υποχρέωση των επενδυτών να κάνουν επενδύσεις ύψους 600 εκατομμυρίων και την υποχρέωση του δημοσίου να κάνει έργα ασφάλειας, να αναλάβει μια κάποια συγκεκριμένη ευθύνη, έστω την ευθύνη ότι αγνόησε τις προειδοποιήσεις. Ούτε αυτό το έκανε!

Και ερχόμαστε τώρα λίγες μέρες πριν τις εκλογές να συζητήσουμε από τη μια την ιδιωτικοποίηση του νερού και από την άλλη ένα νομοσχέδιο του Υπουργείου Οικονομικών, το οποίο παρουσιαζόταν τόσο καιρό ως μείζονα παρέμβαση κοινωνικής ανακούφισης, του οποίου η βασική ρύθμιση συνίσταται σε μια αναβίωση της ρύθμισης οφειλών που έκανε ο ΣΥΡΙΖΑ. Αυτή είναι η κύρια ρύθμιση του νομοσχεδίου, μια αναβίωση ρύθμισης δόσεων που είχε κάνει ο ΣΥΡΙΖΑ το 2019. Και τι κάνει με αυτή την παρέμβαση ουσιαστικά;

Πρώτον, η Κυβέρνηση ομολογεί ότι υπάρχει πρόβλημα. Ομολογεί δηλαδή ότι υπάρχει οικονομική ασφυξία μετά από αυτά τα τέσσερα χρόνια που κυβερνάει. Και το δεύτερο που επίσης καταδεικνύεται εύλογα είναι ότι δεν έχει καμμία διάθεση ουσιαστικής παρέμβασης στο μείζον ζήτημα του ιδιωτικού χρέους. Το ιδιωτικό χρέος κατά τη διάρκεια της Κυβέρνησης της Νέας Δημοκρατίας έχει αυξηθεί σε όλα τα επίπεδα κατά 8 δισεκατομμύρια περίπου έχουν αυξηθεί τα ληξιπρόθεσμα προς την εφορία, κατά 10 δισεκατομμύρια τα ληξιπρόθεσμα προς τα ασφαλιστικά ταμεία και τα κόκκινα δάνεια έχουν αυξηθεί. Επιμένει ο κ. Σταϊκούρας να λέει ότι έχουν μειωθεί μόνο στους ισολογισμούς των τραπεζών, δεν έχουν μειωθεί από την κοινωνία, αντιθέτως έχουν αυξηθεί στο οικονομικό κύκλωμα.

Και η απάντηση της Κυβέρνησης στο μείζον ζήτημα του ιδιωτικού χρέους ποια ήταν; Η απελευθέρωση των πλειστηριασμών, η κατάργηση κάθε προστασίας της πρώτης κατοικίας και η ασύδοτη λειτουργία των funds. Η ακρίβεια συνεχίζει να σαρώνει τα εισοδήματα. Ο πληθωρισμός στα τρόφιμα είναι εδώ και πάρα πολύ καιρό στο 15% και το εισόδημα λεηλατείται όχι μόνο από τις ανατιμήσεις, αλλά και από τα φορολογικά υπερέσοδα του ΦΠΑ κυρίως. Μόνο τον πρώτο μήνα του 2023 τα έσοδα από ΦΠΑ ξεπέρασαν τα 750 εκατομμύρια πάνω σε σχέση με τον αντίστοιχο μήνα πέρυσι. Το μηνιαίο εισόδημα εξαντλείται στα μισά του μήνα.

Χθες βγήκε μια έρευνα του Ινστιτούτου Καταναλωτών της ΓΣΕΕ που είναι συντριπτική. Εννιά στους δέκα πολίτες μείωσαν σημαντικά τη θέρμανση. Πάνω από τους μισούς μείωσαν βασικά τρόφιμα και είδη πρώτης ανάγκης. Έξι στους δέκα δεν μπόρεσαν να κάνουν ούτε μια εβδομάδα διακοπές τον περασμένο χρόνο. Πάνω από τους μισούς λένε ότι τα μέτρα της Κυβέρνησης δεν έχουν προσφέρει ούτε μηδαμινή βοήθεια. Πάνω από τους μισούς, οκτώ στους δέκα, λένε ότι το «καλάθι του νοικοκυριού» δεν έχει συμβάλλει καθόλου στη μείωση του κόστους και δεν το επιλέγουν. Αυτά λένε οι πολίτες, αυτά αντιλαμβάνονται στην καθημερινότητά τους.

Η απάντηση της Κυβέρνησης ποια είναι εδώ και ενάμιση χρόνο; Ανύπαρκτοι έλεγχοι ουσιαστικά, κανένα πραγματικό πλαφόν στις τιμές και επίμονη άρνηση της μείωσης του ΦΠΑ στα τρόφιμα και του ειδικού φόρου κατανάλωσης στα καύσιμα. Έχει επιλέξει πλευρά, να επιδοτεί την αισχροκέρδεια και να επιδοτεί την ακρίβεια. Και νομίζω ότι και αυτός είναι ένας ακόμη λόγος που η Κυβέρνηση έχει πια απονομιμοποιηθεί στη συνείδηση των πολιτών.

Κλείνω, κύριε Πρόεδρε.

Ο κ. Μητσοτάκης πριν από λίγες ημέρες σε ένα ακόμη θεσμικό του ατόπημα ανακοίνωσε σε μια τηλεοπτική συνέντευξη τον χρόνο των εκλογών στο περίπου. Γιατί έτσι αντιμετωπίζει τη χώρα, τους θεσμούς, την κοινωνία, στο περίπου, σαν ένα παιχνίδι. Αυτό το παιχνίδι, όμως, φτάνει στο τέλος του. Διότι κανείς δεν αντέχει άλλο αυτή την υποτίμηση της νοημοσύνης του νομίζω. Δεν αντέχει άλλο αυτή την προσβολή της αξιοπρέπειάς του. Και η κοινωνία πια γνωρίζει και ζητά ασφάλεια και δικαιοσύνη παντού. Κατ’ ουσίαν, ζητά μια νέα αρχή για τη χώρα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κι εμείς ευχαριστούμε.

Θα δώσουμε τώρα τον λόγο για μια σύντομη παρέμβαση στον κ. Οικονόμου, τον Υφυπουργό, σε σχέση με δύο άρθρα.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ, κύριε Πρόεδρε.

Κυρίες και κύριοι συνάδελφοι, πρόκειται για τα άρθρα 13 και 14 της τροπολογίας. Μέχρι σήμερα υπήρχε μια εξουσιοδοτική διάταξη σχεδιασμού και υλοποίησης της πολιτικής ενίσχυσης των μέσων μαζικής ενημέρωσης και των τρόπων ενίσχυσης που δεν συμπεριλάμβανε ούτε όλες τις επιχειρήσεις μέσων μαζικής ενημέρωσης, όλες τις κατηγορίες, και ούτε όλες τις κατηγορίες ενισχύσεων, με αποτέλεσμα κάθε φορά που θέλαμε να ενισχύσουμε έπρεπε να θεσπίσουμε μια ειδική διάταξη.

Με την προτεινόμενη ρύθμιση προβλέπεται πλέον η υπαγωγή του συνόλου των επιχειρήσεων κάθε κατηγορίας των μέσων μαζικής ενημέρωσης, έτσι ώστε να ανταποκρινόμαστε στις απαιτήσεις ενίσχυσης και στήριξης που υπάρχουν, πάντοτε με διαφάνεια, οριζόντια, ανάλογα με τα χαρακτηριστικά, τη σύνθεση και τη λειτουργία των επιχειρήσεων αυτών.

Τι κάνουμε λοιπόν με τις προτεινόμενες ρυθμίσεις, εκτός του ότι συμπεριλαμβάνουμε όλες τις επιχειρήσεις μέσων μαζικής ενημέρωσης; Δίνουμε τη δυνατότητα συνέχισης και για το 2022 της κάλυψης κατά 2% των υποχρεώσεων ασφαλιστικών εισφορών των εργαζομένων και των επιχειρήσεων μέσων μαζικής ενημέρωσης, ηλεκτρονικού και έντυπου Τύπου, τοπικής και περιφερειακής εμβέλειας, προς τον ΕΔΟΕΑΠ, αλλά και άλλες παρεμβάσεις για την ενίσχυσή τους. Για παράδειγμα, την ενίσχυση του κόστους μεταφοράς κυρίως σε παραμεθόριες περιοχές για τις τοπικές εφημερίδες μέσω σκέψεων ενίσχυσης των πρακτορείων διανομής, έτσι ώστε να μπορούν να φτάνουν οι εφημερίδες ακόμη και στα πιο ακριτικά, και τα πιο απομακρυσμένα μέρη της χώρας μας και να διασφαλίζεται με αυτόν τον τρόπο η πρόσβαση των πολιτών στην ενημέρωση και πανελλαδικής εμβέλειας εφημερίδων, αλλά και τοπικών και περιφερειακών μέσων μαζικής ενημέρωσης.

Τέλος, δίνεται στις επιχειρήσεις η δυνατότητα ρύθμισης μέχρι εβδομήντα δύο δόσεις προς τον ασφαλιστικό φορέα των δημοσιογράφων, τον ΕΔΟΕΑΠ, χωρίς να υπολογίζουμε τους τόκους τους, δεδομένου ότι παρ’ όλο που οι εισφορές αυτές έχουν καλυφθεί από τα χρηματοδοτικά εργαλεία, από το ΚΕΑΟ, εξακολουθούσαν να βεβαιώνονται και υποχρεώσεις τόκων -κύριε Υπουργέ, το ξέρετε- για τις επιχειρήσεις αυτές. Με τον τρόπο αυτό δίνουμε τη δυνατότητα επιμερισμού σε ένα ικανό χρονικό διάστημα, έτσι ώστε να κάνουν τον προγραμματισμό τους και οι επιχειρήσεις αυτές και ταυτόχρονα να μην υπάρχει έλλειμμα, να μην υπάρχει απώλεια εσόδων προς το ασφαλιστικό ταμείο των δημοσιογράφων.

Κλείνοντας, κύριε Πρόεδρε, θέλω να πω ότι η πολιτική αυτή αποτυπώνει τη βούλησή μας, οριζόντια, με διαφάνεια, με αξιοκρατία, στους δύσκολους καιρούς που ζούμε για τα μέσα μαζικής ενημέρωσης, εξαιτίας πολλών παραγόντων, όπως η κρίση -όχι όμως μόνο- και η αλλαγή που έχει υποστεί ο χώρος τα τελευταία χρόνια με την τεχνολογία που έχει εισβάλει και που έχει αλλάξει αρκετά τις ισορροπίες, να στηρίζονται οι επιχειρήσεις αυτές.

Θα πω ενδεικτικά ότι το τελευταίο διάστημα, οριζόντια, με απολύτως αντικειμενικά κριτήρια, έχουν ενισχυθεί πάνω από επτακόσιες εφημερίδες για τις ασφαλιστικές εισφορές στον ΕΔΟΕΑΠ με 22 εκατομμύρια περίπου για την περίοδο 2017 - 2021. Τώρα ψηφίζουμε και τη δυνατότητα για το 2022 με 7 εκατομμύρια σε ό,τι αφορά το μεταφορικό κόστος, το χαρτί, μια σειρά δηλαδή από δραστηριότητες που αποτελούν βασικές θεμελιώδεις λειτουργίες για τις επιχειρήσεις των μέσων μαζικής ενημέρωσης.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τον κατάλογο των ομιλητών.

Καλούμε στο Βήμα τον κ. Αμανατίδη Γεώργιο από τη Νέα Δημοκρατία. Ακολουθούν ο κ. Καββαδάς, ο κ. Αλεξιάδης, ο κ. Δαβάκης, ο κ. Μπαραλιάκος, η κ. Ευθυμίου και μετά ο Κοινοβουλευτικός Εκπρόσωπος κ. Καραθανασόπουλος.

Κύριε Αμανατίδη, έχετε τον λόγο.

**ΓΕΩΡΓΙΟΣ ΑΜΑΝΑΤΙΔΗΣ**: Αγαπητέ κύριε Πρόεδρε, αγαπητέ κύριε Υπουργέ μας, κύριοι συνάδελφοι, απευθύνομαι και στους πολίτες που μας παρακολουθούν αντιλαμβανόμενοι τις δυσκολίες που επιφέρουν εξωτερικές, διεθνείς κρίσεις και δοκιμάζουν τις αντοχές της κοινωνίας και της οικονομίας της χώρας μας.

Απευθύνομαι, όμως, στους πολίτες και για έναν ακόμη λόγο. Για να τους διαβεβαιώσω, όπως άλλωστε και οι ίδιοι το διαπίστωσαν στο παρελθόν, ότι η Κυβέρνηση στο εσωτερικό της περιβάλλον εξαντλεί κάθε δυνατότητα, μεθοδολογία και πόρους προκειμένου να αντιμετωπιστούν εισαγόμενες οικονομικές κρίσεις και να στηριχθούν οι πολίτες. Αντίστοιχα, στο εξωτερικό περιβάλλον ενισχύει τον ρόλο της διεθνώς, αναλαμβάνοντας πρωτοβουλίες που την καθιστούν ουσιαστικό εταίρο στους σχηματισμούς και τα όργανα στα οποία συμμετέχει.

Εκτιμώντας όμως ότι απαιτούνται πρόσθετα μέτρα για λογαριασμό των πολιτών και των επιχειρήσεων με χρήση πόρων από το προϊόν της ανάπτυξης και όχι από την επιβάρυνση των πολιτών, πραγματοποιεί, στο πλαίσιο του παρόντος σχεδίου νόμου, μια νέα συνολική παρέμβαση στην κοινωνία και την οικονομία, με στόχο:

Πρώτον, την αύξηση των διαθέσιμων πόρων των πολιτών για επένδυση και κατανάλωση μέσω θέσπισης ολοκληρωμένου πλαισίου ρύθμισης οφειλών προς τη δημόσια διοίκηση και τους φορείς κοινωνικής ασφάλισης, καθώς και για τη στήριξη των συνταξιούχων. Δεύτερον, τη βελτίωση της ανταγωνιστικότητας των επιχειρήσεων με τη διευκόλυνση της επιχειρηματικής δραστηριότητας. Τρίτον, την επιτάχυνση των διαδικασιών προς όφελος των επιχειρήσεων και των πολιτών.

Ειδικότερα, προβλέπονται επανένταξη στο ίδιο καθεστώς ρύθμισης, με τους ίδιους όρους και προϋποθέσεις, για οφειλέτες που απώλεσαν ρύθμιση τμηματικής καταβολής μέχρι την 1η Φεβρουαρίου 2023. Η ρύθμιση συνεχίζεται κατόπιν αίτησης του ενδιαφερόμενου, που υποβάλλεται μέχρι 31 Ιουλίου του 2023, για την υπολειπόμενη οφειλή και ισούται με το πλήθος των ανεξόφλητων δόσεων της ρύθμισης η οποία είχε απολεσθεί. Αυτό είναι το πρώτο.

Δεύτερον. Πρόβλεψη καταβολής βεβαιωμένων οφειλών στο δημόσιο, που δεν τελούν σε καθεστώς ρύθμισης και έχουν καταστεί ληξιπρόθεσμες μετά την 1η Νοεμβρίου 2021 και έως την 1η Φεβρουαρίου του 2023 σε έως και εβδομήντα δύο μηνιαίες δόσεις. Οι διαδικασίες, οι προϋποθέσεις και οι επιβαρύνσεις προβλέπονται στα άρθρο 4, 5 και 6.

Όπως είναι αυτονόητο και σύμφωνα με όσα αναφέρονται στο άρθρο 8, η ένταξη και η συμμόρφωση με τους όρους της ρύθμισης παρέχει τα αναγκαία ευεργετήματα, όπως χορήγηση αποδεικτικού ενημερότητας, αναβολή εκτέλεσης ποινών και αναστολή λήψης αναγκαστικών μέτρων. Επομένως, οι διαδικασίες και η κίνηση συνεχίζουν όπως μέχρι τώρα. Η απώλεια της ρύθμισης επέρχεται εφόσον ο οφειλέτης δεν καταβάλει δύο συνεχόμενες μηνιαίες δόσεις ή καθυστερήσει την καταβολή των δύο τελευταίων δόσεων της ρύθμισης για πάνω από δύο μήνες.

Τρίτον. Παράταση ισχύος μειωμένων και υπερμειωμένων συντελεστών ΦΠΑ για ορισμένα αγαθά και υπηρεσίες. Η προηγηθείσα αντίστοιχη εφαρμογή της πρόβλεψης αξιολογήθηκε θετικά από τους πολίτες. Η συνέχισή της είναι αναγκαία, καθόσον αποτυπώνει μία παρέμβαση με έντονη κοινωνική διάσταση.

Τέταρτον. Επιστροφή ειδικού φόρου κατανάλωσης για το πετρέλαιο που χρησιμοποιείται, μεταξύ των άλλων, και στη γεωργία. Προβλέπεται μηδενικός συντελεστής για το διάστημα 1 Ιανουαρίου έως 31 Δεκεμβρίου του 2023. Σημειωτέον ότι το ποσό της επιστροφής του ειδικού φόρου κατανάλωσης είναι ανεκχώρητο και ακατάσχετο στα «χέρια» του δημοσίου ή τρίτων κατά παρέκκλιση κάθε γενικής ή ειδικής διάταξης, δεν δεσμεύεται και δεν συμψηφίζεται με βεβαιωμένες ληξιπρόθεσμες ή μη οφειλές. Και αυτό είναι καλό, γιατί θα το καρπώνονται πλέον οι αγρότες μας για την κάλυψη αναγκών των γεωργικών τους δραστηριοτήτων. Προβλέπεται επίσης και η δυνατότητα καταβολής προκαταβολής της δικαιούμενης επιστροφής .

Πέμπτον. Συνέχιση της δυνατότητας άρσης ακινησίας των οχημάτων και για το 2023 με αναλογική καταβολή των τελών κυκλοφορίας.

Έκτον. Η παράταση της ειδικής διαχείρισης της «ΛΑΡΚΟ» που προβλέπεται στο άρθρο 51 θα συμβάλλει στην ομαλή ολοκλήρωση των διαδικασιών μεταβίβασης της εταιρείας, σύμφωνα με τα προβλεπόμενα. Έχει γίνει άλλωστε στο παρελθόν μερικές φορές ακόμη.

Η προβλεπόμενη μεταβίβαση εν λειτουργία συμπαρασύρει αντίστοιχα και τη συνέχιση εργασίας του αναγκαίου προσωπικού με μέριμνα του ειδικού διαχειριστή και χωρίς βέβαια να υπάρχει προοπτική θεμελίωσης από τους εργαζόμενους της μετατροπής των συμβάσεων σε συμβάσεις αορίστου χρόνου. Είναι στο άρθρο 52 αυτή η ρύθμιση.

Έβδομον, η παράταση των συμβάσεων ιδιωτικού δικαίου αορίστου χρόνου του προσωπικού καθαριότητας των κτιρίων της κεντρικής υπηρεσίας και των περιφερειακών υπηρεσιών του Υπουργείου Οικονομικών και της ΑΑΔΕ μέχρι τις 15-9-2023 μέχρι που να βρεθεί η διάδοχη κατάσταση, είναι γεγονός επίσης.

Όγδοον, κοινωνικό πρόσημο έχουν και οι προβλέψεις του άρθρου 80 περί χορήγησης έκτακτης οικονομικής ενίσχυσης σε συνταξιούχους του ΕΦΚΑ που έλαβαν σύνταξη γήρατος, αναπηρίας ή θανάτου τον Δεκέμβριο του 2022. Υπό προϋποθέσεις, που αναφέρονται ρητά στο σχέδιο νόμου, προβλέπεται η καταβολή ποσών 200, 250 ή 300 ευρώ.

Σημαντική για τον κλάδο της γούνας τώρα και την οικονομία μιας ενιαίας περιοχής του άξονα Σιάτιστα - Άργος Ορεστικό - Καστοριά, είναι και η ρύθμιση καταβολής των ασφαλιστικών εισφορών των γουνοποιητικών επιχειρήσεων που είτε είναι καθυστερούμενες μέχρι τις 30-6-2022 μαζί με τις προσαυξήσεις, είτε αφορούν σε τρέχουσες ασφαλιστικές εισφορές για το χρονικό διάστημα από 1-7-2022 μέχρι 30-5-2023. Η ρύθμιση αυτή αξίζει να σημειωθεί ότι αποτελεί συνέχεια άλλων, όπως οι υποχρεώσεις στο δημόσιο, η μετατόπιση υποχρεώσεων στις τράπεζες, η κατάργηση του φόρου πολυτελείας, η ενίσχυση των εκτροφέων, η ενίσχυση των μεταποιητικών και εμπορικών επιχειρήσεων γούνας, η επιτάχυνση των διαδικασιών ελέγχου των επενδυτικών τους σχεδίων κ.λπ..

Στο σημείο αυτό επιτρέψτε μου, κύριε Υπουργέ, να προτείνω και άλλη μία αναγκαία και δίκαιη, κατά την άποψή μου, παρέμβαση για τις επιχειρήσεις του κλάδου της γούνας λόγω του συνεχιζόμενου πολέμου στην Ουκρανία που καθιστά αδύνατη την πώληση προϊόντων γούνας. Σαν συνέπεια αυτού είναι ο στραγγαλισμός και ο κίνδυνος μη συνέχισης της καλλιέργειας της γούνας στον άξονα που προανέφερα. Σύμφωνα με τα προβλεπόμενα, όποιος δεν καλύψει τις θέσεις εργασίας που έπρεπε να καλύψει στα πλαίσια της επιστρεπτέας προκαταβολής απεντάσσεται από το πρόγραμμα και πρέπει να επιστρέψει τα χρήματα.

Όμως, εδώ έχουμε έναν πόλεμο που συνεχίζεται στην Ουκρανία και μια άμεση εξάρτηση της δραστηριότητας της γούνας από τον πόλεμο αυτό. Αυτό πρακτικά σημαίνει ότι θα πρέπει να εξετάσουμε μία εναλλακτική πρόταση σύμφωνα με την οποία να μην επιστρέφεται το σύνολο του ποσού, αλλά αναλογικά τμήμα αυτού σε σχέση με τη μείωση των θέσεων εργασίας που υπέστη ο επιχειρηματίας.

Δέκατον και τελευταίο, η δέσμη των παροχών συμπληρώνεται και με επιπλέον διευκολύνσεις για όσους χρωστούν στους δήμους.

Αγαπητοί συνάδελφοι, αφού αφουγκραζόμαστε την κοινωνία, αλλά και την οικονομία. Αξιολογούμε τις ανάγκες, αλλά και τις προοπτικές. Παίρνουμε τις αναγκαίες πρωτοβουλίες προς όφελος των πολιτών και των επιχειρήσεων που ενισχύουν την αίσθηση μιας Κυβέρνησης παρούσας και σε εγρήγορση, μιας Κυβέρνησης που δίνει αξία στις προκλήσεις, με πρωτοβουλίες ισοδύναμου αποτελέσματος όπως αποτυπώνεται στο παρόν σχέδιο νόμου. Οι θετικές προβλέψεις του αποτελούν άλλη μία αιτία να υπερψηφιστεί από εμένα, αλλά και από κάθε συνάδελφο που επικαλείται την ευαισθησία του για την κοινωνία, την οποία οφείλουμε να υπηρετούμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Αθανάσιος Καββαδάς από τη Νέα Δημοκρατία.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η χώρα έχει μπει στην τελική ευθεία για τις εθνικές εκλογές. Τον Μάιο οι Έλληνες πολίτες θα κληθούν να κρίνουν όχι μόνο την Κυβέρνηση, αλλά και την Αξιωματική Αντιπολίτευση. Θα κρίνουν όχι μόνο το περιεχόμενο, αλλά και την ποιότητα της πολιτικής αντιπαράθεσης.

Οι πολίτες καταδικάζουν τον διχαστικό λόγο, την τοξικότητα και την οξύτητα, ιδιαίτερα σε κρίσιμες ώρες που απαιτούν λύσεις και απαντήσεις. Γι’ αυτό και κρίνουν με πραγματιστικά κριτήρια, κρίνουν με αποτέλεσμα και προγραμματικές προτάσεις. Γνωρίζουν τη σημασία που έχει η πολιτική, οικονομική και κοινωνική σταθερότητα. Μπορούν να συγκρίνουν συνολικά τη διακυβέρνηση της Νέας Δημοκρατίας με την περίοδο της διακυβέρνησης της χώρας από τον ΣΥΡΙΖΑ.

Το σημερινό νομοσχέδιο αποτελεί ένα ακόμα μέτρο σύγκρισης που αναδεικνύει τη Νέα Δημοκρατία σε δύναμη κοινωνικής δικαιοσύνης και ανάπτυξης. Διότι το νομοσχέδιο που συζητάμε σήμερα στοχεύει ξεκάθαρα στην εισοδηματική στήριξη των μικρών και μεσαίων κοινωνικών στρωμάτων, με μέτρα που αφορούν ρυθμίσεις οφειλών, μειώσεις φόρων, αλλά και την οικονομική στήριξη άνω του ενός εκατομμυρίου συνταξιούχων.

Έτσι, με το σημερινό νομοσχέδιο αναβιώνουν οι ρυθμίσεις των εβδομήντα δύο και εκατό είκοσι δόσεων που χάθηκαν ή κατέστησαν μη εξυπηρετούμενες έως την 1η Φεβρουαρίου του 2023. Όσοι πολίτες έχασαν τις ρυθμίσεις θα μπορούν να κάνουν αίτηση μέχρι τις 31 Ιουλίου του 2023 ώστε να επανενταχθούν σε αυτές, καταβάλλοντας δύο δόσεις. Ταυτόχρονα, ενεργοποιούνται και όλα τα ευεργετήματα που συνδέονται με την ένταξη στη ρύθμιση οφειλών σε εβδομήντα δύο ή εκατόν είκοσι δόσεις όπως είναι η αποδέσμευση των τραπεζικών λογαριασμών, ενώ παράλληλα θα χορηγείται φορολογική ενημερότητα και θα σταματούν τυχόν αναγκαστικά μέτρα.

Παράλληλα, δημιουργείται ένα νέο πλαίσιο ρυθμίσεων ειδικά για όσους ήταν συνεπείς, αλλά αντιμετώπισαν προβλήματα εξαιτίας της διεθνούς ενεργειακής κρίσης και των πληθωριστικών πιέσεων. Έτσι, δίνεται η δυνατότητα σε όσους μέχρι την 1η Νοεμβρίου του 2021 δεν είχαν ληξιπρόθεσμες ή αρρύθμιστες οφειλές και ταυτόχρονα κατέβαλαν όλες τις δόσεις των ρυθμίσεων των εβδομήντα δύο ή των εκατόν είκοσι δόσεων να ρυθμίσουν τις νέες οφειλές τους σε τριάντα έξι ή εκατό είκοσι δόσεις.

Επίσης, δίνεται δυνατότητα ρύθμισης σε εβδομήντα δύο ή εκατόν είκοσι δόσεις των οφειλόμενων ασφαλιστικών εισφορών, καθώς και σε τριάντα έξι ή εβδομήντα δύο δόσεις των οφειλών προς τους δήμους.

Την ίδια στιγμή, η Κυβέρνηση παραμένει συνεπής στην πολιτική μείωσης των φόρων, μία πολιτική που αποτελεί και τη διαχωριστική γραμμή και το πεδίο σύγκρισης σε σχέση με την προηγούμενη κυβέρνηση.

Παρατηρείται, λοιπόν, το μέτρο υπαγωγής συγκεκριμένων αγαθών και υπηρεσιών στον μειωμένο και υπερμειωμένο συντελεστή ΦΠΑ. Συγκεκριμένα, παραμένει το 13% μεταξύ άλλων στις μεταφορές, τον καφέ, τα μη αλκοολούχα ποτά, τον κινηματογράφο, τα γυμναστήρια, τις σχολές χορού και το τουριστικό πακέτο. Αντίστοιχα, το 6% παραμένει σε μια σειρά αγαθών που αφορούν τη δημόσια υγεία, όπως οι μάσκες και τα γάντια προστασίας, αντισηπτικά διαλείμματα, γραμμές αιμοκάθαρσης, απινιδωτές και άλλα ιατρικά υλικά.

Επιπλέον, προβλέπεται η επιστροφή του ειδικού φόρου κατανάλωσης στο αγροτικό πετρέλαιο, ένα μέτρο που θα ισχύσει για όλο το 2023 και αποτελεί μια σημαντική τονωτική ένεση ρευστότητας για τους αγρότες και τον πρωτογενή τομέα.

Και βέβαια, το νομοσχέδιο περιλαμβάνει και μια σημαντική παρέμβαση απευθείας οικονομικής ενίσχυσης, δηλαδή την εφάπαξ καταβολή 200 έως 300 ευρώ σε συνταξιούχους που λόγω της προσωπικής διαφοράς ωφελήθηκαν λίγο ή καθόλου από την αύξηση κατά 7,75% των συντάξεων στην οποία προχώρησε η Κυβέρνηση από την 1η Ιανουαρίου του 2023. Πρόκειται για ένα εκατομμύριο εκατόν δώδεκα χιλιάδες συνταξιούχους.

Θέλω να εκφράσω την ικανοποίησή μου διότι και πολλοί από εμάς τους Βουλευτές της συμπολίτευσης είχαμε αναδείξει το πρόβλημα από τον Ιανουάριο και η Κυβέρνηση αφουγκράστηκε και έδειξε για μια ακόμη φορά άμεσα αντανακλαστικά. Κυρίως επέδειξε για μια ακόμη φορά κοινωνική ευαισθησία και αλληλεγγύη και επαναβεβαίωσε με τον πιο ξεκάθαρο τρόπο ότι κάνει πράξη όλα όσα δεσμεύεται.

Τέλος, από την 1η Απριλίου τίθεται σε εφαρμογή το μέτρο για την καταβολή των τελών κυκλοφορίας με τον μήνα. Ουσιαστικά, δίνεται η δυνατότητα στον πολίτη να προβαίνει σε άρση της ακινησίας του οχήματός του πληρώνοντας τέλη κυκλοφορίας ανάλογα με το διάστημα που επιθυμεί να το θέσει σε κυκλοφορία. Είναι μια ορθολογικού χαρακτήρα ρύθμιση που διευκολύνει χιλιάδες πολίτες και τους απαλλάσσει από μια πρόσθετη οικονομική επιβάρυνση.

Στην ίδια κατεύθυνση κινείται και η ρύθμιση για την κατάργηση ενός σημαντικού αριθμού δικαιολογητικών και πιστοποιητικών για την ταξινόμηση των οχημάτων, που δεν μειώνει μόνο το διοικητικό βάρος, αλλά θα έχει και ευεργετικές επιπτώσεις στην τελική τιμή της πώλησης του αυτοκινήτου.

Σημαντικό βήμα εκσυγχρονισμού και του τρόπου λειτουργίας της φορολογικής διοίκησης είναι και η απλοποίηση της μεταβίβασης ακινήτων.

Συγκεκριμένα προβλέπεται η αυτόματη δημιουργία ψηφιακής δήλωσης στοιχείων ακινήτων, δηλαδή το Ε9, γεγονός που απλοποιεί την όλη διαδικασία σε μεγάλο βαθμό. Τέλος, ουσιαστικό μέτρο για την καταπολέμηση της φοροδιαφυγής είναι η υποχρεωτική διασύνδεση των POS με τα ηλεκτρονικά συστήματα της ΑΑΔΕ, προκειμένου να υπάρχει εικόνα των συναλλαγών σε πραγματικό χρόνο.

Κυρίες και κύριοι συνάδελφοι, η Κυβέρνηση συνεχίζει το μεταρρυθμιστικό της έργο. Επιφέρει αλλαγές σε ένα αναχρονιστικό κανονιστικό πλαίσιο που ταλαιπωρούσε τους πολίτες. Απλοποιεί διαδικασίες, ενισχύει την αναπτυξιακή διαδικασία, μειώνει και θα συνεχίσει να μειώνει φόρους. Δίνει τη δυνατότητα σε όλους τους πολίτες να ρυθμίσουν τις οφειλές τους. Η πολιτική, κοινωνική και οικονομική σταθερότητα είναι το βασικό διακύβευμα των εκλογών. Η Νέα Δημοκρατία διεκδικεί την ανανέωση της εμπιστοσύνης των πολιτών με ένα ουσιαστικό και μετρήσιμο έργο, με την απόλυτη τήρηση των δεσμεύσεών της αλλά και με ένα νέο σχέδιο για τη νέα τετραετία.

Οι πολίτες θα κρίνουν και είμαι βέβαιος ότι η Ελλάδα δεν θα γυρίσει πίσω.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Τρύφων Αλεξιάδης από τον ΣΥΡΙΖΑ.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Ακούγοντας τις ομιλίες αρκετών Βουλευτών, κυρίως της Νέας Δημοκρατίας, αλλά και άλλων και ακούγοντας και την ομιλία του κ. Σταϊκούρα καταλαβαίνει κανείς πόσο ξεκομμένοι είναι ορισμένοι από το τι γίνεται στην κοινωνία. Και υπάρχει μια λεπτή κόκκινη γραμμή που συνδέει την ομιλία του κ. Σταϊκούρα, τη συνέντευξη του κ. Μητσοτάκη-τρομερή επιτυχία τηλεθέασης, από το 23% στο 9%, μπράβο!- με τη συνέντευξη του κ. Μακρόν.

Τι δείχνουν όλα αυτά; Ότι είναι πλήρως απομονωμένοι, πλήρως ξεκομμένοι από την κοινωνία, καμμία σχέση με το τι γίνεται «εκεί έξω». Με δυο λόγια ακραία νεοφιλελεύθεροι ή ακραίοι νεοφιλελεύθεροι, για να μην πω την άλλη φράση από το Βήμα της Βουλής που δεν είναι και πολύ κομψή.

Μας έκανε μαθήματα εδώ ο κύριος Υπουργός για θέματα του περιεχομένου των ομιλιών μας και πόσο μέρος των ομιλιών μας έχει σχέση με το νομοσχέδιο. Ποιος; Ο Υπουργός Οικονομικών -δεν είναι προσωπική, είναι πολιτική επίθεση- ο οποίος έφερε χθες το βράδυ 22.30΄ ενώ είχε τελειώσει η Επιτροπή Οικονομικών Υποθέσεων τροπολογία με δεκατέσσερα άρθρα και ενενήντα σελίδες! Έλεος!. Θεωρούσαμε ότι στην κατηφόρα της λεγόμενης μη ορθής νομοθέτησης υπάρχει πάτος στο βαρέλι. Τελικά δεν υπάρχει πάτος. Δυστυχώς συνεχίζεται προσβάλλοντας και το Κοινοβούλιο και όλους εμάς και βεβαίως και μια κοινοβουλευτική παράδοση ακόμη και στελεχών από τη δική σας παράταξη.

Θέλω να κάνω μόνο μία παρατήρηση στο άρθρο 1 της τροπολογίας, «Φορολόγηση αποζημιώσεων και συντάξεων ευρωβουλευτών της Ελλάδος». Δεν καταλαβαίνω γιατί το κάνετε με αυτό τον τρόπο. Είναι υπαρκτό πρόβλημα, ναι, να συζητηθεί. Γιατί το κάνετε όμως με τροπολογία που στην ουσία δεν υπάρχει ο χρόνος και η δυνατότητα να συζητηθεί;

Κλείνει αυτή η περίοδος της Βουλής. Κάποιοι από εμάς θα εκλέγουμε, κάποιοι όχι. Πολλοί από τους Βουλευτές της Νέας Δημοκρατίας δεν θα εκλεγείτε ευτυχώς λόγω του σωστού εκλογικού συστήματος και όχι του καλπονοθευτικού με το οποίο εκλεγήκατε. Αλλά δεν κάναμε σε αυτή την περίοδο της Βουλής μία συζήτηση για τη λειτουργία της Βουλής. Και δεν κάναμε μία συζήτηση που πρέπει να γίνει, μια αναγκαία συζήτηση που πρέπει να γίνει για τα λεγόμενα «βουλευτικά προνόμια».

Έχω αρθρογραφήσει και έχω δημοσιοποιήσει τις απόψεις και τις προτάσεις μου. Αναφέρομαι σε αυτά με αφορμή το άρθρο 1 της τροπολογίας. Δηλώνω με σαφήνεια ότι είναι αναγκαία η προστασία και η ενίσχυση του Βουλευτή για τη σωστή λειτουργία της δημοκρατίας. Άλλο όμως αυτό και άλλο ότι πρέπει να δούμε τις υπερβολές, όπως για παράδειγμα τη χορήγηση αυτοκινήτων σε Βουλευτές του Λεκανοπεδίου Αττικής. Δεν κατάλαβα γιατί πρέπει να μου παραχωρηθεί αυτοκίνητο για να έρχομαι από το σπίτι μου στη Νίκαια εδώ, που απέχει οχτώ χιλιόμετρα. Άλλο οι Βουλευτές της περιφέρειας, άλλο οι Βουλευτές του Λεκανοπεδίου.

Όπως επίσης -το έχω πει και από προηγούμενη ιδιότητα, το έχω πει και ως Βουλευτής, έχω αρθρογραφήσει γι’ αυτό- πρέπει να σταματήσει το ειδικό φορολογικό καθεστώς των Βουλευτών. Δεν είναι δυνατόν εμείς να ψηφίζουμε φορολογικές διατάξεις για όλους τους πολίτες και για Βουλευτές -Ευρωβουλευτές να ισχύει ειδικό φορολογικό καθεστώς. Ό,τι ισχύει για όλους τους Έλληνες, να ισχύει και για μας. Πρέπει εμείς πρώτοι να δώσουμε το σωστό παράδειγμα.

Άκουσα με μεγάλη προσοχή ορισμένους Βουλευτές της Νέας Δημοκρατίας και την επιχειρηματολογία τους. Καλά δεν άκουσαν τους φορείς στην Επιτροπή Οικονομικών Υποθέσεων; Δεν διάβασαν τα υπομνήματα τους;

Διαβάζω από το υπόμνημα της ΓΣΕΒΕΕ. «Θεωρούμε ότι η επεξεργασία, συζήτηση και ψήφιση των νομοθετημάτων που σε αρκετές περιπτώσεις συνεχίζει να γίνεται με διαδικασίες που παραπέμπουν στην πρόσφατη δεκαετή μνημονιακή περίοδο, δεν ενισχύουν τους θεσμούς και τη δημοκρατία μας». Αυτό το αναφέρω για κάποιον Βουλευτή της Νέας Δημοκρατίας που είπε για τον κοινωνικό διάλογο που έγινε.

Επίσης πιο κάτω για το τεράστιο θέμα του ιδιωτικού χρέους, το οποίο υποτίθεται ότι αντιμετωπίζεται με αυτό το νομοσχέδιο, αναφέρει: «Η αποτελεσματική διαχείριση του ιδιωτικού χρέους που για περισσότερο από μια δεκαετία αποτελεί βραδυφλεγή βόμβα στα θεμέλια της οικονομίας και της κοινωνίας και είναι απότοκο της μακράς περιόδου των διαδοχικών και παράλληλων κρίσεων που συνεχίζουμε να βιώνουμε», προσέξτε, «δυστυχώς φαίνεται ότι δεν επιτυγχάνεται ούτε με αυτό το νομοσχέδιο.

Και συνεχίζει η ΓΣΕΒΕΕ πολύ σωστά να λέει και το επιχείρημά της, ότι το μεγαλύτερο μέρος των οφειλετών θα αναγκαστούν να μπουν σε περισσότερες από μία ρυθμίσεις. Αυτό σημαίνει ότι θα πρέπει να καταβάλλουν εφάπαξ τουλάχιστον τέσσερις, πέντε μηνιαίες δόσεις και επιπροσθέτως τις τρέχουσες υποχρεώσεις τους. Έχουν και πρόταση οι άνθρωποι και είναι πολύ λογική. Και τι απαντάτε; Σιωπή των αμνών, τίποτα.

Προτείνουν: «Προτείνουμε να δοθεί η δυνατότητα να ενταχθούν όλες οι οφειλές, παλαιότερες και νεότερες, σε μία ρύθμιση». Εκατόν είκοσι δόσεις, εκατό δόσεις; Ό,τι κι αν επιλεγεί, θα πρέπει να είναι μια ρύθμιση. Απάντηση δυστυχώς δεν υπάρχει από την Κυβέρνηση. Υπάρχει το ερώτημα αν άλλαξε κάτι στο αρχικό νομοσχέδιο από την ακρόαση των φορέων.

Τώρα σε ό,τι αφορά το ζήτημα του αν αντιμετωπίζεται με αυτό το νομοσχέδιο το θέμα των δόσεων. Θυμίζω ότι η Νέα Δημοκρατία με αλλεργία αντιμετωπίζει πάντα τις δόσεις. Έφερε τις εκατό δόσεις ο ΣΥΡΙΖΑ την άνοιξη του 2015. Στο δημοψήφισμα οι «Μένουμε Ευρώπη» και όσοι ήταν με το «ναι» υποστήριζαν την κατάργηση των εκατό δόσεων που είχε φέρει ο ΣΥΡΙΖΑ. Ο ΣΥΡΙΖΑ έφερε τις εκατόν είκοσι δόσεις τον Μάιο του 2019 μαζί με διαγραφή μέρους χρεών, μαζί με προστασία πρώτης κατοικίας, σε επιχειρηματικά δάνεια.

Ήρθε ο κ. Σταϊκούρας στην επιτροπή και έβαλε ζήτημα και έβαλε ερωτήματα, ότι σε ποια άλλη χώρα υπάρχουν τόσες δόσεις. Μακάρι μετά ο κ. Βεσυρόπουλος να απαντήσει ή να έρθει ο κ. Σταϊκούρας να απαντήσει ή να δημοσιοποιήσει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μικρή ανοχή κύριε Πρόεδρε.

Ποια χώρα οδηγήθηκε σε χρεοκοπία και μνημόνια και εκτίναξη του ιδιωτικού χρέους; Σε ποια άλλη χώρα το κόμμα που κυβερνά χρωστάει σε τράπεζες πάνω από 400 εκατομμύρια -το ξαναλέω!- πάνω από 400 εκατομμύρια; Σε ποια άλλη χώρα το Υπουργικό Συμβούλιο χρωστάει σε τράπεζες πάνω από 13 εκατομμύρια; Δεν θα μπω στην ουσία της ρύθμισης. Είναι ένα πρώτο βήμα. Δεν είναι το αναγκαίο βήμα.

Και έχω ήδη καταγγελία από συγκεκριμένη επιχείρηση στον Πειραιά, η οποία ρύθμισε τις υπό αναστολή υποχρεώσεις της σε ασφαλιστικές εισφορές σε εβδομήντα δύο δόσεις, πληρώνει κανονικά τις δόσεις και τις τρέχουσες ασφαλιστικές εισφορές. Επειδή όμως ξεπέρασε το όριο των 40.000 ευρώ, το ΚΕΑΟ παρέπεμψε την υπόθεση στα δικαστήρια και καλούν την επιχείρηση που εξυπηρετεί τη ρύθμιση και πληρώνει τις δόσεις, στο πλημμελειοδικείο! Πάρτε μέτρα να το λύσετε.

Μία παρατήρηση για όσα είπε ο κύριος Υπουργός σε σχέση με το θέμα της ακρίβειας. Ας συνεννοηθούν επιτέλους. Ο Υπουργός Οικονομικών δεν είναι σχολιαστής και δεν μπορεί να δίνει μήνυμα «αυξήστε τις τιμές, αλλά λίγο, με μειωμένο ρυθμό». Πρέπει να κάνει ό,τι είναι δυνατόν, να πάρει μέτρα για να αντιμετωπίσει αυτά τα ζητήματα.

Έχω ένα ερώτημα προς το ΠΑΣΟΚ γιατί δεν το έχω καταλάβει και θα το επαναφέρω συνεχώς. Κριτικάρει συνέχεια τον ΣΥΡΙΖΑ για τους ηλεκτρονικούς πλειστηριασμούς. Τους θυμίζω ότι ψήφισαν μαζί με τη Νέα Δημοκρατία την κωδικοποίηση του Κώδικα Είσπραξης Δημοσίων Εσόδων, που προβλέπει ηλεκτρονικούς πλειστηριασμούς. Και ρωτάω: Στο πρόγραμμα για κυβέρνηση συνεργασίας, που ετοιμάζουν, θα ζητήσουν να επιστρέψουμε στους χειροκίνητους, δηλαδή να καταργηθούν οι ηλεκτρονικοί πλειστηριασμοί;

Καταθέτω στα Πρακτικά, και ελπίζω, κύριε Υπουργέ, να το λάβετε υπόψιν, το έγγραφο της Ομοσπονδίας Συλλόγου του Υπουργείου Οικονομικών για ένα θέμα το οποίο γνωρίζετε και εσείς πάρα πολύ καλά και πολλοί Βουλευτές της Νέας Δημοκρατίας, αλλά και άλλων κομμάτων, το θέμα της λεγόμενης προσωπικής διαφοράς στους υπαλλήλους του Υπουργείου Οικονομικών. Δεν είναι δυνατόν να έχουμε υπαλλήλους που ασκούν ελεγκτικό έργο και κάνουν πολύ καλά τη δουλειά τους με μισθούς πείνας και να μη λύνεται επιτέλους ένα ζήτημα το οποίο ο ΣΥΡΙΖΑ το βρήκε, το κληρονόμησε, έδωσε λύση και προχωρήσαμε. Πάρτε και εσείς πρωτοβουλία. Λύστε επιτέλους αυτό το ζήτημα. Θα βελτιωθεί η απόδοση των υπαλλήλων του Υπουργείου Οικονομικών και θα δώσετε δικαιοσύνη σε αυτούς που κάνουν μια πολύ δύσκολη δουλειά;

Ευχαριστώ για τον χρόνο σας.

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Δαβάκης Αθανάσιος από τη Νέα Δημοκρατία και θα ακολουθήσει ο κ. Μπαραλιάκος, η κ. Ευθυμίου και μετά ο κ. Καραθανασόπουλος.

Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ**: Κυρίες και κύριοι συνάδελφοι, με αυτό το νομοσχέδιο που συζητούμε η Κυβέρνηση προωθεί μία ακόμη σημαντική σειρά μέτρων για την ελάφρυνση όσων έχουν χρέη προς το δημόσιο καθώς και μέτρων που απαλύνουν τις επιπτώσεις των ισχυρών εισαγόμενων πληθωριστικών πιέσεων, που όλοι οι πολίτες, ο ελληνικός λαός, υφίστανται.

Στο πλαίσιο αυτό το νομοσχέδιο κινείται σε τρεις άξονες. Ο πρώτος άξονας αφορά στο πλαίσιο τακτοποίησης και ρύθμισης των οφειλών των πολιτών προς το δημόσιο. Εδώ εντάσσεται το άρθρο 3 με το οποίο δίνεται η δυνατότητα επανένταξης στη ρύθμιση των εκατόν είκοσι δόσεων για τυχόν υπολειπόμενες φορολογικές οφειλές και για τον εναπομείναντα αριθμό ανεξόφλητων δόσεων. Περιλαμβάνονται επίσης ρυθμίσεις, όπως αυτές του άρθρου 4, με το οποίο προβλέπεται η δυνατότητα ρύθμισης από τριάντα έξι έως εβδομήντα δύο δόσεις για φορολογικές οφειλές που κατέστησαν ληξιπρόθεσμες λόγω της ενεργειακής κρίσης. Παρόμοιες δυνατότητες ρυθμίσεων των απολεσθεισών εισφορών προς το ΕΦΚΑ σε εκατόν είκοσι δόσεις και σε τριάντα έξι έως εβδομήντα δύο δόσεις των εισφορών που κατέστησαν ληξιπρόθεσμες λόγω της ενεργειακής κρίσης δίνονται στα άρθρα 81 και 82. Παράλληλα στο άρθρο 90 δίνεται η δυνατότητα ρύθμισης των χρεών προς τους δήμους, μια πολύ σημαντική ρύθμιση, είτε σε τριάντα έξι είτε σε εβδομήντα δύο δόσεις.

Ο δεύτερος άξονας στον οποίο κινείται το παρόν νομοσχέδιο είναι τα μέτρα στήριξης προς την κοινωνία, όπως ανέφερε πριν από λίγο και ο κύριος Υπουργός. Σε αυτά περιλαμβάνεται σειρά θετικών παρεμβάσεων, όπως η πρόβλεψη του άρθρου 80 με το οποίο χορηγείται έκτακτη εφάπαξ οικονομική ενίσχυση ύψους 200 έως 300 ευρώ σε συνταξιούχους του ΕΦΚΑ. Η ενίσχυση αφορά ένα εκατομμύριο συνταξιούχους που δεν έλαβαν αύξηση της μηνιαίας σύνταξης τους ή έλαβαν μία αύξηση μικρότερη του 7%.

Θα σταθώ όμως ιδιαίτερα στο άρθρο 77 με το οποίο ανοίγει ο δρόμος για να γίνουν οι πληρωμές της κρατικής αρωγής σε πληγέντες παραγωγούς από θεομηνίες με βάση τα εξατομικευμένα πορίσματα, ώστε να καλυφθούν και οι περιπτώσεις που ο Οργανισμός Ελληνικών Γεωργικών Ασφαλίσεων δεν έχει επισημάνσεις ή ψηφιακά δεδομένα στη διάθεσή του. Είναι μια πικρή ιστορία η οποία ξεκίνησε από το καλοκαίρι του 2021. Με εργώδεις προσπάθειες αυτή η Κυβέρνηση μέσω της κρατικής αρωγής προσπάθησε να απαλύνει τα προβλήματα των πληγεισών περιοχών και των πληγέντων παραγωγών από τη θεομηνία της πυρκαγιάς του καλοκαιριού εκείνου. Παρ’ όλα αυτά υπάρχουν συγκεκριμένα προβλήματα όσον αφορά το σύνολο των αποζημιωθέντων αγροτών. Γιατί -θα το επαναλάβω για μία ακόμη φορά- όταν κάποιος αποζημιώνεται και δεν αποζημιώνεται ο συγχωριανός του, ο συμπολίτης του, ο συντοπίτης του δημιουργείται ένα τεράστιο κοινωνικό ζήτημα, ένας κοινωνικός αυτοματισμός, αν θέλετε, τον οποίο βιώνουμε τα τελευταία δύο χρόνια ιδιαίτερα στον Δήμο Ανατολικής Μάνης που είχε πληγεί.

Θέλω να πιστεύω λοιπόν, ευελπιστώ ότι με αυτή τη ρύθμιση ένα δίκαιο αίτημα των πυρόπληκτων παραγωγών του Δήμου Ανατολικής Μάνης, όπως είχαν παρατηρηθεί, θα ικανοποιηθεί. Γι’ αυτό θα το παρακολουθήσουμε μέχρι τελευταία στιγμή.

Ο τρίτος άξονας αφορά σε θέματα γενικότερων διευκολύνσεων των φορολογουμένων καθώς και στη ρύθμιση μισθολογικών εκκρεμοτήτων. Ενδεικτικό μέτρο του πυλώνα αυτού είναι το άρθρο 8, όπου προβλέπεται η χορήγηση φορολογικής ενημερότητας στους πολίτες που θα ρυθμίσουν τα χρέη τους προς το δημόσιο καθώς και αναστέλλονται για αυτούς τα όποια μέτρα αναγκαστικής είσπραξης. Σημαντικό βήμα είναι επίσης η τακτοποίηση στο άρθρο 91 του θέματος της ασυμμετρίας μεταξύ της βαθμολογικής και μισθολογικής εξέλιξης των εθελοντών μακράς θητείας των Ενόπλων Δυνάμεων. Είναι ένα πάγιο αίτημα, ένα παλαιό αίτημα το οποίο αυτή τη στιγμή βρίσκει την ικανοποίησή του.

Πριν κλείσω, κύριε Υπουργέ, θέλω να αναφερθώ και σε ένα ζήτημα που αφορά στο Σπήλαιο του Διρού, ένα σημαντικό αξιοθέατο, έναν σημαντικό πόλο επισκεψιμότητας όχι μόνο του Νομού Λακωνίας και της Μάνης, αλλά ευρύτερα όλης της χώρας μας. Τα μοναδικά Σπήλαια Διρού βρίσκονται σε μια πολύ δύσκολη φάση εξαιτίας συγκεκριμένων θεμάτων τα οποία αυτή τη στιγμή δεν έχω το χρόνο να αναλύσω και στα οποία η επιβλέπουσα εταιρεία η ΕΤΑΔ, έχει σημαντικό έργο να κάνει.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Συγκεκριμένα, όπως έχω θέσει στην πολιτική ηγεσία και στο παρελθόν, στα Σπήλαια Διρού υπάρχει σημαντικό πρόβλημα υποστελέχωσης -αυτή είναι η κορυφή του παγόβουνου του προβλήματος που λέγεται Σπήλαια Διρού- στον κλάδο των βαρκάρηδων, το οποίο δρα ως σημαντική τροχοπέδη στη λειτουργία και στην τουριστική ανάπτυξη των σπηλαίων. Σας καταθέτω σήμερα και τη σχετική επιστολή των εργαζομένων των Σπηλαίων Διρού στα Πρακτικά, την οποία έλαβα πριν λίγες μέρες. Λύση στο θέμα πιστεύω, κύριε Υπουργέ, θα μπορούσε να δοθεί μέσω νομοθετικής ρύθμισης, η οποία θα διευκρινίζει τη διαδικασία των προσλήψεων στον κλάδο αυτό. Μιας και στο σημερινό νομοσχέδιο υπάρχουν άρθρα που αφορούν στην ΕΤΑΔ, ζητώ από τον κύριο Υπουργό να προχωρήσει άμεσα σε σχετική νομοθετική πρωτοβουλία, όπως αυτή έχει προετοιμαστεί από τη σημερινή διοίκηση της ΕΤΑΔ, με την οποία έχουμε μια εξαιρετική συνεργασία, με βάση την προεργασία που έχει γίνει από αυτή.

(Στο σημείο αυτό ο Βουλευτής κ. Αθανάσιος Δαβάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, κυρίες και κύριοι συνάδελφοι, η Κοινοβουλευτική Ομάδα της Νέας Δημοκρατίας, μιας παράταξης με καθαρά λαϊκό πρόσημο, θα ψηφίσει και σήμερα μια σημαντική δέσμη μέτρων για τη στήριξη των νοικοκυριών και την προστασία τους από τις συνέπειες του πληθωρισμού. Μετά τη σημερινή λοιπόν ψηφοφορία καταρρέει για μία ακόμη φορά μία προσπάθεια εκ μέρους της Αξιωματικής Αντιπολίτευσης, αλλά και της ελάσσονος Αντιπολίτευσης να μας κατατάξουν στους προνομιούχους, σε όλους εκείνους που κήδονται των μεγάλων συμφερόντων και όχι των πραγματικών συμφερόντων του ελληνικού λαού.

Η Νέα Δημοκρατία, επαναλαμβάνω, ως ένα καθαρά λαϊκό κόμμα στη λήξη αυτής της πολιτικής της θητείας και στην επανάληψη της επόμενης θα εργάζεται συνεχώς για τα συμφέροντα του ελληνικού λαού, του χειμαζόμενου κυρίως από την ακρίβεια ελληνικού λαού. Απόδειξη αυτού είναι και το σημερινό νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλησπέρα σας και από εμένα. Υπογράφω αυτό που είπε ο συνάδελφος για το σπήλαιο. Είναι εξαιρετικό και ό,τι είναι να γίνει πρέπει να γίνει, γιατί είναι σπάνιο αυτό που είδα το καλοκαίρι. Εγώ πρώτη φορά το επισκέφθηκα.

Καλείται στο Βήμα ο κ. Ξενοφών Μπαραλιάκος από τη Νέα Δημοκρατία και την Κατερίνη. Μετά τον λόγο θα πάρει η κ. Ευθυμίου από τη Θεσσαλονίκη.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το Υπουργείο Οικονομικών σήμερα φέρνει προς συζήτηση ένα πολυνομοσχέδιο το οποίο έρχεται να ενισχύσει ένα ευρύ φάσμα ρυθμίσεων που έχει εισάγει η Κυβέρνηση της Νέας Δημοκρατίας για την στήριξη πολιτών έναντι της ενεργειακής κρίσης και των πληθωριστικών πιέσεων.

Η οικονομική στρατηγική αυτής της Κυβέρνησης, άλλωστε, υπήρξε καθ’ όλη τη διάρκειά της στραμμένη στην ελάφρυνση των πολιτών και των επιχειρήσεων από φόρους με τη μείωση και την κατάργηση μάλιστα περισσοτέρων από τριάντα φόρων, η οποία συνδυάστηκε σταθερά με αναπτυξιακά μέτρα. Υλοποιήσαμε έτσι ένα πάγιο φιλελεύθερο αίτημα και μια δέσμευσή μας, η οποία είχε ως αποτέλεσμα την έμμεση αύξηση του εισοδήματος των πολιτών, αλλά και την ενίσχυση της επιχειρηματικότητας και του επενδυτικού κλίματος στη χώρα για πρώτη φορά μετά από μια πολυετή και επίπονη οικονομική κρίση. Αν σε αυτά αθροίσει κανείς και την αύξηση του κατώτατου μισθού στα 780 ευρώ από 1η Ιουλίου, τη μείωση της ανεργίας με τα προγράμματα επιδότησης της εργασίας και με περισσότερες από διακόσιες χιλιάδες και εβδομήντα νέες θέσεις εργασίας, αντιλαμβάνεται κανείς εύκολα ότι η Ελλάδα άλλαξε και συνεχίζει να αλλάζει.

Κυρίες και κύριοι συνάδελφοι, ας μην εξετάσουμε τα αντίστοιχα στοιχεία κυβερνήσεως ΣΥΡΙΖΑ, γιατί κινδυνεύουμε να χαθούμε στην άβυσσο που μας χωρίζει, όπως μας χωρίζει και η αίσθηση ευθύνης, αφού όλα τα μέτρα της Κυβέρνησής μας είναι πάντα κοστολογημένα, χωρίς να διαταράσσονται οι δημοσιονομικές ισορροπίες, και όχι λαϊκίστικα πυροτεχνήματα σαν αυτά της προηγούμενης κυβέρνησης. Άλλωστε, είμαστε δύο διαφορετικοί κόσμοι. Απόδειξη των όσων ανέφερα είναι και το σημερινό νομοσχέδιο, με το οποίο αίρουμε από τις πλάτες των πολιτών το μεγαλύτερο μέρος του βάρους από τις αλλεπάλληλες κρίσεις και τις πληθωριστικές πιέσεις, μπαίνοντας στην ουσία πρακτικών προβλημάτων που μας εγκλωβίζουν σε έναν κυκεώνα χρεών και αδράνειας.

Προσωπικά ως άνθρωπος της αγοράς γνωρίζω τις ανάγκες της, καθώς αποτελούν και δική μου καθημερινότητα. Είχαμε συζητήσει πολλές φορές με το οικονομικό επιτελείο του Υπουργείου -και θέλω να το συγχαρώ για το σημερινό νομοθέτημα- ότι πρέπει να δοθεί η δυνατότητα σε όλους τους συμπολίτες μας να ρυθμίσουν τα χρέη τους, να φτιάξουν τον προγραμματισμό τους, να βάλουν σε μια σειρά τις υποχρεώσεις τους και να σχεδιάσουν το μέλλον τους και της οικογένειάς τους και των επιχειρήσεων τους. Πρόκειται για συμπολίτες μας που ήθελαν να πληρώσουν ή ήθελαν να μη χρωστάνε από τη μία και από την άλλη δεν μπορούσαν εκ των πραγμάτων να εξυπηρετήσουν τρέχουσες και παρελθούσες υποχρεώσεις. Με το υπό συζήτηση νομοσχέδιο, λοιπόν, δίνεται πλέον η δυνατότητα είτε να επανενταχθούν σε παλιά προγράμματα ρυθμίσεων που απώλεσαν εκατόν είκοσι ή εβδομήντα δύο δόσεων είτε να ρυθμίσουν από τριάντα έξι έως εβδομήντα δύο δόσεις νέες φορολογικές και ασφαλιστικές οφειλές που δημιουργήθηκαν λόγω της ενεργειακής κρίσης. Με ανάλογο τρόπο ρυθμίζονται και οφειλές προς τους ΟΤΑ με τριάντα έξι ή εβδομήντα δύο δόσεις. Είναι ρυθμίσεις που δίνουν πραγματικό οξυγόνο σε επιχειρηματίες πολίτες και όλους όσους έχουν συσσωρευμένα χρέη.

Στη συνέχεια του πολυνομοσχεδίου υπάρχει μια σειρά από παρεμβάσεις που και πάλι θα μου προξενούσε εντύπωση εάν υπάρχει έστω και ένας σε αυτή την Αίθουσα που διαφωνεί. Μειώνεται ο ΕΝΦΙΑ σε συγκεκριμένες περιοχές παρά την εφαρμογή των νέων τιμών εκκίνησης αντικειμενικού προσδιορισμού αξίας ακινήτων, ενώ επιπλέον παρατείνεται για ακόμη μια φορά μέχρι το τέλος του 2023 ο μειωμένος συντελεστής ΦΠΑ 13% και ο υπερμειωμένος συντελεστής 6% για αγαθά και υπηρεσίες, όπως είναι ο καφές, τα μη αλκοολούχα ποτά, τα θέατρα, τα γυμναστήρια, οι κινηματογράφοι και το τουριστικό πακέτο.

Για τον πρωτογενή τομέα, έναν τομέα που χρειάζεται τη διαρκή στήριξή μας -και γνωρίζω καλά τα προβλήματα των αγροτών και των κτηνοτρόφων στην Πιερία, αλλά και την αγωνία τους, για να συνεχίσουν να εργάζονται με αξιοπρέπεια- συνεχίζεται για όλο το 2023 η επιστροφή του ειδικού φόρου κατανάλωσης στο αγροτικό πετρέλαιο. Για τους ιδιοκτήτες οχημάτων οι οποίοι δεν έχουν τη δυνατότητα να καταβάλουν τα ετήσια τέλη κυκλοφορίας τούς δίνεται η δυνατότητα να κάνουν άρση ακινησίας πληρώνοντας τα τέλη κυκλοφορίας του 2023 με το μήνα μέσα από μια ηλεκτρονική πλατφόρμα, η οποία θα λειτουργήσει από τον Απρίλιο, για να μπορούν να κινηθούν νόμιμα το χρονικό διάστημα που οι ίδιοι επιθυμούν.

Ιδιαίτερα θετική είναι η διάταξη με την οποία καταργούνται τα πρόστιμα των 100 ευρώ για εκπρόθεσμες φορολογικές δηλώσεις, όταν ο φόρος εισοδήματος είναι κάτω των 100 ευρώ και είναι επίσης, κύριε Υπουργέ, μια πρώτης τάξεως ευκαιρία να προχωρήσουμε σε κατάργηση των χαμηλής αξίας προστίμων για την εκπρόθεσμη δήλωση του φόρου διαμονής, του περιβαλλοντικού τέλους, της πλαστικής σακούλας δηλαδή, των τελών χαρτοσήμου και άλλων.

Ειδική μέριμνα γίνεται και για μια ιδιαίτερη κατηγορία πολιτών, τους πολίτες στους οποίους ανήκουν οι γονείς μας, τους συνταξιούχους, που αναζητούν μια δίκαιη και αξιοπρεπή ανταμοιβή για το μόχθο μιας ζωής. Έτσι, καταβάλλεται στο τέλος του μήνα εφάπαξ ενίσχυση ύψους 200 μέχρι 300 ευρώ σε ένα και πλέον εκατομμύριο συνταξιούχους, οι οποίοι είτε δεν έλαβαν αύξηση της μηνιαίας σύνταξης είτε έλαβαν αύξηση μικρότερη του 7%. Η ενίσχυση κλιμακώνεται με βάση το ύψος της καταβαλλόμενης σύνταξης και της προσωπικής διαφοράς και θα είναι αφορολόγητη, ανεκχώρητη και ακατάσχετη.

Τέλος, θα ήθελα να εκφράσω την ευαρέσκεια μου για την οικονομική στήριξη των επιχειρήσεων του περιφερειακού Τύπου και του ηλεκτρονικού Τύπου καθώς και των ιδιωτικών περιφερειακών τηλεοπτικών και ραδιοφωνικών σταθμών που προβλέπεται στο άρθρο 13 της τροπολογίας που κατατέθηκε, γιατί, κυρίες και κύριοι συνάδελφοι, τα περιφερειακά μέσα μαζικής ενημέρωσης χρειάζονται την υποστήριξη της πολιτείας και αυτή η Κυβέρνηση το αποδεικνύει για άλλη μια φορά εμπράκτως.

Κυρίες και κύριοι συνάδελφοι, νομίζω ότι σε αυτό το σημείο τα πράγματα είναι ξεκάθαρα. Αν συνάδελφοι της Αντιπολίτευσης καταψηφίσετε αυτό το νομοσχέδιο, μπορείτε να βγείτε και να πείτε ευθέως στον ελληνικό λαό ότι δεν θέλετε τη στήριξη και την ελάφρυνση των Ελλήνων πολιτών και των ευάλωτων ομάδων και ότι θέλετε ένα κράτος αδιάφορο που τους αφήνει στη μοίρα τους. Αλλά ευτυχώς για τις Ελληνίδες και τους Έλληνες για άλλη μια φορά αποφασίσατε να κρατήσετε μια δογματική και ανεύθυνη στάση. Χάρη στην κυβερνητική πλειοψηφία θα ψηφιστεί ένα ακόμη νομοσχέδιο, το οποίο αποτελεί έμπρακτη απόδειξη ότι το «δίπλα σε κάθε πολίτη» δεν είναι απλώς ένα σύνθημα, αλλά η πυξίδα του Πρωθυπουργού Κυριάκου Μητσοτάκη, την οποία ακολουθεί αυτή η Κυβέρνηση με συνέπεια, συνέχεια και σταθερότητα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Μπαραλιάκο.

Καλείται στο Βήμα η κ. Άννα Ευθυμίου από τη Νέα Δημοκρατία και να ετοιμάζεται για το δωδεκάλεπτό του ο κ. Νίκος Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας. Μετά τον κ. Καραθανασόπουλο θα μιλήσουν ο κ. Δημοσχάκης, ο κ. Λοβέρδος και ο κ. Σπανάκης.

**ΑΝΝΑ ΕΥΘΥΜΙΟΥ:** Κύριε Υπουργέ, κυρίες και κύριοι συνάδελφοι, υπό τα νέα δεδομένα που δημιούργησε το τραγικό δυστύχημα των Τεμπών, για το οποίο σαφώς η χώρα μας θρηνεί τα θύματα και η σκέψη όλων μας είναι στους συγγενείς των θυμάτων, στους επιβαίνοντες, στους τραυματίες, υπό τα νέα, λοιπόν, αυτά δεδομένα θα ήθελα αρχικά να τοποθετηθώ για ένα σοβαρό πολιτικό ζήτημα, για τους νέους που διαδηλώνουν στους δρόμους. Έχω μία βιωματική σχέση με τους νέους ανθρώπους, όχι μόνο γιατί είμαι η μικρότερη σε ηλικία εκλεγμένη Βουλευτής στην περιφέρειά μου από την παράταξη της Νέας Δημοκρατίας, αλλά και γιατί διαχρονικά ασχολούμαι με θέματα νεολαίας είτε ως εντεταλμένη σύμβουλος σε θέματα νεολαίας στον Δήμο Θεσσαλονίκης που ήμουν είτε ως πρόεδρος της οργάνωσης «Νέοι Ευρωπαίοι Οργανωμένοι Ικανοί».

Οι νέοι, λοιπόν, που διαδηλώνουν στους δρόμους, διαδηλώνουν, γιατί διεκδικούν τα όνειρα, τις ελπίδες τους, την ελπίδα τους για ένα καλύτερο μέλλον και πιστεύω ότι αυτό το μήνυμα οφείλουμε να το αφουγκραστούμε πολύ δυνατά. Και όχι μόνο αυτό, να δείξουμε μια πολιτική υπευθυνότητα, γιατί δεν είμαστε όλοι ίδιοι ούτε πρέπει να οδηγηθούν να λειτουργήσουν ισοπεδωτικά, γιατί φοβάμαι ότι με αυτόν τον τρόπο θα πάμε σε μία ψήφο αντισυστημική. Κι αυτό δεν το θέλουμε -πιστεύω- ως πολιτικό σύστημα.

Γι’ αυτό θεωρώ ότι θα ήταν επωφελές να έρθει ο καθένας με βάση το ιδεολογικό του πλαίσιο, αλλά να μπορέσουμε σε αυτό το σημείο να βρούμε μια πολιτική συναίνεση, γιατί φοβάμαι ότι σε διαφορετική περίπτωση μπορεί να βρεθούμε μπροστά σε πολιτικές εξελίξεις που μετά θα είναι αργά. Άρα είναι πολύ σημαντικό να αντιμετωπίσουμε αυτό το θέμα με πολιτική υπευθυνότητα και πολιτική συναίνεση.

Και έρχομαι τώρα στο νομοσχέδιο. Καλούμαστε να ψηφίσουμε πρόσθετα μέτρα στήριξης για ευάλωτες κοινωνικές κατηγορίες έναντι της ενεργειακής κρίσης και όχι μόνο, αλλά και της πανδημικής κρίσης, όπως και της ενεργειακής κρίσης που ήταν στο παρελθόν.

Εγώ θα αναφερθώ στα μέτρα των ρυθμίσεων των ληξιπρόθεσμων χρεών και στη στήριξη των συνταξιούχων μέσω του επιδόματος της προσωπικής διαφοράς. Μου προκαλεί ιδιαίτερη ικανοποίηση το γεγονός ότι έχω συμβάλει στο κυβερνητικό έργο, γιατί πολύ έγκαιρα και θεσμικά από το Βήμα αυτό στη συζήτηση στον προϋπολογισμό της Βουλής είχαν τοποθετηθεί και είχα επισημάνει την ανάγκη να θεσμοθετηθούν ρυθμίσεις για τα ληξιπρόθεσμα χρέη προς τα ασφαλιστικά ταμεία και την εφορία, αλλά και στη δυνατότητα αποκατάστασης της προσωπικής διαφοράς με όποιο τρόπο, αυτής της προσωπικής διαφοράς που επέβαλε και θεσμοθέτησε ο νόμος Κατρούγκαλου του ΣΥΡΙΖΑ και έκανε τότε στην ουσία πάνω από ένα εκατομμύριο συνταξιούχους να χρωστάνε στα ασφαλιστικά ταμεία.

Ως προς τη ρύθμιση χρεών, αναβιώνουν παλαιότερες ρυθμίσεις των εκατόν είκοσι ή εβδομήντα δύο δόσεων υπό προϋποθέσεις και θεσπίζεται ένα ευεργετικό καθεστώς για συμπολίτες μας οι οποίοι ήταν μεν συνεπείς, αλλά δεν μπόρεσαν να ανταπεξέλθουν και δημιούργησαν χρέη στην περίοδο της ενεργειακής κρίσης και έτσι θεσπίζεται η δυνατότητα ρύθμισης των χρεών τους μέχρι και εβδομήντα δύο δόσεις.

Στην αιτιολογική έκθεση του νόμου αποτυπώνεται ακριβώς αυτή η ανάγκη στήριξης, λόγω της δύσκολης οικονομικής συγκυρίας που διαμορφώθηκε λόγω της ενεργειακής κρίσης, κάτι που βέβαια αποτυπώνεται και στην πραγματικότητα. Σύμφωνα με την έκθεση του προϋπολογισμού της Βουλής για το γ΄ τρίμηνο, το συνολικό ληξιπρόθεσμο υπόλοιπο χρέος αυξήθηκε τον Οκτώβριο του 2022 έναντι του Οκτωβρίου του 2021 κατά 3,3 δισεκατομμύρια ευρώ, ενώ όπως, επίσης, προκύπτει και από τις τριμηνιαίες εκθέσεις του ΚΕΑΟ για το 2022, τον Δεκέμβριο του 2022 αυξήθηκαν τα χρέη κατά 2,8 δισεκατομμύρια ευρώ έναντι του Μαρτίου του 2022. Αυτά τα στοιχεία θα τα καταθέσω στα Πρακτικά όλα μαζί στο τέλος, γιατί θα αναφέρω κι άλλα στοιχεία.

Δεδομένου, βέβαια, ότι η οικονομία μας εμφανίζει στοιχεία ανθεκτικότητας και, όπως σήμερα, ανακοίνωσε και ο Υπουργός Οικονομικών κ. Σταϊκούρας, αναθεωρείται η εκτίμηση της ανάπτυξης στο 2.3%, υπάρχει δημοσιονομικός χώρος που δίνει αυτή τη δυνατότητα ευεργετικών ρυθμίσεων.

Συμπληρωματικά και στο πλαίσιο αυτό, θα ήθελα να εισφέρω τα παρακάτω. Μόλις έγινε η αύξηση του κατώτατου μισθού για το 2023 κατά 9,4%, μια πολύ σημαντική αύξηση, η οποία συνάδει παράλληλα με τις αντοχές της οικονομίας και των επιχειρήσεων. Σύμφωνα με τις δύο τελευταίες εκθέσεις του ΟΟΣΑ, η αύξηση του κατώτατου μισθού συνεισφέρει και υποβοηθά κατά κανόνα γενικά την περαιτέρω αύξηση των μισθών. Στόχος μας σαφώς είναι η αύξηση του εισοδήματος των πολιτών, όπως και η αύξηση των μισθών.

Όμως, απαντώντας στην τοποθέτηση του κ. Τσακαλώτου, ο οποίος είπε ότι θα μπορούσαμε να αυξήσουμε περισσότερο τους μισθούς, θα ήθελα να του πω ότι εμείς εδώ δεν βιώσαμε μια κανονικότητα. Αυτά τα τέσσερα χρόνια διακυβέρνησης δεν ήταν υπό συνθήκες κανονικότητας. Ζήσαμε αλλεπάλληλες κρίσεις. Άρα στόχος μας είναι σαφώς η αύξηση των μισθών. Όμως για να γίνει αυτό αναγκαία συνθήκη είναι να υπάρχουν και εύρωστες επιχειρήσεις. Εισφέρω, βέβαια, το δεδομένο όπου, σύμφωνα με τα στοιχεία της Τράπεζας της Ελλάδος, οι καταθέσεις των επιχειρήσεων για τον Ιανουάριο του 2023 μειώθηκαν κατά 3,091 εκατομμύρια ευρώ.

Επειδή έχω συνεχή επαφή με παραγωγικούς φορείς και επειδή αντιμετωπίζω τον ρόλο μου ως Βουλευτής στηρίζοντας το κυβερνητικό έργο -και το κάνω-, αλλά παράλληλα να εισφέρω και να μεταφέρω τις θέσεις και τις απόψεις της κοινωνίας για σοβαρά ζητήματα, θα ήθελα στην προκειμένη περίπτωση να εξεταστούν από το οικονομικό επιτελείο κάποιες προτάσεις μου στην περίπτωση που υπάρχει ο δημοσιονομικός χώρος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αυτές είναι να εξεταστεί ξανά ο μνημονιακός νόμος για την επιβολή τέλους επιτηδεύματος στις επιχειρήσεις και τους επιτηδευματίες και να εξεταστεί, κύριε Υπουργέ, η δυνατότητα μείωσης του επιτοκίου στις ρυθμίσεις αυτές των ληξιπρόθεσμων χρεών, για να μπορέσει να δοθεί μια περαιτέρω διευκόλυνση. Επίσης, για να μπορέσουν να συμμετέχουν περισσότερες μικρομεσαίες επιχειρήσεις στα δάνεια του Ταμείου Ανάκαμψης, να δούμε αν υπάρχει η δυνατότητα θέσπισης χαμηλότερων ορίων και απλούστευσης περαιτέρω των διαδικασιών. Τέλος, θα πρέπει να ερευνήσουμε ενδελεχώς το ενδεχόμενο εάν υπάρχει η δυνατότητα για περαιτέρω μείωση των ασφαλιστικών εισφορών, διότι η Νέα Δημοκρατία έκανε μια σημαντική μείωση από τρεις σε μία ποσοστιαίες μονάδες, κάτι που δεν ψήφισε η Μείζονα Αντιπολίτευση, ο ΣΥΡΙΖΑ, αλλά παραμένει μεγάλο το μη μισθολογικό κόστος.

Καταλήγοντας, λοιπόν, θεωρώ ότι οι ανθεκτικές επιχειρήσεις έχουν ικανοποιημένους εργαζόμενους. Και όλα αυτά αποτελούν μια ρεαλιστική βάση για τα όνειρα της νέας γενιάς που θέλουν δουλειές καλά αμειβόμενες, με βιώσιμο τρόπο και κυρίως με προοπτικές και εξέλιξη. Για όλους αυτούς τους λόγους υπερψηφίζω το νομοσχέδιο.

Σας ευχαριστώ πολύ.

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κυρία Ευθυμίου.

Καλείται τώρα στο Βήμα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νικόλαος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Χαιρετίζουμε το ποτάμι της λαϊκής οργής στη Γαλλία, το ποτάμι των απεργιών και των μεγάλων μαζικών κινητοποιήσεων ενάντια στην τρομοκρατία της κυβέρνησης Μακρόν, ενάντια στον αντιασφαλιστικό νόμο του ίδιου του Μακρόν που αυξάνει τα όρια συνταξιοδότησης στα εξήντα τέσσερα. Βέβαια, εδώ στην Ελλάδα ο ΣΥΡΙΖΑ «πρώτη φορά Αριστερά» τα πήγε στα εξήντα επτά.

Η αλληλεγγύη του ΚΚΕ στους απεργούς και στους διαδηλωτές της Γαλλίας είναι δεδομένη. Ήδη αντιπροσωπεία του Κομμουνιστικού Κόμματος Ελλάδας με επικεφαλής τον Δημήτρη Κουτσούμπα συμμετέχει σε απεργιακές κινητοποιήσεις στο Παρίσι. Η αλληλεγγύη του ταξικού κινήματος στη χώρα μας είναι δεδομένη. Αντιπροσωπεία του ΠΑΜΕ στηρίζει και συμμετέχει στις μεγάλες κινητοποιήσεις στη Γαλλία, αλλά και διοργανώνει σήμερα συλλαλητήρια στην πρεσβεία της Γαλλίας και στα κατά τόπους γαλλικά προξενεία,

Γιατί αυτή η αλληλεγγύη; Γιατί έχουμε έναν κοινό αντίπαλο. Και αντίπαλος των εργαζομένων, των Ελλήνων, των Γάλλων, είναι οι αντιλαϊκές πολιτικές που ασκούνται στη χώρα μας, στη Γαλλία και στην Ευρωπαϊκή Ένωση συνολικά. Αντίπαλος είναι τα συμφέροντα των επιχειρηματικών ομίλων. Αυτά τα συμφέροντα τσακίζουν στην κυριολεξία τα δικαιώματα της εργατικής τάξης.

Στον δρόμο, λοιπόν, του αγώνα για ρήξεις και ανατροπές βρίσκεται η ελπίδα των εργαζόμενων, του λαού και της νεολαίας στη χώρα μας, αλλά και συνολικότερα, γιατί αυτός είναι ο καπιταλισμός που τσακίζει δικαιώματα, ισοπεδώνει λαϊκές ανάγκες, θυσιάζει ζωές στον βωμό του κέρδους, όπως στα Τέμπη και κάνει πολέμους για το κέρδος. Και δεν είναι η χρεοδουλοπαροικία, η αποικία χρέους, η Μπανανία, όπως λένε, για παράδειγμα, το ΜέΡΑ25 και η Ελληνική Λύση, γιατί και αυτοί ως γνήσιοι απολογητές του συστήματος, καλλιεργούν αυταπάτες για τον ίδιο τον χαρακτήρα του καπιταλιστικού συστήματος.

Βολική αντιπαράθεση, όμως, στην Κυβέρνηση κάνουν και τα άλλα κόμματα, και ο ΣΥΡΙΖΑ και το ΠΑΣΟΚ - ΚΙΝΑΛ. Για παράδειγμα, αναρωτιούνται οι εκπρόσωποί τους, εάν ο υψηλός ρυθμός ανάπτυξης στην Ελλάδα θα συνεχιστεί και το επόμενο διάστημα, εάν είναι βιώσιμη αυτή η ανάπτυξη. Ξεχνάει, βέβαια, ο κ. Τσακαλώτος τη μαρξιστική θεωρία, που την επικαλείται, η οποία τονίζει για τον κυκλικό χαρακτήρα της ανάπτυξης στον καπιταλισμό, την ανάπτυξη διαδέχεται η κρίση και την κρίση πάλι η ανάπτυξη.

Εκφράζουν με αυτό τον τρόπο οι εκπρόσωποι του ΠΑΣΟΚ και του ΣΥΡΙΖΑ την αγωνία τους για την πορεία της καπιταλιστικής ανάπτυξης, λες και δεν ξέρουμε τι σημαίνει καπιταλιστική ανάπτυξη και ποιες είναι οι επιπτώσεις της. Συγκέντρωση της οικονομικής δραστηριότητας σε όλο και λιγότερα χέρια, συγκέντρωση στους μεγάλους μονοπωλιακούς ομίλους και βίαιο εκτόπισμα από την αγορά των μικρότερων επιχειρηματικών ομίλων, των αυτοαπασχολούμενων, των βιοπαλαιστών.

Δεύτερον, έχει αντεργατικό χαρακτήρα, γιατί έχει ως προαπαιτούμενο μια αγορά εργασίας η οποία να είναι προσαρμοσμένη στις ανάγκες των επιχειρήσεων, για την αναπαραγωγή ενός πολύ φθηνού εργατικού δυναμικού, αναλώσιμου και χωρίς συγκροτημένα δικαιώματα, εργασιακά, ασφαλιστικά, συνδικαλιστικά. Και αυτή την αγορά εργασίας την συνδιαμορφώσατε Νέα Δημοκρατία, ΣΥΡΙΖΑ και ΠΑΣΟΚ. Δεν έγινε διαφορετικά.

Βεβαίως, έχει και άλλα προαπαιτούμενα η στήριξη των αναγκών του κεφαλαίου. Τί έχει; Έχει την απελευθέρωση, που είναι πολιτική της Ευρωπαϊκής Ένωσης, για να εμπορευματοποιηθούν ακόμη περισσότερο οι ανάγκες, να ιδιωτικοποιηθούν κρίσιμοι τομείς της οικονομίας, για να μπορέσει να αυξήσει τα ποσοστά κέρδους το υπερσυσσωρευμένο κεφάλαιο. Και βεβαίως, όταν οι ιδιωτικοποιήσεις δεν πάνε καλά, τότε να ξαναπαρεμβαίνει το αστικό κράτος, για να κρατικοποιεί τις χρεοκοπημένες επιχειρήσεις και να κοινωνικοποιεί τα χρέη τους, να τα φορτώνει στις πλάτες του λαού, για να τις ξαναεξυγιάνει, οπότε να τις ξαναϊδιωτικοποιήσει και βεβαίως να δημιουργείται το αστικό κράτος, το εχθρικό για το λαό, οι υποδομές που να εξυπηρετούν τους επενδυτικούς σχεδιασμούς και τις ανάγκες του κεφαλαίου, να διαμορφώνονται χωροταξικά και πολεοδομικά σχέδια καταπατώντας οποιαδήποτε προστασία στη δημόσια υγεία, στο περιβάλλον και στη βελτίωσή του και ταυτόχρονα να δίδονται αμύθητες επιδοτήσεις αναπτυξιακού χαρακτήρα, για να στηρίζει τις επενδύσεις του.

Τρίτο στοιχείο της καπιταλιστικής ανάπτυξης είναι ο αντιλαϊκός χαρακτήρας, γιατί διευρύνεται όλο και περισσότερο η ψαλίδα ανάμεσα στις δυνατότητες που παρέχει το δοσμένο επίπεδο ανάπτυξης της παραγωγής, η τεχνολογία, η επιστήμη και στο επίπεδο ικανοποίησης των αναγκών. Όλο και μειώνεται η ικανοποίηση των αναγκών του λαού.

Απ’ αυτή την άποψη, λοιπόν, είναι χαρακτηριστικό ότι ο καπιταλισμός οξύνει και θα οξύνει όλο και περισσότερο τις κοινωνικές ανισότητες, συσσωρεύοντας τον κοινωνικά παραγόμενο πλούτο σε όλο και λιγότερα χέρια και διαμορφώνοντας εκτεταμένες ζώνες αυτών των νοικοκυριών τα οποία δεν έχουν δυνατότητα, που τα λέτε πώς;

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Των ευάλωτων!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Των ευάλωτων νοικοκυριών! Μπράβο, έτσι ακριβώς!

Θα διαμορφώνει όλο και πιο εκτεταμένες ζώνες ευάλωτων νοικοκυριών. Αυτός είναι ο χαρακτήρας της καπιταλιστικής ανάπτυξης και απ’ αυτή την άποψη, οι εργαζόμενοι και οι λαοί στη χώρα μας, στην Ευρωπαϊκή Ένωση, στον καπιταλιστικό κόσμο, πληρώνουν πολύ ακριβά για την καπιταλιστική ανάπτυξη, όπως και οι ίδιοι θα κληθούν να πληρώσουν για τη διαχείριση της καπιταλιστικής κρίσης που θα ακολουθήσει την καπιταλιστική ανάπτυξη.

Δεύτερον, από τους ίδιους εκπροσώπους του ΣΥΡΙΖΑ και του ΠΑΣΟΚ εκφράστηκε η αγωνία για τις τράπεζες και τη βιωσιμότητά τους. Τι δείχνει η συγκεκριμένη εικόνα στις τράπεζες, με τις δύο τράπεζες στις Ηνωμένες Πολιτείες οι οποίες χρεοκόπησαν, με την ελβετική Credit Suisse;

Πρώτα και κύρια, δείχνει τα αδιέξοδα, κύριε Υπουργέ, της διαχειριστικής λογικής σας. Όταν είχαμε επεκτατική νομισματική πολιτική, δηλαδή φθηνό χρήμα, τότε γιγαντώθηκε ο πληθωρισμός. Το φθηνό χρήμα γιατί το κόβατε; Για να ενισχυθούν τα επενδυτικά σχέδια των επιχειρηματικών ομίλων με πολύ χαμηλά επιτόκια. Για να αντιμετωπίσετε τον πληθωρισμό, αυξάνετε τα επιτόκια. Περιοριστική νομισματική πολιτική. Η αύξηση των επιτοκίων, βεβαίως, πού οδηγεί; Σε δυσκολίες για νέες χορηγήσεις επιτοκίων και άρα, για την εξυπηρέτηση των ίδιων των δανείων. Άρα, λοιπόν, αυτό οδηγεί τις τράπεζες στο να χρειάζονται κεφαλαιακή στήριξη. Και όταν δεν την βρίσκουν από την αγορά, τότε χρεοκοπούν και έρχονται τα κράτη να τις σώσουν.

Τι σημαίνει ότι το κράτος σώζει την τράπεζα, όπως έγινε εδώ στην Ελλάδα πολύ πρόσφατα με τις αλλεπάλληλες ανακεφαλαιοποιήσεις; Τα χρέη των τραπεζών γίνονται δημόσιο χρέος, για να κληθεί να το πληρώσει ο λαός. Έτσι, λοιπόν, την κρατική στήριξη της ανακεφαλαιοποίησης οι λαοί θα κληθούν να την πληρώσουν για τη σωτηρία του τραπεζικού συστήματος.

Ο Υπουργός ισχυρίστηκε ότι οι ελληνικές τράπεζες δεν έχουν τόσο μεγάλο πρόβλημα, χωρίς να είναι βέβαιος ότι δεν μπορεί να υπάρξουν επιπτώσεις και σε αυτές, γιατί έχουν υγιή, όπως είπε, χαρτοφυλάκια. Εξυγιάνθηκε το χαρτοφυλάκιό τους και δείκτης, λέει, εξυγίανσης του χαρτοφυλακίου των τραπεζών είναι η μεγάλη μείωση των κόκκινων δανείων. Αυτά τα κόκκινα δάνεια πώς μειώθηκαν; Μεταφέρθηκαν στα funds, από τη μια μεριά και από την άλλη, υπάρχει η έμμεση κρατική στήριξη μέσα από τον αναβαλλόμενο φόρο. Έτσι, λοιπόν, όλο αυτό, η εξυγίανση του χαρτοφυλακίου των τραπεζών έγινε σε βάρος των αναγκών των υπερχρεωμένων λαϊκών νοικοκυριών. Γιατί μπορεί να έγινε αυτή η εξυγίανση του χαρτοφυλακίου, αλλά με την πορεία κλιμάκωσης των επιτοκίων δεν αποκλείεται να δούμε τη δημιουργία νέων κόκκινων δανείων. Γιατί, όταν η εξυπηρέτηση ενός στεγαστικού δανείου μέσα σε οκτώ μήνες, από τον Ιούλιο του ’22 έως σήμερα, έχει αυξηθεί τουλάχιστον κατά 30%, καταλαβαίνετε πάρα πολύ καλά τις τεράστιες δυσκολίες σε ένα σπίτι το οποίο έχει πάρει ένα στεγαστικό δάνειο, που προσπαθεί να το πληρώσει με τα χίλια ζόρια, να εξυπηρετήσει την τεράστια αυτή επιβάρυνση της εξυπηρέτησης των τόκων. Άρα, λοιπόν, νέα κόκκινα δάνεια και θα χρειαστεί νέα στήριξη το χρηματοπιστωτικό σύστημα.

Απ’ αυτή την άποψη, τα κόκκινα δάνεια τα οποία μεταφέρθηκαν στα funds, μεταφέρθηκαν ακριβώς στην προσπάθειά τους να τα εξυγιάνουν αυτά τα κόκκινα δάνεια. Και πώς γίνεται αυτή η εξυγίανση; Μέσα από τον καταναγκασμό αυτών που χρωστάνε, των λαϊκών στρωμάτων δηλαδή, να πληρώσουν αυτά τα δάνεια, διαφορετικά θα χάσουν τα περιουσιακά τους στοιχεία. Και εδώ έχουμε μια αλληλουχία νομοθετικών πράξεων από την Κυβέρνηση του ΣΥΡΙΖΑ μέχρι τη σημερινή Κυβέρνηση της Νέας Δημοκρατίας, όπου απελευθερώνονται οι πλειστηριασμοί, γίνεται ηλεκτρονικά πλέον ο πλειστηριασμός και ταυτόχρονα ιδιώνυμο αδίκημα η παρεμπόδιση των πλειστηριασμών, για να έρθει η Νέα Δημοκρατία να δημιουργήσει το νέο Πτωχευτικό Κώδικα, για να επιταχύνει τη διαδικασία των πλειστηριασμών.

Ήδη σήμερα, επιδιώχθηκε να βγουν στο σφυρί δύο πρώτες κατοικίες ευάλωτων νοικοκυριών. Η μία στο Μεταξουργείο και η άλλη πάλι εδώ στην Αττική. Απετράπησαν, όμως, αυτοί οι δύο πλειστηριασμοί και δεν εκτελέστηκαν, γιατί παρενέβησαν με αποφασιστικό τρόπο οι δυνάμεις του ΠΑΜΕ, το ΚΚΕ. Δεν πραγματοποιήθηκαν οι δύο αυτοί πλειστηριασμοί, επιβεβαιώνοντας για ακόμη μια φορά ότι ο λαός με την πάλη του μπορεί να σώσει το λαό και όχι βεβαίως η επίκληση σε κάποιους μυθικούς ήρωες, τον Ηρακλή που λέει η Κυβέρνηση, τον Οδυσσέα ή τη Δήμητρα, που λέει το ΜέΡΑ25.

Άλλωστε, δείκτης της βαθιάς ταξικής πολιτικής και του αντιλαϊκού χαρακτήρα του συστήματος είναι ο βαθμός υπερχρέωσης των λαϊκών νοικοκυριών, γιατί τα νοικοκυριά αυτά δεν έγιναν ευάλωτα από τη μια στιγμή στην άλλη, επειδή έκαναν λάθος επιλογές, μετατράπηκαν σε τέτοια, γιατί βεβαίως οι πολιτικές οι οποίες ασκήθηκαν τα προηγούμενα χρόνια τους οδήγησαν σε αυτή την κατάσταση. Ποιες ήταν αυτές οι πολιτικές; Μειώσεις μισθών και συντάξεων. Όλες οι κυβερνήσεις έκαναν. Φοροεπιδρομή σε αυτό το τσακισμένο λαϊκό εισόδημα. Όλες οι κυβερνήσεις έκαναν. Ασφαλιστική καταιγίδα με τον νόμο Κατρούγκαλου σε επαγγελματίες, ελευθεροαπασχολούμενους, αυταπασχολούμενους, βιοπαλαιστές και ταυτόχρονα και εμπορευματοποίηση όλων των πλευρών της ζωής.

Από αυτή την άποψη δεν είναι τυχαία η εικόνα η οποία καταγράφεται, και την οποία αποφεύγετε ή την χρησιμοποιείτε ευκαιριακά για να μιλήσετε. Και ποια είναι αυτή η εικόνα; Η εικόνα είναι ότι από τα τέσσερα περίπου εκατομμύρια που χρωστάνε στην εφορία -τόσοι χρωστάνε στην εφορία. Έτσι δεν είναι, κύριε Υπουργέ; Περίπου τέσσερα εκατομμύρια ΑΦΜ- το 87% αυτών που χρωστάνε, χρωστάνε μέχρι 5.000 ευρώ. Και αυτό τι είναι στο σύνολο των συνολικών ληξιπρόθεσμων χρεών των 113 δισεκατομμυρίων ευρώ; Είναι μόλις το 2%. Δηλαδή το 87% χρωστάει το 2% των ληξιπρόθεσμων χρεών. Ε, διαγράψτε το! Γιατί δεν το διαγράφετε μέχρι 5.000 ευρώ, αφού είναι μόλις το 2% των συνολικών ληξιπρόθεσμων χρεών, για να πάρετε από αυτούς που χρωστάνε τα πολλά; Γιατί δεν το κάνετε για να ανασάνουν τριάμισι εκατομμύρια ΑΦΜ από τα χρέη προς την εφορία; Είναι πολύ απλό. Μπορείτε να διαγράψετε μόλις το 2,5%. Άλλωστε έχετε τη δυνατότητα αυτή.

Αντίθετα, αντί να διαγράψετε αυτά τα χρέη, διαγράφετε τα χρέη των μεγαλοσχημόνων. Για παράδειγμα, δεν διέγραψε η προηγούμενη κυβέρνηση τα χρέη του ομίλου του σουπερμάρκετ του Μαρινόπουλου, για να μπορέσει να τον εξαγοράσει καθαρό ο Σκλαβενίτης; Βεβαίως. Το ίδιο δεν κάνει η σημερινή Κυβέρνηση; Διαγράφει, για παράδειγμα, τα χρέη άλλου μεγάλου επιφανούς κεφαλαιοκράτη του Πηλαδάκη που έχει καζίνο στο Ρίο, στην Ξάνθη και στην Κέρκυρα. Αυτών τα χρέη μπορείτε και τα διαγράφετε, και τα τραπεζικά και της εφορίας και στα ασφαλιστικά ταμεία, που οι συγκεκριμένοι -όχι μόνο αυτοί οι δύο ονομαστικά, αλλά συνολικά η άρχουσα τάξη, οι κεφαλαιοκράτες- χρωστάνε σε όποιον τους λέει καλημέρα.

Αντίθετα του λαού τι του κάνετε; Του σφίγγετε όλο και πιο πολύ την αλυσίδα, λέγοντάς του: κοίταξε να δεις, αν θες διευκόλυνση, θα αποδεχθείς δόσεις και θα πληρώνεις πέντε και δέκα χρόνια, και τον μετατρέπετε σε όμηρο του κράτους για την εφορία και τα ασφαλιστικά ταμεία και τις τράπεζες. Και επί της ουσίας το ό,τι κούρεμα γίνεται, θα το πληρώσουν πολλαπλάσιο, γιατί αυτές οι δόσεις -οι εβδομήντα δύο, οι εκατόν είκοσι- είναι δόσεις έντοκες. Άρα θα πληρώσουν στο τέλος, εάν εξυπηρετήσουν όλες αυτές τις δόσεις, πολύ περισσότερο από το αρχικό χρέος το οποίο είχαν. Αυτό κάνετε, μετατρέπετε τον κόσμο σε όμηρο, δηλαδή: στη δουλειά του καθενός έχετε βάλει ως συνεταίρο το κράτος με την εφορία και τα ασφαλιστικά ταμεία και τις τράπεζες για να δουλεύουν για λογαριασμό τους και όχι για την ικανοποίηση των λαϊκών αναγκών.

Αυτές οι ρυθμίσεις είναι αδιέξοδες και το ξέρετε πολύ καλά, κύριε Υπουργέ. Όπως αδιέξοδες ήταν και οι προηγούμενες αντίστοιχες ρυθμίσεις που έκανε η κυβέρνηση του ΣΥΡΙΖΑ. Γιατί είναι αδιέξοδες; Γιατί τις βάζει σε αυτούς οι οποίοι αδυνατούν να πληρώσουν και δεν μπορούν να πληρώσουν. Διότι ο άλλος δεν αφήνει χρέος στην εφορία 5 χιλιάρικα, ενώ μπορεί να το πληρώσει. Το ότι αφήνει χρέος σημαίνει ότι δεν μπορεί να το πληρώσει. Δεν έκανε περιουσία με τα πέντε χιλιάρικα του χρέους.

Περιουσία έκαναν αυτοί οι οποίοι χρωστάνε 10 εκατομμύρια ευρώ, 15 εκατομμύρια ευρώ, 20 εκατομμύρια ευρώ στις εφορίες. Αυτοί, ναι, έκαναν περιουσία. Αυτοί μετατρέψανε αυτά τα χρέη σε περιουσιακά τους στοιχεία. Όμως, αυτός που χρωστάει δεν μπορεί να πληρώσει. Και δεν του λέτε μόνο να πληρώσει τις δόσεις, αλλά να πληρώσει και τα τρέχοντα, τους τρέχοντες φόρους, τις τρέχουσες ασφαλιστικές εισφορές. Μπορεί να γίνει αυτό το πράγμα; Και άντε να το κάνει για έναν μήνα και δύο. Όταν αυξάνεται η ακρίβεια, όταν αυξάνονται τα επιτόκια εξυπηρέτησης των δανείων, θα μπορέσει να αντέξει; Όχι. Να, λοιπόν, γιατί είναι θνησιγενές το σχέδιο αυτό το οποίο έχετε και θα παραμείνει η υπερχρέωση των λαϊκών νοικοκυριών.

Πάρτε υπ’ όψιν και το εξής. Εμείς το λέμε καθαρά. Θα επιβαρυνθεί ακόμη περισσότερο η υπερχρέωση. Γιατί; Διότι έχουμε τα νέα μέτρα και βεβαίως την αύξηση του κόστους διαβίωσης των λαϊκών στρωμάτων και την αύξηση των επιτοκίων των τραπεζών. Άρα έχουμε νέα επιδείνωση της κατάστασης της υπερχρέωσης των λαϊκών νοικοκυριών.

Για αυτόν ακριβώς τον λόγο το ΚΚΕ λέει το εξής. Η πρόταση την οποία έχει καταθέσει το ΚΚΕ εδώ και πάρα πολύ καιρό -και την έχετε απορρίψει διαδοχικά όλες οι κυβερνήσεις, και η κυβέρνηση του ΣΥΡΙΖΑ και η σημερινή Κυβέρνηση της Νέας Δημοκρατίας- λέει ότι, για να ανακουφιστούν τα υπερχρεωμένα λαϊκά νοικοκυριά, πρέπει να πληρώσει το αστικό κράτος, δηλαδή εφορία και ασφαλιστικά ταμεία, διαγράφοντας γενναία χρέη τα οποία χρωστάνε αυτά τα στρώματα, και βεβαίως να πληρώσουν και οι μεγαλομέτοχοι των τραπεζών, για να ανακουφιστεί ο λαός από τα χρέη.

Διότι, κύριε Υπουργέ, εμείς το λέμε καθαρά, δεν ισχύει αυτό που λέτε στον τίτλο του νομοσχεδίου: μέτρα στήριξης της κοινωνίας και της επιχειρηματικότητας. Όχι. Τσακίζετε την κοινωνία, για να στηρίξετε την επιχειρηματικότητα, όχι μόνο εσείς, αλλά συνολικά όλες οι κυβερνήσεις. Και από αυτή την άποψη αυτό το οποίο εσείς θεωρείτε στήριξη της κοινωνίας είναι η επιστροφή ενός μικρού μέρους από τα διαχρονικά κλεμμένα των λαϊκών στρωμάτων.

Δηλαδή λέτε τώρα στους συνταξιούχους, στο ένα εκατομμύριο που είναι αυτοί που έχουν προσωπική διαφορά, «θα σας δώσουμε ένα επίδομα 200 ευρώ», όταν έχουν μειωθεί οι συντάξεις τους τα τελευταία δέκα χρόνια, όταν δεν έχουν πάρει καμμία αύξηση με τις μειώσεις αυτές. Και σήμερα τους λέτε ότι θα τους δώσετε 200 ευρώ, όταν έχουν χάσει πάνω από το 30% της αρχικής τους σύνταξης.

Το ίδιο κάνετε και με τους αγρότες. Επιστρέφετε μόνο ένα τμήμα του φόρου στο πετρέλαιο, αντί να πείτε ότι εδώ πρέπει να καταργηθεί ο ειδικός φόρος κατανάλωσης και ο ΦΠΑ στο αγροτικό πετρέλαιο. Γιατί το κάνετε για τους εφοπλιστές; Εμείς λέμε να το κάνετε για τους βιοπαλαιστές αγρότες. Και φορολογήστε τους εφοπλιστές να πληρώνουν αυτοί με ειδικό φόρο κατανάλωσης και ΦΠΑ το πετρέλαιο. Δεν καταλάβαμε! Περισσότερα έσοδα θα βγάλετε.

Και μιας και μιλάμε για τη φορολογία, στο άρθρο 1 της τροπολογίας, στο οποίο καταθέσατε για τη φορολογία των Ευρωβουλευτών, να πω το εξής. Το Κομμουνιστικό Κόμμα Ελλάδας και πριν από αυτή την τροπολογία το εφαρμόζει. Από την πρώτη στιγμή οι Έλληνες Ευρωβουλευτές του ΚΚΕ δηλώνουν τα εισοδήματά τους από την Ευρωβουλή και στην ελληνική εφορία. Άρα φορολογούνται οι Έλληνες Ευρωβουλευτές του ΚΚΕ από την πρώτη στιγμή. Θα το ψηφίζαμε το άρθρο 1, αλλά συνολικά δεν μπορούμε να ψηφίσουμε την τροπολογία.

Μιας και μιλάμε για φορολογία, καθυστερήσατε, κύριε Υπουργέ -και πρέπει να σας ψέξουμε για αυτό- να μειώσετε τον συντελεστή φορολόγησης των διανεμόμενων κερδών για τους εφοπλιστές. Μπορεί να πληρώνουν 10%, όταν οι βιομήχανοι πληρώνουν 5%; Μα, είναι δυνατόν; Πώς σας ξέφυγε αυτό το πράγμα και δεν το κάνατε από την πρώτη στιγμή και το διατηρήσατε στο 10%; Είναι που πληρώνουν τα πολλά οι εφοπλιστές, γιατί έχουν εθελοντική εισφορά και συνταγματικά κατοχυρωμένες φορολογικές ασυλίες και απαλλαγές. Με ευθύνη και της Νέας Δημοκρατίας και του ΣΥΡΙΖΑ και του ΠΑΣΟΚ είναι αυτές οι συνταγματικά κατοχυρωμένες φορολογικές απαλλαγές.

Αντίθετα, επειδή δεν μπορεί, λέει, το κράτος -κοστίζει πολλά, ε;-, θέλετε να καταργήσετε τον αναμεταδότη των βραχέων της ΕΡΤ. Μα, είναι δυνατόν; Ποιοι ενημερώνονται από αυτό; Ενημερώνονται οι κάτοικοι του εξωτερικού και οι ναυτεργάτες. Τόσο μεγάλο είναι το κόστος δηλαδή, που σας οδηγεί να μην μπορούν να ενημερώνονται οι ναυτεργάτες; Ενώ για τους εφοπλιστές έχετε τη δυνατότητα να τους δίνετε δωράκια; Εμείς λέμε ότι είναι απαράδεκτο. Αποσύρετε το συγκεκριμένο άρθρο, δηλαδή να συνεχίσει η εκπομπή από τα βραχέα της ΕΡΤ, για να μπορούν να ενημερώνονται οι ναυτεργάτες.

Τελειώνω, κύριε Πρόεδρε, την παρέμβασή μου με το εξής. Ναι, γεννιέται κάτι πολύ ελπιδοφόρο, το νέο αυτό που γεννιέται και στη χώρα μας και στη Γαλλία και στις άλλες ευρωπαϊκές χώρες. Από αυτή την άποψη το σύνθημα το οποίο έχουν όλοι αυτοί οι οποίοι βγαίνουν στον δρόμο, «Ή τα κέρδη σας ή οι ζωές μας», είναι το πραγματικό δίλημμα της σημερινής εποχής. Τα κέρδη σας ή η ζωή μας! Από αυτή την άποψη, εμείς το λέμε: πρέπει ο καθένας και η καθεμία να απαντήσουν σε αυτό το πραγματικό δίλημμα.

Δεν είναι το δίλλημα: Νέα Δημοκρατία ή ΣΥΡΙΖΑ, με τις όποιες παραφυάδες τους. Το δίλημμα είναι τα κέρδη ή η ζωή. Από αυτή την άποψη ο καθένας πρέπει να δώσει απάντηση και να πάρει θέση. Η στάση τους, η αγωνιστική τους δράση, αλλά και η ψήφος τους να είναι ενάντια στο πολιτικό σύστημα. Και η μόνη αντισυστημική ψήφος είναι η ψήφος στο ΚΚΕ, για να μπορέσουμε να κερδίσουμε τη ζωή που μας αξίζει, «μια ζωή στο μπόι των ονείρων μας», όπως έλεγε και κάποιος πολύ μεγάλος.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Καραθανασόπουλε.

Παρακαλώ, κύριε Υπουργέ. Έχετε τον λόγο για λίγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ένα λεπτό χρειάζομαι, κύριε Πρόεδρε.

Σε λίγο θα καταθέσουμε νομοτεχνικές βελτιώσεις. Ως προς τις βουλευτικές τροπολογίες, δεν γίνεται καμμία δεκτή, παρά το γεγονός ότι υπάρχουν κάποιες ατομικές βουλευτικές τροπολογίες, όπως του κ. Τζαβάρα, του κ. Βλάχου, του κ. Σπανάκη, οι οποίες αξιολογούνται.

Και μια παρατήρηση μόνο. Πριν από λίγο είχα τοποθετηθεί εγώ για κάτι που είχε πει η κ. Αχτσιόγλου. Η κ. Αχτσιόγλου τοποθετήθηκε για κάτι που είπα εγώ, όταν έλειπα. Αφού προσπεράσαμε τη σύγχυση που είχε η ίδια μεταξύ φόρου και φορολογικών εσόδων στο πρόσφατο παρελθόν, τώρα έχουμε μια καινούργια σύγχυση, μεταξύ πληθωρισμού και αποπληθωρισμού. Επαναλαμβάνω τη δήλωσή της. Σήμερα στη Βουλή έκοψε τμήμα της δήλωσής της. Η δήλωσή της ήταν «ο κ. Σταϊκούρας παραδέχτηκε σήμερα ότι δεν θα δούμε μείωση ούτε σταθεροποίηση των τιμών, αλλά συνέχιση των αυξήσεων». Μείωση τιμών σημαίνει αποπληθωριστής.

Ευχαριστώ πολύ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα μπορούσα να ρωτήσω τον Υπουργό πάνω στις τροπολογίες;

**ΠΡΟΕΔΡΕΥΩΝ (Απόστολος Αβδελάς):** Βεβαίως.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Υπουργέ, θα ήθελα να σας ρωτήσω γιατί δεν κάνετε δεκτή τη μία τουλάχιστον από τις δύο τροπολογίες του ΚΚΕ, που αφορά τη μισθολογική εξομοίωση των υπαλλήλων του Υπουργείου Ανάπτυξης και Επενδύσεων. Απ’ όσο μάς είχαν ενημερώσει οι συγκεκριμένοι υπάλληλοι και οι συνδικαλιστικοί τους φορείς, ήσασταν έτοιμοι να καταθέσετε μια τέτοια τροπολογία στο παρόν νομοσχέδιο. Ποιος ο λόγος που δεν την καταθέσατε; Γιατί δεν κάνετε δεκτή την τροπολογία του ΚΚΕ; Έχετε να απαντήσετε κάτι στους συγκεκριμένους εργαζόμενους, που ζητούν την εξομοίωσή τους εδώ και αρκετά χρόνια;

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Είναι ένα ζήτημα το οποίο πραγματικά εξετάζουμε. Είναι ένα ζήτημα το οποίο αφορά και κάποιους άλλους συναδέλφους δημοσίους υπαλλήλους σε κάποιες άλλες αρχές, ανεξάρτητες και μη, ή και σε κάποια λίγα ακόμα υπουργεία. Είναι κάτι που εξετάζεται συλλογικά, συνεκτικά από την ελληνική Κυβέρνηση.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Αυτό που θα πω δεν αφορά τον κ. Σταϊκούρα. Αφορά όλους τους Υπουργούς. Σαν καινούργιος έχω παρατηρήσει ότι οι βουλευτικές δεν γίνονται ποτέ δεκτές. Δεν αφορά εσάς. Γενικά μιλάω. Δεν καταλαβαίνω γιατί. Οι Βουλευτές από την κοινωνία παίρνουν τις ερωτήσεις και τα προβλήματα.

Καλείται στο Βήμα ο κ. Αναστάσιος Δημοσχάκης από τη Νέα Δημοκρατία και να ετοιμάζεται ο κ. Λοβέρδος από το ΠΑΣΟΚ - Κίνημα Αλλαγής.

Κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, το υπό συζήτηση νομοσχέδιο αποτελεί στοχευμένη προσπάθεια της Κυβέρνησης για τη στήριξη των πολιτών έναντι της ενεργειακής κρίσης και των πληθωριστικών πιέσεων. Η εισαγόμενη ακρίβεια αποτελεί απόρροια της ενεργειακής κρίσης αλλά και της ανισορροπίας που προκάλεσε η πανδημία σε παγκόσμια κλίμακα. Εισάγονται ευνοϊκές ρυθμίσεις ως προς τη ρύθμιση των φορολογικών υποχρεώσεων των πολιτών, προκειμένου οι οφειλέτες να αποκτούν πρόσβαση στο απαραίτητο αποδεικτικό ενημερότητας, καθώς επίσης και να αναστέλλεται η σε βάρος τους λήψη αναγκαστικών μέτρων.

Επιπλέον, εισάγονται θετικές ρυθμίσεις στο πλαίσιο διευκόλυνσης των πολιτών, καθώς και μία σειρά μέτρων ενίσχυσης της ελληνικής οικονομίας. Μειώνεται ο ΕΝΦΙΑ σε συγκεκριμένες περιοχές, παρά την εφαρμογή των νέων τιμών εκκίνησης αντικειμενικού προσδιορισμού αξίας ακινήτων, ενώ παρατείνεται εκ νέου μέχρι και το τέλος του 2023 ο μειωμένος ΦΠΑ 13% και ο υπερμειωμένος συντελεστής ΦΠΑ 6% για συγκεκριμένες κατηγορίες αγαθών και παροχής υπηρεσιών.

Σημαντική είναι και η δυνατότητα που δίνεται στους ιδιοκτήτες των οχημάτων να προχωρήσουν σε άρση ακινησίας των οχημάτων τους για το 2023, πληρώνοντας μόνο τα τέλη κυκλοφορίας με τον μήνα.

Με το άρθρο 67 αναστέλλονται οι πλειστηριασμοί και κάθε πράξη αναγκαστικής εκτέλεσης σε βάρος φυσικών ή νομικών προσώπων που περιήλθαν σε κατάσταση απρόβλεπτης έκτακτης ανάγκης εξαιτίας των πυρκαγιών στις 23 και 24 Ιουλίου του 2018. Αποτελεί μία ελάχιστη ανακούφιση για τους συνανθρώπους μας που επλήγησαν από την πύρινη τραγωδία.

Στο σημείο αυτό, κύριοι Υπουργοί, θυμίζω τη μεγάλη πυρκαγιά που κατέστρεψε σημαντικό μέρος του Εθνικού Πάρκου Δάσους της Δαδιάς Σουφλίου τον Ιούλιο του 2022. Προχώρησα σε κοινοβουλευτική ενέργεια, διαβιβάζοντας τα δίκαια αιτήματα του δημάρχου Σουφλίου και του τοπικού προέδρου, μεταξύ των οποίων και αιτήματα οικονομικής φύσης. Πιστεύω και εκτιμώ ότι η ευαισθησία σας έναντι των πολιτών που πλήττονται από φυσικές καταστροφές είναι δεδομένες, όπως και στην περίπτωση των κατοίκων της Δαδιάς Σουφλίου.

Μεγάλης σημασίας είναι και οι θετικές ρυθμίσεις που εισάγονται για τους συνταξιούχους. Συγκεκριμένα με το άρθρο 80 χορηγείται έκτακτο εφάπαξ, οικονομική ενίσχυση δηλαδή, ύψους 200 έως 300 ευρώ σε συνταξιούχους του ΕΦΚΑ και αφορούν ιδιαίτερα σε όσους εκ των συνταξιούχων έχουν την περίφημη προσωπική διαφορά. Πρόκειται για ένα μέτρο στήριξης του εισοδήματος για ένα εκατομμύριο συνταξιούχων του ΕΦΚΑ, που δεν έλαβαν αύξηση της μηνιαίας σύνταξής τους ή έλαβαν αύξηση μικρότερη από 7%.

Ο στόχος είναι να εξομαλυνθούν οι ανισορροπίες και οι αδικίες του συνταξιοδοτικού συστήματος, όπως αυτό είχε διαμορφωθεί με τους νόμους του 2016 και τις ρυθμίσεις του 2018 των προκατόχων μας. Γίνεται μία προσπάθεια να αποκατασταθεί μία αδικία για την οποία δεν ευθύνεται η σημερινή Κυβέρνηση, αλλά με πνεύμα δικαιοσύνης και ευθύνης προσπαθεί να αποκαταστήσει.

Επιπρόσθετα, εισάγονται ευνοϊκές ρυθμίσεις για τους εργοδότες και τους ασφαλισμένους. Συγκεκριμένα θεσπίζεται η αναβίωση της ρύθμισης των εβδομήντα δύο ή εκατόν είκοσι δόσεων, οι ασφαλιστικές εισφορές που έχουν απολεσθεί έως την 1η Φεβρουαρίου του 2023. Δίνεται σε εργοδότες και ασφαλισμένους η δυνατότητα να ρυθμίσουν σε τριάντα έξι έως εβδομήντα δύο δόσεις οφειλές προς φορείς κοινωνικής ασφάλισης που έχουν καταστεί ληξιπρόθεσμες από την 1η Νοεμβρίου του 2021 έως και την 1η Φεβρουαρίου 2023, καθώς επίσης και η δυνατότητα ρύθμισης των ληξιπρόθεσμων οφειλών προς τους δήμους σε τριάντα έξι είτε σε εβδομήντα δύο δόσεις.

Τέλος, εισάγεται ρύθμιση για την αντιμετώπιση των μισθολογικών ζητημάτων που αφορούν τους εθελοντές μακράς θητείας, τους γνωστούς ΕΜΘ, και τους οπλίτες βραχείας ανακατάταξης, τους γνωστούς ΟΒΑ. Φυσικά, κύριε Υπουργέ, αναγνωρίζουν τις γαλαντόμες αποφάσεις σας ύψους 25 εκατομμυρίων μέχρι το 2025, όπως αναλύει και η έκθεση του Γενικού Λογιστηρίου του Κράτους που έχω στα χέρια μου. Σας ευχαριστούμε πολύ.

Ωστόσο όμως οι ΕΜΘ και οι ΟΒΑ, όπως πληροφορούμαι από τον Νομό Έβρου, που αποτελεί τη γνήσια έκφραση του ελληνικού στρατεύματος μεταξύ των νομών της χώρας, όπως προείπα σας ευχαριστούν και αναμένουν ότι θα συνεξετάσετε προσεχώς ή στο μέλλον με θετική διάθεση μαζί με τον Υπουργό Εθνικής Άμυνας τον μικρό αστερίσκο τους.

Αξιότιμε, κύριε Υπουργέ, μεταφέρω την ευγνωμοσύνη του Προεδρείου, των μελών και του Συνεταιρισμού Φαρμακοποιών Έβρου που μαζί με την Πανελλήνια Ομοσπονδία είκοσι πέντε ομοειδών συνεταιριστικών επιχειρήσεων Φαρμακοποιών της χώρας, πίσω από τους οποίους στοιχίζονται πεντέμισι χιλιάδες περίπου συνεταιρισμένοι φαρμακοποιοί με σημαία του Έβρου, βρίσκουν τη λύση.

Τι εννοώ: «…διότι, σε συνέχεια της επίσκεψής μας στο γραφείο σας, με μεθοδικό τρόπο βρέθηκε κοινός τόπος των δύο πλευρών, έχουμε την οριστική έγκριση της Νομικής Υπηρεσίας του Υπουργείου σας και του Νομικού Συμβουλίου του Κράτους, με αποτέλεσμα να αναμένεται προσεχώς η οριστική δρομολόγηση. Είμαστε ευγνώμονες.». Έτσι μου ζήτησαν να μεταφέρω από του Βήματος της Βουλής ενώπιον της ηγεσίας του Υπουργείου Οικονομικών.

Κυρίες και κύριοι συνάδελφοι, σε μια δύσκολη συγκυρία η Κυβέρνηση στέκεται για άλλη μία φορά δίπλα στον Έλληνα πολίτη, τον Έλληνα επιχειρηματία, τον Έλληνα εργαζόμενο και τον συνταξιούχο. Έχουμε μπροστά μας μια μακρά περίοδο εκλογικών αναμετρήσεων, όπου οι ευπαθείς συμπολίτες μας θα πιεστούν από τις πληθωριστικές πιέσεις και πρέπει να πάρουμε τις σωστές αποφάσεις με την ψήφο μας.

Για τους παραπάνω λόγους, υπερψηφίζω το υπό συζήτηση νομοσχέδιο και ευελπιστώ ότι θα είναι ευρείας αποδοχής και από τους συναδέλφους της Αντιπολίτευσης.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Να είστε καλά, κύριε Δημοσχάκη.

Καλείται στο Βήμα ο κ. Ανδρέας Λοβέρδος από το ΠΑΣΟΚ - Κίνημα Αλλαγής. Και στη συνέχεια θα δώσω τον λόγο στον Αναπληρωτή Υπουργό, τον κ. Σκυλακάκη.

**ΑΝΔΡΕΑΣ ΛΟΒΕΡΔΟΣ:** Καλησπέρα, κυρίες και κύριοι Βουλευτές.

Κύριε Πρόεδρε, απευθυνόμενος στην Κυβέρνηση με λόγια του εισηγητή μας, του κ. Σκανδαλίδη, να επαναλάβω κι εγώ ότι στις διατάξεις που βρίσκουμε έστω και μικρό θετικό πρόσημο θα πούμε «ναι» και φυσικά θα πούμε «όχι» στις διατάξεις με τις οποίες διαφωνούμε. Άρα αυτή είναι λίγο-πολύ η τοποθέτηση που κάνει το κόμμα μας σε ένα σχέδιο νόμου με πολλές πτυχές.

Θέλω να πω, σαν να μιλώ επί της αρχής, αφού η διαδικασία είναι ενιαία, ότι στα βασικά θέματα, κύριε Υπουργέ των Οικονομικών, με τα οποία προτάξατε τον εκλογικό σας λόγο το 2019, έχετε αποτύχει. Δεν λέω ότι είναι μια Κυβέρνηση με 100% αποτυχίες. Φαίνεται από τη στάση που έχουμε κρατήσει σε θέματα εξωτερικής πολιτικής -ας πούμε- ή σε διάφορα σχέδια νόμου, κατά καιρούς, αλλά στα μείζονα προτάγματα, που κατέστησε η ζωή θέματα ζωής και θανάτου, έχετε αποτύχει.

Δεν μπορώ να μην αναφερθώ, πρωτίστως, στην αξιολόγηση. Συζητάνε στα μέσα ενημέρωσης οι δημοσιογράφοι και μας ρωτούν για τις ευθύνες του τραγικού δυστυχήματος -δεκάδες νεκροί- και για τους «κυρ Βασίληδες». Εσείς, προτάξατε την αξιολόγηση σε όλα τα επίπεδα και μετά από τέσσερα χρόνια την εξαγγέλλετε. Η συνέντευξη του Πρωθυπουργού σας ήταν αμίμητη, όπως και του νέου Υπουργού των Μεταφορών, ο οποίος μας είπε -πάνω από τα πτώματα- ότι θα αξιοποιηθεί η εμπειρία από την Ευρωπαϊκή Ένωση. Μετά από τέσσερα χρόνια διακυβέρνησης μάς είπε ότι θα αξιοποιηθεί η τεχνογνωσία για την αποφυγή ατυχημάτων! Επίσης, μας είπε ότι θα μειωθούν οι μεταφορές χάριν της ασφάλειάς τους, όταν διαβεβαιώνατε εδώ στη Βουλή ότι είναι απολύτως ασφαλείς.

Η αξιολόγηση, που δεν υπάρχει, την οποία υποσχεθήκατε, είναι ένα από τα βασικά αίτια του τι έγινε. Το δεύτερο βασικό αίτιο, που αφορά όμως όλη την κυβερνητική σας δράση, που αποτυπώνεται και στο παρόν σχέδιο νόμου και γι’ αυτό το αναφέρω, είναι ότι επί εννιά χρόνια δεν τελειώσατε μια σύμβαση, όταν υποσχεθήκατε επιτάχυνση των διαδικασιών σε ό,τι αφορά τα δημόσια έργα, τις δημόσιες συμβάσεις, οτιδήποτε συμφωνεί το δημόσιο να αναλάβει χάριν της κοινωνίας, της οικονομίας, των πολιτών. Εννιά χρόνια, εκ των οποίων τέσσερα η προηγούμενη κυβέρνηση και άλλα τέσσερα εσείς. Τέσσερα ολόκληρα χρόνια εσείς!

Θα πει κανείς πως αυτά τα θέματα είναι επιμέρους, είναι ειδικά, δεν είναι θέματα ζωής και θανάτου, εγώ λέω πάντα, από την πρώτη μέρα που μπήκα στη Βουλή, ότι αυτά είναι τα θέματα ζωής και θανάτου των πολιτών. Τώρα, δυστυχώς, συνηγορεί στο επιχείρημά μου και ένα δυστύχημα με πενήντα επτά νεκρούς. Και να πω ότι είναι το μόνο; Μόνο σε αυτό το Υπουργείο; Στα περισσότερα!

Θα αναφέρω ένα παράδειγμα άλλου Υπουργείου, υπάρχουν διατάξεις αυτού του Υπουργείου στο παρόν σχέδιο νόμου, ΕΦΚΑ για σύνταξη χηρείας. Όλα τα πιστοποιητικά, όλα έτοιμα -ΕΦΚΑ Ζωγράφου- και δεν μπορούν να βρουν γιατί δεν δίνουν τη σύνταξη, ενώ συνομολογούν ότι όλα είναι κατατεθειμένα, όλα είναι ολοκληρωμένα και δεν μπορούν να δώσουν μια σύνταξη χηρείας. Αυτή η γυναίκα, όμως, που δεν την παίρνει, την έχει ανάγκη. «Τι σας νοιάζει;», θα μου πείτε. Ο προφορικός λόγος ότι όλα πάνε καλά και όλα τα υπόσχεστε για την επόμενη τετραετία.

Να έρθω τώρα και σε ένα θέμα δικό σας. Δεν μου λέτε, έχετε δύο διατάξεις για τη «ΛΑΡΚΟ». Τι καταλαβαίνω, που δεν είμαι και ειδικός; Και σε όσα θέματα δεν είμαι ειδικός, προσπαθώ να είμαι αρκετά συγκρατημένος, γιατί ακούω πολλούς και πολλές σε αυτή την Αίθουσα να λένε πράγματα που φεύγουν από τον χώρο της πολιτικής, του ορθολογισμού και πάνε σε άλλα πεδία. Έχω να πω ότι εσείς αυτή την υπόθεση της «ΛΑΡΚΟ» την είχατε στα συν σας. Εδώ δίνετε παρατάσεις. Στο σχέδιο νόμου περιλαμβάνονται και δύο νεότερες παρατάσεις για την περίπτωση της «ΛΑΡΚΟ», στο καθεστώς της ειδικής διαχείρισης και οπωσδήποτε στους εργαζόμενους, που είναι και αυτοί που δεν φταίνε.

Δεν μου λέτε, πότε το βλέπετε να τελειώνει αυτό; Έχετε δώσει χρονοδιαγράμματα, το έχετε πιστωθεί -κακώς, τελικά- ότι, να, κάνατε μια προσπάθεια για την υπόθεση αυτή και, πριν το δω στο σχέδιο νόμου, το διάβασα σε δική σας εφημερίδα -στο οικονομικό της «ΚΑΘΗΜΕΡΙΝΗΣ» του Σαββάτου- πόσο μάς κοστίζει η καθυστέρησή σας.

Αναρωτιέμαι και θα ήταν καλό να δοθεί μια απάντηση, γιατί, περιέργως πώς -γι’ αυτόν που δεν ξέρει, καθόλου περιέργως για μένα που γνωρίζω- στην επιτροπή δεν ακούστηκε ούτε μία λέξη γι’ αυτό. Σαν να είναι το απολύτως αυτονόητο. Γιατί; Γιατί και εδώ καθυστερήσεις; Πού οφείλονται; Τι δεν κάνατε; Τι υποσχεθήκατε, που δεν βγήκε; Νομίζω ότι είναι πολύ σκόπιμο η Βουλή να ξέρει γιατί και σε αυτό το θέμα, που υποτίθεται εμπεριέχει ή ψήγματα ή σοβαρά θέματα εκσυγχρονισμού, δεν έχετε προχωρήσει.

Εάν καθόμουν να τα καταγράψω όλα όσα δεν έχετε προχωρήσει, θα αποδείκνυα τη θέση αρχής μου, ότι στα θέματα που ήταν τα βασικά σας προτάγματα στις εκλογές του 2019 έχετε αποτύχει. Εξ ου και προκύπτει ως λογικό το συμπέρασμα ότι τα υπόσχεστε ξανά και θέλετε να κερδίσετε και τις εκλογές του 2023.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, μπορώ να έχω τον λόγο για ένα λεπτό; Είναι για το συγκεκριμένο θέμα που έθεσε ο κ. Λοβέρδος.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πάρα πολύ.

Εύλογοι οι προβληματισμοί του κ. Λοβέρδου. Έχουν δοθεί οι σχετικές απαντήσεις και στο δημοσίευμα στο οποίο αναφερθήκατε. Η πραγματικότητα είναι ότι δεν υπάρχει καμμία καθυστέρηση, αλλά οι διαδικασίες είναι αυτές οι οποίες θέλουν πάρα πολύ μεγάλη προσοχή.

Κύριε Λοβέρδο, θεωρητικά, καθυστερήσαμε το τελευταίο χρονικό διάστημα έξι μήνες, διότι στους δύο διαγωνισμούς που έτρεχαν για τη «ΛΑΡΚΟ», στο μεν για το εργοστάσιο υπήρχε ενδιαφέρον μόνο από έναν επενδυτή, ενώ στο άλλο περιουσιακό στοιχείο υπήρχε ενδιαφέρον από δύο επενδυτές, που ήταν με διαφορετική σειρά σε σχέση με τον πρώτο διαγωνισμό. Εννοώ, δηλαδή, ότι το τίμημα δεν ήταν το ίδιο. Θα έπρεπε, συνεπώς, να ξεκαθαρίσουμε την κατάσταση και νομικά -το ΤΑΙΠΕΔ- σε ό,τι αφορά τον διαγωνισμό ο οποίος έτρεχε, άρα να είμαστε βέβαιοι ότι ο διαγωνισμός μέχρι εδώ θα πήγαινε ορθώς και θα είχαμε έναν επενδυτή.

Δεύτερη παρατήρηση, από εδώ και πέρα η μεταβίβαση έχει κάποια στάδια, μέχρι και απόφαση του Αρείου Πάγου, γιατί έχει προσφύγει η Πειραιώς στον νόμο που κάναμε το 2020 για να προχωρήσει ο διαγωνισμός. Δεν μπορεί να γίνει μεταβίβαση του περιουσιακού στοιχείου, αν δεν τελειώσουν αυτά τα θέματα. Δεν μπορεί να γίνει μεταβίβαση του περιουσιακού στοιχείου, αν δεν τελειώσει η υπόθεση του Ελεγκτικού Συνεδρίου. Υπάρχουν συνεπώς χρονοδιαγράμματα τους επόμενους μήνες, που θα πάρει σίγουρα το 2023, και γι’ αυτό η παράταση στον ειδικό διαχειριστή, έτσι ώστε να μπορέσουμε με ομαλό τρόπο να μεταβιβάσουμε το περιουσιακό στοιχείο, κάτι που δεν είναι στην ευθύνη της ελληνικής Κυβέρνησης. Εμείς χθες θα θέλαμε να είχαμε τελειώσει τη διαδικασία.

Άρα η παράταση στον ειδικό διαχειριστή έχει να κάνει ακριβώς γιατί υπάρχουν συγκεκριμένα χρονικά ορόσημα, μελλοντικά, τα οποία δεν επιτρέπουν τη μεταβίβαση να γίνει σήμερα, αλλά οι δύο διαγωνισμοί ολοκληρώθηκαν.

Η δεύτερη διάταξη που λέτε είναι ακριβώς -αυτό το είπατε και εσείς ούτως ή άλλως στην ομιλία σας- ότι, αφού παρατείνεται η διαδικασία για τη μεταβίβαση του περιουσιακού στοιχείου, παρατείνονται και οι συμβάσεις των εργαζομένων -μιλάω για συμβάσεις εργαζομένων- γιατί, ακριβώς για να μηδενίσουμε το πρόστιμο της Ευρωπαϊκής Επιτροπής Ανταγωνισμού, τρέξαμε δύο διαγωνισμούς και καταβάλαμε αποζημιώσεις στο σύνολο των εργαζομένων. Άρα τώρα μιλάμε για συμβάσεις.

Οι συμβάσεις συνεπώς παρατείνονται μέχρι το τέλος του έτους, κάτι το οποίο δεσμεύτηκα στους ίδιους τους εργαζόμενους από όλα τα κόμματα τους οποίους συνάντησα την προηγούμενη εβδομάδα. Μέχρι το τέλος του έτους. Σας δίνω συνεπώς ξεκάθαρες απαντήσεις για ποιον λόγο υπάρχει αυτή η παράταση. Αλλά η παράταση δεν οφείλεται στην ελληνική Κυβέρνηση. Τουναντίον, εμείς πράξαμε το βέλτιστο, για να τελειώσουμε όσο γίνεται πιο γρήγορα μια πάρα πολύ δύσκολη διαδικασία, που τελικά δεν είχε και πολύ μεγάλο ενδιαφέρον.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο Αναπληρωτής Υπουργός Οικονομικών κ. Θεόδωρος Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Θέλω να είμαι πολύ σύντομος, αν και έχω ένα ουσιαστικό κομμάτι να αναφέρω. Θα μιλήσω πολύ γρήγορα για τρία θέματα.

Πρώτον, όσον αφορά τα άρθρα 63 έως 66 του νομοσχεδίου, το σημαντικότερο από αυτά αφορά τη σύσταση αυτοτελούς τμήματος παρακολούθησης και σύναψης και εκτέλεσης των δανειακών συμβάσεων στο πλαίσιο του Ταμείου Ανάκαμψης. Εδώ να πω ότι τα δάνεια του Ταμείου Ανάκαμψης προχωρούν με πολύ μεγάλη ταχύτητα. Έχουμε αυτή τη στιγμή κατατεθειμένα επενδυτικά σχέδια περίπου 12 δισεκατομμυρίων ευρώ. Έχουμε συμβασιοποιημένα επενδυτικά σχέδια περίπου 5 δισεκατομμυρίων ευρώ και από τα κατατεθειμένα σχέδια των 12 δισεκατομμυρίων, τα 2,7 δισεκατομμύρια ευρώ αφορούν μικρές επιχειρήσεις. Η συγκεκριμένη ρύθμιση αφορά την παρακολούθηση αυτών των δανείων κατά κύριο λόγο.

Υπάρχουν επίσης και στην τροπολογία του Υπουργείου Οικονομικών τα άρθρα 9, 10, 11, κατά κύριο λόγο το 10 και το 11, που αφορούν τη διεύρυνση αρμοδιοτήτων της Επιτροπής Δημοσιονομικού Ελέγχου και για το επόμενο στρατηγικό σχέδιο Κοινής Αγροτικής Πολιτικής, ΚΑΠ. Εδώ να πω ότι η ΕΔΕΛ, η Επιτροπή Δημοσιονομικού Ελέγχου, που έχω και την ευρύτερη πολιτική εποπτεία, είναι μια ικανή και αποτελεσματική υπηρεσία. Μόνο θετικό θα είναι ότι θα αναλάβει να ελέγχει από τούδε και στο εξής το επόμενο πρόγραμμα αγροτικής πολιτικής.

Με την ευκαιρία αυτή να ενημερώσω και τη Βουλή για μια πρόθεση αλλαγής σε ένα πολύ συγκεκριμένο θέμα, αλλά σημαντικό. Οι ΕΔΕΛ και ΕΣΕΛ ελέγχουν, όπως ξέρετε, οποιαδήποτε δημοσιονομική δαπάνη που περιλαμβάνει και τα έργα και τις συμβάσεις. Ως τώρα στα δείγματα του ελέγχου δεν λαμβάναμε υπ’ όψιν επαρκώς τον χρόνο καθυστέρησης των έργων, ειδικά τον χρόνο καθυστέρησης στην υλοποίηση των συμβάσεων. Αυτό είδαμε και στο τραγικό δυστύχημα των Τεμπών ότι μπορεί να έχει πολύ μεγάλη σημασία και ανθρώπινη, αλλά έχει και δημοσιονομική σημασία.

Θέλω εδώ να επισημάνω ότι η καθυστέρηση ενός έργου αφ’ εαυτής αποτελεί μια βλαπτική εξέλιξη, διότι, αν ένα δημόσιο έργο έχει αξία, ο χρόνος ολοκλήρωσής του έχει επίσης αξία και εξ ορισμού τα έργα τα δημόσια έχουν αξία, συνεπώς όταν καθυστερούν βλάπτεται το δημόσιο συμφέρον. Συνεπώς υπάρχει λόγος και θα εφαρμόζουμε από δω και πέρα -θα μπούμε σε λεπτομέρειες σε επόμενη φάση- κάθε φορά που θα παρατηρείται μια καθυστέρηση, ιδίως σε μεγάλα έργα, εφόσον αυτή ξεπερνά κάποιο χρονικό ορίζοντα, για παράδειγμα τρεις, τέσσερις μήνες, να είναι αντικείμενο δημοσιονομικού ελέγχου. Όχι διότι θα ψάξουμε να βρούμε τι λάθος έγινε σε σχέση με την καθυστέρηση -δεν είναι αυτή η δική μας δουλειά-, αλλά διότι η ίδια η καθυστέρηση έχει βλαπτικές δημοσιονομικές επιπτώσεις, πέφτουν έξω δημοσιονομικά. Συνεπώς πρέπει να ελέγχεται κατά προτεραιότητα αυτό το έργο που εμπεριέχει καθυστέρηση σε σχέση με τα υπόλοιπα.

Αυτά είχα να σας πω. Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Καλείται στο Βήμα ο κ. Βασίλειος - Πέτρος Σπανάκης από τη Νέα Δημοκρατία και να ετοιμάζεται ο κ. Πασχαλίδης από τη Νέα Δημοκρατία.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, βρισκόμαστε πριν από τη λήξη της θητείας μας και μια Κυβέρνηση νομοθετεί συνεχώς, διαρκώς, με θετικό, με κοινωνικό πρόσημο, με σκοπό να λύνει και όχι να δημιουργεί πρόβλημα.

Σήμερα στο νομοσχέδιο που βρίσκεται προς συζήτηση και σε λίγες ώρες θα είναι νόμος του κράτους, έχουμε πάνω από εκατόν δέκα συγκεκριμένα άρθρα. Άκουσα με πολλή προσοχή -μιας και είμαι από τους τελευταίους ομιλητές- όλους τους συναδέλφους των παρατάξεων και ειλικρινά δεν άκουσα να μιλάνε για σημαντικές συγκεκριμένες διατάξεις. Να μιλήσουμε για το άρθρο 80, που παρέχεται προστασία των συντάξεων από τον πληθωρισμό; Να μιλήσουμε για τα άρθρα 1 έως 13, που δίνεται η δυνατότητα αναβίωσης ρυθμίσεων εκατόν είκοσι και εβδομήντα δύο δόσεων; Να μιλήσουμε για το άρθρο 90, που μιλάει για οφειλές στους δήμους και διευκολύνσεις;

Κυρίες και κύριοι συνάδελφοι, θα μπορούσα και λόγω εξειδίκευσης και αντικειμένου να μιλήσω για πολλές ώρες πάνω σε αυτό το νομοσχέδιο. Όμως η συζήτηση αυτή έχει εξαντληθεί, έχουν δοθεί απαντήσεις. Ειλικρινά εγώ οφείλω -μιας και έχω καταθέσει και δύο συγκεκριμένες τροπολογίες- να συζητήσω γι’ αυτά όχι μόνο που θα ψηφίσουμε σήμερα, αλλά γι’ αυτά τα οποία πρέπει να κάνουμε και στο μέλλον. Διότι η Κυβέρνηση αυτή νομοθετεί με γνώμονα το μέλλον, φυσικών προσώπων, νομικών προσώπων.

Κυρίες και κύριοι συνάδελφοι, στο άρθρο 35 βλέπουμε μια ρύθμιση που έρχεται και δίνει τη δυνατότητα τόσο στην αρχική όσο και στην τροποποιητική δήλωση του φόρου εισοδήματος να μην επιβάλλονται πρόστιμα που ορίζονται, με την προϋπόθεση ότι το ποσό του φόρου που προκύπτει να είναι έως 100 ευρώ.

Κύριε Υπουργέ, εγώ εδώ θέλω να καταθέσω μία πρόταση. Προτείνω να έχουμε επέκταση των δηλώσεων και για τις υπόλοιπες φορολογίες, για τις εκπρόθεσμες αρχικές, αλλά και τροποποιητικές. Και για να είμαι πιο συγκεκριμένος και κατανοητός από τους συναδέλφους, για παράδειγμα, έχουμε το τέλος χαρτοσήμου ή το τέλος σακούλας, που πρέπει στις δηλώσεις να πληρώσουν επιχειρήσεις μέχρι και 500 ευρώ πρόστιμο, όταν έρχεται η διαφορά να είναι ακόμη και λεπτά. Άρα, παρακαλώ πολύ, κύριε Υπουργέ, να το δείτε αυτό, ώστε σε επόμενο νομοσχέδιο να το διορθώσουμε και να το βελτιώσουμε.

Και είναι πραγματικά προς θετική κατεύθυνση το ότι φέρνετε το άρθρο 35 σήμερα και λέτε ότι δεν θα επιβάλετε πρόστιμα για αυτές τις συγκεκριμένες περιπτώσεις εκπρόθεσμων υποβολών δηλώσεων αρχικών και τροποποιητικών.

Κατέθεσα σήμερα δύο συγκεκριμένες τροπολογίες. Οι τροπολογίες αυτές αφορούν συγκεκριμένες ομάδες, αλλά έχουν και μια πολύ συγκεκριμένη λογική και κυρίως είναι προς όφελος και του ελληνικού δημοσίου. Πρώτον, ζήτησα σήμερα με την τροπολογία αυτή να υπάρξει συγκεκριμένος τρόπος φορολόγησης των αποζημιώσεων των ελεγκτών εναέριας κυκλοφορίας σε περίπτωση οριστικής απώλειας της ειδικότητάς τους.

Οι περιπτώσεις είναι τρεις. Πρώτον, αν για λόγους υγείας φεύγουν από το συγκεκριμένο αντικείμενο και χάνουν την ειδικότητά τους ή για λόγους αντικειμενικής αδυναμίας ή αν υπάρχει θάνατος. Και χαίρομαι που ο κύριος Υπουργός είπε ότι θα εξετάσει και τις δύο τροπολογίες. Και ο αρμόδιος Υφυπουργός και σε συζητήσεις που έχουμε κάνει τις εξετάζει το Υπουργείο προς θετική κατεύθυνση. Νομίζω ότι θα δοθούν οι κατάλληλες οδηγίες, ώστε σε επόμενο νομοσχέδιο να γίνεται μία σωστή φορολόγηση των αποζημιώσεων που είναι έκτακτες.

Και γιατί πρέπει να γίνει αυτή η τροποποίηση; Πρέπει να γίνει διότι σήμερα έχουμε αδικαιολόγητη και υπερβολική φορολόγηση της έκτακτης αποζημίωσης των ελεγκτών εναέριας κυκλοφορίας. Το κυριότερο είναι ότι έχουμε σειρά δικαστικών αποφάσεων που έχουν διαμορφώσει πάγια νομολογία για το συγκεκριμένο ζήτημα, με αποτέλεσμα το ελληνικό δημόσιο να ζημιώνεται, αφού εκ των υστέρων έρχεται να επιστρέψει με τόκους φόρους τους οποίους έχει εισπράξει. Άρα, λοιπόν, κύριε Υπουργέ, θέλω να το δούμε αυτό το θέμα και να το λύσουμε μέσα στις επόμενες εβδομάδες, σε επόμενο νομοσχέδιο.

Επίσης, κατέθεσα μία δεύτερη τροπολογία, για τη δυνατότητα έκδοσης και χορήγησης φορολογικής ενημερότητας στους προέδρους και στα μέλη των διοικητικών συμβουλίων οικοδομικών συνεταιρισμών και κυρίως δασικών εκτάσεων για οφειλές ΕΝΦΙΑ των συνεταιρισμών. Σήμερα υπάρχουν πάρα πολλοί οικοδομικοί συνεταιρισμοί δασικών εκτάσεων, που εκ των πραγμάτων δεν μπορούν να αξιοποιηθούν αυτές οι εκτάσεις. Υπάρχει ΕΝΦΙΑ που πηγαίνει στον ΑΦΜ του οικοδομικού συνεταιρισμού, όμως οι πρόεδροι και τα μέλη του διοικητικού συμβουλίου δεν μπορούν να πάρουν ενημερότητα, για να μεταβιβάσουν στα παιδιά τους, στα εγγόνια τους τη δικιά τους περιουσία και καταλαβαίνετε ότι αυτό δημιουργεί μια μεγάλη ανασφάλεια και αδικία.

Νομίζω ότι αυτή την τροπολογία, κύριε Υπουργέ, πρέπει να την εξετάσετε και με τη συγκεκριμένη τροπολογία που κατατέθηκε από συνάδελφο Βουλευτή, όσον αφορά την επιβολή του ΕΝΦΙΑ σε δασικές εκτάσεις που ανήκουν σε οικοδομικούς συνεταιρισμούς, γιατί υπάρχει και σχετικό έγγραφο του Υπουργείου Περιβάλλοντος προς το Υπουργείο Οικονομικών.

Κυρίες και κύριοι συνάδελφοι, σε αυτό το νομοσχέδιο έρχονται και άλλες σημαντικές ρυθμίσεις, όπως η ρύθμιση του άρθρου 79 για τις καθαρίστριες που εργάζονται στην Ανεξάρτητη Αρχή Δημοσίων Εσόδων, όπου έχουμε παράταση.

Επίσης, θα ήθελα να θέσω ένα άλλο θέμα, κύριε Υπουργέ. Πρέπει να γίνει δεκτό το αίτημα των εθελοντών μακράς θητείας και να ενταχθούν στη σωστή μισθολογική κατηγορία. Αναγνωρίζω και είναι πολύ σημαντικό που η Κυβέρνηση μέσα στα επόμενα χρόνια θα καταβάλει πάνω από 25 εκατομμύρια μέχρι το 2025, αλλά νομίζω ότι οι ΕΜΘ πρέπει να ενταχθούν στη σωστή μισθολογική κατηγορία.

Κλείνοντας, θέλω να πω ότι σε αυτά τα εκατόν δώδεκα περίπου άρθρα δεν υπάρχει ένα άρθρο το οποίο να είναι εις βάρος του Έλληνα φορολογούμενου, εις βάρος ελληνικής επιχείρησης, εις βάρος του πολίτη. Αντιθέτως, είναι όλες διατάξεις που λύνουν προβλήματα και σίγουρα υπάρχουν πολλές ακόμη διατάξεις που πρέπει να έρθουν προς ψήφιση, για να λύσουμε και άλλου είδους προβλήματα.

Αποδεικνύεται, όμως, μέσα από αυτό το πλούσιο νομοθετικό έργο των τελευταίων ετών και ακόμη και σήμερα, λίγες εβδομάδες πριν από τις επόμενες εκλογές, ότι αυτή η Κυβέρνηση αφουγκράζεται τον παλμό της ελληνικής κοινωνίας, τον παλμό της ελληνικής οικονομίας. Είμαστε έτοιμοι να συνεχίσουμε, για να λύσουμε τα προβλήματα που απασχολούν τους Έλληνες πολίτες, με τα συγκεκριμένα δεδομένα που υπάρχουν σήμερα όχι μόνο στην Ελλάδα, αλλά και στην Ευρώπη.

Νομίζω, λοιπόν, ότι όλες οι πτέρυγες του Κοινοβουλίου πρέπει να υπερψηφίσουν αυτές τις διατάξεις. Και χαίρομαι ιδιαίτερα που ο Υπουργός των Οικονομικών μέσα σε αυτή την Αίθουσα είδε με θετικό μάτι τις προτεινόμενες τροπολογίες που κατέθεσα και εύχομαι σε λίγες εβδομάδες να γίνουν νόμος του κράτους.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Σπανάκη.

Πριν από τον κ. Πασχαλίδη, θα δώσουμε τον λόγο στον Κοινοβουλευτικό Εκπρόσωπο του Κινήματος Αλλαγής, τον κ. Οδυσσέα Κωνσταντινόπουλο, γιατί μετά θα πρέπει να με αντικαταστήσει.

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, με την τροπολογία που καταθέσατε εχθές το βράδυ η Κυβέρνηση νομοθετεί τη φορολόγηση των αποζημιώσεων και των συντάξεων των Ελλήνων Ευρωβουλευτών από το 2022 και μετά. Ουσιαστικά δικαιώνονται μετά από αυτόν τον νόμο όσοι δεν έχουν πληρώσει. Είναι θετικό, αλλά δικαιώνονται όσοι δεν έχουν πληρώσει.

Βλέπω εδώ και τον Υφυπουργό Οικονομικών του ΣΥΡΙΖΑ και την Υφυπουργό. Ο ΣΥΡΙΖΑ ως κυβέρνηση έλεγε προς τους Ευρωβουλευτές ότι πρέπει να πληρώσουν τους φόρους τους επίσημα. Αναρωτιέμαι σήμερα γιατί η Κυβέρνηση δεν νομοθέτησε νωρίτερα, όσο η Ανεξάρτητη Αρχή Δημοσίων Εσόδων με το Νομικό Συμβούλιο του Κράτους ζητούσε από τους Ευρωβουλευτές να πληρώσουν και η κυβέρνηση του ΣΥΡΙΖΑ έκανε το ίδιο. Γιατί δεν νομοθετήσατε και οι δύο κυβερνήσεις;

Και, δεύτερον, υπάρχει και ένα ηθικό ζήτημα. Υπάρχουν συγκεκριμένοι Βουλευτές, μεταξύ αυτών Ευρωβουλευτές, μεταξύ αυτών ο Πρόεδρος του ΠΑΣΟΚ, ο οποίος έχει πληρώσει τους φόρους του και την εισφορά αλληλεγγύης. Καλούμε τα κόμματα, τη Νέα Δημοκρατία και τον ΣΥΡΙΖΑ, για λόγους διαφάνειας να δώσουν στη δημοσιότητα τα ονόματα των Ευρωβουλευτών τους που δεν πλήρωναν, και είναι πάρα πολλοί, γιατί δεν μπορεί να έχουμε δύο μέτρα και δύο σταθμά. Το αποδέχεται ο ΣΥΡΙΖΑ και η Νέα Δημοκρατία, αλλά και τα υπόλοιπα κόμματα; Βλέπω την Ελληνική Λύση και είμαι σίγουρος ότι ο Κοινοβουλευτικός Εκπρόσωπος θα πει ότι πλήρωσε ο Ευρωβουλευτής, το ίδιο και τα υπόλοιπα κόμματα.

Και λέω τώρα στην εισηγήτρια του ΣΥΡΙΖΑ, αλλά και στην Κυβέρνηση, τα κόμματά σας -και αυτή είναι η θέση της παράταξής μας, του ΠΑΣΟΚ, γιατί δεν είμαστε όλοι ίδιοι τελικά- να δώσουν στη δημοσιότητα ποιοι Ευρωβουλευτές σας δεν πλήρωσαν. Και ξαναλέω ότι οι Ευρωβουλευτές του ΣΥΡΙΖΑ και της Νέας Δημοκρατίας κατά πλειοψηφία δεν πλήρωσαν τους φόρους και την εισφορά αλληλεγγύης. Αναμένω από εσάς να μας πείτε.

Ευχαριστώ.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, θα ήθελα τον λόγο, για να απαντήσω.

**ΠΡΟΕΔΡΕΥΩΝ (Απόστολος Αβδελάς):** Κύριε Αλεξιάδη, ο Κοινοβουλευτικός σας Εκπρόσωπος μόνο μπορεί να απαντήσει.

**ΤΡΥΦΩΝ ΑΛΕΞΙΑΔΗΣ:** Κοινοβουλευτικός Εκπρόσωπος είμαι, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Αλεξιάδη. Έχετε τον λόγο.

**ΤΡΥΦΩΝ ΑΛΕΞΙΑΔΗΣ:** Μάλλον δεν ήταν στην Αίθουσα ο Εκπρόσωπος του ΠΑΣΟΚ, για να ακούσει την τοποθέτηση. Πήρα σαφή θέση, μίλησα. Όμως, δεν καταλαβαίνω το αίτημά σας για δημοσιοποίηση ενός θέματος που είναι ήδη δημοσιοποιημένο. Οι φορολογικές μας δηλώσεις είναι δημοσιοποιημένες μαζί με το «πόθεν έσχες» και εκεί φαίνεται τι έχει δηλώσει ο καθένας. Άρα δεν καταλαβαίνω αυτό που ζητάτε τι είναι.

Εν πάση περιπτώσει, η πρότασή μου είναι σαφής. Θα πρέπει να μην υπάρχει κανένα ειδικό φορολογικό καθεστώς και να φορολογούνται οι πάντες, Βουλευτές, Ευρωβουλευτές, Πρόεδρος της Δημοκρατίας, Πρωθυπουργός, όπως όλοι οι Έλληνες πολίτες.

Προλαβαίνουμε να το κάνουμε αυτό μέχρι να τελειώσει η κοινοβουλευτική περίοδος; Προλαβαίνουμε. Να το κάνουμε στην καινούργια Βουλή; Να το κάνουμε στην καινούργια Βουλή. Δεν χρειάζεται να υπάρχει κανένα ειδικό φορολογικό προνόμιο. Και σε αυτό θα ήθελα και τη δική σας τη γνώμη, διότι μιλάμε για δημιουργία προοδευτικών συγκλίσεων και προοδευτικών συμμαχιών και κυβερνήσεων. Αν συμφωνήσουμε σε αυτό, θα είναι ένα πρώτο μικρό «λιθαράκι» στο τι μπορεί να γίνει την επόμενη μέρα.

**ΠΡΟΕΔΡΕΥΩΝ (Απόστολος Αβδελάς):** Το είπατε στην ομιλία σας, το διάβασα και στο άρθρο σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, θα ήθελα τον λόγο για δέκα δευτερόλεπτα.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Βεσυρόπουλε. Έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Επειδή για το άρθρο 1 και για όλη την τροπολογία θα μιλήσω αναλυτικά στην τοποθέτησή μου, θα διευκρινίσω μόνο ότι όσον αφορά στο άρθρο 1 της τροπολογίας, όπου έχουμε τη φορολόγηση αποζημιώσεων και συντάξεων Ευρωβουλευτών της Ελλάδας. Η ισχύς είναι από το φορολογικό έτος 2022 και εφεξής, επειδή έτσι προβλέπεται συνταγματικά. Δεν μπορούμε να πάμε πιο πριν. Είναι ένας χρόνος αναδρομικότητα που μπορούμε να δώσουμε.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ο κ. Βεσυρόπουλος θα κλείσει τη σημερινή συνεδρίαση. Θα μιλήσει μετά από τους εισηγητές και τους ειδικούς αγορητές.

Καλείται στο Βήμα ο κ. Ιωάννης Πασχαλίδης από τη Νέα Δημοκρατία και θα ακολουθήσει ο κ. Καρασμάνης από τη Νέα Δημοκρατία. Μετά θα μιλήσει ο κ. Κόκκαλης από τον ΣΥΡΙΖΑ, θα ακολουθήσουν οι ειδικοί αγορητές και οι εισηγητές και μετά θα κλείσει ο κ. Βεσυρόπουλος.

Κύριε Πασχαλίδη, έχετε τον λόγο.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η σημερινή συζήτηση αφορά σε ένα ακόμα πολυνομοσχέδιο που φέρνει προς ψήφιση η Κυβέρνηση, με στόχο τη στήριξη των πολιτών απέναντι στις επιπτώσεις της ενεργειακής κρίσης, αλλά και των συνεπειών της μετά COVID εποχής. Πρόκειται για στοχευμένες ενέργειες, ώστε να στηριχθούν τα αδύναμα τμήματα του πληθυσμού, προκειμένου να μπορέσουν να αντιμετωπίσουν τα γενικότερα προβλήματα που προκαλεί ο πληθωρισμός, αλλά και να εξομαλυνθούν ανισορροπίες που προκύπτουν από τη λειτουργία του συνταξιοδοτικού συστήματος, έτσι όπως έχουν διαμορφωθεί με τους νόμους του 2016 και τις ρυθμίσεις του 2018, που αφορούν στη λεγόμενη «προσωπική διαφορά».

Οι ευεργετικές διατάξεις που περιλαμβάνονται στο υπό συζήτηση νομοσχέδιο είναι πολλές. Ωστόσο, λόγω του περιορισμένου χρόνου, θα τοποθετηθώ επί των σημαντικότερων εξ αυτών, που αφορούν στη στήριξη του ευρύτερου κοινωνικού συνόλου.

Το άρθρο 3 αποσκοπεί στη διευκόλυνση αποπληρωμής των βεβαιωμένων οφειλών και την αποτελεσματική αντιμετώπιση της δυσχερούς οικονομικής συγκυρίας, λόγω κυρίως της ενεργειακής κρίσης. Με την εν λόγω διάταξη θεσπίζεται η δυνατότητα επανένταξης στη ρύθμιση των εκατόν είκοσι δόσεων, όπως και στη ρύθμιση των εβδομήντα δύο δόσεων για τυχόν υπολειπόμενες φορολογικές οφειλές και για τον εναπομείναντα αριθμό ανεξόφλητων δόσεων.

Ο οφειλέτης, λοιπόν, ο οποίος έχασε έως την 1η Φεβρουαρίου 2023 ρύθμιση τμηματικής καταβολής μπορεί να επανενταχθεί στο ίδιο καθεστώς ρύθμισης με τους ίδιους όρους και προϋποθέσεις κατόπιν αίτησής του, η οποία καταβάλλεται έως και την 31η Ιουλίου 2023 για την υπολειπόμενη οφειλή κατά την ημερομηνία της αίτησης και για τον εναπομείναντα αριθμό ανεξόφλητων δόσεων της ρύθμισης.

Ενεργοποιούνται, όμως, και άλλα μέτρα στήριξης, όπως είναι η δυνατότητα που προβλέπεται στο άρθρο 4 για τη ρύθμιση από τριάντα έξι έως εβδομήντα δύο δόσεις των φορολογικών οφειλών που κατέστησαν ληξιπρόθεσμες από την 1η-11-2021 και έως την 1η-2-2023. Η ρύθμιση αυτή αφορά σε οφειλέτες που ήταν συνεπείς φορολογούμενοι μέχρι την έναρξη της ενεργειακής κρίσης ως προς την αποπληρωμή των οφειλών τους που έγιναν ληξιπρόθεσμες κατά τη διάρκειά της.

Επίσης, με τις ρυθμίσεις των άρθρων 14 έως 23 εκσυγχρονίζεται το πλαίσιο για το αποδεικτικό ενημέρωσης, διευκολύνονται ουσιαστικά οι μεταβιβάσεις ακινήτων και διαμορφώνεται ένα ενιαίο νομοθετικό πλαίσιο, που ρυθμίζει τη χορήγηση αποδεικτικού ενημερότητας και σε περίπτωση οφειλών, το οποίο μάλιστα υποστηρίζεται ψηφιακά.

Ενδεικτικά αναφέρω ότι με το άρθρο 14 προβλέπεται η απλοποίηση της διαδικασίας έκδοσης του αποδεικτικού ενημερότητας για οφειλές βεβαιωμένες στη ΑΑΔΕ, όταν αυτό εκδίδεται για μεταβίβαση ακινήτου με τίμημα, ενώ προβλέπεται πλέον στον νόμο σταθερό ποσοστό παρακράτησης 70% επί του τιμήματος.

Πρέπει να σημειωθεί, επίσης, η δυνατότητα εφαρμογής της σύμμετρης ικανοποίησης των απαιτήσεων της φορολογικής διοίκησης με απαιτήσεις του e-ΕΦΚΑ. Και στην περίπτωση μεταβίβασης του ακινήτου χορηγείται αποδεικτικό ενημερότητας, ακόμη και αν το τίμημα από τη μεταβίβαση δεν επαρκεί για την εξόφληση των οφειλών προς τη φορολογική διοίκηση και τους φορείς κοινωνικής ασφάλισης. Η ανωτέρω δυνατότητα που προβλέπεται στο άρθρο 23 δεν προβλεπόταν έως σήμερα στον νόμο.

Συνεχίζοντας, με τα άρθρα 27 έως 34 εισάγονται ρυθμίσεις με μέτρα στήριξης της ελληνικής οικονομίας που συνοδεύονται και από επιμέρους αναπτυξιακά μέτρα, με τον ίδιο πάντα σκοπό, δηλαδή τη διατήρηση και ενίσχυση της ανάπτυξης στη χώρα.

Πιο συγκεκριμένα, παρατείνεται έως και τις 31-12-2023 η υπαγωγή σε μειωμένο συντελεστή ΦΠΑ 13% ή υπομειωμένο συντελεστή ΦΠΑ 6% κατά περίπτωση για ορισμένα αγαθά και υπηρεσίες, ενώ δίνεται η δυνατότητα σε ιδιοκτήτες οχημάτων να προχωρήσουν σε άρση ακινησίας των οχημάτων τους για το 2023, πληρώνοντας τέλη κυκλοφορίας με τον μήνα. Για τον σκοπό αυτό θα λειτουργήσει η ηλεκτρονική πλατφόρμα από τον Απρίλιο του 2023.

Ιδιαίτερη αναφορά θα ήθελα να κάνω στο άρθρο 28 του νομοσχεδίου, βάσει του οποίου σχετίζεται και για το 2023 η επιστροφή ειδικού φόρου κατανάλωσης στο αγροτικό πετρέλαιο, με στόχο τη βιωσιμότητα των αγροτών που δραστηριοποιούνται στον τομέα παραγωγής και τη στήριξη της παραγωγής του πρωτογενούς τομέα της χώρας.

Έτσι, λοιπόν, θα ισχύσει και για τη φετινή χρονιά η εφαρμογή μηδενικού συντελεστή ειδικού φόρου κατανάλωσης ντίζελ κινητήρων, που χρησιμοποιείται αποκλειστικά στη γεωργία. Ο μηδενικός συντελεστής θα εφαρμοστεί με επιστροφή στους δικαιούχους του ποσού του ειδικού φόρου κατανάλωσης που θα καταβάλλεται κατά την αγορά του καυσίμου.

Υπενθυμίζεται ότι το μέτρο της επιστροφής του ειδικού φόρου κατανάλωσης του αγροτικού πετρελαίου το είχε επαναφέρει σε ισχύ μετά από έξι χρόνια η Κυβέρνηση του Κυριάκου Μητσοτάκη το 2022, χορηγώντας ποσό ύψους 76 εκατομμυρίων ευρώ, το οποίο ωστόσο είναι απαραίτητο για να συνεχιστεί η στήριξη στον πρωτογενή τομέα, ο οποίος δέχεται πιέσεις από την πετρελαϊκή κρίση, ώστε να συγκρατηθούν και οι τιμές των προϊόντων.

Πρέπει να σημειωθεί ότι το ποσό του ειδικού φόρου κατανάλωσης πετρελαίου που επιστρέφεται στους αγρότες είναι ανεκχώρητο, αφορολόγητο και ακατάσχετο.

Επιπλέον, στο υπό συζήτηση πολυνομοσχέδιο περιλαμβάνονται θετικές ρυθμίσεις για τους συνταξιούχους, μία ομάδα συμπολιτών μας που η σημερινή Κυβέρνηση στηρίζει διαρκώς με σειρά μέτρων.

Ειδικότερα, με το άρθρο 80 χορηγείται έκτακτη εφάπαξ οικονομική ενίσχυση ύψους 200 έως 300 ευρώ σε συνταξιούχους του ΕΦΚΑ. Η ενίσχυση αφορά σε ένα εκατομμύριο συνταξιούχους του ΕΦΚΑ που δεν έλαβαν αύξηση στη μηνιαία σύνταξή τους. Πρόκειται για περίπου οκτακόσιες πενήντα χιλιάδες συνταξιούχους. Ή για συνταξιούχους που έλαβαν μικρότερη αύξηση από 7%. Πρόκειται για διακόσιες πενήντα χιλιάδες συνταξιούχους.

Τελειώνοντας, θα ήθελα να σημειώσω ότι το σημερινό νομοσχέδιο εντάσσεται στο πλαίσιο του μεταρρυθμιστικού έργου της Κυβέρνησης, η οποία συνεχίζει τις νομοθετικές της πρωτοβουλίες, με στόχο πάντα τη στήριξη της κοινωνίας, την ουσιαστική επίλυση των προβλημάτων των πολιτών, τη φορολογική ελάφρυνση των Ελλήνων, αλλά και την επιβράβευση των συνεπών φορολογουμένων.

Συνεχίζουμε με συνέπεια και υπευθυνότητα, στηρίζοντας την κοινωνία και θωρακίζοντας συγχρόνως την ελληνική οικονομία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Πασχαλίδη.

Καλείται στο Βήμα ο κ. Γεώργιος Καρασμάνης από τη Νέα Δημοκρατία και να ετοιμάζεται ο κ. Κόκκαλης από τον ΣΥΡΙΖΑ - Προοδευτική Συμμαχία.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε ένα νομοσχέδιο για τη στήριξη των πιο ευάλωτων πολιτών και την αποκατάσταση αδικιών από πολιτικές του παρελθόντος, στο πλαίσιο της κυβερνητικής μέριμνας για τη στήριξη της κοινωνίας από τις επιπτώσεις της οικονομικής και ενεργειακής κρίσης, αλλά και της πανδημίας. Να επισημάνω ότι οι βελτιωτικές παρεμβάσεις αυτού του νομοσχεδίου και οι διατάξεις διευκολύνσεων δεν διαταράσσουν τη δημοσιονομική ισορροπία της οικονομίας.

Να σταθώ, λοιπόν, στις σημαντικότερες διατάξεις.

Στο άρθρο 3, για τη ρύθμιση οφειλών προς το δημόσιο, την επαναφορά δηλαδή των εβδομήντα δύο και εκατόν είκοσι δόσεων παλαιών ρυθμίσεων, ρυθμισμένων οφειλών, που χάθηκαν λόγω της οικονομικής δυσπραγίας. Έτσι δίνεται μία δεύτερη ευκαιρία στους συμπολίτες μας.

Στο άρθρο 80, με την εφάπαξ οικονομική ενίσχυση στους συνταξιούχους του ΕΦΚΑ, που, λόγω της προσωπικής διαφοράς του νόμου Κατρούγκαλου, είτε ωφελήθηκαν λίγο είτε καθόλου από την αύξηση του 7,75% που ξεκίνησε να ισχύει από την 1η Ιανουαρίου του 2023, ενίσχυση που θα δοθεί στις 31 του τρέχοντος μηνός, Μαρτίου, όπου συνταξιούχοι με συντάξεις έως 1.100 ευρώ θα λάβουν 300 ευρώ και οι συνταξιούχοι μέχρι 1.600 ευρώ και αύξηση κάτω του 3,5% θα ενισχυθούν με 200 ευρώ.

Με το άρθρο 27 παρατείνεται ως και το τέλος του έτους η υπαγωγή μιας σειράς από αγαθά και υπηρεσίες σε μειωμένο συντελεστή ΦΠΑ 13%, όπως είναι οι μεταφορές προσώπων, ο καφές, η εστίαση, τα μη αλκοολούχα ποτά, το τουριστικό πακέτο, τα γυμναστήρια, τα κολυμβητήρια, οι σχολές χορού. Επίσης, παρατείνεται ο υπερμειωμένος συντελεστής ΦΠΑ 6% για τα αγαθά που αφορούν στη δημόσια υγεία.

Με το άρθρο 28 προβλέπεται η συνέχιση και για το 2023 της επιστροφής του ειδικού φόρου κατανάλωσης στο αγροτικό πετρέλαιο, με τη δημόσια δαπάνη να εκτιμάται στα 76 εκατομμύρια ευρώ, επιβεβαιώνοντας τη στήριξή μας στον πρωτογενή τομέα και στον αγρότη, που υφίσταται ασφυκτικές πιέσεις από την πετρελαϊκή και ενεργειακή κρίση. Τα δε χρήματα που θα δοθούν θα είναι ανεκχώρητα και ακατάσχετα. Να επισημάνω ότι έχουν δοθεί επιπλέον 76 εκατομμύρια ευρώ και για το έτος 2022.

Θεωρώ ως ιδιαίτερα σημαντικό ότι δίνεται σε όλους τους κατά κύριο επάγγελμα αγρότες, καθώς η αρχική εξαγγελία ήταν ότι θα δίνονταν μόνο στους συνεταιρισμένους, με αποτέλεσμα να αποκλείονται τα δύο τρίτα των κατά κύριο επάγγελμα αγροτών. Αυτό προκάλεσε και την παρέμβαση από τον ίδιο τον Πρωθυπουργό, που ενημερώθηκε για την αδικία και αμέσως αποκαταστάθηκε.

Στο άρθρο 77 τροποποιούνται - συμπληρώνονται διατάξεις του ν.4777/2021 για την παρεχόμενη κρατική αρωγή σε επιχειρήσεις και φορείς που έχουν πληγεί από τη θεομηνία, προβλέποντας προκαταβολή επιχορήγησης αγροτικών εκμεταλλεύσεων ζημιάς σε φυτικά μέσα παραγωγής, δηλαδή δενδροκαλλιέργειες, αμπέλια κ.λπ., σε περιπτώσεις που η εκτίμηση των ζημιών πραγματοποιείται από τον ΕΛΓΑ.

Επιπλέον, με το άρθρο 84 υποχρεούνται από εδώ και στο εξής να καταβάλλουν ασφαλιστικές εισφορές στον πρώην ΟΓΑ τα πρόσωπα που εγκαθιστούν φωτοβολταϊκά συστήματα συνολικής ισχύος μέχρι πεντακόσια κιλοβάτ, αντί μέχρι εκατό κιλοβάτ. Να θυμίσω στον αγαπητό φίλο Αποστόλη Βεσυρόπουλο ότι τον Δεκέμβριο του 2014, επί δικής μου Υπουργίας, έκανα αποδεκτή τη βουλευτική του τροπολογία με την οποία χαρακτηριζόταν ως αγροτικό εισόδημα το εισόδημα που προερχόταν από τα αγροτικά φωτοβολταϊκά των εκατό κιλοβάτ, με ό,τι συνεπάγεται για τα οφέλη τα οποία προήλθαν από αυτή την τροπολογία, η οποία εντάχθηκε στον ν.4316, στο άρθρο 116, και αποτελεί τη βάση πάνω στην οποία χαρακτηρίστηκε το εισόδημα από τα πεντακόσια κιλοβάτ ως αγροτικό και ήταν φυσικό και επόμενο οι ιδιοκτήτες αυτών των φωτοβολταϊκών να πληρώσουν ασφαλιστικές εισφορές όπως προβλέπεται με το άρθρο 84.

Το άρθρο 33 δίνει στους πολίτες τη δυνατότητα της άρσης ακινησίας επιβατικών αυτοκινήτων και μοτοσικλετών, με αναλογική καταβολή των τελών κυκλοφορίας εντός του έτους 2023, για όσους μήνες θα κυκλοφορήσουν το όχημα.

Στο άρθρο 91, με το οποίο γίνεται προσπάθεια να δοθεί λύση στην αποκατάσταση της μισθολογικής προαγωγής που δικαιούνται οι αξιωματικοί που προέρχονται από τον θεσμό των εθελοντών μακράς θητείας (ΕΜΘ) σε συνάρτηση με τη βαθμολογική τους εξέλιξη και συγκεκριμένα προστίθεται το μισθολογικό κλιμάκιο του βαθμού του ανθυπολοχαγού.

Βέβαια, είναι ένα ζήτημα που πρέπει να ξαναδούμε, κύριε Υπουργέ, καθώς θεωρώ πως υπάρχουν περιθώρια βελτίωσης κι αυτό διότι όλες οι κατηγορίες αξιωματικών που δεν προέρχονται από τον θεσμό των ΑΣΣΥ αποζημιώνονται στην κατηγορία Β΄, σε αντίθεση με τους αξιωματικούς των ΕΜΘ που συνεχίζουν να κατατάσσονται στην κατηγορία Γ΄. Για λόγους, λοιπόν, ισονομίας, όλες οι κατηγορίες αξιωματικών που δεν προέρχονται από τον θεσμό του ΑΣΣΥ πρέπει να αποζημιώνονται στην ίδια κατηγορία, δηλαδή στην κατηγορία Β΄. Αυτό, κύριε Υπουργέ, θα αποτελέσει αναγνώριση της σημαντικότατης συνεισφοράς στις Ένοπλες Δυνάμεις στελεχών με πολυετή εμπειρία και γνώση, ικανοποιώντας έτσι το καθολικό αίτημα των ομοσπονδιών και ενώσεων των στρατιωτικών στελεχών.

Κυρίες και κύριοι συνάδελφοι, δράττομαι της ευκαιρίας από την προηγούμενη διάταξη να θίξω ένα ακόμα σημαντικότατο ζήτημα, που ταλανίζει και προβληματίζει όλους τους ένστολους που υπηρετούν στον Νομό Πέλλας. Μάλιστα, πριν από έναν μήνα υπέβαλα και σχετική ερώτηση, ζητώντας την άμεση αποκατάσταση της εξόφθαλμης αδικίας για την άμεση χορήγηση του επιδόματος παραμεθορίου σε όλους τους ένστολους που υπηρετούν στον Νομό Πέλλας, όπως πολύ σωστά το λαμβάνουν όλοι οι δημόσιοι υπάλληλοι που εργάζονται στην Πέλλα, αποκαθιστώντας παράλληλα τη συνταγματικά κατοχυρωμένη ισονομία και την οφειλόμενη εργασιακή δικαιοσύνη. Το απαιτεί η ισονομία, ο τερματισμός -επιτέλους- της πρακτικής των δύο μέτρων και δύο σταθμών, που παραγνωρίζει τις εξαιρετικά δυσχερείς συνθήκες στις οποίες καλούνται να ανταποκριθούν στην αποστολή τους τα στελέχη των Ενόπλων Δυνάμεων και των Σωμάτων Ασφαλείας σε έναν παραμεθόριο και προβληματικό νομό.

Βέβαια, αυτό δεν αφορά μόνο στην Πέλλα, αλλά και σε άλλους επτά νομούς που είναι παραμεθόριοι και αριθμούν πάνω από δεκαπέντε χιλιάδες ένστολους. Το δε συνολικό κόστος για την αποκατάσταση της ισονομίας δεν υπερβαίνει το 1,5 εκατομμύριο ευρώ τον μήνα.

Ένα ακόμα σημαντικό ζήτημα είναι ότι στη ρύθμιση του εξωδικαστικού μηχανισμού πρέπει να υπαχθούν κι άλλες οφειλές προς το δημόσιο από εταιρείες προσωπικές κ.λπ., που έχουν λυθεί πάνω από πέντε χρόνια, βαρύνουν τους αιτούντες, αλλά δεν έχουν ακόμη βεβαιωθεί στους προσωπικούς τους ΑΦΜ. Το θέμα ετέθη από τους φορείς στην Επιτροπή Παραγωγής και Εμπορίου και, μάλιστα, ζήτησαν να διευθετηθεί, γιατί απασχολεί χιλιάδες πολίτες. Το σημαντικότερο δε είναι ότι οι τοπικές ΔΟΥ κινούν δικαστικές διαδικασίες για τα χρέη αυτά, παρ’ ότι δεν είναι βεβαιωμένα στους προσωπικούς τους ΑΦΜ.

Να σημειωθεί ακόμα ότι σε αρκετές περιπτώσεις πρόκειται για συνταξιούχους που η σύνταξή τους δεν επαρκεί να πληρώσουν αυτά τα χρέη και κινδυνεύουν να χάσουν τα σπίτια τους, ενώ οι άνθρωποι θέλουν να ενταχθούν στον εξωδικαστικό μηχανισμό και να πληρώσουν περισσότερες δόσεις.

Από όλα αυτά γίνεται αντιληπτό ότι υπάρχει ένα κενό στη νομοθεσία, που οδηγεί σε αδιέξοδο και πιστεύω, κύριε Υπουργέ, ότι η τροπολογία την οποία σας έχω εγχειρίσει, υποστηριζόμενη και από άλλους Βουλευτές, θα γίνει αποδεκτή.

Τέλος, ένα άλλο θέμα είναι αυτό των φοιτητών που από λάθος δεν κατατέθηκε η αίτηση και δεν παίρνουν το φοιτητικό επίδομα. Γι’ αυτό είναι επιβεβλημένο να ανοίξει πάλι η πλατφόρμα, για να κάνουν την αίτηση, δεδομένου ότι το πρόβλημα αφορά, περίπου, σε εκατό φοιτητές, παιδιά οικογενειών με χαμηλό εισόδημα. Είναι απαραίτητο επίδομα αυτό, για να συνεχίσουν απρόσκοπτα τις σπουδές τους.

Σας ευχαριστώ, κύριε Πρόεδρε, για την ανοχή σας στον χρόνο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Τον κύκλο των ομιλητών θα κλείσει ο κ. Βασίλης Κόκκαλης από τον ΣΥΡΙΖΑ - Προοδευτική Συμμαχία, μετά θα πάμε στους εισηγητές και ειδικούς αγορητές και θα κλείσουμε με τον Υφυπουργό, τον κ. Βεσυρόπουλο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ακόμα ένα νομοσχέδιο το οποίο το διαφημίζετε ως νόμο ελάφρυνσης, ως ένα νομοσχέδιο ανακούφισης των ευάλωτων, ως ένα νομοσχέδιο στήριξης αυτών οι οποίοι έχουν πρόβλημα. Δυστυχώς, όμως, η πραγματικότητα θα συνεχίζει να σας διαψεύδει και θα συνεχίσει μέχρι και τις εκλογές.

Ο κ. Σταϊκούρας από τούτο εδώ το Βήμα ανέφερε, κάνοντας και αριθμητική καταγραφή, ποιοι ωφελούνται από αυτό το νομοσχέδιο. Επιτρέψτε μου να αναφέρω και να ξεκινήσω ανάποδα, ποιοι δεν ωφελούνται από αυτό το νομοσχέδιο. Δεν ωφελούνται σίγουρα αυτοί οι οποίοι έχουν ένα σπίτι και κινδυνεύει από πλειστηριασμό. Δεν ωφελούνται οι αγρότες και οι κτηνοτρόφοι με τα χρέη τους. Και δεν ωφελούνται, διότι τέσσερα χρόνια δεν κάνατε την παραμικρή παρέμβαση στην υπό ειδική εκκαθάριση εταιρεία «PQH» για τα χρέη των αγροτών.

Δεν ωφελούνται οι ενήμεροι δανειολήπτες, με τα στεγαστικά δάνεια. Ενδεικτικά αναφέρω ότι δάνειο 100.000 ευρώ, διάρκειας δεκαπέντε ετών, η δόση ήταν πριν λίγους μήνες 560 ευρώ. Σήμερα είναι 760 ευρώ, δηλαδή, 200 ευρώ πάνω τον μήνα και 2.000 ετησίως. Πώς θα καλυφθεί αυτή η ζημιά; Ποια είναι η πρόβλεψη; Συνεπώς ούτε αυτοί ωφελούνται.

Δεν ωφελούνται και οι έμποροι, οι επιχειρηματίες. Δεν ωφελούνται αυτοί οι οποίοι χρωστούσαν από το 2015 και δεν εντάχθηκαν στις εκατόν είκοσι δόσεις της προηγούμενης κυβέρνησης. Δεν ωφελούνται αυτοί οι οποίοι χρωστούσαν από το 2019.

Μπορεί κάποιος να πει «είστε υπερβολικός». Για να δούμε, όμως, τι λέει η ΓΣΕΒΕΕ γι’ αυτές τις ρυθμίσεις, για τις οποίες ο κ. Σταϊκούρας είπε ότι ωφελούνται. «Με τις υπό ψήφιση ρυθμίσεις φαίνεται ότι το μεγαλύτερο μέρος των οφειλετών θα αναγκαστούν να μπουν σε περισσότερες από μία ρυθμίσεις. Αυτό θα σημαίνει ότι θα πρέπει να καταβάλουν εφάπαξ τουλάχιστον τέσσερις έως πέντε μηνιαίες δόσεις. Και αντιλαμβάνεστε ότι ένα πολύ μεγάλο μέρος των οφειλετών είτε δεν θα μπορέσει να ενταχθεί στο νέο πλαίσιο ρυθμίσεων είτε θα το απολέσει πολύ γρήγορα.». Άρα ούτε αυτοί ωφελούνται.

Δεν ωφελούνται, όμως, και οι ευάλωτοι. Πόσες φορές ακούσαμε εδώ αυτή τη λέξη; Επειδή μου αρέσει να μιλάω με αριθμούς και συγκεκριμένα στοιχεία να πω το εξής: Υπέβαλαν ακριβώς τριάντα έξι χιλιάδες εξακόσιοι είκοσι οκτώ συμπολίτες μας αίτηση να επιδοτηθεί η δόση τους, όταν θα χάσουν το σπίτι τους και θα μένουν ως νοικάρηδες. Εγκρίθηκαν -μέχρι σήμερα που μιλάμε- οκτακόσιοι δεκαοκτώ, ένας στους σαράντα. Πού την είδατε την ωφέλεια; Δεν ωφελείται και το μεγαλύτερο μέρος αυτών οι οποίοι οφείλουν, όταν το ιδιωτικό χρέος έχει εκτοξευτεί και λόγω της ακρίβειας.

Είναι ξεκάθαρο πλέον ότι το μοναδικό όπλο της Κυβέρνησης για την καταπολέμηση της ακρίβειας είναι το «καλάθι του νοικοκυριού» σε όλες του τις εκδοχές -«καλάθι νονών» έχουμε τώρα- με τα επικοινωνιακά σόου, αγνοώντας πραγματικά όχι μόνο την Αντιπολίτευση, αλλά αγνοώντας παράγοντες της αγοράς αλλά και καταναλωτές, οι οποίοι τι ζητούν; Μήπως η μείωση των έμμεσων φόρων θα οδηγούσε σε καλύτερο αποτέλεσμα είτε στα τρόφιμα είτε στα καύσιμα; Μήπως η εντατικοποίηση των ελέγχων και η πρόσληψη προσωπικού για να κάνει τους ελέγχους θα βοηθούσε την κατάσταση; Μήπως η ελαχιστοποίηση της απόστασης μεταξύ χωραφιού και ραφιού θα βοηθούσε τον καταναλωτή; Γνωρίζετε πολύ καλά ότι η διαφορά ανάμεσα στο χωράφι και στο ράφι είναι τεράστια. Ούτε καν τα αναφέρετε αυτά ως πιθανά μέτρα, ως σκέψεις, και επιμένετε στο «καλάθι του νοικοκυριού», με τις γνωστές επικοινωνιακές μεθόδους.

Ωφελούνται άραγε και οι εθελοντές μακράς θητείας; Άκουσα κάποιους Βουλευτές κυβερνητικούς να λένε ότι είναι δίκαιο το αίτημά τους. Ακούστε, κύριε Υπουργέ. Το 2020 Υπουργός της Κυβέρνησης είχε υπογράψει -θα το προσκομίσω στα Πρακτικά- τροπολογία, την οποία ο κ. Σταϊκούρας δεν την υπέγραψε. Τι έλεγε αυτή η τροπολογία; Έλεγε ότι με την παρέμβαση αυτή, να ενταχθούν πια στη Β΄ μισθολογική κατηγορία, επιτυγχάνεται η ίση μεταχείριση των παραπάνω κατηγοριών αξιωματικών σε σχέση με αξιωματικούς των Σωμάτων Ασφαλείας που δεν προέρχονται από παραγωγικές σχολές.

Σήμερα τι έχει αλλάξει; Δεν οφείλετε μία εξήγηση σε αυτούς τους ανθρώπους; Αν αυτό δεν λέγεται κοροϊδία, τι θα μπορούσε να ειπωθεί ως κοροϊδία; Τι έχει αλλάξει; Πού είναι άραγε ο κ. Παναγιωτόπουλος από το 2020 και σήμερα; Γιατί δεν την τροποποιείτε, ώστε να ενταχθούν τα στελέχη που προέρχονται από τον θεσμό των εθελοντών μακράς θητείας στη Β΄ μισθολογική κατηγορία; Αν αυτό δεν λέγεται αδικία, τι άλλο θα μπορούσε να ειπωθεί για τη λέξη «αδικία»; Σας το έχουν πει και κυβερνητικοί Βουλευτές.

Κλείνω, κύριε Πρόεδρε, με μία αναφορά στο δώρο του Πάσχα. Δεν έχει ξεκαθαρίσει η Κυβέρνηση με ποιον κατώτατο μισθό θα πληρωθεί το δώρο του Πάσχα. Η υπουργική απόφαση που προβλέπει το δώρο του Πάσχα είναι του 1981, η οποία αναφέρει συγκεκριμένα ότι το επίδομα εορτών υπολογίζεται σύμφωνα με τις τακτικές αποδοχές τη δέκατη πέμπτη ημέρα πριν από το Πάσχα. Η δέκατη πέμπτη ημέρα πέφτει Σάββατο, 1η Απριλίου. Νομίζω πρέπει να το ξεκαθαρίσετε για λόγους δικαιοσύνης και εν όψει του αυξημένου πληθωρισμού να καταβληθεί το δώρο του Πάσχα σύμφωνα με τον νέο κατώτατο μισθό.

Και τέλος, κύριε Πρόεδρε, να κάνω μία αναφορά για το τσίπουρο και για την τσικουδιά. Αυτό που κάνατε ήταν έγκλημα σε βάρος των διήμερων παραγωγών. Σήμερα, με την τροπολογία ρυθμίζετε το έλασσον, το λιγότερο, αλλά αγνοείτε το μείζον, το πιο σημαντικό. Ενώ ο ευρωπαϊκός κανονισμός 1169/2011 δίνει το δικαίωμα, παρέχει το δικαίωμα, στους διήμερους στην ονομασία, στη διακίνηση, στην παραγωγή του προϊόντος όπως έχει κατοχυρωθεί -και στις συναλλαγές αλλά και στη συνείδηση του καταναλωτικού κοινού- ως τσίπουρο και τσικουδιά, εσείς ήρθατε πέρυσι με νομοθετική διάταξη και τους αφαιρέσατε αυτή τη δυνατότητα να εμπορεύονται και να παράγουν τα προϊόντα που γνωρίζουμε τόσα χρόνια και είναι ήδη κατοχυρωμένα από τον ευρωπαϊκό κανονισμό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Θέλω να καταθέσω νομοτεχνικές βελτιώσεις, οι οποίες κυρίως είναι διαδικαστικού χαρακτήρα. Κάποιες είναι μετά από τις επισημάνσεις της επιστημονικής επιτροπής της Βουλής. Και διορθώνουμε για τους πυρόπληκτους την ημερομηνία. Ήταν για 30-6-2023 και πηγαίνει 31-12-2023.

Σας ευχαριστώ.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 406 έως 409)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Βασίλης Βιλιάρδος, ειδικός αγορητής της Ελληνικής Λύσης.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε. Δεν θα πω πολλά πράγματα, άλλωστε έχουμε κουραστεί όλοι από τη διαδικασία και από την όλη συζήτηση.

Προηγουμένως, άκουσα τον κ. Κωνσταντινόπουλο να αναφέρεται στο θέμα των Ευρωβουλευτών και στη φορολογία τους, όσον αφορά, βέβαια, στην τροπολογία που έχει κατατεθεί σήμερα. Όπως είπε, αν τουλάχιστον κατάλαβα καλά, ο Πρόεδρος του ΠΑΣΟΚ φορολογείται κανονικά και πληρώνει και την εισφορά αλληλεγγύης για την ευρωβουλευτική του αποζημίωση. Ο κύριος Υπουργός είπε, πολύ σωστά, ότι η νομοθεσία δεν μπορεί να γίνει αναδρομικά και αυτό είναι σωστό. Αυτό που δεν έχω καταλάβει, όμως, και θα ήθελα να το εξηγήσει ο Υπουργός, είναι τι ακριβώς συμβαίνει με τους Ευρωβουλευτές. Δηλαδή όποιος θέλει πληρώνει, όποιος θέλει δηλώνει και όποιος θέλει δεν πληρώνει; Αν μπορείτε μετά, κύριε Υπουργέ, να μου το εξηγήσετε.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Στη συνέχεια ακούσαμε τον κ. Σταϊκούρα, ο οποίος μιλούσε σχεδόν για εξήντα λεπτά, το τριπλάσιο του χρόνου που του αναλογεί και αυτό το συνηθίζει κάθε φορά. Αυτό θεωρούμε ότι δεν είναι καθόλου καλό. Υπάρχουν κάποιοι κανονισμοί, οι οποίοι πρέπει να τηρούνται. Εμείς τουλάχιστον ως εισηγητές, τηρούμε ακριβώς τον χρόνο που μας δίνετε. Γι’ αυτό θα μιλήσω λίγο, διότι προηγουμένως μίλησα περισσότερο. Αυτό πρέπει να τηρείται και από τον Υπουργό.

Όλα όσα είπε ο κ. Σταϊκούρας προηγουμένως ήταν σαν να απολογείται για το έργο που έχει κάνει η Κυβέρνηση. Και σωστά απολογείται, γιατί έχει καταστρέψει κυριολεκτικά τη χώρα. Θα μιλήσω πρώτα απ’ όλα για το έλλειμμα του κράτους, τη ζημιά δηλαδή, που έχει κάνει το κράτος στα τρία χρόνια περίπου που μπορεί να υπολογίσει κανείς από το 2019 μέχρι το 2022. Στα τρία χρόνια η ζημία του κράτους, τα ελλείμματα, είναι της τάξης των 50 δισεκατομμυρίων. Είναι χρήματα που δεν είχαμε και τα δανειστήκαμε. Δεν μπορεί να υπερηφανεύεται κανείς για αυτό.

Το μόνο βέβαια που είχε να πει ήταν για τον ρυθμό ανάπτυξης του 2022. Θα πρέπει όμως να ξεκινάει από το 2020, να βλέπει ότι το 2020 είχαμε ύφεση της τάξης του 9%, το 2021 είχαμε ανάκαμψη -και όχι ανάπτυξη- 8,4% και μόλις το 2022 είχαμε αυτόν τον ρυθμό ανάπτυξης, μετά από δεκατρία χρόνια που η χώρα μας είναι βυθισμένη στην ύφεση. Είναι δυνατόν να υπερηφανεύεται κανείς για αυτό; Εγώ το θεωρώ παράλογο να το κάνει.

Το βασικό, βέβαια, δεν είναι ο ρυθμός ανάπτυξης που είχαμε μόνο το 2022, αλλά θα πρέπει να πάρει κανείς τον μέσο όρο των τριών προηγούμενων ετών και θα δει ότι είναι κάτι της τάξης του 1,5%, δηλαδή όσο περίπου είχε η Ελλάδα. Μάλιστα το 2019 ο ρυθμός ανάπτυξης ήταν 1,7%, δηλαδή περίπου διατηρήθηκε ο μέσος όρος.

Ήθελε να μας πείσει πάντως με όλα όσα είπε ότι η οικονομία μας πηγαίνει καλά. Από πού κρίνει ότι η οικονομία μας πηγαίνει καλά; Δεν υπάρχει ούτε ένας δείκτης που να τεκμηριώνει αυτό το «η οικονομία πηγαίνει καλά». Για παράδειγμα, το δημόσιο χρέος, για το οποίο επίσης δεν απάντησε κάτι, ξεπέρασε τον Δεκέμβρη τα 400 δισεκατομμύρια. Θυμίζω εδώ ότι χρεοκοπήσαμε με 300 δισεκατομμύρια. Εδώ δεν απάντησε ο κ. Σταϊκούρας στην ερώτηση που του έγινε. Έπρεπε να απαντήσει γιατί, όταν είχε υπολογίσει στον προϋπολογισμό 392 δισεκατομμύρια στα τέλη του Δεκέμβρη, τον ίδιο ακριβώς μήνα ξεπεράσαμε τα 400 δισεκατομμύρια. Άρα για αυτά τα 8 δισεκατομμύρια τουλάχιστον δεν έπρεπε να απαντήσει γιατί;

Στους υπόλοιπους δείκτες, εκτός από το δημόσιο χρέος, το ιδιωτικό χρέος έχει ξεπεράσει τα 410 δισεκατομμύρια. Ο κ. Σταϊκούρας μάς είχε πει ότι ήταν στα 406 δισεκατομμύρια στα τέλη Ιουνίου του 2022. Έκτοτε δεν έχουμε πάρει καμμία πληροφόρηση. Έχουμε ζητήσει πολλές φορές να πάρουμε πληροφόρηση, αλλά δεν πήραμε. Οι άλλοι δείκτες είναι το εμπορικό έλλειμμα, το οποίο είναι 38,3 δισεκατομμύρια, ένα τεράστιο νούμερο, για το οποίο δεν μπορεί κανείς να υπερηφανεύεται, το έλλειμμα στο ισοζύγιο τρεχουσών συναλλαγών, περίπου 20 δισεκατομμύρια. Ποιος δείκτης πηγαίνει καλά; Δεν υπάρχει απολύτως κανένας δείκτης να πηγαίνει καλά. Το αν θα πάμε αργότερα καλύτερα ή το τι λένε οι οίκοι αξιολόγησης, προφανώς, δεν ενδιαφέρει κανέναν. Τα στοιχεία της οικονομίας μας είναι τόσο αρνητικά, που δεν μπορεί να πει κανείς τίποτα.

Εκτός αυτού μάς λέει ότι αυξήθηκε το ΑΕΠ μας. Το ΑΕΠ μας σε όρους όγκου, για να μη βάζουμε τις τιμές, ήταν 195 δισεκατομμύρια το 2019 και έπεσε στα 192 δισεκατομμύρια. Και εκεί έχουμε μείωση. Η αύξηση που υπάρχει είναι μόνο όσον αφορά τις τιμές. Αλλά αυτές οι τιμές το μόνο πλεονέκτημα που είχαν -μειονέκτημα στην ουσία- είναι ότι έχει αυξηθεί η φορολογία των ανθρώπων. Οι φόροι που πληρώνουμε όλοι εμείς έχουν αυξηθεί. Άρα τι πήγε καλά; Απολύτως τίποτα δεν πήγε καλά.

Ήταν κρίμα λοιπόν, που αφιέρωσε τόσο πολύ χρόνο για πράγματα τα οποία δεν μπορούσε να τεκμηριώσει ούτε με ένα στοιχείο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Κύριε Υπουργέ, αρχές του 2022, ούτε δύο χρόνια, είχατε νομοθετήσει την αγορά ταμειακών μηχανών, να συνδέονται και να διαβάζουμε μέσα από το internet τα στοιχεία στο Υπουργείο. Τώρα, ούτε δύο χρόνια μετά, ζητάτε να αλλάξουν πάλι οι ταμειακές μηχανές, για να συνδέονται με την ΑΑΔΕ. Αυτό τι μας δείχνει; Ή δεν ξέρετε αυτό που κάνετε ή διαπλοκή ή και τα δύο. Δεν μπορώ να το χαρακτηρίσω αλλιώς. Αυτό μού αναφέρουν οι λογιστές.

Υπάρχει πάλι πορεία αγανάκτησης έξω από τη Βουλή για αυτά που έγιναν στα Τέμπη, για το νερό, για τα πάντα. Έχει ιδιωτικοποιηθεί και η ζωή μας ακόμη με τα cookies.

Σήμερα τα ταξί απεργούν. Απαιτούμε και διεκδικούμε κατάργηση του ειδικού φόρου κατανάλωσης και του ΦΠΑ στο πετρέλαιο, βενζίνη, φυσικό αέριο και ηλεκτρική ενέργεια, όπως κάνατε και με τους εφοπλιστές. Αφορολόγητο πετρέλαιο στους ταξιτζήδες, ακριβώς όπως στους εφοπλιστές. Να μετατεθεί για το 2035 η αντικατάσταση του ταξί με τα ηλεκτρικά. Να καταργηθεί νόμος που τους υποχρεώνει να τα αντικαταστήσουν το 2026. Κάθε τόσο έχουν και καινούργια έξοδα.

Καμμία διακοπή ρεύματος σε όσους δεν μπορούν να ανταποκριθούν στους υπέρογκους λογαριασμούς. Άμεση ρύθμιση χρεών ζητούν.

Περαιτέρω, λέμε όχι στις πολιτικές απελευθέρωσης της ενέργειας, της πράσινης μετάβασης, του Χρηματιστηρίου Ενέργειας. Αυτοί είναι οι ταξιτζήδες, όχι μόνο εμείς, αλλά και όλος ο κόσμος. Κατάργηση του ΦΠΑ στα βασικά είδη πλατιάς λαϊκής κατανάλωσης, του ΕΝΦΙΑ για τα λαϊκά νοικοκυριά, διαγραφή χρεών σε εφορία και τράπεζες, του συνόλου των τόκων και των προστίμων, του 30% του υπόλοιπου χρέους για τους εν ενεργεία και 50% για όσους έβαλαν λουκέτο.

Αναστολή κατασχέσεων και απαγόρευση πλειστηριασμών πρώτης κατοικίας. Μείωση 50% των ασφαλίστρων στα αυτοκίνητα για αυτοαπασχολούμενους μέχρι 12.000 ευρώ εισόδημα. Οι ασφαλιστικές εταιρείες κερδίζουν πολλά στην πλάτη τους. Κρατικές επιδοτήσεις για αυτοαπασχολούμενους ταξιτζήδες με εισόδημα έως 12.000 για την αντικατάσταση οχήματος, την εγκατάσταση ταξίμετρων και άλλα. Να μειωθούν άμεσα οι ληστρικές προμήθειες των εταιρειών. Επιστροφή στο αφορολόγητο των 12.000 ευρώ, με προοδευτική αύξηση της φορολογίας για τις μεγάλες επιχειρήσεις.

Κατάργηση του τέλους επιτηδεύματος και προκαταβολής φόρου, γενναία μείωση και πλαφόν στην τιμή του ηλεκτρικού ρεύματος. Φθηνότερο τιμολόγιο σε φως, νερό, τηλέφωνο, χωρίς πρόσθετα χαράτσια. Διαγραφή τόκων και προστίμων για χρέη ατομικής ασφάλισης. Επίσης διαγραφή του μέρους των χρεών που αφορά την εισφορά υγείας. Η υγεία πρέπει να είναι δημόσια και δωρεάν για όλους, με σύγχρονες και επαρκείς υπηρεσίες.

Αυξήσεις στις συντάξεις. Καθιέρωση ακατάσχετου επιχειρηματικού λογαριασμού χωρίς όριο. Να αναπροσαρμοστεί η φιξ τιμή από και προς αεροδρόμιο από τα 45 στα 60 ευρώ ζητούν οι άνθρωποι αυτοί.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Κομνηνάκα.

**ΜΑΡΙΑ ΚΟΜΝΗΝΑΚΑ:** Θα αναφερθώ πρώτα στις τροπολογίες που κατέθεσε το ΚΚΕ και τις οποίες τις απέρριψε ασυζητητί ο κύριος Υπουργός.

Πρώτον, αναφέρομαι στο αίτημα για την ακύρωση της χωροθέτησης εγκατάστασης παραγωγής, αποθήκευσης και μεταφοράς ηλεκτρικής ενέργειας στον χώρο των εγκαταστάσεων των ναυπηγείων Σκαραμαγκά. Έχει γίνει γνωστή η πρόθεση της ιδιοκτησίας να προχωρήσει στην αξιοποίηση της εγκατάστασης για δημιουργία σταθμού LNG.

Κύριε Υπουργέ, σας το είπα και χθες, ο λαός της περιοχής ανησυχεί εύλογα, γιατί είναι απόλυτα τεκμηριωμένο ότι δημιουργούνται σοβαροί κίνδυνοι πιθανού βιομηχανικού ατυχήματος μεγάλης έκτασης στην περιοχή από τη χωροθέτηση αυτής της μονάδας υγροποιημένου φυσικού αερίου LNG. Υπάρχουν αντίστοιχα παραδείγματα που τραγικά το επιβεβαιώνουν σε διάφορες χώρες, με εμβληματικότερο το παράδειγμα των εκρήξεων στον αντίστοιχο τερματικό σταθμό LNG του Τέξας.

Πολύ περισσότερο, όταν μιλάμε για μια περιοχή που είναι ήδη πολύ επιβαρυμένη, με αυξημένο κίνδυνο βιομηχανικού ατυχήματος μεγάλης έκτασης, λόγω της γειτνίασης πολλών επικίνδυνων βιομηχανικών εγκαταστάσεων με τις κατοικημένες περιοχές. Έχει διυλιστήρια, πολεμική βιομηχανία, εγκαταστάσεις υγραερίου κ.λπ..

Αναλαμβάνετε στο ακέραιο, λοιπόν, την ευθύνη ενός τέτοιου κινδύνου. Όμως δεν μπορούμε να περιμένουμε ακόμη ένα έγκλημα στον βωμό του κέρδους, για να ακούμε εκ των υστέρων τις υποκριτικές σας συγγνώμες.

Σας ζητάμε να επανεξετάσετε το συγκεκριμένο αίτημα, όπως βέβαια και το αίτημα των κατοίκων της περιοχής να ακυρωθεί η πώληση της έκτασης της προβλήτας 4, που αποτελούσε τμήμα παλιού αιγιαλού και παραχωρήθηκε από την κυβέρνηση του ΣΥΡΙΖΑ στην κυριότητα της ΕΤΑΔ, και αυτή να αποδοθεί στον λαό της περιοχής, προκειμένου να γίνουν έργα ανάπλασης, να αξιοποιηθεί για τις ανάγκες του. Σε μια πυκνοκατοικημένη περιοχή με απουσία ελεύθερων χώρων αναψυχής και χωρίς πρόσβαση στο παράκτιο μέτωπο είναι το ελάχιστο που μπορείτε να κάνετε.

Τώρα για την άλλη τροπολογία, που απέρριψε ο κύριος Υπουργός, για το υπερώριμο αίτημα της μισθολογικής εξομοίωσης των εργαζομένων του Υπουργείου Ανάπτυξης, όπως κάποιων άλλων φορέων, και για τις οποίες ακόμα ο Υπουργός συσκέπτεται, τι να πούμε; «Ζήσε, Μάη μου, να φας τριφύλλι», ουσιαστικά μάς είπε ο Υπουργός. Θα τα δει και θα τα εξετάσει στον έναν μήνα, μέχρι να κλείσει η Βουλή μάλλον, για να μας πει σε λίγο πάλι ότι δεν πρόλαβαν.

Αντίθετα, τι προλάβατε; Προλάβατε να φέρετε άλλη μια τροπολογία-σκούπα με ό,τι περίσσεψε από το νομοσχέδιο-σκούπα και με πιο επιβλητικό, αν θέλετε, στην τροπολογία αυτή που θα καθορίσει και την ψήφο μας -γι’ αυτό και δεν μπορούμε να την ψηφίσουμε- την κρατική ενίσχυση για άλλη μια φορά στις επιχειρήσεις των ΜΜΕ.

Στα άρθρα 13 και 14 νομοθετείτε διευκολύνσεις για ακόμα μια φορά για τους επιχειρηματικούς ομίλους των μέσων μαζικής ενημέρωσης από τον κρατικό προϋπολογισμό, την ίδια ώρα που αυτά τα μέσα έχουν να υπογράψουν συλλογικές συμβάσεις για τους εργαζομένους τους από το 2009, αρνούνται να συζητήσουν νέες, σε ορισμένες κατηγορίες εργαζομένων οι μισθολογικές απώλειες φτάνουν μέχρι και 40%, ενώ είναι γνωστό ότι με τις ατομικές συμβάσεις επιβάλλουν πολλαπλή δουλειά με ελάχιστο μισθό, εντατικοποίηση, δουλειά ακόμα και σε όλα τα μέσα του ομίλου, χωρίς καμμία αποζημίωση υπερωριών, νυχτερινά και κυρίως με ανύπαρκτα μέτρα προστασίας της υγείας και της ασφάλειάς τους, ιδίως, εξωτερικά ρεπορτάζ σε φωτιές, πλημμύρες, αλλά και όπως τα πρώτα πρόσφατα περιστατικά επιβεβαίωσης, σε περιπτώσεις αστυνομικής βίας και καταστολής διαδηλωτών, όπου θύματά τους πέφτουν πολλές φορές οι ρεπόρτερ των μέσων μαζικής ενημέρωσης.

Στο άρθρο 14, βέβαια, προβλέπετε, επίσης, διευκολύνσεις με δόσεις για την αποπληρωμή του χρέους των ΜΜΕ στον ασφαλιστικό οργανισμό των εργαζομένων, τον ΕΔΟΕΑΠ. Και εκεί βέβαια, τους χαρίζετε τα πρόστιμα και τις προσαυξήσεις, τα οποία τα χάνει το ασφαλιστικό ταμείο, ενώ, όταν πρόκειται για τους αυτοαπασχολούμενους, ό,τι δόσεις τούς κάνετε, τις ζητάτε με τόκο και με το παραπάνω.

Για το άρθρο 1 της τροπολογίας φυσικά, για τη φορολόγηση των αποζημιώσεων και των συντάξεων των Ευρωβουλευτών, είμαστε θετικοί. Θα την ψηφίζαμε, αν ήταν μόνη της, γιατί για το ΚΚΕ είναι απόλυτα αυτονόητη αυτή η ρύθμιση. Ούτως ή άλλως, και χωρίς να υπάρχει η ρύθμιση αυτή, ανέκαθεν οι Ευρωβουλευτές μας δήλωναν και φορολογούνταν για τις αποζημιώσεις και στην Ελλάδα, τις οποίες μάλιστα δεν τις κρατάνε κιόλας ως εισόδημα.

Τέλος, να πω για το άρθρο 5 της τροπολογίας. Από τη μια διευκολύνει τους αμβυκούχους να εμπορεύονται το τσίπουρο που κρατάνε ως αποστακτικό δικαίωμα από τους αμπελουργούς. Όμως στη διάταξη αναπαράγεται η απαράδεκτη ισχύουσα μεθόδευση να επιβάλλεται στο προϊόν η ονομασία τους «απόσταγμα διημέρων», ενώ είναι γνωστό τοις πάσι, ότι από τα καζάνια βγαίνει τσίπουρο και τσικουδιά, αλλά, αντί να εξασφαλίσετε γι’ αυτούς τους ανθρώπους την ονομασία του παραδοσιακού προϊόντος που πρώτοι παρήγαγαν, μείνατε πιστοί στα θέλω των ποτοβιομηχάνων, που κατοχύρωσαν αυτές τις παραδοσιακές ονομασίες μόνο για τον εαυτό τους. Και κλείνω με αυτό. Μόνο γι’ αυτό θα θέλαμε να καταψηφίσουμε την διάταξη. Όμως, επειδή διευκολύνει αρκετούς βιοπαλαιστές αγρότες, τοποθετούμαστε με το «παρών».

Επί της αρχής του νομοσχεδίου θα καταψηφίσουμε, γιατί στήριξη της κοινωνίας και της επιχειρηματικότητας μαζί δεν γίνεται. Σε ορισμένες, βέβαια, ρυθμίσεις θα τοποθετηθούμε διαφορετικά με την ψήφο μας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Σκανδαλίδης από το ΠΑΣΟΚ - Κίνημα Αλλαγής.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Θα είμαι πολύ σύντομος.

Εγώ, κυρίες και κύριοι συνάδελφοι, θα επανέλθω στο θέμα της τροπολογίας και την υπόθεση των αποζημιώσεων των συντάξεων των Ελλήνων Ευρωβουλευτών, γιατί θεωρώ ότι εγείρεται ένα συγκεκριμένο θέμα. Είναι φανερό ότι επί κυβερνήσεως ΣΥΡΙΖΑ το Υπουργείο Οικονομικών καλούσε τους Ευρωβουλευτές να αποδώσουν τους αναλογούντες φόρους στο κράτος, λέγοντας ότι ο νόμος είναι ξεκάθαρος ως προς το επίμαχο ζήτημα.

Εδώ επικαλούνται οι συνάδελφοι το θέμα της νομιμότητας, λόγω του Νομικού Συμβουλίου του Κράτους και των αποφάσεών του. Εγώ θέλω να αντιστρέψω ένα θέμα, που τόσον καιρό απασχόλησε πολύ παλαιότερα αυτή την Αίθουσα. Δηλαδή, το νόμιμο είναι και ηθικό; Υπάρχει ένα θέμα δημοσιότητας και «πόθεν έσχες» και ένα θέμα που αφορά τη διαφάνεια της λειτουργίας των Ευρωβουλευτών. Δεν μπορεί να χωρίζονται σε δύο κατηγορίες, κάποιοι να είναι εντάξει με τις εκκλήσεις που κάνει το Υπουργείο Οικονομικών και κάποιοι όχι, έστω και νόμιμα, σε εισαγωγικά ή χωρίς εισαγωγικά. Υπάρχει ένα θέμα δημοσιότητας και διαφάνειας και πρέπει να γνωρίζει ο ελληνικός λαός τι κάνουν αυτοί οι άνθρωποι που τους αντιπροσωπεύουν σε αυτές τις τόσο σημαντικές θέσεις.

Σε σχέση με τα υπόλοιπα άρθρα της τροπολογίας, την οποία, όπως είπα, θα ψηφίσουμε, θέλω να πω τα εξής:

Για το άρθρο 4 δεν συμφωνούμε με την κατάργηση του πλαφόν των 20.000 ευρώ για τις εκδηλώσεις που με τη μορφή πολιτιστικών συλλόγων καταστρατηγούν την υποχρέωση για απόδοση του ΦΠΑ.

Για το άρθρο 5, που αφορά τους αμβυκούχους, η διάταξη λύνει ένα θέμα που αφορούσε την εμπορική διάθεση του αποστακτικού δικαιώματος. Δεν λύνει, όμως, και δεν αντιμετωπίζει -καθώς απ’ ό,τι φαίνεται αποτελεί στρατηγική επιλογή της Κυβέρνησης- το ζήτημα της ονομασίας, που έχει επισύρει πάρα πολλές συζητήσεις εδώ. Εν έτει 2022 από την παραδοσιακή ονομασία «τσίπουρο» και «τσικουδιά» μετονομάστηκε σε «παραδοσιακό απόσταγμα διημέρων» και λειτουργεί εις βάρος των αγροτών, των παραδοσιακών παραγωγών και των καταναλωτών.

Σε ό,τι αφορά το άρθρο 12, για «το καλάθι των νονών», αυτή η παράσταση με τα καλάθια κάποια στιγμή, κύριε Υπουργέ, πρέπει να λάβει τέλος, καθώς αποδείχτηκε και αναποτελεσματική για την αντιμετώπιση της ακρίβειας και από ένα σημείο και μετά αρχίζει να προκαλεί και λίγο θυμηδία όλη αυτή η προσπάθεια. Κάθε εβδομάδα ανακαλύπτουμε και ένα καινούργιο καλάθι και βάζουμε κάποια προϊόντα, για να χρυσώσουμε το χάπι της ακρίβειας στα ευάλωτα νοικοκυριά, που τη βιώνουν καθημερινά με έναν συγκλονιστικά κακό τρόπο.

Τέλος, ακούσαμε αυτάρεσκο απολογισμό της οικονομικής πολιτικής από τον κ. Σταϊκούρα. Δεν θέλουμε να μπούμε σε επιμέρους θέματα. Για εμάς ο εξωραϊσμός της εικόνας της οικονομίας είναι επικίνδυνος, γιατί απομαγνητίζει την πυξίδα που πρέπει να συμβουλευόμαστε. Οι εκτιμήσεις της EUROSTAT, σύμφωνα με τις οποίες το 2022 η Ελλάδα έχει την τρίτη από το τέλος θέση στην Ευρωπαϊκή Ένωση σε κατά κεφαλήν εισόδημα σε ισοτιμία αγοραστικής δύναμης, είναι εξόφθαλμος δείκτης του μεγέθους της επίδρασης της ακρίβειας και του πληθωρισμού στα ελληνικά νοικοκυριά.

Τι σημαίνει αυτό στην πράξη; Σας καλώ να διαβάσετε την έκθεση-έρευνα της Ένωσης Εργαζομένων Καταναλωτών της ΓΣΕΕ, που λέει ότι οκτώ στους δέκα επιλέγουν να φοράνε περισσότερα ρούχα, για να αποφεύγουν τη δαπάνη της θέρμανσης, σε ποσοστό 40% οι καταναλωτές μειώνουν τις φορές που κάνουν μπάνιο, στο 83% δεν πραγματοποιούν αγορές από «το καλάθι του νοικοκυριού» και είναι θλιβερές διαπιστώσεις.

Όσο για την περίφημη ανάπτυξη, μια ματιά στο έλλειμμα στο ισοζύγιο τρεχουσών συναλλαγών του 2022, το μεγαλύτερο τα τελευταία δώδεκα χρόνια, είναι ενδεικτικό της ανταγωνιστικότητας και της εξωστρέφειας της ελληνικής οικονομίας και ενδεικτικό των κινδύνων μπροστά μας, αν συνδυαστεί με το ύψος του δημόσιου χρέους, το ράλι των επιτοκίων και τις ανησυχητικές εξελίξεις στις χρηματαγορές.

Εγώ θέλω να καταθέσω στη Βουλή τις εκτιμήσεις της EUROSTAT, που αναφέρονται πολύ καθαρά στη θέση της Ελλάδας, σε ό,τι αφορά την αγοραστική δύναμη των νοικοκυριών.

(Στο σημείο αυτό ο Βουλευτής κ. Κωνσταντίνος Σκανδαλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά την ψηφοφορία, θα ψηφίσουμε πάρα πολλά από τα άρθρα του νομοσχεδίου, αυτά στα οποία συμφωνούμε. Επί της αρχής θα ψηφίσουμε «παρών».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Παπανάτσιου από τον ΣΥΡΙΖΑ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Κύριε Πρόεδρε, θα αναφερθώ στην τροπολογία κατά κύριο λόγο.

Στο άρθρο 1, για τη φορολόγηση των Ευρωβουλευτών, όπως ακριβώς είπατε και εσείς πριν στην τοποθέτησή σας και ανέφερε και ο κ. Σκανδαλίδης, συμφωνούμε κι εμείς ότι οφείλουν οι Ευρωβουλευτές να φορολογούνται κανονικά για το εισόδημά τους από μισθωτές υπηρεσίες αλλοδαπής προέλευσης, να υπόκεινται κανονικά σε φόρο εισοδήματος και ειδική εισφορά αλληλεγγύης.

Λίγο έτσι για την ιστορία, εμείς ξεκινήσαμε να ζητούμε από τους Ευρωβουλευτές να δώσουν τον φόρο και την εισφορά αλληλεγγύης. Από εκεί και μετά, το 2021 έχουμε τη γνωμοδότηση από το Νομικό Συμβούλιο του Κράτους, που αποφάνθηκε ότι η αποζημίωση, οι αποδοχές αποτελούν εισόδημα από μισθωτές υπηρεσίες αλλοδαπής προέλευσης, και μετά έχουμε την απόφαση του Συμβουλίου της Επικρατείας το 2023. Άρα από το 2021, που έχουμε τη γνωμοδότηση του Νομικού Συμβουλίου του Κράτους, θα έπρεπε κανονικά να έχει νομοθετηθεί και να έχει προχωρήσει το θέμα.

Θα πρέπει να δούμε συνολικά τα ζητήματα των ειδικών φορολογικών διατάξεων και προνομίων. Νομίζω πως όλοι μας οφείλουμε να το κάνουμε αυτό και είναι ένα ζήτημα που αναδείχθηκε, κατά την περίοδο των μνημονίων, όταν είχαμε τις διάφορες ειδικές φορολογικές διατάξεις. Και εδώ θα ήθελα να θυμίσω ότι η Νέα Δημοκρατία έχει ψηφίσει τέτοιες ρυθμίσεις, όπως είναι, για παράδειγμα, η ειδική φορολόγηση για αθλητές και προπονητές που οι αμοιβές τους ξεπερνούν τις 40.000 ευρώ. Κατά την άποψή μας, δεν πρέπει να έχουμε ειδικές φορολογικές διατάξεις αυτού του είδους, αλλά πρέπει όλοι να συνεισφέρουν ανάλογα με τα εισοδήματά τους και να είναι ανάλογη η συνεισφορά τους σε φόρους και στην όποια άλλη εισφορά υπόκεινται.

Όσον αφορά τώρα το άρθρο 4, που αφορά την απαλλαγή από τον ΦΠΑ. Για ποιον λόγο γίνεται αυτό; Ήταν 20.000 ευρώ το ανώτατο όριο και το κάνετε περισσότερο. Εντάξει, τώρα προεκλογικά και τέσσερις εκδηλώσεις, νομίζω ότι είναι κάτι καθαρά προεκλογικό και δεν θεωρούμε ότι θα πρέπει να γίνει έτσι. Για εμάς δεν επαρκεί η αιτιολογία που έχετε δώσει για το συγκεκριμένο άρθρο.

Έρχομαι τώρα στα άρθρα 9, 10 και 11, εκεί που μιλάει για το ΠΑΑ και την ΕΔΕΛ. Κύριε Υπουργέ, για ποιον λόγο το Υπουργείο Αγροτικής Ανάπτυξης μεταβιβάζει την αρμοδιότητα του ελέγχου στο Υπουργείο Οικονομικών; Έχετε την εικόνα να μας πείτε; Διότι μέχρι τώρα ο έλεγχος γινόταν…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Το ανέλυσε ακριβώς ο κ. Σκυλακάκης.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ήμουν εδώ, αλλά δεν μπορούσα να το ρωτήσω αυτό, κύριε Υφυπουργέ. Δεν ήμουν Κοινοβουλευτικός Εκπρόσωπος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Είπε τον λόγο πριν από λίγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Εσείς δεν το ξέρετε για να μας το πείτε; Δεν ξέρετε να μας πείτε για ποιον λόγο μεταβίβασε την αρμοδιότητα; Για ποιον λόγο; Δεν έχει τη δυνατότητα; Ποια ήταν η αναγκαιότητα;

Πάμε τώρα στο «καλάθι του νονού» για τις λαμπάδες και τα παιχνίδια. Τι να πούμε τώρα; Η κοινωνία φτωχοποιείται καθημερινά και οι ανισότητες οξύνονται. Τα είπαμε στις ομιλίες μας όλοι οι ομιλητές του ΣΥΡΙΖΑ. Βέβαια, έχουμε και την πρόσφατη έρευνα της Ένωσης Εργαζομένων Καταναλωτών Ελλάδος της ΓΣΕΕ και βλέπουμε ποια είναι η κατάσταση, ενώ την ίδια στιγμή η Κυβέρνηση επιμένει κάθε φορά στα μέτρα-παρωδία, όπως είναι το «καλάθι Ι», το «καλάθι ΙΙ» και κάθε νέο καλάθι κάθε φορά, όπως είναι το Market Pass και τα διάφορα άλλα τέτοιου είδους ευρήματα. Όλα αυτά απορρίπτονται από το 83% των καταναλωτών, γιατί όχι μόνο δεν αντιμετωπίζουν την κρίση, αλλά εντείνουν και τις συνθήκες αθέμιτου ανταγωνισμού σε βάρος των πιο μικρών παραγωγών και επιχειρήσεων. Μας το λένε όλοι και όλες οι μικρομεσαίες επιχειρήσεις.

Αυτοθαυμάζεστε, λοιπόν, ως Κυβέρνηση και αρνείστε να αναλάβετε τις ευθύνες για την πορεία της χώρας, ενώ οι πολίτες βλέπουν τη ζωή τους να χειροτερεύει μέρα με τη μέρα.

Έρχομαι τώρα και στα δύο τελευταία άρθρα, το άρθρο 13 και το άρθρο 14, όπου μιλάμε για μία τροπολογία της τελευταίας στιγμής, που μας δημιουργεί και κάποιες υποψίες, σχετικά με το τι ετοιμάζεται να κάνει προεκλογικά η Κυβέρνηση με τα μέσα μαζικής ενημέρωσης. Και εδώ πέρα θα πρέπει να θυμίσουμε ότι οι λίστες Πέτσα έχουν δώσει ένα στίγμα σαν μνημείο χειραγώγησης των μέσων μαζικής ενημέρωσης. Είναι ένα μελανό σημείο για τη χώρα μας, ένα μελανό σημείο που ξεκινάει από την έκθεση της Κομισιόν για το κράτος δικαίου ως και τη σημερινή έκθεση του Στέιτ Ντιπάρτμεντ. Εμείς, δηλαδή, θα θέλαμε έναν φορέα στα πρότυπα των ευρωπαϊκών media στην κατεύθυνση της πρότασης της Κομισιόν για την ελευθερία του Τύπου. Νομίζω ότι κάτι τέτοιο αυτή τη στιγμή αντιπροσωπεύει πραγματικά τη δυνατότητα της Κυβέρνησης να χειραγωγήσει τα μέσα μαζικής ενημέρωσης.

Πάμε, όμως, στα χρέη των επιχειρήσεων των μέσων μαζικής ενημέρωσης προς τον ΕΔΟΕΑΠ, που αποτελούν ένα διαρκές πρόβλημα. Το αντιμετωπίζουμε, το βλέπουμε κι εμείς ειδικά στις περιφέρειες και στις μικρομεσαίες επιχειρήσεις. Όμως, εδώ δεν αφορά μόνο τις μικρομεσαίες επιχειρήσεις ούτε τις μικρομεσαίες επιχειρήσεις μέσων μαζικής ενημέρωσης της περιφέρειας.

Και βέβαια, η καινούργια ρύθμιση γίνεται χωρίς κάποιες ασφαλιστικές δικλίδες. Εδώ, λοιπόν, θέλω να ρωτήσω το εξής: Όταν κάποιος έχει χάσει τη ρύθμιση, θα μπορεί να έχει κρατική διαφήμιση; Όταν επαναρρυθμιστεί, θα μπορεί να έχει κρατική διαφήμιση; Αυτά είναι κάποια ερωτήματα που για εμάς είναι πάρα πολύ σημαντικά, γιατί καταλαβαίνουμε από την άλλη ότι και αυτοί θα πρέπει να ρυθμίσουν τις δόσεις τους. Όμως, θα υπάρχουν ασφαλιστικές δικλίδες;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παπαδημητρίου, έχετε τον λόγο.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Θα ήταν ευτύχημα αν είχαμε καταφέρει να συμφωνήσουμε, αλλά υποθέτω πως αυτό αποδεικνύει με τον καλύτερο τρόπο την ανάγκη της αυτοδύναμης διακυβέρνησης της χώρας, έτσι ώστε για τους επόμενους δύο ή και παραπάνω μήνες, κατά τους οποίους δεν θα υπάρχει η δυνατότητα να ψηφίσουμε παρόμοια μέτρα στήριξης της κοινωνίας, να υπάρχουν τουλάχιστον αυτά, για να πορευτεί ο λαός και να πάει μέχρι την κάλπη με καθαρό μυαλό και όχι με την γκρίνια των διαπαραταξιακών συγκρούσεων που αποκαλύφθηκαν εδώ χωρίς λόγο.

Διότι στις περισσότερες περιπτώσεις έχουμε συμφωνήσει. Εμείς ήρθαμε σε εσάς, ενώ εσείς δεν έρχεστε προς τα εδώ. Δύσκολα τα πράγματα για τις κυβερνήσεις που φαντάζονται ορισμένες παρατάξεις εντός. Φανταστείτε ότι δεν έχουμε συμφωνήσει ούτε στο θέμα της φορολόγησης της αμοιβής των Βουλευτών. Ελπίζω στην επόμενη Βουλή να ανασυνταχθεί και η ίδια η αμοιβή.

Στο νομοσχέδιο ψηφίζω υπέρ.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς αυτοδύναμοι θέλουμε να είμαστε, κύριε Παπαδημητρίου. Αυτό θα ήταν το σωστό.

Κύριε Υφυπουργέ, έχετε τον λόγο για να κλείσετε τη διαδικασία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη συνεχίζει να αντιμετωπίζει και να δίνει ορθολογικές λύσεις σε πραγματικά προβλήματα. Με μια διαρκή και συνεπή πολιτική μείωσης των φορολογικών επιβαρύνσεων που υλοποιεί αυτή η Κυβέρνηση από τις πρώτες μέρες της θητείας της. Με νομοθετικές πρωτοβουλίες που διαμορφώνουν ένα ορθολογικό και ευνοϊκό πλαίσιο ρύθμισης οφειλών. Οι σταθερές αυτές αποτυπώνονται στο νομοσχέδιο που συζητάμε σήμερα, στο οποίο περιλαμβάνονται και διατάξεις που άπτονται της φορολογικής πολιτικής και της δημόσιας περιουσίας. Διατάξεις που μετουσιώνονται σε ουσιαστικά μέτρα στήριξης της κοινωνίας και των πολιτών.

Τα άρθρα 3 έως 13 του νομοσχεδίου εντάσσονται στη σειρά των παρεμβάσεών μας για τη βελτίωση και διεύρυνση του νομοθετικού πλαισίου ρύθμισης των οφειλών με γνώμονα την εύρυθμη εξυπηρέτηση των φορολογικών οφειλών.

Ειδικότερα, με τα εν λόγω άρθρα παρέχεται η δυνατότητα αναβίωσης των ρυθμίσεων των εκατόν είκοσι και εβδομήντα δύο δόσεων που απωλέσθησαν ή κατέστησαν μη εξυπηρετούμενες μέχρι την 1η Φεβρουαρίου του 2023. Η αναβίωση αυτών των ρυθμίσεων μπορεί να γίνει μέχρι την 31η Ιουλίου του 2023 με την καταβολή δύο δόσεων και με την αναβίωση όλων των ευεργετημάτων των ρυθμίσεων, όπως, παραδείγματος χάριν, η αποδέσμευση των τραπεζικών λογαριασμών της ρύθμισης των εκατόν είκοσι δόσεων.

Παράλληλα, για τους ίδιους τους οφειλέτες που θα αναβιώσουν ρυθμίσεις εκατόν είκοσι ή εβδομήντα δύο δόσεων και παράλληλα έχουν αρρύθμιστες οφειλές πέραν αυτών που έχουν εντάξει στις προαναφερόμενες ευεργετικές ρυθμίσεις, αυτές δηλαδή των εκατόν είκοσι ή εβδομήντα δύο δόσεων, υποχρεούνται εντός μηνός από την επικύρωση της αναβίωσης να εντάξουν αυτές τις αρρύθμιστες οφειλές στην πάγια ρύθμιση των είκοσι τεσσάρων ή σαράντα οκτώ δόσεων δίνοντάς τους μία περαιτέρω ευκαιρία, χωρίς να λαμβάνεται υπ’ όψιν τυχόν προηγούμενη ένταξή τους στην πάγια ρύθμιση των είκοσι τεσσάρων ή σαράντα οκτώ δόσεων κατά περίπτωση και απώλειας αυτής.

Θέτουμε, όμως, σε εφαρμογή και ένα νέο ευνοϊκό πλαίσιο αποπληρωμής οφειλών για τους φορολογουμένους που ήταν συνεπείς μέχρι την έναρξη της ενεργειακής κρίσης, καθώς προβλέπεται ότι όσοι από αυτούς έχουν οφειλές που κατέστησαν ληξιπρόθεσμες μετά την 1η Νοεμβρίου 2021 και έως την 1η Φεβρουαρίου 2023 μπορούν πλέον να τις ρυθμίσουν σε έως εβδομήντα δύο δόσεις.

Σε αυτό το πλαίσιο παρέχεται, επίσης, η δυνατότητα μετατροπής της πάγιας ρύθμισης που βρίσκεται σε ισχύ σε ρύθμιση εβδομήντα δύο δόσεων, εφόσον αυτή περιλαμβάνει μόνο οφειλές που δημιουργήθηκαν από τον Νοέμβριο του 2021 έως τον Φεβρουάριο του 2023. Εννοείται ότι στην εν λόγω ρύθμιση των εβδομήντα δύο δόσεων θα ισχύσουν τα ευεργετήματα που είχε και η ρύθμιση των εκατόν είκοσι δόσεων, όπως η αποδέσμευση των τραπεζικών λογαριασμών.

Όπως τόνισα όμως και κατά τη συζήτηση του νομοσχεδίου στη Διαρκή Επιτροπή Οικονομικών Υποθέσεων, οι ευνοϊκές διατάξεις του νομοσχεδίου δεν περιορίζονται μόνο στο πεδίο της ρύθμισης οφειλών, αλλά επεκτείνονται και στο πεδίο της απλοποίησης και επιτάχυνσης της διαδικασίας μεταβίβασης ακινήτων με τίμημα. Με στόχο τη διευκόλυνση των συναλλαγών και τη μείωση των διοικητικών βαρών, με το άρθρο 14 επιταχύνεται η διαδικασία μεταβίβασης ακινήτων με τίμημα, μέσω της απλοποίησης της διαδικασίας έκδοσης του αποδεικτικού ενημερότητας για οφειλές βεβαιωμένες στην ΑΑΔΕ, όταν αυτό εκδίδεται για μεταβίβαση ακινήτου με τίμημα.

Ειδικότερα, προβλέπεται πλέον σταθερό ποσοστό παρακράτησης 70% επί του τιμήματος και μέχρι το ύψος των ληξιπρόθεσμων οφειλών, αντί 70% έως 100% του τμήματος κατά την κρίση του προϊσταμένου της φορολογικής υπηρεσίας που ισχύει σήμερα. Στην περίπτωση ύπαρξης οφειλών σε αναστολή πάνω από 50.000 ευρώ ορίζεται υποχρεωτικά ποσοστό παρακράτησης 50% επί του τιμήματος και μέχρι το ύψος των οφειλών, κάτι που σημαίνει ότι δεν παρεμποδίζεται η έκδοση του αποδεικτικού ενημερότητας.

Με τα άρθρα 15 και 18 εξαλείφεται η αλληλέγγυος ευθύνη για την πληρωμή του ΕΝΦΙΑ και του φόρου κληρονομιάς, δωρεάς και γονικής παροχής κατά περίπτωση του τρίτου διακατόχου, δηλαδή των τελευταίων ιδιοκτητών ακινήτου που το απέκτησαν με αγορά και αποσαφηνίζεται ότι για τις οφειλές αυτές θα ευθύνονται πλέον μόνο οι αρχικοί υπόχρεοι που τις δημιούργησαν.

Επίσης, με τα άρθρα 16, 17 και 20 τροποποιούνται οι διατάξεις για το πιστοποιητικό ΕΝΦΙΑ και τα πιστοποιητικά φόρου κληρονομιάς, δωρεάς και γονικής παροχής, που εκδίδονται υποχρεωτικά για τη σύνταξη συμβολαίων μεταβίβασης ακινήτου με τίμημα και τα δεδομένα έχουν ως εξής: Για τη μεταβίβαση ακινήτων με τίμημα το πιστοποιητικό ΕΝΦΙΑ και τα πιστοποιητικά φόρου κληρονομιάς, δωρεάς και γονικής παροχής θα αναφέρουν μόνο την περιγραφή του ακινήτου, ό,τι έχει δηλωθεί στη δήλωση ΕΝΦΙΑ τα πέντε τελευταία χρόνια, και όχι την εξόφληση του φόρου ΕΝΦΙΑ του κεφαλαίου. Για τις υπόλοιπες περιπτώσεις μεταβιβάσεις ακινήτων χωρίς τίμημα θα απαιτείται μόνο η εξόφληση των ληξιπρόθεσμων οφειλών ΕΝΦΙΑ του μεταβιβαζόμενου ακινήτου.

Επίσης, με το άρθρο 23 διευκολύνονται οι μεταβιβάσεις ακινήτων με τίμημα, όταν το μεταβιβάζον έχει ληξιπρόθεσμες οφειλές, τόσο στην ΑΑΔΕ όσο και στον ΕΦΚΑ, και το τίμημα δεν επαρκεί για την ικανοποίηση του συνόλου των οφειλών αυτών μέσω της σύμμετρης ικανοποίησης των σχετικών απαιτήσεων για την έκδοση αποδεικτικού ενημερότητας ή βεβαίωσης οφειλής, κατά περίπτωση.

Παράλληλα, για πρώτη φορά καθιερώνεται με το άρθρο 25 η αυτόματη δημιουργία ψηφιακής δήλωσης στοιχείων ακινήτου, του γνωστού Ε9, με την ανάρτηση από τον συμβολαιογράφο του συμβολαίου στην εφαρμογή «myPROPERTY» της ΑΑΔΕ, με το οποίο συστήνεται, μετατίθεται, μεταβάλλεται ή καταργείται δικαίωμα σε ακίνητο.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη είναι σταθερά δεσμευμένη στην πολιτική μείωσης των φόρων από την πρώτη μέρα διακυβέρνησης της χώρας. Σταθερή μας επιλογή παραμένει η εξάντληση όλων των περιθωρίων για τη στήριξη των πολιτών και της κοινωνίας. Και οι σταθερές αυτές αρχές αποτυπώνονται και στο νομοσχέδιο που συζητάμε σήμερα.

Συγκεκριμένα, με το άρθρο 27 επεκτείνουμε έως τις 31 Δεκεμβρίου του 2023 της υπαγωγής στο μειωμένο ή υπερμειωμένο συντελεστή ΦΠΑ τη μείωση που έχει θεσμοθετηθεί έως τον Ιούνιο του 2023 σε μια σειρά από υπηρεσίες και αγαθά. Ειδικότερα, παρατείνεται η ισχύς του μειωμένου συντελεστή ΦΠΑ 13% στις μεταφορές προσώπων, στον καφέ, στην εστίαση, στα μη αλκοολούχα ποτά, στο τουριστικό πακέτο, στην εισαγωγή και παράδοση αντικειμένων τέχνης, στα εισιτήρια των ζωολογικών κήπων και στα γυμναστήρια, στα κολυμβητήρια και στις σχολές χορού που δεν απαλλάσσονται από τον ΦΠΑ.

Παράλληλα, παρατείνεται μέχρι τις 31 Δεκεμβρίου του 2023 η ισχύς του υπερμειωμένου συντελεστή ΦΠΑ 6% σε σειρά αγαθών που αφορούν τη δημόσια υγεία, δηλαδή σε μάσκες προστασίας και γάντια, αντισηπτικά, διαλύματα για την απολύμανση χώρου κ.λπ., καθώς και σε ορισμένα ιατρικά υλικά αναγκαία για τη διενέργεια αιμοκάθαρσης, όπως φίλτρα και γραμμές αιμοκάθαρσης και αιμοδιήθησης, στους απινιδωτές, τις ιατρικές συσκευές για την αντιμετώπιση της αιφνίδιας καρδιακής ανακοπής και στα εισιτήρια των κινηματογράφων, τα οποία θυμίζω ότι εντάχθηκαν στον υπερμειωμένο συντελεστή ΦΠΑ 6% από την 1η Ιανουαρίου του 2023.

Το άρθρο 28 αποτελεί ένα ακόμη μέτρο για τη στήριξη της γεωργικής παραγωγής της χώρας, καθώς προβλέπει την επιστροφή του ειδικού φόρου κατανάλωσης για το αγροτικό πετρέλαιο και για το 2023. Το συγκεκριμένο ποσό της επιστροφής του ειδικού φόρου κατανάλωσης για το αγροτικό πετρέλαιο είναι ανεκχώρητο, αφορολόγητο και ακατάσχετο.

Οφείλω, όμως, εδώ να υπενθυμίσω ότι το μέτρο της επιστροφής του ειδικού φόρου κατανάλωσης του αγροτικού πετρελαίου το είχε επαναφέρει σε ισχύ μετά από έξι χρόνια η Κυβέρνηση του Κυριάκου Μητσοτάκη το 2022, χορηγώντας ποσό ύψους 76 εκατομμυρίων ευρώ.

Μία νομοθετική ρύθμιση με θετικό αποτύπωμα για τους πολίτες είναι και το άρθρο 33, που δίνει τη δυνατότητα άρσης ακινησίας επιβατικών αυτοκινήτων και μοτοσικλετών με αναλογική καταβολή των τελών κυκλοφορίας εντός του 2023. Αυτό σημαίνει ότι οι πολίτες που έχουν θέσει οι ίδιοι σε ακινησία τα οχήματά τους θα μπορούν να προβαίνουν ηλεκτρονικά σε άρση της ακινησίας για όσο διάστημα επιθυμούν έως το τέλος του έτους, καταβάλλοντας αναλογικά ετήσια τέλη κυκλοφορίας σε σχέση με τους μήνες που επιθυμούν να κυκλοφορήσουν το όχημα. Σε περίπτωση άρσης της αναγκαστικής ακινησίας εντός του έτους 2023, καταβάλλονται κατ’ εξαίρεση αναλογικά τα τέλη κυκλοφορίας για τους μήνες που υπολείπονται μέχρι το τέλος του έτους.

Σημειώνω ότι για τη φετινή χρονιά θα ισχύσουν οι μειωμένες χρηματικές κυρώσεις που θεσπίστηκαν για πρώτη φορά από την Κυβέρνησή μας το 2021, για την περίπτωση που δεν υποβληθεί δήλωση ακινησίας στη λήξη του διαστήματος για το οποίο επιτρέπεται να κυκλοφορεί το όχημα.

Το άρθρο 35 κινείται, επίσης, στην κατεύθυνση του εξορθολογισμού, καθώς προβλέπει τη μη επιβολή προστίμου για εκπρόθεσμη υποβολή δήλωσης φορολογίας εισοδήματος, αρχικής ή τροποποιητικής, για όλους τους φορολογούμενους, φυσικά και νομικά πρόσωπα, καθώς και νομικές οντότητες, όταν το ποσό του φόρου που προκύπτει προς καταβολή με βάση τη δήλωση είναι έως 100 ευρώ. Η ρύθμιση αυτή καταλαμβάνει και εκδοθείσες πράξεις επιβολής προστίμου οι οποίες είναι εκκρεμείς, είτε στη φορολογική διοίκηση είτε στα διοικητικά δικαστήρια.

Επίσης, με το άρθρο 36 αποσαφηνίζεται ότι το πρόστιμο των 100 ευρώ, που προβλέπεται σε περιπτώσεις εκπρόθεσμης δήλωσης βραχυχρόνιας διαμονής, δεν επιβάλλεται στην περίπτωση που το εισόδημα που προκύπτει από την εκπρόθεσμη δήλωση έχει περιληφθεί στην οικεία δήλωση φορολογίας εισοδήματος και, ως εκ τούτου, έχει υπαχθεί σε φόρο.

Ουσιαστικό μέτρο για την ενίσχυση των ηλεκτρονικών συναλλαγών είναι το άρθρο 37, το οποίο εισάγει την ψηφιοποίηση από τις επιχειρήσεις των παραστατικών που προβλέπονται από τα ελληνικά λογιστικά πρότυπα για τη διακίνηση αγαθών, δηλαδή του δελτίου αποστολής ή του τιμολογίου και τη διαβίβασή του στην ΑΑΔΕ.

Παράλληλα, με το άρθρο 38 προβλέπεται η ψηφιοποίηση του πιστοποιητικού ταξινόμησης οχημάτων, που αποτελεί ένα ακόμη βήμα εκσυγχρονισμού, αφού καταργεί γραφειοκρατικές διαδικασίες και παράλληλα εξαλείφει κάθε πιθανότητα παραποίησής του.

Στο νομοσχέδιο περιλαμβάνονται και διατάξεις που εντάσσονται στο γενικότερο πλαίσιο περιστολής της φοροδιαφυγής και προώθησης της διαφάνειας των συναλλαγών.

Με το άρθρο 41 καθιερώνεται η υποχρέωση διασύνδεσης των POS τερματικών ημεδαπής και αλλοδαπής που κατέχουν όλες οι υπόχρεες οντότητες με την ΑΑΔΕ και διαβίβασης καθοριζόμενων δεδομένων, είτε με τη χρήση φορολογικών ηλεκτρονικών μηχανισμών είτε απευθείας με τα πληροφοριακά συστήματα της ΑΑΔΕ. Παράλληλα, τίθεται σε ισχύ μια νέα δέσμη μέτρων για την περιστολή του λαθρεμπορίου καυσίμων.

Με το άρθρο 43 θεσπίζεται η παρακολούθηση από τις τελωνειακές αρχές της διακίνησης και της παραλαβής από επιχειρήσεις στο εσωτερικό της χώρας διαλυτών και λοιπών ενεργειακών προϊόντων. Επίσης, στις περιπτώσεις που η διαπίστωση νοθείας καυσίμων γίνεται στο πλαίσιο ελέγχου από οποιαδήποτε άλλη δημόσια αρχή επεκτείνεται με το άρθρο 44 η εφαρμογή των μέτρων της σφράγισης των εγκαταστάσεων καυσίμων και της δημοσιοποίησης των στοιχείων των παραβατών, που εφαρμόζουν ήδη οι τελωνειακές αρχές της ΑΑΔΕ.

Με το άρθρο 45 αντιμετωπίζεται το ζήτημα του καθορισμού των υπόχρεων, όσον αφορά στην επιβολή των διοικητικών κυρώσεων στις περιπτώσεις παράβασης των διατάξεων περί εγκατάστασης συστημάτων εισροών-εκροών στις φορολογικές αποθήκες και αποθήκες τελωνειακής αποταμίευσης.

Τέλος, στο νομοσχέδιο περιλαμβάνονται διατάξεις που αφορούν τη δημόσια περιουσία. Με το άρθρο 75 προβλέπεται ότι η παραχώρηση απλής χρήσης αιγιαλού και παραλίας θα δοθεί και για τη φετινή χρονιά όχι μόνο σε κύρια ξενοδοχειακά καταλύματα και καταστήματα υγειονομικού ενδιαφέροντος, όπως ήδη προβλέπεται από την ισχύουσα νομοθεσία, αλλά και σε ενοικιαζόμενα επιπλωμένα δωμάτια, για λόγους αμιγώς οικονομικής ενίσχυσης των τουριστικών αυτών επιχειρήσεων.

Ολοκληρώνοντας θα αναφερθώ στην τροπολογία με γενικό αριθμό 1670 και με αριθμό 248, που κατατέθηκε από το Υπουργείο Οικονομικών:

Με το άρθρο 1 της τροπολογίας θεσπίζεται ειδική διάταξη τυπικού νόμου για την υπαγωγή της αποζημίωσης που λαμβάνουν οι Έλληνες Ευρωβουλευτές από το Ευρωπαϊκό Κοινοβούλιο σε φόρο εισοδήματος ως εισόδημα από μισθωτή εργασία, με βάση τα κριθέντα με την υπ’ αριθμόν 431 του 2023 απόφαση του Συμβουλίου της Επικρατείας. Η ρύθμιση καταλαμβάνει αμοιβές φορολογικού έτους 2022 και επόμενων.

Με το άρθρο 2 της τροπολογίας διαμορφώνονται, όπως και πέρυσι, σε οκτώ -αντί για έξι- οι δόσεις αποπληρωμής του φόρου εισοδήματος νομικών προσώπων και νομικών οντοτήτων που προκύπτουν προς καταβολή, με βάση τις οικείες δηλώσεις φορολογικού έτους 2022. Επίσης, διαμορφώνονται, όπως και πέρυσι, σε οκτώ μηνιαίες -αντί για τρεις διμηνιαίες- οι δόσεις αποπληρωμής του φόρου εισοδήματος φυσικών προσώπων φορολογικού έτους 2022, η πρώτη εκ των οποίων καταβάλλεται έως τις 31 Ιουλίου του τρέχοντος έτους. Ενώ εάν το σύνολο του φόρου εξοφληθεί εντός της προθεσμίας καταβολής της πρώτης δόσης, παρέχεται έκπτωση 3%. Προϋπόθεση για την έκδοση συνιστά η εμπρόθεσμη υποβολή της οικείας δήλωσης.

Με το άρθρο 3 της τροπολογίας αποκαθίσταται μια αδικία ετών, που είχε σαν συνέπεια φορολογούμενοι ιδιοκτήτες ακινήτων στη Θάσο, στον Βόλο, στην Αμφιθέα Ιωαννίνων και στο 4ο Δημοτικό Διαμέρισμα του Δήμου Αθηναίων να επιβαρύνονται με επιπλέον ΕΝΦΙΑ, λόγω εφαρμογής εσφαλμένων συντελεστών αξιοποίησης οικοπέδων, χωρίς να έχουν τη δυνατότητα διόρθωσης. Με την προτεινόμενη διάταξη γίνεται διόρθωση των συντελεστών αυτών στα βιβλία τιμών του Υπουργείου Οικονομικών στις ανωτέρω περιοχές και στη συνέχεια ορθή εκκαθάριση του ΕΝΦΙΑ.

Με το άρθρο 4 εξορθολογίζονται, σύμφωνα με την οδηγία ΦΠΑ, οι όροι της απαλλαγής από τον εν λόγω φόρο για πράξεις που πραγματοποιούν πρόσωπα κοινωφελούς χαρακτήρα, όπως δημόσια νοσοκομεία και φορείς κοινωνικής πρόνοιας, εκπαιδευτήρια, αθλητικοί σύλλογοι και σωματεία, μη κερδοσκοπικά ιδρύματα και οι σύλλογοι που εξυπηρετούν διάφορους σκοπούς, περιλαμβανομένων των πολιτιστικών, με την ευκαιρία εκδηλώσεων που διοργανώνονται από τα πρόσωπα αυτά για την οικονομική τους ενίσχυση και αποκλειστικά για ίδιον όφελος.

Με το άρθρο 5 επαναφέρεται η δυνατότητα διάθεσης του αποστακτικού δικαιώματος, δηλαδή ποσότητας προϊόντων απόσταξης που παρακρατούν αντί χρηματικής αμοιβής οι αμβυκούχοι για τους διήμερους μικρούς αποσταγματοποιούς. Η δυνατότητα αυτή είχε καταργηθεί το 2018 από την προηγούμενη κυβέρνηση του ΣΥΡΙΖΑ, με αποτέλεσμα οι αμβυκούχοι να συσσωρεύουν ποσότητες τις οποίες είναι αδύνατο να καταναλώσουν οι ίδιοι, αλλά και να διαταράσσουν τη συναλλακτική πρακτική της απόσταξης των διήμερων έναντι του αποστακτικού δικαιώματος και όχι χρηματικής αμοιβής. Η παρούσα διάταξη αποτελεί μια ακόμη παρέμβαση για τη διασφάλιση της νόμιμης ελεγχόμενης διάθεσης του προϊόντος απόσταξης που κατέχουν οι αμβυκούχοι και προέρχεται από αποστακτικά δικαιώματα.

Κυρίες και κύριοι συνάδελφοι, στόχος της Κυβέρνησης του Κυριάκου Μητσοτάκη είναι να συνεχίσει η Ελλάδα στον δρόμο της ανάπτυξης, της σταθερότητας, της μείωσης των φορολογικών επιβαρύνσεων. Για αυτό και συνεχίζει να μιλάει με έργα, με νομοθετικές πρωτοβουλίες προς όφελος των Ελλήνων πολιτών και της οικονομίας. Σε αυτές τις πρωτοβουλίες εντάσσεται και το σύνολο των άρθρων του νομοσχεδίου που συζητάμε σήμερα, το οποίο πληροί όλες τις προϋποθέσεις για να τύχει ευρείας διακομματικής στήριξης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Οικονομικών: «Πλαίσιο ρύθμισης οφειλών και άλλες φορολογικές και τελωνειακές ρυθμίσεις, προστασία των συντάξεων από τον πληθωρισμό και άλλες διατάξεις για τη στήριξη της κοινωνίας και της επιχειρηματικότητας».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Πλαίσιο ρύθμισης οφειλών και άλλες φορολογικές και τελωνειακές ρυθμίσεις, προστασία των συντάξεων από τον πληθωρισμό και άλλες διατάξεις για τη στήριξη της κοινωνίας και της επιχειρηματικότητας |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΌΧΙ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 17 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΌΧΙ |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΌΧΙ |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΌΧΙ |
| Άρθρο 31 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 39 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 40 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 41 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 42 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΌΧΙ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΌΧΙ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΌΧΙ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΌΧΙ |
| Άρθρο 49 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΟΧΙ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΟΧΙ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΟΧΙ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΟΧΙ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΟΧΙ |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 67 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 71 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 74 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 76 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 77 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 78 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 79 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 80 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 81 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 82 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 83 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 84 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 85 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 86 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 87 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 88 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 89 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 90 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 91 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Υπ. τροπ. 1670/248 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Οικονομικών: «Πλαίσιο ρύθμισης οφειλών και άλλες φορολογικές και τελωνειακές ρυθμίσεις, προστασία των συντάξεων από τον πληθωρισμό και άλλες διατάξεις για τη στήριξη της κοινωνίας και της επιχειρηματικότητας» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελ. 466α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 20.54΄ λύεται η συνεδρίαση για την προσεχή Δευτέρα 27 Μαρτίου και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**